
Ubutumwa Bwagenewe Umusomyi 


Iki gitabo cya kabiri, hamwe n’icya mbere by’Ubutumwa bwatoranijwe, byuzuza kandi 
bikubiyemo inama zimwe zabonetse mu nyandiko zitari zimwe no mu dutabo duto duto 
tuvuga ingingo zihariye. Iki gitabo cy’umugabane uhoraho mu bitabo by’Umwuka 
w’ubuhanuzi, muri iyi minsi kiboneka mu Ishakiro rishya ry’Inyandiko za Ellen G. White. 
Mu “Ijambo Ryagenewe Umusomyi” dusanga mu gitabo cya mbere, hari amagambo 
yerekeye ikusanywa n’umugambi w’Ubutumwa bwatoranijwe. Ayo magambo akeneye 
gusubirwamo. {UB2 4.1} 

Inama ziri muri iki gitabo zifite agaciro gakomeye ku Badiventisiti b’umunsi wa Karindwi 
zibategurira guhangana n’ibitero umwanzi azagaba ku itorero ryasigaye abinyujije mu 
bwaka, mu nyigisho ziyobya ndetse no mu matsinda yayobye, agambiriye gusenya no guca 
itorero intege. Hamwe na hamwe inama zatanzwe mu mabwiriza yihariye yahawe abantu 
ku giti cyabo, ariko ingingo zirimo zivuga ibibazo bidatandukanye rwose n’ibigomba 
kubaho mbere y’uko imperuka igera. Uzasanga zimwe muri izo nyandiko ari ingirakamaro 
mu gutanga imiburo ku kaga kugarije itorero. Izindi nama muri rusange zibanda ku bibazo 
byinjira mu itorero mu buryo bw’amafuti bushobora guteza ibibazo, ibihembo by’abakozi 
ndetse no gukiza indwara mu buryo nyakuri n’ubw’ibinyoma. {UB2 4.2} 

Ingingo izanezeza umusomyi mu buryo bw’umwihariko ni Umugabane wa Karindwi uvuga 
“Gukoresha ibikenerwa mu buvuzi” Ibivugwa muri uyu mugabane byakusanyijwe bikuwe 
mu byanditswe na Ellen G. White, bizagirira umumaro umusomyi wese ubwo azaba yiga 
ikibazo kijyanye no gukoresha imiti. {UB2 4.3} 

Ku musozo w’iki gitabo hari umugabane ugizwe n’ingingo z’inyongera z’ingirakamaro. 
Umugabane wa mbere ugizwe n’ibice bitandatu. Ibyo bice ni inyandiko zongeye gucapwa 
zitwa “Indwara n’Impamvu zazo” zanditswe na Madame White, zasohotse ari umwimerere 
mu nomero esheshatu z’ikinyamakuru cyitwaga Ubuzima, cyangwa Uburyo bwo Kubaho. 
{UB2 4.4} 

Mu nyandiko zacapwe nyuma y’umwaka wa 1967, hongeweho izindi nyandiko z’inyongera 
ebyiri ari zo: “Ingingo z’ingenzi mu guhitamo uwo muzabana” na “Uko abantu bose ari 
abavandimwe”. Izi nyandiko ni ingenzi mu buryo bwihariye mu gihe iki gitabo 
gikwirakwizwa hirya no hino ahavugwa indimi zitandukanye. {UB2 5.1} 

Umusomyi asabwe gusomana ubushishozi amagambo abanziriza buri gice cy’iki gitabo cya 
kabiri, ariko by’umwihariko akitondera amagambo y’ibanze y’igice cya Karindwi ndetse 
n’ay’umugabane wa mbere w’inyandiko z’inyongera. {UB2 5.2} 

Mu “Ijambo ryagenewe Umusomyi” igitabo cya mbere cy’“Ubutumwa bwatoranijwe”, 
havuzwemo ko ibivugwa mu bice bitandukanye nta sano bifitanye, nyamara kubera ko 
byabaye ngombwa, ubwo butumwa bwakusanirij we hamwe muri ibi bitabo. {UB2 5.3} 

Birakwiriye ko buri gitabo gisozeshwa umugabane uvuga ngo, “Ubwo Twegereje 
Imperuka.” Ahangaha hari ubutumwa bwinshi bwihariye butera ishema butwiringiza ko 
itorero rizatsinda. Muri bwo hari ubutumwa bubiri Madame White yagejeje ku Nteko Nkuru 
Rusange mu mwaka wa 1913. Iyi ni yo nama Nkuru rusange ya nyuma yabayeho Ellen G. 
White akiriho. Bitewe n’uko yari ageze mu za bukuru, ntiyashoboye kujya muri iyo nama 
ikomeye. Ubwo butumwa uko ari bubiri buvuga icyizere yari afitiye abakozi b’Imana 
bagenzi be ndetse n’uko yari yizeye insinzi y’ubutumwa yari yaritangiye. {UB2 5.4} 

Icyifuzo kivuye ku mutima cy’abanditsi ndetse n’icy’itsinda ry’Abashinzwe kurinda 
Inyandiko za Ellen G. White, ni uko iki gitabo cy’Ubutumwa Bwatoranijwe cyatera 
ubutwari umuryango w’abategereje kugaruka kwa Yesu Kristo, ubwo bageze ku mugabane 
uheruka w’urugendo rwabo berekeje mu murwa w’Imana. {UB2 5.5} 

Abashinzwe kurinda Inyandiko za Ellen G. White 

Umugabane Wa Mbere - Ubwaka N’inyigisho Ziyobya 

Ijambo Ry’ibanze 

Itorero ry’Abadiventisiti b’umunsi wa karindwi riboneka mu buhanuzi riri ku rugamba, 
kubera ko Satani ikiyoka, arwanya ubudatuza abantu “bakurikiza amategeko y’Imana, kandi 
bafite guhamya kwa Yesu.” Satani umwanzi ukomeye, azi ko ageze ku mugambi we wo 
kuyobya no gutera urujijo abadiventisiti b’umunsi wa karindwi, yaba acogoje umigambi 
w’Imana. Iteka ibitero bye biza buhoro buhoro kandi mu buryo bwihishe, ndetse akenshi 
biza bifite isura yo kuyobora abagabo n’abagore bamaramaje bikabageza kure ku buryo 
bazizera n’ikinyoma. {UB2 8.1} 

Nubwo mu buryo bugaragara kuva mu myaka ibanza y’itsinda ry’abategereje kugaruka kwa 
Kristo nta bwaka no kuba abahezanguni byabarangwagamo, iri tsinda ryagiye rihangana 
n’ubwaka. Umwe mu mirimo y’ikubitiro Ellen G. White yakoze wari uwo kujya aho 
ubutumwa buvugwa akagira icyo akora kuri bwo yifashishije Ijambo ry’Imana. Mu myaka 
mirongo irindwi yamamaza ubutumwa, Ellen G. White yahoraga ahamagarirwa kujya 
guhangana n’inyigisho z’ubwaka cyangwa ziyobya mu buryo butandukanye. Imiburo 
myinshyi yatanze ivuga ko ubwaka buzongera kubaho, ni iyo gukangura itorero rikaba maso 
ryiteguye akaga ubwaka bushobora guteza; kandi inama zerekeye umwaduko w’ubwaka 
n’iyobokamana rishingiye ku marangamutima intumwa y’Imana yatanze, ni ingirakamaro 
cyane muri iki gihe kurinda umukumbi w’Imana. {UB2 8.2} 

Inama ziri muri uyu mugabane w’iki gitabo ziyongera ku miburo yindi iboneka mu bitabo 
bya mbere bya Ellen G. White, kubera ko umugabane munini w’iyi miburo yakusanyijwe 
mu mwaka wa 1933 ishyirwa mu gitabo kimwe kugira ngo ibashe gufasha guhangana 
n’ikibazo gikomeye cyari cyavutse muri konferansi imwe. Uwo muzingo wabonetse ugizwe 
n’impapuro zicapwe maze urakundwa cyane kandi ufasha itorero. Abashinzwe kurinda 
inyandiko za Ellen G. White, banezejwe n’aya mahirwe yo kubagezaho izi nama 
z’ingirakamaro zo mu gitabo kizaramba. {UB2 8.3} 

Uyu mugabane w’iki gitabo usoza uvuga ingingo zitandukanye zerekeye ukwigaragaza 
kw’imbaraga iyobya ikora ibitangaza kandi ukanavuga akamaro k’ibitangaza ko kugenzura 
ukuri. Muri iki gihe, izi nama zifite agaciro kihariye kandi zizarushaho kuba ingenzi uko 
twegereza iminsi isoza amateka y’isi, ubwo Satani yifashishije imigambi ye yuzuye 
uburyarya azagerageza kuyobya n’intore. {UB2 9.1} 

Abashinzwe kurinda inyandiko za Ellen G. White. 

Igice Cya 1 - Imiburo Ku Nyigisho Z’ Amarangamutima 

Akaga Gaterwa N’imitekerereze Yo Gukekeranya 

Igihe cy’akaga gisatiriye ubwoko bw’Imana,ibyo ntitugomba guhora tubibwiriza abantu , 
ngo tubateremo gukangarana kandi icyo gihe kitaragera. Hagomba kubaho inyeganyezwa 
mu bwoko bw’Imana koko ariko uku si ko kuri kwonyine kw’iki gihe kugomba kubwirwa 
amatorero. Kukuvuga bizaturuka ku kwanga ukuri bagejejweho. {UB2 10.1} 

Abagabura ntibakwiriye kwibwira ko hari ibitekerezo bikomeye by’agatangaza bafite, 
keretse gusa nibakira iyi miburo, naho ubundi bazagosorwa bave mu murimo maze abandi 
bantu bahaguruke bakomeze bazamuke kugeza ku nsinzi. Umugambi wa Satani ugerwaho 
neza iyo abantu biruka bakajya imbere ya Yesu maze bagakora umurimo atigeze abashinga 
, ni kimwe n’iyo bakomeza kuba nk’uko Lawodokiya imeze, bakaba akazuyaze, bakibwira 
ko bakize, ari abatunzi ndetse ko ntacyo bakennye. Ayo matsinda yombi ni ibihome bisitaza. 
{UB2 10.2} 

Bamwe b’abanyamuhati bagambirira kandi bakagira ubwira bakoresheje umuhati wabo 
wose, bakoze ikosa rikomeye cyane bagerageza gushakisha ikintu kidasanzwe, gitangaje, 
kandi gikurura bakakigisha abantu, ikintu batekereza ko abandi badasobanukiwe; nyamara 
akenshi nabo ubwabo ntibaba bazi icyo bavuga. Bavuga bakekeranya ku ijambo ry’Imana, 
bagatanga ibitekerezo bidafite ireme ryo gufasha baba bo ubwabo, cyangwa amatorero. Muri 
icyo gihe, bashobora gukangura intekerezo, nyamara hari ikibikurikira kandi ibyo bitekerezo 
bihinduka imbogamizi. Ukwizera kwitiranwa no gutwarwa by’igihe gito, kandi ibitekerezo 
byabo bishobora kuyobora intekerezo mu nzira y’ubuyobe. Nimureke ibyo Ijambo ry’Imana 
rivuga byumvikana kandi byoroshye bibe ibitunga intekerezo kuko uku gukekeranya ku 
bitekerezo bitavugwa neza muri ryo ari ukwishyira mu kaga. Undated manuscript 
lll.(Inyandiko zandikishijwe intoki batamenyeye igihe zandikiwe.) {UB2 10.3} 

Akaga kugarije itorero ryacu muri iki gihe, ni ak’ibintu bidasanzwe byinjizwa mu itorero, 
ibintu bishyira intekerezo z ’urujijo mu bizera, maze bakaba mu rungabangabo. Bakabura 
imbaraga mu gihe bari bazikeneye cyane mu by ’ umwuka. Hakenewe ubushishozi kugira 
ngo ibintu bishya kandi bidasanzwe bitabangikanywa n ’ukuri ngo bibe byaba umugabane 
umwe w ’ubutumwa bugomba kwigishwa muri iki gihe. Ubutumwa twabwirije abatuye isi 
bugomba gushyirwa ahagaragara. -An Appealfor Canvassers, pp.1,2. {UB2 10.4} 

Imbaraga Ikurura Iri Mu Nyigisho Z’inzaduka 

Igihe kigiye kugera mu bwoko bw’Imana bwasigaye habemo bamwe bakira inyigisho 
z’ubwaka n’iz’ibinyoma, bavuge ko ari ko kuri. Ibyo bizuzuza intekerezo za benshi 

imyumvire y’ubuyobe idafite umwanya mu kuri kugenewe itorero muri iki gihe. Umuntu 
uwo ari we wese wibwira ko ashobora gutangira umurimo uzatsinda isi yose abikoze mu 
mbaraga z’imigambi yigiriye, mu bushobozi bw’ubwenge bwe bufatanije n’ubuhanga 
buhanitse cyangwa se ubwenge bwo kwerekana ko utemera uko abandi babona ibintu, uwo 
muntu azibona aryamye mu musaka w’ibyo yibwira, kandi azasobanukirwa neza 
n’impamvu ari muri uwo musaka. {UB2 11.1} 

Mfatiye ku mucyo nahawe n’Umwami wanjye, nabonye abantu benshi bahaguruka bavuga 
ibintu bishishana. Ni koko batangiye gukora no kuvuga ibintu Imana itigeze ihishura, 
bagafata ukuri kwera bakagushyira ku rwego rumwe n’urw’ibintu bisanzwe. Habayeho 
ibibazo kandi bizakomeza kubaho bishingiye ku bitekerezo by’ubwibone n’ibinyoma abantu 
bibwira, ariko bidashingiye ku kuri. Imigambi y’ubwenge bw’abantu izateza ibisa 
n’ibigeragezo kugira ngo ubwo ikigeragezo nyakuri kizaba kibagezeho kizafatwe 
nk’ibigeragezo abantu bagiye bishyiriraho bitigeze bigira agaciro. Dukwiye kwitega ko 
inyigisho zizinjizwa mu itorero zikavangwa nk’inyigisho z’ukuri, nyamara 
kubw’ubushishozi bwa Mwuka Muziranenge, tugomba gutandukanya ibyera n’ibintu 
bisanzwe tuzanirwa kugira ngo bijijishe intekerezo z’abantu batagira icyo bitaho ku kwizera 
kwacu ndetse n’imitekerereze mizima, kandi biteshe agaciro ukuri gukomeye kandi 
guhebuje, kugenzura byose kw’iki gihe... {UB2 11.2} 

Ntihigeze na rimwe habaho igihe ukuri kwigeze guhura n’ingorane zo kugorekwa, 
gusuzugurwa, no guteshwa agaciro binyuze mu mpaka z’abantu zuzuye ubukana nk’uko biri 
muri iyi minsi ya nyuma. Abantu bariyinjije bazana n’ubuyobe bwabo bwinshi 
butandukanye bavuga ko ari ubwenge bushya bw’agatangaza ku bantu. Abantu bakururwa 
n’ibintu bimwe bishya bidasanzwe, ndetse nta bushishozi bafite bwo kugenzura imiterere 
y’ibitekerezo abantu bashobora kwerekana ko hari icyo bari cyo. Nyamara bakavuga ko ibyo 
bitekerezo ari iby’agaciro gakomeye maze bakabibangikanya n’inyigisho zitangaje z’Imana, 
ntibizazihindura ukuri. Mbega uburyo ibi bicyaha ukwishushanya kuri mu matorero !. {UB2 
11.3} 

Abantu bifuza kwigisha abandi ibintu bidasanzwe no kubishyira mu ntekerezo z’abantu 
batagize icyo bitaho bagakomeza kujyana izo nyigisho zidashyitse kandi zisobekeranye 
nk’inyigisho z’agaciro kandi bakazigaragaza nk’aho ari ikibazo cyerekeye ubuzima 
n’urupfu.-Letter 136a, 1898. (Ibaruwa 136a, 1898) {UB2 11.4} 

Ubushishozi Nyakuri Burakenewe 

Uko twegereza igihe ibinyabutware n’iby’imbaraga n’imyuka mibi y’ahantu ho mu ijuru 
bizajya mu rugamba kurwanya ukuri, ubwo imbaraga iyobya ya Satani izaba ikomeye ku 

buryo yayobya n’intore bibaye bishobotse, ubushishozi bwacu bugomba guhabwa imbaraga 
no kumurikirwa n’ijuru kugira ngo tubashe kumenya umwuka uturuka ku Mana kandi twe 
kuyoberwa amayere ya Satani. Ubushobozi bw’umuntu bugomba guhuzwa n’imbaraga 
y’Imana kugira ngo tubashe kurangiza umurimo uheruka ugomba gukorwa muri iki gihe. 
Aho Kristo akoresha umuyaga nk’ikigereranyo cya Mwuka w’Imana. Iyo umuyaga uhuha 
turabyumva ariko ntidushobore kumenya aho uturutse cyangwa aho ujya, uko ni nako 
bimeze kuri Mwuka w’Imana. Ntituzi umuntu Mwuka w’Imana yiyerekaniramo. {UB2 
12 . 1 } 

Nyamara simba mvuga amagambo yanjye iyo mvuga ko Mwuka w’Imana azahita ku bagize 
umunsi wo kugeragezwa kwabo ndetse n’amahirwe, nyamara ntibigere basobanukirwa 
n’ijwi ry’Imana cyangwa ngo bemere ibyo Mwuka wayo akora. Bityo mu isaha ya saa kumi 
n’imwe abantu ibihumbi byinshi bazabona kandi bemere ukuri. {UB2 12.2} 

“Dore iminsi izaza, niko Uwiteka avuga, umuhinzi azakurikirana n’umusaruzi, n’umwenzi 
w’imizabibu azakurikirana n’ubiba imbuto.” (Amosi 9:13) {UB2 12.3} 

Uku guhinduka abantu bakemera ukuri kuzabaho mu muvuduko uzatangaza itorero, kandi 
izina ry’Imana ryonyine niryo rizahabwa icyubahiro.-Letter 43, 1890 (Ibaruwa 43, 1890) 
{UB2 12.4} 

Ubwaka Buzaduka Muri Twe 

Ubwaka buzaduka rwose muri twe. Ubushukanyi buzaza buteye ku bundi buryo iyaba 
byashobokaga bwajyaga kuyobya n’intore ubwazo. Iyaba muri ubwo buhakanyi 
habonekagamo uguhuzagurika kugaragarira buri wese ndetse n’amagambo atari ay’ukuri, 
ntabwo amagambo yavuzwe n’Umwigisha Mukuru yagombye gukenerwa. Uyu muburo 
utanzwe bitewe n’ingorane nyinshi kandi zitandukanye zizaduka. {UB2 12.5} 

Impamvu nshyize ahagaragara ikimenyetso kiburira abantu ko akaga kaje, ni uko kubwo 
kumurikirwa na Mwuka w’Imana nshobora kubona ibyo abavandimwe banjye mu kwizera 
batabona. Ntabwo kuri njye byaba ari ngombwa kuvuga ibyo bihe byose bidasanzwe kandi 
bikomeye by’ubushukanyi abavandimwe bagomba kwirinda. Ku bwanjye birampagije 
kubabwira nti, ‘Mube maso; kandi nk’abarinzi b’indahemuka murinde umukumbi w’Imana 
kugira ngo utemera rwose abantu bose bavuga ko bawutumweho n’Imana.’ Niba dukora 
kugira ngo dutume habaho gutwarwa kw’amarangamutima, tuzabona ibyo dushaka byose, 
ndetse birenze n’ibyo dushobora kumenya uko twabyitwaramo. “Mubwirize Ijambo 
ry’Imana” mutuje kandi mu buryo bwumvikana. Ntabwo tugomba kumva ko gutuma habaho 
gutwarwa ari wo murimo wacu. {UB2 12.6} 

Mwuka Muziranenge w’Imana wenyine ni we ushobora gutuma habaho ubushyuhe no 
gukanguka mu buryo bwiza. Nimureke Imana ikore kandi umuntu agendere imbere yayo 
yitonze, yitegereza, ategereje, asenga, ahanze amaso kuri Yesu ubudatuza, ayobowe kandi 
ategekwa na Mwuka ari we mucyo n’ubugingo. -Letter 68, 1894. (Ibaruwa 68, 1894) {UB2 
13.1} 

Iherezo riregereje. Abana b’umucyo bagomba gukorana umwete, bakagumana umurava 
kugira ngo bayobore abandi ku kwitegura ibihe bikomeye biri imbere yacu, kugira ngo 
bashobore guhangana n’umubi kuko bemereye Mwuka Muziranenge kugira icyo akora ku 
mitima yabo. Ibintu bishya kandi bidasanzwe bizakomeza kwaduka kugira ngo biyobore 
ubwoko bw’Imana mu gukanguka kutari uk’ukuri, ububyutse mu by’iyobokamana ndetse 
n’iterambere riteye amatsiko. Nimureke abana b’umucyo bakomeze kujya mbere bahanze 
amaso yabo gusa kuri Kristo we Mucyo n’Ubugingo by’abatuye ku isi. Mumenya ko ikintu 
cyose cyitwa umucyo n’ukuri kiri mu ijambo ry’Imana ari umucyo kikaba n’ukuri koko. 
Uwo mucyo n’ukuri bituruka mu bwenge bw’Imana ntabwo ari ibyiganano by’ubuhendanyi 
bwa Satani. Buri muntu wese w’indahemuka, ushikamye, kandi ufite umutima umenetse 
umucyo uturuka mu bwenge bw’Imana uzamubera itabaza rimurikira ibirenge bye. - Letter 
45, 1899. (Ibaruwa 45, 1899) {UB2 13.2} 

Amarangamutima Ntagomba Gutegeka Intekerezo Zacu 

Mu by’ukuri byinshi, havanzemo ikinyoma cyemerwa mu busobanuro bwacyo bwagutse 
kandi kigashyirwa mu bikorwa n’abantu bafite imitima itwarwa mu buryo bworoshye. 
Bityo, ubwaka buzasimbura imbaraga zateguwe neza, zigatozwa neza ndetse zigatoranywa 
n’ijuru kugira ngo zikomeze guteza imbere umurimo ziwugeze ku musozo... {UB2 13.3} 

Hari akaga, atari uko gusa abantu badafite intekerezo zishikamye bazayoborwa mu bwaka, 
ahubwo ari uko abantu bafata ingamba bazabonera icyuho muri uku gutwarwa kugira ngo 
bateze imbere imigambi yabo bwite yo kwikanyiza... {UB2 13.4} 

Mfite umuburo nshaka guha abavandimwe banjye mu kwizera. Ni uko bakwiriye gukurikira 
Umuyobozi wabo kandi ntibiruke ngo bagende imbere ya Kristo. Nimureke muri iki gihe he 
kubaho umurimo utateguwe neza. Mwirinde ntimukoreshe imvugo ikomeye izayobora 
abantu bafite intekerezo zidashikamye gutekereza ko bafite umucyo utangaje uturutse ku 
Mana. Umuntu utwaye ubutumwa buturutse ku Mana abushyiriye abantu, agomba 
kwigengesera ku buryo bwose. Akwiriye guhora azirikana ko inzira igana ku kwizera 
kudafite ishingiro ibangikanye n’inzira yo kwizera k’ukuri... {UB2 13.5} 

Igihe umuntu aretse imbaraga imusunikira kugira icyo akora ndetse n’amarangamutima 
bigategeka imitekerereze ituje, hashobora kubaho umuvuduko ukabije ndetse n’iyo yaba 

agenda mu nzira nyakuri. Ugenda yihuta cyane azasanga iyo nzira igoye mu buryo bwinshi. 
Ntihazashira igihe kirekire atayobye ngo akava mu nzira y’ukuri. {UB2 14.1} 

Nta na rimwe amarangamutima yari akwiye kwemererwa gutegeka intekerezo. Hari akaga 
kari mu gukabya mu byo amategeko yemera, kandi n’ibyo amategeko atemera uko byagenda 
kose bizayobora mu nzira y’ubuyobe. Nihatabaho umurimo witondewe, ukoranywe 
ubushishozi n’intekerezo nzima; umurimo ukomeye nk’urutare mu kuvuga igitekerezo 
n’ihame iryo ari ryo ryose ndetse no mu busobanuro bwose butangwa, abantu benshi 
bazarimburwa. -Letter 6a, 1894. (Ibaruwa6a, 1894) {UB2 14.2} 

Ukumvira Kugereranijwe N’amarangamutima 

Hari akaga k’abo dufatanyije urugendo bakora ikosa ku byerekeye kwakira Mwuka 
Muziranenge. Bamwe babona ko amarangamutima cyangwa gutwarwa ari igihamya cy’uko 
Mwuka Muziranenge ari hamwe nabo. Hari ingorane yuko batazasobanukirwa ugukanguka 
nyakuri kw’intekerezo kandi amagambo Yesu yavuze ati, “Mubigisha kwitondera ibyo 
nababwiye byose” (Matayo 28:20), azatakaza ubusobanuro bwayo. Hari akaga kuko 
imigambi ya kamere ndetse n’imitekerereze ifitanye isano n’ubupfumu bizasimbura 
Ibyanditswe Byera. Mubwire abantu bacu muti: “Ntimugakangaranire gutangiza ikintu 
kitahishuwe mu Ijambo ry’Imana. Mukomeze komatana na Kristo.”... {UB2 14.3} 

Nimureke twibuke ko Ijambo Kristo yadutegetse kubwiriza amahanga yose, amoko yose, 
indimi zose n’abaremwe bose rihamywa na Mwuka Muziranenge. Iyi niyo gahunda 
y’imikorere y’Imana. Kristo niwe mbaraga ikomeye ihamya Ijambo ry’Imana, kandi mu 
guhindukirira ukuri, atera abagabo n’abagore gusobanukirwa ukwizera, akabatera ubushake 
bwo gukora ibyo yabategetse byose. Umuntu ukora umurimo we, igikoresho kigaragarira 
amaso, agomba kubwiriza Ijambo ry’Imana maze Umwami Yesu, ari we mukozi 
utagaragarira amaso akoresheje Mwuka Muziranenge agatuma rya jambo ryera imbuto 
kandi rikagira imbaraga. -Letter 105, 1900. (Ibaruwa 105, 1900) {UB2 14.4} 

Guhamagarirwa Gusubira Ku Bibwirizwa Bya Mbere 

Mu murimo haje gahunda nshya y’ibintu. Hari icyifuzo cyo gushaka gusa n’andi matorero 
bityo ukwiyoroshya no kwicisha bugufi bisa n’ibitazwi ryose. Abagabura bakiri bato 
bashaka gukora ibintu bishya, bakazana ibitekerezo bishya ndetse na gahunda nshya zo 
gukora umurimo. Bamwe batangiza amateraniro y’ububyutse bifashishije ubu buryo 
bagahamagara abantu benshi bakinjira mu itorero. Ariko se iyo uko gutwarwa gushize, ni 
hehe wabona ba bandi bahindutse? Kwihana no kwatura ibyaha ntibikigaragara. 
Umunyabyaha yemezwa kwizera Kristo no kumwemera hatitawe ku mibereho ye ya kera 
y’icyaha no kwigomeka. Ntabwo umutima uba umenetse. Ntibigeze bashenguka mu 

mutima. Abo basa n’abahindutse ntibigeze bagwa ku Rutare ari rwo Kristo Yesu. {UB2 
14.5} 

Ibyanditswe mu Isezerano rya Kera n’Irishya bitugaragariza inzira imwe rukumbi uyu 
murimo wagombye gukorwamo. Mwihane, mwihane, mwihane, nibwo bwari ubutumwa 
bwavugwaga na Yohana Umubatiza ari mu butayu. Ubutumwa Kristo yabwiye abantu bwari 
ubu ngo, “Nimutihana muzarimbuka mutyo mwese” (Luka 13:5). Kandi n’intumwa 
zategetswe kubwiriza ahantu hose kugira ngo abantu babashe kwihana. {UB2 15.1} 

Umwami Imana yifuza ko abagaragu be muri iki gihe babwiriza inyigisho ya kera 
y’ubutumwa bwiza: kubabazwa n’icyaha, kwihana, no kwatura. Dukeneye ibibwirizwa bya 
kera, imigenzereze ya kera ndetse n’ababyeyi b’abagabo n’abagore ba kera bo mu Isirayeli. 
Umunyabyaha agomba kwitabwaho, yihanganirwa, mu muhati no mu bushishozi kugeza 
igihe azabonera ko yica amategeko y’Imana kandi azihana imbere y’Imana ndetse yizere 
Umwami Yesu Kristo. -Undated manuscript 111 (Inyandiko zandikishijwe intoki 
batamenyeye igihe zandikiwe.) {UB2 15.2} 

Ubunyamihango Bukonje Cyangwa Ubwaka 

Gukurikiza imihango, gukurikiza ubwenge bw’isi, kwigengesera by’ab’isi, 
ingengamikorere y’ab’isi, bizagaragarira abantu benshi ko ari imbaraga y’Imana, nyamara 
iyo byemewe biba inkomyi yo kubuza umucyo w’Imana uca mu miburo, gucyaha no 
gutanga inama wekugere ku batuye ku isi. {UB2 15.3} 

Satani arakorana imbaraga ze zose z’ubuhendanjyi n’ubushukanyi kugira ngo ayobore 
abantu abakure ku butumwa bwa malayika wa gatatu bugomba kubwirizanywa imbaraga 
ikomeye. Satani nabona ko Imana iha ubwoko bwayo umugisha kandi ikabategurira 
kuvumbura ibinyoma bye, azakoresha imbaraga ze zikomeye kugira ngo ku ruhande rumwe 
azane ubwaka, naho ku rundi azane ubunyamihango bukonje, kugira ngo abashe gukoranya 
umusaruro w’abantu benshi. Ubu ni igihe cyacu cyo kuba maso ubutagoheka. Mube maso, 
mufunge inzira uko yaba ari nto kose Satani yacamo ngo abinjiremo. {UB2 15.4} 

Hari ibyago byinshi bigomba kwirindwa biri iburyo n’ibimoso. Hazabaho abantu bataragira 
uburambe, abantu bakiri bashya mu kwizera bakeneye kongerwa imbaraga kandi bakeneye 
guhabwa urugero rutunganye. Abantu bamwe ntibazakoresha neza inyigisho yo 
gutsindishirizwa kubwo kwizera. Bazazigisha mu buryo bwibanda ku ruhande rumwe. 
Abandi bazakira ibitekerezo bitigishijwe uko bikwiriye, maze bagende bate umurongo, 
birengagize n’imirimo. {UB2 15.5} 

Iteka kwizera nyakuri gukorera mu rukundo. Iyo witegereje i Kaluvari, ntibituma 
unyinyirirwa mu mutima utagira inshingano ukora ntibituma widamararira ngo usinzire, 
ahubwo bitera kwizera Yesu, ukwizera kuzakora, kukeza ubugingo ho inzagwe 
yokwikanyiza. Iyo tugundiriye Kristo kubwo kwizera, ubwo umurimo wacu uba utangiye. 
Buri muntu afite ingeso zanduye kandi zirimo ibyaha zigomba kuneshwa n’urugamba rusaba 
imbaraga. Buri muntu asabwa kurwana intambara yo kwizera. Niba umuntu ari umuyoboke 
wa Kristo, ntabwo agomba kuba nyambere mu byaduka, ntashobora kugira umutima 
unangiye, utarangwa n’impuhwe. Ntabwo ashobora kugira imvugo ikomeretsa. Ntabwo 
ashobora kuzura kwikakaza no kwishyira hejuru. Ntabwo ashobora kuba umuntu ugandisha 
abandi cyangwa ngo akoreshe amagambo ashaririye kandi ngo agaye cyangwa acire abandi 
iteka. {UB2 16.1} 

Imikorere y’urukundo ikomoka ku murimo uva ku kwizera. Iyobokamana Bibiliya yigisha 
risobanuye umurimo udacogora. “Abe ari ko umucyo wanyu ubonekera imbere y’abantu, 
kugira ngo babone imirimo yanyu myiza, bahere ko bahimbaze so wo mu ijuru” (Matayo 
5:16). Mukoreshe agakiza kanyu bwite mutinya kandi muhinda umushyitsi, kuko Imana ari 
yo ikorera muri mwe, ikabatera kwifuza no gukora ibiyishimisha. Tugomba guharanira 
imirimo myiza, tukirinda ngo tugumane imirimo myiza. Ndetse n’Umuhamya w’ukuri 
aravuga ati: “Nzi imirimo yawe” (Ibyahishuwe 2:2). {UB2 16.2} 

Nk’uko ari ukuri ko ibyo dukora byinshi muri byo ubwabyo bitazaduhesha agakiza, ni nako 
ari ukuri ko ukwizera kutwomatanya na Kristo kuzakangurira umutima gukora. {UB2 16.3} 

Abantu badafite igihe cyo gutegera amatwi imitima yabo, ngo bigenzure buri munsi barebe 
niba bari mu rukundo rw’Imana kandi ngo bajye mu nzira y’umucyo, bazagira igihe cyo 
gutegera amatwi ibyongorero bya Satani ndetse no gusohora kw’imigambi ye. {UB2 16.4} 

Satani ubwe aziyoberanya yinjire anyuze mu tuyira duto tugenda twaguka uko inkota ze 
zigenda zica inzira. Muri iki gihe amayere ya Satani yo kwiyoberanya azinjizwa mu murimo 
w’Imana wihariye. - Manuscript 16, 1890. {UB2 16.5} 

Imitekerereze Y’ibinyoma Ku Migisha Y’Imana 

Abantu benshi bibaza byinshi kandi barahangayitse. Ibi biterwa n’uko badafite kwizera 
Imana. Kuri bamwe, iby’iyobokamana bivuze ibirenze kugira igihe cyiza. Iyo 
amarangamutima yabo akanguwe bibwira ko bagize umugisha ku buryo bukomeye. Bamwe 
ntibatekereza ko bagize umugisha keretse gusa babaye batwawe bagahimbarwa. Ibibatera 
gutwarwa no guhimbarwa nibyo bashaka, kandi iyo batabibonye, batekereza ko bibeshye 
cyangwa ko hari undi muntu wibeshye. {UB2 16.6} 

Abantu ntibari bakwiriye gutozwa gutekereza ko iyobokamana rifite gahunda 
y’amarangamutima, ishingiye ku bwaka ari ryo yobokamana ryonyine ritunganye. Kubera 
imbaraga y’iyo myizerere, umugabura aba ategerejweho gukoresha imbaraga ze abwiriza 
ubutumwa bwiza. Agomba gukora iyo bwabaga kugira ngo abagezeho imbaraga nyinshi 
y’amazi y’ubugingo. Agomba kuzana ibyokumara inyota byinshi bikurura bizemerwa 
n’irari ry’abantu. Hariho abantu batekereza ko bashobora kuba ba ntacyo nitayeho cyangwa 
ntibabe batega amatwi ngo keretse gusa amarangamutima yabo agenda ahondobera 
aramutse akanguwe. -Letter 89, 1902. (Ibaruwa 89, 1902) {UB2 16.7} 

Byose Biracecetse, Biratuje, Ntibijijishije 

Umwanzi aritegura kuyobya isi yose akoresheje imbaraga ye ikora ibitangaza. Azagerageza 
kwambara ishusho y’abamalayika b’umucyo {UB2 17.1} 

kandi yigire nka Yesu Kristo. Umuntu wese wigisha ukuri kw’iki gihe akwiriye kubwiriza 
Ijambo ry’Imana. Abantu bagundira Ijambo ry’Imana ntibazakingurira Satani inzugi bagira 
ibyo bavuga bitizewe bashingiye ku buhanuzi cyangwa ku inzozi n’amayerekwa. Haba ku 
rugero runini cyangwa ryoroheje, ukwigaragaza kw’ibinyoma kwagiye kwinjizwa hirya no 
hino, uhereye mu mwaka wa 1844, nyuma y’igihe twari dutegereje kugaruka kwa 
Kristo...Tuzakomeza kurushaho kubona uko kwigaragaza kw’ibinyoma, kandi nk’abarinzi 
b’indahemuka tugomba kuba maso. Hari amabaruwa angeraho aturtse ku bantu benshi 
yerekeye amayerekwa bagize kandi bakumva bafite inshingano yo kuyavuga. Uhoraho 
afashe abagaragu be kugira ngo bagire ubushishozi. {UB2 17.2} 

Iyo Imana ifite inzira nyakuri yo kunyuzamo umucyo, iteka haba hariho ibyiganano byinshi 
cyane. Satani azakora ibishoboka byose yinjire mu muryango uwo ari wo wose 
uzamukingurirwa. Azatanga ubutumwa bw’ukuri abuvange n’ibitekerezo by’ukuri bye 
bwite, ibyo yateguriye kuyobya abantu, byo gukururira ubwenge ku bantu no ku magambo 
yabo ndetse no kububuza gushikama kuri iri jambo ngo, “Uwiteka aravuga ati.” Mu buryo 
Imana ikorana n’abantu bayo, byose biratuje; ku bayiringira, byose biratuje kandi nta 
kwishushanya. Hazabaho abizera ibyo Bibiliya ivuga bicishije bugufi b’abanyakuri ndetse 
bafite ishyaka, kandi hazanabaho abakora ibyo Ijambo ribabwira kimwe n’abaryumva. 
Hazabaho gutegereza Uwiteka by’ukuri, gushikamye kandi kuvuye ku mutima.-Letter 102, 
1894. (Ibaruwa 102, 1894) {UB2 17.3} 

Urugero Rwa Kristo 

Nimureke he kugira n’umwe uterwa ubwoba no kujya ku ruhembe niba ari umwigishwa 
w’ukuri w’Ijambo ry’Imana kandi wicisha bugufi mu mutima kuri buri ntambwe. Kristo 
agomba kuba muri we kubwo kwizera. Kristo we Cyitegererezo cyabo, yari atuje. 

Yagenderaga mu kwicisha bugufi. Yari afite umutuzo nyakuri. Yari afite kwihangana. Iyaba 
buri wese mu bemera ugutsindishirizwa kubwo kwizera yagiraga iyo mico, nta bahezanguni 
babaho... {UB2 17.4} 

Urugero rwa Kristo dufite ni urwo kumvira amategeko n’ubutumwa bwiza byomatanye. 
Ntibishobora gutandukanywa. Nimureke ituze no kwitegeka byimenyerezwe kandi 
bikomezanywe kwihangana kubera ko ari byo byari bigize imico ya Kristo. Twumva imvugo 
z’ubwibone z’abanyamadini b’abanyabinyoma bavugana ukwishingora, bavuga 
baranguruye bati, “Ndi umuziranenge, nta cyaha ngira” mu gihe nta rufatiro na ruto bafite 
rw’uko kwizera kwabo. Kristo, we Nkomoko y’ukuri kose, ntitwigera tumwumvaho urusaku 
rwo kuvugana ubukana ibyo kwizera cyangwa ngo tumubonane impinduka ku mubiri mu 
buryo budasanzwe n’imikorere by’indengakamere. {UB2 18.1} 

Mwibuke ko muri we ari ho hari ukuzura k’Ubumana kose mu buryo bw’umubiri. Niba 
Kristo aba mu mitima yacu kubwo kwizera, bitewe no kwitegereza uko yabagaho, tuzashaka 
gusa nawe, tuboneye, dutuje kandi tutanduye. Tuzagaragariza Kristo mu mico yacu. Ntabwo 
tuzakira umucyo ngo utubemo gusa ahubwo tuzanawusakaza. Tuzagira imyumvire 
irushijeho gusobanuka y’icyo Yesu Kristo ari cyo kuri twe. Ugutungana, ubwiza 
n’ubugwaneza byarangaga imibereho ya Yesu Kristo bizagaragarira mu mibereho yacu. - 
Manuscript 24, 1890. {UB2 18.2} 

Icyifuzo Cy’iki Gihe Cyo Guhindura Gahunda. 

Aho kugira ngo tubeho twiteze igihe kidasanzwe cyo gukanguka, tugomba gukorana 
ubushishozi tukanoza uburyo buriho ubu, tugakora ikigomba gukorwa kugira ngo abantu 
bakizwe. Aho kugira go tumare imbaraga z’intekerezo zacu tugerageza gufmdura 
ibyerekeye ibihe Uwiteka yarekeye mu bushobozi bwe ntabihishurire abantu, tugomba 
kwiyegurira kuyoborwa na Mwuka Muziranenge, tugakora inshingano dufite ubu, tugatanga 
umutsima w’ubugingo utavanzemo ibitekerezo by’abantu maze tukawuha abantu barimbuka 
bataziukuri... {UB2 18.3} 

Turi mu kaga gahoraho ko gukomeza ubutumwa bwiza. Hari benshi bafite icyifuzo 
gikomeye cyo gukangaranya isi bakoresheje ikintu kidasanzwe, gishobora gukangura abantu 
kikabageza ku gutwarwa mu by’umwuka, kandi kigahindura gahunda y’imikorere y’iki 
gihe. Mu by’ukuri, hariho ubukene bukomeye bwo guhindura gahunda y’imikorere y’iki 
gihe kubera ko ukwera k’ukuri kw’iki gihe kutagaragara nk’uko byari bikwiriye. Nyamara 
uguhinduka dukeneye ni uguhinduka k’umutima kandi uko guhinduka kwagerwaho gusa ari 
uko buri muntu ku giti cye ashatse Imana ngo imuhire. Uko guhinduka kwagerwaho kandi 
kubwo gusaba imbaraga y’Imana, kubwo gusengana umwete dusaba ko ubuntu bwayo 

bwatuzaho ndetse ko n’imico yacu yahindurwa. Uku niko guhinduka dukeneye muri iki 
gihe, kandi kugira ngo ibi bigerweho dukwiriye gukoresha imbaraga tutarambirwa kandi 
tudakebakeba. -The Review and Herald, March 22, 1892. (Urwibutso n’Integuza, 22 
Werurwe 1892) {UB2 18.4} 

Nta Bidasanzwe Cyangwa Inzaduka 

Reka he kubaho ibidasanzwe cyangwa inzaduka ku bamamaza Ijambo ry’ukuri, kuko ibintu 
nk’ibyo bizaca intege impinduka zagombye guterwa n’Ijambo ry’Imana. Tugomba 
kurindwa kubera ko Satani yagambiriye ko bishobotse yavanga imbaraga ye y’ikibi na 
gahunda z’idini. Nimureke he kubaho kugaragaza ibintu mu buryo bw’ikinamico kubera ko 
ibi bitazafasha ngo bitere imbaraga ukwizera Ijambo ry’Imana. Ahubwo bizayobya 
intekerezo zerekere ku bantu. - Letter 352, 1908 (Ibaruwa 352, 1908) {UB2 19.1} 

Ijambo ry’Imana Ntirigomba Kwanduzwa N’ubuyobe Bw’abantu 

Mu rusaku rw’urudubi aho abantu bavuga bati, “Nimurebe Kristo ari hano! Kristo ari 
hariya!” hazatangirwa ubuhamya budasanzwe, ubutumwa budasanzwe bw’ukuri 
gukwiranye n’iki gihe. Ubwo butumwa bugomba kwakirwa, bukizerwa kandi 
bugakurikizwa. Ni ukuri ntabwo ari ibitekerezo abantu bibwira ko ari ukuri kandi atari ko. 
Ni ukuri gutanga umusaruro. Ukuri guhoraho kw’Ijambo ry’Imana kuzatandukana 
n’ibinyoma byose biyobya ndetse n’ubusobanuro bushingiye ku myuka y’abadayimoni. 
Kuzatandukana n’amashusho yose y’ibinyoma kandi akurura abantu. Ibinyoma bizashyrwa 
imbere y’intekerezo z’ubwoko bw’Imana, nyamara ukuri kugomba guhagarara gukenyeye 
imyambaro yako myiza kandi itunganye. Ijambo ry’Imana rifite agaciro kenshi mu mbaraga 
zaryo zera kandi zisayura, ntirigomba guteshwa agaciro ngo rishyirwe ku rwego rumwe 
n’ibintu bisanzwe bimenyerewe. Rigomba iteka guhora ritavanze n’ibinyoma Satani ashaka 
kuyobesha n’intore bibaye bishobotse. -The Review and Herald, October 13, 1904. 
(Urwibutso n’Integuza, 13 Ukwakira 1904) {UB2 19.2} 

Nimureke ubwoko bw’Iman bukore kugira ngo ab’isi babone ko Abadiventisiti b’umunsi 
wa Karindwi ari abantu basobanukiwe kandi batekereza, abantu bafite kwizera gushingiye 
ku rufatiro nyakuri aho gushingira ku nyigisho z’urudubi rw’urujijo. Abantu basonzeye 
umutsima w’ubugingo. Ntimubahe ibuye. -Manuscript 101, 1901. {UB2 19.3} 

Igice Cya 2 - Ubwaka Bwabayeho Mbere Buzongera Kubaho 

Gukuraho Inkingi 

Abantu bacu bakeneye gusobanukirwa impamvu zo kwizera kwacu ndetse n’ibyatubayeho 
mu gihe cyashize. Mbega uburyo bibabaje kubona uko mu buryo bugaragara abantu benshi 
basa n’abashyira ibyiringiro biheranije mu bantu bigisha inyigisho zigambiriye kurandura 
amateka yacu no gukuraho inkingi za kera! Abantu bashobora kuyoborwa n’umwuka 
uyobya mu buryo bworoshye, bagaragaza ko bamaze igihe bakurikiye umuyobozi mubi- ku 
buryo badashobora gusobanukirwa ko bari gutandukana no kwizera cyangwa ko batari 
kubaka ku rufatiro nyakuri. Dukeneye kubwira abantu bose kwambara indorerwamo zabo 
z’iby’umwuka, bagasigwa amavuta ku maso kugira ngo babashe kubona neza kandi 
basobanukirwe n’inking nyakuri zo kwizera. Bityo bazamenya ko “Urufatiro rukomeye 
rw’Imana rugihagaze, rwanditsweho iki kimenyetso ngo, ‘Uwiteka azi abe’” (2Timoteyo 
2:19). Dukeneye kubyutsa ibihamya byo kwizera bya kera byahawe intore z’Imana. {UB2 
20 . 1 } 

Inyigisho zose z’ibinyoma n’ubushukanyi zizigishwa n’abantu bibwira ko bafite ukuri. Ubu 
bamwe bigisha ko mu isi nshya hazavukira abana. Mbese uku ni ukuri gukwiriye iki gihe? 
Ni nde wamurikiye aba bantu ngo bigishe inyigisho nk’iyi? Mbese hari uwo Imana yahaye 
ibitekerezo nk’ibyo?- Oya, ibyahishuwe ni ibyacu n’abana bacu, ariko ibyerekeye 
ibitarahishuwe kandi bidafite aho bihuriye n’agakiza kacu, guceceka niyo mvugo nziza. Ibyo 
bitekerezo bidasnzwe ntibyari bikwiriye no kuvugwa ndetse ngo byigishwe na hato nk’aho 
ari ukuri gukenewe. {UB2 20.2} 

Twageze mu gihe ibintu bigomba kuvugwa mu mazina yabyo nyakuri. Nk’uko twabigenje 
mu minsi ya mbere, tugomba guhaguruka tuyobowe n’Umwuka w’Imana tugacyaha 
umurimo w’ubushukanyi. Bimwe mu bitekerezo bivugwa ubu, ni intangiriro ya bimwe mu 
bitekerezo bikomeye by’ubwaka bishobora kwigishwa. Inyigisho zimeze nk’izo 
twahanganye nazo nyuma gato y’umwaka wa 1844 zirimo zigishwa na bamwe bafite 
imyanya y’ingenzi mu murimo w’Imana. {UB2 20.3} 

Twahanganye n’umurimo w’ubwaka ukorwa mu ibanga kandi uyobya muri New Hampshire 
no muri Vermont. Ibyaha byo kwihandagaza byarakorwaga ndetse n’irari ribi rigahabwa 
intebe na bamwe nyamara bitwikiriye ukwezwa. Bigisha inyigisho zishyigikira 
ubusambanyi. Twabonye Ibyanditswe bisohora ngo “Mu bihe bizaza bamwe bazagwa bave 
mu byizerwa, bite ku myuka iyobya n’inyigisho z’abadayimoni” (lTimoteyo 4:1). -The 
Southern Watchman , April 5, 1904. {UB2 20.4} 

Inyifato Y’umubiri Siyo Ngombwa Gusa 


Iyobokamana nyakuri ntirisaba ihinduka ryo ku mubiri mu buryo bukomeye... Icyo sicyo 
gihamya cy’uko Mwuka w’Imana ahari. Mu 1843 na 1844 twahamagariwe guhangana 
n’ubwaka nk’ubwo. Abantu baravugaga bati, “Mfite Mwuka Muziranenge w’Imana”, maze 
bakaza mu materaniro bakikaraga nk’uruziga; bityo kubera ko abantu bamwe batashoboraga 
kwemera ko ibyo ari igihamya cyo gukoreshwa na Mwuka w’Imana, bafatwaga 
nk’abanyabyaha. Uwiteka yantumye kujya hagati muri ubwo bwaka ... Abantu bamwe 
bazaga aho ndi maze bakambaza bati, “Ni mpamvu ki utifatanya nabo?” Narabasubizaga 
nti, “Mfite undi Muyobozi utari uyu, Umuyobozi w’umugwaneza kandi woroheje mu 
mutima, utarigeze akora nk’ibi muri gukora ahangaha, cyangwa ngo yirate atya. Iyi nyifato 
ntabwo ikomoka kuri Kristo ahubwo ni ku mubi.”- Manuscript 97, 1909. {UB2 21.1} 

Kuvuga Ko Washyizweho Ikimenyetso Kandi Wera 

Mu mwaka wa 1850, Jye n’umugabo wanjye twasuye Vermont, Canada, Newe Hampshire 
ndetse na Maine. Amateraniro yaberaga mu mazu yihariye. Bityo icyakurikiyeho ni uko 
kubonana n’abatizera bitashobokaga. Ugucika intege kwabayeho mu 1844 kwari kwarateye 
urujijo intekerezo za benshi,bityo ntibashakaga gutega amatwi ubusobanuro ubwo ari bwo 
bwose bwerekeye ibyabaye. Nta kwihangana bari bafite kandi ntibizeraga ndetse bamwe 
basaga n’abigometse barazinutswe rwose ibyo imibereho yabo yo gutegereza yo mu gihe 
cyashize. Abandi bahisemo kudakurikira iyo nzira ngo bahakane iyo Imana yari 
yarabayoboyemo. Aba bari bishimiye kumva ibitekerezo bivuye mu Ijambo ry’Imana 
byashoboraga guhuza imyumvire yacu n’amateka y’ubuhanuzi. Ubwo bategeraga amatwi 
ubusobanuro bwerekeye ugucika intege kwari kwarabababaje cyane, babonye ko Imana yari 
ibayoboye rwose maze bishimira ukuri. Ibingibi byabyukije impaka zikomeye cyane 
ziturutse ku batemeraga ibyatubayeho mu gihe cyashize. {UB2 21.2} 

Nyamara twari tugifite ikindi kintu kibi cyane twagombaga guhangana nacyo cyari mu 
itsinda ry’abavugaga ko bejejwe badashobora gukora icyaha, ko bashyizweho ikimenyetso 
kandi ko ari abaziranenge ndetse ko ibitekerezo byabo n’ibyo bemeraga byaturukaga ku 
Mana. Abantu benshi b’abanyamuhati bayobejwe n’uko kwigira shyashya kw’abo baka. 
Satani yari iyarakoresheje ubuhanga bwe ngo atere abo bantu bayobye kwemera Isabato 
bityo kubw’umurimo bari gukora nyamara bavuga ko bemera umugabane umwe w’ukuri, 
ngo bazabashe kugwiza ibinyoma byinshi mu bantu. Yashoboraga nanone gukoresha abo 
bantu mu buryo bukomeye kugira ngo atere abatizera kuzinukwa. Abo batizera batungaga 
agatoki ba bandi badashikamye kandi badafite ibitekerezo bihamye bakabafata 
nk’abahagarariye Abadiventisiti b’umunsi wa Karindwi. Iri tsinda ry’abantu ryikorezaga 

abantu imitwaro y’ ibigeragezo n’imisaraba y’imihimbano Kristo atigeze abikoreza. {UB2 
21.3} 

Bavugaga ko bakiza abarwayi kandi bagakora ibitangaza. Bari bafite imbaraga ya satani, 
y’ubupfumu; nyamara baragandishaga, bagatwaza igitugu kandi bakarenganya abantu. 
Imana yaradukoresheje ngo tube umuyoboro wo gucyaha abo baka ndetse no gufungura 
amaso y’abantu bayo b’indahemuka kugira ngo babone imiterere nyakuri y’umurimo w’abo 
baka. Amahoro n’ibyishimo byaje mu mitima y’abitandukanyije n’ubu bushukanyi bwa 
Satani, maze ubwo babonaga ubwenge bw’Imana butayobya, ubwo yakoresheje ibashyira 
imbere umucyo w’ukuri ndetse bakabona n’umusaruro wako wari uhabanye n’ubuyobe 
n’ibinyoma bya Satani, byatumye baha Imana ikuzo. Ukuri guhabanye n’ibyo binyoma 
kwamuritse kumeze nk’izahabu nziza iri mu myanda yo ku isi. - The Review and Herald, 
Nov. 20, 1883. {UB2 22.1} 

Kugoreka Ukwera K’umurimo 

Mfite inshingano yo guhora nibutsa abantu bacu (abagabura b’ubutumwa bwiza, ndetse 
n’abandi bose bavuga ko bageza umucyo w’ukuri ku batuye isi), akaga ko kugoreka ukwera 
kw’umurimo w’Imana batuma intekerezo zabo zemera ubusobanuro budafashije bw’uburyo 
Imana yifuza ko umurimo wayo wakorwa. Nahawe amabwiriza yihariye yerekeye kuzana 
gahunda z’abantu n’imigambi yabo mu murimo wo kumenyesha abatuye isi ukuri gukwiriye 
iki gihe. {UB2 22.2} 

Incuro nyinshi mu myaka yashize, nahatiwe kurwanya ingamba zidafite ishingiro kandi 
zibujijwe zagiye zishyirwa ahagaragara n’abntu batandukanye. Ubutumwa nakomeje kujya 
ntanga bwari ubu ngo, ‘Mubwirize Ijambo ry’Imana mwiyoroheje kandi mwicishije bugufi, 
mwigishe abantu ukuri kumvikana kandi kutagize ikindi kikuvanzwemo. Ntimugire 
umuryango na muto mufungurira amatsinda y’abaka, kuko icyo akora ari ukujijisha 
intekerezo, guca intege no gucogoza kwizera mu bwoko bw’Imana...’ Igihe cyose nagiye 
mpamagarirwa guhangana n’ubwaka bw’uburyo butandukanye, nagiye mpabwa 
amabwiriza yumvikana, meza kandi agaragara kugira ngo ndangurure ijwi ryanjye 
namagane imbaraga zabwo. Kuri bamwe, ikibi cyigaragaje mu ishusho y’ibipimo bikozwe 
n’abantu kugira ngo bigaragaze ko bazi ubushake bw’Imana. Neretswe {UB2 22.3} 

ko ibi byari ubuyobe bwaje guhinduka ugutwarwa by’akanya gato kandi ko bihabanye 
n’ubushake bw’Imana. Turamutse dukurikiye ubwo buryo, twazasanga ko dushyigikira 
imigambi y’umwanzi. Mu bihe byashize, bamwe mu bizera bari bafite ukwizera guhamye 
mu gushyiraho ibimenyetso bashingiragaho kugira ngo bamenye inshingano yabo. Bamwe 

biringiraga ibyo bimenyetso ku buryo abagabo bageze n’aho bagurana abagore babo, bityo 
binjiza ubusambanyi mu itorero. {UB2 22.4} 

Neretswe ko mu minsi iheruka uyu murimo, hazongera kubaho ubushukanyi busa n’ubwo 
twahamagariwe kurwanya mu minsi ya mbere yo kwamamaza ubutumwa, kandi ko tuzaba 
tugomba kongera kuburwanya. Muri iki gihe dusabwa gushyira imbaraga zacu zose munsi 
y’ubutware bw’Imana, tugakoresha ubushobozi bwacu dukurikije umucyo Imana yaduhaye. 
Musome igice cya kane n’icya gatanu bya Matayo. Nimwige Matayo 4:8- 10; 5:13. 
Mutekereze ku murimo wera wakozwe na Kristo. Ubwo nibwo amahame y’Ijambo ry’Imana 
azinjizwa mu mirimo yacu. -Letter 36, 1911. {UB2 23.1} 

Gukomeza Imyitwarire Ya Gipfura 

Nyuma y’umwaka wa 1844, ubwaka bwaje mu Badiventisiti. Imana yatanze ubutumwa 
bw’umuburo wo gukumira icyo cyago cyari giteye. Hagati y’abagabo n’abagore bamwe 
hariho umushyikirano cyangwa ukumenyerana kurengeje urugero. Nababwiye urugero 
rwera rw’ukuri dukwiriye kugeraho ndetse no kubonera kw’imyitwarire twari dukwiriye 
gukomeraho kugira ngo tubeho nk’uko Imana ishaka tutarangwaho ikizinga cyangwa 
umunkanyari cyangwa ikindi kintu cyose gisa gityo. Imiburo ikomeye iturutse ku Mana 
yabwiwe abagabo n’abagore bari bafite intekerezo zibaroha mu nzira yanduye kandi 
baravugaga ko batoneshejwe n’Imana mu buryo bwihariye. Nyamara ubutumwa Imana 
yatanze bwarasuzuguwe kandi burangwa... {UB2 23.2} 

No muri iki gihe dushobora guhura n’akaga. Umuntu wese wiyemeza kubwira abatuye isi 
ubutumwa bw’umuburo, mu mibereho ye azageragereshwa bikomeye cyane gukurikira 
inzira ihakana ukwizera kwe. {UB2 23.3} 

Nk’abakozi tugomba gushyira hamwe tukanga kandi tukarwanya ikintu cyose gifite 
agasanira n’ikibi kibasha kuboneka mu mibanire yacu. Ukwizera kwacu kurera; umurimo 
wacu ugomba gushyigikira icyubahiro cy’amategeko y’Imana, ntabwo ari uwo gutuma haba 
umuntu ujya ku rwego rwo hasi mu bitekerezo cyangwa myitwarire. Hariho abantu benshi 
bavuga ko bemera kandi bigisha ukuri nyamara bafite ubuyobe n’ibitekerezo byabo bwite 
bidafite ishingiro bivanze n’ukuri. Nyamara hari urwego rwashyizwe hejuru tugomba 
guhagararaho. Tugomba kwizera kandi tukigisha ukuri nk’uko kuri muri Yesu. Ukwera 
k’umutima ntikuzigera kuyobora ku gukora ibibi. Igihe umugabo uvuga ko yigisha ukuri 
yageze ku rwego rwo gukabya kugendana n’inkumi cyangwa abagore bashatse, iyo agize 
akamenyero ko kubakozaho ibiganza, cyangwa akenshi ugasanga aganira nabo bahuje 
urugwiro, uzamutinye kuko amahame atunganye y’ukuri adashikamye mu mutima we. 

Abantu nk’abo ntibakorana na Yesu, ntibari muri Kristo ndetse na Kristo ntari muri bo. 
Bakeneye guhinduka nyako mbere y’uko Kristo yemera imirimo yabo. {UB2 23.4} 

Ntabwo ukuri gukomotse mu ijuru gutesha agaciro ukwakiriye, kandi ntikwigera 
kumuyobora ku gusabana mu buryo budakwiriye; ahubwo ibiri amambu kweza umuntu 
ukwemera, kugatunganya ibyo akunda, kukamuzamura kandi kukamuhesha agaciro ndetse 
kukamugeza ku komatana na Yesu. Kumugeza ku kwita ku itegeko intumwa Pawulo yatanze 
ryo kwirinda n’igisa n’ikibi, naho nibitaba bityo ibyiza bye bizavugwa nabi. -The Review 
and Herald, Nov. 10, 1885.(Urwibitso n’Integuza, lOUgushyingo 1885) {UB2 24.1} 

Igice Cya 3 - Inyigisho Ivuga “Ukwera K’umubiri” 


Abari bashyigikiye inyigisho y’ubwaka bayise ” Inyigisho yo kwera k’umubiri” yatangiye 
mu mwaka wa 1900, mu Buhindi, maze itwara umuyobozi w’umurimo muri ako karere 
hamwe n’abakozi batari bamwe. Iyo nyigisho yavugaga ko igihe Kristo yanyuraga mu 
mubabaro w’I Gethsemane yahakuye umubiri wera umeze nk’uwo Adamu yari afite mbere 
y’uko acumura. Iyi nyigisho yahamyaga ko abantu bakurikira Umukiza nabo bagomba 
kugira umubiri nk’uwo utarangwamo icyaha kandi ibyo bikaba umwiteguro wa ngombwa 
wo kujya mu ijuru. Inkuru z’ababibonye zivuga ko mu materaniro yabo, abaka batumaga 
habaho gutwarwa ko mu rwego rwo hejuru bakoresheje umuziki w’inanga z’amoko 
atandukanye, imyirongi, amahembe n’ingoma zihinda cyane. Bashakaga ko imibiri ikora, 
bagasakuza, bagasenga kandi bakaririmba kugeza ubwo umuntu wabaga ari mu iteraniro 
yashoboraga kuva aho yicaye akikubita hasi, yubamye yataye ubwenge. Umuntu umwe 
[cyangwa babiri] bagendagendaga hagati y’intebe bagambiriye gukurura uwabaga yaguye 
hasi kugira ngo bamujyane imbere y’ iteraniro. Bityo, hafi y’abantu cumi na babiri 
bagombaga kuzenguruka uwo muntu urambaraye hasi, bamwe baririmba abandi baviza 
induru, abandi basenga, abo bose babikorera icyarimwe. Igihe uwo wabaga arambaraye hasi 
yabaga amaze kugarura akenge, yashyirwaga mu mubare w’abanyuze mu mubabaro w’I 
Gethsemane, bahawe umubiri wera kandi biringiye kujya mu ijuru. Kubw’ibyo, bemezaga 
ko adashobora gukora icyaha kandi ko atazapfa. Abakuru babiri ari bo S. N. Haskell na A. 
J. Breed, bari bamwe mu bayobozi b’abagabura, boherejwe guhangana n’ubu bwaka mu 
materaniro makuru yagombaga kubera ahitwa Muncie mu Buhindi guhera kuwa 13 kugeza 
kuwa 23 Nzeri 1900. Ibi byari byadutse byahishuriwe Madame White igihe yari muri 
Australia muri Mutarama 1900 maze atanga ubuhamya bw’umuburo no gucyaha ibyo 
nk’uko bigaragara mu butumwa bubiri bukurikira. -ABAKUSANIJEINYANDIKO] {UB2 
25.1} 


23 



Ubwaka Bwabayeho Mbere Bwongera Kubaho 

[Inyandiko Madame White yayisomeye imbere y ’abagabura mu Nteko Nkuru Rusange yo 
kuwa 17Mata 1901 ] {UB2 25.2} 

Nahawe amabwiriza yerekye ibyadutse ku bavandimwe bacu bo mu Buhindi ndetse 
n’inyigisho bagejeje ku itorero. Binyuze muri ibi byabaye ndetse no muri izi nyigisho, 
umwanzi yayobeje abantu benshi. Inyigisho yatanzwe yerekeye icyiswe “umubiri wera” ni 
ubuyobe. Abantu bose bashobora kugira imitima yera, ariko kuvuga ko muri ubu buzima 
umuntu yagira umubiri wera ntabwo ari ukuri. Intumwa Pawulo aravuga ati, “Nzi yuko muri 
njye, ibyo ni ukuvuga muri kamere yanjye, nta cyiza kimbamo.” (Abaroma 7:18). Ndabwira 
abantu bose kubwo kwizera bagerageje uko bashoboye kose kugira ngo bagire ibyo byitwa 
kwera nti, “Ntimushobora kukugira. Nta wo muri mwe ufite umubiri wera ubu. Nta muntu 
ku isi ufite umubiri wera Ibyo ni ibidashoboka. ” {UB2 25.3} 

Iyaba abavugana umudendezo ibyo gutungana k’umubiri babashaga kubona ibintu mu 
mucyo nyakuri, bakazibukira ibitekerezo byabo bidafite ishingiro bahinda umushyitsi. Mu 
kwerena ukwihenda kw’ibyo bavuga ku byerekeye umubiri wera, Uwiteka ashaka kubuza 
abagabo n’abagore kugira icyo bubakira ku magambo ye kiyobora ku kwandura k’umubiri, 
ubugingo n’umwuka. Nimureke iyi nyigisho ikomeze kwigishwa bityo izayobora ku kuvuga 
ko abayishyigikiye badashobora gukora icyaha; bavuge ko ubwo imibiri yabo yera 
n’ibikorwa byabo byose byera. Mbega urugi rw’ibigeragezo rushobra gufungurwa muri ubu 
buryo! {UB2 26.1} 

Ibyanditswe bitwigisha gushakira ku Mana ukwezwa k’umubiri, ubugingo n’umwuka. Muri 
uyu murimo tugomba kuba abakozi bakorana n’Imana. Hari byinshi bishobora gukorwa 
kugira ngo ishusho y’Imana yongere kugaruka mu muntu, kugira ngo ubushobozi 
bw’umubiri, ubwenge ndetse n’imico mbonera byongere kuvugururwa. Mu mubiri 
hashobora kubaho impinduka zikomeye bitewe no kubaha amategeko y’Imana ndetse no 
kudashyira mu mubiri ikintu cyanduza. Nyamara nubwo tudashobora kwemeza ibyo kwera 
k’umubiri, dushobora kugira ubutungane bwa Gikristo bw’ubugingo. Kubw’igitambo 
twatangiwe, ibyaha bishobora kubabarirwa mu buryo bwuzuye. Ntabwo twishingikirije ku 
byo umuntu ashobora gukora; ahubwo ni kubyo Imana yakoreye umuntu binyuze muri 
Kristo. Iyo twiyeguriye Imana burundu kandi tukizera tumaramaje, amaraso ya Kristo 
atwezaho ibyaha byose. Umutlmanama ushobora kubohorwa ku gucirwaho iteka. Kubwo 
kwizera amaraso ye, abantu bose bashobora gutunganirizwa muri Kristo Yesu. Dushimire 
Imana ko ibyo tugambiriye atari ibidashoboka. Dushobora gusaba kwezwa. Dushobora 
kwishimira amahirwe Imana iduha. Ntabwo tugomba guhangayikishwa n’ibyo Kristo 
n’Imana badutekerezaho, ahubwo ibyo Imana itekereza kuri Kristo, Inshungu yacu. 

Mwemererwa muri Yesu Ukundwa. Imana yereka uwihana kandi akizera ko Kristo yemera 
kwitanga k’ubugingo kugira ngo butunganywe buse nawe. {UB2 26.2} 

Mu mibereho ye yo ku isi, Kristo yashoboraga kuba yaragize ibyo ashyira ahagaragara 
byashoborag kuba byarakubise hasi kandi bigatuma ubuvumbuzi bw’abantu butitabwaho. 
Yashoboraga guhora afungurira imiryango ibintu byinshi by’amayobera, kandi umusaruro 
wari kuvamo wari kuba uguhishurwa k’ukuri kw’iteka ryose. Yashoboraga kuba yaravuze 
amagambo yagombaga kuba urufunguzo rwo gufungura amayobera yari kuba yaratwaye 
intekerezo z’abantu bo mu bisekuru byinshi kugeza ku iherezo ry’ibihe. Nyamara ntabwo 
ashobora guha abantu ibibanejeje kandi amaherezo bishobora kubazanira akaga. Ntabwo 
yaje guterera abantu igiti cy’ubwenge ahubwo ni igiti cy’ubugingo... {UB2 26.3} 

Nahawe amabwiriza yo kubwira abo mu Buhindi bari bashyigikiye inyigisho z’inzaduka nti, 
“Muri guha umurimo w’Imana w’agaciro kenshi kandi w’ingenzi ishusho itari yo. 
Nimugume mu mbibi za Bibiliya. Nimwige inyigisho za Kristo, kandi muzisubiremo kenshi. 
Mwibuke ko ‘ubwenge buva mu ijuru, irya mbere buboneye kandi ari ubw’amahoro, 
ubw’ineza, bwemera kugirwa inama, bwuzuye imbabazi n’imbuto nziza, butarobanura ku 
butoni kandi butagira uburyarya’” (Yakobo 3:17, 18). {UB2 27.1} 

Igihe abantu bazahabwa imibiri yera, ntabwo bazaguma ku isi, ahubwo bazajyanwa mu 
ijuru. Nubwo icyaha kibabarirwa muri ubu buzima, ntabwo ingaruka zacyo ziba zikuweho 
burundu. Ubwo Kristo azaba aje niho “azahindura uyu mubiri wo gucishwa bugufi kwacu, 
akawushushanya n’umubiri w’ubwiza bwe”(Abafilipi 3:21)... {UB2 27.2} 

Kenshi na kenshi mu iterambere ry’umurimo wacu, hagiye hahaguruka amatsinda 
y’ubwaka, kandi ubwo nagezwagaho icyo kibazo, nagombaga gutanga ubutumwa buhuye 
n’ubwo ndi guha abavandimwe banjye mu kwizera bo mu Buhindi . Nabwiwe n’Imana ko 
ibi byadutse mu Buhindi bisa rwose n’amatsinda yabayeho mu myaka yashize. Mu 
materaniro yanyu yo kuramya Imana hagiye habaho ibisa n’ibyo nabonye bifitanye isano 
n’ayo matsinda yo mu gihe cyashize. {UB2 27.3} 

Mu gihe cyo gucika intege cyakurikiye umwaka wa 1844, havutse ubwaka mu buryo 
butandukanye. Bamwe bemeraga ko umuzuko w’abakiranutsi bapfuye wamze kubaho. 
Natumwe gushyira ubutumwa abizeraga ibi nk’uko na n’ubu mbagezaho ubutumwa. 
Bavugaga ko ari intungane, bakavuga ko umubiri, umwuka n’ubugingo byera. Batangaga 
ubusobanuro busa n’ubwo mwatanze, maze bajijisha intekerezo zabo bwite ndetse 
n’iz’abandi bakoresheje ibyo bemera badafitiye ibihamya. Nyamara aba bantu bari 
abavandimwe bacu dukunda kandi twifuzaga cyane kubafasha. Najyaga mu materaniro 
yabo. Habaga ugutwarwa gukabije kurimo urusaku n’umuvurungano. Nta muntu 

washoboraga kumva ibivuzwe. Bamwe basaga n’abari mu iyerekwa maze bakikubita hasi. 
Abandi babaga basimbuka, babyina kandi basakuza. Bavugaga ko kubera ko biteguye kujya 
mu ijuru kubera ko imibiri yabo yari yejejwe. Ibi babisubiragamo kenshi. Natanze 
ubuhamya bwanjye mu izina ry’Uwiteka, maze nchyaha ibyo bakoraga. {UB2 27.4} 

Abantu bamwe bari baragiye muri ibyo byari byadutse bagaruye intekerezo nzima maze 
babona ubuyobe bwabo. Bamwe bari barabaye abantu b’ibyamamare kandi bitonda ariko 
batekerezaga ko umubiri wejejwe udashobora gukora icyaha, maze muri ubwo buryo 
bafatirwa mu mutego wa Satani. Ibitekerezo byabo bikomeye bari barabigejeje kure cyane 
ku buryo bahindutse igisuzuguriro mu byo agaciro gakomeye k’Imana. Ababaga bihannye 
bamaramaje babarirwaga mu bagabo n’abagore b’abiringirwa b’ingenzi muri twe. Nyamara 
habayeho abandi kuva icyo gihe bagendeye ko. Nta na rimwe twashoboraga kubumvisha ko 
ari ab’agaciro mu murimo w’Umukiza bari barashebeje cyane. {UB2 27.5} 

Umusaruro wavuye muri ayo matsinda y’ubwaka navuze ni uko hamwe na hamwe abantu 
batari bayafitemo uruhare baguye mu majune. Uko gutwarwa n’urusaku rwinshi byabagaho 
ntabwo bashoboraga kubihuza n’imibereho yabo myiza y’igihe cyashize; botswa igitutu cyo 
kwakira ubutumwa buyobya. Babwirwaga ko nibadakora batyo, bashobora kuzimira bityo 
ingaruka yavuyemo ni uko intekerezo zabo zabaye mu gihirahiro kandi bamwe bangirika 
mu ntekerezo. Ibi bintu bishyira igisuzuguro ku murimo w’ukuri kandi bikabera imbogamizi 
iyamamazwa ry’ubutumwa buheruka bw’imbabazi bugomba kubwirwa abatuye ku isi. 
{UB2 28.1} 

Urusaku S1 Igihamya Cyo Kwezwa 

Uburyo amateraniro yakorwaga mu Buhindi yabaga yuzuyemo urusaku n’umuvurungano 
ntabwo byigeze binezeza abantu bashishoza kandi b’abanyabwenge. Muri iyo mivurungano 
nta kintu cyari kirimo cyashoborag kwemeza abatuye isi ko dufite ukuri. Ntabwo urusaku 
rusanzwe n’induru ari ibihamya byo kwezwa cyangwa by’uko Mwuka Muziranenge 
yamanutse. Icyo uwo muvurungano wanyu ukora gusa ni ugutera iseseme intekerezo 
z’abatizera. Iyo mivurungano muyigabanyije, byabera byiza abayikora ndetse bikanabera 
byiza abantu bose muri rusange. {UB2 28.2} 

Iyo ubwaka bwatangiye maze bukarekwa budakomwe mu nkokora, bugora guhagarikwa 
nk’uko bigenda ku muriro wamaze gukwira inyubako. Abantu binjiye kandi bagashyigikira 
ubu bwaka, ibyababera byiza ni uko bakwigira mu mirimo y’isi kubera basuzuguza Imana 
kandi bagashyira ubwoko bwayomu kaga bitewe n’imikorere yabo idashikamye. Amatsinda 
nk’ayo y’ubwaka azahaguruka muri iki gihe, ubwo umurimo w’Umwami wagombye kuba 
wererezwa, ukazira inenge kandi ntuvangwemo ubupfumu n’ibitekerezo by’ibihimbano. 


26 



Dukeneye kuba maso tugakomeza komatana na Kristo kugira ngo tutayobywa n’uburiganya 
bwa Satani. {UB2 28.3} 

Uwiteka yifuza ko mu murimo we habamo gahunda n’ikinyabupfura, ntihabemo ugutwarwa 
n’umuvurungano. Ntabwo ubungubu dushobora gusobanura neza ibintu bigomba 
kuzakorwa muri twe mu gihe kizaza, ariko icyo tuzi ni uko iki ari igihe tugomba kuba maso 
dusenga kubera ko umunsi ukomeye w’Umwami wacu uri bugufi. Satani ari gukusanya 
ingabo ze. Dukeneye kuba abantu bashishoza kandi batuje ndetse tukagenzurana ubwitonzi 
ukuri ko mu byahishuwe. Ntabwo ugutwarwa ari ngombwa kugira ngo umuntu akurire mu 
buntu, agere ku butungane nyakuri kandi yezwe. {UB2 28.4} 

Imana ishaka ko dukorana n’ukuri kwera. Ibi byonyine bizemeza abahakana ukuri. 
Hagomba gukorwa umurimo utuje, urimo ubushishozi kugira ngo abantu bemezwe uko 
bameze, berekwe uburyo bwo kubaka imico bugomba gukorwa niba urugero rwiza 
rushyizweho kubwa Kristo. Abantu bakangutse bagomba kugirwa inama mu bwitonzi niba 
basobanukiwe neza kandi bagaha agaciro ukuri kw’Ijambo ry’Imana. {UB2 29.1} 

Imana ihamagarira ubwoko bwayo kugendana ubwitonzi no kudakebakeba kwera. Bari 
bakwiriye kwitonda cyane kugira ngo batagaragaza nabi cyangwa ngo basuzuguze inyigisho 
zera z’ukuri bitewe no gukora ibintu bidasanzwe, imivurungano ndetse n’urudubi. Iyo 
bakora ibyo, bitera abatizera gutekereza ko Abadiventisiti b’umunsi wa Karindwi ari itsinda 
ry’abaka bityo hakabaho urwikekwe rubuza bantu kwakira ubutumwa bukwiriye iki gihe. 
Iyo abizera bavuga ukuri nk’uko kuri muri Yesu, bagaragaza ubwitonzi bwera burimo 
ubushishozi, ntibagaragaza umuriri w’urudubi. - General Conference Bulletin, April 23, 
1901. {UB2 29.2} 

Kuramya Imana Mu Rusaku 

Ntabwo byoroshye gutekereza mu buryo bwagutse umurimo Uwiteka azakoresha abakozi 
be gusohoza inama ze n’umugambi we. Uhoraho yanyeretse ko ibintu mwabonye byabereye 
mu Buhindi bizongera kubaho mbere yo kurangira kw’imbabazi. Ikintu cyose kidasanzwe 
kizashyirwa ahagaragara. Hazabaho urusaku ruvanze n’ingoma, umuziki no kubyina. 
Intekerezo z’abantu bashishoza zizaba mu rujijo ku buryo badashobora kwiringirwa ko 
bafata imyanzuro itunganye. Kandi ibi bizitwa kuza kwa Mwuka Muziranenge. {UB2 29.3} 

Mwuka Muziranenge ntiyigaragaza muri ubwo buryo, muri urwo rudubi rw’urusaku. Ibi ni 
ibyo Satani yahimbye kugira ngo atwikire amayere ye yuzuye ubucakura ngo azimye ukuri 
kwera, kuzahura, guhesha icyubahiro kandi kweza kugenewe ab’ki gihe kube imfabusa. 
Byaba byiza ko gusenga Imana bitavanzemo umuziki kurusha ko hakoreshwa ibicurangisho 
by’umuziki banyeretse muri Mutarama bavuga ko bifuza kuzabikoresha mu materaniro 

makuru yacu. Nta kintu cyo muri ubu bwoko gikenewe n’ukuri kugenewe iki gihe mu 
murimo wako wo guhindura imitima. Urudubi rw’urusaku rukangaranya intekerezo kandi 
rukangiza ibyajyaga kuba umugisha iyo biba byakozwe mu buryo butunganye. Imbaraga 
z’abadayimoni zivanga n’induru n’urusaku kugira ngo habeho gutwarwa no gusamara, 
kandi ibi bikitirirwa umurimo wa Mwuka Muziranenge. {UB2 29.4} 

Iyo amateraniro makuru arangiye, ibyiza byagombaga kuba byagezweho kandi bikaba 
byakozwe no kwigisha ukuri kwera ntibigerwaho. Abari bari muri ayo materaniro yagombye 
kubatera ububyutse, babona ibibashyira mu gihirahiro. Ntibashobora kuvuga ibyo bari 
basanzwe bazi byerekeye amahame ya Bibiliya. {UB2 29.5} 

Ubu buryo bw’imisengere ntibwari bukwiriye gushyigikirwa. Imbaraga nk’iyo yongeye 
kubaho nyuma y’umwaka wa 1844. Hongeye kubaho imyifato k’iyo. Abantu baratwawe, 
kandi bakoreshwaga n’imbaraga bibwiraga ko ari iy’Imana... {UB2 30.1} 

Ibyabaye Mu Gihe Cyashize Byongera Kubaho 

Ntabwo nasubira mu mateka yose ababaje; ni menshi cyane. Ariko mu kwezi kwa Mutarama 
gushize, Uhoraho yanyeretse inyigisho n’imikorere y’ubuyobe bizaduka mu mataraniro 
yacu makuru, kandi ibyabaye mu gihe cyashize bizongera kubaho. Narababaye cyane. 
Nahawe amabwiriza yo kuvuga ko muri uko kwiyerekana haba harimo abadayimoni 
bambaye ishusho y’abantu, abo badayimoni bagakoresha amayere yose Satani ashobora 
kwifashisha kugira ngo atume ukuri kubihira abari bagufitiye inyota . Nabwirijwe kuvuga 
ko umwanzi yageragezaga gutegura gahunda kugira ngo amateraniro makuru abashe 
gutakaza imbaraga zayo n’umumaro wayo kandi yari yaragenewe gushyira ukuri 
k’ubutumwa bwa malayika wa gatatu imbere y’imbaga y’abantu. {UB2 30.2} 

Ubutumwa bwa malayika wa gatatu bugomba kwigishwa mu buryo butunganye. 
Ntibugomba kuba burimo akadodo ako ari ko kose k’agaciro gake, ibihimbano bidafite 
ishingiro by’inyigisho z’abantu byateguwe na se w’ibinyoma kandi byiyoberanije nk’uko 
ya nzoka yarabagiranaga yakoreshejwe na Satani ngo ibe inzira yo gushuka ababyeyi bacu 
ba mbere. Uko niko Satani agerageza gushyira ikimenyetso ku murimo Imana yifuzaga 
kurindiramo kwera kwera. {UB2 30.3} 

Nk’uko nabyeretswe mu kwezi kwa Mutarama gushize, ntaho Mwuka Muziranenge ahuriye 
n’amajwi menshi y’urusaku . Satani akorera muri iyo nduru n’urudubi rw’umuziki umeze 
utyo kandi byajyaga gushimisha no guhesha Imana ikuzo iyaba byakoreshwaga mu buryo 
bukwiriye. Satani atuma umumaro wabyo uhinduka ubumara bw’inzoka bwokera. {UB2 
30.4} 

Ibyo bintu byabayeho mu gihe cyashize bizongera kubaho mu gihe kizaza. Satani azatuma 
umuziki uba umutego yifashishije uburyo ucurangwa. Imana irararika ubwoko bwayo bufite 
umucyo imbere yabwo bukura mu Ijambo ry’Imana no mu bihamya, ngo basome kandi 
bitonde. Kugira ngo abantu bose babashe gusobanukirwa, hatanzwe amabwiriza yumvikana 
kandi agaragara. Nyamara icyifuzo kibuza amahwemo cyo gutuma habaho ikintu gishya 
gituruka mu nyigisho z’inzaduka, kandi akenshi gisenya umumaro w’abagombaga kuba 
imbaraga zishyigikira icyiza baramutse bashikamye ku byiringiro bagize mu kuri Imana 
yabahaye. {UB2 30.5} 

« Ni cyo gituma dukwiriye kurushaho kugira umwete wo kwita kubyo twumvise, kugira ngo 
tudatembanwa tukabivamo. Mbese ubwo ijambo ryavugiwe mu kanwa k’abamarayika 
ryakomeye, kandi bicumuro byose no kutaryumvira bikiturwa ingaruka zibikwiriye, 
twebweho tuzarokoka dute nitwirengagiza agakiza gakomeye gatyo, kabanje kuvugwa 
n’Umwami wacu natwe tukagahamirizwan’abamwumvise ? »(Abaheburayo 2 :l-3). « Nuko 
bene Data, mwirinde hatagira uwo muri mwe ugira umutima mubi utizera, umutera kwimura 
Imana ihoraho. Ahubwo muhugurane iminsi yose bikitwa uyu munsi, hatagira uwo muri 
mwe unangirwa umutima n’ibihendo by’ibyaha. Kuko twahindutse abafatanije na Kristo 
niba dukomeza ryose ibyiringiro byacu twatangiranye, ngo bikomere kugeza ku mperuka » 
(Abaheburayo 3 :12-14). {UB2 30.6} 

Bavandimwe, tugomba kwambara intwaro zose, kandi turangije byose, duhagarare 
dushikamye. Twashyiriweho kuba abarinzi b’ubutumwa bwiza, kandi tugomba kuba bamwe 
mu bagize ingabo zikomeye z’Imana ziteguye kujya ku rugamba rukaze. Ukuri kugomba 
kwigishwa mu buryo bwumvikana n’intumwa z’Imana z’indahemuka. Muri iki gihe ibyinshi 
byitwa ukuri, ni amagambo y’ubupfapfa abera inkomyi Mwuka Muziranenge... {UB2 31.1} 

Kugaragaza Mwuka Muziranenge mu buryo budatunganye 

Hari byinshi bivugwa byerekeye guhishurirwa Mwuka Muziranenge, kandi ibi bigenda 
bisobanurwa na bamwe ku buryo byangiza amatorero. Ubugingo buhoraho ni ukwakira 
inyigisho nzima ziri mu Byanditswe Byera no gukora ibyo Imana ishaka. Uku ni ukurya 
umubiri no kunywa amaraso by’Umwana w’Imana. Ku bakora batya, ubugingo no kudapfa 
bishyirwa ahagaragara binyuze mu butumwa bwiza kubera ko Ijambo ry’Imana ari ukuri, 
umwuka n’ubugingo. Kurya ku Ijambo ry’Imana ni amahirwe y’abantu bose bizera Yesu 
Kristo nk’Umukiza wabo bwite. Imbaraga ya Mwuka Muziranenge ihindura iryo Jambo 
[Bibiliya] ukuri kudapfa guha imihore y’iby’umwuka umuntu ugushaka amaramaje. {UB2 
31.2} 

Kristo yaravuze ati, “Murondora mu byanditswe, kuko mwibwira ko muri byo arimo mufite 
ubugingo buhoraho, kandi ari byo bimpamya” (Yohana 5:39). Abacukura bakimbika mu 
butaka bavumbura ubutunzi buhishwe bw’ukuri. Mwuka Muziranenge abana n’umuntu 
ushakashaka amaramaje. Umucyo wa Mwuka Muziranenge umurika ku Ijambo ry’Imana, 
akandika ukuri gufite umumaro mushya mu ntekerezo. Uwo muntu ucukumbura mu Ijambo 
ry’Imana yuzura amahoro n’umunezero atigeze yiyumvamo. Umucyo mushya uturutse mu 
ijuru umurika kuri iryo Jambo, bigasa n’aho buri nyuguti yose isizwe izahabu. Imana 
ubwayo ivugana n’intekerezo z’umutima, igatuma Ijambo ryayo riba umwuka n’ubugingo. 
{UB2 31.3} 

Umucukumbuzi wese nyakuri w’Ijambo ry’Imana yerekeza umutima we ku Mana, agasaba 
ubufasha bwa Mwuka Muziranenge. Maze mu kanya gato akabona igituma intekerezo ze 
zirenga imvugo zose z’ibihimbano by’ingirwa mwigisha ufite inyigisho zifite imbaraga nke 
kandi zigwaguza zidashyigikiwe n’Ijambo ry’Imana ihoraho. Izo nyigisho zahimbwe 
n’abantu batigeze biga isomo rya mbere rikomeye rivuga ko Mwuka w’Imana ndetse 
n’ubugingo biri mu Ijambo ryayo. Iyo mu mutima baba barakiriye ukuri guhoraho kuri mu 
Ijambo ry’Imana, baba barabonye uburyo imihati yose yo kugera ku kintu gishya no gutuma 
habaho gutwarwa itanejeje kandi nta cyo ivuze. Bakeneye kwiga amahame y’ibanze 
y’Ijambo ry’Imana; bityo bazagira ijambo ry’ubugingo babwira abantu, bidatinze 
bazamenya gutandukanya umurama n’ingano nk’uko yasigiye abigishwa be isezerano. - 
Letter 132, 1900. (Ibaruwa 132, 1900). {UB2 31.4} 

Igice Cya 4 - Imiburo Ku Banyamyuka 


[Kuwa 12 Ugushyingo 1908, ahitwa St. Herena muri Califomia, haje umugabo 
w’umunyabwuzu ari kumwe n’umugore we. Bashakaga kuvugana na Madame White maze 
bakamubwira ibintu bikomeye byababayeho bamaranye hafi imyaka itatu. Ibyo byatangiye 
kubabaho nyuma yo kumara iminsi myinshi biyiriza ubusa kandi basaba guhabwa Mwuka 
Muziranenge, kugeza ubwo “ibitonyanga binini by’ibyuya byaje mu maso habo”, nk’uko 
babyivugiye. Bizeraga ko bahawe Mwuka Muziranenge nk’uko byagendekeye intumwa za 
mbere. Bemezaga ko bavuze indimi kandi ko bakoranye umurava bagafasha abandi kugira 
ngo nabo bagerweho n’ibyababayeho. {UB2 33.1} 

Bari barigeze batabwa muri yombi mu Burasirazuba bashinjwa kuyobya intekerezo 
z’umwana bakazikumriraho. Umucamanza n’umuyobozi w’umujyi bamaze kumva ibyabo, 
bari baravuze ko niba abo bantu batarasaze, baba bari hafi yabyo. Bavuze ko igihe bari 
bafunzwe, Mwuka yababwiye gukora nk’abasaze bityo Imana igatera ubwoba umucamanza 
n’umuyobozi w’umujyi maze bagatinya kwinjira aho bari bafungiwe. {UB2 33.2} 

Bizeraga ko umwana baregwaga kobatwaye umutima yari yarahawe impano ya Mwuka 
w’ubuhanuzi, kandi yabayoboraga aho bagomba kujya. Bavugaga ko binyuze mu gusenga, 
bari barakijije abarwayi kandi bimkana abadayimoni ndetse bakora n’indi mirimo myinshi 
itangaje. Uwo mugabo yatangiraga umugore we ubuhamya avuga ati, “Mwuka 
amukoreramo, kandi twizera ko iyi ari impano y’ubuhanuzi igomba gusukwa ku bantu 
bose.” {UB2 33.3} 

Amagambo akurikiraho yavuuzwe na Madame White yerekeje kuri ibi by’uyu mugabo 
n’umugore we ndetse no ku yandi matsinda ameze nk’iryo. -ABAKUSANIJE 
INYANDIKO] {UB2 33.4} 

Umurimo w’Imana Urangwa N’ubwitonzi 

Hashize ibyumweru bibiri, ubwo nariho nandika, umuhungu wanjye {UB2 33.5} 

W.C. White yaje mu cyumba cyanjye maze ambwira ko hari bantu babiri bari mu cyumba 
cyo hasi bashaka ko tuvugana. Namanutse ku ngazi maze njya mu cyumba cyacu 
cy’uruganiriro mpasanga umugabo n’umugore we bavugaga ko bayobotse Ijambo ry’Imana 
kandi ko bizera Ibihamya. Bari barahuye n’ibintu bidasanzwe mu myaka ibiri cyangwa itatu 
yari ishize. Basaga n’abantu b’abanyakuri. {UB2 33.6} 

Ubwo bavugaga bimwe mu byababayeho nateze amatwi, maze ngira icyo mbabwira 

cyerekeye umurimo twakoze duhangana kandi turwanya ubwaka bwabayeho nyuma gato 
y’irangira ry’igihe twari twiteze kubona Umwami wacu. Muri ibyo bihe bikomeye bamwe 
mu bizera bacu b’ingenzi bari barayobotse ubwaka. Naje kongera kuvuga ko mbere y’uko 
imperuka igera tuzabona ukwigaragaza kudasanzwe kuzakorwa n’abavuga ko bayobowe na 
Mwuka Muziranenge. Hariho abantu bazafata uko kwigaragaza nk’ikintu cy’agaciro 
gakomeye, nyamara kudaturuka ku Mana ahubwo ari ukwateguwe ngo kuyobye intekerezo 
za benshi zive ku nyigisho z’Ijambo ry’Imana. {UB2 33.7} 

Muri iki gihe cy’amateka yacu tugomba kwitonda cyane kugira ngo twirinde ikntu cyose 
kigaragaraho ubwaka n’umuvurungano. Tugomba kwirinda imikorere yose idasanzwe 
ishobora gukangaranya intekerezo z’abatizera maze ikabatera gutekereza ko tuyoborwa 
n’imbaraga idusunika y’amarangamutima, kandi ko twishimira urusaku n’umuvurungano 
biherekejwe n’ibikorwa by’inzaduka. Mu minsi ya nyuma umwanzi w’ukuri kw’iki gihe 
azinjiza ibikorwa bidahuje n’imikorere ya Mwuka, nyamara bayarateguriwe kuyobya abantu 
biteguye kwemera ikintu cyose gishya kandi kidasanzwe. {UB2 34.1} 

Nabwiye uwo mugabo n’umugore we ko ibyo nanyuzemo nkiri umusore, nyuma gato yo 
kurangira k’umwaka wa 1844, byari byaranyigishije kuba umuntu wigengesera cyane mu 
byerekeye kwemera ikintu icyo ari cyo cyose gisa n’icyo twahanganye nacyo kandi 
tugacyaha mu izina ry’Uwiteka. {UB2 34.2} 

Muri iki gihe nta ngorane ikomeye yaba ku murimo w’Imana nk’uko twakwemerera 
umwuka w’ubwaka kwinjira mu itorero ryacu uherekejwe n’ibikorwa by’inzaduka 
byitirirwa ko ari ibikorwa bya Mwuka w’Imana. Ubwo uyu mugabo n’umugore we 
bavugaga ibyababayeho, bemezaga ko ibyabajeho ari ingaruka yo kwakira Mwuka 
Muziranenge mu mbaraga y’igihe cy’intumwa, byasaga rwose n’ibyo twari 
twarahamagariwe guhangana nabyo ndetse no gukosora mu byatubayeho mu minsi ya 
mbere. {UB2 34.3} 

Tugiye gusoza ikiganiro twagiranye uyu mugabo yasabye ko twafatanya gusenga, yibwira 
ko uko byagenda kose igihe turaba dusenga umugore we arakoreshwa na Mwuka nk’uko 
bari babimbwiye kandi ndashobora kumenya niba ibyo bikomotse ku Mana cyangwa se 
bitayikomokaho. Ibi sinabyemeye kubera ko nari narahawe amabwiriza ko igihe hari 
umuntu usabye ko yagaragaza ibintu bidasanzwe nk’ibyo, icyo cyari igihamya 
kidasubirwaho ko ibyo atari umurimo w’Imana. {UB2 34.4} 

Ntabwo tugomba kwemerera ibintu nk’ibi kutuyobora ku gucika intege. Ibintu nk’ibyo 
bizabaho uko ibihe bihaye ibindi. Nimureke twe guha urwaho ibikorwa by’inzaduka mu 
by’ukuri bitwara intekerezo bikazikura ku mikorere nyayo ya Mwuka Muziranenge. 

Umurimo w’Imana iteka urangwa no gutuza n’ubwitonzi. Ntabwo dushobora kwemera 
ikintu icyo ari cyo cyose gishobora kuzana urujijo kandi kigacogoza umuhati wacu mu 
byerekeye umurimo ukomeye Imana yadushinze gukora mu isi wo kwitegura ukugaruka 
kwa Kristo.-Letter 338, 1908. {UB2 34.5} 

Ibyo Ellen. G. White Yavuze Mu Kiganiro 

Ndababwira ko ibi byababayeho kugira ngo mumenye ibyo twanyuzemo... Abantu bamwe 
{abaka babayeho nyuma y’umwaka wa 1844} bashoboraga kwitera hejuru babyina, 
baririmba ngo, “Ikuzo, ikuzo, ikuzo, ikuzo, ikuzo, ikuzo.” Rimwe na rimwe nicaraga ntuje 
kugeza igihe barangirije, maze nyuma y’aho ngahaguruka nkavuga nti, “Uku siko Uhoraho 
akora. Ntabwo yigaragaza muri ubu buryo. Tugomba kwerekeza intekerezo z’abantu ku 
Ijambo ry’Imana ryo rufatiro rwo kwizera kwacu.” {UB2 35.1} 

Icyo gihe nari umwana muto, nyamara natangaga ubuhamya bwanjye kenshi ndwanya iyi 
mikirere y’inzaduka. Kandi kuva icyo gihe nashatse uko naba maso cyane kugira ngo 
hatagira ikintu kimeze gitya gishobra kongera kwinjira mu bantu bacu. Ukwigaragaza uko 
ari ko kose k’ubwaka gukura intekerezo ku gihamya cy’ukuri ari cyo Jambo ry’Imana 
ubwaryo. {UB2 35.2} 

Mushobora kuyoboka inzira idakebakeba, ariko abazabayoboka bashobora kujya mu nzira 
yo guhuzagurika gukabije kandi umusaruro wabyo ni uko mu kanya gato dushobora kubona 
ibiganza byacu byuzuyemo ikintu cyatuma bitadushobokera guha abatizera isura nyayo 
y’ubutumwa bwacu n’umurimo wacu. Tugomba gusanga abantu tubashyiriye Ijambo rizima 
ry’Imana; kandi gihe bakiriye iryo Jambo, Mwuka Muziranenge azaza, nyamara nk’uko 
nabivuze mbere, Mwuka aza mu buryo we ubwe yigerera ku ntekerezo z’abantu. Mu 
mivugire yacu, mu miririmbire yacu ndetse no mu mikorere yacu mu by’umwuka, tugomba 
kugaragaza ituza n’ubwitonzi ndetse no kubaha Imana bikoresha buri mwana wese nyakuri 
w’Imana. {UB2 35.3} 

Hari akaga gakunze kubaho ko kugira icyo twemerera kuza hagati muri twe dushobora 
gufata ko ari imikorere ya Mwuka Muziranenge nyamara mu by’ukuri ari imbuto y’umwuka 
w’ubwaka. Bityo uko turushaho kwemerera umwanzi w’ukuri kutuyobya, ntidushobora 
kwiringira kugera ku kuba indahemuka mu mitima ku butumwa bwa marayika wa gatatu. 
Tugomba kwezwa binyuze mu kumvira ukuri. Mfite ubwoba mbutewe n’ikintu icyo ari cyo 
cyose gishobora gutandukanya intekerezo n’ibihamya bikomeye by’ukuri nk’uko 
kwahishuwe mu ijambo ry’Imana. Binteye ubwoba, binteye ubwoba. Tugomba kurindira 
intekerezo mu mbibi z’imiterere mizima, nibitaba bityo umwanzi azatwinjirana atume ikintu 
cyose kiri mu ntekerezo gita gahunda. Hari abantu bafite imitima itwarwa ikayoboka 

ubwaka mu buryo bworoshye; kandi nitwemera ko hagira ikintu icyo ari cyo cyose 
gishobora kujyana abantu nk’abo mu buyobe cyinjira mu itorero ryacu, bidatinze tuzasanga 
ubwo buyobe bwarageze kure maze bitewe n’ibyo bintu by’akajagari, Abadiventisiti 
b’umunsi wa Karindwi bose bazagerweho n’ igisuzuguriro. {UB2 35.4} 

Ubwaka Buzongera Kugaragara 

Namaze igihe niga uburyo ibyo byatubayeho mu minsi ya mbere byakongera gucapwa, 
kugira ngo abenshi mu bizera bacu babimenye kubera ko nari maze igihe nzi ko ubwaka 
buzongera kugaragara mu buryo butandukanye. Tugomba gukomeza uruhande duhagazemo 
dukomeza kuzirikana Ijambo ry’Imana kandi ibyaduka byose n’imikorere idasanzwe abantu 
bamwe bashobora kwakira kandi bagashyira mu bikorwa mu buryo bwihuse cyane. Iyo 
twemerera urudubi kuza muri twe, ntabwo twari gushobora kunoza umurimo wacu nk’uko 
twabigenje... {UB2 36.1} 

Mu myaka y’umurimo wa Kristo ku isi, abagore bubaha Imana bafashije mu murimo Kristo 
Umukiza n’abigishwa be bakoraga. Iyo abantu barwanyaga uyu murimo baba barabashije 
kubona ikintu kidahwitse mu myitwarire y’abo bagore, ibyo byari gutuma uwo murimo uhita 
uhagarara. Nyamara igihe abagore bakoranaga n’Umukiza n’intumwa ze, umurimo wose 
wakorwaga ku rwego rwo hejuru ugatwikira igicucu cy’urwikekwe. Nta mpamvu n’imwe 
yari gutuma bagira icyo baregwa yashoboraga kuboneka. Intekerezo z’abantu bose 
zerekejwe ku Byanditswe aho kwerekezwa ku bantu. Ukuri kwamamarishijwe ubushishozi 
kandi mu buryo bwumvikana abantu bose bashobora gusobanukirwa. {UB2 36.2} 

Mbega uburyo nterwa ubwoba no kubona ikintu icyo ari cyo cyose gisa n’ubwaka cyinjizwa 
mu itorero ryacu! Hariho abantu benshi cyane bagomba kwezwa, ariko bagomba kwereshwa 
kumvira ubutumwa bw’ukuri... {UB2 36.3} 

Ntabwo abantu bo muri twe batwarwa mu buryo bworoshye dushobora kubemerera 
kwitwara mu buryo bushobora gusenya imbaraga dufite ku bo twifuza kugezaho ukuri. 
Byadutwate imyaka myinshi kurokoka isura mbi abatizera bari bafite ku Badiventisiti bitewe 
n’uko bari bazi ibikorwa by’inzaduka kandi bibi by’abantu b’abaka babaye muri twe mu 
myaka ya mbere yo kubaho kwacu nk’ishyanga ryihariye.-Manuscript 115, 1908. {UB2 
36.4} 

Inama Yahawe Umugabo N’umugore We 

Bavandimwe nkunda, 

Mu minsi ishize ya vuba, mu iyerekwa rya nijoro, neretswe ibintu ngomba kubabwira. 
Neretswe ko muri gukora amakosa akomeye. Ubwo mwigaga Ibyanditswe ndetse 


34 



n’Ibihamya, mwageze ku myanzuro itari ukuri. Umurimo w’Imana wakumvikana nabi 
cyane muramutse mukomeje gukora nk’uko mwatangiye. Musobanura Ijambo ry’Imana 
n’Ibihamya byanditswe mu buryo butari bwo; bityo mushaka gukomeza gukora umurimo 
w’inzaduka mukurikije uko mwumva ubusobanuro bwabyo. Ndetse mwageze n’aho 
muvuga ko mwahawe imbaraga yo kwirukana abadayimoni. Bitewe n’imbaraga y’imikorere 
yanyu ku ntekerezo z’abantu, abagabo n’abagore bagejejwe aho bemera ko bafashwe 
n’imyuka mibi kandi ko Imana yabashyizeho nk’abakozi bayo kugira ngo mwirukane iyo 
myuka mibi.Mu byo umugore wawe avuga, mu ndirimbo no mu kwiyerekana kudasanzwe 
kudahuje n’umurimo nyakuri wa Mwuka Muziranenge, ari gufasha kuzana ubwaka 
bushobora kwangiza umurimo w’Imana ku buryo bukomeye, buramutse bugize aho 
bwemerwa mu matorero yacu. {UB2 36.5} 

Bavandimwe, mbafitiye ubutumwa: muratangirira ku byiyumviro by’ibinyomaitari. Satani 
azinjirana imbaraga y’ubupfumu muri uko kwiyerekana. Igihe kirageze kugira ngo 
mubihagarike. Niba Imana yarabahaye ubutumwa budasanzwe mugomba kugeza ku bwoko 
bwayo, mwari mukwiriye kugendera no gukorera mu kwicisha bugufi kose- atari nk’aho 
mwaba muri aho bakinira ikinamico, ahubwo mu kwiyoroshya k’umuyoboke wa Yesu w’I 
Nazareti wicishaga bugufi. Mwateza impinduka itandukanye n’iyo musanzwe muteza... 
{UB2 37.1} 

Icyifuzo nyakuri cyo kugirira abandi neza kizayobora umukozi w’Umukristo kuzibukira 
igitekerezo cyose cyo kwinjiza mu butumwa bugenewe iki gihe inyigisho z’inzaduka 
ziyobora abagabo n’abagore mu bwaka. Muri iki gihe cy’amateka y’isi, tugomba 
kwigengesera cyane ku byerekeye iyi ngingo. {UB2 37.2} 

Ibihe bimwe munyuramo ntabwo bishyira mu kaga imitima yanyu gusa,ahubwo binateza 
akaga mu mitima y’abandi benshi, kubera ko mwifashisha amagambo ya Kristo y’agaciro 
kenshi ndetse mukanifashisha ibihamya kugira ngo muhamye ko ubutumwa bwanyu ari 
ukuri. Muyoba mwibwira ko muyoborwa n’Ijambo ry’agaciro gakomeye, ari ryo kuri, 
ndetse n’Ibihamya Imana yahaye ubwoko bwayo. Mukoreshwa n’imbaraga mbi 
zibakoreramo, kandi mwishingikirije ku mvugo ziyobya. Mugerageza gutuma ukuri 
kw’Imana gushyigikira ibitekerezo by’ibinyoma ndetse n’ibikorwa bidatunganye bidafite 
ishingiro kandi by’ubwaka. Ibi bituma umurimo w’itorero wo gushyira abantu ukuri 
k’ubutumwa bwa marayika wa gatatu urushaho gukomera incuro cumi ndetse 
namakumyabiri. -Letter 358a, 1908. (Ibaruwa 358a, 1908) {UB2 37.3} 

Ubutumwa Bwagenewe Amatorero Y’l California 

Ku bavandimwe b’l California: 

Mu ijoro ryakeye nahawe amabwiriza yo guha abantu bacu. Byasaga n’aho nari ndi mu 
materaniro aho abantu bivovoteraga umurimo w’inzaduka wa mwene Data L, n’umugore 
we. Namenyeshejwe ko uwo wari umurimo usa n’uwakozwe i Maine ndetse n’ahandi henshi 
nyuma yo kurangira kw’ibihe byo mu mwaka wa 1844. Nategetswe kwamagana uyu 
murimo w’ubwaka ntajijinganya. {UB2 37.4} 

Neretswe ko Mwuka w’Imana atari we wamurikiraga mwene Data n’umugore we, ko 
ahubwo ari mwuka w’ubwaka uhora ushaka uko wakwinjira mu itorero ryasigaye. Uko 
bashyigikiza Ibyanditswe imikorere yabo idasanzwe ni ugukoresha Ibyanditswe mu buryo 
bubi. Umurimo wo kuvuga abantu bafashwe n’imyuka mibi maze hanyuma ugasengana 
nabo usa n’uwirukana imyuka mibi, ni ubwaka buzatuma itorero ryose ryemera uwo murimo 
ritiringirwa. {UB2 37.5} 

Neretswe ko tutagomba gushyigikira uko kwiyerekana, ko ahubwo tugomba kurinda abantu 
twifashishije ibihamya nyakuri tukabarinda ibishobora gushyira ikizinga ku izina 
ry’Abadiventisiti b’umunsi wa Karindwi, kandi bigasenya ibyiringiro abantu bafite mu 
butumwa bw’ukuri bagomba kugeza ku batuye isi. Imana yakoreye ubwoko bwayo 
umurimo ukomeye ibushyira ahantu hirengeye. Ni inshingano y’itorero kuzirikana imbaraga 
rifite. Aya magambo ni ay’agaciro kenshi, “Murondora mu byanditswe; kuko mwibwira ko 
muri byo arimo mufite ubugingo buhoraho, kandi ari byo bimpamya” (Yohana 5:39). 
Amagambo yahumetswe n’Imana niyiganwa ubushishozi kandi akumvirwa mu mwuka wo 
gusenga, azatunganyiriza umuntu gukora imirimo myiza yose. {UB2 38.1} 

Nk’itorero, tugomba guhora turushaho gushaka Imana kugira ngo ituyobore. Turiho mu gihe 
kibi. Akaga gakomeye ko mu minsi y’imperuka karadusatiriye. Kubera ko icyaha kigwiriye, 
Satani azana inyigisho ziyobya z’uburyo bwose mu bantu bagerageza kugendana n’Imana 
bicishije bugufi kandi bazinutswe inarijye. Mbese abantu biyemera b’abaka bazasanga abo 
bicishije bugufi babemeze ko bafashwe n’imyuka mibi, maze nyuma yo gusengana nabo 
bahamye ko birukanye iyo myuka? Uko si ukwigaragaza kwa Mwuka w’Imana, ahubwo ni 
uk’undi mwuka. {UB2 38.2} 

Ndararikira buri torero ryose kwitondera kuba imitekerereze mibi y’abatinya ko badafite 
Mwuka Muziranenge bitewe n’uko batazinutswe inarinjye. Hariho abantu bakurikiye inzira 
zabo bwite, aho gukurikira inzira z’Imana. Ntabwo bigeze bamenya umucyo Imana 
yatangiye ubuntu; kandi kubera ibi batakaje imbaraga yo gutandukanya umwijima 
n’umucyo. Hariho abantu benshi bumvise byinshi byerekeye inzira bari bakwiye gukurikira 

ariko basuzuguye ibyo Imana ibasaba. Umucyo wabo ntumurika mu mirimo igaragaza 
amahame y’ukuri n’ubutungane. Mu gihe cy’ishungurwa, iri tsinda ry’abantu niryo rizemera 
inyigisho z’ibinyoma n’ubuyobe mu cyimbo cy’ukuri kw’Imana. {UB2 38.3} 

Ubwoko bw’Imana bwahawe umucyo ukomeye. Nimureke abantu bacu bakanguke, maze 
bajye mbere basatira ubutungane. Muzahura n’ibinyoma by’abakozi ba Satani. Hazaza 
imiraba iteye ubwoba y’ubwaka ariko Imana izarokora abantu bazayishaka babikuye ku 
mutima kandi bakiyegurira umurimo wayo. - Pacific Union Recorder, Dec. 31, 1908. {UB2 
38.4} 

Igice Cya 5 - Ibitangaza Si Igihamya Cyo Kwemerwa N’Imana 
Ntimushakishe Ibikorwa Bitangaje 

Reka ntihakagire abantu bemera igitekerezo kivuga ko imbaraga zidasanzwe cyangwa 
ibikorwa bitangaje ari igihamya cy’uko umurimo wabo cyangwa ibitekerezo byabo ari 
iby’ukuri. Nidukomeza gushyira ibyo bintu imbere y’abantu, bizatera ingaruka mbi, 
n’amarangamutima adakwiriye. Imana yasezeranye imikorere nyakuri ya Mwuka 
Muziranenge mu mitima y’abantu kugira ngo atume habaho umusaruro ukwiriye binyuze 
mu Ijambo ry’Imana. Kristo yavuze ko Ijambo ry’Imana ari umucyo n’ubugingo. «Kuko isi 
izakwirwa no kumenya ubwiza bw’Uwiteka, nk’uko inyanja y’amazi isendera» (Habakuki 
2 :14). Satani azakoresha uburyo bukomeye bwo kwiyoberanya kugira ngo yinjize 
ibihimbano by’abantu byambaye imyenda y’abamarayika. Nyamara umucyo uva mu ijambo 
ry’Imana umurika mu mwijima, kandi Bibiliya ntizigera na rimwe isimburwa n’ibikorwa 
by’ibitangaza. Ukuri nubwo kwagwa , kugomba gushakishwa nk’ubutunzi buhishwe. 
Ntabwo kumurikirwa gutangaje kuzatangwa kutavuye mu Ijambo ry’Imana, cyangwa ngo 
kurisimbure. Mushikame ku Ijambo ry’Imana, muryakire kuko ari ryo rizahesha abantu 
ubwenge bubageza ku gakiza. Ubu nibwo busobanuro bw’amagambo Kristo yavuze ku 
byerekeye kurya umubiri we no kunywa amaraso ye. Yaravuze ati, «Ubu nibwo bugingo 
buhoraho, ko bakumenya ko ari wowe Mana y’ukuri yonyine, bakamenya n’uwo watumye 
ari we Yesu Kristo. » (Yohana 3 :17) {UB2 39.1} 

Tuzahura n’abavuga ibinyoma ; abahanuzi b’ibinyoma bazaduka, hazabaho inzozi 
n’amayerekwa by’ibinyoma ; ariko mubwirize Ijambo ry’Imana, ntimutandukane n’ijwi 
ry’Imana rivugira mu Ijambo ryayo. Ntimugire icyo mukundira kubayobya intekerezo. 
Ibitangaza, ibintu by’agahano bizabaho kandi bigaragazwe. Binyuze mu bushukanyi bwa 
Satani, ibitangaza bikomeye, ibyo abantu bihimbiye bizemerwa. Mwitondere ibi byose. 
{UB2 39.2} 

Kristo yatanze umuburo kugira ngo hatagira umuntu n’umwe wemera ikinyoma mu mwanya 
w ‘ukuri. Umuyoboro umwe rukumbi Mwuka akoreramo ni ukuri...Ukwizera kwacu 
n’ibyiringiro byacu ntibishingiye ku marangamutima ahubwo bishingiye mu Mana. -Letter 
12, 1894. (Ibaruwa 12, 1894)V {UB2 39.3} 

Igihe Umuntu Ukora Ibitangaza Asuzugura Amategeko Y’Imana 

Ntabwo tugomba kwiringira ibyo abantu bavuga. Nk’uko Kristo abivuga, bashobora kuvuga 
ko bakora ibitangaza bagakiza abarwayi. Mbese ibi biratangaje cyane igihe inyuma yabo 
hahagaze umushukanyi ukomeye, ukora ibitangaza bikomeye ndetse uzamanura n’umuriro 
ukava mu ijuru imbere y’amaso y’abantu? {UB2 40.1} 


38 



Nta nubwo dukwiye kwemera kureshywa nabyo. Ijwi cyangwa umwuka ubwira umuntu uti, 
“Nta nshingano ufite yo kubaha amategeko y’Imana; uri uwera nta cyaha ufite,” kandi uwo 
muntu akandagira amategeko y’Imana; iryo si ijwi rya Yesu kubera ko yavuze ati, 
“Nitondeye amategeko ya Data” (Yohana 15:10). Na Yoahana arahamya ati, “Uvuga ko 
amuzi ntiyitondere amategeko ye, ni umubeshyi, ukuri ntikuri muri we” (1 Yohana 2:4). 
{UB2 40.2} 

None se ni mu buhe buryo uko kwigaragaza kw’imbaraga ikomeye, ndetse n’uku 
kureshyareshya gutangaje byasobanurwa uretse kuvuga ko byatanzwe binyuze mu mbaraga 
ya wa mwuka ukora ibitangaza wayobeje abatuye isi yose kandi ukabareshyeshya 
ubushukanyi bukomeye kugira ngo bizere ikinyoma? Satani anezezwa n’iyo abagabo 
n’abagore bavuga ko bafite imbaraga ikomeye y’umwuka nyamara basuzugura amategeko 
y’Imana, kubera ko bayobya abandi binyuze muri uko kutumvira, bityo akaba ashobora 
kubakoresha nk’abakozi b’ingirakamaro mu murimo we. -The Signs of the Times, July 21, 
1887. {UB2 40.3} 

Ntihakagire Ubashuka 

Buri muntu wese muri twe azageragezwa mu buryo bukomeye; ukwizera kwacu 
kuzanyeganyezwa bikomeye. Tugomba kugiranaumubano uhoraho n’Imana; tugomba kuba 
abasangiye kamere y’Imana, bityo ntituzabasha gushukwa n’ubuhendanyi bw’umwanzi 
kandi tuzarokoka imyitwarire mibi iri mu isi izanwa no kwifuza kubi. {UB2 40.4} 

Dukeneye gushikama muri Kristo, tugashinga imizi kandi tukubakwa mu kwizera. Satani 
akoresha abakozi be. Ahitamo abataranyoye ku mazi y’ubugingo, abantu bafite imitima 
ifitiye inyota ikintu gishya kandi kidasanzwe, ndetse biteguye kunywa ku isoko iyo ari yo 
yose ishobora kuboneka. Hazumvikana amajwi avuga ngo, “Dore Kristo ari hano” cyangwa 
ngo, “Ari hariya”; nyamara ntitugomba kwemera ayo majwi. Dufite igihamya 
kidashidikanywaho cy’ijwi ry’Umwungeri nyakuri, kandi araduhamagarira kumukurikira. 
Aravuga ati, “Numviye amategeko ya Data.” Ayobora intama ze mu nzira yo kumvira 
amategeko y’Imana bicishje bugufi, ariko ntiyigera abashishikariza kwica ayo mategeko. 
{UB2 40.5} 

“Ijwi ry’umuntu w’inzaduka” ni ijwi ry’utubaha cyangwa ngo yumvire amategeko y’Imana 
yera, atunganye kandi meza. Abantu benshi bavuga bakomeje ko ari abera kandi bakirata 
ibitangaza bakora bakiza abarwayi nyamara basuzugura uru rugero rukomeye 
rw’ubutungane. Ariko se uko gukiza gukorwa binyuze mu mbaraga ya nde? Mbese amaso 
y’abantu bose abona uko bica amategeko y’Imana? Cyangwa babafata nk’aho ari abana 
bicisha bugufi bumvira kandi biteguye kumvira ibyo Imana isaba byose? Yohana agira icyo 

avuga ku biyita abana b’Imana ati: “Uvuga ko amuzi, ntiyitondere amatageko ye, ni 
umubeshyi, ukuri ntikuri muri we” (1 Yohana 2:4). {UB2 40.6} 

Nta muntu ukwiriye gushukwa. Amategeko y’Imana yera nk’uko intebe yayo y’ubwami 
yera, kandi umuntu wese wabaye ku isi agomba gucirwa urubanza nayo. Nta rundi rugero 
ngenderwaho rwo gupima imico. “Niba batavuga ibihwanye n’iri jambo, biterwa n’uko nta 
mucyo uri muri bo.” None se urubanza ruzacibwa hakurikijwe Ijambo ry’Imana cyangwa 
ibitekerezo by’abantu ni byo bizemerwa? Kristo aravuga ati, “Muzabamenyera ku mbuto 
zabo.” Niba abakiza abarwayi bishingikiriza kuri ibyo, bakigira shyashya birengagiza 
amategeko y’Imana kandi bagakomeza kutayumvira, nubwo baba bafite imbaraga uko yaba 
imeze kose, ntibivuze ko bafite imbaraga ikomeye y’Imana. Ibiri amambu, bafite imbaraga 
ikomeye ikora ibitangaza ya wa mushukanyi ukomeye. Yica amategeko y’Imana kandi 
akoresha amayere yose kugira ngo abashe kugira abantu impumyi be kubona imiterere 
nyakuri y’amategeko. Twaburiwe ko mu minsi ya nyuma Satani azakora ibimenyetso 
n’ibitangaza by’ubushukanyi. Azakomeza gukora ibyo bitangaza kugeza ubwo imbabazi 
zizaba zirangiye, kugira ngo ajye abyerekana avuga ko ari ibihamya by’uko ari marayika 
w’umucyo atari uw’umwijima. {UB2 41.1} 

Bavandimwe, tugomba kwitondera igisa n’ubutungane cyemera kwica amategeko y’Imana. 
Abantu bakandagira amategeko y’Imana kandi bakigenzura bifashishije urugero 
bishyiriyeho, ntibashobora kwezwa. - The Review and Herald, Nov. 17, 1885. {UB2 41.2} 

Bizakwira Mu Isi Yose 

Tugeze mu gihe Satani agomba gukoresha uburyo bwose bw’imbaraga y’ubupfumu, kandi 
abakururwa nabwo cyangwa bakabwemeraho n’agace gato, bazaba biteguye bose gutwarwa 
nabwo kugira ngo bakorane n’umubi. Abamarayika babi bakora ku mitima y’abantu 
ubudatuza. Satani arakorana n’umuntu wese utayoborwa na Mwuka w’Imana. Ibitangaza 
by’ibinyoma bya Satani ni byo bizigarurira abatuye ku isi, kandi azamanura umuriro mu 
ijuru mu maso y’abantu. Agomba gukora ibitangaza kandi iyi mbaraga ikora ibitangaza 
igomba kugera mu isi yose. Ubu iri gutangira. {UB2 41.3} 

Hari ikindi kintu nshaka kubabwira. Uducuma tw’umujinya w’Imana no gusukwa kwatwo 
nabyo biraje. Kuba tutabisobanukiwe biterwa n’iki? Biterwa n’uko umucyo w’ukuri 
udahindura umutima. Mwuka w’Imana ari gukurwa mu isi. {UB2 41.4} 

Mwumva ibiza biba ku butaka no mu Nyanja, kandi bihora byiyongera. Ikibazo kiriho ni 
ikihe? Mwuka w’Imana akurwa ku bantu bashinzwe kurinda abandi maze Satani akaza 
kubigarurira kubera ko bamwiyegurira ngo abayobore. Abavuga ko ari abana b’Imana 
ntabwo bishyira munsi y’uburinzi bw’abamarayika bo mu ijuru, kandi kubera ko Satani ari 

umurimbuzi, akorera muri abo bantu bagakora amakosa. Bityo bazasinda kandi kubera 
kutirinda, inshuro nyinshi aduteza ibyo byago. {UB2 41.5} 

Nimurebe umugaru n’umuraba. Satani arakorera mu kirere; akagihumanya kandi aha ku isi 
tubeshejweho n’Imana haba ku by’ubuzima bwacu bwa none cyangwa iby’ubugingo 
bw’iteka. Urebye aho turi, dukeneye gukanguka cyane, tukitanga rwose, tugahinduka rwose, 
kandi tukiha Imana rwose. Nyamara dusa n’abiyicariye nk’abaguye ikinya. Mana yo mu 
ijuru, dukangure!- Manuscript 1, 1890. {UB2 42.1} 

Ibitangaza S1 Igihamya 

Abiyeguriye gukora umurimo w’Imana muri iki gihe, bazahura n’ibigeragezo nk’ibyahuriye 
na Pawulo mu murimo we. Hifashishijwe wa murimo urangwa n’ubwirasi n’ubushukanyi, 
Satani azagerageza kuvana abantu bahindutse mu kwizera. Hazadukaza inyigisho ku buryo 
kuzirwanya bitazatworohera, Satani ni umukozi w’indyarya, kandi azazana ibinyoma 
byihishe kugira ngo ajijishe intekerezo ndetse arandure amahame y’agakiza. Abantu 
batemera Ijamabo ry’Imana nk’uko riri, bazafatwa n’uwo mutego, {UB2 42.2} 

Muri iyi minsi dukwiriye kuvuga ukuri dushize amanga. Ubuhamya intumwa y’Imana 
yagejeje ku itorero rya mbere, nibwo ubwoko bwayo bugomba kumva muri iki gihe: “Ariko 
nihagira ubabwiriza ubutumwa butari ubwo twababwirije, ari twe cyangwa ndetse marayika 
uvuye mu ijuru, avumwe” (Abagalatiya 1:8). {UB2 42.3} 

Umuntu ushingira ukwizera ku ikorwa ry’ibitangaza, azabona ko Satani yifashishije 
ubushukanyi bw’uburyo bwinshi, ashobora gukora ibitangaza bizagaragara ko ari ibitangaza 
nyakuri. Iki ni cyo Satani yari yiringiye kugerageresha Abisirayeli igihe bagombaga 
gucungurwa bakavanwa mu Misiri. -Manuscript 43, 1907. {UB2 42.4} 

Ibitangaza Bikomeye Bizayobya Benshi 

Nimureke iminsi ye kudushirana ngo dutakaze amahirwe akomeye yo gushaka Uwiteka 
n’umutima wacu wose n’ubwenge n’ubugingo bwacu bwose. Nitutemera ukuri tugukunze, 
dushobora kuba mu mubare w’abazabona ibitangaza bikorwa na Satani muri iyi minsi ya 
nyuma maze tukabyizera. Hari ibintu byinshi by’inzaduka bizagaragara nk’ibitangaza 
bikomeye, nyamara bikwiriye gufatwa nk’ ubushukanyi bwa se w’ibinyoma. -Letter 136, 
1906. (Ibaruwa 136, 1906). {UB2 42.5} 

Uko Satani N’abakozi Be Bakora 

Nahawe amabwiriza yo kuvuga ko gihe kizaza hazaba hakenewe kuba maso gukomeye. Nta 
bupfapfa mu by’umwuka bukwiriye kuba mu bwoko bw’Imana. Imyuka mibi ikorana 

umuhati ishaka kwigarurira intekerezo z’abantu. Abantu barahambirwamo imiba yiteguye 
gukongorwa n’umuriro wo mu minsi iheruka. Abantu birengagiza Kristo n’ubutungane bwe 
bazemera ubuhendanyi bugenda bwuzura isi. Abakristo bagomba kwirinda kandi bakaba 
maso, bakarwanya umubisha wabo Satani bashikamye kuko azerera nk’intare itontoma 
ishaka uwo yaconcomera. Abantu bakoreshwa n’imbaraga y’imyuka mibi bazakora 
ibitangaza. Bazatera abantu kurwara babaterereje imyuka yabo, maze hanyuma 
bayibakuremo bityo bitere abandi kuvuga ko abo bantu bari barwaye bakijijwe mu buryo 
bw’igitangaza. Ibi Satani yagiye abikora kenshi,- Letter 259, 1903. (Ibaruwa 259, 1903). 
{UB2 43.1} 

Ntabwo dukwiriye gushukwa. Vuba aha bidatinze, hagiye kubaho ibintu bitangaje bizaba 
bifitanye isano ikomeye na Satani. Ijambo ry’Imana rivuga ko Satani azakora ibitangaza. 
Azatera abantu kurwara, maze hanyuma ahite abakuramo imbaraga ye. Bityo bazafatwa ko 
bakijijwe. Ibyo bikorwa bisa no gukiza bizashyira Abadiventisiti b’umunsi wa Karindwi mu 
ishungurwa. Abantu benshi bari barakiriye umucyo ukomeye bazananirwa kuwugenderamo 
bitewe n’uko batabaye umwe na Kristo. -Letter 57, 1904. (Ibaruwa 57, 1904) {UB2 43.2} 

Nta Bitangaza Ellen G. White Yakoze 

Abantu bamwe bavuga ko batemera umurimo Imana yampaye gukora kubera ko , nk’uko 
babivuga, “Madamu E.G. White nta bitangza akora.” Nyamara abashaka ibitangaza ngo 
bibabere ikimenyetso cyo kuyoborwa n’Imana, bari mu kaga gakomeye ko gushukwa. Mu 
Ijambo ry’Imana havugwamo ko umwanzi azakoresha abakozi be bataye ukwizera, maze 
bagakora ibitangaza ndetse kugeza nubwo bamanuye umuriro ukava mu ijuru abantu 
babireba. Satani yifashishije “ibitangaza by’ibinyoma,” azayobya n’intore bibaye 
bishobotse. {UB2 43.3} 

Abantu benshi bumvise mvuga, kandi basomye inyandiko zanjye, nyamara nta muntu 
n’umwe wigeze wumva mvuga ko nkora ibitangaza. Incuro nyinshi nagiye mpamagarirwa 
gusengera abarwayi, kandi Ijambo ry’Imana ryarubahirijwe. {Reba Yakobo 5:14, 15}. 
Kristo niwe ukora ibitangaza kuko akomeye cyane. Icyubahiro kibe icye iteka ryose. - Letter 
410, 1907. (Ibaruwa 410, 1907). {UB2 43.4} 

Impamvu Ibitangaza Bifite Agaciro Gake Muri Iki Gihe 

Uburyo Kristo yakoraga bwari ukubwiriza Ijambo ry’Imana ndetse no gukiza uburibwe 
yifashishije imirimo itangaje yo gukiza. Ariko naburiwe ko muri iki gihe tutagomba gukora 
muri ubu buryo kubera ko Satani azakoresha imbaraga ze ibitangaza. Abagaragu b’Imana 
muri iki gihe ntibakwiriye gukora bifashishije ibitangaza, kubera ko hazakorwa imirimo 
y’ubuhendanyi yo gukiza ikitwa ko ikomoka ku Mana. {UB2 44.1} 

Kubera iyi mpamvu Imana yagaragaje uburyo ubwoko bwayo bugomba gukora umurimo 
wo gukiza, bugendanye no kwigisha Ijambo ryayo. Hagomba gushingwa amavuriro kandi 
agomba kugira abakozi bazakora umurimo nyakuri w’ivugabutumwa rijyanye no kuvura. 
Bityo imbaraga y’uburinzi izagota abntu baza kwivuza ku mavuriro. {UB2 44.2} 

Aya ni yo mabwiriza Imana yatanze y’uburyo umurimo w’ivugabutumwa bwiza rijyanirana 
no kuvura ugomba gukorwa ukagera ku bantu benshi. -Letter 53, 1904. (Ibaruwa 53, 1904) 
{UB2 44.3} 

Ibitangaza Mu Ntambara Iheruka 

Ntabwo byoroshye gusobanura uko bizagendekera abantu b’Imana bazaba bakiri ku isi igihe 
ibyago biheruka n’ikuzo rituruka mu ijuru bizakomatanywa. Ubwoko bw’Imana 
buzagendera mu mucyo uturuka ku ntebe y’ubwami y’Imana. Hazabaho ugukorana hagati 
y’ijuru n’isi hifashishijwe abamarayika. Satani azengurutswe n’abamarayika babi avuga ko 
ari Imana, nawe azakora ibitangaza by’uburyo bwose kugira ngo ayobye n’intore bibaye 
bishobotse. Ubwoko bw’Imana ntibizabonera uburinzi bwabwo mu gukora ibitangaza kuko 
Satani azigana igitangaza icyo ari cyo cyose azaba ashoboye . Ubwoko bw’Imana 
bwashunguwe kandi bushikamye buzakura imbaraga mu kimenyetso cyavuzwe mu Kuva 
31:12-18. Buzaba bushikamye ku Ijambo rizima ari ryo iri ngo- “Handitswe ngo.” Uru nirwo 
rufatiro rwonyine bashobora guhagararaho barinzwe. Muri iyo minsi, abantu bishe isezerano 
bagiranye n’Imana bazabaho nta byiringiro bafite ndetse nta n’Imana bafite mu isi. {UB2 
44.4} 

Abaramya Imana bazagaragazwa by’umwihariko n’uko bita ku tegeko rya kane kubera ko 
iri tegeko ari ikimenyetso cy’imbaraga y’Imana yo kurema n’igihamya cy’uko umuntu 
ayumvira kandi akayubaha. Abanyabyaha bazagaragazwa no n’umuhati wabo wo gusenya 
urwibutso rw’Umuremyi babyihitiyemo maze bakerereza urwashyizweho na Roma. Muri 
icyo kibazo, Abakristo bose baziremamo amatsinda abiri akomeye ari yo: abumvira 
amategeko y’Imana kandi bakizera Yesu, n’abaramya inyamaswa n’igishushanyo cyayo 
kandi bagashyirwaho ikimenyetso cyayo. Nubwo itorero na Leta bizafatanya imbaraga 
zabyo kugira ngo bihatire “aboroheje n’abakomeye, abakire n’abakene, imbata 
n’ab’umudendezo” (Ibyahishuwe 13:16) kwakira ikimenyetso cy’inyamaswa, ubwoko 
bw’Imana bwo ntibuzacyakira. Umuhanuzi w’I Patimosi yabonye “abatabarutse banesheje 
ya nyamaswa n’igishushanyo cyayo n’umubare w’izina ryayo, bahagaze kuri iyo nyanja 
y’ibirahure, bafite inanga z’Imana, baririmba indirimbo ya Mose imbata y’Imana 
n’indirimbo y’Umwana w’intama.” (Ibyahishuwe 15:2, 3a). {UB2 44.5} 

Ibigeragezo biteye ubwoba bitegereje ubwoko bw’Imana. Umwuka w’intambara 
uratutumba mu mahanga kuva ku mpera y’isi ukageza ku yindi. Ariko hagati mu gihe 
cy’akaga kigiye kuza (akaga katigeze kubaho uhereye igihe amahanga yabereyeho) ubwoko 
bw’Imana bwatoranyijwe buzahagarara butanyeganyezwa. Satani n’abamarayika be 
ntibashobora kurimbura ubwoko bw’Imana kubera ko abamarayika bamurusha imbaraga 
bazaburinda. -Letter 119, 1904. (Ibaruwa 119, 1904) {UB2 45.1} 

Igice Cya 6 - Ikizaturinda Ubuyobe 
Kumaramaza Byonyine Ntibizadukiza 

Kwizera ibinyoma ntibizagira imbaraga yeza ubugingo cyangwa imico. Nta kinyoma 
cy’ukuri cyangwa ngo gihindurwe ukuri no kugisubiramo cyangwa kucyizera. Kuba umuntu 
wamaramaje ntibizarinda umuntu ingaruka zo kwizera ikinyoma. Hatabayeho kuba 
umunyakuri nta yobokamana nyakuri ryabaho, ariko kumaramaza mu myizerere y’ibinyoma 
ntibizigera bikiza umuntu. Nshobora kumaramaza rwose mu gukurikira inzira itari ukuri, 
ariko ibyo ntibizayihindura ukuri cyangwa ngo ingeze aho nashakaga kugera. Ntabwo 
Uwiteka ashaka ko tugira kumaramaza k’ubuhumyi ngo maze ibyo tubyite ukwizera kweza. 
Ukuri ni ihame ryeza kandi kubw’ibyo kuba muri twe tukamenya icy’ukuri icyo ari cyo. 
Tugomba kugereranya iby’umwuka n’iby’umwuka bindi. Tugomba kugenzura ibintu byose, 
ariko tukagundira icyiza gusa, icyemewe n’Imana gishyira imbere yacu impamvu nyakuri 
ndetse n’amahame byari bikwiriye kudutera gukora. -Letter 12, 1890. {UB2 46.1} 

Guhinduka Mu Mico Kugaragara Inyuma 

Igihe cyose abantu biratana ukuri mu magambo, nyamara bakaba badafite umurimo wa 
Mwuka ukorerwa mu mutima buri munsi ndetse ukagaragarira mu guhinduka kw’imico 
kugaragara inyuma, baba bikuraho ibyangombwa bibakwiriye kugira ngo babe 
ingirakamaro mu murimo w’Umwami. Abantu badafite Mwuka Muziranenge ntibashobora 
kuba abarinzi b’indahemuka ku nkike z’i Siyoni; kubera ko ari impumyi badashobora 
gukora igikwiriye gukorwa kandi ntibavuza impanda mu buryo bukwiriye. {UB2 46.2} 

Umubatizo wa Mwuka Muziranenge nk’uwabayeho ku munsi wa Pentekote uzatera 
ububyutse bw’iyobokamana nyakuri kandi utume hakorwa imirimo itangaje. Intumwa 
ziturutse mu ijuru zizatuzamo kandi abantu bazavuga nk’abagenderewe na Mwuka 
Muziranenge . Nyamara Uwiteka nakorera mu bantu nk’uko yabigenje ku munsi wa 
Pentekote na nyuma yaho, abantu benshi muri iki gihe bavuga ko bizera ukuri ntibazagira 
icyo bamenya ku mikorere ya Mwuka Muziranenge ku buryo bazasakuza bati, “Mwitondere 
ubwaka.” Bazavuga barengereza ku buzuye Mwuka Muziranenge bati, “Aba bantu basinze 
ihira.” {UB2 46.3} 

Ntibigitinze, ubwo abantu bazifuza kugirana isano ikomeye na Kristo, bakifuza ubumwe 
burushijeho gukomera na Mwuka Muziranenge kurusha uko bigeze babyifuza cyangwa 
ntibazabyifuza keretse gusa nibareka ubushake bwabo n’inzira yabo maze bakiyegurira mu 
bushake bw’Imana no mu nzira yayo. Icyaha gikomeye cy’abavuga ko ari Abakristo ni uko 
badakingurira imitima yabo kwakira Mwuka Muziranenge. Iyo abantu bifuza Kristo kandi 
bakifuza kuba umwe nawe, icyo gihe abirata ishusho yo kubaha Imana baravuga bati, 

“Mwitonde, ntimukabye.” Ubwo abamarayika bo mu ijuru bazatugenderera maze 
bagakorera mu bantu, hazabaho kwihana gukomeye kw’abantu benshi kumeze 
nk’ukwabayeho nyuma y’umunsi wa Pentekote. {UB2 47.1} 

Bavandimwe, mwitonde timuzigere muyoboka ugutwarwa cyangwa ngo mutume kubaho. 
Nyamara nubwo dukwiriye kwitondera kutajya mu gutwarwa kw’abantu, nta nubwo twari 
dukwiriye kuba mu mubare w’abazateza ibibazo kandi bagashyigikira gushidikanya 
ibyerekeye umurimo wa Mwuka w’Imana; kubera ko hazabaho abantu bazashidikanya 
kandi bakanenga ubwo Mwuka w’Imana azuzura abagabo n’abagore. Bazashidikanya kandi 
banenge bitewe n’uko imitima yabo itakozweho ahubwo ikaba ikonje kandi ntinyurwe. - 
Letter 27, 1894. {UB2 47.2} 

Gusobanukirwa N’inyigisho N1 Ngombwa. 

Kwigomeka n’ubuhakanyi biri mu mwuka duhumeka. Bizatugiraho ingaruka keretse gusa 
kubwo kwizera nitwerekeza imitima yacu {UB2 47.3} 

y’impezamajyo kuri Kristo. Niba abantu bayobywa mu buryo bworoshye, bazabasha 
gushikama bate ubwo Satani azihindura Kristo maze agakora ibitangaza? Ni nde 
utazatwarwa n’ukwiyoberanya kwe avuga ko ari Kristo naho ari Satani wigize Kristo, kandi 
agasa n’ukora ibikorwa bya Kristo? Ni iki kizarinda ubwoko bw’Imana kugira ngo be 
kumvira bakristo b’ibinyoma? “Ntimuzabakurikire” (Luka 21:8). {UB2 47.4} 

Inyigisho zigomba kumvikana neza. Abantu bemeye kwigisha ukuri bagomba kuba 
bashikamye; bityo ubwato bwabo buzabasha guhangana n’umuraba n’umugaru kubera ko 
igitsika cy’ubwato barimo kitabasha kutanyegenyega. Ibishuko biziyongera. -Letter 1, 1897. 
{UB2 47.5} 

Ubu Satani yakajije umurego mu mukino we wo kuyobya imitima kurusha uko yigeze 
abikora mu gihe cyashize; kandi azashyira mu mitima yacu ubwibone, kwikunda, gukunda 
iby’isi ndetse n’indi mico mibi keretse gusa niduhora turi maso. Nanone kandi azakoresha 
amayere ashoboka yose kugira ngo arandure kwizera dufite mu Mana no mu kuri kw’Ijambo 
ryayo. Niba tudafite ubumenyi bushyitse mu ijambo ry ‘Imana, ntitugire ubumenyi 
buhanitse muri Kristo, ibinyoma n’ubuhendanyi by’umwanzi bizadukururira mu irimbukiro. 
Inyigisho z’ibinyoma zizashegesha imfatiro za benshi bitewe n’uko batamenye 

kuvangura ukuri mu binyoma. Umurinzi rukumbi uzaturinda ubushikanyi bwa Satani ni 
ukwiga Ibyanditswe byera dushishikayetukagira, gusobanukirwa kuzima kw’impamvu zo 
kwizera kwacu ndetse no gukorana ubudahemuka inshingano yose twahawe. Guha urwaho 

icyaha kimwe kizwi bizateza intege nke n’umwijima, kandi bidukururire ikigeragezo gikaze. 
- The Review and Herald, Nov. 19, 1908. {UB2 47.6} 

Muhore Muhanze Yesu Amaso 

Kubwo kugwa kw’imvura y’itumba,ibihimbano by’abantu ndetse n’imigambi yabo 
bizatembanwa, urubibi rwashyizweho n’ubushobozi bw’umuntu ruzaba nk’urubingo 
ruvunitse kandi Mwuka Muzirazanenge uzareba niba interuro zubakitse neza cyangwa niba 
ikibonezamvugo kiboneye. Amazi y’ubugingo azatemba mu miyoboro y’Imana ubwayo. 
{UB2 48.1} 

Ariko ubu nimureke twitonde twe kwerereza abantu, amagambo yabo n’ibikorwa byabo; 
kandi ntihakagire umuntu wibwira ko kugira ibintu byamubayeho by’inzaduka avuga ari 
ikintu gikomeye; kubera ko aha ari urubuga rwiza aho abantu badakwiriye bazemerwa kandi 
bagashyigikirwa. Abasore n’inkumi bazashyirwa hejuru kandi bazibwira ko bashyigikiwe 
mu buryo butangaje ko bahamagariwe gukora ibintu bikomeye. Hazabaho abihana benshi 
muri gahunda idasanzwe, ariko ntibazaba bafite ikimenyetso cy’Imana. Hazabaho 
kwangirika kw’imico mbonera, hanabeho gusaya mu bibi kandi abantu benshi bazarohama 
bave mu kwizera. {UB2 48.2} 

Uburinzi bumwe rukumbi dufite ni ugukomeza kugundira Yesu. Ntabwo tugomba kureka 
kumutubira. Aravuga ati, “Ntacyo mubasha gukora mutamfite”(Yohana 15:5). Tugomba 
kugira umutima uzirikana ko ntacyo dushoboye kandi ko turi impezamajyo maze 
tukishingikiriza kuri Yesu. Ibi byari bikwiriye gutuma buri wese muri twe yitonda kandi 
ntakebakebe mu magambo no mu myitwarire. Ntabwo ugutwarwa kugaragaye ku muntu 
uvuga ari imbaraga ahubwo ni intege nke. Umuhati n’imbaraga ni ibintu by’ingenzi mu 
kwigisha ukuri kwa Bibiliya, ubutumwa bwiza ari bwo mbaraga y’Imana ihesha agakiza... 
{UB2 48.3} 

Hari isayo abantu benshi bari mu kaga ko kurohamamo. Birakwiriye iteka ko dusaba 
imbaraga ya Mwuka w’Imana, ariko kandi tukirinda kuyikomatanya n’imbaraga zacu 
zidakomoka ku Mana. Ubwitonze burakenewe mu magambo yacu yose nibitagenda bityo 
abantu bamwe b’abanyantege nke bafite imitima itwarwa vuba bazatwarwa bafite umuhati 
udashingiye ku bwenge. Bazakora nk’aho gukoresha Mwuka Muziranenge ari inshingano 
yabo aho kureka Mwuka Muziranenge akaba ari we ubakoresha, akabahindura bagahabwa 
ishusho y’ijuru. Hari akaga ko kwiruka ukagenda imbere ya Kristo. Twari dukwiriye kubaha 
Mwuka Muziranenge tujya aho atuyobora hose. “We kwishingikiriza ku buhanga bwawe” 
(Imigani 3:5). Iyi ni ingorane imwey’ abigishaabandiukuri. Gukurikira Yesuaho atuyobora 

hose ni yo nzira itekanye dukwiriye kunyuramo. Umurimo wa Kristo ntuzagwa. Icyo Imana 
ivuga cyose ni ukuri. {UB2 48.4} 

Ariko abagabura bajyana ubutumwa buheruka bw’imbabazi babushyiriye abantu bacumuye, 
ntibagomba gutera waraza; ntabwo bagomba gufungura imiryango Satani ashobora 
kunyuramo yinjira mu ntekerezo z’umuntu. Kugerageza gucukumbura ikintu gishya kandi 
cy’inzaduka kizateza gutwarwa ntabwo ari umurimo wacu. Satani ategereje kubona icyuho 
yacamo kugira ngo yifashishe ikintu icyo ari cyo cyose cyo muri ubu bwoko bityo ngo 
abashe kwinjiza ubushukanyi bwe. Imikorere ya Mwuka Muziranenge mu bantu izatuma 
intekerezo zitungana. Ntihazabaho gutwarwa kugira hari ikizagukumira. {UB2 49.1} 

Satani azakoresha amagambo yose y’ubupfapfa kugira ngo agirire nabi uwayavuze ndetse 
n’abayumvise bakanduzwa bayo kandi bakayandurisha n’abandi. Dukwiriye kwimenyereza 
gucisha make no gutuza. Ukuri kudakebakeba twemeye kuzatuma tuba abiringirwa. Ni mu 
buhe buryo twagira ukundi dukora igihe dusabwe n’ubutumwa bwiza tugomba kugeza ku 
barimbuka no mu gihe twitegura kugaruka kwegereje k’Umukiza wacu. {UB2 49.2} 

Nidukomeza guhanga amaso kuri Yesu kandi tukakira Umwuka we, tuzahumuka turebe 
neza. Bityo tuzabasha kumenya akaga kari impande zose, kandi tuzitondera ijambo ryose 
tuvuga, nibitaba ibyo Satani azabona urwaho rwo kwinjiza ubushukanyi bwe. Ntabwo 
dushaka ko intekerezo z’abantu ziboherawa mu gutwarwa. Ntabwo dukwiriye gushyigikira 
kubona ibintu by’inzaduka kandi bitangaje. Ahubwo mwigishe abantu gukurikira Yesu 
intambwe ku ntambwe. Mubwirize Yesu, uwo ibyiringiro byacu by’ubugingo buhoraho 
bishingiyeho. -Letter 102, 1894. {UB2 49.3} 

Umugabane Wa Kabiri - Amatsinda Y’ubuyobe Kandi Asenya 

IJAMBO RY’IBANZE 

Mu myaka myinshi ishize, mu Badiventisiti b’umunsi wa Karindwi hagiye haduka 
amatsinda menshi y’ubuyobe kandi asenya, ashingiye ku gusobanura nabi Ibyanditswe 
byera cyangwa ku kwibwira ko bamurikiwe n’ijuru. Ayo matsinda yarwanijwe mu buryo 
budakebakeba hifashishijwe inama z’Umwuka w’ubuhanuzi zatangiwe gukoreshwa muri 
ibyo bihe igihe bibayeho. Zimwe muri izo nama ziri muri iki gice, {UB2 50.1} 

Akenshi ibyo bavugaga ko ari umucyo mushya bahawe, byari bifatanye n’ubutumwa 
buciraho iteka itorero n’abayobozi baryo, kandi akenshi bagashyiraho ibyerekeye ibihe. 
Rimwe mu matsinda nk’ayo ryitwaga “Ijwi Rirangurura rya Marayika wa Gatatu” ryari 
riyobowe na bwana Stanton. Iryo tsinda ryarwanyijwe hifashishijwe inyandiko 
zitandukanye zasohotse mu kinyamakuru cyitwaga “Urwibutso n’Integuza” mwaka wa 
1893, zifite umutwe uvuga ngo “Itorero Ryasigaye ntabwo ari Babuloni.” Izo nyandiko ubu 
ziboneka mu gitabo cyitwa Ibihamya ku Bagabura, pp 32-62 (Testimonies to Ministers pp 
32-62), ndetse no mu kindi cyitwa Itorero Ryasigaye pp 23-53 (The Remnant Church, pp 
23-53). Inyandiko zakusanyijwe muri iki gice zivuga cyane kuri iri tsinda kandi zikavuga 
ku yandi menshi ameze nka ryo mu buryo busesenguye cyane. {UB2 50.2} 

Ingingo ebyiri z’ingenzi zerekeye abavugaga ko bafite impano y’ubuhanuzi nazo ziri muri 
iki gice, zivugwa mu rwego rw’inama yatanzwe na Madame White ayiha abo byarebaga mu 
buryo ubwo ari bwo bwose. Mu guhangana n’ibihe bimeze bityo, E. G. White yari mu 
mwanya usaba kwitonda cyane, ariko mu gusohoza inshingano ye nk’intumwa y’Imana, 
yahawe amabwiriza yarinze itorero abo biyitiriraga gukora umurimo w’ubuhanuzi. 
Yashimangiye ingingo ivuga ko ukwigaragaza nyakuri kw’impano y’ubuhanuzi kuzaba 
gufite ububasha bwako, buherekejwe n’ibihamya bihagije bigaragara kandi byemeza 
imitima. {UB2 50.3} 

Igihe cyose umwanzi w’ukuri akiriho, hazavuka amatsinda asenya ndetse y’ubuyobe kandi 
agomba kwamaganwa. Uburyo Ellen G. White yagaragaje amenshi muri ayo matsinda 
ndetse n’inyigisho ziyaranga, biduha ibintu byinshi bishobora kudufasha guhangana n’ibihe 
nk’ibyo mu buryo bworoshye kandi bugaragara igihe byongeye kubaho. {UB2 50.4} 

Abashinzwe Kurinda Inyandiko Za E. G. White 

Igice Cya 7 - Ibiranga Umuntu Ukoreshwa N’Imana 


(Iyi baruwa ikurikira yandikiwe umuntu umwe wari warageze ku mwanzuro w’uko Itorero 
ry’Abadiventisiti b’umunsi wa Karindwi ryari ryaraguye mu by’umwuka rikaba nka 
Babuloni- ( Abakusanije inyandiko) {UB2 51.1} 

Muvandumwe nkunda M: 

Ibaruwa wanyandikiye yangezeho Isabato itangiye.... Nakugira inama yo kujya mu ishuri 
kandi ntuve muri iki gihugu utari wagira intekerezo zihamye ku byerekeranye n’icyo ukuri 
ari cyo. Mu by’ukuri niringiye ko uzakurikirana iki gihembwe cy’ishuri kandi ukiga ibyo 
ushobora byose byerekeye ubu butumwa bw’ukuri bugomba gushyirwa abatuye ku isi. 
{UB2 51.2} 

Ntabwo Uwiteka yaguhaye ubutumwa bwo kwita Abadiventisiti b’umunsi wa Karindwi 
Babuloni, no guhamagarira ubwoko bw’Imana kuyisohokamo. Impamvu zose watanga kuri 
iyi ngingo ntizishobora kugira agaciro kuri jye, kubera ko Uwiteka yampaye umucyo 
utavuguruzwa uhabanye n’ubutumwa nk’ubwo. {UB2 51.3} 

Ntabwo nshidikanya ku kumaramaza kwawe no ku bunyangamugayo bwawe. Ibihe 
bitandukanye, nagiye nandikira inzandiko ndende abantu baharabikaga itorero 
ry’Abadiventisiti b’umunsi wa Karindwi bavuga ko ari Babuloni, nababwiye ko batavuga 
ukuri. Utekereza ko abantu banenze ibyo navuze. Ndamutse nemeranije nabo, naba 
ntakwiriye gukora umurimo w’Imana. Ariko iki kibazo cyangejejwe imbere kiri hamwe 
n’ibindi aho abantu bavugaga ko bafitiye Abadiventisiti b’umunsi wa Karindwi ubutumwa 
bwinshi bumeze butyo. Ku bw’ibyo ijambo nababwiwe ryari iri ngo: “Ntimukabizere.” 
“Baragiye nyamara sinigeze mbatuma.” {UB2 51.4} 

Ingero Nke Zavuzwe 

Umukuru K, umugabo wari hafi yo gupfa, ubwo yari mu bitaro I Battle Creek, icyumba 
yarimo cyari cyuzuyemo abantu bari bafite ubwuzu. Abantu benshi bari barashutswe. 
Bavugaga ko uwo mugabo yahumekewe n’Imana. Nyamara umucyo nahawe wari uyu ngo, 
“Uyu murimo si uw’Imana. Ntimwemere ubutumwa bwe.” {UB2 51.5} 

Hashize imyaka mike, umugabo witwa N, ukomoka ahitwa Red Bruff muri Califomia, yaje 
aho ndi azanywe no kuvuga ubutumwa bwe. Yavuze ko ubutumwa ari ijwi rirangurura rya 
marayika wa gatatu wagombaga kumurikishiriza isi ubwiza bwe. Yatekerezaga ko Imana 
yirengagije abakozi bose bari abayobozi maze aba ari we iha ubwo butumwa. Nagerageje 
kumwereka ko yibeshya. Yavugaga ko Abadiventisiti b’umunsi wa Karindwi ari Babuloni, 
kandi igihe twamubwiraga ibyo dutekereza maze tukamugaragariza ko yayobye, hagiraga 

imbaraga ikomeye imuzaho maze akavuga ijwi rirenga... Yaduteye ibibazo cyane; yataye 
umutwe maze biba ngombwa ko ajyanwa mu bitaro by’abafite ibibazo byo mu mutwe. {UB2 
51.6} 

Undi witwaga Garmire yashyigikiye kandi agira ubutumwa bwanditse asohora bwerekeye 
ijwi rirenga rya marayika wa gatatu. Yashinjaga itorero mu buryo nk’ubwo mwabonye. 
Yavuze ko abayobozi bo mu itorero bose bazagwa bitewe no kwishyira hejuru maze irindi 
tsinda ry’abantu bicisha bugufi rigahaguruka rikayobora kandi bagakora ibintu bitangaje. 
Uyu mugabo yari afite abakobwa bavugaga ko berekwa. {UB2 52.1} 

Nasobanuriwe ubu buyobe. Uyu yari umugabo w’umuhanga, wavugaga rikijyana, 
utarikundaga, wari wuzuye ubwuzu n’ubunyangamugayo ndetse yari afite ishusho yo kuba 
ari umuntu wejejwe kandi witanze. Nyamara ijambo ry’Imana ryanjeho riturutse ku Mana 
rivugariti, “Ntimukabizere, sinigeze mbatuma.” {UB2 52.2} 

Uyu mugabo yavugaga ko yemera ibihamya by’itorero. Yavugaga ko bivuga ukuri kandi 
akabikoresha mu buryo busa n’ubwo mwagiye mubikoreshamo kugira ngo ashimangire 
kandi agaragaze ko ibyo avuga ari ukuri. Nababwiye ko ubwo butumwa budakomoka ku 
Mana, ahubwo kwari ukuyobya abatari maso. Nyamara ntiyashoboraga kwemera. 
Nababwiye ko amayerekwa y’umukobwa we witwa Anna yari ibinyoma, nyamara uwo 
mugabo yavugaga ko ayo mayerekwa yari meze nk’ aya Ellen White, ko yavugaga ibintu 
bimwe. Uyu mukobwa yashukaga umuryango hamwe n’abandi benshi bemeraga ubwo 
butumwa bw’ibinyoma. Neretswe ko uwo mukobwa atitwaraga uko bikwiriye; ko ahubwo 
yashayishaga... {UB2 52.3} 

Iyo nabonaga ko umuntu yamurikiwe n’umucyo, yabaga yamurikiwe koko; ariko nabwiye 
uyu mugabo neruye ko ibyo avuga bikomoka kuri Satani, bidakomoka ku Mana. Ubutumwa 
bwe nta bihamya bwari bufite ko bwatazwe n’Imana. {UB2 52.4} 

Kugira ngo ubutumwa bwe bugere ku batuye ku isi, yemeje umusore wari inyangamugayo 
kandi washyiraga mu gaciro amusaba ko yajya amwibira ingingo z’ingenzi zasohokaga mu 
kinyamakuru cyitwaga Urwibutso n’Integuza. Iki cyari icyaha gihanishwa igifungo maze 
bituma uyu musore ahunga I Battle Creek. Yamaze igihe adashobora guhangara kugaruka I 
Battle Creek. Uyu mugabo w’umwaka yari yarashyizeho igihe cyo kurangira kw’imbabazi 
maze ibyo yari yaravuze byose ntibyabaho. Wa musore yabonye ko yari yarayobejwe maze 
yihana icyaha cye none ubu ni umwe mu bizera b’ itorero ry’I Battle Creek w’indahemuka. 
{UB2 52.5} 

Hashize indi myaka ibiri gusa, haje undi mugabo witwa O, waturukaga muri Connecticut, 
maze ahagurukan ubutumwa yitaga umucyo mushya werekeye ubutumwa bwa marayika wa 

gatatu. Binyuze mu buyobe bwe, uyu muryango wari usobanukiwe wari waritandukanije 
n’Itorero ry’Abadiventisiti b’umunsi wa Karindwi. Bitewe n’uko nari naratanze ibihamya 
bikomeye birwanya ibyo yitaga um ucyo mushya muri Connecticut aho yabaga, byatumye, 
arwanya umurimo wanjye ndetse n’ibihamya. {UB2 52.6} 

Uwo mugabo yagiye mu nama ndetse ajya no mu mahugurwa ya Bibiliya yari agenewe 
abagabura byaberaga I Battle Creek nyamara ntiyayahaye agaciro kandi ntiyemeranyaga 
n’umwuka warangaga iyo nama. Yaratashye ajya iwe maze atangira kwigisha itorero rito. 
Iyo ntaza kuba narakoreye aho hantu, yashoboraga gusenya itorero ryose kuko atemeraga 
ukuri kw’Abadiventisiti b’umunsi wa Karindwi kandi ntanemere na Madame White 
by’umwihariko. {UB2 53.1} 

Muri iki gihe nanone, undi witwa P, yaturutse i Washington D.C., avuga ko yejejwe ryose 
kandi ko afita imbaraga zo gukiza indwara. Uyu mwuka watumye abantu benshi bahera mu 
gihirahiro. Bari bafite wa mwuka wo kurega itorero, bakavuga ko itorero ryose ritari mu kuri 
bityo Imana ikaba yarahamagaraga abantu bashobora gukora ibitangaza. Umubare munini 
w’abantu bacu b’I Battle Creek bariho bagwa bagatandukana n’itorero. Mwuka w’Imana 
yangendereye nijoro ambwira kwandikira abantu bacu b’i Battle Creek. {UB2 53.2} 

Ubutumwa Wagenewe Abanyalawodokiya 

Imana iyoboye ubwoko bwayo, ihitamo ishyanga ryayo ari ryo itorero ku isi yose, iryo 
yaragije amategeko yayo. Yabahaye inshingano yera n’ukuri kw’iteka ryose kugomba 
gutangarizwa abatuye ku isi bose. Ishaka kubacyaha no kubakosora. Ubutumwa bwahawe 
Abanyalawodokiya bukwiriye Abadiventisiti b’umunsi wa Karindwi bahawe umucyo 
ukomeye ariko ntibawugenderamo. Abongabo ni abahamije ukwizera mu buryo bukomeye, 
ariko batakomeje kugendana n’Umuyobozi wabo ku buryo azabaruka keretse baramutse 
bihannye. Ubutumwa buvuga ko Itorero ry’Abadiventisiti b’umunsi Karindwi ari Babuloni 
kandi bagahamagarira abantu kurisohokamo, ntabwo bukomoka ku ntumwa iyo ari yo yose 
yatumwe n’ijuru, cyangwa umuntu uhumekewemo na Mwuka w’Imana. {UB2 53.3} 

Umuhamya w’ukuri aravuga ati, “Dore ndakugira inama: ungureho izahabu yatunganirijwe 
mu ruganda ubone uko uba umutunzi, knadi ungureho n’imyenda yera kugira ngo wambare 
isoni z’ubwambure bwawe zitagaragara, kandi ungureho umuti wo gusiga ku maso yawe 
kugira ngo uhumuke. Abo nkunda bose ndabacyaha nkabahana ibihano. Nuko rero gira 
umwete wihane. Dore mpagaze ku rugi ndakomanga. Umuntu niyumva jwi ryanjye 
agakingura urugi, nzinira iwe dusangire. Unesha nzamuha kwicarana nanjye ku ntebe yanjye 
y’ubwami, nk’uko nanjye nanesheje nkicarana na Data ku ntebe ye. ” (Ibyahishuwe 3:18- 
21). {UB2 53.4} 

Ndacyaha Kandi Ngahana 


Yesu agiye kuza ahe imigisha ikomeye abagize itorero nibaramuka bamukinguriye urugi. 
Ntiyigera na rimwe agira ubwo abita Babuloni kandi ngo abahamagarire kuyisohokamo. 
Ahubwo aravuga ati, “Abo nkunda bose ndabacyaha” ( akoresha ubutumwa bwo gucyaha 
no kuburira) (Ibyahishuwe 3:19). Ntabwo nyobewe uko gucyaha. Natanze imiburo bitewe 
n’uko Mwuka w’Imana yari yarantegetse gukora ntyo, kandi nanavuze amagambo yo 
gucyaha kubera ko Uwiteka yayampaye. Ntabwo nigeze ndeka kuvuga inama zose Imana 
yampaye ngo nzibwire itorero. {UB2 54.1} 

Nzavuga nshikamye kubaha no gukunda Imana kuko nzi ko Imana itekereza iby’urukundo 
n’imbabazi kugira ngo ivugurure kandi ikize ubwoko bwayo ugusubira inyuma kwabwo 
kose. Ifite umurimo itorero ryayo rigomba gukora. Ntabwo ubwoko bwayo bugomba kwitwa 
Babuloni, ahubwo bugomba kuba umunyu w’isi, umucyo w’isi. Bugomba kuba intmwa 
nzima kugira ngo bwamamaze ubutumwa buzima muri iyi minsi iheruka. {UB2 54.2} 

Babuloni Ivugwa Mu Byahishuwe 18 

“Hanyumay’ibyo mbona marayika wundi amanuka ava mu ijuru afite ubutware bukomeye 
isi imurikirwa n’ubwiza bwe. Arangurura ijwi rirenga ati, ‘Iraguye iraguye, Babuloni 
ikomeye! Ihindutse icumbi ry’abadayimoni, aharindirwa imyuka mibi yose, n’ibisiga byose 
bihumanye kandi byangwa. Kuko amahanga yose yanyoye inzoga ari zo ruba 
ry’ubusambanyi bw’uwo mudugudu, kandi abami bo mu isi basambanaga na wo, abatunzi 
bo mu isi bagatungishwa n’ubwinshi bw’ubutunzi bwawo no kudamarara. Numva irindi jwi 
rivugira mu ijuru riti, ‘Bwoko bwanjye, nimuwusohokemo kugira ngo mwe gufatanya 
n’ibyaha byawo, mwe guhabwa no ku byago byawo. Kuko ibyaha byawo byarundanijwe 
bikagera mu ijuru, kandi Imana yibutse gukiranirwa kwawo. Muwiture ibihwanye n’ibyo 
wabagiriye, kandimuwusagirizeho kabiri ibikwiriye ibyo wakoze. Mu gikombe 
wafunguragamo, muwufunguriremo kabiri. Nk’uko wihimbazaga ukidamararira ukishima 
ibyishimo bibi, abe ri ko muwuha kubabazwa agashinyaguro no kuboroga, kuko wibwira 
uti, Nicara ndi umugabekazi si ndi umupfakazi, ni cyo gituma nta gahinda nzagira na hato.’ 
Ku bw’ibyo, ibyago byawo byose bizaza ku munsi umwe, urupfu n’umuborogo n’inzara 
kandi uzatwikwa ukongoke, kuko Umwami Imana iwuciriyeho iteka ari iy’imbaraga.” 
(Ibyahishuwe 18:1-8). {UB2 54.3} 

Iki gice cyose cyerekana ko Babuloni yaguye ari amatorero atazakira ubutumwa bw’imbuzi 
Uwiteka yatanze mu butumwa bwa marayika wa mbere,uwa kabiri n’uwa gatatu. Banze 
ukuri bemera ikinyoma. Banze ubutumwa bw’ukuri. Soma 2Abatesaloniki 2:1-12. 
Ubutumwa buri mu gice cya cumi n’umunani cy’Ibyahishuwe burumvikana kandi 

burasobanutse neza. “Kuko amahanga yose yanyoye inzoga ari zo ruba ry’ubusambanyi 
bw’uwo mudugudu, kandi abami bo mu isi basambanaga na wo, abatunzi bo mu isi 
bagatungishwa n’ubwinshi bw’ubutunzi bwawo no kudamarara” (umurongo wa 3). Umuntu 
wese usoma iki gice ntabwo akwiriye kuyobywa. {UB2 54.4} 

Mbega uburyo Satani yakwishimira kwamamara kw’ubutumwa buvuga ko abantu Imana 
yaragije amategeko yayo ari bo ubu butumwa bwo muri gice bwerekejeho! Inzoga ya 
Babuloni ni ukwerereza isabato y’ikinyoma ikarutushwa Isabato Uwiteka Yehova yahaye 
umugisha kandi akayereza umuntu. Izo nzoga kandi ni inyigisho zivuga kudapfa 
k’ubugingo. Ubu buyobe bukomeye ndetse no kwanga ukuri bituma itorero riba Babuloni. 
Abami, abacuruzi, abatware n’abigisha mu by’iyobokamana bose bayoberejwe hamwe. 
{UB2 55.1} 

Itorero Ntirigomba Gucibwamo Ibice 

Nongeye kuvuga nti, “Uwiteka ntiyigeze avugira mu ntumwa iyo ari yo yose yita Itorero 
Babuloni, ryumvira amategeko y’Imana.” Ni iby’ukuri ko hari urukungu ruvanze n’ingano; 
ariko Kristo yavuze ko azohereza abamarayika be kugira ngo babanze barukoranyirize 
hamwe baruhambiremo imiba maze rutwikwe, nuko ingano zishyirwe mu kigega. Nzi ko 
Uwiteka akunda itorero rye. Ntabwo rigomba guteshwa gahunda cyangwa ngo ricibwemo 
uduce duto twigenga. Nta reme na rike riri muri ibi; kandi nta gihamya na gito kiriho kivuga 
ko ibintu nk’ibi bizabaho. Abantu bazumvira ubu butumwa bw’ibinyoma kandi bakgerageza 
kubwigisha abandi bazayobywa ndetse babe biteguye kwakira ubuyobe bukomeye cyane 
kandi ntacyiza bazageraho. {UB2 55.2} 

Muri bamwe mu bagize itorero harimo abibone biyemera binangirira mu kutizera ndetse no 
kwanga kureka ibitekerezo byabo, nubwo bahabwa ibihamya bikurikirana bituma 
ubutumwa buba ubwerekeye itorero rya Lawodokiya. Nyamara ibyo ntibizabuza itorero 
kubona umucyo ngo rireke kubaho. Numureke urukungu n’ingano bikurane kugeza mu 
isarura. Icyo gihe abamalayika nibo bazakora umurimo wo kubitandukanya. {UB2 55.3} 

Ndaburira iterero ry’Abadiventisiti b’umunsi wa Karindwi ngo mwitondere uburyo mwakira 
buri nyigisho yose nshya n’abantu bavuga ko bafite umucyo ukomeye. Umurimo wabo usa 
n’uwo kuregana ndetse no gusenya. {UB2 55.4} 

Musaza wanjye, ndifuza kukubwira nti, ‘Uritonde. Ntiwongere gutera indi ntambwe n’imwe 
ukomeza mu nzira wayobeyemo. Gendera mu mucyo, “ugifite umucyo, butakwiriraho ukiri 
mu nzira” (Yohana 12:35). {UB2 55.5} 


54 




Wivovota uvuga ko utafashwe neza ubwo wari i Battle Creek. Mbese wigeze ugendana 
umwuka wo kwicisha bugufi ngo usange ab’umwuka maze ngo ubabwire uti, “Mbese 
twafatanya kwiga Ibyanditswe? Mureke tubisengere? Nta mucyo mfite kandi ndawushaka 
kuko ikinyoma kitazigera cyeza umutima.” Mbese watangazwa n’uko batakwizeye nk’uko 
watekerezaga bagombaga kubikora, nyuma y’ibyo bari baranyuzemo? Mbese amagambo 
Yesu yavuze nta gaciro yari afite? “Mwirinde abahanuzi b’ibinyoma baza aho muri basa 
n’intama, ariko imbere ari amasega aryana.” (Yohana 12:35). Ubutumwa buvuga ngo, 
“Kristo ari hano, Kristo ari hariya” buziyongera. Nimureke abizera bumvira ijwi rya 
marayika wabwiye itorero ati, “Mwomatane.” Imbaraga zanyu ziri mu kunga ubumwe. 
Mukundane nk’abavandimwe, mube abanyampuhwe, kandi mwubahane. Imana ifite itorero, 
kandi Kristo yaravuze ati, “Amarembo y’ikuzimu ntazarishobora” (Matayo 16:18). Intumwa 
Uwiteka atuma zifite ibigaragaza uko azemera. Ngufitiye impuhwe, ariko ngwino usange 
umucyo ndakwinginze. -Letter 16, 1893. (Ibaruwa 16, 1893) {UB2 55.6} 

Ingaruka Z’umurimo Ukorwa Rwihishwa 

Ni ingenzi ko abantu bose bazamenya umwuka ugose imitima yabo. Bazamenya niba 
bafanlje n’umwanzi wo gukiranuka kandi bakaba bakora umurimo we batabizi, cyangwa 
bamenye ko bifatanije na Kristo mu gukora umurimo we kandi bashaka uko barushaho 
gushikamisha imitima y’abantu mu kuri. Satani yanezezwa no kubona buri muntu wese 
ahinduka umufasha we kandi akamushyigikira mu guca intege icyizere umuvandimwe 
afitiye mugenzi we, ndetse no kubiba amacakubiri mu bavuga ko bizera ukuri. Satani 
ashobora gusohoza imigambi ye neza yifashishije abavuga ko ari incuti za Kristo ariko 
batagendera mu kuri ngo bakorere mu nzira za Kristo. Abantu mu ntekerezo zabo no mu 
mitima yabo bagenda bitarura umurimo wihariye w’Uwiteka ugomba gukorwa muri iki 
gihe, abantu badakorana nawe mu gushikamisha imitima y’abantu mu kwizera babayobora 
ku kumvira imiburo ye, abo bantu barakora umurimo w’umwanzi wa Kristo. {UB2 56.1} 

Ni ingorane ikomeye cyane kugenda uva mu rugo ujya mu rundi, witwaje gukora umurimo 
w’ivugabutumwa, nyamara ubiba imbuto yo gushidikanya n’urwikekwe. Buri rubuto rukura 
vuba vuba maze hakabaho kutiringira abagaragu b’Imana bafite ubutumwa bwayo bagomba 
kubwira abantu. Iyo Imana ivugiye mu bagaragu bayo, ya mbuto (yo gushidikanya 
n’urwikekwe) yabibwe iba yarakuze igashinga umuzi wo gusharira. Ijambo ry’Imana rigera 
ku mitima itararyumva, imitima itazigera yitaba irarika. Bityo, nta mbaraga yaba iyo mu isi 
cyangwa iyo mu ijuru ibasha kugera ku mutima. {UB2 56.2} 

Ni nde uzabazwa aba bantu? Ni nde uzarandura umuzi w’uburozi wo gusharira wababujije 
kwakira Ijambo ry’Uwiteka? Mushiki wacu mwiza cyangwa musaza wacu yateye imbuto 
mbi, ariko se ni mu buhe buryo ashobora gusana umutima washyizwe mu kaga bene ako 

kageni? Ururimi rwagombye kuba rwarakorershejwe mu guhesha Imana ikuzo ruvuga 
amagambo y’ibyiringiro, kwizera n’icyizere mu bakozi b’Imana, rwakuye umutima kuri 
Yesu Kristo. Abantu basuzuguye amagambo ya Kristo ku bushake bwabo kandi bakanga 
kumva ijwi rye no guhinduka, bayoberesheje abandi umusemburo wo gukekeranya no 
kuvuga ibibi gusa. {UB2 56.3} 

Iki ni igihe cyo kwitegura Uwiteka. Nta gihe dufite ubu cyo kuvuga amagambo yo kutizera 
no kunegurana. Ubu nta gihe kiriho cyo gukora umurimo w’umwanzi. Nimureke buri wese 
yirinde kurandura ukwizera kw’abandi abiba imbuto zo kwifuza kubi, ishyari 
n’amacakubiri; kuko Imana yumva amagambo kandi ikaba idaca urubanza ishingiye ku 
kuyemera cyangwa kuyahakana, ahubwo ishingira ku mbuto yera ku mikorere y’umuntu. 
“Muzabamenyera ku mbuto zabo” (Matayo 7:20). Imbuto yabibwe ni yo izaranga uko 
umusaruro uzaba umeze.” - Manuscript 32a, 1896. {UB2 57.1} 

Igihamya Cy’ Ubutumwa Bwahumetswe N’Imana 

Iyo Uwiteka ahaye umuntu ubutumwa, anamuha ikintu ubwoko bwe buzamenyeraho ko 
ubwo butumwa buturutse ku Uwiteka. Ntabwo Imana isaba ubwoko bwayo kwizera umuntu 
wese ubazaniye ubutumwa. {UB2 57.2} 

Uwiteka yoherereza ubwoko bwe imiburo bwe, atari ukugira ngo burimbuke ahubwo ari 
ukugira ngo akosore amakosa yabwo... Turiho mu bihe biruhije. Nkurikije umucyo nahawe, 
nzi ko Satani ariho agerageza kwinjiza ibazatera abantu kwibwira ko bafite umurimo 
utangaje bagomba gukora. Nyamara iyo Imana ihaye umuntu ubutumwa, kubwo ubwitonzi 
bwe no kwiyoroshya, uwo muntu azagira igihamya kigaragaza ko Imana imukoreramo. 
Imana iriho kandi iganje ku ngoma, ndetse yifuza ko tugendera imbere yayo twicishije 
bugufi. Ntabwo Imana yifuzako uyu mugabo witwaN ahatiraiteraniro kumwemera... {UB2 
57.3} 

Ntabwo tugiye kujya turogowa muri buri materaniro n’abantu bavuga ko bafite ubutumwa 
bashaka kuvuga. Umuntu uhata akajya mu mwanya adakenewemo ntabwo aba akora 
umurimo w’Imana. Tugomba gukora nk’abasirikari bari mu ngabo. Ntabwo tugomba kuva 
mu myanya yacu, ngo dutangire kugenda uko twishakiye. -Manuscript 30, 1901. {UB2 
57.4} 

Igice Cya 8 - Guhangana N’abahanuzi B’ibinyoma 
Ibyo Dushobora Kwitega 

Neretswe abantu benshi bazavuga ko bigishijwe n’Imana mu buryo bw’umwihariko, kandi 
bazagerageza kuyobora abandi ndetse biturutse mu bitekerezo biyobye byerekeye ku 
nshingano bafite, bazakora umurimo Imana itigeze ibashinga gukora. Umusaruro uzaba 
guhera mu rujijo. Nimureke buri wese ku giti cye ashake Imana abishishikariye kugira ngo 
abashe gusobanukirwa n’ ubushake bwayo. - Letter 54, 1893. {UB2 58.1} 

Hazabaho abantu bavuga ko beretswe. Imana nibaha igihamya kigaragara cyerekana ko 
iyerekwa ryayiturutseho, mushobora kuryemera, ariko ntimukaryemere mushingiye ku kindi 
gihamya icyo ari cyo cyose; kubera ko abantu bagiye kurushaho kuyoberezwa mu bihugu 
by’amahangandetse no muri Amerika. -The Review and Herald, May 25, 1905. {UB2 58.2} 

Nshishikariye kuvuga ko ntigeze nemera na gato bwana J.M Garmire cyangwa umurimo we. 
Agatabo kasohowe ubushize kaje mu gihe cy’amateraniro makuru yacu ayri ayobowe na 
Jackson kandi ntikigeze kemerwa n’abantu bacu na hato. Utwo dutabo twakwirakwijwe 
binyuze mu kwiba ingingo z’ingenzi zagombaga gusohoka mu Rwibitso n’Integuza. 
(Review and Herald). {UB2 58.3} 

Umukobwa wa bwana Garmire avuga ko, cyangwa se Garmire akamuvugaho ko yerekwa; 
nyamara nta gihamya cy’Imana bafite. Basa ryose n’ibyo twagiye duhura nabyo mu 
byatubayeho- ni ubuyobe bwa Satani. {UB2 58.4} 

Mu matereniro makuru yari ayobowe na Jackson nahabwiriye ayo matsinda y’abaka neruye 
ko bakora umurimo w’umwanzi w’abantu; bari bari mu mwijima. Bavugaga ko bafite 
umucyo ukomeye uvuga ko igihe cy’imbabazi cyari kurangira mu Kwakira, 1844. {UB2 
58.5} 

Ahongaho nahavugiye mu ruhame ko yanezejwe no kunyereka ko guhera mu 1844 nta gihe 
kizwi kizabaho kizagaragara mu butumwa buturutse ku Mana; kandi ko nzi ko ubu butumwa 
abantu bane cyangwa batanu bavuganaga umuhati ukomeye bwari ubuyobe. Amayerekwa 
y’uyu mwana ntiyaturukaga ku Mana. Uwo mucyo ntiwaturutse mu ijuru. Igihe cyari 
gisigaye cyari gito; ariko iherezo ryari ritaragera. Umurimo ukomeye wagombaga gukorwa 
kugira ngo utegurire ubwoko bw’Imana gushyirwahi ikimenyetso cy’Imana ihoraho. -An 
Exposure of Fanaticism and Wickedness (Pamphet), pp.9,10 (1885). {UB2 58.6} 

Ubutumwa Bwandikiwe J.M. Garmire 

Satani yateguye ingoyi kugira ngo akugushe mu mutego. Ubwaka, ubushukanyi, n’ubuyobe 
bukomeye byakugize imbata. Ibitekerezo byawe wabibwiye ab’umuryango wawe, ugoreka 
Ibyanditswe, urwanya Ijambo ry’Imana uryaka ubusobanuro bwaryo nyakuri, maze ku 
bw’ibyo utera ab’umuryango wawe kwemera ko imyumvire ifitwe kandi ishyigikiwe 
n’abantu bacu atari iy’ukuri. Uburyo usobanura Ibyanditswe ntabwo buhuje n’uruhande 
Abadiventisiti b’umunsi wa Karindwi bahagazemo Urugero wahaye intekerezo z’abana 
bawe rukomoka ku binyoma byangije intekerezo zawe bwite. Wabigishije kubona ubwandu 
n’ibizinga ku bandi, ndetse no kubanenga. Kubera amagambo yawe n’urugero utanga mu 
kuvuga nabi abavandimwe bawe no gukusanya amakosa yabo, watangije ibintu byaje 
kubyara amayerekwa y’umukobwa wawe binyuze mu mbaraga zawe bwite zifatanyije 
n’abakozi ba Satani. Uku gushaka amakosa n’uku kurega abavandimwe bawe byose 
bikomoka kuri Satani. {UB2 59.1} 

Ibihamya Byo Kwemerwa n’Imana 

Uko uvuga cyane ko wizera ibihamya kandi ukabiha agaciro ntacyo bimfasha ho cyangwa 
umurimo wanjye, kubera ko ushyira amayerekwa y’ibinyoma y’umukobwa wawe ku rwego 
rumwe n’urw’ayo Imana ijya impa, maze ku bw’ibyo ugatesha agaciro imiterere yera kandi 
y’isumbwe by’umurimo Imana yampaye gukora. {UB2 59.2} 

Imana yanyeretse yeruye ko ibyo ufata ko ari ubutumwa Imana ikoherereza ndetse n’abandi 
binyuze mu mukobwa wawe Anna, ntabwo buba buyiturutseho. Nta bihamya bufite ko 
buturuka ku Mana. Ahubwo ni uwundi mwuka utegeka umwana wawe. Umwanzi niwe 
umukoreramo. Ukwigaragaza nk’uko kuzarushaho kuba rusange muri iyi minsi ya nyuma. 
Ntabwo biyobora ku bumwe, mu kuri kose ahubwo bijyana abantu kure y’ukuri. {UB2 59.3} 

Igihamya ntashidikanywa dufite ko ibyo bikorwa bidakomoka ku Mana, ni uko bihuza 
n’ibitekerezo byawe tuzi ko ari iby’ubuyobe. Ibintu avuga ko abona mu iyerekwa ntabwo 
bishyigikiwe n’Ijambo ry’Imana, ahubwo bihabanye naryo. Satani ahora akora ubudatuza 
kugira ngo amwuzuze umwuka we bwite, kugira ngo binyuze muri uwo mukobwa 
witwikiriye umwenda w’ubutungane, abashe guhuriza hamwe ubuyobe no kwandura. Ubwo 
ufata ko ibyo avuga bikomoka ku Mana, ukwizera ibihamya nyakuri kwawe nta gaciro 
gufite; bityo Satani yiringiye ko wowe ubwawe ndetse n’abandi bose bizera ibitekerezo 
byawe, azabatandukanya n’abakozi Imana yatoranyije kugira ngo mukomeze kwizera 
ikinyoma. Ibyanditswe bivuga mu bantu bashutswe kandi bari gushukwa. Ibi nibyo 
bikubaho. Ushuka umukobwa wawe nawe akagishuka. Impumyi iyoboye indi mpumyi. 

Umwanzi ashaka gusohoza imigambi ye akoresheje inzira zitandukanye zizahuza neza 
n’ibihe ndetse n’uko abo abona ko ashobora gukuruza igishuko bamerewe. (UB2 59.4} 

Ndakubwira nkomeje ko ubutumwa bw’umukobwa wawe Anna budakomoka ku Mana. Ibi 
nibyo Imana yanyeretse kandi ntizabeshya. Umukobwa wawe ashobora kuvuga ibintu byiza 
byinshi, ashobora kuvuga byinshi by’ukuri, nyamara uko ni ko umwanzi w’abantu akora. 
Mu buryo bwinshi icyiganano kizaba gisa n’icy’ukuri. Imbuto cyera niyo ihamya kamere 
yacyo.... {UB2 60.1} 

Amateka Agarukirana 

Mu murimo jye n’umugabo wanjye twahamagariwe gukora uruhare rwacu, ndetse no mu 
itangira ryawo mu 1843 no mu 1844, twagiye tubona Imana idutegurira gahunda n’ingamba, 
kandi yagiye isohoza imigambi yayo binyuze mu bakozi bayo bazima. Akenshi twagiye 
twerekwa inzira zitari iz’ukuri, kandi n’inzira z’ukuri n’amahoro yagiye azigaragarizamo 
neza mu bintu byose byabayeho bifitanye isano n’umurimo twahawe gukora, ku buryo 
navugisha ukuri ko ntayobewe amayeri ya Satani cyangwa ngo nyoberwe inzira n’ibikorwa 
by’Imana. Byabaye ngombwa ko dukoresha imbaraga zose z’intekerezo, twishingikirije ku 
bwenge bukomoka ku Mana kugira ngo butuyobore mu bugenzuzi twakoraga tugombye 
kugenzura inyigisho zitandukanye zatugeragaho, tukareba ibyiza n’amakosa yazo 
twifashishije umucyo urasa uva mu Ijambo ry’Imana ndetse n’ibyo Imana yari 
yarampishuriye binyuze mu Ijambo ryayo n’ibihamya kugira ngo tutayobywa cyangwa ngo 
tuyobye abandi. {UB2 60.2} 

Tweguriye Imana ubushake bwacu n’inzira zacu, ndetse tugasaba dushishikaye gufashwa 
nayo, kandi ntabwo twigeze turuhira ubusa. {UB2 60.3} 

Imyaka myinshi nahuye n’ibibabaza bifitanye isano n’umurimo w’Imana. byatumye mpura 
n’amatsinda y’uburyo bwinshi yayobye. Incuro nyinshi nagiye noherezwa ahantu 
hatandukanye nkabwirwa ngo, “Ngufitiye umurimo ugomba gukorera hariya hantu; nzabana 
nawe.” Iyo igihe cyageraga, Uwiteka yampaga ubutumwa bugenewe abarotaga inzozi 
n’amayerekwa by’ibinyoma, kandi mpagaze mu bushobozi bwa Kristo natanze ubuhamya 
bwanjye nshobojwe n’Uwiteka. Habayeho kunenga mu buryo bukomeye bavuga uko 
kurwanya bikomoka ku Mana ngo bitewe n’uko narwanyaga umurimo wayo. Bavugaga ko 
nzagerwaho n’ibyago bikomeye nk’uko umukobwa wawe Anna yari yahanuye. {UB2 60.4} 

Nyamara ibyo nabinyuzemo ntunganye nzi ko ndinzwe n’abamarayika bo mu ijuru. {UB2 
60.5} 

Mu gihe cy’imyaka mirongo ine n’itanu ishize, nagiye mpangana n’abantu bavuga ko bafite 
ubutumwa bwo gucyaha abandi buturutse ku {UB2 60.6} 

Mana. Ibi bihe by’ubwaka mu by’iyobokamana byagiye bibaho kenshi guhera mu 1844. 
Satani yagiye akora mu buryo bwinshi kugira ngo ashimangire ikinyoma. Ibintu bimwe 
byavuzwe muri ayo mayerekwa byabayeho; nyamara ibintu byinshi byerekeye igihe cyo 
kugaruka kwa Kristo, irangira ry’igihe cy’imbabazi, ndetse n’ibintu byagombaga kubaho, 
byagaragaye ko byavuzwe mu buryo bw’ibinyoma nk’uko wabihanuraga ndetse 
n’umukobwa wawe Anna. Nyamara bageragezaga gushaka urwitwazo rw’amakosa 
yabayeho bavangavanga imvugo, kandi bakaziha ubundi busobanuro, bityo bagakomeza 
muri iyo nzira, bashuka abantu kandi nabo bishuka. {UB2 61.1} 

Igihe nagendererwaga n’Umwuka w’Imana bwa mbere, neretswe ko nzahura n’abantu 
bavuga ko beretswe, ariko ko Imana itazanyemerera gushukwa. Umurimo wanjye wari uwo 
gushyira ahagaragara ubu bushukanyi ndetse no kubucyaha mu izina ry’Uwiteka. Uko igihe 
cyarushagaho kwegereza, niko nagombaga kubona byinshi muri ibyo bikorwa. {UB2 61.2} 

“Si Jye Wabatumye” 

Nagiye nakira inyandiko ziturutse ku bantu batandukanye, zigaragaza amayerekwa bavuga 
ko bayahawe n’Imana; ariko Umwami Yesu arambwira ati, “Ntukabizere; Sinabatumye.” 
Abantu bamwe banyandikira bavuga ko Imana yabahishuriye ko Ellen. G. White ari mu 
buyobe, aterwa n’abayobozi kwemera ibintu bimwe bitari ukuri, ndetse no kwanga ibindi 
by’ukuri. Nyamara amagambo nabwiwe yongeye kugaruka ngo, “Ntubumvire; ntabwo 
nigeze mbavugiramo, cyangwa ngo ngire ijambo cyangwa ubutumwa mbaha. Bafite 
amagambo y’ibinyoma yihuta aturuka mu byongorero bya Satani.” {UB2 61.3} 

Abantu bamwe bansanze bavuga ko ari ba Kristo, ndetse mu buryo bugaragara bakoze 
ibitangaza. Bavuze ko Imana yanyoboye mu bintu byinshi, ko ariko Isabato atari ikibazo 
cy’ishungura; ko amategeko y’Imana atagitwara abantu; ko icyo tugomba gukora gusa ari 
ukwemera Kristo kandi abo bantu ubwabo bari ba Kristo. Nagiye mpura n’ibyo abantu 
bavugaga ko ari ibihamya, ariko sinigeze mbyizera. “Nimusange amategeko y’Imana 
n’ibiyihamya. Nibatavuga ibihwanye n’iryo jambo nta museke uzabatambikira” (Yesaya 
8:20). {UB2 61.4} 

Hari ahantu hamwe abantu bane mu muryango umwe bavuze ko bafite ubutumwa bahawe 
n’Imana bwo gucyaha ikibi , kandi bavugaga ibintu bikaba. Ibi byatumaga biyumvamo 
ishema. Nyamara ibyo bavugaga ntibibe babigiraga ibanga, cyangwa bigafatwa 
nk’amayobera yashoboraga kuzumvikana nyuma. Ni hehe aba bantu bakurag iri hishurwa? 

Barikuraga mu bakozi ba Satani kuko ari benshi. Imana yampaye inshingano yo guhangana 
n’ibyo bintu, no gutanga ubuhamya budashidikanywa bubirwanya.... {UB2 61.5} 

Nabonye abantu benshi bajya mu iyerekwa; ariko igihe nacyahaga umwuka wabafataga, 
bahitaga bava mu iyerekwa maze bagahagarika umutima. {UB2 61.6} 

Ibintu By’isi Byoroheje Kandi Bya Rusange 

Ibintu nk’ibi byabaye rusange cyane. Abantu benshi bo mu muryango umwe bari baratwawe 
n’ibi binyoma. Ubutumwa bwinshi bwashoboraga kubwirwa abantu batandukanye bagize 
itorero, bukabwira abantu bamwe b’abanyabwoba buti, « uri umwirasi » ; undi akabwirwa 
ngo, « Ntabwo wizera, uzarimbuka. » Uwiteka yampaye umucyo werekeye ibi, kugira ngo 
mvuge amagambo yo kubahumuriza no kubakomeza. Nahaye abo bantu ubuhamya baba 
barashoboraga kubwumva cyangwa bakabwanga. Amayerekwa yabo yari umurimo wa 
Satani. Ibyo berekwaga akenshi byabaga ari ibintu rusange, ibintu by’isi, nko kuvuga uwari 
gutegura ifunguro rya mu gitondo ku munsi ukurikiyeho,uwari gutegura ifunguro rya 
nimugoroba cyangwa uwari koza amasahani. Ibyo bintu by’ubupfapfa byabaga bivanze 
n’ukuri kwera babaga barakuye muri Bibiliya no mu bihamya. Ukuboko kwa Satani 
kwakoreraga muri ibi byose kugira ngo atere abantu kuzinukwa kandi abatere kwanga ikintu 
cyose cyitwa iyerekwa. Muri ubwo buryo, amayerekwa y’ibinyoma n’ay’ukuri yose 
yashoboraga kwangwa. Ndetse n’ababaga bafite uruhare muri ubwo bushukanyi bari kugera 
aho bashidikanya amayerekwa yose igihe bari kuba bayarambiwe. {UB2 62.1} 

Hamaze kubaho ukubonana gukomeye n’abo bantu bayobejwe, habayeho kwatura ku buryo 
abo bantu bahise bifata nk’uko Ellen White yifataga mu iyerekwa, bakagerageza kumwigana 
uko bashoboye kose. Ibyo byose byari ibikorwa by’ubushukanyi. Nyamara ibintu byinshi 
bavuze byagiye bibaho nk’uko bari babivuze mbere. Nabajijwe ukuntu ibi byashoboka niba 
amayerekwa yose yari ay’ibinyoma. Nababwiye ko ari umugambi wa Satani wo kuvanga 
ukuri n’ikinyoma, ko binyuze muri ibyo bikorwa by’ubushukanyi ashoboragutuma umurimo 
nyakuri w’Imana nta cyo ugeraho. Kuva icyo gihe amayerekwa yabo yose yarahagaze. Abo 
bagiraga amayerekwa n’abari babashyigikiye byabagendekeye bite? Ubu abenshi bakiriho 
ni abahakanyi, ntabwo bizera impano itorero rifite, ntibacyizera ukuri, nta yobokamana 
bagira na mba. Neretswe ko uwo ari wo musaruro w’amayerekwa y’ibinyoma. {UB2 62.2} 

Ibigaragara ku mukobwa wawe ni ubushukanyi bumeze nk’ubwo, kandi uko ushyigikira 
ibyo bintu muri we bizamugeza ku kurimbuka, ndetse no ku kurimbuka kw’abandi keretse 
gusa nihagira igihagarika ubwo bushukanyi. Ayo mayerekwa y’ibinyoma n’izo nzozi 
zidafite icyo zisobanuye ubyita umucyo utangaje w’Imana, nyamara ni nk’umurama uri ku 
ngano. Iki ni ikibazo gikomeye cyane. Kizagira ingaruka ikomeye ku muryango wawe. 

Ubwo ufata amagambo y’umukobwa wawe nk’ayobowe na Mwuka w’Imana, nawe 
bizakubera nk’aho ayo magambo ari ukuri. Uri munsi y’ubuyobe bukomeye bwa Satani. 
Uzavuga ko uyemera kandi uyubaha, bityo icyizere wari ufite mu butumwa nyakuri 
bukomoka ku Mana kizarandurwa. Uko ni nako bizagendekera abizera kimwe nawe. Iyi 
niyo mpamvu Satani ahora akorera mu binyoma kugira ngo ayobye abantu abakure mu kuri. 
{UB2 62.3} 

Igishuko giheruka cya Satani kizaba icyo gutuma ubuhamya bwa Mwuka w’Imana nta 
musaruro butanga. « Aho guhishurirwa kutari abantu bigira ibyigenge » (Imigani 29 :18). 
Satani azakorana ubuhanga bukomeye, mu nzira zitandukanye kandi anakoreshe abakoze 
batandukanye kugira ngo arandure ibyiringiro ubwoko bw’Imana bwasigaye bufite mu 
bihamya nyakuri. Azazana amayerekwa y’ibinyoma kugira ngo ayobye, kandi azavanga 
ukuri n’ibinyoma, maze muri ubwo buryo azinure abantu bitume ibyitwa amayerekwa byose 
babyita ubwaka. Nyamara kubwo kugereranya ukuri n’ibinyoma, abantu b’abiringirwa 
bazabasha gutandukanya ukuri n’ibinyoma.... {UB2 63.1} 

Mwitondere Uburyo Mwumva 

Mbega uburyo umutima w’umuntu ushukana ! Mbega uburyo biworohera kumvikana 
n’ibintu bibi! Nta kintu cyangiriza imigambi y’umutima, ukwera kwawo, uburyo nyakuri 
kandi bwera umutima wumva Imana ndetse n’ibintu byera kandi by’iteka ryose nko guhora 
uteze amatwi no guha agaciro ibintu bidakomoka ku Mana. Biroga umutima, kandi bigatuma 
ubushobozi bwo gusobanukirwa bugabanyuka. Ukuri gutunganye kwaboneka ko gukomoka 
mu ijuru bigaragariye mu mbaraga yako izahura, igatunganya kandi ikeza imico 
y’ukwakiriye. Uwashyizeho ukuri kose yasabye Se ati, «Sinsabira aba bonyine, ahubwo 
ndasabira n’abazanyizezwa n’Ijambo ryabo, ngo bose babe umwe nk’uko uri muri jye, Data, 
nanjye nkaba muri wowe, ngo nabo babe umwe muri twe, ngo ab’isi bizere ko ari wowe 
wantumye » (Yohana 17 :20, 21). Hazahora havuka ibintu byo guteza amacakubiri, no 
kujyana abantu kure y’ukuri. Uku kujya impaka, guhinyura, kunenga, gucira abandi 
urubanza, ibyo byose si igihamya cy’uko ubuntu bwa Kristo buri mu mutima. Ntabwo 
bituma habaho ubumwe. Mu minsi yashize, umurimo nk’uyu wagiye ukorwa n’abantu 
bavugaga ko bafite umucyo udasanzwe kandi bari barashayishije mu byaha. Ubuyobe, 
kutumvira ndetse n’ibinyoma byose byari bibuzuyemo. {UB2 63.2} 

Igihe turimo ni igihe cy’akaga gakomeye ku bwoko bw’Imana. Imana iyoboye ubwoko 
bwayo, ntabwo ari umuntu umwe uri hano n’undi uri hariya. Imana ifite itorero ku isi 
rishikamye mu kuri; kandi iyo tubona abagabo ndetse n’abakobwa bannyega itorero, 
turabatinya. Tuzi ko Imana itigeze ibatuma, nyamara baragiye, kandi abantu bose batemera 
ibitekerezo byabo byayobye babafata ko ari abarwanya Umwuka w’Imana. Ibintu byose 


62 



nk’ibyo biri mu murongo wa Satani ariko umurimo w’Imana uzakomeza nubwo ubu hariho 
kandi hakazakomeza kubaho abantu bazahora barwanya isengesho rya Kristo mu buryo 
butaziguye. Umurimo uzatera imbere, abo bantu basigarane ibihimbano byabo... .«Murajye 
mwitondera uburyo mwumva» (Luka 8 :18) ni yo nama Kristo atanga. Tugomba kumva 
tugamije kumenya ukuri kugira ngo tukugenderemo. Yesu arongera akavuga ati, 
«Nimuzirikane ibyo mwumva » (Mariko 4 :24). Mugenzure neza, « mugerageze byose » 
(lAbatesalonike 5 :21), « ntimwizere imyuka yose, ahubwo mugerageze imyuka ko yavuye 
ku Mana, kuko abahanuzi benshi b’ibinyoma badutse bakaza mu isi » (lYohana 4 :1). Iyi ni 
yo nama y’Imana; mbese tuzayumvira ?- Letter 12, 1890. (Ibaruwa 12, 1890) {UB2 63.3} 

Igice Cya 9 - Ibiranga Inyigisho Z’ibinyoma Ubundi Butumwa Kuri Garmire 


Ubwo nasuraga umuryango wawe kuwa 23 Kanama ku isabato nyuma ya saa sita, hari ibintu 
byasigaye mu ntekerezo zanjye nshinzwe kukubwira. Ntabwo nshidikanya kuvuga ko 
amayerekwa ya Anna adakomoka ku Mana. Inzozi abo mu muryango wawe barose ni 
ubushukanyi bwa Satani.... Satani yabonye ko ashobora gukorera mu mitekerereze yawe 
maze wowe n’abandi akabayobora mu mutego we. Mbese Imana ni yo yaguhaye bwa 
butumwa bwerekeye igihe? Oya ; kuko nta butumwa bumeze butyo bukomoka kuri Soko 
y’umucyo... Igihe cyagaragaje ko uri umuhanuzi w’ibinyoma, kandi ko n’amayerekwa ya 
Anna ari ibinyoma. Ntabwo Imana yigera ikora muri ubu buryo. {UB2 65.1} 

Satani afite ubundi buyobe bukomeye yaguteze. Niba utari wabikora, uzavuga ko ufite 
umurimo ufitanye isano n’amayerekwa ya Anna ugomba gukora, uhuje n’umurimo wa wa 
mumarayika ukomeye wavuye mu ijuru maze isi ikamurikirwa n’ubwiza bwe. Satani abona 
ko intekerezo zawe ziteguye gutwarwa n’ibyongorero bye, kandi azagukoresha wizanire 
kurimbuka, keretse gusa mu izina ry’Uwiteka nuca ingoyi zikuboshye.... Incuro nyinshi, mu 
kiganiro twagiranye aho warushijeho kumaramaza, wasubiraga muri iyi nteruro ngo, 
«Mbega uburyo kugira ukuri ntahinduka ari iby’igiciro ! » Nongeye kugusubiriramo 
nkomeje. Uvuga ko amayerekwa ya Anna avuga ko ikimenyetso cy’inyamaswa kizabaho 
nyuma y’uko igihe cy’imbabazi kirangira. Ibyo si ko bimeze. Uvuga ko wemera ibihamya ; 
reka biguhe umucyo kuri iyi ngingo. Uwiteka yanyeretse neza ko ikimenyetso 
cy’inyamaswa kizaremwa mbere y’uko igihe cy’imbabazi kirangira ; kuko kigomba kubera 
ubwoko bw’Imana ikigeragezo gikomeye. Ni cyo kizafatirwaho umwanzuro w’iherezo 
ry’iteka ryose ku bwoko bw’Imana. {UB2 65.2} 

Uruhande uhagazemo ni urudubi rw’ibintu bidahamye ariko abantu bake nibo 
bazashukwa.{UB2 65.3} 

Wafashe amateka y’umuhanuzi utumviraga Imana nk’uko avugwa mu Isezerano rya Kera, 
maze uyakoresha kuri Ellen G. White. Uvuga ko ari inyangamugayo rwose ariko ko ari 
umuhanuzi wayobye. Kubera iyi mpamvu ibihamya bya Mwuka w’Imana ntibishobora 
kugira icyo biguhinduraho. Mbese Uwiteka yigeze aguhishurira ukutumvira kwa Ellen. G. 
Wite, cyangwa yabihishuriye umukobwa wawe cyangwa abana bawe? Niba yaragenze mu 
buryo buhabanye n’uko Imana ishaka, uzabyerekanira ku ki? Inshingano yanjye ni 
ukugusobanura neza n’ibihamya uruhande mpagazemo; kubera ko ugoreka ubuhamya 
bwanjye, ukabwambura ubusobanuro bwabwo nyakuri, kandi ukavuga izina ryanjye igihe 
cyose utekereza ko riributume ibyo uvuga byose byemerwa. Nyamara igihe ibihamya 

bidahuje n’inyigisho zawe, ntabwo umvuga kubera ko ndi umuhanuzi w’ibinyoma ! Hari 
uburyo bwinshi bwo kwirengagiza ukuri. {UB2 65.4} 

Usa n’ufitiye uburakari bwinshi Uriah Smith ndetse n’abandi bo muri bene data kandi ibyo 
wabiganiriye n’abo mu muryango wawe maze ku bw’ibyo urabanduza. Uwiteka yabonye 
ko kugira Uriah Smith inama bikwiriye ndetse no kumubwira amagambo yo kumucyaha 
kubera ko yari yarayobye ; ariko se iki ni igihamya cyerekana ko Uwiteka yamuretse?- Oya. 
« Abo nkunda bose ndabacyaha, nkabahana ibihano. Nuko rero gira umwete wihane » 
(Ibyahishuwe 3 :19). Uwiteka acyaha amakosa yo mu bwoko bwe, ariko se iki ni igahamya 
ko yaburetse ? - Oya. Mu itorero harimo amakosa kandi Uwiteka ayagaragaza akoresheje 
abakozi be yitonirije, ntabwo iteka akoresha ibihamya. None se tuzafata uko gucyaha maze 
tugushingireho tuvuge ko Imana itagiha abantu bayo umucyo cyangwa ngo ibakunde?- Oya. 
{UB2 66.1} 

Imana yavuze ikwerekejeho ko ibyo wita umucyo uturuka mu ijuru ari umwijima, kandi 
amayerekwa yavuye muri iki kinyoma iyita ubuyobe. {UB2 66.2} 

Mbese uzemera iki gihamya ? Mbese uzumvira ibyo Imana yavugiye muri mushiki wawe 
White, cyangwa uzatera umugongo Ijambo ry’Imana? Mbese uzavuga iki gihamya nk’aho 
nta kibazo gifite, kandi ugushingireho nk’uko wabigenje ku bihamya byo gucyaha byahawe 
bene so bari barayobye mu bintu bimwe na bimwe ? Mbese uzavuga uti, {UB2 66.3} 

« Mbegau buryo kugira ukuri ntahinduka ari iby’igiciro!» -Letter 11, 1890. {UB2 66.4} 

Gukoresha Ubutumwa bw’Imana Nabi Cyangwa Neza 

Mwene data warishutse kandi ushuka n’abandi. Ntabwo wize Ibyanditswe byera mu nzira 
ikwiriye. Ugomba kubyiga kugira ngo umenye ubwenge bw’Imana atari ukugira ngo 
ushyigikire inyigisho zawe. Usoma Ijambo ry’Imana mu mucyo w’imyumvire yawe bwite. 
Ufata imvugo itari ukuri maze ukayikikiza amasomo uvuga ko agaragaza ko iyo mvugo ari 
ukuri, nyamara ukirengagiza amasomo agaragaza ko ari iyo mvugo atari ukuri. Uravuga uti, 
“Bibiliya ni rwo rufatiro rwanjye rwo kwizera.” Ariko se nibyo? Ndagusubije, ntabwo 
Bibiliya yemera uruhande uhagazemo. Urongera ukavuga uti, “Koresha Bibiliya unyereke 
ko ntari mu kuri, bityo nzareka ibitekerezo byanjye.” Ariko se ni mu buhe buryo ushobora 
kwemezwa na Bibiliya ighe cyose ugoreka kandi ugakoresha nabi ibyo ivuga? Iyo ukora 
utyo uba ufunga isoko imwe rukumbi Imana yagombaga kunyuramo maze ikemeza umutima 
wawe. {UB2 66.5} 

Uburyo bumwe rukumbi bwo kwiga Ibyanditswe byera ni ukurambika hasi urwikekwe 
rwose, ibyo wari usanzwe uzi, ukagera ku rugi rwo gucukumbura maze ukinjira muri uwo 


65 



murimo uhanze amaso ku bwiza bw’Imana, ufite intekerezo ziteguye kwemera ndetse 
n’umutima wiyoroheje kugira ngo wizere ibyo Uwiteka akubwira. Ibitekerezo by’abantu ku 
byerekeye ubusobanuro bw’Ibyanditswe byera ni bwinshi kandi buratandukanye; ariko 
ntabwo Ibyanditswe byera bihinduri rwa kugira ngo bihuze n’ibitekerezo by’abantu. Igitabo 
cyahiriwe ni yego na bibe bityontikivuguruzwa; gihora ari ukuri kw’iteka ryose. Ibitekerezo 
by’abantu byose ntibihuza, nyamara ibihamya bifatika byahawe umugisha ntibihinduka. 
Ijambo ry’Imana ntirihinduka; rihora ari “byanditswe ngo.” {UB2 66.6} 

Na none kandi wafashe imigabane imwe y’ibihamya Imana yatanze kugira ngo bifashe 
ubwoko bwayo, maze ubikoresha nabi kugira ngo ushyigikire inyigisho zawe z’ibinyoma- 
ugatira cyangwa ukiba umucyo uturuka mu ijuru kugira ngo wigishe ibidahuje n’ibihamya 
kandi byaciriyeho iteka kenshi. Muri ubwo buryo ushyira ibihamya n’ibyanditswe mu rwego 
rw’ubuyobe. Abantu bose bayobye bakora nk’uko wakoze... {UB2 67.1} 

Mu by’ukuri ntabwo wizera ibihamya. Iyaba wabyizeraga uba warakiriye abantu bashyira 
ubuyobe bwawe ahagaragara. Umaze igihe unywa ku masoko yahumanye... Wateguriwe 
kwemera imigambi ya Satani yo guha abatuye isi ikintu gishya, cy’inzaduka kandi 
gitangaza, ikintu gihabanye n’ibitekerezo abantu bacu bamaze igihe bazi ko ari ukuri. 
Ibinyoma by’umukobwa wawe byagushyize hajuru ngo ukore umurimo ukomeye. 
Warashimagijwe kandi wigira umukozi w’umwanzi utuma habaho ingaruka udashobora 
kurondora. Wasohoye inyandiko z’ubuyobe ndetse n’inyigisho zishobora guteza umujinya 
mwinshi. Ingaruka ku muryango wawe ndetse no ku bantu bose bashyigikiye 
inyigishoz’ibinyoma wigishije ntizigira urubibi. {UB2 67.2} 

Musaza wanjye Garmire, hari umurimo ugomba kwikorera wowe ubwawe kandi nta muntu 
n’umwe ushobora kuwugukorera. Uwo murimo ni ugucisha bugufi umutima wawe imbere 
y’Imana, ukihana ibyaha byawe kandi ugahinduka. {UB2 67.3} 

Guhinyura N’ingaruka Zako 

Imana ifite ishyanga iyoboye. Nubwo mu by’ukuri mu itorero hari ibintu bidatunganye, 
ntabwo Yesu yagushyize ku ruhembe rw’imbere ngo uyobore itorero. Keretse gusa 
nuhindura inyifato yawe naho ubundi ntushobora gukizwa. ‘“Ihane ukore imirimo nk’iya 
mbere” (Ibyahishuwe 2:5) ni cyo cya ngombwa cyonyine Imana ishobora gushingiraho 
ikugirira ibambe. Abantu Uwiteka ababarira, abanza kubatera kwihana. Umurimo nyakuri 
Mwuka w’Imana akora mu mutima urakenewe kuri wowe, niba uramutse ucitse umutego 
w’umwanzi. Nyamara mfite ibyiringiro bike kuri wowe kubera ko wanduje amahame 
ugenderamo . Uri umuntu ufite imico ishukana; nyamara ukavuga ibintu bikomeye ku 
bwawe. {UB2 67.4} 

Satani yageze ku mugambi we wo kugutera gutekereza ko watoranijwe n’Imana kugira ngo 
ugire uruhare rukomeye nk’intumwa mu bigendanye n’ubutumwa bwa marayika wa gatatu, 
mu gihe bwamamazanywa imbaraga. Nyamara ntabwo utunganiye Imana kandi ntabwo 
Imana ishobora gukorana n’ikinyoma. Ukurikiza amwe mu makosa amenshi ubonana abantu 
bafite inshingano mu iterero kandi ugashingira ku gucyaha bahawe, bitewe n’uko badahuje 
nawe cyangwa badafiata imibereho y’iyobokamana urutisha umucyo Imana yamurikishirije 
itorero ryayo ko itunganye. Ni nde wakwicaje ku ntebe y’ubucamanza ngo ucire abandi ho 
iteka?- Ntabwo ari Imana, ahubwo ni wowe ubwawe. {UB2 67.5} 

Amagambo wavuze ucira bene so ho iteka yari menshi. Bisa n’aho gucira abandi ho iteka 
ari byo byokurya n’ibyokunywa byawe. Imibereho yawe y’iby’umwuka igizwe n’icyo 
uyigaburira. Nawe ukunda gushyira ibitekerezo byawe by’ibinyoma imbere y’abagize 
umuryango wawe, kandi ukanabishyira imbere y’umuntu wese ukumva. Mbese none 
watangazwa n’uko umusemburo uhumanye wakoze? Ibi ushatse wabyita gutuka Imana, 
kandi niko Uwiteka yabinyeretse. Amayerekwa Anna yagize yaziye kugira ngo 
agushikamishe mu ntekerezo zawe zitari ukuri. Ushuka abandi nawe wishuka. Satani 
yateguye ibintu ku buryo wateze umutima wawe ibinyoma. -Letter 12, 1890. {UB2 68.1} 

Hazakomeza Kubaho Amatsinda Y’abigisha B’ibinyoma N’abaka 

Mu itorero hazakomeza kubamo amatsinda y’ibinyoma n’ubwaka agizwe n’abantu bavuga 
ko bayobowe n’Imana. Abo ni abantu bazihuta bakagenda mbere y’uko batumwa, kandi 
bazatanga umunsi n’itariki ubuhanuzi butasohoye buzasohoreraho. Umwanzi anezezwa no 
kubona bakora ibi, kubera ko gutsindwa kwabo kugenda gukurikirana kandi kuyobora mu 
nzira z’ibinyoma gutera urujijo no kutizera. -Letter 28, 1897. {UB2 68.2} 

Igice Cya 10 - Amayerekwa Ya Anna Phillipsl 

Ntabwo Afite Ikimenyetso Cyo Kwemerwa N’ijuru 

Nzi ko turiho mu gihe cyegereje irangira ry’amateka y’iyi si; ibintu by’inzaduka biri 
kwitegura kubaho. Mpuza nawe rwose mu murimo wawe iyo wigisha Bibiliya, kandi 
Bibiliya yonyine yo rufatiro rwo kwizera kwacu. Satani ni umwanzi w’inyaryenge, kandi 
azakorera aho ari yifashishije benshi utatekereza. Ngufitiye ubutumwa. Mbese wigeze 
utekereza ko Imana yari yaragutumye gukora inshingano yo kuvuga inzozi za Anna Phillips, 
ukazisomera mu rahame kandi ukabihuza n’ibihamya Uwiteka yashimishijwe no kumpa? 
Oya rwose, ntabwo Uwiteka yagukoreje uyu mutwaro. Ntabwo yaguhaye gukora uyu 
murimo. Ntuteshe agaciro umurimo uwuvanga n’ibitekerezo udafitiye igihamya cyiza ko 
bituruka ku Mwami w’ubugingo n’icyubahiro.... {UB2 69.1} 

Musaza wanjye nkunda, ndifuza kukwereka ibyerekeye ingorane zugarije umurimo muri iki 
gihe. Ntabwo umurimo wa Anna Phillips ufite ikimenyetso cyo kwemerwa n’ijuru. Nzi ibyo 
mvuga. Mu byo twahuye nabyo mbere mu itangira ry’uyu murimo, twahanganye n’ibisa 
nk’ibyo. Habayeho amahishurwa menshi ameze nk’ayo, kandi twagize umurimo utugoye 
cyane duhangana n’iki kibazo kandi tucyamagana. Ibintu bimwe byavuzwe muri ayo 
mahishurirwa byabayeho maze ibi bitera abantu bamwe kubyemera nk’ukuri... {UB2 69.2} 

Ntabwo Imana yahamagariye Anna Phillips kugira icyo yongera ku bihamya yahaye 
ubwoko bwayo, ndetse no gusubiramo ubusobanuro rusange bwabyo. Nyamara uko ni ko 
umurimo we umeze kandi ni nako wagiye umera. Mu byabayeho bwa mbere muri uyu 
murimo abantu bagiye bakora ikintu nk’icyo. {UB2 69.3} 

Twagiye duhangana n’icyiciro icyo ari cyo cyose cy’ayo mahishurirwa y’ibinyoma. {UB2 
69.4} 

Musaza wanjye, bishoboka bite ko wafashe ubwo butumwa maze ububwira abantu 
ubuvangavanga n’ibihamya Imana yahaye Ellen. {UB2 69.5} 

G. White. Igihamya ufite kigaragaza ko ibyo bikomoka ku Mana kiri hehe? Ntabwo 
ushobora kwitondera uko wumva, uko wakira n’uko wizera. Ntabwo ushobora kwitondera 
uko uvuga ibyerekeye impano yo guhanura, kandi ukavuga ko navuze iki na kiriya werekeza 
kuri iki kibazo. Nzi neza ko imvugo nk’izo zikangurira abagabo, abagore n’abana gutekereza 
ko bafite umucyo udasanzwe mu guhishurirwa gukomoka ku Mana, nyamara batarigeze 
bakira uwo mucyo. Neretswe ko ibi bigomba kuba ari kimwe mu mikorere y’ubushukanyi 
y’uburyarya bwa Satani. Uri guha umurimo isura izasaba igihe cyinshi ndetse n’umurimo 

ukomereye umuntu kugira ngo ayikosore, no kugira ngo akize umurimo w’Imana ukundi 
kwaduka kw’ubwaka... {UB2 69.6} 

Ukuri Kwinshi N’akabuto Gato k’Ikinyoma 

Mbese ntabwo utekereza ko hari icyo nzi kuri ibi? Mu nzira yose tunyuramo twerekeje i 
Kanani yo mu ijuru, tubonamo abantu benshi bagiye barohama mu kwizerako mu matsinda 
y’ibinyoma bayobeje abandi binyuze mu byo bavugaga ko bayobowe n’Imana mu 
guhishurirwa kudasanzwe. Byabaye ngombwa ko nandika inzandiko nyinshi kugira ngo 
nkosore aya makosa. Nagiye ndemererwa amajoro menshi, nkananirwa gusinzira bitewe 
n’ibyarwaniraga mu mutima wanjye kubw’umurage w’Imana, ari wo bwoko bwe buri mu 
kaga ko kuyobywa. Ibintu byinshi muri ayo mayerekwa n’inzozi bisa n’aho bitunganye, 
bikaba n’isubiramo ry’ibyagiye biba mu murimo mu myaka myinshi. Nyamara mu mwanya 
muto ibyo bintu byinjije inyandiko nto ahantu hamwe, n’umutwe w’amagambo w’ikinyoma 
ahandi, biba akabuto gato gashora imizi kagakura, bityo abantu benshi bakabyanduriramo. 
{UB2 70.1} 

Iyaba twari dufite ubushishozi bukomeye kurusha uko tubufite ubu! Ikintu kimwe umukozi 
wese uri mu ruzabibu rw’Imana agomba kwiga ni ugushyira isengesho rya Kristo mu 
bikorwa, no kugenda turi umwe muri Kristo Yesu. Yesu yasenze asaba ko abigishwa be 
baba umwe nk’ukonawe ari umwe na Se. Umwanzi ari gukora umurimo wo gutandukanya 
no gusandaguza. Muri iki gihe azakoresha uko ashoboye kose kugira ngo atatanye imbaraga 
zacu kurusha uko yabikoze mbere. Mu buryo butandukanye cyane n’ikindi gihe cyose 
cyabayeho, muri iki gihe nta mutekano twagirira mu kugendera mu nzira zacu bwite. Ukuri 
kugenewe iki gihe kuragutse mu ngingo zako z’ingenzi, gushobora guhindura benshi, 
gukubiyemo inyigisho nyinshi; nyamara ntabwo izi nyigisho ari ingingo zitandukanye 
zidafite agaciro gakomeye. Ahubwo zifatanishijwe indodo z’izahabu, zikora ikizima 
cyuzuye aricyo Yesu we pfundo rizima. Ukuri twigisha kuvuye muri Bibiliya kurashikamye 
kandi ntikunyeganyezwa nk’uko intebe y’ubwami y’Imana iri. {UB2 70.2} 

Musaza wanjye, ni mpamvu ki wowe ubwawe n’umukuru R mwakurikira inzira mwatangiye 
ku byerekeye Anna Phillips mudafite igihamya gikomeye kibereka ko Imana yamutoranije 
kugira ngo ayibere intumwa ku bantu, kandi ngo abe umuyoboro inyuzamo umucyo wayo ? 
Niba wemera ibintu byose byo muri uru rwego bishobora kwihamya ko byahishuwe 
bikomotse ku Mana, niba ukomeje gushyigikira abo bigira abahanuzi nk’uko wabikoze, 
ugatuma ubuhamya bwawe bushyigikira umurimo wabo, ntabwo uzaba umurinzi wizewe 
w’umurage w’Uwiteka. Imiburo Kristo yampaye ifite icyo isobanuye kuri twe. Reba Matayo 
24:21-23. {UB2 70.3} 

Satani azakoresha ubushukanyi bwose bwo gukiranirwa yigire Yesu Kristo, kandi 
yakayobeje n’intore bibaye bishoboka. None se niba icyiganano kigiye gusa rwose 
n’icy’ukuri, ntabwo ari ingenzi kuba maso kugira ngo hatagira ugushuka? Kristo atanga 
imiburo ye, avuga ati, “Dore mbibabwiye bitaraba” (Matayo 24:25). Bene data, mubwirize 
Ijambo ry’Imana, ntimuhamagarire abantu gushingira ukwizera kwabo ku bintu bitari ukuri 
cyangwa kwiringira abantu. Mfite ijambo nabwiwe n’Uwiteka. Neretswe umukuru R ari 
imbere y’abantu benshi abasomera ibyo akuye muri ayo mahishurirwa ya Anna Phillips. 
Umuntu ukomeye kandi w’umunyacyubahiro yari ahari, maze afite intimba nyinshi 
yagaragaraga mu maso he, yatse musaza wacu R iyo nyandiko maze amuha Bibiliya 
aramubwira ati, “Fata Ijambo ry’Imana abe ari cyo gitabo ujya usoma. ‘Ibyanditswe byera 
byose byahumetswe n’Imana kandi bigira umumaro wo kwigisha umuntu, no kumweza 
ibyaha bye no kumutunganya, no kumuhanira gukuranuka kugira ngo umuntu w’Imana abe 
ashyitse, afite ibimukwiriye byose ngo akore imirimo myiza yose.’” (ITimoteyo 3:16, 17). 
{UB2 71.1} 

Abantu biga Ibyanditswe bazahabwa amabwiriza yumvikana yerekeye ibyo Imana ibasaba 
ku ngingo z’imibereho y’iyobokamana rishyizwe mu bikorwa. Igihe utuma intekerezo 
z’umukumbi w’Imana ziva ku Jambo ryayo, ijambo ry’ubuhanuzi ritibeshya, uba ukora 
ikosa. Itondere ibyo wumva, kandi unitondere ibyo wakira. Hakenewe ubushishozi nibitaba 
bityo uzasanga intekerezo z’umukumbi muto zemeye ibitari umurimo nyakuri wa Mwuka 
Muziranenge. Aha hari akaga gakomeye cyane. Satani ahora ashaka uko yakwinjiza 
inyandiko z’ibinyoma mu murimo kugira ngo zanduze ibihamya kandi bitume ukuri 
guhinyurwa. Ashaka gufata ukuri akakuvangamo akantu gashobora kuba ibuye risitaza riri 
mu nzira y’ubwoko bw’Imana. {UB2 71.2} 

Amategeko y’Imana no guhamya kwa Yesu nibyo butumwa tugomba gushyira abatuye isi. 
Ntabwo Ijambo ry’Imana rifite umujyo umwe, ni ukuri kugomba gushyirwa mu bikorwa. Ni 
umucyo ukwira impande zose nk’imirasire y’izuba. Ni umucyo ugomba kumurikira umuntu 
wese uzasoma kandi agasobanukirwa ndetse agashyira inyigisho zawo mu bikorwa. “Ariko 
niba hariho umuntu muri mwe ubuze ubwenge, abusabe {UB2 71.3} 

Imana iha abantu bose itlmana, itishama kandi azabuhabwa.” (Yakobo 1:5). Letter 103, 
1894. {UB2 71.4} 

“Ntimubizere” 

Ngufitiye ubutumwa buturuka ku Mana. Ntabwo Mwenedata R. akora umurimo Uwiteka 
yamuhaye gukora. Imana yahaye buri muntu wese umurimo agomba gukora, kandi 
Mwenedata R. ari gutandukira inzira Uwiteka yamutegetse. Ntabwo ashobora kubona 

ingaruka z’uyu murimo yatangiye. Anna Phillips ari kuyobywa kandi ashyigikirwa mu 
murimo utazarokoka ikigeragezo cy’Imana. {UB2 72.1} 

Anna Garmire yangirjwe mu ubwo buryo. Ababyeyi be batumye yizera ko inzozi ze z’abana 
zari ihishurirwa rivuye ku Mana. Se yavuganye nawe nk’uvugana n’uwatoranyijwe 
n’Imana; inzozi ze zose zanditswe ko ari amayerekwa ya Anna. Hari ibyo yarose maze 
abikoresha mu gucyaha nyina na se. Amaze kubanenga no kubacyaha bikabije, hakurikiyeho 
amagambo yo kubashyeshya avuga ibintu byiza cyane Uwiteka azabakorera. Neretswe ko 
ibyo bintu ari ibinyoma n’ubushukanyi. Byaragendaga bikagera ku bintu by’agaciro gake 
kandi bitagira akamaro, bikavangavanga ibintu bisanzwe byoroheje n’ingingo 
z’ingirakamaro. Iyo mitekerereze yatejwe imbere cyane maze habaho kuvanga ibyera 
n’ibintu bisanzwe. Ukuri kw’Imana ateshejwe agaciro, maze abantu bamwe bakira ibyo 
byasaga n’ihishurirwa bakomeza inyigisho zabo. Hari itsinda rito ry’abantu ryabayeho kandi 
ryari rishingiye kuri izo nyigisho, maze bavuga ko amayerekwa ya Anna ari ay’umwuka 
kurusha aya Ellen. G. White... {UB2 72.2} 

Kuvanga Ibintu Byiza N’iby’ubupfapfa 

Ubu nkoherereje umuburo nakiriye uturutse ku Mana. Ntabwo Anna Phillips yari akwiye 
kuba yaratewe umwete nk’uko byagenze; byaramwononye cyane- bimukomereza mu 
bushukanyi bwe. Mbabajwe n’uko hazagira bamwe mu bavandimwe bacu biteguye 
kwemera ibyo byitwa ihishurirwa, kandi bagatekereza ko babibonamo ibihamya ko 
byemewe n’Imana. Iryo hishurirwa nta miterere nyakuri rifite kugira ngo rirangize umurimo 
w’ingenzi muri iki gihe. Imitekerereze n’ubusobanuro bya cyana bikoreshwa mu 
gusobanura ibintu byera kandi mvajuru, ndetse hariho ukuvanga ibintu by’igikundiro 
n’iby’ubupfapfa. Nubwo uwo murimo usa n’ufite ukwera gukomeye, wateguriwe kugusha 
abantu mu mutego no kubayobya.... {UB2 72.3} 

Hazaza ibntu bitandukanye bivugwa ko ari amahishurirwa yaturutse ku Mana, nyamara 
biturutse mu mitekerereze y’umutima w’ubwibone kandi wayobye. Twahanganye n’ibi 
bintu mu byatubayeho kera. Habayeho urubyiruko n’abana ndetse n’abantu bakuze 
bavugaga ko bayobowe kandi bigishijwe n’Imana, bakaba bafite ubutumwa budasanzwe 
bagomba kuvuga. Bagendaga bavuka mu mpande zose, bakaba bafite ukuri ku ngingo 
zimwe n’ibinyoma ku zindi. Mu myaka myinshi nagiye mbona ubutumwa buturuka ku Mana 
bugira buti, “Ntukabizere, kubera ko bajyana mu nzira z’ibinyoma. Ntabwo Imana yigeze 
ibatuma.” -Letter 4, 1893. (Ibaruwa4, 1893) {UB2 72.4} 

Mugenzure Ibyitwa Amayerekwa Byose 


Bitewe n’uko inkuru zakwiriye cyane ko Ellen White yemera kandi ashyigikiye ibintu 
byanditswe kandi bigakwizwa hose ko ari uguhishirurirwa Imana yahye Anna Phillips, 
ndumva ko mfite inshingano yo kugira icyo mvuga. Ntabwo nigeze nemera kandi nngo 
nshyigikire izo nyandiko. Nahawe imiburo izerekeye ivuga ko uko byagendakose zizayobya 
abantu. Zizaba zisobetsemo imvugo zizatera guhaba ndetse n’ibikorwa bibi ku ruhande 
rw’abantu bazabyemera. Byaba byiza bene data na bashiki bacu bagendanye ubushishozi, 
bakagenda bakurikije umucyo bahawe. Bari bakwiye kugenzura ibyo byitwa amayerekwa 
mbere y’uko babyemera kandi bakabibwira abantu babihuza n’umucyo Imana yampaye. 
Ndabona ko abantu bacu bari mu kaga ko gukora amakosa akomeye n’amatsinda akozwe 
igihe kitageze. Imana ivuga ibyerekeye abo bahanuzi bagenda baduka iti, “Sinigeze 
mbatuma, nyamara baragiye. Ntimukabizere.” {UB2 73.1} 

Nyamara ikintera agahindacyane ni uko bamwe mu bavandimwe bacu bahuje ibikorwa bya 
Anna Phillips n’ibihamya bya Ellen. G. White, kandi bakabwira abantu ko abo bantu bombi 
ari umwe kandi bahuje. Abantu benshi bemeye ibyo byose nk’ibyankomotseho kandi igihe 
umusaruro w’izo nyandiko uzagaragara mu iterere yazo nyakuri, igihe ibinyoma 
bigaragazwa nk’ukuri gukomoka ku Mana, hazakorwa amatsinda atemewe n’Imana kandi 
gushidikanya kuzashyirwa ku murimo nyakuri w’Umwuka w’ubuhanuzi. Ibihamya Imana 
yoherereza abantu bizahabwa isura mbi y’ayo magambo y’ibinyoma. Ahanini aya 
mahishurirwa agizwe no gusubiramo ibyo abantu bagiye babona byanditswe mu myaka 
myinshi; nyamara bivanzemo ibindi biyobya... {UB2 73.2} 

Mfite umuburo ngomba guha benedata ko bakwiye gukurikira Umuyobozi wabo aho 
kugenda imbere ya Kristo. Nimureke muri iyi minsi he kubaho umurimo udafite gahunda 
ukurikiza. Mwirinde kugira imvugo ikomeye mukoresha ishobora gutera abantu badafite 
intekerezo zihamye gutekereza ko bafite umucyo udasanzwe bakomora ku Mana. Umuntu 
ushyira abantu ubutumwa akomora ku Mana agomba kwitegeka mu buryo bwuzuye. 
Agomba guhora azirikana ko inzira yo gushidikanya ibangikanye n’inzira yo kwizera. Nta 
na rimwe kwiye gukoresha amagambo y’ubupfapfa, kuko hari itsinda ry’abantu byagiraho 
ingaruka byanze bikunze, kandi ingaruka byatera zagora kuzihagarika kurusha guhagarika 
ifarashi y’impayamaguru. Igihe umuntu aretse imbaraga imusunikira kugira icyo akora 
ndetse n’amarangamutima bikarusha ubushobozi imbaraga zifata ibyemezo umuntu atuje, 
icyo gihe hashobora kubaho umuvuduko ukabijendetse n’igihe umuntu agenda mu nzira 
nyakuri. Umuntu ugenda yihuta cyane, azasanga ko biteza akaga mu buryo bwinshi. 
Ntibishobora gutindango ateshuke inziraitunganye maze ajye mu nziraiyobya. {UB2 73.3} 

Nta na rimwe amarangamutima yagombye kwemererwa gutegeka inyurabwenge. Hari 
akaga ko gukabya mu byo amategeko yemera, kandi uko byagenda kose ibyo amategeko 
atemera bizayobora mu nzira z’ubuyobe. Iyo mu kuvuga igitekerezo cyose n’ihame ryose 
hatabayeho umurimo w’ubushishozi n’ubwitonzi, ushikamye nk’urutare, kandi ngo 
bigaragare mu bivugwa byose, abantu bazarimbuka... Ubwitonzi bukomeye cyane bwari 
bukwiriye gukoreshwa ku byerekeye abantu bacuga ko bahishuriwe n’Imana. Hakeneye 
kubaho kuba maso no gusenga cyane. Abantu bafite uruhare mu murimo ukomeye muri iyi 
minsi iheruka bakeneye kujya inama ku byerekeye ikntu cyose gishya kizatangizwa, kubera 
ko nta bwenge bw’umuntu umwe bugomba guharirwa gufata umwanzuro ku ngingo 
zikomeye zifitanye isano n’umurimo w’Imana cyangwa ngo buzishyire imbere y’abantu. - 
Letter 6a, 1894. (Ibaruwa 6a, 1894) {UB2 74.1} 

Nta Bihamya Bihagije Afite 

Hari bike nshaka kukubwira ku byerekeye Anna Phillips. Byaba byiza kuvuga bike kuri iyi 
nkuru ndetse no kutayikuririza. Njyewe ndabona ari nk’ isazi yaguye mu mata. Mbere yuko 
urwandiko rwanjye rukugeraho, uzaba waramaze kubona indi baruwa iguha inkuru 
irambuye yerekeye ibyo ushobora kuzabona muri iki kibazo. Ndababaye cyane kubera ko 
iki kibazo cyakiriwe nabi. Mu bihe biri imbere tuzahura n’ibibazo nk’ibi, ariko niba 
abavandimwe bacu muri Kristo bazabyakira bakabifata nk’uko babigenje muri iki kibazo, 
tuzahura n’ingorane y’ubwaka bukomeye iruta iyo twigeze duhura nayo mu kubaho kwacu. 
Bizatuma habaho ibikorwa bibi bikabije. Satani yamaze gutangira umurimo we. {UB2 74.2} 

Kwemera no gushyigikira ibi bintu, kuvuga ibintu bidafite ireme kandi bitizewe 
ukabishyigikira udafite ibihamya bihagije by’uko ari ukuri, ni kimwe mu mayere ya Satani. 
Umwami Yesu yatanze imiburi ihagije kuri iki kibazo kugira ngo hatazagira umuntu 
ushukwa. {UB2 74.3} 

Mu bibazo bimeze nk’ibi, ni ngombwa kureka gushyira mu gaciro kwacu kukagaragara. 
Umwami wacu ari bugufi. Ntabwo dushobora kwemera gukora mu buryo nk’ubwo abantu 
babwiye amatorero yacu ibya Anna Phillips badafite igihamya cyumvikana kandi gifatika 
cy’uko Imana ivugana n’ubwoko bwayo imukoresheje. Abagabura bacu nibajyana ikintu 
imbere y’abantu bakakijyana nk’icyemewe n’Imana batazi neza ko gikomoka ku Mana, 
bazakora umurimo Imana itababwiye gukora. Hazaza ibintu byinshi bigamije kuyobya bifite 
ibimenyetso bimwe biranga ukuri. Igihe ibyo bigaragara nk’imbaraga ikomeye y’Imana, 
Satani aba yiteguye gusobekeranyamo ibyo yateguye kugira ngo ayobore abantu abakure 
mu kuri kw’iki gihe.... {UB2 74.4} 

Ikinyoma Kigira Ikirango Cy’ukuri 

Ubutumwa bushobora kwizerwa bwose buza bwigana umurimo w’Imana, kandi igihe cyose 
buba bufite ikirango cy’ukuri... {UB2 75.1} 

Gufata ubushake bw’Imana bwahishuwe ukabusimbura ibitekerezo n’ibyo abantu bemera, 
inzozi n’ibimenyetso bikomoka ku bantu bapfa ntabwo ikibazo cyoroheje. Ibikorwa byacu, 
amagambo yacu, umwuka n’ubushobozi byacu biritegerezwa kandi bikavugwaho. Abantu 
Imana yatoranyije ngo babe abakozi bayo bagomba gushikama mu Ijambo ryayo kandi 
bakareka Ijambo ry’Imana akaba ari ryo ribayobora... {UB2 75.2} 

Muri iki gihe kurusha ibindi bihe byabayeho, gufata imyanzuro hutihuti, ibyemezo bifashwe 
nta bushishozi cyangwa ubuhamya andi bihagije, bishobora guteza ingaruka mbi cyane. Iyo 
turebye inkomoko y’ibintu n’umusaruro byatanze, tuzabona ko hari ikintu kibi cyakozwe 
kandi mu bihe bimwe kidashobora na gato gushakirwa umuti. Mbega uburyo mu kugaburira 
umukumbi w’Imana hakenewe ubwenge n’imitekerereze mu by’umwuka itunganye, kugira 
ngo ibyokurya by’umukumbi bibe bitunganye. Ibiranga imico kamere kandi ikomoka ku 
babyeyi ikeneye gutegekwa, nibitaba bityo umuhati nyakuri n’imigambi myiza bizahinduka 
bibi, kandi gukabya mu marangamutima bizagira icyo bihindura ku mitima y’abantu kugira 
ngo iyoborwe n’ibyo bifuza kandi yemere kuyoborwa n’amarangamutima. {UB2 75.3} 

Ibyifuzo by’iby’umwuka bigomba kurindwa kugira ngo hatagira amagambo y’ubupfapfa 
avugwa cyangwa ngo hagire ibitekerezo byo gusharira bizatera abantu bahubuka gutakaza 
ukwitegeka bivugwa. Hariho abantu bamwe bafite amarangamutima akangurwa vuba 
n’ibivugwa bikomeye kandi intekerezo zabo zigakuririza ibyavuzwe ku rwego runini; ikintu 
cyose bakibona ko ari ukuri maze bagahinduka abaka. Imibereho y’iby’umwuka ironda. Iyo 
abantu beguriye ubushake bwabo mu kumvira ubushake bw’Imana, kandi bakagira umwuka 
wicisha bugufi kandi wemera kwigishwa, Uwiteka azabakosora akoresheje Mwuka we 
Muziranenge kandi abayobore mu nzira nziza. - Letter 66, 1894. {UB2 75.4} 

Kutagira Igihinyurwa, Ni Urufatiro Rudakwiriye Kwemerwa 

Mushobora guhangayikishwa no kumenya inzira nziza ikwiriye gukurikizwa ku byerekeye 
inyandiko za Anna Phillips. Ndatanga inama ko hadakwiye kugira ikintu gikorwa 
gihutiweho. Uyu mukobwa mugirira impuhwe cyane. Nta kintu nifuza kuvuga cyangwa 
gukora kugira ngo mukomeretse. Kandi kubera ko inyandiko ze zakiranwe ubwuzu ndetse 
zigakwirakwizwa zitagenzuwe neza, nimureke he kubaho guhubukira kuzigarura no 
kuzisenya nk’aho ari uburozi. Nimureke zigume aho zamaze koherezwa zihawe 
uburenganzira n’abantu bacu. Guhutiraho tugira icyo dukorwa byateza ingorane. {UB2 
75.5} 

Ikintangaza cyane ni uko abavandimwe bacu muri Kristo bakwemera izo nyandiko bitewe 
n’uko badashobora kuzibonamo ikintu cyahinyurwa. Ni mpamvu ki batazirikanye ikintu 
kizirimo gituma zishyigikirwa, zikemerwa ngo kandi zikoherezanywa ubushobozi buziha 
imbaraga zifite?Hariho ibntu byinshi ntashobora kuvuga ubu, ariko bizaba ngombwa ko 
mvuga nyuma. Nubwo ntacyo nkwiriye gukora kugira ngo nkomeretse uyu mukobwa, 
sinshobora guhangara guceceka.... Nashyizwe mu mwanya udasanzwe, kandi iki kibazo 
nticyari gikwiye gufatwa gityo ku buryo byabaye ngombwa ko mvuga kuri iyo ngingo. 
Kubikora bibabaza umutima wanjye, kandi iyaba ntabonaga ibyago biri imbere, sinagize 
ijambo na rimwe mvuga ryerekeye icyo kibazo, ahubwo nakireka kigakura kandi nkareka 
abavandimwebanjye mu kwizera bakikurikirira inzira zabo bwite ku byerekeye ayo 
mayerekwa atari adasanzwe mu by’ukuri....Ntabwo mbona mu nyandiko za Anna Phillips 
ikintu na kimwe cyashobora gutuma amatsinda nk’ayo abaho nk’uko byagenze. Kandi niba 
ibintu bimeze bitya byakirwa n’abantu babishishikariye muri ubwo buryo, muzabibona ari 
byinshi cyane, bitandukanye mu buryo bwinshi, nyamara ntimukwiye kubyizera. 
Ndababaye cyane, ndababaye. {UB2 76.1} 

Musa n’abatekereza ko nagombye kugaragaza aho ibitekerezo binyurwa biherereye. Nta 
kintu kigaragara cyane kiri mu bintu yanditse; mwabashije kubona ko nta kintu ihinyurwa 
kirimo; nyamara iyi si yo mpamvu yo gukoresha izo nyandiko nk’uko mwabigenje. Uko 
mwitwaye muri iki kibazo birahinyurwa rwose. Mbese ni ngombwa ko mukwiye guhita 
mumenya ikintu gishobora guteza akaga ubwoko bw’Imana kugira ngo mubashe 
kwigengesera? Mbese hatagize ikinti nk’iki kabaho, byababera impamvu ihagije yo 
gushyigikira no kwemera izi nyigisho?... {UB2 76.2} 

Ntimugakwirakwize inyandiko nk’izi mutabanje gushishoza no kwimbika ngo murebe 
ingaruka zizakurikira imikorere yanyu... {UB2 76.3} 

Ubwaka buzavuka hagati muri twe. Ubushukanyi buzaza ku buryo bwayobya n’intore 
bibaye bishobotse. Iyaba amagambo adafite ishingiro kandi atari ukuri yabonekaga muri 
ubwo bushukanyi, ntabwo twakenera amagambo yavuzwe n’Umwigisha Mukuru. Uyu 
muburo watanzwe bitewe n’ingorane nyinshi kandi zitandukanye zishobora kubaho. 
Impamvu nshyira ahagaragara ikimenyetso cyerekana ko akaga kaje ni uko kubwo 
kumurikirwa na Mwuka w’Imana nshobora kubona ibyo benedata batabona. Ntabwo 
bishobora kumbera ngombwa kuvuga ibyo byiciro byose bidasanzwe by’ubwaka benedata 
bazakenera kwirinda. Kuri njye birahagije kubabwira nti: Mube maso; kandi nk’abarinzi 
b’indahemuka, murinde umukumbi w’Imana kwemera badashishoje ikintu cyose kivugwa 
ko kigomba kubabwirwa gikomotse ku Uwiteka. Niba dukora kugira ngo dutere gutwarwa 
kw’amarangamutima, tuzabona ibyo dushaka byose, ndetse birenze ibyo dushobora 

kumenya uko twakwitwaramo. “Mubwirize Ijambo ry’Imana” mutuje kandi mu buryo 
bwumvikana (2Timoteyo 4:2). Ntabwo tugomba gufata ko gutera abantu gutwarwa ari 
umurimo wacu. Mwuka Muziranengew’Imana wenyine niwe ushobora gutera abantu 
ubwuzu. Nimureke Imana ikore kandi mureke abakozi b’abantu bagendere imbere yayo 
bitonze, bari maso, bategereje, basenga, bahanze Yesu amaso ubudasiba, bayobowe kandi 
bagengwa na Mwuka Muziranenge we mucyo n’ubugingo. {UB2 76.4} 

Nk’uko byari bimeze mu gihe cya Yesu, abantu bashaka ikimenyetso. Icyo gihe Umwami 
Yesu yababwiye ko nta kimenyetso bazahabwa. Ikimenyetso kogomba kugaragara ubu 
ndetse n’igihe cyose ni ibyo Mwuka Muziranenge yakorera mu ntekerezo z’umwigisha, 
agatuma Ijambo ry’Imana ryemerwa kandi rikubahwa. Ntabwo Ijambo ry’Imana ari 
inyigisho ipfuye cyangwa y’urwenya, ahubwo ni umwuka n’ubugingo. Nta kintu Satani 
yishimira nko gukura intekerezo z’abantu ku Ijambo ry’Imana, akabatera gushakisha no 
kwitega ikintu kiri hanze y’Ijambo ry’Imana. Ntabwo bari bakwiye kwerekeza intekerezo 
zabo ku nzozi n’amayerekwa. Niba bashaka kugira ubugingo buhoraho, bagomba kurya 
umubiri kandi bakanywa amaraso y’Umwana w’Imana. - Letter 68, 1894. {UB2 77.1} 

Igice Cya 11 - Mube Maso 
Mu Murimo W’Imana Byose Biratuje 

Umwanzi aritegura gushukisha isi yose imbaraga ye ikora ibitangaza. Azihindura marayika 
w’umucyo, yigire Yesu Kristo. Umuntu wese wigisha ukuri kw’iki gihe agomba kubwiriza 
Ijambo ry’Imana. Ntabwo abantu bomatana n’Ijambo ry’Imana bazafungurira umwanzi 
imiryango bavuga amagambo adakwiriye yerekeza ku guhanura cyangwa ku nzozi 
n’amayerekwa. Kuva mu mwaka wa 1844, nyuma y’igihe twari dutegereje kugaruka kwa 
Kristo, ukwigaragaza kw’ibinyoma kwagiye kuba hirya no hino ku rwego rukomeye 
cyangwa rworoheje. Uko kwigaragaza twakubonye mu rugero rwa Garmire, mu byavuzwe 
na K ndetse no mu rugaga rw’uwitwaga Stanton. Tuzarushaho kubigira kandi nk’abarinzi 
b’indahemuka, tugomba kuba maso. Hari amabaruwa angeraho aturutse ku bantu benshi 
yerekeye amayerekwa bagiye bagira maze bakumva ko bafite inshingano yo kuyavuga. 
Uwiteka afashe abagaragu be kuba abantu bashishoza. {UB2 78.1} 

Igihe Uwiteka afite umuyoboro nyakuri w’umucyo, iteka haba hariho ibyiganano byinshi. 
Uko byagenda kose Satani azinjira mu muryango wose umukinguriwe. Azatanga ubutumwa 
bw’ukuri, avangemo ukuri kw’ibitekerezo bye bwite, ibyo yateguriye kuyobesha abantu, 
akerekeza intekerezo ku bantu no ku byo bavuga kandi akazibuza gushikama ku ijambo 
rivuga ngo, “Uwiteka yaravuze ati.” Mu buryo Imana ikorana n’ubwoko bwayo, byose 
biratuje. Ku bayiringira, byose biratuje, nta kujijisha kurimo. Hazabaho abiringira Bibiliya 
biyoroheje, b’abanyakuri kandi badakebakeba. Hazanabaho abashyira Ijambo ry’Imana mu 
bikorwa kimwe n’abaryumva. Hazabaho gutegereza Uwiteka kuzima, nyakuri kandi 
gushyize mu gaciro. Umwizera azahanga umutima we w’intege nke kuri Yesu Kristo. Kristo 
azererezwa. Gukora no gusenga, kuba maso no gutegereza ni ruhande duhagazeho. -Letter 
102, 1894. {UB2 78.2} 

Ubutumwa Bwandikiwe Umuntu Wavugaga Ko Yerekwa 

(Ubu butumwa bwandikiwe i Washington, D.C., kuwa 24 Gicurasi 1905). {UB2 78.3} 

Nagejejweho ikibazo cyerekeye uko twagombye kwitwara ku murimo w’umukobwa umwe 
wo mu Budage uvuga ko yerekwa. {UB2 78.4} 

Icyo Uwiteka yambwiye mu ijoro ryashize ni uko Imana itayobora ubwo bwayo ngo bujye 
gushaka uyu mukobwa ngo abugire inama. Turamutse dushyigikiye uyu mukobwa mu 
murimo atekereza ko yahamagariwe gukora ndetse no mu butumwa afite, byateza urujijo 
rwinshi. Ntabwo Uwiteka yamuhaye umurimo wo kuvuga icyo uyu azakora n’icyo runaka 
azakora. Uwiteka abwira ubwoko bwe ati, “Mwese abarushye n’abaremerewe, nimuze 

munsange ndabaruhura. Mwemere kuba abagaragu banjye munyigireho, kuko ndi 
umugwaneza kandi noroheje mu mutima, namwe muzabona uburuhukiro mu mitima yanyu, 
kuko kunkorera kutaruhije, n’umutwaro wanjye utaremereye ” (Matayo 11:28-30). “Ariko 
niba hariho umuntu muri mwe ubuze ubwenge, abusabe Imana iha abantu bose itlmana, 
itishama kandi azabuhabwa. Ariko rero asabe yizeye ari ntacyo ashidikanya, kuko 
ushidikanya ameze nk’umuraba wo mu nyanja, ujyanwa n’umuyaga ushushubikanywa. 
Umeze atyo ye kwibira ko hari icyo azahabwa n’Umwami Imana” (Yakobo 1:5-7). {UB2 
78.5} 

Mwigishe abantu buri wese ku giti cye asabe Imana kumuyobora, mubigishe kwiga 
Ibyanditswe, kujya inama bicishije bugufi, basenga kandi bafite ukwizera kuzima. Ariko 
mwe gushyigikira uyu mukobwa gutekereza ko Uwiteka yamuhaye ubutumwa abwira 
ubwoko bwe. Umucyo nahawe kuri iki kibazo ni uko uyu mukobwa aramutse ashyigikiwe 
mu gutekereza ko yahawe ubutumwa agomba kugeza ku {UB2 79.1} 

bandi, umusaruro wavamo ni akaga, kandi uyu mukobwa yaba mu kaga ko kuzimiza 
ubugingo bwe bwite. {UB2 79.2} 

Ubutumwa mfitiye uyu mukobwa ni ubu, ‘Gendana n’Imana wicishije bugufi, kandi ku 
bikwerekeyeho uyuhange amaso. Ntabwo Imana yaguhaye umurimo wo kuvuga inshingano 
z’abandi; ariko niba uri Umukristo nyakuri, ushobora kuba umufasha, ushaka uko yatera 
abandi ubutwari, ariko utavuga ko afite amahishurirwa y’indengakamere.’ - Manuscript 64, 
1905. {UB2 79.3} 

Kugenzuzwa “Amategeko N’ibihamya” 

Muri iyi minsi y’ubuyobe, umuntu wese ushikamye mu kuri azarwanirira ukwizera 
kwahawe intore z’Imana. Hazagaragara ibinyoma by’uburyo bwose buri mu mikorere 
y’amayobera ya Satani, ushobora kuzayobya n’intore bibaye bishobotse, akaziteshura ku 
kuri. Hazabaho ubwenge bw’abantu bugomba kurwanywa. Abantu b’intiti bigisha 
amategeko y’Imana nyamara bo ubwabo batayumvira nk’uko Abafarisayo bari bameze. 
Hazabaho ubujiji n’ubupfapfa bw’abantu bigomba kurwanywa biri mu nyigisho zidafite 
ireme zitwikiriye umwambaro mushya kandi mwiza cyane. Ni inyigisho zizaba zigoye 
cyane kurwanya kubera ko nta gushyira mu gaciro kuzirimo. {UB2 79.4} 

Hazabaho inzozi n’amayerekwa by’ibinyoma, birimo ukuri guke, ariko biteshura mu kuri 
k’umwimerere. Uwiteka yahaye abantu urugero bagomba kuzigenzuza: “Nimusange 
amategeko y’Imana n’ibiyihamya. Nibatavuga ibihwanye n’iryo jambo nta museke 
uzabatambikira.” (Yesaya 8:20). Niba baha agaciro gake amategeko y’Imana, niba 
batumvira ubushake bwayo nk’uko bwahishuwe mu bihamya bya Mwuka w’Imana, abo ni 

ababeshyi. Bayoborwa n’ibyifuzo byabo n’amarangamutima bizera ko bikomoka kuri 
Mwuka Muziranenge, kandi bakabifata ko ari ibyo kwiringirwa kurusha Ijambo 
ryahumetswe. Bavuga ko igitekerezo cyose n’uko umuntu yiyumva bikomoka kuri Mwuka; 
kandi iyo bagiriwe inama hifashishijwe Ibyanditswe, bavuga ko bafite ikintu cyo 
kwiringirwa kubirusha. Nyamara n’ubwo batekereza ko bayobowe na Mwuka w’Imana, mu 
by’ukuri bakurikiye imitekerereze bahabwa na Satani. - Bible Echo, September, 1886. {UB2 
79.5} 

Kugenzuzwa “Imbuto Bera” 

Muri iyi minsi y‘akaga, ntabwo tugomba kwemera ikintu cyose abantu batuzanira bavuga 
ko ari ukuri. Igihe abavuga ko ari abigishwa bakomoka ku Mana baza aho turi bavuga ko 
bafite ubutumwa bukomoka ku Mana, birakwiye kubazanya ubushishozi tuti, “Ni mu buhe 
buryo twamenya ko uku ari ukuri?” Yesu yatubwiye ko, “n’abahanuzi benshi b’ibinyoma 
bazaduka bakayobya benshi” (Matayo 24:11). Nyamara ntabwo dukwiye kuyobywa kuko 
Ijambo ry’Imana riduha igipimo duzashobora kumenyeraho ukuri uko ari ko. Umuhanuzi 
aravuga ati, “Nimusange amategeko y’Imana n’ibiyihamya. Nibatavuga ibihwanye n’iryo 
jambo nta museke uzabatambikira.” (Yesaya 8:20). {UB2 80.1} 

Uhereye kuri aya magambo, biragaragara ko tugomba kuba abigishwa b’abanyamuhati ba 
Bibiliya, kugira ngo tubashe kumenya igihuje n’amategeko n’ibihamya Imana. Nta yindi 
mikorere twaboneramo amahoro. Yesu aravuga ati, ” Mwirinde abahanuzi b’ibinyoma baza 
aho muri basa n’intama, ariko imbere ari amasega aryana. Muzabamenyera ku mbuto zabo. 
Mbese hari abasoroma imizabibu ku mugenge, cyangwa imbuto z’umutini ku gitovu? Nuko 
igiti cyiza cyose cyera imbuto nziza, ariko igiti kibi cyera imbuto mbi. Igiti kibi ntikibasha 
kwera imbuto mbi, kandi n’igiti kibi ntikibasha kwera imbuto nziza, ariko igiti kibi cyera 
imbuto mbi. Igiti cyiza ntikibasha kwera imbuto mbi, kandi n’igiti kibi ntikibasha kwera 
imbuto nziza. Igiti cyose kitera imbuto nziza kiracibwa, kikajugunywa mu muriro” (Matayo 
7:15-19). The Review and Herald, Feb. 23, 1892. {UB2 80.2} 

Kwerekana Ibikorwa Imbere Y’abantu S1 Ikimenyetso Cy’ukuri 

Nk’uko uyu muvandimwe n’umugore we bavuze ibyabayeho, bavuga ko byaje ari imbuto 
yo kwakirana Mwuka Muziranenge imbaraga yo mu gihe cy’intumwa, bisa rwose n’ibyo 
twahamagariwe kurwanya no gukosora mu byo twahuye nabyo mu itangira ry’umurimo. 
{UB2 80.3} 

Ahagana ku iherezo ry’ikiganiro cyacu, umuvandimwe wacu L yasabye ko twafatanya 
gusenga. Yabisabye atekereza ko bishoboka ko igihe turaba dusenga umugore we 
arakoreshwa nk’uko bari barambwiye, kandi ko ubwo ndabasha kumenya niba ibyo 

bikomoka ku Mana cyangwa bitayikomokaho. Ibi sinari kubyemera kubera ko nari 
naraburiwe ko igihe umuntu asabye kugira uburyo budasanzwe yiyerekanamo, icyo ni 
igihamya kidashidinywaho ko ibyo atari umurimo w’Imana. - Letter 338, 1908. (Ibaruwa 
338, 1908). {UB2 80.4} 

Ntabwo Ibitangaza Byasimbuye Bibiliya 

Ntihakagire abantu bemera igitekerezo kivuga ko imbaraga zidasanzwe cyangwa se 
ibikorwa by’ibitangaza ari ikimenyetso gihamya ko umurimo wabo ndetse n’ibitekerezo 
bashyigikiye ari iby’ukuri. Nidushyira ibyo bintu imbere y’abantu, bizabyara ingaruka mbi, 
n’amarangamutima adakwiriye. Twasezeraniwe imikorere nyakuri ya Mwuka Muziranenge 
ku mitima y’abantu, kugira ngo itume habaho umusaruro mwiza binyuze mu Ijambo 
ry’Imana. Kristo yavuze ko Ijambo ry’Imana ari umwuka kandi rikaba n’ubugingo. “Kuko 
isi izakwirwa no kumenya ubwiza bw’Uwiteka, nk’uko inyanja y’amazi isendera” 
(Habakuki 2:14). {UB2 81.1} 

Satani azakora mu buryo bw’uburyarya bwihishe cyane kugira ngo yinjize ibihimbano 
by’abantu byambaye imyambaro ya marayika. Nyamara umucyo uturuka mu Ijambo 
ry’Imana uriho urabagiranira mu icuraburindi mu by’umwuka; kandi ntabwo Bibiliya 
izigera isimbuzwa ibikorwa by’ibitangaza. Ukuri kugomba kwigwa, kugomba gushakishwa 
nk’ubutunzi buhishwe. Nta kumurikirwa gutangaje kuzatangwa kuri hanze y’Ijambo 
ry’Imana cyangwa ngo kurisimbure. Mwomatane n’Ijambo ry’Imana, mwakire Ijambo 
ry’Imana ritagira icyo ryongerwaho, rizahesha abantu ubwenge bubageza ku gakiza. {UB2 
81.2} 

Igice Cya 12 - Abamarayika Batatu N’undi Mumarayika 


[Akenshi ku byerekeranye n’inyigisho z’ibinyoma ndetse n’amatsinda yiyitirira ukuri, hari 
itsinda ryiyitirira umurimo w’ ubutumwa bwa marayika wundi buri mu Byahishuwe 18:1. 
Mu myaka myinshi, zimwe mu nyigisho z’ubuyobe zakoresheje ubutumwa bw’abamarayika 
batatu buboneka mu Byahishuwe 14. Uko ni ko byari bimeze ku kibazo Ellen. G. White 
yahanganye nacyo mu mwaka wa 1896 dusanga mu magambo akurikira. Gusubira mu 
butumwa bw’abamarayika batatu mu murimo wabwo wagutse, nubwo ari burebure, 
bizahabwa agaciro bitewe n’amagambo yabwo atera gushikama. - ABAKUSANYIJE 
INYANDIKO ] {UB2 82.1} 

Uruvange Rw’ukuri N’ibinyoma 

Ntabwo nabashije gusinzira guhera saa saba n’igice z’iri joro. Nabwiraga musaza wanjye T 
ubutumwa Uwiteka yamuntumyeho. Ibitekerezo bidasanzwe afite by’ uruvange rw’ukuri 
n’ibinyoma. Iyaba yaranyuze mu byabaye ku bwoko bw’Imana nk’uko yabuyoboye mu 
myaka mirongo ine yari ishize, yagombye kuba yiteguye gukoresha Ibyanditswe neza. 
Ibiranga inzira igana ku kuri bikomeye bitwereka imigendere yacu mu mateka y’ubuhanuzi, 
bigomba kurindanwa ubushishozi, naho nibitaba bityo byasenywa maze bigasimbuzwa 
inyigisho zishobora guteza urujijo aho kuzana umucyo nyakuri. Nagiye mvugwaho izo 
nyigisho z’ibinyoma zagiye zigishwa incuro nyinshi. Abantu bari bashyigikiye izo nyigisho 
bajyaga bavuga ibyo bakuye mu Byanditswe ariko bakabikoresha kandi bakabisobanura 
nabi. Inyigisho zari zikwiriye kuba iz’ukuri ntizari ukuri, nyamara abantu benshi 
batekerezaga ko ari zo nyigisho zikwiriye kwigishwa imbere y’abantu. {UB2 82.2} 

Ubuhanuzi bwa Daniyeli na Yohana bugomba kwiganwa ubushishozi. (UB2 82.3} 

Binyuze mu kwiga ubuhanuzi bwa Daniyeli na Yohana, hariho abantu bakiriho ubu bakiriye 
umucyo ukomeye uturutse ku Mana ubwo banyuraga ahantu ubuhanuzi bwihariye 
bwagendaga busohora kuri gahunda yabwo. {UB2 82.4} 

Babwiye abantu butumwa bugendanye n’igihe. Ukuri kwamuritse mu buryo bugaragara 
nk’izuba ryo ku manywa y’ihangu. Abantu b’Imana babwiwe ibyaranze amateka bigaragaza 
ugusohora k’ubuhanuzi, bwerekanaga iherezo ry’ibizabaho kugeza ubwo amateka y’iyi si 
azaba arangiye. Ibikorwa bifitanye isano n’imikorere y’umunyabugome ni byo bimenyetso 
bya nyuma byahishuwe mu buryo bweruye mu mateka y’iyi si. Ubu ubwoko bw’Imana 
bufite ubutumwa bwihariye bugomba gutangarizwa abatuye ku isi bose, nibwo butumwa 
bwa marayika wa gatatu. Abantu bagiye bagera ahantu ubuhanuzi bwagiye busohorera mu 
byababayeho kandi bakagira uruhare mu kwamamaza ubutumwa bwa marayika wa mbere, 

uwa kabiri n’uwa gatatu, ntabwo bafite ingorane zo kujyanwa mu nzira z’ubuyobe nk’abantu 
batigeze bagira ubumenyi bw’ibifatika ku bwoko bw’Imana {UB2 82.5} 

Hagiye habaho abantu bamwe na bamwe biga Bibiliya zabo batekereje ko bavumbuye 
umucyo ukomeye n’inyigisho nshya, nyamara ntabwo ibyo byari ukuri. Ibyanditswe Byera 
byose ni ukuri, ariko kubera kubikoresha nabi abantu bagera ku myanzuro mibi. Turi mu 
ntambara ikomeye kandi uko urugamba rwegereza kurangira,niko rurushaho gukomera. 
Dufite umwanzi utagoheka kandi ahora akora ubudatuza ku mitima y’abantu itarigeze 
yimenyereza inyigisho z’ubwoko bw’Imana mu myaka mirongo itanu ishize. Abantu bamwe 
bazafata ukuri kugendanye n’igihe barimo maze bagushyire mu gihe kizaza. Ibintu bivugwa 
mu buhanuzi byasohoye mu gihe cyashize bishyirwa mu gihe kizaza maze kubera izo 
nyigisho ukwizera kwa bamwe kugacogora. {UB2 83.1} 

Nkurikije umucyo Uwiteka yampaye, muri mu kaga ko gukora umurimo nk’uwo, mubwira 
abandi ukuri kwagize umwanya wako kandi kwakoze umurimo wako wihariye mu mateka 
yo kwizera kw’ubwoko bw’Imana. Mubona ko ibi bihamya biri mu mateka ya Bibiliya ari 
ukuri, ariko mubikoresha muvuga iby’igihe kizaza. Biracyafite agaciro kabyo iyo birebewe 
mu gihe byabereyemo, kandi biri mu byatugize abo turi bo uyu munsi. Kubera iyo mpamvu 
bigomba kwigishwa abakiri mu mwijima w’ibinyoma. Abakozi nyakuri ba Yesu Kristo 
bagomba gukorana n’abavandimwe babo mu kwizera bagize uburambe mu murimo kuva 
mu itangira ry’ubutumwa bwa marayika wa gatatu. Abangaba bakurikiye ukuri n’umucyo 
intambwe ku ntambwe, kandi bagenda babyakira uko bajyaga imbere, bakihanganira 
ibigeragezo uko byajyaga bikurikirana, bikorera umusaraba wari mu nzira bacagamo kandi 
bakomeza kwatanya ngo bamenye Umwami nyiri imirambagirire imeze nk’igitondo. Wowe 
ndetse n’abandi bo muri bene data mugomba kwemera ukuri nk’uko Imana yaguhaye 
abigishwa bayo biga ubuhanuzi, nk’uko bagiye bayoborwa n’amateka nyakuri kandi 
mazima, bakomeza kujya imbere, barageragezwa, barashungurwa kugeza igihe ukuri 
kwababereye impamo. Mu byo bavugaga n’ibyo bandikaga ukuri kwarashe imirasire yako 
irabagirana maze gukwira impande zose z’isi. Icyari ukuri gushungura kuri bo, nk’uko 
kwazanywe n’intumwa ziturutse ku Mana, na n’ubu uko kuri ni ko kumeze ku bantu bose 
babwirwa ubu butumwa. {UB2 83.2} 

Ubutumwa bw’abamarayika batatu ni wo muburo ukomeye ukwiye kugezwa ku bwoko 
bw’Imana bwaba uburi hafi n’uburi kure. Kandi abantu bashaka gusobanukirwa n’ubu 
butumwa ntabwo Uwiteka azatuma bakoresha Ijambo rye mu buryo busenya urufatiro ngo 
bakureho inkingi zo kwizera zatumye Abadiventisiti b’umunsi wa Karindwi baba abo ari bo 
uyu munsi. Ukuri kwagiye kuvugwa nabo, uko twagiye tujya mbere dukurikiye umurongo 
w’ubuhanuzi bwahishuwe mu Ijambo ry’Imana, uyu munsi ni ukuri kwera kandi guhoraho. 

Abantu bagiye intambwe ku ntambwe banyura mu mateka y’ibyatubayeho mu gihe 
cyashize, bakabona uruhererekane rw’ukuri mu buhanuzi, abo bantu bari biteguye kwemera 
no kwakira imyambi yose y’umucyo wabarasiye. Barasengaga, bakiyiriza ubusa, 
bagashakisha kandi bagacukumbura ukuri nk’ushaka ubutunzi buhishwe, kandi tuzi ko 
Mwuka Muziranenge yatwigishaga kandi akatuyobora. Higishijwe inyigisho z’uburyo 
bwinshi zisa n’ukuri nyamara zivanze n’ibyanditswe byera byasobanuwe kandi bikigishwa 
nabi ku buryo zayoboye abantu ku binyoma bikomeye. Tuzi neza uburyo buri ngingo yose 
y’ukuri yashimangiwe kandi igashyirwaho ikimenyetso na Mwuka Muziranenge w’Imana. 
Igihe cyose twumvaga amajwi avuga ngo, “Nguku ukuri,” “Mfite ukuri nimunkurikire.” 
{UB2 83.3} 

Nyamara haje umuburo ngo, “Abo bahanuzi sinjye wabatumye ariko barihuse, sinavuganye 
nabo ariko barahanuye” (Yeremiya 23:21). {UB2 84.1} 

Ubuyobozi bw’Imana bwaragaragaye, kandi icyatangaje kurushaho ni uguhishurirwa ukuri. 
Buri ngingo yose yashimangiwe n’Umwami Imana yo mu ijuru. Icyari ukuri icyo gihe na 
n’uyu munsi ni ukuri nyamara amajwi ntahwema kumvikana avuga ngo, “Nguku ukuri. 
Mfite umucyo mushya.” Nyamara iyo micyo mishya mu buhanuzi igaragarira ku gukoresha 
nabi Ijambo ry’Imana no gutuma ubwoko bw’Imana buteraganwa budafite ikibutsika ngo 
bushikame. Iyaba uwiga Ijambo ry’Imana yakiraga ukuri Imana yahishuye mu buryo 
yayoboye ubwoko bwayo, maze uko kuri akakugira ukwe, akagutekerezaho neza kandi 
akagushyira mu bikorwa mu mibereho ye, icyo gihe habaho imiyoboro mizima y’umucyo. 
Nyamara abantu biyemeje gucukumbura inyigisho nshya, bafite imvange y’ukuri 
n’ibinyoma, kandi nyuma yo kugerageza kwerereza ibyo bagaragaje ko itabaza ryabo 
bataricanishije umuriro uva ku gicaniro cy’Imana bityo ryarazimye ricura umwijima 
bararindagira - Manuscript 31, 1896. {UB2 84.2} 

Ubutumwa Bw’abamarayika Batatu Mu Busobanuro Burambuye 

Ijambo ryahishuwe ryavuze igihe ubutumwa bwa marayika wa mbere, uwa kabiri n’uwa 
gatatu buzamamarizwa. Nta gace na gato kagomba gukurwaho. Nta bushobozi bwa muntu 
bufite uburenganzira bwo guhindura igihe cy’ubwo butumwa, nk’uko butasimbuza 
Isezerano rya Kera Irishya. Isezerano rya Kera rivuga ubutumwa bwiza mu buryo 
bw’ishushanyamvugo cyangwa ibimenyetso naho Isezerano Rishya ni ubutumwa bwiza 
bufatika (butavugwa mu buryo bw’ibishushanyo.) Buri Sezerano rikenewe nk’irindi. 
Isezerano rya Kera ryigisha inyigisho zavuzwe na Kristo,kandi izi nyigisho ntizigeze 
zitakaza imbaraga mu buryo ubwo ari bwo bwose. {UB2 84.3} 

Ubutumwa bwa mbere n’ubwa kabiri bwatangajwe mu 1843 no mu 1844 none ubu turi mu 
gihe vyo kuvuga ubutumwa bwa marayika wa gatatu; nyamara ubwo butumwa bwose 
bugomba kuvugwa. Ubwo butumwa ni ingenzi muri iki gihe nk’uko bwari buri mbere ku 
buryo bugomba gusubirirwamo abantu bashaka ukuri. Dukoresheje inyandiko n’amajwi 
yacu, tugomba kuvuga ubwo butumwa turanguruye, twerekana uko bukurikirana, ndetse 
n’ubuhanuzi butugeza ku butumwa bwa marayika wa gatatu. Ntihashobora kubaho ubwa 
gatatu hatabanje ubwa mbere n’ubwa kabiri. Ubu butumwa tugomba kubugeza ku batuye 
ku isi bose, mu nyandiko no mu mvugo, twerekena ibintu byabayeho n’ibizaba mu mateka 
y’ubuhanuzi. {UB2 85.1} 

Igitabo cyafatanishijwe ibimenyetso si igitabo cy’Ibyahishuwe, ahubwo ni wa mugabane 
w’ubuhanuzi bwa Daniyeli werekeje ku minsi y’impereka. Ibyanditswe Byera bigira biti, 
“Nuko Daniyeli, bumba igitabo ugifatanishe ikimenyetso kugeza igihe cy’imperuka, benshi 
bazajarajarira hirya no hino kndi ubwenge buzagwira” (Daniyeli 12:4). Igihe igitabo 
cyabumburwaga, humvikanye amagambo ngo, “Ntihazabaho igihe ukundi” (Ibyahishuwe 
10:6). Noneho ubu igitabo cya Daniyeli gikuweho ikimenyetso, maze ihishurirwa Kristo 
yahaye Yohana rikagera ku batuye ku isi bose. Kubwo kugwira k’ubwenge ubwoko 
bw’Imana bugomba gutegurirwa guhaguruka mu minsi ya nyuma. {UB2 85.2} 

Isabato, Ingingo Y’ingenzi 

“Nuko mbona marayika wundi aguruka aringanije ijuru, afite ubutumwa bwiza bw’iteka 
ryose, ngo abubwire abari mu isi, bo mu mahanga yose n’imiryango yose, n’indii zose 
n’amoko yose. Avuga ijwi rirenga ati, ‘Nimwubahe Imana muyihimbaze, kuko igihe cyo 
gucira abantu urubanza gisohoye, muramye iyaremye ijuru n’isi n’inyanja n’amasoko’” 
(Ibyahishuwe 14:6,7). {UB2 85.3} 

Ubu butumwa nibwumvirwa, buzakangurira amahanga yose n’imiryango yose n’amoko 
yose n’indimi zose ku gucukumburana ubushishozi Ijambo ry’Imana ndetse no kureba 
umucyo nyakuri werekeye ububasha bwahinduye Isabato yo ku munsi wa karindwi 
bukayishyira ku isabato y’ikinyoma. Imana nyakuri yonyine yarirengagijwe, amategeko 
yayo arasuzugurwa, Isabato yayo yera yishyiriyeho isiribangirwa mu mukungugu 
n’umunyabugome. Itegeko rya kane ryumvikana neza kandi risobanutse ryarirengagijwe. 
Urwibutso rw’Isabato rugaragaza Imana nzima iyo ari yo, Umuremyi w’ijuru n’isi, 
rwateshejwe agaciro maze isabato y’impimbano ihabwa abatuye isi mu mwanya w’Isabato 
nyakuri y’Imana. Uko ni ko itegeko ry’Imana ryishwe. Isabato y’ikinyoma ntiyashoboraga 
kuba urugero nyakuri rukwiriye kugenderwaho. {UB2 85.4} 

Mu butumwa bwa marayika wa mbere burahamagarira abantu kuramya Imana Umuremyi 
wacu waremye isi n’ibiyirimo byose. Abantu bahaye icyubahiro igihimbano cy’Ubupapa, 
maze amategeko ya Yehova abayambura agaciro, ariko hakwiriye kubaho kongerwa 
ubwenge ku byerekeranye n’iyi ngingo. {UB2 85.5} 

Ubutumwa bwavugwaga na marayika wagurukaga aringanije ijuru ni ubutumwa bwiza 
bw’iteka ryose, ari nabwo butumwa bwavugiwe muri Edeni ubwo Imana yabwiraga inzoka 
iti, “Nzasshyira urwango hagati yawe n’uyu mugore, no hagati y’urubyaro rwawe n’urwe, 
ruzakumena umutwe nawe uzarukomeretsa agatsinsino” (Itangiriro 3:15). Ahangaha 
hatangwa isezerano ry’Umukiza wagombag kujya ku rugamba agahangana n’imbaraga za 
Satani kandi akamunesha. Kristo yaje ku isi yacu kugaragaza imico y’Imana nk’uko 
igaragazwa mu mategeko yayo yera; kubera ko amategeko yayo ari imico yayo igaragazwa 
mu buryo bw’inyandiko. Kristo yari amategeko akaba n’ubutumwa bwiza. Umumarayika 
wamamaza ubutumwa bwiza bw’iteka ryose yamamaza amategeko y’Imana kubera ko 
ubutumwa bwiza bw’agakiza buyobora abantu ku kumvira amategeko maze imico yabo 
igahindurwa igasa n’iy’Imana. {UB2 86.1} 

Mu gice cya mirongo itanu n’umunani cya Yesaya, havugwa umurimo w’abaramya Imana 
Umuremyi w’isi n’ijuru: “N’abazagukomokaho bazubaka mu matongo ya kera yasenyutse, 
uzongera gushinga imfatiro zariho ku ngoma nyinshi” (Yesaya 58:12). Urwibitso rw’Imana 
ari rwo Sabato yo ku munsi wa karindwi ruzererezwa. “Uzitwa Uwica icyuho kandi Usibura 
inzira zijya mu rugo. Nuhindukira ntukandagire Isabato, ukanga gukora ibyo wishakiye ku 
munsi wanjye wera, ahubwo ukita Isabato umunezero, umunsi wera w’Uwiteka, ukawita 
uw’icyubahiro ukawubaha, ...nuko uzishimira Uwiteka nanjye nzaguha kurambagira mu 
mpinga z’igihugu, kandi nzagutungisha gakondo ya sogokuruza Yakobo. Akanwa 
k’Uwiteka niko kabivuze” (Yesaya 58:12-14). {UB2 86.2} 

Amateka y’itorero ryumvira n’ay’isi itumvira ahishurwa muri uyu murongo mu buryo 
bweruye. Abumvira babitewe no kwamamazwa k’ubutumwa bwa marayika wa gatatu 
berekeje intambwe zabo mu nzira y’amategeko y’Imana kugira ngo bumvire, bubahe kandi 
bahimbaze Iyaremye ijuru n’isi. Imbaraga zirwanya ibyo, zasuzuguye Imana kubwo kwica 
amategko yayo, kandi igihe umucyo uturutse mu Ijambo ryayo wakanguriraga abantu kwita 
ku mategeko yayo yera, ugahishura icyuho cyaciwe muri ayo mategeko n’ubutegetsi 
bw’ubupapa, abantu bagerageje kurimbura amategeko yose kugira ngo basibanganye 
gutsindwa kw’imitima yabo. Ariko se bazarimbura amategeko y’Imana? Oya; kubera ko 
abantu bose bazashakisha mu Byanditswe ku giti cyabo bazabona ko amategeko y’Imana 
adahinduka, ahoraho iteka ryose kandi ko urwibitso rwayo, ari rwo Sabato, ruzahoraho ibihe 
bidashira rwerekana Imana nyakuri yonyine rukayitandukanya n’ibigirwamana. {UB2 86.3} 

Satani yakomeje gukoresha imbarga ze adatezuka kandi atadohoka kugira ngo akomeze 
ageze ku iherezo umurimo yatangiriye mu ijuru wo guhindura amategeko y’Imana. Yageze 
ku ntego ye yo gutuma abatuye isi bizera inyigisho yigishirije mu ijuru mbere yo kugwa 
kwe, ubwo yavugaga ko amategeko y’Imana adatunganye akwiriye gusubirwamo. 
Umugabane munini w’abitwa itorero rya Gikristo bagaragaza ko bemeye ikinyoma nk’icyo 
babinyujije mu myifatire yabo cyangwa amagambo yabo. Ariko niba amategeko y’Imana 
yarahinduweho n’agace gato, Satani yaba yarageze kucyo atabashaga kugeraho mu ijuru. 
Yateguye umutego ukomeye w’ubushukanyi agamije kwigarurira itorero n’abatuye ku isi 
bose. Nyamara abantu bose siko bazafatwa muri uwo mutego. Umurongo utandukanya 
abana b’Imana bumvira n’abatumvira, indahemuka z’abanyakuri n’abatiringirwa kandi 
b’abanyabinyoma uri gucibwa. Hari impande ebyiri zikomeye zubatswe: abaramya 
inyamaswa n’igishushanyo cyayo n’ abaramya Imana ihoraho kandi y’ukuri. {UB2 86.4} 

Marayika Wo Mu Byahishuwe 10 

Ubutumwa bwo mu Byahishuwe igice cya 14, buvuga ko igihe cy’urubanza rw’Imana 
gisohoye, butangwa mu gihe giheruka; kandi marayika wo mu Byahishuwe igice cya 10 
agaragazwa ahagaritse ikirenge cye kimwe ku Nyanja naho ikindi kiri ku butaka. Ibyo 
byerekana ko ubutumwa buzajyanwa kure, inyanja izambukwa kandi ibirwa byo mu Nyanja 
bizumva ubutumwa buheruka buburira isi yacu. {UB2 87.1} 

“Marayika nabonye ahagaze ku Nyanja no ku butaka amanika ukuboko kwe kw’iburyo , 
agutunga mu ijuru arahira Ihoraho iteka ryose yaremye ijuru n’ibiririmo, n’isi n’ibiyirimo 
n’inyanja n’ibiyirimo ati, ‘Ntihazabaho igihe ukundi’” (Ibyahishuwe 10:5,6). Ubu butumwa 
buvuga iherezo ry’ibihe by’ubuhanuzi. Umubabaro utewe no kutabona ibyo bari biteze 
w’abari bategereje kubona Umwami wacu mu 1844 wabaye mubi cyane ku bantu bari 
bategerezanije amatsiko menshi kumubona. Byari muri gahunda y’Imana ko uku gucika 
intege kubaho kandi ko imitima y’abantu yahishurirwa. {UB2 87.2} 

Nta gicu na kimwe kigeze kigwira itorero Imana itagiteguye; nta imbaraga n’imwe yigeze 
ihagurukira kurirwanya Imana itayibonye mbere, Ibintu byose byagiye bibaho nk’uko yari 
yarabihanuye ibinyujije mu bahanuzi bayo. Ntabwo Imana yigeze irekera itorero ryayo mu 
mwijima ngo irihane, ahubwo yari yaravugiye mu bahanuzi ibyari kuzabaho, kandi 
kubw’ubuntu bwayo bukora igihe kigenwe mu mateka y’isi kigeze, Imana yatumye ibyo 
bibaho .Mwuka wayo Muziranenge yahumekeye abahanuzi ngo babivuge bitaraba. 
Imigambi yayo yose izasohora kandi ihame. Amategeko yayo yomatanye n’intebe yayo 
y’ubwami, kandi imbaraga za Satani zifatanyije n’abantu ntizishobora kuyarimbura. Ukuri 
kwahumetswe kandi kurindwa n’Imana. Kuzabaho kandi kuzatsinda nubwo rimwe na rimwe 
kubasha kugaragara nk’ukubundikiwe n’umwijima. Ubutumwa bwiza bwa Kristo ni 

amategeko y’Imana agaragarizwa mu mico yayo. Ubushukanyi bwose bukorerwa kurwanya 
ubwo butumwa, amayere yose yo gushyigikira ikinyoma, buri buyobe bwose bwateguwe 
n’abakozi ba Satani, ibi byose bizamenagurika nta kabuza, kandi insinzi y’ukuri izaba 
nk’izuba ryoku manywa y’ihangu. Zuba ryo gukiranuka azarasa afite gukiza mu mababa ye, 
kandi isi yose izuzura ikuzo Rye. {UB2 87.3} 

Kutibeshya K’ubuhanuzi 

Ibintu byose Imana yavuze mu mateka y’ubuhanuzi ko byagombaga gusohora mu gihe 
cyashize byarasohoye, kandi ibindi byose bigomba kubaho muri gahunda yabyo bizabaho. 
Daniyeli umuhanuzi w’Imana, ahagaze mu mwanya we. Yohana nawe ahagaze mu mwanya 
we. Mu gitabo cy’Ibyahishuwe Intare yo mu muryango wa Yuda yabumburiye igitabo 
abigishwa b’ubuhanuzi bwo mu gitabo cya Daniyeli, kandi ni muri ubu buryo Daniyeli 
ahagaze mu mwanya we.Atanga ubuhamya bwe ubwo Uwiteka yamuhishuriye mu nzozi 
zivuga ibintu bikomeye tugomba kumenya kubera ko twegereje gusohora kwabyo. {UB2 
88.1} 

Mu mateka y’ubuhanuzi Ijambo ry’Imana rigaragaza intambara yakomeje kuba hagati 
y’ukuri n’ibinyoma. Iyo ntambara iracyakomeje. Ibintu byagiye bibaho bizongera kubaho. 
Intambara zo mu gihe cyashize zizongera zubure kandi inyigisho nshya zizakomeza guhora 
zivuka. Nyamara, kubwo kwizera kwabo ndetse no gusohora k’ubuhanuzi, ubwoko 
bw’Imana bwagize uruhare mu kwamamaza ubutumwa bwa marayika wa mbere, uwa kabiri 
n’uwa gatatu, buzi aho buhagaze. Bafite ubunaribonye burusha agaciro izahabu nziza. 
Bagomba gushikama nk’urutare, bakagundira ibyiringiro batangiranye bashikamye kugeza 
ku iherezo. {UB2 88.2} 

Imbaraga ihindura yaherekeje ukwamamazwa k’ubutumwa bwa marayika wa mbere n’uwa 
kabiri nk’uko bimera ku butumwa bwa marayika wa gatatu. Ukwemezwa kuramba kwabaye 
mu ntekerezo z’abantu. Imbaraga ya Mwuka Muziranenge yaragaragaye. Habayeho 
kwigana Ibyanditswe ubushishozi kandi bishishikariwe, ingingo ku ngingo. Hafi amajoro 
yose yakoreshwaga mu kwigana umuhati Ijambo ry’Imana. Twacukumbuye ukuri 
nk’ushaka ubutunzi buhishwe. Uwiteka yaratwihishuriye. Umucyo wamuritse ku buhanuzi 
maze tumenya ko twakiriye ubwenge buva mu ijuru... {UB2 88.3} 

Nyuma yo gucika intege gukomeye, habayeho abuntut bake biyemeje kwiga Ijambo 
ry’Imana n’umutima wabo wose. Ariko abantu bamwe ntibashoboraga guheranwa no gucika 
intege kandi ngo bahakane ko Imana yari yarabayoboye. Aba bantu bahishuriwe ukuri 
ingingo ku ngingo, kandi ibyo bibukaga byera n’ubugwaneza bwabo biromatanywa. 
Abashakishaga ukuri bumvise ko Kristo yisanishije mu buryo bwuzuye na kamere yabo 

ndetse n’ibyo barangamiye. Bamurikishije ukuri, gufite ubwiza mu mvugo yako yoroheje, 
kubashywe gufite imbaraga kandi kurangwa n’ibyiringiro bitigeze bimenywa mbere yo 
gucika intege. Kubw’ibyo twashoboraga kwamamaza ubutumwa dushyize hamwe. (UB2 
88.4} 

Nyamara mu bantu bamwe batari barashikamye ku kwizera kwabo kandi ngo bite ku 
byabayeho, habayemo urujijo rukomeye. Igitetekerezo cyose cyashobora kwizerwa 
cyavugwaga nk’aho ari ubutumwa bw’ukuri; nyamara ijwi ry’Imana ryaravuze riti, 
“Ntimubizere kuko ntigeze mbatuma.” {UB2 88.5} 

Twagendanye n’Imana twigengesereye. Ubutumwa bwagombaga kubwirwa abatuye isi 
kandi twari tuzi ko uyu mucyo ari impano idasanzwe y’Imana. Gutangwa kw’iyi mpano 
byari umwihariko duhawe n’Imana. Abana b’Imana bari bacitse intege nyamara bari 
bagicukumbura bashakisha ukuri, bayobowe intambwe ku ntambwe bajya kumenyesha 
abatuye isi ibyo bari babwiwe. Ibyo ubuhanuzi buvuga byagombaga gusubirwamo kandi 
ukuri kw’ingenzi kuyobora ku gakiza kwagombaga kumenyekana. Mu itangira umurimo 
waragoranye. Akenshi ababaga bateze amatwi ntibemeraga ubutumwa bakavuga ko 
budasobanutse maze hatangira intambara mu buryo bukomeye ariko by’umwihariko ku 
kibazo cy’Isabato. Nyamara Uwiteka yarigaragaje. Rimwe na rimwe umwenda wabaga 
ukingirije Ubwiza bwe ntitumubone wakurwagaho. Twamubonaga ari mu ijuru Ahera. 
{UB2 89.1} 

Muri iki gihe ntabwo Uwiteka azigera ayobora abantu kwirengagiza ukuri Mwuka 
Muziranenge yahaye abagaragub’Imana mu gihe cyashize ngo babwamamaze. {UB2 89.2} 

Abantu benshi bazashakana umucyo umutima ukunze mu Ijambo ry’Imana nk’uko aba kera 
bawushatse; kandi uwo mucyo bazawubona mu Ijambo ry’Imana. Nyamara mu 
byababayeho ntibigeze bigerera aho ubu butumwa bw’imbuzi bwavugiwe bwa mbere. Kuba 
ibi bitarababayeho byatumye bamwe batumva agaciro k’ukuri kwari kwaratubereye ibirango 
bitwereka inzira kandi kwari kwaratumye tuba abo turi bo nk’ishyanga ridasanzwe. Ntabwo 
bakoresha Ibyanditswe mu buryo nyabwo, maze ku bw’ibyo bakubaka inyigisho zitari ukuri. 
Ni ukuri ko bavuga byinshi byo mu Byaditswe Byera kandi bakigisha byinshi by’ukuri; 
nyamara ukuri kuba kuvanze n’ibinyoma ku buryo kuyobora ku myanzuro itari ukuri. 
Nyamara kubera bashobora kwinjiza Ibyanditswe mu nyigisho zabo, batekereza ko bafite 
umurongo ugororotse w’ukuri. Abantu benshi batigeze bamenya ibyabayeho mu itangira 
ry’ubutumwa bemera izo nyigisho z’ibinyoma kandi bakayoborwa mu nzira zitari iz’ukuri, 
basubira inyuma aho kujya mbere. Uyu ni umugambi wa Satani. {UB2 89.3} 

Ingorane Yo Gukoresha Ibyanditswe Mu Buryo Butari Bwo 

Satani arakora kugira ngo amateka y’ishyanga ry’Abayahudi abe yasubirwamo mu 
mibereho y’abavuga ko bizera ukuri kw’iki gihe. Abayahudi bari bafite Ibyanditswe by’ 
Isezerano rya Kera, kandi bibwiraga ko babimenyereye kandi babizi. Nyamara bakoze ikosa 
ribabaje cyane. Ubuhanuzi bwerekeza ku kuboneka kwa kabiri kwa Kristo aje mu bwiza ku 
bicu bakwerekezaga ku kuza kwe kwa mbere. Bitewe n’uko atari yaraje ukurikije uko bari 
bamwiteze, bamuteye umugongo. Stani yari azi uburyo yabafatira mu mutego we, 
akabayobya kandi azabarimbuza... {UB2 89.4} 

Uyu Satani aracyari ku murimo ashaka gucogoza ukwizera kw’ubwoko bw’Imana muri iki 
gihe. Hariho abantu biteguye kwakira igitekerezo gishya cyose. Ubuhanuzi bwa Daniyeli 
n’ubw’Ibyahishuwe buragorekwa. Ntabwo aba bantu bazirikana ko ku gihe cyagenwe ukuri 
kwavuzwe n’abantu Imana yari iyoboye kugira ngo bakore uyu murimo wihariye. Aba bantu 
bagendaga bakurikirana intambwe ku ntambwe mu gusohora k’ubuhanuzi, kandi abantu 
bagiara uruhare muri uyu murimo ku giti cyabo bagomba kwakira Ijambo ry’Imana kandi 
bakizera ibyavuzwe n’abayobowe n’Uwiteka mu kwamamaza ubutumwa bwa marayika 
wambere, uwa kabiri n’uwa gatatu. {UB2 90.1} 

Ubu butumwa bwakiriwe kandi bugashyirwa mu bikorwa, buri gukora umurimo wabwo wo 
gutegurira ubwoko bw’Imana guhagarara mu munsi ukomeye w’Imana. Niba twiga 
Ibyanditswe kugira ngo dushimangire ukuri Imana yahaye abagaragu bayo ngo babugeze ku 
batuye isi, tuzasangwa ko tuvuga ubutumwa bwa marayika wa mbere, uwa kabiri n’uwa 
gatatu. {UB2 90.2} 

Ni ukuri ko hari ubhanuzi bugomba gusohora. Nyamara umurimo w’ubuyobe wagiye 
ukorwa inshuro nyinshi kandiuzakomeza gukorwa n’abashaka kubona umucyo mushya mu 
byahanuwe, kandi batangira bajya kure y’umucyo Imana yamaze gutanga. Ubutumwa bwo 
mu Byahishuwe 14, nibwo butumwa abatuye isi bagomba kugeragereshwa. Ni ubutumwa 
bwiza bw’iteka ryose kandi bugomba kuvugwa ahantu hose. Nyamara ntabwo Uwiteka aha 
abantu batigeze bakora umurimo we inshingano yo gutanga ubusobanuro bushya bw’ubwo 
buhanuzi yahaye abagaragu be yatoranyije, akoresheje Mwuka we Muziranenge, kugira ngo 
babusobanure. {UB2 90.3} 

Nkurikije umucyo Imana yampaye, uyu ni wo murio wowe mwene data F, wagerageje 
gukora. Ibitekerezo byawe byakiwe neza na bamwe; nyamara byatewe n’uko abo bantu 
badafite ubushobozi bwo kubona imiterere nyakuri y’ibyo uvuga. Basobanukiwe bike mu 
murimo w’Imana ugomba gukorwa muri iki gihe, kandi ntibabona aho ibitekerezo byawe 
byabageza ndetse nawe ubwawe ntubona aho byerekeza. Biteguye kwemera ibyo uvuga 

kuko babona ko biyunganye. Nyamara barayobejwe kubera ko wasobekeranyije 
Ibyanditswe byinshi kugira ngo wubake inyigisho zawe. {UB2 90.4} 

Nyamara uko siko bimeze ku bantu bazi ukuri kujyanye n’igihe giheruka cy’amateka y’iyi 
si. Nubwo babonako ufite ukuri kw’agaciro kenshi, banabona ko wakoresheje Ibyanditswe 
nabi, ukabishyira mu rwego rw’ibinyoma kandi bitahabarizwa maze ugatuma biha imbaraga 
ibitari ukuri kw’iki gihe. Ntushimishwe cyane n’uko abantu bamwe bemeye ibyo wanditse. 
Kukubwira ko inzira y’ibitekerezo wafashe ko ari iby’agaciro gakomeye atari inyigisho 
y’ukuri Imana yahaye ubwoko bwayo kugira ngo bwamamaze muri iki gihe, bikomereye 
cyane abavandimwe bawe mu kwizera bakwiringira nk’Umukristo kandi bagukunda bene 
ako kageni. {UB2 90.5} 

Umucyo Imana yampaye ni uko nawe ubwawe udasobanukiwe neza n’Ibyanditswe byera 
wakomanyije. Iyaba wari ubisobanukiwe, uba waramenye ko inyigisho zawe zisenya 
urufatiro rwo kwizera kwacu. {UB2 90.6} 

Muzasa wanjye, nahawe ibihamya byinshi byo gukosora abantu batangiye kuyoboka inzira 
ugendamo ubu. Aba bantu basaga n’abazi neza ko baobowe n’Imana, kandi basanze 
abagabura babwirizaga ukuri babazanira inyigigisho zabo zitandukanye. Nabwiye abo 
bagabura nti, “Ntabwo Uwiteka ari muri izi nyigisho; ntimuyobywe cyangwa ngo muyobye 
abandi. ” Mu materaniro makuru nagombye kubwira neruye ku byerekeye abantu 
bateshukaga inzira y’ukuri. Nkoresheje kwandika ndetse no kuvuga natanze ubu butumwa 
nti, “Ntimubakurikire.” {UB2 91.1} 

Gukorana N’umuntu Wari Hafi Gupfa 

Umurimo ukomeye cyane nigeze nkora wari uwo gukorana n’umuntu umwe nari nzi 
wifuzaga gukurikira Imana. Ibihe bimwe yari yaragiye atekereza ko ahabwa umucyo 
mushya. Yari arembye ari hafi yo gupfa. Mbega uburyo umutima wanjye wiringiraga ko 
atari bunyemerere kumubwira ibyo yakoraga. Abantu yabwiye ibtekerezo bye bamutegeye 
amatwi babishishikariye, kandi bamwe batekerezaga ko yahumekewe n’Imana. Yari afite 
ikarita yakoze, kandi ntekereza ko yaheraga ku Byanditswe maze akerekana ko Umwami 
Yesu azagaruka ku itariki runaka yo mu mwaka wa 1894. Abantu benshi babonaga ko nta 
kosa riri mu mitekerereze ye. Bavugaga ibyerekeye amasengesho ye akomeye yasabiraga 
mu cyumba yari arwariyemo. Ibitekerezo bitangaje cyane byamunyuraga imbere. Ariko se 
isoko y’uko guhishurirwa kwe yari iyihe? Isoko yari umuti ugabanya uburibwe bari 
bamuhaye. {UB291.2} 

Igihe twari mu matereniro makuru ahitwa Lansing, muri Michigan, mbere y’uko njya muri 
Australia, nagombye kuvuga neruye ibyerekeye uyu mucyo mushya. Nabwiye abantu ko 


90 




amagambo bari barumvise atari ukuri kwahumetswe n’Imana. Umucyo utangaje wagaragaje 
ukuri muri ubwo buryo wari ingaruka yo gukoresha Ibyanditswe Byer nabi. Umurimo 
w’Umwami wacu ntiwagombaga kurangira mu mwaka wa 1894. Ijambo Umwami wacu 
yambwiye ryari iri ngo, “Uku si ukuri, ahubwo kuzayobora mu nzira zidasanzwe kandi 
abantu bamwe bazajya mu rujijo bitewe n’ibi kandi bazareka ukwizera.”... {UB2 91.3} 

Nta Butumwa Bw’ukuri Buvuga Igihe 

Nta muntu n’umwe ufite ubutumwa nyakuri buhamya igihe Kristo agomba kugarukira 
cyangwa se igihe atagarukira. Mumenye mudashidikanya ko Imana itagira umuntu n’umwe 
iha ububasha bwo kuvuga ko Kristo asigaje imyaka itanu, imyaka icumi cyangwa se 
makumyabiri kugira ngo agaruke. “Nuko namwe mwitegure, kuko igihe mudatekereza ari 
cyo Umwana w’umuntu azaziramo” (Matayo 24:44). Ubu nibwo butumwa bwacu, ari 
nabwo butumwa buvugwa n’abamarayika batatu baguruka baringanije ijuru. Umurimo 
ugomba gukorwa ubu ni uwo kubwira isi yacumuye ubu butumwa buheruka bw’imbabazi. 
Ubuzima bushya bugiye kuza buturutse mu ijuru kandi buriho bwigarurira ubwoko 
bw’Imana bwose. Ariko mu itorero hazabamo kugabanywamo ibice. Hazabaho imigabane 
ibiri. Ingano n’urukungu irakurana kugeza isarura. {UB2 91.4} 

Ubwo iherezo rizaba ryegereje, umurimo uzarushaho gukomera kandi urusheho gusaba 
gukorana umuhati. Abantu bose bakorana n’Imana bazarushaho gushishikarira kugira 
ukwizera kwahawe abatoranyijwe. Ntabwo bazateshurwa mu butumwa bugenewe iki gihe 
bwatangiye kumurikishiriza isi ubwiza bwabwo. Nta kindi kintu gikwiriye guharanirwa 
uretse ikuzo ry’Imana. Urutare rwonyine ruzashikama ni Urutare rw’Iteka. Ukuri nk’uko 
kuri muri Yesu Kristo nibwo buhungiro muri iyi minsi iheruka y’ubuyobe... {UB2 92.1} 

Ubutumwa Bwagenewe Igihe Cyacu 

Ubuhanuzi bwagiye busohora umurongo ku murongo. Uko turushaho ushikama munsi 
y’ibendera ry’ubutumwa bwa marayika wa gatatu, ni ko tuzarushaho gusobanukirwa neza 
ubuhanuzi bwa Daniyeli kubera ko Ibyahishuwe ari byuzuza Daniyeli. Uko turushaho 
kwemera mu buryo bwuzuye umucyo watanzwe na Mwuka Muziranenge awunyujije mu 
bagaragu b’Imana batoranijwe, ni ko ukuri ko mu buhanuzi bwa kera kuzarushaho gushinga 
imizi kandi kukumvikana. Tuzamenya tudashidikanya ko abantu b’Imana bavuze 
bagenderewe na Mwuka Muziranenge. Kugira ngo abantu basobanukirwe ibyo Mwuka 
yavugiye mu bahanuzi, bagomba kuyoborwa n’imbaraga ya Mwuka Muziranenge. Ntabwo 
ubu bwahawe abahanuye, ahubwo bwahawe twebwe abariho mu gihe busohora. {UB2 92.2} 

Ntabwo nari kumva ko nshobora kuvuga ibi iyo Uwiteka aba atarampaye uyu murimo 
ngomba gukora. Hari abandi babangikanye nawe ndetse barenze umwe cyangwa babiri, 

batekereza ko bafite umucyo mushya kandi bose biteguye kuwugeza ku bantu nk’uko 
ubigenza. Nyamara byanezeza Imana baramutse bemeye umucyo wamaze gutangwa kandi 
bakawugenderamo, bagashingira ukwizera kwabo mu Byanditswe bishyigikira uruhande 
ubwoko bw’Imana bwahagazemo mu myaka myinshi. Ubutumwa bwiza bw’iteka ryose 
bugomba kwamamazwa n’abantu.Tugomba kuvuga ubutumwa bw’abamarayika bavugwa 
ko baguruka baringanije ijuru tukabuvugana umuburo uheruka tuburira isi yacumuye. Niba 
tutarahamagariwe guhanura, twahamagariwe kwizera ubuha buhanuzi ndetse no gukorana 
n’Imana mu kugeza umucyo ku bandi. Ibi ni byo tugerageza gukora. {UB2 92.3} 

Musaza wanjye,ushobora kudufasha mu nzira nyinshi. Ariko natumwe n’Uwiteka 
kukubwira ko udakwiye kuba nyamwigendaho. Itondere uko wumva, uko usobanukirwa 
ndetse n’uko wakira Ijambo ry’Imana. Uwiteka azaguhira ubwo uzagendera mu mirongo 
imwe n’abavandimwe bawe mu kwizera. Abo Uwiteka yatumye kujya kwamamaza 
ubutumwa bw’abamarayika batatu bagiye bakorana n’abamarayika bo mu ijuru. Ntabwo 
Uwiteka agukorera umutwaro wo kwamamaza ubutumwa buzazana amacakubiri mu bizera. 
Nongeye kubisubiramo, nta muntu Uwiteka ari kuyoboza Mwuka we Muziranenge kugira 
ngo ategure inyigisho izakura ukwizera mu butumwa budakebakeba yahaye ubwoko bwe 
kugira ngo bububwire abatuye isi yacu. {UB2 92.4} 

Ndakugira inama yo kudafata inyandiko zawe nk’ukuri gufite agaciro gakomeye. Ntabwo 
byari bigukwiriye kuba icyamamare ucapisha inyandiko zaguteje guhangayika gukomeye 
gutyo. Si ubushake bw’Uwiteka ko iki kibazo gishyirwa imbere y’ubwoko bwe kuko 
kizabera imbogamizi ubutumwa bw’ukuri ubwoko bw’Imana bugomba kwizera kandi 
buagashyira mu bikorwa muri iyi minsi iheruka y’akaga .... {UB2 93.1} 

Inyigisho zizakomeza kugibwaho impaka kugira ngo ziyobye intekerezo kandi zirandure 
ukwizera. Abantu bamenye ubusobanuro bw’ubuhanuzi mu buryo bufatika, ubwo buhanuzi 
bwabagize icyo bari cyo uyu munsi: ni Abadiventisiti b’umunsi wa Karindwi. Bagomba 
guhagarara bakenyeye ukuri kandi bambaye intwaro zose z’Imana. Abantu batigeze bagira 
ubu bumenyi nabo bafite amahirwe yo gikomeza ubutumwa bw’ukuri bafite ibyiringiro 
nk’ibyo. Ntabwo umucyo Imana yanejejwe no guha ubwoko bwayo uzacogoza ibyiringiro 
bagize mu nzira yabayoboyemo mu gihe cyashize, ahubwo uzabakomeza kugira ngo 
bagundire ukwizera. Tugomba gukomeza ibyiringiro twatangiranye dushikamye kugeza ku 
iherezo. {UB2 93.2} 

“Aho niho kwihangana kw’abera kuri, bitondera amategeko y’Imana bakagira kwizera 
nk’ukwa Yesu” (Ibyahishwe 14:12). Duahagaze aha munsi y’ubutumwa bwa marayika wa 
gatatu. “Hanyuma mbona marayika wundi amanuka ava mu ijuru afite ubutware bukomeye 
isi imurikirwa n’ubwiza bwe. Arangurura ijwi rirenga ati, ‘Iraguye iraguye, Babuloni 

ikomeye! Ihindutse icumbi ry’abadayimoni, aharindirwaimyuka mibi yose n’ibisiga byose 
bihumanye kandi byangwa. Kuko mahanga yose yanyoye inzoga ari zo ruba 
ry’ubusambanyi bw’uwo mudugudu, kandi abami bo mu isi basambanaga nawo, abatunzi 
bo mu isi bagatungishwa n’ubwinshi bw’ubutunzi bwawo no kudamarara.’ Numva imijwi 
rivugira mu ijum riti, ‘Bwoko bwanjye, nimuwusohokemo kugira ngo mwe gufatanya 
n’ibyaha byawo, mwe guhabwa no ku byago byawo. Kuko ibyaha byawo byamndanyijwe 
bikagera mu ijuru, kandi Imana yibutse gukiranirwa kwawo’” (Ibyahishuwe 18:1-5). {UB2 
93.3} 

Ubutumwa Bwa Marayika Wundi 

Bityo ubutumwa bw’ingenzi bukubiye mu butumwa bwa marayika wa gatatu bwongeye 
kubwirwa abatuye isi n’undi mumarayika umurikishiriza isi ubwiza bwe. Ubu butumwa 
bwose burasa bugahurizwa mu butumwa bumwe bugomba kubwirwa abantu mu minsi 
ihemka amateka y’isi. Isi yose izashungurwa, kandi abantu bose babaye mu mwijima 
w’ibinyoma ku byerekeye Isabato iboneka mu itegeko rya kane bazasobanukirwa ubutumwa 
buhemka bw’imbabazi bugomba kubwirwa abantu. {UB2 93.4} 

Umurimo wacu ni ukwamamaza amategeko y’Imana n’ubuhamya bwa Yesu Kristo. 
“Itegure gusanganira Imana yawe” (Amosi 4:12), ni wo muburo ugomba kubwirwa abatuye 
isi. Ni n’umuburo kuri twe by’umwihariko. Duhamagarirwa gutura umutwaro wose ndetse 
n’icyaha kibasha kutwigamrira mu buryo bworoshye. Musaza wanjye, hari umurimo 
ugomba gukora womatanye na Kristo. Genzura neza niba inyubako yawe ishinzwe ku rutare. 
Ntushyire mu kaga iby’ubuzima bw’iteka ryose. Ushobora kutabaho kugira ngo ugire 
umhare mu bintu biteye akaga twatangiye kwinjiramo. Nta buzima bw’umuntu n’umwe 
muri twe bushinganye igihe icyo ari cyo cyose. Mbese ntiwari ukwiriye kuba maso buri 
gihe? Mbese ntiwari ukwiye kwigenzura wowe ubwawe, maze ukibaza uti, ‘Mbese ubuzima 
bw’iteka ryose buzamerera bute?’ {UB2 94.1} 

Umutwaro ukomeye wa buri muntu wari ukwiriye kuba uyu ngo, “Mbese umutima wanjye 
wagizwe mushya? Mbese ubugingo bwanjye bwarahinduwe? Mbese kubwo kwizera Kristo 
ibyaha banjye byarababariwe? Mbese navutse ubwa kabiri? Mbese mpuje n’ri rarika rivuga 
riti, ‘Mwese abamshye n’abaremerewe, nimuze munsange ndabamhura?”‘ (Matayo 11:28)... 
Mbese waba uha ibintu byose agaciro ariko ugatakaza ibyiza byo kumenya Kristo Yesu? 
Mbese wumva ko kwizera ijambo ryose riva mu kanwa k’Imana ari inshingano yawe? - 
Manuscript 32, 1896. {UB2 94.2} 

Kweza Urusengero Uburyo Bubiri: Gusohoka Muri Babuloni Kabiri 

Igihe mufashe inkotay’ukuri mushikamye, mwamamaza amategeko y’Imana, nimureke buri 
muntu wese yibuke ko kwizera Yesu bifatanye n’amategeko y’Imana. Marayika wa gatatu 
agaragazwa aguruka aringanije ijuru, arangurura n’ijwi rirenga ati, “Aho niho kwihangana 
kw’abera kuri, bitondera amategeko y’Imana bakagira kwizera nk’ukwa Yesu” 
(Ibyahishuwe 14:12). Ubutumwa bwa marayika wa mbere, uwa kabiri n’uwa gatatu bwose 
buhurijwe hamwe. Ibihamya by’ukuri guhoraho iteka ko muri ubu butumwa busobanuye 
byinshi kuri twe kandi kwakanguye ubuhabane bukomeye butyo mu isi y’iby’iyobokamana, 
ntibishobora gusibanganywa. Satani ahora ashaka gutwikiriza ubwo butumwa umwijima we 
w’ikuzimu kugira ngo ubwoko bw’Imana bwasigaye bwe kuzasobanukirwa neza 
n’inkomoko y’ubwo butumwa igihe cyabwo n’aho bugenewe; nyamara ubwo butumwa 
buriho kandi buzakomeza kugaragaza imbaraga zabwo ku mibereho yo kuyoboka Imana 
kugeza ku iherezo. {UB2 94.3} 

Imbaraga y’ubu butumwa yagiye ishinga imizi kandi iraguka, ituma amasoko yo gukora 
atemba mu mitima ya benshi, ituma habaho ibigo by’uburezi, amacapiro, ndetse n’ibigo 
by’ubuvuzi; kandi bi byose ni ibkoresho by’Imana bigomba gukorera hamwe umurimo 
ukomeye wagaragajwe na marayika wa mbere, uwa kabiri n’uwa gatatu baguruka 
baringanije ijuru kugira ngo baburire abatuye isi ko Kristo agiye kugaruka afite imbaraga 
n’ikuzo ryinshi. {UB2 95.1} 

Umuhanuzi aravuga ati, “Hanyuma y’ibyo mbona marayika wundi amanuka ava mu ijuru 
afite ubutware bukomeye isi imurikirwa n’ubwiza bwe. Arangurura ijwi rirenga ati, ‘Iraguye 
iraguye Babuloni ikomeyellhindutse icumbi ry’abadayimoni, aharindirwa imyuka mibi 
yose.’” (Ibyahishuwe 18:1,2). Ubu ni bwa butumwa bwatanzwe na marayika wa kabiri. 
Babuloni iraguye kuko “kuko yateretse mahanga yose inzoga ari zo ruba ry’ubusambanyi 
bwawo.” (Ibyahishuwe 14:8). Iyo nzoga ni iyihe? Ni inyigisho zayo z’ibinyoma. Babuloni 
yahaye abatuye isi isabato y’ikinyoma “kuko inyigisho yigisha ari amategeko y’abantu” 
(Matayo 15:9). {UB2 95.2} 

Igihe Yesu yatangiraga umurimo we, yejeje Ingoro y’Imana [urusengero rw’i Yerusalemu] 
arwezaho amahumane akomeye rwari rwarahumanishijwe. Mu bikorwa biheruka 
by’umurimo we naho habayemo kweza iyo Ngoro bwa kabiri. Bityo mu murimo uheruka 
wo kuburira isi, hari imihamagaro ibiri itandukanye yahawe amatorero. Ubutumwa bwa 
marayika wa kabiri ni ubu ngo, “Iraguye, iraguye! Babuloni wa mudugudu ukomeye, 
wateretse amaanga yose inzoga ari zo ruba ry’ubusambanyi bwawo” (Ibyahishuwe 14:8). 
Ndetse no mu ijwi rirenga ry’ubutumwa bwa marayika wa gatatu humvikaniramo ijwi 
rivugira mu ijuru riti, “Bwoko bwanjye, nimuwusohokemo kugira ngo mwe gufatanya 

n’ibyaha byawo, mwe guhabwa no ku byago byawo. Kuko ibyaha byawo byarundanijwe 
bikagera mu ijuru, kandi Imana yibutse gukiranirwa kwawo ” (Ibyahishuwe 18:4, 5). -The 
Review and Herald, Dec. 6, 1892. {UB2 95.3} 

Umugabane Gatatu - Kwifatanya Ku Bupfapfa 
Ijambo Ry’ibanze 

Mu minsi itangira ubwo yari muri Australia (1891-1900), Ellen White yahamagariwe kugira 
inama umukozi wari icyamamare akaba n’ingirakamaro wakoraga mu icapiro ryacu wari 
warirundururiye mu bikorwa by’ishyirahamwe ryitwaga « Masonic Lodge.» Inama Ellen 
White yahaye uyu mwene data yatumye aca ubufatanye yari afitanye n’uwo muryango 
nubwo yari yarageze ku rwego rwo hejuru cyane rw’icyubahiro muri uwo muryango. {UB2 
96.1} 

Atagize uwo acira iteka, Ellen. G. White yagaragaje Umukristo adshobora gukorera 
abatware babiri, cyangwa ngo yubahe abategetsi babiri. Umuvandimwe wacu wari 
warirunduriye mu bikorwa by’iryo tsinda ku buryo yari yarirengagije bikomeye umurimo 
yakoreraga itorero, yabashije gusobanukirwa ukuri koroshye kwari mu nama Ellen G. White 
yamugiriye kandi kwiringira ubwo butumwa kwe byarushijeho gukomera ubwo, igihe bari 
biherereye bombi, Madame White yamubwiye ikimenyetso gihishe cyakoreshwaga 
n’abagize iryo tsinda gusa. Uwo mugabo yahise areka kuba umunyamuryango w’iryo tsinda, 
nubwo incuro nyinshi yari yariyemeje mu buryo budakuka ko nta kintu kizahungabanya 
icyizere yari afitiye uwo muryango cyangwa ngo kimutere kwitandukanya nawo. Asubije 
amaso inyuma akareba ibyamubayeho, mu myaka yaje gukurikiraho yahamije ko ubutumwa 
bw’Umwuka w’ubuhanuzi bwahinduye rwose imibereho ye. {UB2 96.2} 

Icyo gihe ndetse no ku bigendanye n’iyi ngingo, Madame White yanditse byinshi cyane 
byerekeye umubano Abadiventisiti b’Umunsi wa karindwi bagirana n’imiryango nk’iyo. Ibi 
byasohotse mu nyandiko bifite umutwe uvuga ngo, “Mbese Abakristo bakwiye kuba mu 
miryango ikora rwihishwa?” Iyi nyandiko yasohotse mu dutabo duto duto maze 
ikwirakwizwa cyane muri Australia no muri Leta Zunze ubumwe za Amerika, ariko yamaze 
igihe kirekire itongera gucapwa. Ahangaha aka gatabo gato kongeye gucapwa uko 
kakabaye. {UB2 96.3} 

Igice cya kabiri cyako kigizwe n’inama zanditswena Ellen. G. White zerekeye inyifato 
Abadiventisiti b’umunsi wa Karindwi bari bakwiye kugira imbere y’amashyirahamwe ahuza 
abakozi. Iyi nyandiko yasohowe mu mwaka wa 1946 ari umugabane wa kabiri w’agatabo 
gato kitwaga “Country Living.” (imibereho yo mu cyaro). Iyi nyandiko igaragara ahangaha 
idahinduka kugira ngo aabantu bahore bayiga ari nako basenga. {UB2 96.4} 

Abashinzwe kurinda inyandiko za Ellen. G. White. 

Igice Cya 13 - Mbese Abakristo Bakwiriye Kujya Mu Miryango Ikorera Mu Ibanga? 

“Ntimukifatanye n’abatizera mudahwanye. Mbes gukiranuka no gukiranirwa bayfatanya 
bite? Cyangwa umucyo n’umwijima byabana bite? Kandi Kristo ahuriye he na Beliyali, 
cyangwa uwizera n’utizera bafitanye mugabane ki? Mbese urusengero rw’Imana rwahuza 
rute n’ibishushanyo bisengwa,ko turi urusengero rw’Imana ihoraho? Nk’uko Imana 
yabivuze iti, ‘Nzatura muri bo ngendere muri bo , nzaba Imana yabo nabo bazaba ubwoko 
bwanjye. Nuko muve hagati ya ba bandi. Mwitandukanye niko Uwiteka avuga, kandi 
ntimugakore ku kintu gihumanye. Nanjye nzabakira, kandi nzababera so, namwe 
muzambere abahungu n’abakobwa, niko Uwiteka Ushoborabyose avuga’” (2Abakorinto 
6:14-18). {UB2 97.1} 

Ntabwo itegeko ry’Uwiteka rivuga ngo, “Ntimukifatanye n’abatizera mudahwanye” 
ryerekeje gusa ku gushyingiranwa kw’Abakristo n’abatizera Imana. Ahubwo ryerekeje ku 
masezerano yose aho amatsinda ayagirana ashyira hamwe mu buryo bwimbitse, kandi muri 
yo hagakenerwa uguhuza mu mwuka no mu mikorere. Uwiteka yahaye Abisiraheli 
amabwiriza yihariye kugira ngo birinde kwifatanya n’abasengaga ibigirwamana. Ntabwo 
bagombaga gushyingirana n’abapagani cyangwa ngo bagire ukwifatanya uko ari ko kose 
bagirana nabo: “Wirinde ntuzasezerane isezerano na bene igihugu ujyamo, rye kuba 
nk’umutego hagati muri mwe, ahubwo muzasenye ibicaniro byabo, mutembagaze inkingi 
z’amabuye bubatse,muteme, mutsinde ibishushanyo ba Ashera babaje. Kuko udakwiriye 
kugira iyindi Mana yose usenga, kuko Uwiteka witwa Ufuha, ari Imana ifuha ” (Kuva 34:12- 
14). {UB2 97.2} 

“Kuko uri ubwoko bwerejwe Uwiteka Imana yawe,kandi Uwiteka Imana yawe 
ikagutoraniriza mu mahanga yose yo mu isi kuba ubwoko yironkeye. Icyateye Uwiteka 
kubakunda akabatoranya, si uko mwarutaga ayandi mahanga yose ubwinshi, ndetse mwari 
bake hanyuma y’ayandi yose. Ahubwo ni uko Uwiteka abakunda, agashaka gusohoza 
indahiro yarahiriye ba sekuruza banyu,... Nuko none menya yuko Uwiteka Imana yawe ari 
yo Mana; ni Imana yo kwizerwa, ikomeza gusohoreza isezerano no kugirira ibambe 
abayikunda bakitondera amategko yayo, ikageza ku buzukuruza babo b’ibihe igihumbi.” 
(Gutegeka kwa kabiri 7:6-9). {UB2 97.3} 

Uwiteka yongera kuvugira mu muhanuzi Yesaya ati: “Nimwiyunge mwa mahanga mwe! 
Ariko muzavunagurika, kandi namwe abo mu bihugu bya kure nimutege amatwi mwese, 
mukenyere! Ariko muzavunagurika. ..Mujye inama, ariko izo nama zizapfa ubusa; 
nimuvuga n’ijambo ntirizahama: kuko Imana iri kumwe natwe. Uwiteka yamfatishije 
ukuboko kwe gukomeye, aranyigisha ambwira yuko ntakwiriye kugendera mu migambi 

y’ubu bwoko ati, ‘Ntimuvuge ngo, ‘Baratugambaniye’, nk’uko ubu bwoko buzavuga kuri 
ibi byose buti ‘Baratugambaniye’. Ahubwo Uwiteka Nyiringabo abe ari we mushimisha 
kwera kwe, kandi uwo abe ari we mujya mwubaha mukamutinya’” (Yesaya 8:9-13). {UB2 
97.4} 

Hari abantu bibaza niba ari byiza ko Umukristo yaba mu miryango ikora rwihishwa. 
Nimureke abo bose bazirikane Ibyanditswe twamaze kuvuga haraguru. Niba turi Abakristo 
koko, tugomba kuba abakristo aho twaba turi hose, kandi tugomba kuzirikana ndetse 
tukumvira inama twahawe kugira ngo tube Abakristo bahuje n’urugero rutangwa n’Ijambo 
ry’Imana. {UB2 98.1} 

Gukorana N’intumwa Z’Ijuru 

Ubwoko bw’Imana ku isi ni abakozi b’abantu bagomba gukorana n’intumwa z’ijuru 
kubw’agakiza k’abantu. Kristo abwira abantu bifatanyije nawe ati, “Kuko twembi Imana ari 
yo dukorera namwe mukaba umurima w’Imana n’inzu yayo” (lAbakorinto 3:9). Imana ni 
umukozi ukomeye kandi utaboneshwa amaso; umuntu wese ni umukozi ucishije bugufi, 
uboneshwa amaso kandi uwo muntu ashobora gukora icyiza icyo ari cyo cyose ari uko gusa 
akoranye n’intumwa z’ijuru. Keretse gusa iyo intekerezo zimurikiwe na Mwuka 
Muziranenge nibwo asobanukirwa n’intumwa z’ijuru. Nubwo bimeze bityo, Satani ahora 
ashaka kuyobya intekerezo kugira ngo azikure ku Mana azerekeze ku muntu, kugira ngo 
umuntu atabasha gukorana n’Ijuru. Ayobora abantu guhanga amaso ku bihimbano 
by’umuntu, akayobora abantu kwiringira undi muntu, intwari yabo bakayigira umubiri 
kugira ngo ukwizera kwabo kutagundira Imana. {UB2 98.2} 

“Itabaza ry’umubiri ni ijisho. Ijisho ryawe nirireba neza, umubiri wawe wose uba ufite 
umucyo, ariko niriba ribi, umubiri wawe wose uba ufite umwijima. Nuko umucyo ukurimo 
nuba umwijima, mbega ukuntu uwo mwijima waba ari mwinshi!” (Matayo 6:22, 23). {UB2 
98.3} 

None umucyo wacu nuhinduka umwijima, tuzabera isi umucyo dute? {UB2 98.4} 

Umurimo w’agakiza kacu bwite unashingiye ku buryo dukorana n’intmwa mvajuru. Imana 
yaduhaye imbaraga yo gukora ibyiza kandi inaduha n’ubushobozi mu by’iyobokamana. 
Imana yatanze Umwana wayo ngo abe impongano y’ibyaha byacu kugira ngo tubashe 
kungwa n’Imana. Yesu yabayeho imibereho yo kwiyanga no kwitanga kugira ngo tubashe 
gukurikiza urugero rwe. Yatanze Mwuka Muziranenge kugira ngo abe mu cyimbo cya 
Kristo ahantu aho ari ho hose hakenewe ubufasha. Akoresha abamarayika bo mu ijuru azana 
imbaraga mvajuru ngo zifatanye n’imbaraga zacu za kimuntu. Ariko tugomba kwemera 
impano y’Imana, tugomba kwihana kandi tukizera Kristo. Tugomba kuba maso, tugomba 

kumvira ibyo Imana idusaba. Tugomba kwiyanga kandi tukitanga kubwa Kristo. Tugomba 
gukurira muri Kristo binyuze mu guhora twomatanye nawe. Ikintu cyose gikura intekerezo 
z’umuntu ku Mana kigatuma yiringira undi muntu cyangwa gukurikiza urugero rwa 
kimuntu, kizatubuza gukorana n’Imana mu murimo w’agakiza kacu. Iyi niyo mpamvu 
Uwiteka abuza ubwoko bwe kugira isezerano iryo ari ryo ryose bugirana n’abapagani, “rye 
kuba nk’umutego hagati muri mwe.” (Kuva 34:12). Yaravuze ati, “Kuko bahindura 
umuhungu wawe ntayoborwe nanjye” (Gutegeka kwa kabiri 7:4). Iri hame rinagendanye 
n’ibyo kwifatanya kw’Abakristo n’abatubaha Imana. {UB2 98.5} 

Isano Iri Mu Isezerano 

Igihe twemeraga Kristo nk’Umucunguzi wacu, twemeye guhinduka abakozi bakorana 
n’Imana. Twagiranye isezerano nayo ryo kuba abayo tutizigamye; nk’ibisonga bikiranuka 
by’ubuntu bwa Kristo, kugira ngo dukore twubaka ubwami bwayo mu isi. Buri muyoboke 
wa Kristo wese yarahiriye kwegurira imbaraga ze zose z’ibitekerezo, ubugingo n’umubiri; 
akazegurira uwatanze inchungu arokora ubugingo bwacu. Twiyemeza kuba abasirikare, 
kwinjira mu murimo, kwihanganira ibigeragezo, isoni, gukwenwa no kurwana intamabara 
yo kwizera, dukurikiye Umutware w’agakiza kacu. {UB2 99.1} 

Mbese muri uko kwifatanya n’imiryango y’iby’isi mwaba mukomeza isezerano mwagiranye 
n’Imana? Mbese iyo miryango igamije kuyobora intekerezo zanyu bwite n’iz’abandi ku 
Mana, cyangwa iraziyobya ntizirangamire Imana? Mbese iyo miryango ikomeza isano 
mufitanye n’intumwa zo mu ijuru, cyangwa yerekeza intekerezo zanyu ku muntu aho kugira 
ngo zerekere ku Mana? {UB2 99.2} 

Mbese muriho mukorera Imana, muyubaha kandi muyerereza, cyangwa murayisuzugura 
kandi muyicumuraho? Mbese muteranyiriza hamwe na Kristo cyangwa murasandaza? 
Ibitekerezo byose, imigambi ndetse n’umurava mushyira muri ayo mashyirahamwe; byose 
byaguzwe amaraso y’igiciro ya Kristo; ariko se iyo mwifatanya n’abahakanamana 
n’abanyabyaha, abantu batuka izina ry’Imana, abasinzi, abanywi b’itabi mbese muba 
mukorera Kristo umurimo? {UB2 99.3} 

Nubwo muri iyo miryango hashobora kubamo ibintu byinshi bigaragara ko ari byiza, muri 
byo havanze ibindi byinshi bitera bya byiza biba imfabusa maze bigatuma ya 
mashyirahamwe cyangwa imiryango yangiza inyungu umutima wajyaga kubona. Dufite 
ubundi buzima butari ububeshwaho n’ibyo kurya by’igihe gito. “Umuntu ntatungwa 
n’umutsima gusa, ahubwo atungwa n’amagambo yose ava mu kanwa k’Imana ” (Matayo 
4:4). “Ni ukuri, ni ukuri, ndababwira yuko nimutarya umubiri w’Umwana w’umuntu, 
ntimunywe n’amraso ye, nta bugingo muba mufite muri mwe” (Yohana 6:53). Yesu 

yaravuze ati, “Urya umubiri wanjye, akanywa n’amaraso yanjye aba afite ubugingo 
buhoraho” (Yohana 6:54). Imibiri yacu igizwe n’ibyo turya n’ibyo tunywa. Kandi nk’uko 
bimeze mu bisanzwe, ni nako bimeze mu by’umwuka. Ibyo intekerezo zacu zizirikana ni 
byo byubaka kamere yacu y’iby’umwuka. Umukiza wacu yaravuze ati, “Umwuka niwo 
utanga ubugingo, umubiri ntacyo umaze. Amagambo mbabwira ni yo mwuka, kandi ni yo 
bugingo” (Yohana 6:63). Imibereho y’iby’umwuka igomba kubakwa no gusabana na Kristo 
binyuze mu Ijambo rye. Intekerezo zigomba guhora zirizirikana kandi n’umutima ukuzura 
iryo Jambo. Ijambo ry’Imana niryererezwa mu mutima rigakundwa kandi rikubahwa, 
rishobora gutunganya umuntu kandi rikamutera gukomeza gutungana kubw’imbaraga 
y’ubuntu bwa Kristo. Nyamara imbaraga zose z’umuntu, buri buvumbuzi bwose bw’ab’isi 
nta bushobozi bufite bwo guha umuntu imbaraga n’ubwenge. Imbagara ya kimuntu 
ntishobora gutegeka ibyifuzo bibi cyangwa ngo itunganye ukutabonera kw’imico. Keretse 
gusa ukuri kw’Imana nigutegeka umutima nibitaba bityo ubwenge buzangirika. Nyamara 
muri aya mashyirahamwe y’iby’isi umutima utandukanywa n’Ijambo ry’Imana. Ntabwo 
abantu bayoborwa kuryiga no kurireka rikayobora imibereho yabo. {UB2 99.4} 

Mbese Imana Irubahwa? 

Ndabaza wowe unezezwa n’ayo mashyirahamwe, wowe ukunda guteranywa no gushyenga 
no gutera inzenya ndetse no kurya no kunywa ukavuyarara, Mbese aho uba uri kumwe na 
Yesu? Mbese uba ushaka gukiza ubugingo bwa bagenzi bawe? Mbese gushaka kubakiza ni 
wo mugambi ugutera kwifatanya nabo? Mbese babona kandi bakumva ko Mwuka wa Kristo 
atuye muri wowe? Mbese bigaragara ko uri umuhamya wa Kristo, ko uri umwe mu bantu 
badasanzwe, ugira ishyakary’imirimo myiza? Mbese bigaragara ko imibereho yawe 
iyoborwa n’amabwiriza y’ijuru? “Ukundishe Uwiteka Imana yawe umutima wawe wose, 
n’ubugingo bwawe bwose n’ubwenge bwawe bwose” (Matayo 22:37), kandi ngo, “Ukunde 
mugenzi wawe nk’uko wikunda” (Matayo 19:19)? Kuvugana n’imitima n’intekerezo 
by’abantu bari hafi kurimbuka, ntabwo biri mu bushobozi bw’umuntu utiyegurira Kristo 
burundu. Ariko se ni hehe imvugo yawe nziza kandi y’ubutyoza igaragaza ko ufite aho 
werekeza? {UB2 100.1} 

Mbese ingingo zikunda kuganirwaho muri ayo mashyirahamwe ni izihe? Ni izihe ngingo 
zikurura abantu kandi zikabanezeza? Mbese ntabwo ari ukunezeza iby’umubiri- 
kurya,kunywa no gushaka ibinezeza? Muri ayo mahuriro Kristo ntaharangwa. Nta na rimwe 
avugwaho. Ibyo kugendana nawe ntibyifuzwa. Ni hehe kandi ni ryari Imana yubahwa muri 
ayo mashyirahamwe? Ni hehe umutima wunguka ikintu na gito? Niba udakurura abo 
mubana ngo bakore ibyiza, aho bo ntibagukururira kujya mu bibi? Mbese icyo bizakugezaho 
si ukurambika umucyo w’ubugingo ari wo jambo ry’Imana, ukifatanya n’ayo matsinda maze 

ukajya ku rugero rwabo? Mbese utekereza ko ushobor kubona ikintu cyamara ubugingo 
inzara kitari ukuri kw’Imana? Mbese abntu bavuga ko bizera ukuri kw’iki gihe bazanezezwa 
no kuba muri ibyo birori igihe Imana itari mu bitekerezo byabo byose? {UB2 100.2} 

Mu cyumba ayo mashyirahamwe yajyaga ateraniramo, niho abantu bagiye bahurira kugira 
ngo baramye Imana. Mbese mu gihe cy’isaha ya gahunda yo kuramya ushobora kwibagirwa 
bya bikorwa byo gushyenga no kuvuyarara ndetse no kwinezeza mu kunywa inzoga? Ibi 
byose Imana yabyanditse mu gitabo cyayo ko ukutirinda. Ni mu buhe buryo ibi bihura 
n’ukuri kw’iteka ryose? Mbese wibagirwa ko muri ibyo birori byo kwinezeza haba hari 
Umuhamya nk’uko yari ari mu birori bya Belushaza? Iyaba umwenda udutandukanya n’isi 
itaboneshwa amaso wabashaga kuzingwa, wabona Umukiza ababajwe no kubona abantu 
batwawe no kwinezeza barya, banywa, batwawe no guseka no gushyenga byirikana Kristo 
mu ntekerezo kandi ari we huriro ry’ibyiringiro by’abatuye isi. {UB2 101.1} 

Abantu badashobora gutandukanya umuntu ukorera Imana n’utayikorera, ashobora 
gukururwa n’ayo mashyirahamwe adafite aho ahuriye n’Imana, ariko nta Mukristo nyakuri 
ushobora kugirira amahoro ahantu hameze hatyo. Umwuka utanga ubugingo wo mu ijuru 
ntuharangwa. Umutima w’Umukristo uba ingumba, kandi akumva adafite guhembura kuva 
kuri Mwuka Muziranenge nk’uko imisozi ya Gilbowa itarangwaga n’ikime n’imvura. {UB2 
101 . 2 } 

Rimwe na rimwe umuyoboke wa Kristo ashobora guhatirwa kureba ibirori by’ibinezeza bibi 
atabihisemo, nyamara azabyitegerezanya umutima uniha. Ururimi ruhavugwa si ururimi 
rw’I Kanani, kandi umwana w’Imana ntazigera ahitamo amashyirahamwe nk’ayo. Igihe 
bibaye ngombwa ko umwana w’Imana agera mu itsinda atahisemo, nimureke yisunge Imana 
kandi Uwiteka azamurinda. Nyamara ntabwo agomba guhara amahame amugenga uko 
byagenda kose n’uko ikigeragezo cyaba kiri kose. {UB2 101.3} 

SIIBYA KRISTO 

Ntabwo Kristo azigera ayobora abayoboke be kurahira indahiro zizabafatanya n’abantu 
badafitanye isano n’Imana, abantu batayoborwa n’imbaraga ya Mwuka wayo Muziranenge. 
Urugero rutunganye rwonyine rw’imico ni amategeko yera y’Imana, kandi ntibishoboka ko 
abantu bemera ko ayo mategeko agenga imibereho yabo bifatanya batishisha kandi mu 
rukundo rwa kivandimwe n’abantu bahindura ukuri kw’Imana ikinyoma kandi bagafata 
ubutware bw’Imana nk’ikintu kitagize icyo kivuze. {UB2 101.4} 

Hari umworera ukomeye uri hagati y’umuntu w’isi n’undi ukorera Imana mu 
bunyangamugayo. Ku byerekeye ingingo z”ingenzi ari zo: Imana, ukuri n’ubugingo 
bw’iteka ryose, intekerezo z’abo bantu bombi, impuhwe zabo ndetse n’ibyiyumviro byabo 

ntibihuza. Itsinda rimwe riri kwera nk’ingano zo gushyirwa mu kigega cy’Imana mu gihe 
irindi tsinda ari nk’urukungu rwo gutwikwa n’umriro urimbura. Ni mu buhe buryo hagati 
yayo hashobora kubaho guhuza ingamba n’imikorere? {UB2 101.5} 

“Ntimuzi yuko ubcuti bw’iby’isi butera kwangwa n’Imana? Nuko rero umuntu wese ushak 
akuba incuti y’iby’isi, aba yihinduye umwanzi w’Imana” (Yakobo 4:4). {UB2 102.1} 

“Ntawe ucyeza abami babiri kuko yakwanga umwe agakunda undi, ccyangwa yaguma kuri 
umwe agasuzugura undi. Ntimubasha gukorera Imana n’ubutunzi” (Matayo 6:24). {UB2 
102 . 2 } 

Nyamara tugomba kuba maso tukurinda guha intebe umwuka w’urwango no kutihanganira 
abandi. Ntabwo tugomba guhagarara twitaruye abandi dufite umutima usa no kuvuga tuti, 
“Ntimunyegere; ndera cyane kubarusha.” Ntimukikingirane ngo mwitarure bagenzi banyu, 
ahubwo mushake uko mwabagezaho ukuri kw’agaciro kenshi kwahiriye imitima yanyu 
ubwanyu. Nimureke bigaragare ko idini yanyu ari idini y’urukundo. {UB2 102.3} 

“Abe ari ko umucyo wanyu ubonekera imbere y’abantu, kugira ngo babone imirimo yanyu 
myiza, bahereko bahimbaze so wo mu ijuru” (Matayo 5:16). {UB2 102.4} 

Ariko niba turi Abakristo, tukagira Umwuka wa wawundi wapfuye kugira ngo akize abantu 
bave mu byaha byabo, tuzakunda ubugingo bwa bagenzi bacu twihanganira ibinezeza byabo 
by’ibyaha tubaba hafi cyangwa tubahindura. Ntabwo dushobora gushyigikira inzira 
biyemeje twifatanya nabo, tujya mu birori byabo n’inama zabo aho usanga Imana itahawe 
icyicaro cy’imbere. Gukora dutyo aho kugira ngo bibazanire inyungu, icyo byazakora gusa 
ni ukubatera gushidikanya ukuri kw’itorero ryacu. Kubera urugero rwacu twaba tubaye 
imicyo y’ibinyoma iyobora abantu ku kurimbuka. {UB2 102.5} 

Mperutse gusoma iby’ubwato bukomeye bwambukiranyaga inyanja, ubwo byari saa sita 
z’ijoro bwagonze igitare burameneka bikomeye. Abagenzi bari baburimo barakanguwe ari 
ukugira ngo barebane ubwoba bukomeye kaga gakomeye bari barimo. Barohamanye 
n’ubwato ubutazongera kuboneka. Umuntu wari ubuyoboye yari yibeshye ku mucyo 
yagombaga kwerekezaho wari ku musozi umuyobora maze bituma abantu amagana menshi 
batikira mu kanya gato. Iyo twerekanye imico igaragaza Kristo nabi, tuba twerekanye 
umucyo w’ibinyoma, kandi byanze bikunze abantu benshi bazayoby wa n’urugero rwacu. 
{UB2 102.6} 

Akaga Gaterwa No Guteshuka Mu By’umwuka 

Kandi Abakristo bifatanya n’amashyirahamwe y’iby’isi baba bigirira nabi ari nako bayobya 
abandi. Abantu bubaha Imana ntibashobora guhitamo abatubaha Imana ngo bababere incuti 

bityo ngo bye kubateshura. Igihe bari muri ayo mashyirahamwe baba bayoborwa 
n’amahame n’imigenzo y’iby’isi, kandi binyuze mu mbaraga yo kwifatanya ndetse 
n’akamenyero intekerezo zirushaho guhinduka zigasa n’ibyitegererezo by’isi. Urukundo 
bakundaga Imana rurakonja, kandi ntibagire icyifuzo cyo gusabana nayo. Bahinduka 
impumyi mu by’umwuka. Ntibashobora kubona itandukaniro riri hagati y’umuntu wica 
amategeko y’Imana n’abantu bubaha Imana kandi bagakurikiza amategeko yayo. Ikibi 
bacyita icyiza, n’icyiza bakacyita ikibi. Ukurabagirana kw’iby’iteka ryose kurazima. 
Bashobora kubwirwa ukuri mu buryo burimo imbaraga ikomeye, ariko ntibigera basonzera 
umutsima w’ubugingo cyangw ango bagirire inyota amazi y’agakiza. Banywera ku bitenga 
bitobotse bidashobora kubika amazi. Binyuze mu kwifatanya n’ab’isi, kwakira umwuka 
wabo biroroshye ndetse no guhindurwa n’uburyo babona ibintu bibateshura ku 
gusobanukirwa n’agaciro ka Yesu n’ak’ukuri. Kandi nibigera ku rwego rw’uko umwuka 
w’ab’isi utura mu mitima yacu, uzategeka n’ imibereho yacu. {UB2 102.7} 

Iyo abantu badategekwa n’Ijambo ry’Imana n’Umwuka wayo, baba ari ingaruzwamuheto 
za Satani, kandi ntabwo tuzi urwego rw’ibyaha ashobora kubagezaho. Umukurambere 
Yakobo yitegereje abishimira mu byaha. Yabonye umusaruro uzava mu kwifatanya nabo, 
maze yuzuye Umwuka aravuga ati, “Mutima wanjye, ntuzajye mu nama zabo za 
rwihereranwa, bwiza bwanjye ntugafatanye n’iteraniro ryabo” (Itangiriro 49:6). Ashyira 
ahagaragara ikimenyetso cy’imbuzi, kugira ngo aburire umuntu wese yirinde 
amshyirahamwe nk’ayo. Intumwa Pawulo atanga umuburo agira ati, “Ntimukifatanye 
n’imirimo y’ab’umwijima itagira umumaro” (Abefeso 5:11). “Ntimuyobe, kwifatanya 
n’ababi konona ingeso nziza” (lAbakorinto 15:33). {UB2 103.1} 

Umutima uyobejwe iyo wiringiye gahunda y’imikorere y’iby’isi ndetse n’ibihimbano 
by’abantu mu mwanya wo kwiringira Uwiteka Imana ya Isirayeli. Mbese umuntu ashobora 
kubona umuyobozi mwiza usumba Umwami Yesu? Mbese yabona umujyanama umuruta 
mu gihe cyo gushidikanya n’ibigeragezo? Mbese yabona umurinzi umuruta mu 
byago?Gufata ubwenge bw’Imana ukabusimbuza ubwenge bw’umuntu ni ubuyobe 
burimbura ubugingo. {UB2 103.2} 

Niba mushaka kubona icyo umuntu azakora igihe yanze imbagara y’ubuntu bw’Imana, 
nimurebe ibyabereye mu cyumba cy’urubanza, ubwo imbaga y’abantu yari irakaye cyane 
iyobowe n’abatambyi n’abakuru b’Abayahudi, basakuzaga basaba ko Umwana w’Imana 
apfa. Nimurebe Uwababajwe waturutse mu ijuru ahagaze iruhande rwa Baraba, Pilato 
ababaza uwo akwiriye kubarekurira. Urusaku rwavugijwe n’abantu amagana bari batwawe 
kandi bakoreshwa na Satani rwari uru ngo, “Kuraho uyu, utubohorere Baraba” (Luka 

23:18)! Maze igihe Pilato yabazaga uko agenza Yesu barasakuje bati, “Mubambe, 
mubambe!”(Luka23:21). {UB2 103.3} 

Kamere umuntu yari afite icyo gihe ni nayo afite ubu. Iyo habayeho gusuzugura Umuti 
Imana yatanze wagombye kuba warakijije kandi ukazahura kamere muntu, umwuka nka wa 
wundi ukomeza kuba mu mitima y’abantu, bityo ntidushobore kwiringira kuyoborwa nayo 
ngo dukomeze kuba indahemuka kuri Kristo. {UB2 103.4} 

Imana Ireba Ibihishwe 

Aya mashyirahamwe atayoborwa n’urukundo no kubaha Imana, ntabwo azatunganira 
umuntu. Ubucuruzi bwinshi bw’ayo mashyirahamwe buhabanye n’ubutabera no gukorera 
mu mucyo. Umuntu ufite amaso aboneye abasha kubona ikibi, ntabwo ashobora kugira 
uruhare mu bintu byinshi bibera muri aya mashyirahamwe. Ubwenge bwawe ubwabwo 
buzaguhamiriza ukuri kw’ibyo mvuga. Muri ayo mashyirahamwe, impano n’ubuhanga 
ndetse n’ubushobozi bwo kuvumbura Imana yahaye abantu akenshi birahindurwa bikaba 
ibikoresho byo guteza umubabaro, ubugome no kwikanyiza bariganya bagenzi babo. {UB2 
104.1} 

Nyamara abagize aya mashyirahamwe bahakana ibi. Ariko Imana ireba hirya y’isura inejeje 
kandi ikurura, ikareba amabanga, imigambi ihishwe ndetse n’imikorere nyakuri y’ayo 
mashyirahamwe. Nubwo amwe muri ayo mashyirahamwe ajya yitwaza Ijambo ry’Imana 
akarigira ishingiro ryayo, ahabanye n’amahame y’ubutungane. Indahiro abantu bahatirwa 
n’amwe mu mabwiriza y’ayo mashyirahamwe zisaba ko iyo hari amabanga yabo yamenwe 
byicisha uwayamennye. Nyamara hari n’bindi bihe abagize ayo mashyirahamwe barahirira 
guhishira abakoze amarorerwa. Abanyuranije n’ayo mabwiriza babakorera ibihabanye 
cyane n’amategeko y’Imana. {UB2 104.2} 

Ntabwo dushobora guteshuka ku kuri cyangwa ngo twitandukanye n’amahame atunganye 
tutihakanye Yesu we mbaraga zacu, gukuranuka kwacu ndetse no kwezwa kwacu. Twari 
dukwiriye kwemera tudashidikanya ko ikintu cyose mu buryo ubwo ari bwo bwose 
kidutandukanya n’ukuri n’ubutabera binyuze mu bufatanye n’imikoranire n’abantu 
kidashobora kutuzanira inyungu kandi ko gisuzuguza Imana mu buryo bukomeye. Imana 
yanga urunuka uburyo bwose bwo guhisha ukuri cyangwa gutwikira icyaha. {UB2 104.3} 

Uburiganya buba bwihishe muri ayo mashyirahamwe akora rwihishwa, kandi nta muntu 
n’umwe ushobora kwifatanya nayo ngo abe uw’umudendezo imbere y’Imana n’ijuru. 
Kamere yo gukora ibyiza irasigingira ikagera ku rwego rw’ibyo Imana ivuga ko 
bidatunganye bihabanye n’ubushake bwayo ndetse n’amategeko yayo. Umuntu uvuga ko 
akunda Imana, ashobora gushyirwa mu myanya y’icyubahiro muri aya mashyirahamwe, 

nyamara mu maso y’Imana aba yikojeje isoni nk’Umukristo kandi akarushaho 
kwitandukanya n’amahame yo gukiranuka n’ubutungane nyakuri. Aba yangiza imbaraga ze 
kandi zaraguzwe amaraso ya Yesu. Aba agurishirije ubugingo bwe,abutesheje agaciro. 
{UB2 104.4} 

Mu rurubanza rwayo rukiranuka, Imana izashyira iherezo kuri ayo mahyirahamwe yose; 
kandi igihe urubanza ruzashingwa ibitabo bikabumburwa, hazabaho guhishurwa k’uko 
kwishushanya na Kristo kw’ayo mashyiraahmwe yose. Abantu bahitamo kwifatanya n’ayo 
mashyirahamwe akora rwihishwa baba baramya ibigirwamana bidatekereza kandi bidafite 
ubushobozi bwo guhira no gukiza ubugingo nk’uko ibigirwamana by’Abahindu bimeze. 
{UB2 104.5} 

Ayo mashyirahamwe atanga inyungu zigaragara ko mu mirebere ya kimuntu ari imigisha 
ikomeye, nyamara atari yo ubigenzuje urugero rw’Imana. Inyuma y’izo nyungu zabo 
zigaragara haba hihishe intumwa za Satani. Uko hari inyungu nyinshi zinjira mu butunzi 
bwabo, ni na ko ibibi bizivamo birushaho gukomera no gushinga imizi. Uramutse 
ukurikiranye inkomoko y’indamu mbi zakungahaje aya mashyirahamwe, wasanga ari 
umuvumo. Ku byerekeranye n’aya mashyirahamwe, amagambo Elifazi yabwiye Yobu ni 
ay’ukuri: “Nabonye umupfapfa ashora imizi, ariko muri ako kanya mvuma ubuturo bwe” 
(Yobu 5:3). Ayo mashyirahamwe ni imitego Satani yateguriye kurohamo abantu. {UB2 
105.1} 

Ikibazo Cy’ubudahemuka Ku Mana 

Hari ibintu byinshi byemerwa kandi bigashyigikirwa n’ab’isi kandi ari ibicumuro ku Uwera 
wa Isirayeli. Byabaye akantu gato cyane kuri Eva gutandukana n’amabwiriza yihariye 
Imana yari yatanze maze agakora icyo Imana yari yamubujije, ndetse na Adamu bikamubera 
bityo, agakurikiza urugero rwa Eva. Nyamara icyo kintu cyari cyateguwe n’umushukanyi 
ukomeye kugira ngo arimbure imitima y’abantu abayobora ku gukurikiza intekerezo zabo 
bwite aho gukurikiza ubushake bw’Imana bwahishuwe. Bityo muri ayo mashyirahamwe 
hari amahame yubahirizwa atuma abantu baba munsi y’imbaraga y’ubushukanyi bwa 
Satani, akabayobya abakura mu nzira nziza akabayobora ku kwigomeka ku Mana no ku 
gusuzugura urugero rwayo rwera ry’ubutungane. Itegeko {UB2 105.2} 

Umukiza wacu adusubiriramo kenshi ni iri ngo, “Mube maso musenge, mutajya mu 
moshya” (Mariko 14:38). Mube maso, mube maso mufite ubushishozi n’ubwitonzi, nibitaba 
bityo Satani agera ku ntego ye yo kugusha mu mutego abo Kristo yicunguje amaraso ye. 
{UB2 105.3} 

Imana irabahamagara bana bayo kugira ngo mukore nk’abarebwa n’ijisho ryayo, ngo 
mukurikize urugero rwera rwo gukiranuka. Ubutabera bwayo n’ukuri kwayo ni yo mahame 
yari kwiriye gushing imizi gushinga imizi mu mutima wa buri wese. Umuntu urinda 
ubudahemuka bwe imbere y’Imana, azaba anatunganiye abantu. Nta muntu ukunda Imana 
mu by’ukuri uzashyira ubugingo bwe mu gishuko kubwo gushukishwa impongano 
y’izahabu n’ifeza, cyangwa icyubahiro cyangwa indi ndamu yose y’isi. “Kandi umuntu 
byamumarira iki gutunga ibintu byose byo ku isi, niyakwa ubugingo bwe? Mbese umuntu 
yatanga iki ngo acungure ubugingo bwe” (Mariko 8:36, 37). {UB2 105.4} 

Abakristo bagomba guca umurunga wose ubafatanya n’aya mashyirahamwe akora 
rwihishwa adategekwa n’Imana. Ntabwo bashobora kuba indahemuka kuri ayo 
mashirahamwe ngo banabe indahemuka ku Mana. Ubufatanye n’iyo miryango bugomba 
gusenywa nibitaba bityo muzayirunduriramo muse nayo maze ingaruka zibe kwifatanya 
nayo burundu kandi bizaca imirunga ibafatanya n’abakunda kandi bakubaha Imana. Uko 
icyo byamusaba cyose cyaba gikomeye, Umukristo azazibukira ibyo bintu bibera 
imbogamizi imibereho ye y’iby’umwuka. Ibyiza ni ugutakaza amafaranga, ubutunzi ndetse 
n’ubuzima ubwabwo aho gushyira mu kaga inyungu z’ubugingo. {UB2 105.5} 

Ibisonga By’Imana 

Mwebwe abifatanyije n’iyo miryango ikora rwihishwa, mwiringiye itsinda rizasenywa. 
Ntabwo mwiringira Uwiteka Imana ya Isirayeli, ngo mushake mushishikariye kumenya 
ubushake bwe ndetse no gukurikira inzira ye. Iyo mushora amafaranga muri ayo 
mashyirahamwe, mubikora mwiringiye guteganyiriza ahazaza. Mwayahaye igihe cyanyu, 
ibitekerezo, murayakorera kandi muyaha n’amafaranga mu gihe umurimo wa Kristo {UB2 
106.1} 

wirengagijwe. Ifaranga ryose mwishyura muri ayo mashyirahamwe riba ritandukanijwe 
n’umurimo w’Imana rikaba nk’iryarohamye mu nyanja. Ariko se uyu mutungo 
ntimwawuragijwe n’Imana kugira ngo ukoreshwe mu murimo wayo kubw’agakiza ka 
bagenzi banyu? Iyo muyashora ahantu adashobora kubahisha Imana cyangwa ngo yungure 
abantu, muba musubira mu cyaha cya wa mugaragu mubi wacukuriye italanto ya Shebuja. 
{UB2 106.2} 

Ntabwo Shebuja yari yararagije icyo gisonga kibi umutungo mwinshi, ahubwo yari itaranto 
imwe gusa. Ntabwo uwo muntu yashoye iyo taranto imwe kugira ngo izungure Imana; 
yayihishe mu gitaka, yivovota avuga ko Shebuja ari Umutware w’umunyamwaga, usarura 
aho atabibye kandi agahunika ibyo atagosoye. Ukwikanyiza yagaragaje ndetse no kwivovota 
yagize, nk’aho Imana yari kumusaba ibyo adafitiye ubumganzira, byagaragaje ko atari azi 

Imana cyangwa uwo yari yaratumye ari we Yesu Kristo. Ibyo yari afite byose byari 
umutungo w’Imana ubwayo kandi yari yarabiragijwe kugira ngo abikoreshereze Imana. Iyo 
avuga ati, “ndatinya, ndagenda mpisha italanto yawe mu butaka” (Matayo 25:15), 
yagaragaje ko iyo talanto yari yayihawe n’Imana. {UB2 106.3} 

None se Shebuja yavuze iki? « Wa mugaragu mubi we, wa munyabute we, ko wari uzi ko 
nsarura aho ntabibye, mpunika ibyo ntagosoye » (Matayo 25 :26). {UB2 106.4} 

Ahangaha Shebuja asubira mu magambo y’uwo mugaragu, atari uko yemera ukuri 
kuyarimo, ahubwo yerekana ibyo uwo mugaragu yari akwiriye kuba yarakoze ukurikije ibyo 
yivugiye. Mu yandi magambo, Shebuja yaravuze ati, “Nta muhati wigeze ukoresha ngo 
ucuruze umutungo nakuragije, kandi ngo ubone inyungu yo kwamamaza ikuzo ryanjye mu 
isi. “Kuki utabikije imari yawe mu isanduku yo kuzigama? Aho ngarukiye mba nyibikuje 
hamwe n’inyungu zayo, Nimumwake izo zahabu muzihe uwahawe ibiro ijana na mirongo 
itanu, kuko ufite wese azongererwa,naho udafite na busa azakwa n’utwo yaririragaho. Uwo 
mugaragu mubi nimumujugunye hanze mu mwijima, ni ho bazaririra kandi bagahekenya 
amenyo” (Matayo 25:27-30; Bibiliya Ijambo ry’Imana). Iri somo ryahawe umuntu wese 
wamurikiwe n’umucyo w’ukuri. {UB2 106.5} 

Ntabwo dukwiriye kwibagirwa ko muri iyi si Imana yadushyize imbere igipimo kugira ngo 
twihitiremo ibidukwiriye mu mibereho y’ahazaza. Nta muntu n’umwe ushobora kwinjira 
mu ijuru afite imico yandujwe no kwikanyiza. Kubw’ibyo, Imana idushyira ku gipimo 
ituragiza ubutunzi bw’igihe gito kugira ngo uko tubukoresha bibashe kugaragaza niba 
dushobora kuragizwa ubutunzi bw’iteka ryose. Keretse gusa imibereho ya Kristo yo 
kwitanga nigaragarira mu buzima bwacu, niho dushobora kuba duhuje n’ijuru kandi 
dukwiriye kuryinjiramo. {UB2 106.6} 

Ubutunzi Bwacu Tububika He? 

Ariko icyo ab’isi bitayeho cyane kandi bagambiriye ni ukubona inyungu z’ibifatika by’igihe 
gito, kugeza ubwo birengiza inyungu z’iby’umwuka. Uko ni nako bimeze kuri bamwe mu 
bagize itorero. Igihe ku iherezo bazahamagarirwa kumurikira Imana ibyo bakoze, ntabwo 
bazakorwa n’isoni gusa ahubwo bazanatangazwa nuko batasobanukiwe n’ ubutunzi nyakuri 
kandi ntibabe barabitse ubutunzi mu ijuru. Impano zabo n’amaturo yabo babihaye abanzi 
b’iby’ukuri, biringiye ko igihe kizagera muri ubu buzima maze bagahabwa inyungu iva 
kubyo bashoye. Bashobora kuragiza imitungo yabo amashyiraamwe akora rwihishwa, ariko 
iyo umurimo w’Imana ukeneye umutungo Imana yaragije abantu, bumva bitabashishikaje, 
ntabwo bazirikana impano Imana yabahaye. Bahinduwe impumyi n’inama z’iyi si. {UB2 
107.1} 

Baravuga bati, “Nta kintu mfite cyo guha uyu mushinga kubera ko nta nyungu nzakuramo. 
Iyo nishyura umutungo ujya mu ishyirahamwe mba nzigamira ahazaza, kandi hamwe n’ibi, 
ngomba kubika uruhare rwo gukoresha mu binezeza. Ntabwo nshobora kureka ibyo 
binezeza. Kuki itorero ryakwiringira ko nafasha mu gukemura ubwo bukene buhora 
bugaruka? ‘Databuja nari nzi ko uri umunyamwaga, ko usarura aho utabibye, ko uhunuka 
ibyo utagosoye ndatinya ndagenda mpisha italanto yawe mu butaka’ [Matayo 25:24, 25] 
niringiye ko igihe kimwe izampa inyungu.’” {UB2 107.2} 

Umukiza aratubwira ati, “Ntimukibikire ubutunzi mu isi, aho inyenzi n’ingese ziburya, 
kandi abajura bacukura bakabwiba. Ahubwo mwibikire ubutunzi mu ijuru, aho inyenzi 
n’ingese zitaburya, n’abajura ntibacukurengo babwibe, kuko aho ubutunzi bwawe buri ari 
ho n’umutima wawe uzaba” (Matayo 6:19-21). {UB2 107.3} 

Abantu benshi barundanya ubutunzi bwabo muri ayo mashyirahamwe akora rwihishwa. 
Mbese ntidushobora kubona ko imitima yabo ari muri ayo mashyirahamwe? Uko ibihamya 
by’ukuri byaba bikomeye kose, buhoro buhoro kwa kuri kugenda gutakaza umucyo wako, 
imbaraga zako, iby’ijuru bigahanagurika mu ntekerezo. Agaciro k’ikuzo ry’iteka ryose, 
impano Imana itanga kubw’imibereho yumvira, kagaragara ko ari ingingo idakwiriye 
kwitabwaho ugereranije n’inyungu zigomba kuva mu kurundanya ubutunzi bw’isi. Abantu 
benshi basonzeye kandi bafitiye inyota umutsima n’amazi by’ubugingo; nyamara se ibyo 
bivuze iki ku muntu ufite umutima urangamiye isi. Abantu benshi baba bavugisha ibikorwa 
byabo cyangwa amagambo yabo bavuga bati, “Sinshobora guhara inyungu mfite muri ubu 
butunzi bw’isi kugira ngo ndengere inyungu z’iteka ryose. Ubugingo buzaza buri kure 
yanjye cyane ku buryo ntabwishingikirizaho. Mpisemo ubutunzi bw’isi, kandi iby’ahazaza 
nzaba mbyitaho igihe nikigera. Imana ni nziza kandi ni inyamababazi.” Mugaragu mubi! 
Ubwo ukomeza muri iyo nzira, umugabane wawe uri hamwe n’uw’indyarya n’abatizera. 
Gutwarwa no kuba mu byumba muhuriramo, amafunguro ya nijoro ndetse n’incuti zikunda 
iby’isi, biyobora ku kwibagirwa Imana no gusuzugura izina ryayo nkuko byagenze mu 
munsi mukuru wa Belushaza. {UB2 107.4} 

Mbese Uzakorana N’Imana? 

Hari ubuhumyi buri mu ntekerezo z’umuntu abyihitiyemo. Yesu yaravuze ati, “Kuko 
umutima w’ubu bwoko ufite ibinure, amatwi yabo akaba ari ibihuri, amaso yabo 
bakayahumiriza, ngo batarebesha amaso, batumvisha amatwi, batamenyesha umutima, 
bagahindukirango bakizwe” (Matato 13:15). Umurimo Imana ikora kubw’agakiza k’umuntu 
ni wo murimo ufite agaciro gakomeye ugomba gukorwa muri iyi si yacu; ariko abantu benshi 
ntibabibona kubera ko intekerezo zabo ziri mu ruhande rw’umwanzi kurusha uko zaba 
hamwe n’ingabo z’indahemuka za Kristo. Ntabwo babona ko umuntu akeneye gukorana 


108 



n’intumwa zo mu ijuru. Umukiza yaradutegetse ati, “Musohoze agakiza kanyu mutinya, 
muhinda imishyitsi, kuko Imana ari yo ibatera gukunda no gukora ibyo yishimira ” 
(Abafilipi 12:12,13). Uyu ni umugambi Imana yaduhishuriye kugira ngo utuyobore mu 
migambi yose na gahunda zo mu buzima. Nyamara iyo abantu basenga bavuga ngo, 
“Ubwami bwawe buze. Ibyo ushaka bibeho mu isi, nk’uko biba mu ijuru” (Matayo 6:10), 
abantu benshi birengagiza uburyo Imana yashinga ubwami bwayo. {UB2 108.1} 

Igihe bazafata ko ibintu byose ari igihombo kugira ngo baronke Kristo, amaso yabo azaba 
yarahumuwe kugira ngo abone ibintu nk’uko biri. Icyo gihe bazatera umugongo ibirangaza 
by’isi barangamire iby’ijuru. Bazabona kamere nyakuri y’ab’isi, maze bave ku binezeza 
kamere baha agaciro ndetse n’ibintu bakunda cyane. {UB2 108.2} 

Ijuru ryose ribahanze amaso mwebwe abavuga ko mwizera ukuri kwera kwahawe abantu. 
Abamarayika bategerezanije amatsiko gufatanya namwe mu murimo wo gukora 
kubw’agakiza k’abantu. Mbese muzanga uku gufatanya n’ijuru maze mukomeze kugirana 
ubumwe n’amashyirahamwe atarangwamo kubaha Imana, aho amategeko yayo 
akandagirwa? Mbese ukuri kuba kwarabagezeho mu buhe buryo iyo abandi nabo baba 
bataritaye ku kujya mbere kwako nk’uko bamwe muri mwe babigenza? Umurimo w’Imana 
usaba ubufasha bwacu kugira ngo ushinge imizi ku rufatiro nyarwo kandi ngo ukuri kubashe 
kugezwa ahantu hashya, kubwirwe abantu bari hafi kurimbuka. Mbese mwebwe abavuga 
ko muri abana b’Imana mushobora kwanga gufasha muri uyu murimo? Mbese kugira ngo 
mubone inyungu z’iby’isi muzlmana ubutunzi bwanyu ngo butajya mu mutungo w’Imana, 
kandi mureke umurimo wayo wirengagizwe mu buryobukomeye. Birababaza cyane kubona 
ibintu byagombye kuba byarakozwe mu murimo wo gukiza abantu iyo imitima n’umurimo 
by’abantu bose bavuga ko bizera ukuri biba byareguriwe Imana nta kwizigama. Umurimo 
ntiwakozwe mu buryo bukwiriye. Iyaba kamere yarahishwe muri Kristo binyuze mu buryo 
buragwa n’ubwenge, abanyabyaha baba barayobotse ukuri, kandi uyu munsi baba bakorana 
n’Imana. {UB2 108.3} 

Noneho, mbere y’uko igihe kigera ubwo muzamurikira Imana ibyo mwakoze, ndabingingira 
kumvira Ijambo ryayo, “Mwibikira ubutunzi mu ijuru” (Matayo 6:20; Luka 12:33), aho 
kububika mu mashyirahamwe akora rwihishwa. Zirikana ko hariho Umutunzi umwe 
rukumbi, nyir’isi n’ijuru, kandi umuntu wese n’igihe afite, ubwenge bwe, umutungo we ari 
uwa Kristo wishyuye inshungu y’ubugingo bwe. Imana ifite uburenganzira bukwiye bwo 
kudusaba kuyikorera iteka no kuyikunda byimazeyo. Icyo ukwiriye kugenderaho ni 
ubushake bw’Imana ntabwo ari ibikunezeza. Kandi nubwo utagwiza ubutunzi mu buryo 
bwihuse, uri kubika ubutunzi mu ijuru. Ni nde wo mu itorero wiyemeje gushikama ku 
mirehoye y’iby’umwuka? Ni nde uzakuza imibereho ihishura umuhati wa Gikristo 

n’imbaraga zidacogora. Ni nde utazatsindwa cyangwa ngo acike intege agundira ubutunzi 
kugira ngo yite ku narinjye, ahubwo agakorana n’Imana nk’uko Yesu yabigenje? {UB2 
109.1} 

Abantu bose baharanira kuzambikwa ikamba ry’ubugingo buhoraho, bazageragezwa nkuko 
Umwami wabo yageragejwe mbere. Yasezeraniwe guhabwa ubwami bwo ku isi iyo 
apfukama akaramya Satani. Iyo Kristo atsindwa n’iki gishuko, isi iba yaragiye munsi 
y’ubutware bwa Satani. Ariko dushime Imana, ubumana bwayo bwarasiye mu bumuntu. 
Imana yakoze icyo umuntu wese ashobora gukora mu izina no mu mbaraga za Yesu. 
Yaravuze ati, “Genda Satani, kuko handitswe ngo, ‘Uramye Uwiteka Imana yawe, abe ari 
yo ukorra yonyine. ’” (Matayo 4:10). Niba ubu ari bwo buryo uhangana n’ikigeragezo, Satani 
azava aho uri nk’uko yavuye iruhande rwa Kristo, kandi abamarayika bazagukorera nk’uko 
bakoreye Yesu. {UB2 109.2} 

Abantu bose batekereje kandi bakavuga ku nyungu zikomeye zagerwaho kubwo kwifatanya 
n’ab’isi, Uwiteka ababwirira mu muhanuzi Malaki ati: {UB2 109.3} 

“Amagambo mwamvuze yari akomeye, ni ko Uwiteka avuga, nyamara murabaza muti, 
‘Twakuvuze iki?’ Mwavuze yuko gukorera Imana ari nta mumaro, kandi muti, 
‘Byatumariye iki ubwo twitonderaga amategeko yayo, tukagendera imbere y’Uwiteka 
Nyiringabo twambaye ibyo kwirabura?’ None abibone nibo twita abanyamahirwe, ni koko 
abakora ibyaha barakomezwa, ndetse bagerageza Imana bagakizwa” (Malaki 3:13-15). 
“Maze abubahaga Uwiteka baraganiraga Uwiteka agatega amatwi akumva, nuko igitabo 
igitabo kikandikirwa imbere ye cy’urwibitso rw’abubahaga Uwiteka bakita ku izina rye. 
Uwiteka Nyiringabo aravuga ati, ‘Bazaba abanjye umunsi nzakoreraho bazaba amatungo 
yanjye bwite, nzabababarira nk’uko umuntu ababarira umwana we umukorera. Ubwo nibwo 
muzagaruka mukamenya gutandukanya abakiranutsi n’abanyabyaha, abakorera Imana 
n’abatayikorera. Dore hazaza umunsi utwika nk’itanura ry’umuriro, abibone bose n’inkozi 
z’ibibi zose bazaba ibishingwe, maze habe umunsi uzabatwika bashire, ni ko Uwiteka 
Nyiringabo avuga, ntuzabasigiraumuzi cyangwa ishami ‘” (Malaki 3:16- 4:1). {UB2 109.4} 

Aha mu isi hariho abantu bafatwa ko batoneshejwe cyane; ariko igihe kiraje ubwo abana 
b’Imana bavugwa mu buryo bwihariye nk’abahawe icyubahiro n’Imana kubera ko 
bayubashye. {UB2 110.1} 

“Nimurebe urukundo ruhebuje Data wa twese yadukunze, rwatumye twitwa abana b’Imana 
kandi ni ko turi. Ni cyo gituma ab’isi batatumenye kuko batayimenye. Bakundwa, ubu turi 
abana b’Imana ariko uko tuzamera ntikurerekanwa. Icyakora icyo tuzi ni uko Yesu 

niyerekanwa , tuzasa nawe kuko tuzamureba uko ari. Kandi ufite ibyo byiringiro muri we 
yiboneza nk’uko uwo aboneye” (lYohana 3:1-3). {UB2 110.2} 

Uburyo Buboneye 

Nubwo icyubahiro cy’igihe gito ndetse n’ubutunzi n’ubushobozi ari zo ngingo zikomeye z’ 
imigambi y’abatuye iyi si, Uwiteka agaragaza ikintu gifite agaciro kiri mu migambi yacu 
ikomeye: {UB2 110.3} 

“Uwiteka avuga atya ati ‘Umunyabwenge ye kwirata ubwenge bwe, n’intwari ye kwirata 
ubutwari bwayo, umutunzi ye kwirata ubutunzi bwe, ahubwo uwirata yirate yuko 
asobanukiwe akamenya yuko ari jye Uwiteka ugira imbabazi no kutabera no gukiranuka mu 
isi, kuko ibyo ari byo nishimira. Ni ko Uwiteka avuga.’ Dore iminsi igiye kuza, ni ko 
Uwiteka avuga, ubwo nzahana abakebwe bose bafite umutima utakebwe” (Yeremiya 9:22- 
25). {UB2 110.4} 

“Kuko mu Byanditswe harimo aya magambo ngo, ‘Dore ndashyira muri Siyoni ibuye 
rikomeza imfuruka, ryatoranijwe kandi ry’igiciro cyinshi, kandi uryizera ntazakorwa 
n’isoni.’ Nuko rero, mwebwe ubwo mwizeye, muzi ko ari iby’igiciro cyinshi koko, naho ku 
batizera, ‘Ibuye abubatsi banze ni ryo ryahindutse irikomeza imfuruka, ni ibuye risitaza 
n’urutare rugusha.’ Basitara ku ijambo ry’Imana ntibaryumvire kandi ari bo ryagenewe. 
Ariko mwebweho muri ubwoko bwatoranyijwe, abatambyi b’ubwami, ishyanga ryera 
n’abantu Imana yaronse, kugira ngo mwamamaze ishimwe ry’Iyabahamagaye, ikabakura 
mu mwijima ikabageza mu mucyo wayo w’itangaza” (lPetero 2:6-9). {UB2 110.5} 

“Nuko mukenyere mu mitima yanyu, mwirinde ibisindisha, mwiringire rwose impano 
y’ubuntu muzazanirwa , ubwo Yesu Kristo azahishurwa. Mube nk’abana bumvira, 
ntimwishushanye n’irari mwagiraga kera mukiri injiji. Ahubwo nk’uko uwabahamagaye ari 
uwera, abe ari ko namwe muba abera mu ngeso zanyu zose. Kuko byanditswe ngo, ‘Muzabe 
abera kuko ndi uwera.’ Kandi ubwo uwo mwambaza mumwita so, ari ucira umuntu wese 
urubanza rukwiriye ibyo yakoze ntarobanure ku butoni, mumare iminsi y’ubusuhuke 
bwanyu mutinya. Kuko muzi yuko ibyo mwacungujwe ngo muve mu ngeso zanyu zitagira 
umumaro mwatojwe na ba sekuruza banyu, atari ibyangirika nk’ifeza cyangwa izahabu, 
ahubwo mwaacungujwe amaraso y’igiciro cyinshi, nk’ay’umwana w’intama utagira inenge 
cyangwa ibara, ari yo ya Kristo” (lPetero 1:13- 19).- Pamphlet published in 1893, Should 
Christian Be Members of Secret Society ? {UB2 110.6} 

Ntibyashoboka Ko Bashyirwaho Ikimenyetso Cy’Imana 


Abantu bahagaze munsi y’ibendera risize amaraso ry’Igikomangoma Imanuweli 
ntibashobora kwifatanya n’ishyirahamwe rikora rwihishwa nka Free Mason n’andi nk’ayo. 
Ikimenyetso cy’Imana Ihoraho ntikizashyirwa ku muntu uwo ari we wese ukomeza 
kwifatanya n’imiryango nk’iyo nyuma y’aho umucyo w’ukuri urasiye mu nzira anyuramo. 
Ntabwo Kristo agabanijemo ibice, kandi abakristo ntibashobora gukorera Imana na mamoni 
[ikigirwamana cy’ubutunzi]. Uwiteka aravuga ati, “Nuko muve hagati ya ba bandi, 
mwitandukanye,... Kandi ntimugakore ku kintu gihumanye. Nanjye nzabakira, namwe 
muzambera abahungu n’abakobwa, ni ko Uwiteka Ushoborabyose avuga” (2Abakorinto 
6:17, 18). -Letter 21, 1893. (Ibaruwa21, 1893) {UB2 111.1} 

Igice Cya 14 - Kwirinda Amakimbirane Mu Murimo 


Igihe kirihuta bwangu ubwo imbaraga iyobora amashyirahamwe y’abakozi azaba 
abangamye cyane. Inshuro nyinshi Uwiteka yatanze amabwiriza ko abantu bacu bagomba 
gukura imiryango yabo mu mijyi bakayijyana mu byaro aho bashobora kwishakira 
ibizabatunga kubera ko mu gihe kizaza ikibazo cyo kugura no kugurisha kizaba gikomeye 
cyane. Guhera none twari dukwiriye kumvira amabwiriza twahawe kenshi: Nimuve mu 
mijyi mujye mu turere tw’icyaro aho amazu adacucitse ari naho mutazabangamirwa 
n’abanzi. -Letter 5, 1904. (Ibaruwa5, 1904). {UB2 112.1} 

Kwirinda Imivurungano Yo Mu Birori 

Abantu bihurije hamwe kurwanya Uwiteka Nyiringabo. Uko kwishyira hamwe kuzakomeza 
kubaho kugeza igihe Kristo azava aho asabira imbere y’intebe y’imbabazi maze akambara 
imyenda aje guhora. Intumwa za Satani ziri mu mujyi yose, zikora ubudatuza zihuriza mu 
birori byo kwinezeza abantu barwanya amategeko y’Imana. Abiyita abera n’abatizera 
babyiyemeje bafata umwanya muri ibyo birori. Ku bwoko bw’Imana iki ntabwo ari igihe 
cyo gucika intege. Ntabwo dushobora kureka kuba maso n’akanya na gato - Testimonies, 
vol. 8, p.42 (1904). {UB2 112.2} 

Amashyirahamwe y’ubucuruzi azaba kimwe mu bizazanira iyi si akaga katigeze kabaho 
kuva igihe isi yabereyeho. -Letter 200, 1903. {UB2 112.3} 

Amakimbirane Y’amashyirahamwe Y’ubucuruzi N’ay’abakozi 

Umurimo w’ubwoko bw’Imana ni ukwitegura ibizaba mu gihe kizaza, ari byo bigiye 
kuzababaho bidatinze bizane n’imbaraga itera ubuhumyi. Amashyirahamwe aharanira 
inyungu zayo bwite azashingwa mu isi. {UB2 112.4} 

Aabantu bazifatanyiriza mu mashyirahamwe azabakomatanyiriza mu nzitiro z’umwanzi. 
Abantu bake bazishyira hamwe kugira ngo bafate umutungo ubasha kuboneka mu nzira 
zimwe z’ubucuruzi. Hazashingwa amashyirahamwe y’ubucuruzi, kandi abantu bazanga 
kujya muri ayo mashyirahamwe bazaba ari bantu biteze kubona akaga. - Letter 26, 1903. 
{UB2 112.5} 

Kwitega Icyo Kibazo 

Amashyirahamwe y’ubucuruzi no gufatanya by’ab’isi ni umutego. Bavandimwe 
mubyirinde, mubigendere kure. Ntimukifatanye nabyo kubera ko bitewe n’ayo 
mashyirahamwe n’ubwo bufatanye, bidatinze bizakomerera ibigo byacu cyane gukorera 
umurimo wabyo mu mijyi. Umuburo ntanga ni uyu ngo: Nimuve muri iyo mijyi. 

Ntimukagire ibigo by’ubuvuzi mwubaka mu mijyi. Mwigishe abantu bacu kuva mu mijyi 
bajye mu cyaro aho bashobora kubona umurima muto aho bashyinga urugo rwabo n’abana 
babo... {UB2 113.1} 

Amazu yacu acuruza ibyokurya agaomba kuba mu mijyi; kubera ko bitagenze bityo abakozi 
bakora muri ayo mazu ntibashobora kugera ku bantu ngo babigishe amahame y’imibereho 
itunganye. Kandi bidatinze tuzaba tugomba gukorera mu mazu akorerwamo inama mu 
mijyi. Nyamara amaherezo mu mijyi hazabaho umuvurungano n’urujijo ku buryo abazifuza 
kuyivamo bitazabashobokera. Tugomba kwitegura ibyo bibazo. Uyu niwo mucyo nahawe.- 
General Conference Bulletin, April 6, 1903. {UB2 113.2} 

Gukomera Ku Mwihariko Wacu 

Mu myaka myinshi nagiye mpabwa umucyo udasanzwe uvuga ko umurimo wacu 
udakwiriye kwibanda mu mijyi. Imivurungano n’urudubi byuzuye iyi mijyi, ingorane 
ziterwa n’amashyirahamwe y’abakozi ndetse n’imyigaragambyo, bizabera umurimo wacu 
inkomyi ikomeye. Abantu bari kugerageza gushaka abari mu bucuruzi butandukanye kugira 
ngo babazane mu mashyirahamwe. Uyu si umugambi w’Imana, ahubwo ni umugambi 
w’imbaraga tutari dukwiriye guha agaciro. Ijambo ry’Imana riri gusohora; abanyabyaha bari 
kwifatanyiriza hamwe mu miba yiteguye gutwikwa. {UB2 113.3} 

Muri iki gihe tugomba gukoresha ubushobozi bwose twahawe tubwira abatuye isi ubutumwa 
buheruka bw’imbuzi. Muri uyu murimo tugomba gukomera ku mwihariko wacu. Ntabwo 
tugomba kwifatanya n’amashyirahamwe akora rwihishwa cyangwa ay’ubucuruzi. Tugomba 
guhagarara turi ab’umudendezo mu Mana, duhora dushaka inama kuri Kristo. Amatsinda 
yacu yose agomba gukorwa tuzirikana agaciro k’umurimo tugomba gukorera Imana. - 
Testimonies, vol.7, p.84 (1902). {UB2 113.4} 

Iyo Amategeko Cumi Yirengagijwe 

Ayo mashyirahamwe ni kimwe mu bimenyetso bigaragaza iminsi ya nyuma. Abantu bariho 
ba kwikusanyiriza mu miba yenda gutwikwa. Bashobora kuba ari bamwe mu bagize itorero, 
ariko igihe bakibarizwa muri ayo mashyirahamwe, ntibashoboraa gukurikiza amategeko 
y’Imana; kubera ko kuyabamo bibazanira kwirengagiza amategeko cumi yose. {UB2 113.5} 

“Ukundishe Uwiteka Imana yawe umutima wawe wose, n’ubugingo bwawe bwose, 
n’imbaraga zawe zose, n’ubwenge bwawe bwose; kandi ukunde mugenzi wawe nk’uko 
wikunda” (Luka 10:27). {UB2 114.1} 

Aya magambo avuga mu nshamake inshingano yose y’umuntu. Asobanuye kwegurirwa 
umurimo w’Imana k’umuntu wese uko yakabaye: umubiri, ubugingo n’umwuka. Ni mu 

buhe buryo abantu bakumvira aya magambo kandi bakanarahirira gushyigikira 
amashyirahamwe abuza abaturanyi babo umudendezo wo kugira icyo bakora? Na none 
kandi ni mu buhe buryo abantu bashbora kumvira aya magambo kandi bagakora 
amashyirahamwe abuza amatsinda yambura abantu bakennye cyane amahirwe yabo mu 
buryo butunganye, ababuza kugura no kugurisha akabemerera gusa hari ibyangombwa 
bujuje? - Letter 26, 1903. (Ibaruwa 26, 1903) {UB2 114.2} 

Amashyirahamwe Yashinzwe Cyangwa Azashingwa 

Abavuga ko ari abana b’Imana uko byagenda kose ntibagomba kwifatanya 
n’amashyirahamwe y’abakozi yashinzwe cyangwa ashobora kuzashingwa. Ibi Uwiteka 
arabibuzanya. Mbese abiga ubuhanuzi nibashobora kubona no gusobanukirwa ibiri imbere 
yacu?- Letter 201, 1902. (Ibaruwa201, 1902) {UB2 114.3} 

Umugabane Wa Kane - Inama Zigirwa Abakozi 
Ijambo Ry’ibanze 

Ubutumwa bwinshi bw’ingirakamaro bwabonetse mu dutabo twitwaga ‘Notebook Leaflets’ 
bwandikiwe abakozi b’Abadiventisiti b’umunsi wa Karindwi by’umwihariko. Kubera ko 
Inama zimwe nk’izo zitabonetse mu bindi bitabo bya Ellen G. White byasohotse vuba, ubu 
noneho ziboneka muri iki gitabo. Umusomyi azasanga ko ubu butumwa buvuga ingingo 
nyinshi zifite akamaro kihariye ku murimo ndetse no ku bantu bose biyeguriye gukoresha 
impano zabo mu murimo w’Imana. {UB2 115.1} 

Igice giheruka uyu mugabane w’iki gitabo cyandikiwe D. M. Canright, wari umukozi 
w’Itorero ry’Abadiventisiti w’umunsi wa karindwi nyamara agahitamo kuva mu ngabo 
z’itorero ryasigaye. Izina rye rizwi na benshi muri twe. Yari umugabo wiringirwaga kandi 
agakundwa n’abayobozi ndetse n’abavugabutumwa b’abakorerabushake, nyamara yameye 
ko mu mutima we hinjira akabuto ko kutiringira no gusharira maze kagakura kugeza ubwo 
amaherezo yaje kwitandukanya n’itorero. D. {UB2 115.2} 

M. Canright yavuye mu itorero incuro eshatu agenda arigarukamo. Ellen White yagerageje 
kumukomeza incuro nyinshi. Ubutumwa bumwe bwo kumwinginga buvugwa muri iki gice. 
Muri iki gice hazanakoreshwa amagambo akomoka mu bundi butumwa bwinshi. {UB2 
115.3} 

Mu mwaka wa 1889. D. M. Canright yitandukanyije burundu n’itorero ryasigaye. 
Ubutumwa bwo kwinginga yandikiwe buri ku iherezo ry’iki gice bushobora gutera 
Umudiventisiti w’umunsi wa karindwi wese kongera kwisuzuma kandi agahungira mu 
Mana, nibitaba bityo azagambanira umurimo w’Imana kandi arwanye umurimo Imana 
ikorera mu isi. {UB2 115.4} 

Abashinzwe Kurinda Inyandiko Za E. G. White. 

Igice Cya 15 - Umuburo Uzumvikana 


Tugeze mu minsi iheruka amateka y’iyi si, kandi hari ubwo tudatangazwa n’ibyerekeye 
ubuhakanyi no kwanga ukuri. Ubu kutizera kwahindutse umurimo mwiza abantu bakora 
uberekeza ku kurimbuka kw’ubugingo bwabo. Hari akaga gahoraho ko kwiyoberanya 
kw’ababwiriza bahagarara ku ruhimbi bafite imibereho ihabanye n’amagambo bavuga; 
nyamara ijwi ry’umuburo no gucyaha rizahora ryumvikana kugeza ku iherezo. Abantu 
bahamwa n’icyaha cyo kujya mu bikorwa batari bakwiriye kujyamo, iyo bacyashwe 
cyangwa bakagirwa inama binyuze mu bakozi bashyizweho n’Uwiteka, ntibazumvira 
ubutumwa kandi bazanga gukosorwa. Bazakomeza kwinangira nk’uko Farawo na 
Nebukadinezari babigenje kugeza igihe Uwiteka azakuraho inzitwazo zabo maze imitima 
ikinangira. Ijambo ry’Uwiteka rizabageraho; ariko nibahitamo kutaryumva, Uwiteka 
azababaraho kurimbuka kwabo. {UB2 116.1} 

Muri Yohana Umubatiza, Uwiteka yiteguriyemo intumwa yo gutegurira Umukiza inzira. 
Yagombaga kubwira abatuye isi ubuhamya budakebakeba acyaha kandi arwanya icyaha. 
Igihe Luka avuga ku nshingano n’umurimo bya Yohana Umubatiza aravuga ati, 
“Azagendera imbere yayo mu mwuka w’ububasha bwa Eliya, asanganye imitima ya ba se 
n’iy’abana, n’abatumvira Imana azabayobora mu bwenge bw’abakiranutsi ngo ategure 
ubwoko bwatunganirijwe Umwami Imana” (Luka 1:17). {UB2 116.2} 

Benshi mu Bafarisayo n’Abasadukayo baje kubatizwa umubatizo wa Yohana, maze Yohana 
arababwira ati, “Mwa rubyaro rw’impiri mwe, ni nde wabagiriye inama yo guhunga 
uburakari bw’Imana bwegereje? Nuko rero nk’uko igiti cyera imbuto, abe ari ko namwe 
mugira imigenzereze myiza yerekana ko mwihannye, kandi ntimukirate muti, ‘Turi bene 
Aburahamu.’ Erega ndahamya ko no muri aya mabuye Imana ibasha kuremamo bene 
Aburahamu! Ndetse n’ubu intorezo irabanguye kugira ngo iteme ibiti ibihereye ku mizi. 
Nuko rero igiti cyose kitera imbuto nziza kigiye gutemwa gitwikwe. Jyewe ndababatirisha 
amazi kugira go mwihane, ariko nyuma yanjye hagiye kuza undusha ububasha, 
ntibinkwiriye no kumukuramo inkweto. We azababatirisha Mwuka Muziranenge n’umuriro. 
Dore afashe urutaro ngo agosore impeke azihunike mu kigega, naho umurama awucanishe 
umuriro utazima” (Matayo 3 :7-12). [Bibiliya Ijambo ry’Imana] {UB2 116.3} 

Ijwi rya Yohana ryaranguruye nk’impanda. Inshingano yari yarahawe yari iyi ngo, ” 
Menyesha abantu banjye ubwigomeke bwabo, bwira Abisiraheheli ibyaha byabo” (Esayi 
58:l)[Bibiliya Ijambo ry’Imana] Ntiyari yarigishijwe n’abantu. Abigisha be bari Imana 
n’ibyaremwe. Ariko hari hakenewe uwo gutegurira Kristo inzira wavugaga ashize amanga 

kugira ngo atume ijwi rye ryumvikana nk’iry’abahanuzi ba kera, ahamagarire ishyanga 
ryasubiye inyuma kwihana. {UB2 116.4} 

Yumviswe N’abantu B’ingeri Zose 

Abantu bose bagiye mu butayu kumva Yohana Umubatiza. Abarobyi batize n’abanyamusozi 
baturutse mu bihugu byari bikikije aho ndetse no mu turere twa hafi na kure. Abasirikare 
b’Abanyaroma bo mu rugo rwa Herode nabo baje kumwumva. Abayobozi b’ubwoko baje 
bitwaje inkota zabo kugira ngo bacecekeshe ikintu cyose cyateza imyivumbaganyo cyangwa 
kwigomeka. Abasoresha b’abanyamwaga baturutse mu turere tuhakikije no mu bagize 
urukiko rukuru rw’Abayahudi haturuka abatambyi bambaye umwenda wabo. Bose bategaga 
amatwi nk’abatwawe ibitekerezo kandi baba Abafarisayo, Abasadukayo n’abakobanyi 
binangiye imitima bo muri icyo gihe, bose batahaga ihinyu bafite ryagiye kandi bafite 
imitima imenetse kubera gusobanukirwa n’ibyaha byabo. Nta mpaka ndende bari bakijya, 
nta nyigisho zirimo ubucakura bari bacyigisha bakurikiranya ingingo bava ku ya mbere, iya 
kabiri n’iya gatatu. Nyamara imvugo nziza y’umwimerere yagaragariraga mu nteruro ngufi 
buri jambo ryose rikajyana n’ukuri k’umuburo ukomeye watanzwe. {UB2 117.1} 

Ubutumwa bw’imbuzi bwa Yohana bwari bumeze nk’umuburo wahawe Ninive ngo, 
“Hasigaye iminsi mirongo ine Ninive hakarimbuka” (Yona 3:4). Ab’I Ninive barihannye, 
bambaza Imana maze Imana yemera kuyigarukira kwabo. Bari barahawe imyaka mirongo 
ine y’imbabazi aho muri iyo myaka bagombaga kugaragarizamo ukwihana kwabo nyakuri 
ndetse no kuva mu byaha byabo. Nyamara Ninive yasubiye kuramya ibigirwamana maze 
ibyaha byabo birushaho kwimbika no kuba bibi cyane kurusha mbere bitewe n’uko 
batakiriye umucyo wari warabarasiye. Yohana yahamagariye abantu b’ingeri zose kwihana. 
Yabwiye Abafarisayo n’Abasadukayo ati, ‘Muhunge umujinya wenda gutera. Kuvuga ko 
muri urubyaro rwa Aburahamu ntacyo bibamariye na gato. Ibyo ntibizabahesha kugira 
amahame aboneye ndetse no kwera kw’imico. Ibitambo mutamba nta gaciro bifite keretse 
gusa musobanukiwe n’uwo byerekezaho, ari we Ntama w’Imana ukuraho ibyaha by’abari 
mu isi. Mwatakubwe ku byo Imana ibasaba maze mukurikira ibitekerezo byanyu byangiritse 
maze mutakaza ibyabarangaga byatumaga muba {UB2 117.2} 

abana ba Aburahamu.’ Yohana yatunze urutoki ibitare by’aho mu butayu bwijimye bwari 
bumukikije byahuhagamo umuyaga maze aravuga ati, “Erega ndahamya ko no muri aya 
mabuye Imana ibasha kuremamo bene Aburahamu!” (Matayo 3:9). {UB2 117.3} 

Yohana Umubatiza yarwanije icyaha yeruye mu bantu baciye bugufi ndetse n’abo mu rwego 
rwo hejuru. Yabwije ukuri abami n’ibikomangoma atitaye ko bari bumwumve cyangwa 
baribumusuzugure. Yavugaga yerekeje ku muntu ku giti kandi yeruye. Yacyashye 

Abafarisayo babaga mu rukiko rukuru rw’Abayahudi kubera ko idini yabo yari ishingiye ku 
kwiyerekana atari ku gukiranuka kujyana no kumvira nyakuri guturuka ku bushake... 
Yavuganye na Herode ibyerekeye kuba yaragize Herodiya umugore we ati, ‘Amategeko 
ntiyemera ko ubana nawe nk’umugore wawe.’ Yamubwiye ibyerekeye igihano cyari kuzaza 
ubwo Imana yari kuzacira umuntu wese urubanza hakurikijwe ibyo yakoze... {UB2 117.4} 

“Abasoresha nabo bari baje kubatizwa, baramubaza bati, ‘Mwigisha, twebwe se tubigenze 
dute?”‘ (Luka 3:13). Mbese yababwiye gusiga amazu basoresherezamo? Oya, ahubwo 
yarababwiye ati, “Ntimugasoreshe ibirenze ibyo mwategetswe” (Luka 3:13). Niba bari 
abasoresha bagombaga kugira iminzani itariganya y’ukuri mu ntoki zabo. Bagombaga 
gukora impinduka muri ibyo bintu byarangwagamo uburiganya no kurenganya. {UB2 
118.1} 

“Abasirikari nabo baramubaza bati ‘Naho se twe bite?’ Yohani ati, ‘Ntimukagire uwo 
mwambura ibye cyangwa ngo mumurege ibinyoma, ahubwo munyurwe n’ibihembo 
byanyu’ ” (Luka 3; 14).... {UB2 118.2} 

Inkota Y’ukuri Ikora Umurimo 

Kristo nawe yavugaga atunga urutoki buri tsinda ry’abantu. Yacyashye abatwazaga bagenzi 
babo igitugu, abantu bari bafite irari n’urwikekwe byateraga abantu benshi kuyoba kandi 
bagatuma abandi benshi batuka Imana. Inkota y’ukuri yari yaragimbishijwe n’inzitwazo 
n’ibyo bibwiraga ko ari ukuri; nyamara Kristo we yavugaga ibintu mu mazina yabyo 
nyakuri. Intorezo yari ibanguriwe ku mizi y’igiti. Yohana yerekanye ko imihango yose 
y’idini bakoraga baramya itashoboraga gukiza ishyanga ry’Abayahudi bitewe n’uko 
batahanze amaso yo kwizera kuri Ntama w’Imana kandi ngo bamwakire nk’Umukiza wabo. 
{UB2 118.3} 

Umurimo nk’uwo n’ubutumwa nk’ubwa Yohana uzakomeza gukorwa muri iyi minsi 
iheruka. Uwiteka yagiye aha ubwoko bwe ubutumwa abunynjije mu bakozi yotoranije, 
kandi yifuza ko abantu bose bakumvira gucyaha n’imiburo yohereza. {UB2 118.4} 

Ubutumwa bwabanjirije umurimo Umwana w’Imana yakoreye mu ruhame rwa benshi bwari 
ubu ngo, ‘Basoresha nimwihane; Bafarisayo namwe Basadukayo nimwihane’ kuko 
“ubwami bw’ijuru bwegereje” (Matayo 3:2). Ubutumwa bwacu bugomba kuba ubutumwa 
“bw’amahoro n’umutekano” (lAbatesalonike 5:3). Nk’abantu bizera kugaruka kwa Kristo 
kuri hafi dufite umurimo tugomba gukora n’ubutumwa tugomba kuvuga- “Itegure 
gusanganira Imana yawe” (Amosi 4:12). Tugomba kuzamura ibendera kandi tugatwara 
ubutumwa bwa marayika wa gatatu ari bwo, ‘amategeko y’Imana no kwizera Yesu’. {UB2 
118.5} 

Ubutumwa Bugenewe Iki Gihe 


Ubutumwa dutwaye ntibugomba guca ku ruhande nk’uko ubutumwa bwa Yohana bwari 
bumeze. Yohana yacyashye ubusambanyi bwa Herode. Nubwo ubugingo bwe bwari buri 
mu kaga, ntabwo ukuri kwaburaga gusohoka mu kanwa ke. Natwe umurimo wacu muri iki 
gihe ugomba gukoranwa ubutungane. Abatuye ku isi muri iki gihe bagereranywa n’abari 
batuye ku isi igihe umwuzure wabaga. Ubugome bw’abari batuye isi y’icyo gihe buvugwa 
mu buryo bweruye: “Kandi Uwiteka abona yuko ingeso z’abantu zari mbi cyane mu isi, 
kandi ko kwibwira kose imitima yabo itekereza ari kubi gusa iteka ryose” (Itangiriro 6:5). 
Imana yarambiwe abo bantu batekerezaga ibyo kwinezeza gusa no gusaya mu bibi. Ntabwo 
bashakaga gukurikiza inama z’Imana yari yarabaremye, cyangwa ngo bite ku gukora ibyo 
ishaka. Umugayo w’Imana wari kuri bo kubera ko bahoraga bakurikiza imitekerereze 
y’imitima yabo bwite; kandi mu isi hari urugomo. “Kandi Uwiteka yicuza yuko yaremye 
abantu mu isi, bimutera agahinda mu mutima. ” “Imana ireba isi, ibona yuko yononekaye, 
kuko abafite umubiri bose bari bononnye ingeso zabo mu isi. Imana ibwira Nowa iti ‘Iherezo 
ry’abafite umubiri bose rije mu maso yanjye, kuko isi yuzuye urugomo ku bwabo, dore 
nzabarimburana n’isi’” (Itangiriro 6:6, 12, 13).... {UB2 119.1} 

Hari inshingano zihariye zigomba gukorwa, hari no gucyaha kwihariye kugomba kuvugwa 
muri iki gihe cy’amateka y’isi. Ntabwo Uwiteka azareka itorero rye ataricyashye kandi ngo 
ariburire. Muri iki gihe ibyaha ni ibintu bigezweho; nyamara ntibibibuza kuba ikizira mu 
maso y’Imana. Ibyaha birirengagizwa, bigafatwa ko byoroheje ndetse bigashakirwa 
inzitwazo; kandi abazana inyigisho z’ibinyoma n’intekerezo mbi zishyira urujijo mu 
bwenge bw’ubwoko bw’Imana zigacogoza imyumvire yabwo ku bigize amahame 
atunganye bakizwa amaboko yombi. Kubw’ibyo ubwenge ntibushobora kumvira inama 
n’imiburo yatanzwe. Umucyo watanzwe urarikira abantu kwihana, wazimiriye mu bicu byo 
kutizera no kwigomeka byazanywe n’imigambi y’umuntu n’ibihimbano bye. {UB2 119.2} 

Imana isaba kudakebakeba kuzima. Abagabura bashobora kuba batarize cyane, ariko iyo 
bakoze uko bashoboye bifashishije impano zabo, iyo bakora uko babonye uburyo kose, iyo 
ibyo bavuga biba nyumvikana kandi mu mvugo yoroheje, iyo ari abantu biyoroshya kandi 
bagendana ubushishozi no kwicisha bugufi bashakisha ubwenge mvajuru, bagakorera Imana 
babikuye ku mutima, kandi bagakoreshwa n’impamvu imwe ikomeye kurusha izindi ari yo 
gukunda Kristo n’abo yapfiriye, bazategwa amatwi n’abantu bafite ubushobozi n’impano 
byo mu rwego rwo hejuru. Mu kuri bigisha mu buryo bwo kwiyoroshya hazabamo imbaraga 
ikurura ababumva. Kristo niwe mwigisha mukuru isi yigeze igira. {UB2 119.3} 

Ntabwo Yohana yari yarigiye mu mashuri y’abigisha bakomeye b’Abayahudi, nyamara 
abami n’ibikomangoma, Abafarisayo n’Abasadukayo, abasirikari b’Abanyaroma 

n’abayobozi babo, abantu bize amategeko yose y’ubucamanza, inyaryenge, abasoresha 
n’injijuke bose bategeraga amagambo ye amatwi. Banyurwaga n’ibyo yavugaga 
byumvikanaga maze bakemezwa icyaha cyabo. Baramuzaga bati, “Tugire dute?” (Luka 
3:14). {UB2 119.4} 

Hakenewe Umwete Mu Murimo 

Muri iki gihe turimo cyegereje ukugaruka kwa Kristo aje ku bicu byo mu ijuru, Uwiteka 
arahamagara abantu bazaba abanyamuhati kandi bagategurira ishyanga guhagarara mu 
munsi ukomeye w’Uwiteka. Abantu bamaze igihe kirekire biga ubwenge bwo mu bitabo 
ntabwo bagaragariza mu mibereho yabo uwo murimo w’ingenzi ugenewe iki gihe giheruka. 
Ntabwo batanga ubuhamya bwiyoroheje kandi burasa ku ntego. Mu bagabura n’abanyeshuri 
hari ubukeme bwo kongerwa Mwuka w’Imana. Irarika ririmo kwinginga n’umuhati riva mu 
mutima w’intumwa yishimye rizatera kwihana. Ibi ntibizakenera abantu bize kugira ngo 
babikore kubera ko bishingikiriza cyane kubyo bize mu bitabo aho kwishingikiriza ku Mana 
no kuri Yesu Kristo uwo Imana yatumye. Abantu bose bazi Imana nyakuri kandi nzima 
yonyine, bazanamenya Yesu Kristo, Umwana w’Imana w’ikinege, kandi bazabwiriza Yesu 
Kristo we wabambwe... {UB2 120.1} 

Mbese hari ushobora kwibwira ko imiburo itazagera ku bo Imana ishaka gucyaha? Abo 
Imana icyaha bashobora kurakara maze bagashaka kujyana abakozi b’Imana mu manza. 
Nyamara iyo bagenje batyo, ntabwo ari abakozi b’Imana baba bajyanye mu manza ahubwo 
ni Kristo ubwe wabaye ayo magambo yo gucyaha n’imiburo. Iyo abantu bashyize umurimo 
wa Kristo mu kaga kubw’imikorere yabo mibi, mbese ntibazumva ijwi ribacyaha? Iyaba 
umuntu ukora ibibi ari we byarebaga gusa maze umurimo akora ukagarukira kuri we gusa, 
uwo wenyine niwe wakabwiwe amagambo y’umuburo. Nyamara iyo imikorere ye yangiza 
umurimo ukuri kwagombye gukora maze abantu bakayoborwa mu nzira yo kurimbuka, 
Imana isaba ko umuburo ugera kuri benshi nk’uko ikibi cyakozwe cyabagezeho. Ubuhamya 
ntibuzagira imbogamizi. Amagambo yo gucyaha n’imbuzi yumvikana agira ati, “Uku ni ko 
Uwiteka avuga” azavugwa aturuka mu bakozi batoranyijwe n’Imana kubera ko ayo 
magambo adakomoka ku bantu ahubwo akomoka ku Mana yabahaye umurimo bagomba 
gukora. Iyo umukozi w’Imana arezwe mu nkiko zo ku isi kandi Imana ikemera ko ajya mu 
rubanza, ni ukugira ngo izina ry’Imana ribashe guhabwa ikuzo. Nyamara umuntu wiha 
gukora uyu murimo azabona ishyano. Imana isoma imigambi yacu iyo ari yo yose. Ndasaba 
ngo Uwiteka yigishe abavandimwe bacu kuba abanyakuri. Umurimo w’Imana washebejwe 
kandi wangizwa n’abantu nk’abo bawukora. Iyo rero bawukuwemo hakiri kare biba byiza 
... {UB2 120.2} 

Imana irahamagara abantu bafite ubudahemuka bugaragara. Ntikoresha umuntu ufata impu 
zombi mu bikomeye. Imana yifuza abantu bazatunga urutoki igikorwa kibi cyakozwe maze 
bakavuga bati, « Ibi ntibijyanye n’ubushake bw’Imana. »-Letter 19 1/2, 1897. {UB2 120.3} 

Igice Cya 16 - Umurimo Kristo Yakoze N’uwo Dukora 


Dusoma ibya Kristo wagenze kuri iyi si yicisha bugufi kandi yiyoroshya, agirira abantu bose 
neza (Ibyakozwe n’Intumwa 10:38), mu mibereho ye yose yakoraga umurimo w’urukundo, 
ahumuriza abashavuye, agakorera abakene kandi akagorora abahetamye bagahagarara 
bemye. Nta hantu ho kuba yari afite muri iyi si, keretse gusa igihe incuti ze zamugiriraga 
neza zikamucumbikira nk’umugenzi wihitira. Nyamara yahoraga ahanze amaso ku ijuru. 
Yahuraga n’ibigeragezo n’ibishuko buri munsi nyamara ntiyigeze atsindwa cyangwa ngo 
acike intege. Yari azengurutswe n’ubugome nyamara yumviye amategeko ya Se. 
Yahoranaga kwihangana n’ubutwari, kandi abababaye bamwitaga intumwa y’ubugingo, 
amahoro n’ubuzima. Yabonaga ibyo abagabo n’abagore bakeneye kandi bose yarabararitse 
ati, “Mwese abarushye n’abaremerewe, nimuze munsange ndabaruhura. Mwemere kuba 
bagaragu banjye munyigireho, kuko ndi umugwaneza kandi noroheje mu mutima, namwe 
muzabona uburuhukiro mu mitima yanyu, kuko kunkorera kutaruhije, n’umutwaro wanjye 
utaremereye” (Matayo 11:28-30). {UB2 121.1} 

Mbega urugero Kristo yadusigiye rw’ibyo yakoze mu mibereho ye !. Ni bande bo mu bana 
be babaho nk’uko yabayeho kugira ngo baheshe Imana ikuzo? Kristo ni we mucyo w’isi 
kandi umuntu ukorera Shebuja neza agomba gucana itara rye arikongeje ku mibereho izira 
inenge ya Kristo. {UB2 121.2} 

Kristo yabwiye abigishwa be ati, “Muri umunyu w’isi. Mbese umunyu nukayuka 
uzaryoshwa n’iki? Nta cyo uba ukimaze keretse kujugunywa hanze, abantu 
bakawukandagira” (Matayo 5:13). Mbegauko twari dukwiriye kwigengesera kugira ngo mu 
byo dukora mu mibereho yacu dukurikize urugero rwa Kristo !. Nidukora ibi, ntacyo tuzaba 
tumariye isi: tuzaba turi nk’umunyu wakayutse... {UB2 121.3} 

Imana ikoresha impano zitandukanye mu murimo wayo. Ikomeza gukora umurimo ikorera 
itorero ryayo yifashishije ibikoresho bitandukanye. Nta muntu n’umwe ushaka kwigira 
umwigisha umwe rukumbi mu itorero uba akorera Imana. Umuntu uvuga ati, ‘Nshaka ko 
ibyanjye ari byo byumvikana gusa mu itorero nyobora,’ ntabwo aba amurikisha umucyo we 
kubw’ikuzo ry’Imana. Abantu batubaha abakozi bagenzi babo baba bahangana n’Imana. 
Kubera inyifato yabo batuma umucyo Imana ishaka ko itorero ryayo rigira utinjira muri ryo. 
Bagaragaza umwuka udashyigikiwe n’Imana. {UB2 121.4} 

Kristo Icyitegererezo 

Kristo yoherejwe mu isi kurengera inyungu za Se. Ni we cyitegererezo cyacu muri byose. 
Kuba inyigisho ze zarafataga ku ngingo nyinshi zitandukanye, iki ni icyigisho dukeneye 
kwiga. {UB2 122.1} 

Ntabwo abakozi bose basobanukiwe n’Ijambo ry’Imana kimwe, ntibarimenyereye kimwe 
cyangwa ngo baryigishe kimwe. Bamwe bahora barya ku mubiri wa Kristo bakanywa n’ 
amaraso ye. Barya ibibabi by’igiti cy’ubugingo. Ni abanyeshuri bahoraho mu ishuri rya 
Kristo. Batera imbere buri munsi mu bugwaneza, kandi bakunguka ubumenyi butuma baba 
abantu bakwiriye gukorera Umwami. Imbaraga y’imibereho yabo ni impumuro y’ubugingo 
izana ubugingo. Abafite intekerezo ziyoborwa na Mwuka niba babandi basobanukirwa 
n’iby’umwuka. Biga Bibiliya. Ntibakururwa n’ibinyamakuru n’ibitabo bitavuga iby’ijuru 
cyangwa ibyerekeye Imana, ahubwo Ijambo ry’Imana rigenda rirushaho kubabera 
iry’agaciro. Imana irabegera ikavugana na bo mu rurimi rwumvikana neza. {UB2 122.2} 

Hari abandi batigeze bamenya uburyo bwo guhanga intekerezo zabo ku Byanditswe byera 
kugira ngo buri munsi babikuremo iby’ubuntu bw’Imana bishyashya. {UB2 122.3} 

Abantu bamwe bafite ubutumwa bahawe n’ijuru. Bagomba gutumwa ngo bajye gukangura 
abantu, ntibakwiriye kwigumira hamwe mu matorero nta cyo biyungura kandi n’umurimo 
w’Imana utajya mbere. Kugira abagabura babiri cyangwa batatu biyicariye mu itorero 
rimwe ntacyo byungura itorero. Iyaba abo bagabura bajyaga bita ku bantu bari mu mwijima, 
umurimo wabo wakwera imbuto. Nimureke abantu bafite ubunararibonye bafate abasore 
bitegura kuba abagabura maze bajyane bajye kuvuga ubutumwa bw’umuburo mu turere 
dushya. {UB2 122.4} 

Abantu bizera ukuri bazahirwa mu buryo bukomeye igihe bazasaranganya n’abandi 
imigisha Imana yabahaye bareka umucyo wabo ukamurika ugaragarira mu mirimo myiza. 
Uko umucyo wabo umurika kubw’ubutungane bwa buri wese no kubwo kugaragaza 
amahame nyakuri mu byo bakora byose, bazerereza amahame y’amategeko y’Imana. Imana 
ihamagarira abakozi bayo kuyigarurira ahantu hashya hakaba ahayo. Tugomba gukorana 
ubwuzu bwinshi twita ku bantu badafite ibyiringiro n’Imana mu isi. Hari imirima irumbuka 
igomba gutunganywa itegereje umukozi w’indahemuka. {UB2 122.5} 

Abakora mu murimo w’Imana bari bakwiriye gupfukama imbere yayo mu isengsho ryuje 
kwicisha bugufi kandi rivuye ku mutima maze bagafata Bibiliya mu kiganza bakajya 
gukangura imitima yaguye ikinya y’abavugwa n’Ijambo ry’Imana ko bapfiriye mu byaha 
n’ibicumuro. Abakora uyu murimo bazahirwa mu buryo bukomeye. Abantu bazi ukuri 
bagomba gukomezanya babwira abagabura bati, “Mu izina ry’Uwiteka, jya mbere ujye 
gusarura imirima yeze kandi amasengesho yacu azajyana nawe ameze nk’umuhoro utyaye.” 
Muri ubwo buryo abagize amatorero yacu bakwiriye guhamiriza Imana imbere y’abantu , 
kandi bakayizanira impano n’amaturo kugira ngo abajya mu murimo babashe kubona 
ibibunganira ngo bakore umurimo wo gukiza imitima. {UB2 122.6} 

Ni nde ukorera Imana akiranutse muri iki gihe isi igezemo ubwo ibyaha by’abatuye isi 
bimeze nk’iby’I Sodomu na Gomora? Ni nde ufasha abamukikije kugira ngo bazaragwe 
ubugingo buhoraho Mbese turejejwe kandi turatunganijwe ngo tube dukwiriye gukoreshwa 
n’Uwiteka nk’ibikoresho bimuhesha icyubahiro? Mbese buri wese mu bagize itorero 
azibuka ko ubukuri budakomoka ku Mana? Tugoma kuramya Imana twambaye ubutungane 
kubera ko ifite icyubahiro giheranije n’imbaraga zitagerwa... {UB2 123.1} 

Imana yifuza ko ubwoko bwayo bwagaragarisha imibereho yabwo ibyo abukristo barusha 
abandi b’isi. Tugomba kubaho kugira ngo Uwiteka abashe kudukoresha mu murimo we wo 
guhindura abagabo n’abagore kandi bukabayobora ku kumesa ibishura by’imico yabo bikera 
bimeshwe mu maraso y’Umwana w’intama. Turi abo yaremye, “ituremeye gukora imirimo 
myiza muri Kristo Yesu” (Abefeso 2:10). Imana yifuza guhishurira ubwenge bwayo 
butagerwa muri twe. Kubw’ibyo, iturarikira kureka umucyo wacu ukamurika unyuze mu 
mirimo myiza. - Manuscript 73a, 1900. {UB2 123.2} 

Umwijima Wa Satani 

Muzirikane ko nta gihe kizigera kibaho ubwo umwijima wa Satani utazabudika mu nzira 
tunyuramo kugira ngo ubere inkomyi ukwizera kwacu kandi ukingirize umucyo uturuka kuri 
Zuba ryo Gukiranuka. Ntabwo ukwizera kwacu kugomba kudandabirana ahubwo kugomba 
kwahuranya kukagabanya uwo mwijima. Dufite ibyatubayeho bidakwiriye guhambwa mu 
mwujima wo gushidikanya. Ntabwo kwizera kwacu kuri mu marangamutima ahubwo kuri 
mu kuri. Nta muntu n’umwe muri twe ukwiriye kudushimagiza ngo avuge ko tutazagira 
ingorane kandi isi ikomeza korama mu cyaha. {UB2 123.3} 

Izi ngorane ni zo tujyana imbere y’Isumbabyose kugira ngo tugishe inama Nyirubwenge 
bwose. Akunda ko tumushaka, tukamwiringira kandi tukizera Ijambo rye. Iyaba tutahuraga 
n’ibidutera guhangayika ndetse n’ibigeragezo, twakumva twihagije kandi twakwishyira 
hejuru. Intore z’Imana nyakuri zizageragezwa, zihindurwe umweru.- Letter 58, 1909. {UB2 
123.4} 

Igice Cya 17 - Ubumwe N’ubwitange Mu Murimo 


Uwiteka yahisemo ko umurimo we ujya mbere unyuze mu ivugabutumwa ukamamaza ukuri 
kugenewe iyi minsi y’imperuka. Habayeho gushukwa kw’abantu bari bakwiriye gukanguka 
rwose kugira ngo babone umurimo ukomeye kandi mugari ugomba gukorwa n’abantu bafite 
ikimenyetso cy’Imana nk’uko kivugwa mu Kuva 31:12-18 {UB2 124.1} 

Uwiteka yifuza ko abantu b’ibisonga by’inyangamugayo bagenzura ubugari bw’ahagomba 
gukorwa umurimo maze bagakoresha neza ibyangombwa bahabwa byo guteza imbere 
umurimo aho hantu. Imana ifite umurimo ikagira n’ishyanga rigomba gukorana nayo.... 
{UB2 124.2} 

Uwiteka azorohereza ubwoko bwe mu murimo nibwitanga, kugira ngo Mwuka Muziranenge 
abukoreshe aho gutekereza ko bugomba gukoresha Mwuka Muziranenge. “None wa bwoko 
bw’Abisirayeli we, Uwiteka Imana yawe igishakaho iki? Si ukubaha Uwiteka Imana yawe, 
ukagenda mu nzira ikuyoboye zose, ukayikunda ugakoreshereza Uwiteka Imana yawe 
umutima wawe wose n’ubugingo bwawe bwose, ukitondera amategeko y’Uwiteka y’uburyo 
bwose ngutegekerauyu munsi kukuzanira ibyiza?” (Gutegeka kwa kabiri 10:12,13).... {UB2 
124.3} 

Abagabura batoranijwe n’Imana bafite umurimo w’ingenzi kandi wera bagomba gukora 
muri iyi si. Iherezo riri bugufi. Ubutumwa bw’ukuri bugomba kwamamazwa. 
Nk’abashumba b’indahemuka b’umukumbi, abagaragu b’Imana bakwiriye gutanga 
ubuhamya bwumvikana kandi budakebakeba. Ntihakwiriye kubaho kugoreka ukuri. Ubuntu 
bw’Imana nti buyobora umuntu bumutandukanya n’imbabazi n’urukundo byayo. Imbaraga 
ya Satani niyo ibikora. Igihe Kristo yabwirizaga, ubutumwa bwe bwari bumeze nk’inkota 
ityaye amugi yombi, igahinguranya intekerezo z’abantu no guhishura imigambi yo mu 
mitima yabo. Intumwa za Kristo z’indahemuka zizakora umurimo Kristo yakoraga. 
Bagomba kubwiriza Ijambo ry’Imana biyoroheje kandi bafite ukubonera n’ubudahemuka 
bidakebakeba. Mu magambo no mu nyigisho, abakorera Imana bagomba kuba indahemuka 
ku nshingano yabo. Bakwiriye kurinda abantu nk’abazababazwa. Ntabwo bagomba kuvuga 
ngo, “Uku ni ko Uwiteka avuga” bakoresheje amagambo ashyeshya y’ubwenge bwa 
kimuntu. Iyo bakoze batyo, basenya imbaraga ihoraho y’uko kuri, bigatuma kugira intege 
nke ku buryo kunanirwa kwemeza umunyacyaha icyaha cye. Ijambo ryose rivuzwe 
rishorewe na Mwuka Muziranenge rizaba ryuzuye gukangura gukomeye kubw’agakiza 
k’abantu. {UB2 124.4} 

Ntabwo kwemerwa n’Imana k’umugabura gushingiye ku kuntu yifata inyuma, ahubwo 
gushingiye ku buryo yita ku nshingano ye. Inzira ya Kristo igeza ku gushyirwa hejuru inyuze 

mu gucishwa bugufi mu buryo bukomeye. Abafatanya na Kristo mu mibabaro ye, bakagera 
ikirenge mu cye bafite ubutwari bazasangira ikuzo rye nawe. {UB2 124.5} 

Kwinjiza mu itorero abantu bemera ukuri kwinshi nyamara batarahindutse bikomeje kuba 
umuhati ukomeye w’umwanzi. Abakristo gito biringira ibitari ukuri ni imiyoboro Satani 
akoreramo. Ashobora gukoresha bamwe mu bagize itorero batahindutse kugira ngo atange 
ibitekerezo bye bwite kandi agwabize umurimo w’Imana. Imbaraga yabo ihindura abandi 
iteka ihora ku ruhande rw’ikibi. Guhinyura no gushidikanya nibyo rufatiro rw’ubugorozi 
bwabo, bikaba amabuye asitaza. Kubera ko bahumye amaso ntibabone gukiranuka kwa 
Kristo, binjiza kutizera mu itorero kandi ntibiteye ikuzo ry’Uwiteka. {UB2 125.1} 

Ubumwe ni imbaraga z’itorero. Ibi Satani arabizi kandi akoresha imbaraga ze zose kugira 
ngo aryinjizemo amakimbirane. Ashimishwa no kubona nta gushyira hamwe kuri mu bagize 
itorero. Ingingo ivuga ubumwe yagombye kwitabwaho cyane. Mbese ni uwuhe muti wavura 
ibibembe by’amakimbirane no kwitandukanya? Ni ukumvira amategeko y’Imana. {UB2 
125.2} 

Imana yanyigishije ko tutagomba gutinda ku matandukaniro aca itorero intege. Imana itanga 
umuti ku ngorane y’amakimbirane. Kubwo kweza Isabato yayo, tugomba kwerekana ko turi 
ubwoko bwayo. Ijambo ryayo rivuga ko Isabato ari ikimenyetso kireberwaho mu 
gutandukanya abantu bakurikiza mategeko yayo. Kubw’ibyo abantu b’Imana bagomba 
kumumenya nk’Umuremyi wabo. Abantu bakurikiza amategeko y’Imana bazafatana nayo 
mu ntambara ikomeye yatangiriye mu ijuru hagati y’Imana na Satani. Guhemuka ku Mana 
bisobanuye kutemera no kwigomeka ku mahame y’amategeko y’Imana. {UB2 125.3} 

Ikntu cyose gifitanye isano n’umurmo w’Imana kirera kandi ku bw’ibyo kigomba 
kwitabwaho n’ubwoko bwayo. Inama zishingiye ku magambo y’Imana zirera. Kristo 
yatangiye ubugingo bwe kugira ngo isi yacumuye ibashe kwihana. Abantu buzuye umwuka 
wari muri Kristo bazakora nk’abahinzi b’Imana bita ku ruzabibu rwayo. Ntabwo bazapfa 
gukora aho babonye hose bihitiyemo. Bagomba kuba ibisonga bifite ubwenge n’abakozi 
b’abizerwa. Intego yabo iruta izindi iba gusohoza inshingano Kristo yabahaye. Mbere y’uko 
Umukiza azamurwa mu ijuru, yabwiye abigishwa be ko bagomba gutangirira i Yerusalemu 
maze bakajya mu mahanga yose, amoko yose, indimi zose n’imiryango yose; kandi 
yongeyeho ati, “Dore ndi kumwe namwe iminsi yosekugeza ku mperuka y’isi” (Matayo 
28:20). -Manuscript 14, 1901. {UB2 125.4} 

Umurimo W’ibigeragezo 

Mu mibereho ya Gikristo, Uwiteka yemera ko ibigeragezo by’uburyo butandukanye bibaho 
kugira ngo bikangurire abagabo n’abagore kugera ku rugero rwo hejuru rw’imibereho no ku 

murimo urushijeho kwera. Hatabayeho ibyo bigeragezo habaho guhora abantu bagwa 
bagatandukana no gusa na Kristo, kandi abantu bakuzura mwuka w’ubucurabwenge bwa 
kimuntu bwuzuye ubuhanga kandi butari ukuri bushobora kubayobora kwifatanya 
n’abayoboke ba Satani. {UB2 125.5} 

Kubw’ubuntu bw’Imana, buri mugambi wose mwiza kandi ukomeye ugomba gusakirana 
n’ibigeragezo, kugira ngo ukubonera ndetse n’imbaraga by’amahame y’abafite inshingano 
bigeragezwe, kandi no kugira ngo imico yihariye y’umuntu itunganywe kandi ihamwe ko 
ari ukuri hakurikijwe urugero rw’Imana. Uru ni urwego rwo hejuru rwo kwigishwa ruruta 
izindi. {UB2 126.1} 

Gutunganywa kw’imico kugerwaho binyuze mu gukoresha ubushobozi bw’intekerezo mu 
bihe by’ikigeragezo gikomeye, kubwo kumvira icyo amategeko y’Imana asaba cyose. 
Abantu bagiriwe icyizere bagashyirwa mu myanya y’inshingano zikomeye bagomba kuba 
ibikoresho biri mu biganza by’Imana kugira ngo berereze ikuzo ryayo, kandi igihe bakora 
inshingano zabo mu budahemuka bukomeye bashobora kugera ku gutungana kw’imico. 
{UB2 126.2} 

Mu mibereho y’abantu badatezuka ku mahame nyakuri, hazahora habaho gukura mu 
bwenge. Bazagira amahirwe yo kumenyekana ko bakorana n’Umukoresha Mukuru mu 
murimo bakorera inyokomuntu, kandi bazagira uruhare rukomeye mu gusohoza imigambi 
y’Imana. Bityo, nk’abakozi bakorana n’Imana, kubw’amahame abagenga n’urugero rwabo, 
bazahesha Umuremyi wabo ikuzo. -Undated manuscript 150. {UB2 126.3} 

Igice Cya 18 - Guhamagarwa Kwa Canright 


Battle Creek Kuwa 15 Ukwakira, 1880 
Kuri Musaza Wanjye Nkunda, D. M. Canright 

Nababajwe no kumva umwanzuro wafashe, ariko ubwo nari niteze uwo mwanzuro nari 
mfite ukuri. Igihe kirageze ubwo Imana ishungura no kugerageza ubwoko bwayo. 
Igishobora kunyeganyega cyose kizanyeganyezwa. Abazasigara bahagaze gusa ni abafite 
imitima irangamiye Rutare rw’iteka. Abishingikiriza ku bwenge bwabo bwite, abadahora 
bashikamye muri Kristo bazagerwaho n’impinduka nk’iyi. Niba kwizera kwawe gushinze 
imizi mu muntu, ukwiriye rwose kwitega ingaruka zako. {UB2 127.1} 

Nyamara niba warafashe umwanzuro wo guca umubano wose ufitanye nk’ishyanga, mfite 
ikintu kimwe gusa nkwisabira ku bwawe no kubwa Kristo: ntukegere abantu bacu, 
ntukabasure kandi ntukababwire amagambo yawe yo gushidikanya n’umwijima. Satani afite 
ibyishimo bitavugwa bitewe n’uko wateye intambwe ukava munsi y’ibendera rya Yesu 
Kristo maze ugahagarara munsi y’irye. Akubonamo umuntu ashobora kugiraho umuyobozi 
w’ingirakamaro wo kubaka ubwami bwe. Ukurikiye inzira nari niteze ko ushobora 
kuzakurikira kuko wemereye igishuko kugutsinda. {UB2 127.2} 

Wakunze kujya wifuza gukomera no kumenyekana cyane kandi iyi ni imwe mu mpamvu 
zitumye ujya muri uwo mwanya urimo ubu. Nyamara ndakwinginze uko gushidikanya, izo 
mpaka n’ubwo buhakanyi bwawe ubyigumanire mu mutima. Abantu baguhaye ubushobozi 
bukomeye ku byerekeye gufata ingamba ndetse baguha n’imico ihamye birenze ibyo wari 
ufite. Batekerezaga ko uri umugabo ukomeye; nyamara igihe usohoye ibitekerezo byawe 
byijimye Satani aba yiteguye kongera imbaraga kamere y’ibyo bitekerezo yo gushukana 
kugira ngo abantu benshi bagwe kandi bazimire binyuze mu mbaraga y’umuntu umwe 
wahisemo umwijima mu cyimbo cy’umucyo, kandi yishyira mu ruhande rwa Satani ajya mu 
ngabo z’umwanzi. {UB2 127.3} 

Wifuje kuba igitangarirwa wigaragaza no guteza urusaku mu isi, kandi umusaruro uzavamo 
ni uko izuba ryawe rizazima burundu rikaba umwijima w’icuraburindi. Buri munsi utakaza 
ibyo utazongera kubona by’iteka ryose. Umwana uhora asiba mu ishuri yibwira ko ariganya 
ababyeyi n’umwigisha we; ariko se ni nde ugira igihombo gikomeye? Mbese si we ubwe? 
Mbese si we wiriganya kandi akishuka, akigomwa ubwenge yari akwiriye kugira? Imana 
yifuza ko twaba ingirakamaro twigana urugero rwa Kristo rwo gukora imirimo myiza; 
nyamara wowe uriho urakora nk’uriya mwana w’umunyeshuri, urahanga intekerezo zinjira 
zikaroga umutima wawe zikazawurimbuza ukina umukino nk’uriya mwana ku bintu 
bikomeye by’iteka, ugomwa umutima wawe ubutunzi ari bwo kumenya Kristo mu buryo 

bwuzuye. Imigambi yawe yageze ku ntera yo hejuru vuba vuba kandi ntacyo izemera 
kitarimo gukuza inarijye. Ikintu wari ukeneye iteka ryose cyari umutima wicishije bugufi 
kandi umenetse. {UB2 127.4} 

Kristo Umuntu W’icyitegererezo 

Mbese imibereho ya Kristo yari iyihe? Yasohozaga umurimo wamuzanye nk’icyitegererezo 
ubwo yakoraga ububaji, ntagaragarize abantu ibanga rikomeye ry’umurimo wamukuye mu 
ijuru, kugeza igihe yagenjeje amaguru, mu miraba y’inyanja ya Gaiileya cyangwa igihe 
yazuraga abapfuye, n’ igihe yapfaga nk’igitambo cy’abantu ku musaraba kugira ngo abashe 
kuzahura inyokomuntu yose ngo ayigeze ku bugingo bushya kandi butunganye. Yesu 
yabaye i Nazareti iminsi myinshi, atubahwa kandi atazwi kugira ngo isomo ryatangwaga 
n’urugero rwe rishobore kwigisha abagabo n’abagore uburyo bashobora kugenda 
bomatanye n’Imana no mu bintu bisanzwe byo mu mibereho ya buri munsi. Mbega uburyo 
byari bikojeje isoni bicishije bugufi nta gikundiro {UB2 128.1} 

kibirangwamo kubona Umwami w’ijuru aca bugufi agakora ibitari bimukwiye kugira ngo 
abe umwe natwe. Yikururiyeho umutima w’ineza w’abantu bose agaragaza ko ashobora 
gusabana na bose. Abanyanazareti barashidikanije maze barabaza bati, “Mbese si we wa 
mubaji” (Mariko 6:3), mwene Yosefu na Mariya? {UB2 128.2} 

Ntabwo muri iki gihe ijuru ryitaruye isi kurusha igihe abantu basanzwe bakora imirimo 
isanzwe bahuraga n’abamarayika ku manywa y’ihangu, cyangwa igihe mu bibaya by’I 
Beterehemu ubwo abashumba bari barinze imikumbi yabo nijoro bumvaga indirimbo 
z’abamarayika bo mu ijuru. Ntabwo gushaka kwisumbukuruza ngo ube icyamamare ari byo 
bizakugira ukomeye mu maso y’Imana. Ahubwo imibereho yo kwicisha bugufi irangwa 
n’ubugwaneza, n’ubudahemuka ni yo izatuma urindwa mu buryo bw’umwihariko 
n’abamarayika bo mu ijuru. Icyitegererezo cyacu, Yesu Kristo, ntiyatekereje ko guhwana 
n’Imana ari ikintu cyo kugundirwa, ahubwo yafashe kamere yacu kandi amara hafi imyaka 
mirongo itatu mu mujyi ucuze umwijima w’I Galileya wari wihishe mu misozi. Yategekaga 
ingabo zose z’abamarayika, nyamara ntiyigeze asaba kuba ukomeye cyangwa ngo ashyirwe 
hejuru. Ku izina rye ntiyigeze yongeraho “Umwigisha ukomeye” kugira ngo yihimbaze. 
Yari umubaji, agakorera ibihembo, yari umugaragu w’abo yakoreraga, akerekana ko ijuru 
rishobora kuba hafi yacu mu migendere isanzwe mu buzima kandi ko abamarayika 
bazarinda intambwe z’abaza kandi bakagenda bumviye itegeko ry’Imana. {UB2 128.3} 

Mbega uburyo uwo mwuka ukwiriye kuba ku bavuga ko ari abayoboke be! Tugomba twese 
kugira ubushake bwo gukora no kwiyuha akuya kubera ko uru ari rugero Kristo yaduhaye 
mu mibereho ye. Iyaba mu bintu bisanzwe warabayeho kubw’Imana, ugakora umurimo 

wawe mu buryo butunganye kandi uri indahemuka igihe nta muntu wagombaga kukubwira 
ko wakoze neza, ntabwo wari kuba aho uri ubu. Wari ukwiriye gutuma imibereho yawe iba 
indakemwa kubw’amagambo avuganywe ubwenge, kubw’ibikorwa by’ubugwaneza 
bikozwe mu bwitonzi, kubwo kugaragaza ubugwaneza buri munsi, kubonera n’urukundo. 
Nkurikije umucyo wose wahawe, mfite ubwoba ko wakoze urugendo rwawe ruheruka. 
Wahaye Satani icyuho cyose. {UB2 129.1} 

Imyanzuro Ifashwe Hutihuti 

Hari imyanzuro ibasha gufatwa mu kanya gato ikagena imibereho y’umuntu y’iteka ryose. 
Satani yagusanze nk’uko yasanze Kristo, agusezeranira icyubahiro cyo ku isi n’ikuzo ryayo 
uramutse wemeye ubutware bwe. Ibi ni byo uri gukorera ubu. Nyamara mbere y’uko utera 
indi ntambwe, ndakwinginze ubanze utekereze. {UB2 129.2} 

Mbese abamarayika bandika nkuru ki ku bikwerekeye? Ni mu buhe buryo uzahagarara 
imbere y’iyo nkuru? Ni uruhe rwitwazo uzaha Imana kubw’ubwo buhakanyi buhutiyeho? 
Wigeze ugira icyifuzo cyo gukora umurimo mugari. Iyaba warishimiye gukora umurimo 
wawe muto ukawukorana ubwitonzi n’ubudahemuka, ibyo Umwami Imana yari kubyemera. 
Nyamara wibuke ko bishobora gutwara umurimo wo kubaho k’umuntu kose kugira ngo 
yongere agarukane ibyo akanya gato ko guha icyuho ikigeragezo n’ubupfapfa byakuye muri 
we. {UB2 129.3} 

Turi mu rugendo, turi abashyitsi n’abimukira, turajya mu gihugu kirushaho kuba cyiza; 
nyamara byaba byiza kuri jye na we kuba nk’ibimasa bihinga umurima aho kuba mu ijuru 
tudafite umutima uhuza n’abaturage baho. Kubwo umurimo w’akanya gato wakora ku 
bushake bwawe ushobora kwishyira mu butware bwa Satani, nyamara bizasaba ibirenze 
umurimo w’ubushake bw’akanya gato kugira ngo uce iminyururu ye kandi ngo ugere ku 
mibereho yisumbuye kandi yera. Ushobora kugira umugambi ugatangira umurimo,ariko 
kugera ku iherezo ryawo bikagusaba kwiyuha akuya, igihe, kwihangana ndetse no kwitanga. 
Umuntu ujarajara abigambiriye akava ku Mana ahari umucyo urabagirana, igihe azifuza 
guhindukira ngo agaruke, azasanga ibitovu n’amahwa byarakuriye mu nzira anyuramo, 
kandi niba asabwa kugenda urugendo rurerure afite ibirenge byakomeretse kandi biva 
amaraso, ntabwo agomba gutangara cyangwa ngo acike intege. Igihamya giteye ubwoba 
cyane kandi gikwiriye gutinywa cy’umuntu ugwa akava mu nzira nziza ni uko guhindukira 
akagaruka mu nzira yarimo mbere bimukomerera cyane. Inzira yo kugaruka ibasha 
kugerwaho gusa kubw’urugamba rukomeye arwana intambwe ku ntambwe na buri saha. 
{UB2 129.4} 

Inzira ijya mu ijuru ifunganiye cyane abashaka kuyigendanamo isumbwe n’ubutunzi, 
ifunganiye cyane abibereye mu mukino wo kurarikira, irahanamye cyane kandi igoye 
kugendwamo n’abashaka ubuzima buboroheye kugira ngo bayizamuke. Kwiyuha akuya, 
kwihangana, kwitanga, gukwenwa, ubukene, umurimo umugoye, kwihanginira kurwanywa 
n’abanyabyaha, uwo ni wo wari umugabane wa Kristo kandi ni nawo ugomba kuba 
umugabane w’umuntu niba ajya muri Paradizo y’Imana. {UB2 130.1} 

Niba kwizera kwawe kw’iki gihe gucogora mu buryo bworoshye, biterwa n’uko utigeze 
ushora umuzi mu kwizera gushikamye. Byagutwaye imbaraga nke cyane. Niba ukwizera 
kwawe kutagukomeza mu bigeragezo kandi ngo kuguhumurize mu mibabaro, biterwa n’uko 
uko kwizera kutigeze gukomezwa n’umuhati, ukwera no kwitanga. Abashaka kubabazwa 
ku bwa Kristo bazagira ibyishimo byinshi bababazwa kurusha kuba Kristo 
yarabababarijwe,muri ubwo buryo berekane ko yabakunze. Abatsindira ijuru bazakoresha 
imbaraga zabo zikomeye kandi bazakorana kwihangana kose kugira ngo babashe gusarura 
imbuto z’umurimo ukomeye. {UB2 130.2} 

Hari ukoboko kuzakingurira amarembo ya Paradizo abantu batsinze ikigeragezo kandi 
bakomeje kugira intekerezo nzima bazibikira iby’isi, ibyubahiro byayo, gushimwa nayo 
kubw’urukundo bakundaga Kristo, bityo bakamuhamya imbere y’abantu kandi 
bategerezanyije kwihangana ko na We azabahamiriza imbere ya Se n’abamarayika bera. 
{UB2 130.3} 

Imbaraga Yo Gushidikanya 

Ntabwo nshaka ko unsobanurira iby’inzira wayobotse. Mwene data C. {UB2 130.4} 

W. Stone yashatse kunsomera ibaruwa yawe. Nanze kuyitegera amatwi. Umwuka wo 
gushidikanya, kwivovota no kutizera uranduza. Ndamutse ngize intekerezo zanjye 
umuyoboro w’isoko yanduye, n’amazi mabi ahumanya aturuka mu isoko ya Satani, 
ibyongorero bimwe bishobora gusigara mu ntekerezo zanjye bikazihumanya. Niba ibyo 
ibyongorero bya Satani byarakugizeho imbaraga kugeza ubwo uburenganzira bwawe 
bw’umurage w’umwana w’imfura ubugurana kugirana ubucuti n’abanzi b’Imana; nta kintu 
na gito nshaka kumva cyerekeye ugushidikanya kwawe kandi niringiye ko uzarindwa 
keretse gusa niwanduza abandi, kubera ko umwuka ukikije umuntu uhangara kuvuga 
nk’ibyo wavuze umeze nk’uburozi. {UB2 130.5} 

Ndagusaba rwose kujya kure y’abizera ukuri, kuko niba warahisemo isi n’incuti z’iby’isi, 
komezanya n’abo wihitiyemo. Wikwangiza intekerezo z’abandi kandi ngo wigire umukozi 
udasanzwe wa Satani ukora umurimo wo kurimbura imitima. Niba utari wafata icyemezo 


132 



mu buryo bwuzuye, gira vuba uneshe umwanzi utarakererwa. Witera indi ntambwe ugana 
mu mwijima, ahubwo hagarara mu mwanya wawe nk’umuntu w’Imana. {UB2 130.6} 

Niba ushaka kurengera umugambi ukomeye w’ubuzima utagize ikosa ukora mu mahitamo 
yawe, cyangwa ubwoba bwawe no gutsindwa, ugomba kugira Imana nyambere kandi ikaba 
no ku iherezo mu migambi yose, mu murimo wose n’icyo utekereza cyose. Niba ushaka 
inzira ihita iyobora mu mwijima, icyo ugomba gukora gusa ni ugutera umugongo umucyo 
w’Imana, ukabaho dafite Imana. Igihe Imana ikweretse inzira ikavuga iti, “Iyi ni yo nzira 
yawe y’ituze n’amahoro” icyo ukora gusa ni ugutera umugongo inzira y’Uwiteka kandi 
ibirenge byawe bizakugeza mu irmbukiro. Ijwi rya Ntama w’Imana ryumvikana ritubwira 
riti, “Nimunkurikire kandi ntimuzagendera mu mwijima.” {UB2 131.1} 

Inshingano Ikomoka Ku Mwami W’abami 

Imana yagitoranyirije gukora umurimo ukomeye kandi w’agaciro kenshi. Yagerageje 
kuguhwitura, kukugerageza, kukugenzura, kugutunganya no kukugira ukomeye kugira ngo 
uyu murimo wera ubashe gukorwa habayeho kureba ku ikuzo ryayo. Mbega igitangaza 
kubona Imana ihitamo umuntu maze ikomatana nawe, kandi ikamuha inshingano agomba 
gutangira, ari wo murimo agomba kutikorera. Umuntu w’umunyantege nke ahabwa 
imbaraga, utunya ahabwa gushira amanga, utazi guata ibyemezo ahinduka umuntu ufata 
umwanzuro uhamye kandi mu buryo bwihuse. Mbega igitangaza! Bishoboka ko umuntu 
afite agaciro kangana gatyo ku buryo ahabwa inshingano n’Umwami w’abami! Mbese 
kurarikira iby’isi bizabuza umuntu kurangamira icyizere yagiriwe n’Imana, ari cyo 
nshingano yera yamuhaye? {UB2 131.2} 

Umwami w’icyubahiro wo mu ijuru yaje kuri iyi si yacu kugira ngo ahe umuntu urugero 
rw’imibereho iboneye izira ikizinga, ndetse no kwitanga ubwe ashimishijwe no gukiza 
abarimbuka. Umuntu wese ukurikira Kristo akorana nawe, agafatanya na we umurimo 
w’Imana wo gukiza imitima. Niba utekereza gukurwaho uwo murimo kubera ko ubona 
inyungu zimwe ziri mu kwifatanya n’ab’isi zizatuma ugaragara cyane, biterwa n’uko 
wibagirwa ko kugira icyo ukorera Imana bikomeye kandi ari iby’icyubahiro, ukibagirwa 
uburyo ari iby’ikuzo kuba umuntu ukorana na Yesu Kristo, ukaba ujyanira abatuye isi 
umucyo, ukwirakwiza umucyo n’urukundo mu nzira abandi banyuramo. {UB2 131.3} 

Ingororano Y’ubudahemuka 

Uzarwana urugamba rukomeye mu mutima wawe n’imbaraga z’umubi. Wumvise ko hariho 
umurimo ukomeye ugomba gukora, ariko, iyaba wabashaga gutangira umurimo uri imbere 
yawe maze ukawukorana ubudahemuka, udashaka gukuza inarijye mu buryo ubwo ari bwo 
bwose, amahoro n’ibyishimo byaza mu mutima wawe biboneye cyane, bikungahaye kandi 

binyuze kurusha abanesha urugamba mu ntamabara zo mu isi. Kubaho dukorera Imana 
kandi tugakoreha igihe cyacu n’ubushobozi bwacu ukodushoboye kose, ni ugukurira mu 
buntu no kumenya. Ibi dushobora kubikora kuko ari umurimo wacu. Mugomba 
kwitandukanya n’ibibazo byo gushidikanya maze mukagira ukwizera gushyitse kwerekeye 
ukuri kw’inshingano Imana yabahaye kugira ngo mugere ku ntego mu murimo wanyu. 
{UB2 131.4} 

Mu byishimo ari byo nsinzi ndetse n’ikuzo by’umurimo wanyu, mugomba guhora muteze 
amatwi mwiteguye gusubiza irarika ry’Umwami Imana muti, “Ndi hano, ba ari jye utuma” 
(Yesaya 6:8). Ndi hano Mwami n’imigambi myiza kandi yera y’umutima wanjye, akira 
umutima wanjye n’ibitekerezo byawo biboneye by’agaciro kenshi, nyakira kandi ungira 
ukwiriye gukora umurimo wawe. {UB2 132.1} 

Ndakurarikira guhindukira vuba vuba uko ushoboye kose; tangira inshingano Imana 
yaguhaye kandi ushake kubonera n’ubutungane byo kweza iyo nshingano. Witinda, wihera 
mu rungabanagabo. Niba Uwiteka ari Imana, mukorere; ariko niba ari Baali mukorere. Ufite 
isomo ryo mu gihe cyashize ryo kwiringira Imana kugira ngo wongere wigire mu ishuri 
riruhije ry’umubabaro. Reka D. M. Canright yinjire muri Yesu.... {UB2 132.2} 

Dushobora guhamagarwa ngo ugira ubufasha dutanga mu kanya gato, kandi ntihazabaho 
n’umwe uzitaba iryo rarika. Reka ubu buzima buhishwe mu Mana n’izina ryawe ryandikwe 
mu ijuru kandi rye kwibagirana. Kurikira inzira ujyeaho Kristo akuyobora hose, kandi ureke 
ibimenyetso byasigaye aho wanyuze bibashe kuba ibimenyetso abandi babasha gukurikira 
mu mahoro bagenda mu nzira y’ubutungane. {UB2 132.3} 

Mu nzira igana ku rupfu harimo imibabaro n’ibihano, harimo againda no kubona ibyo utari 
witeze, harimo imiburo ikomoka ku ntumwa z’Imana ibuza umuntu gukomeza, kandi Imana 
izatuma iyo nzira irushya abatumvira kandi binangira bashaka kwirimbura. Inzira izamuka 
igana ku bugingo buhoraho ni isoko y’ibyishimo ihembura abananiwe. Ibyishimo nyakuri 
kandi bishyitse by’umutima bitangira iyo Kristo we byiringiro by’umugisha yinjiye mu 
muntu. Niba uhisemo inzira Imana ikuyoboramo ubu, kandi ugakomeza ujya imbere ujya 
usanga ijwi rikurarikira gukora umurimo, ibirushya Satani yatubuye bikagaragara ko 
bikomeye imbere yawe bizayoyoka. {UB2 132.4} 

Nta nzira itekanye, uretse igenda irushaho kugaragara neza kandi igororotse ari uko umuntu 
akomeza kuyikurikira. Rimwe na rimwe ikirenge gishobora kunyerera mu nzira nziza. 
Kugira ngo ugende udafite ubwoba, ugomba kumenya ko ikiganza cyawe gifashwe n’icya 
Kristo agikomeje. Ntabwo ugomba gutekereza n’akanya na gato ko nta kaga kagutegereje. 
Umunyabwenge ukomeye akora amakosa. Rimwe na rimwe umunyambaraga aragwaguza. 

Umupfapfa, uwiyiringira, uwigira mwiza, ukomeza kugenda mu nzira zabuzanijwe 
atumvira, akigira shyashya yibwira ko igihe ashakiye ashobora guhindura inzira yafashe, 
aba agenda mu nzira yuzuyemo imitego. Bashora kugwa rimwe bakabyuka, bagakosora 
ikosa bakoze ariko se ni bangahe batera intambwe imwe gusa ibayobya ikazabarimbuza 
by’iteka ryose. {UB2 132.5} 

Niba wikinira utagaragaza igitekerezo n’umwanzuro wawe kugira ngo uronke ibyo utari 
kubona mu zindi nzira, niba kubw’uburyarya n’uburiganya uronka ibyajyaga guturuka mu 
kwihangana, kwiyuha akuya ndetse no kurwana intambara, uzafatwa mu mutego witeguriye 
kandi uzarimbuka atari kuby’ubugingo bwo kuri iyi si gusa ahubwo no kuby’ubugingo 
bw’igihe kizaza. {UB2 133.1} 

Imana ikurinde kugira ngo utarohama mu byo kwizera. Reba kuri Pawulo; tegera amatwi 
amagambo ye yumvikana muri iki gihe cyacu: “Narwanye intambara nziza, narangije 
urugrndo, narinze ibyo kwizera. Ibisigaye mbikiwe ikamba ryo gukiranuka, iryo Umwami 
wacu, umucamanza utabera azampa kuri urya munsi, nyamara si jye jyenyine, ahubwo ni 
abakunze kuzaboneka kwe bose” (2Timoteyo 4:7, 8). Iri ni ijwi ryo kunesha urugamba 
ryavuzwe na Pawulo. Mbese iryawe rizaba irihe? Noneho rero umukuru Canright, kubwo 
gukiza ubugingo bwawe ungera ufate ikiganza cy’Imana ukomeje, ndakwinginze. 
Ndananiwe ku buryo ntabasha kwandika byinshi. Ndagusabira ngo Imana ikurokore mu 
mutego wa Satani. -Letter 1, 1880. (Ibaruwa 1, 1880) {UB2 133.2} 

Kwerereza Kristo 

Umuntu wese wemera Kristo mu by’ukuri kubwo kwizera azagendana umutima wicisha 
bugufi. Ntihazabaho gushyira inarinjye hejuru ahubwo Kristo ni we uzererezwa kuko ari we 
ibyiringiro byacu y’ubugingo buhoraho bishingiyeho. Intumwa Pawulo yaravuze ati, 
“Mwakijijwe n’ubuntu kubwo kwizera” (Abefeso 2:8). Kandi ubuntu bwa Kristo buri muri 
twe ni bwo buduhindura abahamya be. Tubasha kuba abaneshi gusa kubw’amaraso 
y’Umwana w’Intama no kubw’ijambo ry’ubuhamya bwacu. Duhinduka umucyo mu itorero 
no mu isi kubw’imibereho igendera kuri gahunda n’ibiganiro bihesha Imana ikuzo. 
Iby’umwuka bigomba kugenzurwamu buryo bw’umwuka. Abanywa ku mazi y’agakiza 
bagashira inyota bazagaragaza ubugwaneza no kwicisha bugufi bya Kristo mu buryo 
bwuzuye. {UB2 133.3} 

Nategetswe kubwira abahamagariwe kwigisha abandi Ijambo ry’Imana ngo:Ntimikigere 
mushishikariza abantu kubashakiraho ubwenge. Igihe abantu baje kubagisha inama, 
nimubereke Kristo we uyobora imigambi y’umutima wose. Umwuka utandukanye n’uwo 
ushobora kuza mu murimo wacu w’ivugabutumwa. Nta bantu bagomba gukora umurimo 

wo kwicuzwaho ibyaha; nta muntu ugomba gushyirwa hejuru nk’umunyacyubahiro usumba 
bose. Umurimo wacu ni uwo gucisha bugufi kamere maze tukerereza Kristo imbere 
y’abantu. Amaze kuzuka, Umukiza yasezeranye ko imbaraga ye izabana n’abantu bose bari 
kuzagenda mu izina. Nimureke izi mbaraga n’iri zina abe ari bye byererezwa. Dukeneye 
guhora tuzirikana mu ntekerezo zacu isengesho rya Kristo ubwo yasabaga ko inarijye 
yakwejeshwa ukuri no gukiranuka. Imbaraga za Data wa twese uhoraho ndetse n’igitambo 
cy’Umwana we byari bikwiriye kwigwa kuruta uko byigwa. Umurimo utunganye wa Kristo 
wuzuriye mu rupfu rwe ku musaraba. Ni we byiringiro byacu rukumbi by’agakiza binyuze 
mu gitambo cye no mu murimo wo kudusabira iburyo bwa Data wa twese. Ibyishimo byacu 
byari bikwiriye kuba kwerereza imico y’Imana imbere y’abantu ndetse no guhimbaza izina 
rya Kristo mu isi. -Manuscript 137, 1907. {UB2 133.4} 

Umugabane Wa Gatanu - Ibihembo By’abakozi Bacu 
Ijambo Ry’ibanze 

Ibihembo bihemberwa imirimo yakozwe ni ingingo buri muntu wese ahora azirikana. Ni 
n’ingingo ivugwaho mu bitabo byinshi bigezweho bya Ellen. G. White. {UB2 135.1} 

Ibivugwa muri iki gice ni inama z’inyongera zakusanyirijwe hamwe kugira ngo zigwe mu 
nama zimwe zashyizweho n’Inteko Nkuru Rusange kugira ngo havugururwe amahame 
yagombye kugenderwaho mu guhemba abakozi b’Abadiventisiti b’umunsi wa Karindwi. Izi 
nyandiko zagaragaye ko ari ingirakamaro ku bari bagize izo nama, kandi nk’uko babyifuje 
izo nama zikubiye muri iki gice. {UB2 135.2} 

Ivugururwa ry’aya mahame ngenderwaho mu guhemba abakozi ndetse n’andi mahame, 
yakuwe mu nyandiko zitandukanye ndetse n’inama zatanzwe zerekeye imikoranire 
y’abakozi b’Abadiventisiti b’Umunsi wa karindwi n’ibigo bakoramo, bizasomwa 
byitaweho. {UB2 135.3} 

Kandi bitewe no gukururwa n’umutungo, umuntu wese ushobora kugeragereshwa kwemera 
kujya aho azabona inyungu nyinshi akora umurimo udafite aho uhuriye n’umurimo w’ Imana 
azungurwa ibitekerezo bimutera gutekereza no gutuza mu gice kivuga ngo, “Imana yahawe 
umuntu wateguraga umugambi wo kuva mu murimo w’Imana bitewe n’impamvu 
z’ubukungu.” Muri ubu butumwa bwose bwa Ellen G. White umwuka wa Kristo ari wo 
mwuka wo kwitanga ni wo ngingo y’ingenzi. {UB2 135.4} 

Abashinzwe kurinda inyandiko za E.G. White. 

Igice Cya 19 - Icyitegererezo 


Intangiriro zo kwimura Imana kwa Salomo zishobora gushakirwa mu guteshuka koroheje 
k’uburyo bwinshi areka amahame atunganye. Kwifatanya n’abagore basengaga 
ibigirwamana ni ko kwabaye impamvu imwe rukumbi yo kugwa kwe. Zimwe mu mpamvi 
z’ingenzi yashoye Salomo mu gusesagura no kurenganya akoresheje iterabwoba, yabaye 
inzira yafashe akuza kandi aha intebe umwuka wo kurarikira. {UB2 136.1} 

Mu minsi ya Isirayeli ya kera, ubwo bari bari munsi y’umusozi wa Sinayi, Mose yabwiye 
ubwoko bw’Abisirayeli itegeko ry’Imana ati, “Kandi bandemere ubuturo bwera, nture 
hagati muri bo” (Kuva 25:8). Inyifato y’Abisirayeli yaherekejwe n’impano zikwiriye. “Haza 
umuntu wese utewe umwete n’umutima we, uwemejwe na wo wese, bazana amaturo batura 
Uwiteka”(Kuva 35:21). Kugira ngo ubuturo bwubakwe, hari hakenewe imyiteguro ikomeye 
kandi ifite agaciro kenshi; ibintu byinshi bihenze cyane kandi by’agaciro byari bikenewe; 
nyamara Imana yemeye gusa amaturo atanganwe ubushake. “Umuntu wese wemezwa 
n’umutima we azaba ari mwakira ituro antura” (Kuva 25:2), iri ni ryo ryari itegeko ry’Imana 
Mose yasubiriyemo iteraniro ryose ry’Abisirayeli. Kwiyegurira Imana no kugira umutima 
wo kwitanga ni byo byari ibintu by’ingenzi bikenewe mu gutegurura Usumbabyose ahantu 
ho gutura. {UB2 136.2} 

Kurarikirwa kwitanga mu buryo nk’ubwo kongeye kubaho igihe Dawidi yahaga Salomo 
inshingano yo kubaka ingoro y’Uwiteka. Dawidi yabajije imbaga y’abantu bari bazanye 
impano zabo zivuye ku mutima ati, “Nuko rero ni nde wemeye kwitanga ku Uwiteka?” 
(INgoma 29:5). Iri rarikwa rigomba kuba ryaragumye mu ntekerezo z’abagombaga gukora 
umurimo wo kubaka ingoro y’Imana. {UB2 136.3} 

Abagabo batoranyijwe bari barahawe n’Imana ubuhanga n’ubwenge mu buryo budasanzwe 
kugira ngo bubake ihema ry’Imana mu butayu. “Mose abwira Abisirayeli ati, ‘Dore Uwiteka 
yahamagaye mu izina Besaleli.... wo mu muryango wa Yuda, amwuzuza Umwuka w’Imana 
ngo agire ubwenge bwo guhimba n’ubwo gutora, n’ubuhanga bw’ubukorikori bwose bwo 
guhimba imirimo y’ubuhanga ....Kandi yamushyize mu mutima kwigisha abandi, we na 
Oholiyabu mwene Ahisamaki, wo mu muryango wa Dani. Abo yujuje imitima yabo 
ubuhanga bwo gukora ubukorikori bwose, bw’ubukebyo bw’amabuye n’ubwo kudoda 
amabara y’imikara ya kabayonga, n’ay’imihengeri n’ay’imihemba, n’ay’ibitare byiza, 
n’ubwo kubohesha imyenda ubudodo... n’ubw’abakoresha ubuhanga bwose 
n’ubw’abahimba imirimo myiza yose’” (Kuva 35:30- 35). “Besaleli na Oholiyabu bakorane 
n’umuhanga wese Uwiteka yashyizemo ubuhanga n’ubwenge” (Kuva 36:1). Abamarayika 
bo mu ijuru bakoranye n’abakozi Uwiteka yihitiyemo ubwe. {UB2 136.4} 

Abakomotse kuri abo bantu barazwe mu buryo bukomeye ubuhanga bwahawe ba sekuruza 
babo. Mu muryango wa Yuda n’uwa Dani harimo abagabo bari bazwiho kuba abahanga mu 
bukorikori. Abo bantu bamaze igihe runaka bicisha bugufi kandi batikanyiza ariko buhoro 
buhoro mu buryo butagaragara neza baretse kwishingikiriza ku Mana no ku kuri kwayo. 
Batangiye gusaba ibihembo byinshi bitewe n’ubuhanga bwabo buhanitse. Mu bihe bimwe 
ibyo basabaga byaremerwaga, ariko akenshi abashakaga ibihembo by’akarenga babonaga 
imirimo mu mahanga yari abakikije. Aho kugira ngo bagire umwuka wiyoroshya wo 
kwitanga wari wuzuye abakurambere babo bubahwagwa cyane, bahaye intebe umwuka wo 
kurarikira no kurundanya byishyi. Ubuhanga bari barahawe n’Imana babukoreshereje abami 
b’abapagani maze basuzugura Umuremyi wabo. {UB2 137.1} 

Gukoreshaabakozi Batari Abizera 

Muri aba bahakanyi nimo Salomo yashatse umukoresha w’umuhanga kugira ngo 
agaharikire iyubakwa ry’ingoro y’Imana ku kusozi Moriya. Ubusobanuro bwimbitse kandi 
bwanditswe ku byerekeye buri mugabane w’iyo nyubako yera, bwari bwarahawe umwami 
kandi yagombye kuba yarasanze Imana mu kwizera akayisaba abafasha bejejwe {UB2 
137.2} 

abashoboraga kuba barahawe ubuhanga bwihariye bwo gukora neza umurimo wasabwaga 
gukorwa. Nyamara Salomo ntiyitaye kuri aya mahirwe yo gukoresha kwizera Imana. 
Yatumye ku mwami w’i Tiro ngo “amwoherereze umugabo w’umuhanga, uzi gukora 
iby’izahabu n’iby’ifeza n’imiringa n’ibyuma n’imyenda y’imihengeri n’iya kamurari 
n’iy’imikara ya kabayonga,kandi uzi gukeba amabara y’uburyo bwose. Kugira ngo abane 
n’abagabo b’abahanga bari kumwe nawe i Buyuda n’i Yerusalemu ” (2Ngoma 2:7). {UB2 
137.3} 

Umwami w’I Foyenike yamusubije amwoherereza Huramu, “umugabo w’umuhanga uzi 
kwitegereza,umwana w’umugore wo muri bene Dani, na se yari umugabo w’i Tiro” 
(2Ngoma 2:13, 14). Uyu mugabo w’umukoresha witwaga Huramu, urebye ku ruhande rwa 
nyina, yavukaga kuri Oholiyabu uwo Imana yari yahaye ubwenge bwihariye mu kubaka 
ihema ryayo mu myaka amagana menshi yari ishize. Ni muri ubwo buryo ku isonga 
ry’abakozi ba Salomo hashyizwe umuntu utejejwe wasabye ibihembo by’arenga kubera 
ubuhangabwe budasanzwe. {UB2 137.4} 

Gukorana umuhati kwa Huramu ntukwatewe no gushaka gukorera Imana umurimo 
ukomeye. Yakoreraga Mamoni, Imana y’iyi si. Umubiri we wose wari ukozwe mu mahame 
yo kwikanyiza yagaragariye mu gusaba ibihembo birenze urugero. Kandi buhoro buhoro, 
iyi mico ye mibi yaje guhabwa intebe n’abafasha be. Uko bakoranaga nawe umunsi ku 

munsi kandi bagaga urwaho irari ryo kugereranya ibihembo bye n’ibyabo, batangiye 
kwirengagiza imiterere yera y’umurimo wabo no gutinda bibaza ku itandukaniro riri hagati 
y’ibihembo byabo n’ibye. Buhoro buhoro batakaje umwuka wo kwiyanga maze bakuza 
kwifuza no kurarikira. Umusaruro wavuyemo wabaye gusaba ibihembo biruseho maze 
barabihabwa. {UB2 137.5} 

Impinduka mbi zatangijwe no gukoresha uyu mugabo wari ufite umwuka wo kurarikira, 
winjiye mu mashami yose y’umurimo w’Uwiteka kandi uba gikwira mu bwami bwa 
Salomo. Ibihembo by’akarenga byasabwe kandi bikakirwa byateye bamwe kugira umutima 
wo kwaya no gusesagura. Mu ngaruka zaje kuzakurikiraho ziturutse kuri izo mpinduka, 
wasangamo imwe mu mpamvu z’ingenzi zateye ubuhakanyi bukomeye bwa Salomo wabaye 
umunyabwenge uruta abandi bantu bose. Umwami Salomo ntiyagiye mu buhakanyi 
wenyine. Gusayisha no korama mu bibi byagaragaraga impande zose. Abakene 
bakandamizwaga n’abakire, umwuka wo kwitanga mu murimo w’Imana wari hafi gushira 
mu bantu. {UB2 138.1} 

Ahangaha hari isomo rikomeye cyane ku bwoko bw’Imana muri iki gihe kandi ni isomo 
abantu benshi batiteguye kwiga. Umwuka wo kurarikira, gushakisha imyanya yo hejuru 
n’ibihembo birenze urugero wabaye gikwira mu isi. Umwuka wo kwiyanga no kwitanga 
warangaga aba kera wabaye ingume. Nyamara uyu ni wo mwuka wonyine ushobora 
gukoresha umuyoboke nyakuri wa Yesu. Umutware wacu wo mu ijuru yaduhaye urugero 
ry’uburyo tugomba gukora. Abo yabwiye ati, “Nimunkurikire nzabagira abarobyi b’abantu” 
(Matayo 4:19), ntiyigeze abasezeranira umubare runaka w’ibihembo by’imirimo bakoraga. 
Bagombaga gufatanya nawe mu kwiyanga no kwitanga kwe. {UB2 138.2} 

Abavuga ko ari abayoboke b’Umukoresha Mukuru kandi bakajya mu murimo we 
nk’abakorana n’Imana, bagomba kuzana imikorere yabo inoze n’ubuhanga, ubushishozi 
n’ubwenge mu murimo bakora, ibyo Imana ibana n’ibitunganye yasabye igihe ihema ryayo 
ryo ku isi ryubakwaga. No muri iki gihe nk’uko byari bimeze muri iyo minsi ndetse no mu 
gihe Yesu yari mu murimo we hano ku isi, kwiyegurira Imana ndetse n’umwuka wo 
kwitanga byari bikwiye gufatwa ko ari ibyangombwa by’ingenzi biranga umurimo wemewe. 
Imana igambirira ko nta gatotsi na gato ko kwikanyiza kinjira mu murimo wayo. {UB2 
138.3} 

Ibyabaye Mu Mateka Y’abadiventisiti B’umunsi Wa Karindwi 

Hari hakwiye kubaho kwitonda ku byerekaye umwuka wakwiriye mu bigo by’umurimo 
w’Uwiteka. Ibi bigo byashinzwe mu bwitange, kandi byubatswe n’impano zo kwitanga 
zivuye mu bwoko bw’Imana ndetse n’umurimo utarangwamo kwikanyiza wakozwe 

n’abagaragu bayo. Ikintu cyose gifitanye isano n’umurimo ukorerwa mu bigo [by’umurimo 
w’Uwiteka] kigomba kurangwaho ikimenyetso cy’Ijuru. Kuzirikana ukwera kw’ibigo 
bikorerwamo umurimo w’Imana bigomba gushyigikirwa kandi bikamenyerwa. Abakozi 
bagomba gucisha imitima yabo bugufi imbere y’Uwiteka, bazirikana icyubahiro cye 
giheranije. Bose bagomba kubaho bakurikiza amahame yo kwiyanga. Igihe umukozi 
nyakuri kandi witanga atikanyiza aharanira guteza imbere inyungu z’ikigo akoramo, itara 
rye mu by’umwuka riboneje kandi ryaka, azahabonera ibyiza bitangaje kandi azabasha 
kuvuga ati, “Ni ukuri Imana iri aha hantu.” Azumva ko yahawe amahirwe akomeye yo 
kwemererwa gutanga ubushobozi bwe, umurimo we n’ubushishozi bwe. {UB2 138.4} 

Mu minsi ya mbere y’ibwirizabutumwa bwa marayika wa gatatu, abantu bashinze ibigo 
byacu ndetse n’ababikoragamo, bakoreshwaga n’impamvu ikomeye yo kutikanyiza. Ku 
mirimo yabo ivunanye bahembwaga agashahara gake ko kubunganira mu buryo bworoheje. 
Nyamara imitima yabo yari yarabatijwe n’ubutumwa bw’urukundo. Ingororano yo 
gutangana umutima ukunze yagaragariye mu gusabana n’Umukoresha wabo Mukuru. 
Biziritse umukanda kugira ngo abandi bakozi benshi bashobore nabo kubiba ukuri mu turere 
dushya. {UB2 139.1} 

Nyamara hashize igihe haje kubaho impinduka. Ntabwo umwuka wo kwitanga wari 
ukigaragara. Muri bimwe mu bigo byacu imishahara y’abakozi bake yarongerewe birenze 
urugero. Abahawe ibyo bihembo bavugaga ko bakwiriye ibihembo biurta iby’abandi kubera 
ko ubuhanga bwabo buhanitse. Ariko se ni nde wabahaye ubwo buhanga n’ubushobozi 
bwabo? Ukongerwa kw’ibihembo kwahise kuzana no kwiyongera buhoro buhoro ko 
kurarikira ari ko kuramya ibigirwamana kandi binazana no gusubira inyuma buhoro buhoro 
mu bya Mwuka. Ibibi bibabaje cyane byaracengeye maze Imana irasuzugurwa. Intekerezo 
z’abantu benshi babonye uku kurarikira ibihembo bisumbyeho zuzuye gushidikanya no 
kutizera. Amahame adasanzwe ameze nk’umusemburo mubi yakwiriye mu bizera hafi ya 
bose. Benshi baretse kwitandukanya n’inarijye kandi abatari bake banze gutanga icyacumi 
n’amaturo. {UB2 139.2} 

Mu mbabazi zayo, Imana yahamagariye abantu gukora impinduka mu murimo wayo wera 
kandi izi mpinduka zagombaga gutangirira mu mutima zikagaragarira inyuma. Abantu 
bamwe mu buhumyi bwabo bari barakomeje kumva ko imirimo yabo ifite isumbwe, 
barirukanwe. Abandi bakiriye ubutumwa bahawe maze bahindukirira Imana bayerekejeho 
umutima wose kandi bazinukwa umwuka wabo wo kwifuza. Bidatinze bashyize umuhati 
mu gutanga urugero rwiza imbere y’abantu maze ku bw’ubushake bwabo bagabanisha 
imishahara yabo. Babonye ko nta kindi gishobora kubakiza gutwarwa n’ikigeragezo 
gikomeye uretse guhinduka kuzuye kw’intekerezo n’umutima. {UB2 139.3} 

Ivugabutumwa Ry’Ikubagahu 


Umurimo w’Imana mu mpande zawo zose ni umwe kandi uyoborwa n’amahame amwe, 
umwuka umwe ukagaragara mu mashami yose y’uwo murimo. Ugomba kugira ikimenyetso 
cy’umurimo w’ivugabutumwa. Buri cyiciro cyo muri uwo murimo gifitanye isano n’ibice 
byose by’ivugabutumwa kandi umwuka uyobora buri cyiciro uzagaragarira muri uwo 
murimo wose. Iyo umugabane umwe w’abakozi uhabwa umushahara munini, hariho abandi 
bo mu yandi mashami y’umurimo bazasaba imishahara yo hejuru, kandi umwuka wo 
kwitanga uzagenda ukerenswa buhoro buhoro. Ibindi bigo n’ahandi hakorerwa umurimo 
naho bazakira uwo mwuka kandi ubuntu bw’Imana buzabakurwamo bitewe n’uko 
idashobora na rimwe kwemera kwikanyiza. Muri ubwo buryo umurimo wacu w’ikubagahu 
wahita urangira. Uyu murimo ubasha gukomeza gukorwa gusa kubwo kwitanga ubudatuza. 
{UB2 139.4} 

Imana izagenzura ukwizera k’umuntu wese. Kristo yatuguze atanze igitambo cy’agaciro 
gakomeye. Nubwo yari umukire, yahindutse umukene ku bwacu kugira ngo ubukene bwe 
buduheshe ubutunzi bw’iteka ryose. Ibyo dufite byose byaba ubushobozi n’ubwenge ni ibyo 
Uwiteka yaturagije kugira ngo tubimukoreshereze. Ni amahirwe yacu kuba abasangiye na 
Kristo mu gitambo cye. {UB2 140.1} 

Igice Cya 20 - Amahame Rusange Agenga Ibihembo By’abakozi 

Ukunyurwa N’imigisha Mu Murimo W’ubwitange 

Abazirikana umurimo w’Imana mu mitima yabo, bagomba kumenya ko atari bo bikorera 
ubwabo cyangwa ngo babe bakorera agashahara gato bahembwa. Bagomba kumenya kandi 
ko Imana ishobora gutuma uduke babona dutubuka kurenza uko babitekereza. Uko bajya 
mbere mu murimo wo kwitanga, Imana izabaha umugisha no kunyurwa. Kandi uko dukora 
dufite ubugwaneza bwa Kristo, Imana izaha umugisha buri wese muri twe. Igihe mbona 
abantu bamwe basaba imishahara minini ndibwira nti, “Bari gutakaza umugisha ukomeye.” 
Nzi ko ibi ari ukuri. Nabonye bikorwa incuro nyinshi. {UB2 141.1} 

None bavandimwe, nimutyo twihangane kandi dukore ibyiza uko dushoboye kose, tudasaba 
imishahara yo mu rwego rwo hejuru keretse gusa dusanze ko bidashoboka ko twakora 
umurimo twahawe tudafite ibirenzeho. Nyamara n’ubwo byaba bimeze bityo nimureke 
abandi babone ubu bukene nk’uko tububona kubera ko Imana ibishyira mu mitimayabo 
kugira ngo babibone, kandi bazavuga ijambo rizagira imbaraga kuruta uko twe twavuga 
amagambo igihumbi. Bazavuga amagambo azatwumvikanisha neza imbere y’abantu. 
Uwiteka niwe mufasha wacu kandi ni we Mana yacu, ni ingabo idukingira imbere n’inyuma. 
{UB2 141.2} 

Uko twe ubwacu tugirana umubano mwiza n’Imana, tuzagera ku nsinzi aho tujya hose; kandi 
insinzi ni yo dushaka, si amafaranga. Dukeneye kunesha kuzima kandi Iman izakuduha 
kubera ko izi ukwiyanga kwacu kose. Izi ukwitanga kose tugira. Ushobora gutekereza ko 
kwiyanga kwawe ntacyo kuvuze, ko ahubwo ukwiriye kugira ukundi kuzirikanwa n’ibindi. 
Nyamara uko kwiyanga gufite agaciro gakomeye ku Mana. Incuro nyinshi nagiye nerekwa 
ko igihe abantu batangiye kurarikira imishahara igenda minini, hari ikiba mu mibereho yabo 
kibashyira aho badashobora kongera guhagarara mu mwanya wo hejuru. Nyamara iyo 
bahawe igihembo kigaragaraho igihamya cy’uko bitanga, Uwiteka abona kwiyanga kwabo, 
akabaha kugera ku ntego no ku nsinzi. Ibi nabyeretswe incuro nyinshi cyane. Imana ireba 
ibihishwe izagororera ku mugaragaro igitambo cyose abagaragu bayo bageragezwa bifuje 
gutanga - Manuscript 12, 1913. {UB2 141.3} 

Nta Gusaba Umubare Wigeneye 

Kristo ararika abantu bose agira ati, “Mwese abarushye n’abaremerewe, nimuze munsange 
ndabaruhura. Mwemere kuba abagaragu banjye munyigireho, kuko ndi umuugwaneza kand 
noroheje mu mutima, na mwe muzabona uburuhukiro mu mitima yanyu, kuko kunkorera 
kutaruhije, n’umutwaro wanjye utaremereye” (Matayo 11:28-30). Abantu bose nibikorera 
umutwaro Kristo abaha, bakiga inyigisho yigishriza mu ishuri rye, hazabaho ubushobozi 

bihagije bwo gutangiza ahantu henshi umurimo w’ivugabutumwa bwiza rishingiye ku 
buvuzi. {UB2 142.1} 

Nimucyo he kugira n’umwe uvuga ati, “Nzinjira muri uyu murimo kubera umubare runaka 
ugenwe w’ibihembo. Niba ntabonye uwo mubare runaka, sinzakora uyu murimo.” Abantu 
bavuga batyo, bagaragaza ko batikoreye umutwaro wa Kristo; ntibaba biga ubugwaneza no 
kwiyoroshya bye.... {UB2 142.2} 

Kuba umukire mu butunzi bwo ku isi si byo byongera agaciro kacu mu maso y’Imana. 
Abagwaneza n’abafite imitima imenetse ni bo Uwiteka azirikana kandi agaha icyubahiro. 
Soma igice cya mirongo itanu na karindwi cya Yesaya. Iga iki gice witonze; kuko 
gisobanuye byinshi ku bwoko bw’Imana. Nta cyo nzakivugaho. -Letter 145, 1904. {UB2 
142.3} 

Mukore Kandi Mwemere Ibihembo Mugenerwa 

Buri muntu wese asabwa gukora umurimo Imana yamushinze. Dukwiriye kuba dufite 
ubushake bwo gukora imirimo mito, umuntu agomba gukora, tugateza inzira nto dufitemo 
ibigomba gukorwa. Niba izo ari zo nzira zonyine zihari, twari dukwiye gukorana 
ubudahemuka. Umuntu upfusha ubusa amasaha, iminsi ndetse n’ibyumweru bitewe n’uko 
adashaka gukora umurimo ubonetse uko waba woroheje kose, uko gupfusha igihe ubusa 
azabibazwa imbere y’Imana. Niba yumva ko nta cyo yakora bitewe n’uko adashobora 
kubona ibihembo yifuza, nimureke atuze maze atekereze ko uwo munsi umwe afite ari 
uw’Uwiteka. Ni umugaragu w’Uwiteka bityo ntabwo agomba gupfusha igihe ubusa. 
Nimureke atekereze atya ati, “Nzakoresha icyo gihe ngira icyo nkora kandi nzatanga ibyo 
nunguka byose kugira ngo nteze umurimo w’Imana imbere. Sinzitwa inkorabusa.” {UB2 
142.4} 

Iyo umuntu akunda Imana kuyirutisha byose, kandi agakunda bagenzi nk’uko yikunda, 
azahagarika kubaza imishahara, niba icyo ashobora gukora kimwungura byinshi cyangwa 
bike. Azakora umurimo kandi yemere ibihembo ahabwa. Ntabwo azashyiraho urugero 
ashingiraho yanga umurimo we kubera ko adashobora kwishingikiriza ku mushahara munini 
atekerezako yahembwa. {UB2 142.5} 

Iman igenzura imico y’umuntu ishingiye ku mahame agenderaho mu mikorere ye igihe 
akorana na bagenzi be. Niba amahame akoresha mu mirimo y’ibisanzwe ari amahame 
adatunganye, n’ubundi ayo mahame azazanwa mu murimo w’ibya Mwuka akorera Imana. 
Iyo mikorere yamubayeho akarande yinjira mu mibereho ye yose y’ibya Mwuka. Niba ufite 
ishema ryo kwikorera wowe ubwawe ukorera ibihembo bito, korera Umutware mukuru; 
tanga ibyo wunguka bijye mu mutungo w’Uwiteka. Tanga ituro ryo gushimira Imana kuba 

yararinze ubugingo bwawe. Ariko ntukabe imbura mukoro mu buryo ubwo ari bwo bwose. 
Manuscript 156, 1897. {UB2 142.6} 

Guhembwa Hakurikijwe Umurimo 

Inzira z’Imana ntizibera kandi ziratunganye. Abakozi bakora mu ishuri bakwiriye guhemba 
hakurikijwe amasaha bakorera ishuri nta buryarya kandi bashyizeho umwete. Nta mukozi 
uwo ari we wese ukwiriye kurenganywa. Niba hari umugabo cyangwa umugore ukoresha 
igihe cye cyose akorera ishuri, agomba guhembwa n’ishuri bigendanye n’igihe ishuri 
rimukoresha. Niba hari umuntu utanga ubwenge bwe, akiyuha akuya kandi agatanga 
imbaraga ze yikorera imitwaro y’ishuri, agomba guhembwa hakurikijwe agaciro aha ishuri. 
Ubutabera n’ukuri bigomba gukomezwa, atari ukugira ngo habeho imigendekere myiza 
y’ishuri muri iki gihe cyangwa mu gihe kizaza gusa, ahubwo ari ku nyungu z’umuntu ku 
giti cye mu byerekeye ubutungane. Uwiteka ntazashyigikira kurenganya na guto. - 
Manuscript 69, 1898. {UB2 143.1} 

Amahirwe Yo Gukora Uyagereranije N’ibihembo 

Abantu batekereza cyane ku bihembo kuruta uko batekereza ku mahirwe bafite yo guhabwa 
icyubahiro baba abakozi b’Uwiteka, abantu bafata umurimo wabo mu mwuka wo 
kwihimbaza bitewe n’uko bagomba kubona ibihembo, bene abo ntibashyira kwiyanga no 
kwitanga mu murimo bakora. Abantu ba nyuma bahawe umurimo bizeye ijambo 
umukoresha yababwiye ati, “[Namwe mujye mu ruzabibu rwanjye], ndi bubahe ibikwiriye” 
(Matayo 20:7). Bari bazi ko bari buhabwe ibyo bakwiriye byose kandi bashyizwe imbere 
bitewe n’uko bazanye ukwizera mu murimo wabo. Iyaba abari biriwe bakora umunsi wose 
bari barazanye umwuka w’urukundo no kwizera mu murimo wabo, baba barakomeje kuba 
ab’imbere. {UB2 143.2} 

Umwami Yesu arebera agaciro k’umurimo mu mwuka wakoranywe. Ku isaha ya nyuma 
azemera abanyabyaha bihana bamusanga mu kwizera bicishije bugufi kandi bumvira 
amategeko ye. {UB2 143.3} 

Kristo aburira abantu bari mu murimo we ko batagomba guciriranwa ku mubare runaka 
w’ibihembo nk’aho Umutware wabo atazabagenera ibibakwiriye mu buryo nyakuri. 
Yigishije uyu mugani kugira ngo abivovota batazumva ko bashyigikiwe muri icyo bita 
kubabazwa n’uko barenganijwe.-Manuscript 87, 1899. {UB2 143.4} 

Kunyurwa by’ukuri n’umutungo ntibishobora na hato kuba ku muntu uhora ararikiye 
ibihembo bisumbyeho kandi uha urwaho ikigeregezo kimutandukanya n’umurimo Imana 
yamushinze. Ntihashobora kubaho kunyurwa mu byerekeye umutungo haba ku muntu uwo 

aro we wese, umuryango cyangwa ikigo keretse gusa ubwenge bw’Imana ari bwo 
buyobora.-Letter 2, 1898. (Tract “To the Leading Men in Our Churches,” p.4). {UB2 144.1} 

“Umuryango Ubaho Mu Buryo Buhenze” 

Abantu banyandikiye bambwira ko bagomba guhabwa imishahara yo hejuru, kandi 
babisabaga bitwaje ko imiryango yabo ibaho mu buryo buhenze. Muri icyo gihe kandi ikigo 
bakoragamo cyagombaga gusaranganya umutungo kugira ngo kigerageze gukemura 
ibijyanye n’ibyakoreshwaga. Ni mpamvu ki hari umuntu wagombye kwitwaza imibereho 
y’umuryango ihenze akabigira impamvu yo gusaba umushahara wo hejuru? Mbese 
icyigisho Yesu yatanze ntigihagije? Aravuga ati, “Umuntu nashaka kunkurikira yiyange, 
yikorere umusaraba we ankurikire” (Matayo 16:24). {UB2 144.2} 

Ibigo byacu byashingiwe kugira ngo bikoreshwe nk’uburyo butanga umusaruro bwo guteza 
imbere umurimo wo gukiza imitima. Abantu babikoramo bagomba kwiga uko bakwiye 
gufasha ibyo bigo aho kugira ngo bige uburyo bwo gukura ubutunzi bwinshi mu mutungo 
wabyo. Niba bafata ibirenze ibyo bakwiriye, babera imbogamizi umurimo w’Imana. 
Nimureke umuntu wese ukora muri ibyo bigo avuge ati, “Ntabwo nzashyira umushahara 
wanjye ku rwego rwo hejuru kubera ko ibyo byaba kwiba umutungo kandi kwamamazwa 
k’ubutumwa bw’imbabazi bikaba byakomwa mu nkokora. Ngomba kudasesagura. Abagiye 
mu murimo w’Imana aho ukenewe, bari gukora umurimo w’ingenzi nk’uwo nkora. Ngomba 
gukora ibyo nshobora byose n’imbaraga zanjye kugira ngo mbafashe. Uyu ni umutungo 
w’Imana nkoresha kandi nzakora nk’uko Kristo yagakoze ari muri uyu mwanya wanjye. 
Sinzatanga amafaranga mu binezeza amaso bigezweho. Nzibuka abakozi b’Uwiteka bari mu 
murimo hirya no hino. Bafite ibyo bakeneye kundusha. Bahura n’ubukene bwinshi no 
guhangayika mu murimo wabo. Bagomba kugaburira abashonji kandi bakambika abambaye 
ubusa. Ngomba gushyira umupaka ku byo nsohora kugira ngo mbashe gufatanya na bo mu 
murimo bakorana urukundo.” -Special Testimonies, Series B, no 19, pp. 19, 20. {UB2 
144.3} 

Kurarikirwa Kuringaniza Abakozi 

Nimureke muri twe habeho ubutabera maze turinganire. Benshi barifuza cyane kubona 
ingororano . Guha agaciro umurimo wakozwe bishingiye ku narijye birakorwa. Nimureke 
he kugira umuntu uhabwa umushahara w’ikirenga bitewe n’uko atekereza ko afite 
ubushobozi bwo gukora umurimo runaka ngo muri ubwo buryo umurimo ukorerwa Imana 
ndetse n’iterambere ry’umurimo wayo bishingire ku bucancuro. Uhabwa byinshi nawe 
azabazwa byinshi. Nimureke abajya impaka bavuga ko bakwiriye guhabwa imishahara 
minini kubera ubushobozi bwabo ndetse n’impano zihariye bafite bibaze bati, “Izi mpano 

ndi gucuruza ni iza nde? Mbese nakoresheje izi mpano mu buryo buhesha Imana ikuzo? 
Mbese italanto nagurijwe nazikubye kabiri?” Imikoreshereze yera y’izi mpano yagombye 
kuzanira inyungu umurimo w’Imana. Impano zose dufite ni iz’Imana kandi ari icyo 
yaturagije ku ikubitiro n’inyungu twakibyaje umunsi umwe byombi bigomba 
kuyimurikirwa. {UB2 144.4} 

Iyaba abantu bakoze mu murimo w’Imana imyaka myinshi babashaga kwigana ubushishozi 
uburyo bukomeye bangije uruzabibu ry’Uwiteka kubw’ibikorwa bidatunganye, kubwo 
gutandukira amahame nyakuri no gukoresha umutungo mu bitari umurimo w’Imana 
bakoresha ubushobozi bwabo kuyobora abandi mu nzira z’uburiganya, aho kurarikira 
guhabwa imishahara yo hejuru bari bakwiriye kwicisha bugufi imbere y’Imana bafite 
ukwihana kuticuzwa. Nimureke bibaze iki kibazo bati, “Harya Databuja anyishyuza iki?” 
(Luka 16:5). Mbese nzasobanura iki ku byerekeranye n’italanto nakoresheje nabi, 
nzasobanuza iki imitekerereze yanjye idatunganye? Mbese nakora iki kugira ngo nkumire 
ingaruka mbi z’ibikorwa bibi byanjye byagabanije umutungo ugenewe umurimo w’Imana?” 
Iyaba buri muntu wese yarakoranye ubudahemuka mu mwanya w’icyubahiro yahawe, 
ntihakabayeho kubura k’umutungo mu bubiko bw’Uwiteka muri iki gihe. {UB2 145.1} 

Isano dufitanye n’umurimo w’Imana ntigomba kuba ishingiye ku rufatiro rw’ubucancuro 
nk’uko ukurikije uburyo umuntu abitekereza, ukoze cyane agomba guhembwa cyane. 
Abantu bibwira ko imirimo bakora nta gaciro ifite baba bakora ikosa rikomeye cyane. 
Nimureke Imana ibe indahemuka ku ijambo yavuze bityo hazabaho impinduka zikomeye 
cyane mu bugari bw’umurimo ukorerwa Umwami wacu. {UB2 145.2} 

Hari ibintu byinshi bigomba gukosorwa mu bantu biteguye guhabwa byinshi. Mbega uburyo 
uku gushaka kwakira ibihembo kuzuye kwikanyiza bidakwiriye. Uku kurarikira imishahara 
y’ikirenga byirukanye urukundo rw’Imana mu mitima myinshi. Ubwibone butewe 
n’umwanya umuntu arimo ni ikibi cyashinze umuzi cyarimbuye abantu ibihumbi byinshi, 
bari buzuye kurarikira kuba abanyacyubahiro b’ikirenga no kugaragarira buri wese 
bararimbuwe kubera ko batari bagihanze amaso icy’ingenzi. Bari barigenzuye birebeyeho 
kandi bigereranijje nabo ubwabo. Kurarikira ikuzo n’ishimwe kwabo kwari kwarabyaye 
gusubira inyuma mu bya Mwuka. Iki ni icyigisho abantu bose bari bakwiriye kwigana 
ubushishozi kugira ngo baburirwe kwirinda kwikanyiza n’ubugugu, birinde ubwibone 
bukuraho urukundo bakundaImanakandibukangizaubugingo buhorobuhoro. {UB2 145.3} 

Iyo hari umuntu ukora mu murimo w’Imana wanze gukorera umushahara ahabwa, iyo abona 
igihembo gikwiranye n’imirimo akora, ashobora guhabwa ibyo asaba nyamara akenshi 
bizatuma atakaza ubuntu bw’Imana mu mutima we kandi ari bwo bufite agaciro kurusha 
izahabu {UB2 145.4} 

n’ifeza n’amabuye y’agaciro. -Manuscript 164, 1899. {UB2 146.1} 

Ingorane Zizanwa N’imishahara Minini 

Kwigira umuntu kwa Kristo ni igikorwa cyo kwitanga kandi imibereho ye yarangwaga no 
guhora yitanga. Ikuzo ritagereranywa ry’urukundo Imana ikunda umuntu ryagaragariye mu 
gitambo cy’Umwana wayo w’ikinege wari ishusho yayo. Iri ni iyobera rikomeye ry’Imana. 
Kugira umutima nk’uwari muri Kristo ni amahirwe ndetse n’inshingano ya buri muntu wese 
uvuga ko ari umuyoboke we. Ntidushobora kuba abigishwa be tutitanze ngo twikorere 
umusaraba. {UB2 146.2} 

Igihe hari ibyifuzo byatanzwe byo guhemba imishahara minini abantu bakoraga mu icapiro 
ry’Urwibutso n’Integuza kandi bikemerwa, umwanzi yari ageze ku ntego ye yo guteshura 
abantu ku migambi y’Imana maze akabayobora mu nzira z’ibinyoma. Abantu bikanyiza, 
bafite umwuka wo kurarikira bemeye imishahara minini. Iyo abakozi bashyira mu bikorwa 
amahame yavuzwe mu cyigisho Kristo yatanze, ntabwo baba barakiriye iyo mishahara 
babishishikariye. None se umusaruro wavuye muri uku kongera imishahara wabaye uwuhe? 
Ibyakoreshaga mu mibereho yo mu muryango byariyongereye cyane. Habayeho 
kwitandukanya n’amabwiriza n’ingero byatanzwe mu mibereho ya Kristo. Ubwibone 
bwarakanguwe kandi buhabwa icyicaro. Umutungo wakoreshwaga abantu bishimisha mu 
bitari ngombwa. Gukunda iby’isi byigaruriye umutima kandi kwifuza kubi gutegeka 
umubiri. Ya mishahara minini yahindutse umuvumo. Ntabwo Kristo yababereye urugero 
rureberwaho ahubwo bareberaga ku b’isi. {UB2 146.3} 

Gukunda Kristo ntibizatera umuntu kunezeza kamere, ntabwo bizayobora umuntu ku 
gukoresha umutungo kugira ngo anezeze kandi ashimishe kamere cyangwa ngo yimike 
ubwibone mu mutima. Urukundo rwa Kristo ruri mu mutima rutera umuntu kwicisha bugufi 
no gukurikiza ubushake bw’Imana atizigamye. - Letter 21, 1894. (Ibaruwa 21, 1894) {UB2 
146.4} 

Iyo icyaha kirwanira imbere mu muntu, kibasira umugabane w’ingenzi cyane w’imibereho 
ye. Gitera urujijo rukomeye n’umuvurungano mu bushobozi n’imbaraga Imana yahaye 
umuntu. Mu gihe indwara y’umubiri iwuca intege, indwara yo kwikanyiza no kwifuza kubi 
irimbura ubugingo. - Letter 26, 1897. (Ibaruwa 26, 1897) {UB2 146.5} 

Ibihembo Byisumbuye Ku Bakozi Bakuru 

Umutima wanjye wakangaranijwe cyane n’ibyanyuze imbere y’amaso yanjye nijoro. Mu 
biganiro bya numvise ibyifuzo byavaga kuri bamwe mu bavandimwe bacu ariko sinshobora 
kwemeranya nabo. Ibyo bavugaga byerekana ko bayobye inzira kandi ko badafite 


148 



ubunararibonye buzabarinda gushukwa. Natewe agahinda no kumva bamwe mu 
bavandimwe bacu bavuga amagambo atagaragaza kwizera Imana no kuba indahemuka ku 
kuri kwayo. Hari ibyifuzo byatanzwe byashoboraga kuyobya abantu bikabakura mu nzira 
igororotse kandi ifunganye iyo biza gushyirwa mu bikorwa. {UB2 146.6} 

Bamwe batekerezaga ko ibihembo byisumbuye biramutse bihawe abantu bafite ubuhanga 
bwo hejuru, abo bantu baguma muri twe maze umurimo usumbyeho ugakorwa mu buryo 
burushijeho kuba bwiza bityo umurimo wo kwigisha ukuri ukagera ku rwego rwisumbuye. 
{UB2 147.1} 

Ku byerekeranye n’iki kibazo nahawe amabwiriza aturutse ku Mana itabasha kwibeshya. 
Ndababaza nti, “iyo iyi gahunda iza gukurikizwa, ni nde ufite ubushobozi bwo kugenzura 
umumaro nyakuri ndetse n’imbaraga z’abakozi bagenzi be?” Nta muntu ufite ubushobozi 
bwo guhamya icyo undi amaze mu murimo w’Imana. {UB2 147.2} 

Umwanya cyangwa icyicaro umuntu ashobora kugira byonyine si byo bigaragaza ko ari 
ingirakamaro mu murimo w’Imana. Ahubwo gukura kw’imico isa n’iya Kristo binyuze mu 
kwezwa na Mwuka ni byo bizamuha imbaraga yo gukora icyiza. Mu mirebere y’Imana, 
urwego rw’ubudahemuka bwe rugaragaza agaciro k’umurimo we. {UB2 147.3} 

Imana yemera gusa imirimo y’abantu basangiye kamere nayo. Nta cyo umuntu ashobora 
gukora adafite Kristo. Gukunda Imana n’abantu byonyine ni byo bishyira abantu ku rwego 
rwo hejuru hamwe n’Imana. {UB2 147.4} 

Kumvira amategeko y’Imana bidushoboza guhinduka abakozi bakorana nayo. Urukundo ni 
urubuto rwera ku giti cy’Ubukristo kandi ni urubuto rumeze nk’amababi y’igiti cy’ubugingo 
yo gukiza amahanga. - Manuscript 108, 1903. {UB2 147.5} 

Ibyangombwa Ku Buzima N’ibibushyigikira 

Mu butunzi bw’Imana harimo ibyangombwa bihagije byo guha ubwunganizi bukwiriye 
abantu batangira igihe cyabo gukora umurimo wo gukiza imitima. Ntabwo bakwiriye 
guhembwa binubwa. Abantu bafite ubushake bwo gukorera Umukiza ntibari bakwiriye 
kubura ibyo bakeneye by’ibanze mu mibereho yabo. Bari bakwiriye gushobozwa kubaho 
batekanye, kandi bagashobozwa kugira ibihagije kugira ngo babashe kugira impano batanga 
kubw’umurimo w’Imana bitewe n’uko akenshi bibakomerera kubera abizera icyitegererezo 
cyo gutanga amaturo. -Manuscript 103, 1906. {UB2 147.6} 

Kwitandukanya N’imishinga Ibangamiye Umurimo 

Hari ibintu byinshi bikeneye gutunganywa kandi bizatunganywa nituramuka dukurikije 
ihame tudakebakeba. Nahawe amabwiriza yihariye ku byerekeye abagabura bacu. Si 
ubushake bw’Imana ko bashakisha kuba abakire. Ntabwo bari bakwiriye kujya mu mishinga 
y’iby’isi kuko ibi bibambura ubushobozi bwo gutanga imbaraga zabo bakora ibya Mwuka. 
Nyamara bagomba guhabwa umushahara uhagije kugira ngo ubunganire n’imiryango yabo. 
Kandi ntibagomba kugira imitwaro myinshi bikorezwa ku buryo badashobora kwita ku 
itorero uko bikwiriye bari mu miryango yabo. Ni inshingano yabo kwigisha abana babo 
gukurikiza inzira y’Imana no gukiranura no guca imanza zitabera nk’uko Aburahamu 
yabikoze.... {UB2 148.1} 

Nimureke abagabura n’abigisha bibuke ko Imana ibitezeho kuzuza inshingano zabo 
bakoresheje ubushobozi bwabo bwose, kandi bakazana {UB2 148.2} 

mu murimo wabo imbaraga zabo zose. Ntabwo bagomba gukora inshingano zibangamira 
umurimo Imana yabashinze. Igihe abagabura n’abigisha, bahora baremerewe n’imitwaro 
y’inshingano zijyana n’iby’ubukungu, maze bakajya ku ruhimbi cyangwa bakinjira mu 
ishuri baremerewe kandi bananiwe, ubwonko bwacitse intege ndetse n’imyakura yananiwe, 
mbese icyabitegwaho ni iki kitari uko bakoresha wa muriro usanzwe aho gukoresha umuriro 
wera yacanywe n’Imana? Gukoresha imbaraga z’indengakamere kandi yashengutse 
bibabaza uvuga kandi bigatuma abateze amatwi batabona icyo bari biteze. Ntabwo aba 
yarabonye igihe cyo kubana n’Imana, nta mwanya aba yaragize wo gusabana ukwizera ngo 
asukirwe Mwuka Muziranenge. Mbese ntidukwiriye guhindura iyi mikorere?- Manuscript 
101, 1902. {UB2 148.3} 

Kwirinda Gutwarwa N’ibinezeza 

Abakozi akwiriye guhaguruka ubwabo bakareba kure. Kuri benshi ukwiyanga no kwitanga 
byarapfuye kandi ibi bigomba kuzurwa ngo byongere bibeho. Abantu bagomba 
gusobanukirwa ko imishahara y’ikirenga basaba inyunyuza umutungo w’Uwiteka. 
Barateraniriza hamwe ubutunzi bw’Imana babushyira mu nyungu zabo bwite,kandi iyo 
bakora batyo baba babwira abatuye ku isi ngo, “Databuja aratinze” (Matayo 24:48). Mbese 
ibi ntibyari bikwiriye guhinduka? Ni nde uzagera ku rugero rukomeye rw’Umukoresha 
Mukuru? -Letter 120, 1899. {UB2 148.4} 

Umutima Wahozeho Wo Kwitanga N’ubu Urakenewe 

Iki gihe gikeneye ukwiyanga gukomeye nk’uko byari bimeze tugitangira umurimo, igihe 
twari abantu bake cyane, ubwo twamenyaga icyo kwiyanga no kwitanga bisobanuye, ubwo 

twageragezaga gusohora udupapuro duto, n’utwandiko duto twashoboraga kwohererezwa 
abantu bari bakiri mu mwijima. Hariho abantu bake cyane twari kumwe icyo gihe bakiri mu 
murimo n’ubu. Twamaze imyaka myinshi nta mushahara tubona uretse rimwe na rimwe 
agashahara ko kutuhesha utwo kurya duke n’imyambaro. Twanezezwaga no kwambara 
imyenda yambawe n’abandi, kandi rimwe na rimwe twabonaga ibyo kurya byo 
kutwongerera imbaraga biruhije cyane. Ibindi byose byashyirwaga mu murimo w’Imana. 
Hashize igihe runaka umugabo wanjye yaje kujya abona amadorari atandatu mu cyumweru 
akaba ari yo adutunga, kandi nafatanyaga nawe mu murimo. N’abandi nabo bakoraga muri 
ubwo buryo... {UB2 148.5} 

Hanyuma abantu babonye ko bagomba gukomeza gukora umurimo umaze kuba ubukombe 
bari bakwiriye kugendana ubwitonzi. Bakwiriye kugaragaza umwuka wo kwitanga. Imana 
ivuga ko ibigo bizatezwa imbere no kwitanga nk’uko byagenze mu gushinga urufatiro. - 
General Conference Bulletin, March 20, 1891, p.184. {UB2 149.1} 

Umurimo nukorwa nk’uko wagombye gukorwa, nidukorana ishyaka duhabwa n’Imana 
kugira ngo twongere abayoboka ukuri, abatuye isi bazabona ko hari imbaraga iherekeje 
ubutumwa bw’ukuri. Ubumwe bw’abizera buba igihamya kigaragaza imbaraga y’ukuri 
ishobora gutuma abantu batandukanye bumvikana mu buryo butunganye maze inyungu 
zabo bakazihuriza imwe. {UB2 149.2} 

Amasengesho n’amaturo y’abizera afatanirije hamwe n’ukuri n’umuhati wo kwitanga 
bitangaza abari ku isi, abamarayika ndetse n’abantu. Abantu bongera guhinduka. Ikiganza 
cyararikirag abantu kwakira ingororano z’ibihembo byinshi cyarahindutse ikiganza 
cy’Imana gifasha abantu bayo. Abizera baba bahujwe n’intego imwe ari yo yo gushinga 
ibigo bivugirwamo ukuri aho Imana ishobora kwererezwa. Kristo abafataniriza hamwe mu 
mirunga izira inenge y’ubumwe n’urukundo kandi iyo mirunga ifite imbaraga idashobora 
gucibwa. {UB2 149.3} 

Ubu bumwe ni bwo Kristo yasengeye mbere y’uko acirwa urubanza yegereje kubambwa. 
Yaravuze ati, “Ngo bose babe umwe nk’uko uri muri jye Data, nanjye nkaba muri wowe 
ngo nabo babe umwe muri twe, ngo ab’isi bizere ko ari wowe wantumye” (Yohana 17:21). 
-Letter 32, 1903. {UB2 149.4} 

Igice Cya 21 - Abakozi Bo Mu Bigo Byacu 
Kugira Impano Nziza Cyane 

Uko ibihe byagiye bisimburana, nahatwaga na Mwuka w’Imana ngo ngire ubuhamya ntanga 
kuri aba bavandimwe bacu ku byerekeranye no kuba hakenewe impano nziza cyane yo 
gukora mu bigo byacu binyuranye no mu byiciro byinshi by’umurimo wacu. Abakora 
umurimo w’Imana bagomba kuba abantu bigishijwe, abantu Imana ishobora kwigisha kandi 
ishobora guha ubwenge no gusobanukirwa nk’uko yabikoreye Daniyeli. Bagomba kuba 
abantu bazi gushishoza, abantu bagaragaza Imana kandi bakomeza gutera imbere mu 
butungane, mu myitwarire iboneye no mu muhati ukomeye bakorana. Niba ari abantu 
bakura, niba bafite intekerezo zigenzura n’ubwenge bwejejwe, niba bategera amatwi ijwi 
ry’Imana kandi bagaharanira kwakira buri murasire wose w’umucyo uturuka mu ijuru, 
bazakurikira inzira igororotse nk’uko izuba rigenda kandi bazakura mu bwenge no mu 
kuzirikanwa n’Imana.... {UB2 150.1} 

Abantu bari mu myanya y’ubuyobozi mu bigo byacu bakwiriye kuba bafite ubwenge 
buhagije bwo kubaha abantu b’abahanga kandi bakabahemba mu buryo bujyanye 
n’inshingano bafite. Ni iby’ukuri ko abantu bakora umurimo w’Imana batari bakwiriye 
kuwukora kubw’imishahara bahabwa gusa, ahubwo bakwiriye gukorera guhesha Imana 
icyubahiro, guteza imbere umurimo wayo no kugera ku butunzi butangirika. Ariko na none 
ntidukwiriye kwitega ko abantu bafite ubushobozi bwo gukora umurimo usaba ubuhanga 
n’umuhati mwinshi ndetse bakawukora mu buryo bunoze kandi butunganye, badakwiriye 
guhabwa ibihembo biruta iby’umukozi ukoresha amaboko. Hakwiriye kuzirikanwa impano. 
Abantu badashobora guha agaciro umurimo nyakuri n’ubushobozi mu by’ubwenge 
ntibakwiriye kuba mu myanya yo gucunga umutungo mu bigo byacu kubera ko bazadindiza 
umurimo, bagashyira inkomyi mu iterambere ryawo kandi bagatuma ujya ku rwego rwo 
hasi. {UB2 150.2} 

Niba ibigo byacu bikungahaye nk’uko Uwiteka abyifuza, hakwiriye kubaho imikorere inoze 
kurutaho ndetse no gusengana umwete, bigendana umwete n’ ubuhanga. Gukoresha uru 
rwego rw’abakozi b’abahanga mu murimo bishobora gutwara umutungo mwinshi. Nyamara 
n’ubwo ari ngombwa kudasesagura umutungo bikwiriye gukorwa mu kantu gato kose 
gashoboka, bizagaragara ko abantu bamwe badafite ibitekerezo byagutse bafite umuhati wo 
gusohora umutungo muke maze bagakoresha abantu bazahembwa umushahara muto kandi 
umurimo wabo ukazaba uhuye n’uko umushahara wabo uhendutse, amaherezo umusaruro 
uzavamo ni uko bazahomba. Iterambere ry’umurimo rizadindira ute agaciro,- Letter 63, 
1886. {UB2 150.3} 

Ibihembo By’abakozi Bakora Mu Bigo 


Umurimo wo gukwirakwiza inyandiko washinzwe kubwo ubwitange. Washyigikiwe 
n’ubuntu bw’Imana budasanzwe. Twatangiye dufite ubukene bukomeye. Ntitwagiraga 
ibyokurya n’imyambaro biduhagiije. Igihe inyanya zabaga zabaye ingume tugomba 
kuzigura ziduhenze, twazisimbuzaga izindi mboga zihendutse. Mu myaka ibanza 
y’umurimo wacu twahembwaga amadorari atandatu mu cyumweru. Twari dufite 
umuryango mugari; nyamara twaguraga ibyo ukeneye mu bushobozi twabaga dufite. 
Ntabwo twashoboraga kugura ibyo twifuza byose; ahubwo twibandaga ku byo dukeneye. 
Nyamara n’ubwo byari bimeze bityo, twari twariyemeje ko abatuye isi bagomba kugerwaho 
n’umucyo w’ukuri kw’iki gihe; kandi umwuka, ubugingo n’umubiri byari byomatanye 
n’umurimo. Twakoraga kare kare kandi tugasoza dukerewe, ntitwagiraga ikiruhuko 2 ndetse 
n’ikidutera gushishikarira imishahara.... Nyamara Imana yari kumwe natwe. Uko 
gukungahara kwageraga mu murimo wo gusohora inyandiko ni ko twongeraga imishahara 
nk’uko bikwiriye kuba. {UB2 151.1} 

Ingero Zitandukanye Z’imishahara Zirimo Ukuri 

Igihe nari muri Switzerland hari amagambo yangezeho aturutse i Battle Creek avuga ko 
hakozwe gahunda ivuga ko nta muntu ukora mu biro ukwiriye guhembwa amadorari arenga 
cumi n’abiri mu cyumweru. Naravuze nti, ‘ibi ntibizashoboka, ahubwo bizaba ngombwa ko 
bamwe babona ibihembo birenze ibyo.’ Nyamara gukuba biriya bihembo kabiri 
ntibyashoboraga gukorerwa umntu uwo ari we wese ukora mu biro bitewe n’uko niba abantu 
bake cyane bakuye umushahara munini utyo mu mutungo, ntabwo abantu bose 
bagaragarizwa ubutabera. Gahunda yo guhemba imishahara minini abantu bake mu gihe 
abandi bahabwa umushahara muto cyane, ni gahunda y’ab’isi. Ibi si ubutabera. {UB2 151.2} 

Uwiteka azagira abantu b’indahemuka bamukunda kandi bamwubaha bakorera muri buri 
shuri, muri buri capiro, n’ikigo cy’ubuvuzi. Ntabwo imishahara yabo ikwiriye kugenwa 
hakurikijwe umgero rw’ab’isi. Uko byagenda kose hakwiriye kubaho gushyira mu gaciro 
mu buryo bukomeye kugira ngo habeho uburinganire mu cyimbo cy’ubusumbane kuko iri 
ari itegeko ry’ijum. “Mwese muri abavandimwe” (Matayo 24:8). Abantu bake ntibakwiriye 
gusaba imishahara minini, kandi imishahara nk’iyo ntikwiriye gutangwa ari uburyo bwo 
kugira ngo bakomeze kugaragaza ubushobzi bwabo n’impano zabo. Ibi byaba ari 
ugukurikiza amahame y’ab’isi. Kongera imishahara bijyanirana no kwiyongera ko 
kwikanyiza, ubwibone, kwishyira hejuru no gukoresha umutungo mu bidakenewe kandi ibi 
bitanarangwa ku bantu bakora ibishoboka byose bagaha Imana icyacumi n’amaturo. 
Ubukene bugaragara ahabazengurutse. Aba bose Imana ibakunda kimwe. Ariko 
by’umwihariko abantu bitanga, bicisha bugufi, bafite imitima imenetse ndetse bakunda 

Imana bagaharanira kuyikorera ibahoza ku mutima kuruta umuntu wumva yakwishyira 
akizana mu byiza byose byo muri ubu buzima. {UB2 151.3} 

Nta Gufatira Urugero Ku B’isi 

Nahawe ibihamya byinshi ku byerekeye ingingo y’uko tudakwiriye kwigana urugero 
rw’ab’isi. Ntabwo dukwiriye kwemerera irari ryacu gushaka guhembwa ibyo tubona byose, 
ngo turyemerere gusesagura umutungo wacu mu myambaro n’ibinezeza by’iyi si nk’uko 
ab’isi babigenza. Kuberaho kwishimisha ubwacu ntibitwongerera umunezero na muke. 
Gutagaguza umutungo mu bitari ngombwa ni ukwiba umutungo w’Imana; kandi hari 
umuntu ugomba kuzana ibikenewe. Ibikenewe mu kubaka ubwami bwa Kristo muri iyi si ni 
bike cyane bitewe n’uko abantu bima Imana icyacumi n’amaturo. {UB2 152.1} 

Nimureke he kugira igitekerezo kitubamo n’umwanya na muto kivuga ko ubushobozi 
bw’umukozi bumutera guhabwa umushahara munini ari bwo gipimo cy’agaciro ke mu maso 
y’Imana. Mu maso y’ab’isi agaciro k’umuntu kabarwa gashingiye kuri iki kibazo ngo “Afite 
umutungo ungana iki?” Nyamara ibitabo byo mu ijuru byandikwamo agaciro ke hakurikijwe 
ibyiza yakoresheje umutungo yaragijwe n’Imana. Umuntu ashobora kwerekana kandi 
azerekanisha agaciro ke nyakuri ku kubaha no gukunda Imana akoresheje impano ze zose 
zerejwe gusakaza ikuzo ry’Imana. Keretse gusa igihe cy’urubanza nikigera ubwo buri wese 
azagororerwa hakurikijwe ibyo azaba yarakoze, nibwo hazamenyekana ingano y’ibyo 
yabitse mu ijuru. {UB2 152.2} 

Mu myaka myinshi nagiye ntanga ubuhamya ndwanya agashahara gato bamwe mu bagabura 
bacu bahembwaga. Nimubaze, mushakishe mu bitabo, muzasanga ko hagiye habaho 
kudafata bamwe mu bapasitoro bacu mu buryo bukwiriye. Abagize itsinda rigenzura 
umutungo bakeneye gusobanukirwa n’umurimo wabo kandi bakagira umutima nk’uwa 
Kristo. Hariho abantu bamwe badafite ibitekerezo byagutse baba muri iri tsinda, ni abantu 
badafite igitekerezo nyakuri cyo kwiyanga no kwitanga bigomba kuranga umukozi 
w’Imana. Ntabwo basobanukiwe mu by’ukuri icyo gusiga umuryango, umugore n’abana 
bivuzeso maze umuntu agahinduka umumisiyoneri ukorera Imana, agakorera abantu 
nk’uzababazwa. Umugabura nyakuri w’Imana azahindura imibereho ye yose imibereho yo 
kwitanga. {UB2 152.3} 

Umuburo Watangiwe I Salamanca 

Igihe nari i Salamanca mu mujyi wa New York mu kwezi k’Ugushyingo, 1890, aho 
nahabwiriwe ibintu byinshi. Neretswe ko mu murimo hinjira umwuka Uwiteka atemera. Mu 
gihe hari bamwe bemera imishahara minini, hariho n’abandi bakorana inshingano zabo 
ubudahemuka imyaka myinshi nyamara bagahabwa igihembo gito cyane. Nagiye nerekwa 

kenshi ko gahunda y’Inama itagomba kwicwa ngo bityo ubushake bwo kujya gukora 
umurimo mu turere twa kure buhagarare.... {UB2 153.1} 

Nzi ko hari abantu bashyira mu bikorwa kwiyanga gukomeye batanga icya cumi n’amaturo 
kubw’umurimo w’Imana. Nyamara abari ku ruhembe rw’imbere mu murimo w’Imana 
bakwiriye guhagarara bashikamye bakavugana ishema bati, “Nimuze, dufatanye uyu 
murimo watangiwe mu bwitange kandi ukaba ushyigikiwe n’ubwiyange.” Ntabwo abandi 
bantu bari bakwiriye kurusha abayobozi b’ibigo byacu gukoresha umutungo neza 
badasesagura no kwita ku byo bakeneye. -Manuscript 25a, 1891. {UB2 153.2} 

Imiterere Y’ibibazo Byariho Mu Mwaka Wa 1890 

Ntewe ubwoba no kubona ivuriro ryacu, icapiro ryacu n’ibiro by’i Battle Creek ndetse 
n’ibigo byacu muri rusange, hari umwuka wigaragaje, kandi uko umwaka wahitaga undi 
ugataha uwo mwuka wajyaga wongera imbaraga. Uwo mwuka utandukanye n’uwo Uwiteka 
yahishuye mu Ijambo rye wagombye kuranga abaganga n’abandi bakozi bakora mu bigo 
by’ubuvuzi ndetse no mu icapiro. Uwo mwuka wamaze kugwira kugeza aho abaganga bo 
ku ivuriro ndetse n’abayobozi bo mu icapiro badakurikiza amahame yo kwiyanga no 
kwitanga aranga Ubukristo. Ahubwo iki gitekerezo gifite inkomoko mu nama za Satani. Iyo 
abaganga bagaragaje ko batekereza cyane ku mishahara bagomba guhabwa kuruta uko 
batekereza ku murimo w’ivuriro, bagaragaza ko atari abantu bo kwishingikirizwaho 
nk’abatikanyiza, abagaragu ba Kristo bubaha Imana, kandi b’indahemuka mu gukora 
umurimo w’Umukiza. Abantu bayoborwa n’ibyifuzo byo kwikunda ntibari bakwiriye 
gukomeza gukorana n’ibigo byacu.... {UB2 153.3} 

Imana isaba abantu ibingana n’urugero bishyiriyeho ndetse n’imirimo bumva ko bashoboye 
kuko bazacirwa imanza hakurikijwe ibikorwa byabo, kandi ku rugero rwabo bishyiriyeho. 
Niba babona ko impano zabo ziri ku rugero rwo hejuru kandi bakabona ko bafite ubushobozi 
bwo ku rugero rwo hejuru, nabo bazasabwa gukora umurimo uri ku rugero rw’ubushobozi 
bibonamo. Mbega ukuntu ari bake basobanukiwe naData wa twese n’ Umwana we Yesu 
Kristo. Iyaba bari buzuwe na mwuka wa Kristo, bakora imirimo ye. “Mugire wa mutima 
wari muri Kristo Yesu” (Abafilipi 2:5). {UB2 153.4} 

Impano Ni Iz’Imana 

Uca imanza zitabera yaravuze ati, “Ntacyo mubasha gukora mutamfite” (Yohana 15:5). 
Impano zose zaba nini cyangwa nto, zatanzwe n’Imana iziragiza abantu kugira ngo 
zikoreshwe mu murimo wayo, kandi iyo abantu bikoreshereje ubushobozi bwabo ntibagire 
uburyo bwihariye bwo gukorana n’abakora umurimo w’ubuvuzi bahuje kwizera, baba 
bagaragaza ko bacira imanza abo bantu, ntibaharanira gukora ibisabwa mu isengesho Kristo 

yasenze asaba ko baba umwe nkuko we na Se ari bamwe. Iyo basaba ubwishyu bw’ikirenga 
ku mirimo bakora, Imana, Umucamanza w’isi yose izabagenzurira ku gipimo cy’ikirenga 
bishyiriyeho, kandi ibasabe ibijyanye n’agaciro bihaye. {UB2 154.1} 

Ubwo agaciro kabo bakarebera mu mafaranga, Imana izacira urubanza imirimo yabo 
igereranya ibyo bakoze n’agaciro kabyo. Keretse gusa nahinduka, nta muntu ukuririza 
ubushobozi bwe muri ubwo buryo ushobora kuzinjira mu ijuru kubera ko ibyo yakoze mu 
murimo wa Kristo bitazabasha kuringanira n’agaciro yihaye cyangwa ibyo yasabaga 
kubw’umurimo yakoreye abandi.... {UB2 154.2} 

Umuntu wikanyiza kandi ukurura yishyira, agahora ararikiye gufata ifaranga ryose abona 
yakura mu bigo byacu kubw’imirimo akora, aba adindiza umurimo w’Imana. Ni ukuri afite 
ingororano ye. Ntabwo ashobora kugaragara ko akwiriye kuragizwa impano izahoraho iteka 
yo mu ijuru mu mazu Kristo yagiye gutegurira abiyanga bakikorera umusaraba maze 
bakamukurikira. Ibiranga abakwiriye kwinjira mu murage waguzwe hatanzwe amaraso 
bigenzurwa muri ubu buzima imbabazi zikiriho. Abantu bafite umwuka wo kwitanga 
wagaragariye muri Kristo ubwo yitangaga kugira ngo umuntu wacumuye abone agakiza, 
bazanywera ku gikombe cye banabatizwe umubatizo we,hanyuma bazasangire nawe ikuzo- 
rye. Letter41, 1890. {UB2 154.3} 

Akamaro Ko Kwitanga 

Neretswe ko umurimo wo kwandika ibitabo utagomba kuyoborwa bishingiye ku mahame 
amwe n’agenga andi macapiro kubera ko ari umurimo ugomba gukorwa n’umuntu 
wabihuguruwe. Umuntu wese ukwiriye gukora uwo murimo agomba kuba umumisiyoneri 
nyakuri kandi agakora ashingiye ku mahame yatumye uwo murimo ubaho. Kwigomwa 
gukwiriye kuranga abakozi bacu bose.... {UB2 154.4} 

Kwiyanga kwagombye kuranga abantu bafite inshingano zikomeye mu murimo, kandi 
bakwiriye kubera abakozi bose intangarugero. Umurimo wo kwandika wabayeho binyuze 
mu kwiyanga kandi uwo mwuka wawutangije ukwiriye kugaragara kandi ugakomeza 
kubaho. Umugambi wawo ukomeye ugomba guhora uzirikanwa. Uyu ni umurimo 
w’abamisiyoneri kandi abantu badafite uwo mwuka wa ntibakwiriye gukora uwo murimo. - 
Letter 5, 1892. {UB2 154.5} 

Ingorane Mu Bigo Byacu Byose 

Pawulo yashoboraga kubona ibibi byinjiraga mu itorero bityo byatumye avuga ati, “Kuko 
mbafuhira ifuhe ryo mu buryo bw’Imana, kuko nabakwereye umugabo umwe ari we Kristo, 
ngo mubashyingire mumeze nk’umwari utunganye. Ariko ndatinya yuko nk’uko ya nzoka 

yohesheje Eva uburyarya bwayo, ko ari na ko intekerezo zanyu zayobywa mukareka 
gutungana no kubonera bya Kristo” (2 Abakorinto 11:2, 3). {UB2 155.1} 

Iki ni ikibi cyugarije amashuri yacu, ibigo byacu ndetse n’amatorero yacu muri iki gihe. 
Keretse gusa iki kibi nigikosorwa naho ubundi kizarimbuza imitima ya benshi. Umuntu 
umwe azatekereza ko akwiriye gutoneshwa cyane bitewe n’uko akora umurimo ushobora 
kumuhesha umushahara munini aramutse akora mu batizera. Kubera kutanyurwa, azigurisha 
ahabwe ibihembo byinshi cyane. Kubwo kurinda amahame yagombye kugenga abantu bose 
bakora mu bigo byacu, Uwiteka yantegetse kubwira abantu bose bafite inshingano ngo, 
“Mwitandukanye n’ibyo vuba vuba bitewe n’uko uwo ari umusemburo mubi wo kwikanyiza 
no kurarikira.” {UB2 155.2} 

Bigenzura bifatiyeho urugero kandi bakigereranya nabo ubwabo. Ikibi gikomeye mushobora 
gukora ni ugushaka gukomeza gukorana nabo n’ubwo baba abanditsi cyangwa 
abacungamutungo. Ntabwo Imana iri kumwe n’umuntu nk’uwo kandi ntimushobora 
kumugumana mutuje na hato. Umwuka wo kutizera uzengurutse umutima we. 
Amagereranya yakoze yamuteye kuba mu rungabangabo. Aribwira ati, “Niba runaka 
yarabonaga umushahara nk’uriya, nanjye nagombye kubona nkawo.” Ahinduka inyaryenge 
akarenga ku byanditswe mu mategeko maze akigabiza umutungo awikoreshereza. Ubwo 
rero anyereza umutungo. Ibi Imana ibibona kimwe n’ibyo Akani yakoze. Imana ibona ko 
umuntu umeze atyo adashobora guha umurimo isura nziza. Ntabwo umuntu nk’uwo yabasha 
gutanga ibikenewe n’abakora umurimo ahantu hagoye, kandi bagomba gutanga ku 
mushahara wabo kugira ngo bakenure aho bakorera. Imana ibona ibintu nk’ibyo iyo biva 
bikagera, kandi izacira urubanza abantu bigereranya ubwabo bitaye ku guhabwa ibyo 
bibwira ko bari bakwiriye kugira. -Manuscript 97, 1899. {UB2 155.3} 

Ikiranga Umurimo Urimo Ingorane 

Urebye umurimo mugari ugomba gukorwa, abakozi bacu bari bakwiriye kuba bifuza 
gukorera umushahara uciriritse. Nubwo ushobora kubona umushahara munini, ukwiriye 
kuzirikana urugero rwa Kristo aza kuri iyi si yacu maze akabaho ubuzima bwo kwiyanga. 
Muri iki gihe iby’imishahara isabwa n’abakozi bisobanuye byinshi. Iyo usabye kandi 
ugahabwa umushahara munini, abandi nabo baba bakinguriwe urugi rwo gukora batyo. 
Gusaba imishahara minini kwabaye mu bakozi b’i Battle Creek ni ko kwabaye imbarutso 
yo kwica umurimo wahakorwaga. Abagabo babiri bafashe iya mbere muri iki gikorwa kandi 
abandi batatu cyangwa bane bifatanyije nabo bityo umusaruro wabaye kwishyira hamwe mu 
gikorwa cyashoboraga kurimbura kimwe mu biranga umurimo w’ubu butumwa iyo kiza 
kwemerwa n’abantu benshi. Umurimo wo kwamamaza ukuri kw’iki gihe wari wubakiye ku 
kwiyanga no kwitanga. Uyu mwuka wo kwikanyiza no kwikubiraho umutungo uhabanye 

rwose n’amahame y’uyu murimo. Umeze nk’ibibembe byica bizatera umubiri wose kurwara 
nyuma y’igihe runaka. Uyu mwuka unteye ubwoba. Dukwiriye kuba maso nibitaba bityo 
tuzatakobwa umwuka wo kwiyoroshya no kwitanga waranze umurimo wacu mu itangira 
ryawo. {UB2 155.4} 

Nukorana kutikanyiza, ntusabe ibihembo ubusanzwe wibwiraga ko wagombaga guhabwa, 
Uwiteka azagushyigikira mu murimo ukora. Nyamara ku rundi ruhande, nusaba umushahara 
munini, n’undi wese azatekereza ko afite uburenganzira bwo gusaba umushahara munini 
nkawe kandi nibigenda bityo, hazakoreshwa umutungo wari ukwiriye gukoreshwa mu 
guteza imbere umurimo wo kwamamaza ukuri kw’iki gihe mu tundi turere. {UB2 156.1} 

Mu gufata imyanzuro ikomeye, twari dukwiriye kwiga neza buri ngingo y’iki kibazo. 
Tugomba guhora twibuka ko twahawe umwanya mu murimo w’Imana wo gukora 
nk’abakozi bafite inshingano. Abantu bamwe bashobora gukurikiza urugero rw’ab’isi rwo 
guhembwa imishahara yabo minini; nyamara ntabwo Uwiteka abona ibintu nk’uko 
babibona. Uwiteka abona inshingano zacu n’imirimo yacu mu mucyo w’urugero rwa Kristo 
rwo kwiyanga. Ubutumwa bwiza bugomba kubwirwa abatuye isi ku buryo amabwiriza 
y’imikorere n’imyitwarire ahuza n’urugero dutanga. {UB2 156.2} 

Ntabwo amavuriro yacu agomba kuyoborwa hakurikijwe imigenzereze y’ab’isi. 
Ntibikwiriye no kuba ngombwa ko n’umuyobozi mukuru w’abaganga ahembwa 
umushahara w’akarenga cyane. Turi abagaragu b’Imana. -Letter 370, 1907. {UB2 156.3} 

Abaganga N’abagabura Bahamagariwe Kwiyanga 

Ndumva mfite ubwuzu bwo kubandikira muri iki gitondo no kubasaba ko mufata abantu 
bose mu buryo bukwiriye nta busumbane. Naburiwe ko hari akaga kari mu buryo ufata 
abaganga bamwe kandi bukazabakomeretsa. Tugomba gukora ibyo dushoboye byose 
dushyigikira impano yo kubwiriza ubutumwa kandi tukanashyigikira impano y’abaganga 
tubaha uburyo budahindagurika bwo gukora neza, nyamara hari urubibi tudakwiriye 
kurenga. {UB2 156.4} 

Igihe twageragezaga gushaka umuganga ugomba kuba umuyobozi mukuru w’abaganga mu 
bitaro bya Loma Linda, umuganga umwe ufite ubunararibonye yemeye kuza ariko hari 
ibyangombwa yadusabye kuzuza. Yatubwiye umushahara agomba guhembwa kuri uwo 
murimo we kandi avuga ko adashobora kuza gukorera umushahara uri munsi y’uwo. Abantu 
bamwe batakereje ko dukwiriye kwemerera uwo muganga ibyo yasabye bitewe n’uko 
byagaragaraga ko kubona undi bitari byoroshye. Nyamara nabwiye umuvandimwe wacu 
[JA] Burden nti, “Gukoresha uyu muganga no kumuhemba umushahara ungana utyo 
ntibyaba byiza mu gihe abandi bakorana ubudahemuka bahembwa umushahara muto. Ibi 

nta butabera bwaba burimo kandi Uwiteka yampaye amabwiriza ko tudakwiriye kwemera 
iryo vangura.” {UB2 156.5} 

Uwiteka asaba kwiyanga mu murimo we, kandi iri tegeko rireba abaganga kimwe 
n’abagabura. Imbere yacu hari umurimo ukomeye usaba umutungo, kandi tugomba 
kurarikira abasore kuza mu murimo ngo baze bakore nk’abagabura n’abaganga, bidatewe 
n’imishahara y’ikirenga ahubwo bitewe n’ubukene bukomeye bw’umurimo w’Imana. 
Ntabwo Uwiteka anezezwa n’uyu mwuka wo gushaka imishahara y’ikirenga. Dukeneye 
abaganga n’abagabura bafite imitima yeguriwe Imana kandi bafatira gahunda bagenderaho 
ku Muvugabutumwa w’Umuganga uruta abandi wigeze uba kuri iyi si. Nimureke bitegereze 
imibereho ye yo kwiyanga maze bitange banezerewe kugira ngo abandi bakozi benshi 
babashe kujya mu murimo wo kubiba imbuto y’ubutumwa bwiza. Abantu bose nibakora 
muri uyu Mwuka, hazasabwa imishahara mito. {UB2 157.1} 

Abantu bamwe batsinzwe n’iyi ngingo. Imana yarabahiriye ibaha ubushobozi bwo gukora 
umurimo ushimwa, nyamara bananiwe kwiga ibyigisho by’iby’ubukungu, kwiyanga no 
kugendana n’Imana bicishije bugufi. Ibyifuzo byabo basaba imishahara minini 
byarubahirijwe maze bahinduka abasesagura umutungo. Babuze ibyiza bagombye kuba 
barabonye kandi ukuboko kw’Imana gukunguhaye ntikwabanye nabo... Mwitondere 
gushyira icyizere gikomeye ku bantu basaba imishahara minini kugira ngo babone kwinjira 
mu murimo w’Imana. Ibi mbibandikiye nk’umuburo. - Letter 330, 1906. {UB2 157.2} 

Inama Yahawe Umuganga Ku Mushahara Yagenewe 

Umugambi wawe wo gihembwa umushahara munini ku murimo ukora, ni ugukingurira 
urugi igishuko kizakujyana ku ngaruka mbi. Yaba wowe cyangwa abandika izo nyandiko 
zibyemeza ntabwo musobanukirwa n’ibi neza. Nyamara uwo mugambi uzaba inzira yo 
kugutera igishakwe kandi uzateza umurimo w’Imana kugawa. Muri uyu mugambi harimo 
ihame ry’ikinyoma rigomba kwitonderwa. Nta na kimwe kitagira iherezo. Ibintu byose 
bigomba kuba mu rugero rukwiriye. Ugomba kubona umushahara ugenwe ku murimo ukora 
kandi ukakubeshaho. {UB2 157.3} 

Ikintu kimeze gityo cyabayeho mu bwumvikane na Dogiteri U. Ni igikorwa cy’uburiganya. 
Imana ibona aho cyerekeza ndetse n’ingaruka zacyo. Ubu buryo bwo guhemba ntibukwiriye 
gukoreshwa mu mavuriro duhanga. Icyo kigo ukorera kigomba kuguhemba umushahara 
ukwiriye imirimo ukora kandi abantu bose bakora muri icyo kigo bagomba guhabwa 
umushahara ukwiriranye n’umirimo bakora. -Letter99, 1900. {UB2 157.4} 

Icyifuzo Cy’ibihembo Kitemewe 


[Mwenedata V, yari Uumuganga. Yatanze icyifuzo cy’uko yahabwa umushahara 
w’amadorari 25 buri cyumweru, agahabwa 30 ku ijana by’umutungo winjiye igihe cyose 
akoze igikorwa cyo kubaga umuntu. Yasabaga kandi guhabwa amasezerano y’akazi 
y’imyaka 5, kandi akagira ukwezi kumwe mu mwaka kw’ikiruhuko kugira ngo yige kandi 
yiyongerere ubushobozi. -Abakusanyije inyandiko] {UB2 158.1} 

Ku byerekeye icyifuzo cyatanzwe na mwene Data V, mbona icyo kibazo nk’uko mukibona. 
Ntabwo dushobora kwemera gutangirira kuri gahunda y’umushahara wo hejuru. Iyi ni yo 
ngorane abantu bahuye nayo i Battle Creek, kandi hari icyo mfite cyo kuvuga kuri iyi 
ngingo. Imbere yacu hari ahantu hagari tugomba gukora umurimo wo kwamamaza 
ubutumwa. Tugomba kumenya rwose ko twumvira ibyo Kristo asaba, we witanze ku buntu 
akitangira iyi si yacu. Nta kintu na kimwe dushobora gukora gikwiriye gusigara kidakozwe. 
Hakwiriye kubaho gukora mu buryo butunganye hakanabaho na gahunda kandi ikintu cyose 
gishoboka kigomba gukorwa kugira ngo hagaragare ubushishozi muri byose. Ariko ku 
byerekeye guhemba amadorari 25 mu cyumweru no gutanga ijanisha rinini kuri buri 
gikorwa cyo kubaga cyakozwe, nahawe umucyo ndi muri Australia ko ibi bitagomba kubaho 
bitewe n’uko ibyacu biri mu kaga. Nagejejweho icyifuzo cy’uko amenshi mu mavuriro yacu 
yari akwiriye guhangwa mu majyepfo ya California kubera ko aho hantu haboneka abantu 
benshi bahifuza. {UB2 158.2} 

Tugomba gushikama ku nama y’Imana, buri wese muri twe akaba yiteguye gukurikiza 
urugero rwa Yesu Kristo. Ntabwo dushobora kwemera guhemba imishahara irenze urugero. 
Imana isaba abaganga bayoborwa nayo gukora bakurikiza irarika rya Yesu wagize ati, 
“Mwemere kuba abagaragu banjye munyigireho, kuko ndi umugwaneza kandi noroheje mu 
mutima, namwe muzabona uburuhukiro mu mitima yanyu, kuko kunkorera kutaruhije, 
n’umutwaro wanjye utaremereye” (Matayo 11:29, 30). -Letter 309, 1905. {UB2 158.3} 

Ntukake Umushahara Munini 

Byanezeza cyane tubonanye tukaganira. Mfite icyifuzo gikomeye cy’uko ukwiriye kwigana 
icyitegererezo gitangwa mu Ijambo ry’Imana... Dogiteri W, ndagusaba ko utajya usabaa 
umushahara w’ikirenga. Nukora ityo, abandi nabo bazakurikiza urugero rwawe kandi ibi 
nibyemerwa mu kanya gato tuzabona ko umutungo wose winjira mu ivuriro uzashirira mu 
kwishyura imishahara kandi ko hatazaboneka umuntu n’umwe wo gukomeza gukora 
umurimo wo kwamamaza ubutumwa ugomba gukorwa mu bihugu by’amahanga. {UB2 
158.4} 

Nkwandikiye ibi kubera ko nsobanukiwe neza n’aho mvuga aho ari ho. Uwiteka ari 
kugerageza ubwoko bwe. Jye n’umugabo wanjye twanyuze muri ibi bihugu kandi kubera 
ko tutigeze duusaba imishahara y’ikirenga ahubwo tukaba twari dushishikariye gukorana 
ubwitange, byatumye Uwiteka aduha umugisha mwinshi w’ubuntu bwe. Nukurikira inzira 
yo kwiyanga uzabera abandi urugero bazabera umurimo w’Imana umugisha. Mu murimo 
wawe, ikibwirizwa cy’ingirakamaro wabwirije cyari igihe wakurikizaga amahame y’ukuri 
mu muryango wawe kandi ukagaragaza kwitanga nyakuri mu murimo. Igihe mvuga ibi mba 
nzi icyo mvuga icyo ari cyo. {UB2 159.1} 

Hakwiriye kubaho iringaniza hagati y’umushahara w’umugabura n’uw’umuganga kurusha 
uko byigeze kubaho. Abagabura bacu bitezweho gutanga urugero rwo gutangana ubuntu 
baha abagize itorero, bityo umushahara wabo wari ukwiriye kuba utuma bashobora gutanga 
imfashanyo nyinshi. -Letter372, 1907. {UB2 159.2} 

Gusesagura N’ingaruka Zabyo 

Mu babwirizabutumwa bacu, mu bigisha bacu,mu baganga, no mu babwiririshabutumwa 
ibitabo, hakenewe abantu biyeguriye Imana burundu mu bwenge, mu mutima no mu 
bugingo... .Yaba imyambaro, amazu ahenze cyangwa imibereho itwarwa n’ibigezweho 
ntibiteza imbere umurimo. Nyamara umwuka w’ubugwaneza no kwicisha bugufi ni 
iby”agaciro kenshi mu maso y’Imana. Iyobokamana ntiritera umuntu gusuzugura cyangwa 
imvugo isharira. Umwizera nyakuri usobanukiwe n’intege nke ze, azirinda ku kantu kose 
kandi ashyire ibyiringiro bye byose mu Mana. Kubaha Imana nyakuri kwa Gikristo 
ntigushobora kugaragarishwa imbaraga, ahubwo ni ugusesekara ku mutima ukoresha 
ukuri... {UB2 159.3} 

Imana irahamagara abantu bashishoza, abantu basenga, abantu bashyira mu bikorwa. 
Kugaragara inyuma mu buryo buhenze ntibihesha umugabo cyangwa umugore icyubahiro 
mu maso y’abantu bashyira mu gaciro. Ntabwo bitunganye kuba umuganga yasesagura 
umutungo maze agasaba ibiciro by’ikirenga kugira ngo abage umurwayi akantu gato. Ibi 
byose Imana ibireba mu miterere yabyo nyakuri. -Manuscript 34, 1904. {UB2 159.4} 

Ikiganiro Ku Mishahara Y’abaganga 

{Ku itariki ya 4 Ukuboza, 1913, abayobozi muri Yunyuni ya Pacific bagiranye ikiganiro na 
madamu Ellen. G. White ari mu rugo rwe i Elmshaven baganira ku byerekeye guhemba 
abaganga bakora mu mavuriro yacu. Hafashwe inyandiko kuri icyo kiganiro kandi hari 
amagambo yanditswemo yavuzwe na Ellen. G. White ashyigikira agira ati, « Ibi bivuzwe 
neza kandi mbisubiyemo kubw’inyungu z’abandi. Imana idufashe, itwigishe kandi 

ituyobore kuri buri ntambwe yose mu ngorane zacu. » Imigabane y’ingenzi y‘ibyavugiwe 
muri iki kiganiro iri mu magambo akurikira. Abakusanyije inyandiko ] {UB2 159.5} 

Abari bari muri iki kiganiro : Ellen G. White, Abakuru F. M. Burg, {UB2 160.1} 

G.W. Reaser, W. M. Adams, J. H. Behrens, C. L. Taggart, A. G. Christiansen, W.C. White 
na C. C. Crisler. {UB2 160.2} 

Nyuma yo gutangiza ikiganiro n’indamutso, W. C. White yaravuze ati: Ejo hashize, umunsi 
wose twasuzumaga iby’amashuri yacu atandukanye yo muri Yunyuni ya Pacific. Muri aya 
mashuri aherereye ahitwa Angwin, Lodi, Fernando, Armona n’i Loma Linda, hari 
abanyeshuri bari hagati ya magana atandatu na magana arindwi bahigira. {UB2 160.3} 

Twumvise dutewe ubutwari bwo gukorana inama hamwe ku byerekeye aya mashuri. Uyu 
munsi tugomba kwinjira mu bibazo by’amavuriro, ariko by’umwihariko ikibazo 
cy’imishahara dukwiriye guhemba abaganga. {UB2 160.4} 

Mu ivuriro ryacu rimwe tuhafite umuganga wubaha Imana abamwungirije baramwiringira 
cyane. Ni umugabo Imana yahiriye cyane mu murimo we wo kuvura. Ashaka kuhaguma 
kandi buri muntu wese arifuza ko yahaguma ariko yumva ko kuri we byaba bitunganye 
kuhaguma bagenzi be bamuhaye umushahara ujya kuba incuro ebyiri z’uw’abakozi bo mu 
rwego rwo hagati. Akunda gutangana ubuntu kandi yifuza kugira umutungo wo kumutunga 
no gukoresha ibindi ashaka. Turahangayitse cyane kandi twakwishimira kumenya niba hari 
umuco waba ufite kuri icyo kibazo. {UB2 160.5} 

Ellen G. White ati: Nahabwa ibyo ashaka akarusha abandi baganga,nabo bazabona ko 
badafashwe mu buryo bukwiriye keretse nabo bongejwe. Tugomba kugendana ubwitonzi 
n’ubushishozi kandi ntitwemere ko imishahara izamuka kuri urwo rwego ku buryo abantu 
benshi bajya mu gishuko. Ahubwo kubera ko hari umurimo ukomeye ugomba gukorwa, 
imishahara y’abaganga yari kugabanywa aho kugira ngo yongerwe. Keretse gusa niba hari 
umucyo wumvikana waturutse ku Uwiteka, naho ubundi ntabwo bishyigikiwe ko umuntu 
yahembwa umushahara munini cyane kurusha undi bakora umurimo umwe, nimukora 
mutyo, abandi nabo bazatekereza ko bikwiriye ko nabo bazaba biteze ko imishahara yabo 
yongerwa nk’uwo. Tugomba kureba ibintu byose mu mpande zose, kandi ntacyo bitumariye 
gutekereza ko dushobora guha umukozi ukora neza cyane umushahara w’ikirenga bitewe 
n’uko awusabye gusa. Ibiri amambu, tugomba kuzirikana icyo dushobora gukora muri iki 
gihe umurimo ugenda u fungurwa kandi tukaba tugomba kuwutangaho umutungo mwinshi 
kuruta uwo twigeze dutanga mbere hose kugeza ubu. Ibi ni ibibazo bizagerageza kwizera 
kw’abantu bacu. {UB2 160.6} 

W. C.White (umuhungu wa Ellen G.White): Bigerageza kwizera kwacu koko Mama ariko 
by’umwihariko igihe itsinda ry’abakozi ryakoranye n’umuntu kugeza igihe bamukunze 
bakamukundwakaza kandi bakizera ko ashobora gukora umurimo mwiza cyane utakorwa 
n’undi muntu wese. Bityo, ni ibisanzwe rwose kuri bo gutekereza ko bitaba ari byo ko 
bamwima ibyo yari akwiriye kwikoreshereza. Baratekereza bati, {UB2 161.1} 

« Amadorari igihumbi cyangwa igihumbi na magana atanu y’inyongera ni iki mu birebana 
n’ubuzima ? » Baravuga bati, « Dore iki kibazo cy’uriya n’icy’uyu yakemuye, kandi hariho 
n’undi muntu yarokoye ubuzima bwe » ; maze bakumva ko kutamuha ibyo asaba byaba ari 
ubugugu bukabije kuri twe. Baravuga bati, « Nta muntu ushobora gukora cyangwa ngo 
avunike nk’umuganga ubaga. Nimutekereze ku masaha agomba kwihanganira y’umurimo 
ukomeye akora ahangayitse, ubwenge budatuje, igihe ubuzima bw’agaciro kanini buba 
bugeze ahakomeye. » {UB2 161.2} 

Nyamara ku rundi ruhande, igihe tuzirikana iki kibazo, tugomba kwibuka ibindi bigo 
bigerwaho n’ingaruka z’ibyo dukora. Tubona ivuriro rifite ibibazo by’ubukene riri ahantu 
heza aho ryakora umurimo mugari kandi riduha icyizere cyo kwinjiza umutungo igihe gusa 
bafite umuganga w’umuhanga ndetse bakaba bashobora kubona uwo muganga w’umuhanga 
igihe bahembye amadorari magana atatu cyangwa magana atanu gusa yiyongera ku rugero 
rw’umushahara rugenwe. Baravuga bati, « Muturetse tukishyura amadorari amagana make 
yiyongera ku yo mwagennye, dushoboragutanga amadorari magana atanu kugira ngo 
twishyure iyi nyongera nto ku mishahara. » Kandi ni uko bimeze turamutse tubirebeye mu 
rwego rw’ubucuruzi. {UB2 161.3} 

Ellen G. White : Murabona ko hari ukwikaniza kwihishe inyuma y’ibyo kandi Imana 
ntikwishimira. Tugomba gukora mu bwumvikane. Umurimo wacu ugomba gukorwa 
binyuze mu bwumvikane kandi bamwe bizabakomerera. Abandi bamwe bizaborohera. 
Ariko ibi bintu byose bigomba kuzakirwa nk’uko byaje kandi abakozi bagomba kwibuka 
ibyo Yesu yatanze ubwo yazaga ku isi yacu. Mbitekereza incuro nyinshi kandi kuri jye 
bigaragara ko turamutse dushyizeho urugero rukwiriye dushobora gukora umurimo 
w’agahebuzo. Ariko nitwifuza ibyo abenshi mu bavandimwe bacu badashobora kwemera, 
bidutesha agaciro. Umuvandimwe umwe aravuga ati, « Runaka afite umushahara ungana 
utya, kandi nanjye ngomba kugira umushahara nk’uwe. » Ni muri ubwo buryo imishahara 
izazamuka kandi ikomeze kuzamuka. {UB2 161.4} 

Ikigaragara ni uko imishahara ya bamwe ikwiriye kugabanywa ndetse ikarushaho 
kugabanywa kugira ngo tubashe kugera kuri byinshi umurimo uri imbere yacu udusaba mu 
kuburiraisi.... {UB2 161.5} 

Mu myaka yashize igihe iyi ngingo y’imishahara yazirikanwaga, nabwiye abavandimwe 
banjye ko Uwiteka azi ibyerekeye umwuka uduhatira kugira icyo dukora kandi ko igihe 
tudatekereza ashobora gutuma ibintu bitugedekera neza. Iyo dushyizeho urugero rukwiriye, 
umugisha w’Uwiteka uba kuri twe. Nabonye ko Uwiteka akora mu nzira nyinshi kandi 
agakorera ahantu henshi kugira ngo afashe abantu bafata ibi bibazo mu mucyo ukwiriye 
urugero rwo kwitanga. Kandi bavandimwe uko mukora mushishikaye, musenga, mwicishije 
bugufi, mu mwuka wa Kristo, Imana izakingura amarembo imbere yanyu. Abantu bazabona 
kwiyangakwanyu. {UB2 161.6} 

Incuro nyinshi ubwo abavandimwe banjye mu kwizera bansanze bangisha inama niba 
bakwiriye kubaza imishahara yo hejuru, nababwiye ko igihe basabye umushahara munini 
bashobora kunguka bike cyane nyamara ko umugisha w’Imana uzaba ku batabaza 
imishahara yo hejuru. Imana iha umuntu gukora ikintu runaka kandi iyo ugeze ahakomeye 
abamarayika b’Imana baza kugufasha kandi bakaguha guhora unesha. {UB2 162.1} 

Nagiye mvuga neruye ngira inama abavandimwe banjye dusangiye kwizera mbabwira ko 
badakwiriye gusaba imishahara yo hejuru kubera ko iyo atari yo mpamvu idutera gukoresha 
imbaraga zacu mu murimo wo gukiza imitima. {UB2 162.2} 

Ntabwo dukwiriye gutuma ikibazo cy’imishahara kiba inkomyi mu nzira yo gusohoza 
inshingano twahamagariwe aho ari ho hose dushobora gukenerwa. Uwiteka ashobora 
gutuma ibintu bigenda ku buryo umugisha uzabana n’imihati yacu kandi ukaza uruta cyane 
igihembo dushobora kubona cyangwa tutabona ; kandi Uwiteka azaha abagaragu be 
amagambo yo kuvuga afitiye akamaro katagereranywa ku barimbuka. Abantu bafite inzara 
kandi bishwe n’inyota bakeneye ubufasha buturutse mu ijuru. Nagerageje gushyira mu 
bikorwa aya mahame yo kwitanga, kandi iyo mvuga ko umugisha w’Imana uzakubaho 
nugira nyambere inshingano wahamagariwe, mba nzi neza ibyo mvuga. Nejejwe n’aya 
mahirwe yo guhamiriza imbere yanyu muri iki gitondo ko Uwiteka yagiye ahindura ibintu 
incuro nyinshi ku buryo yagiye aduha ibirenze ibyo twashoboraga gusaba. {UB2 162.3} 

Uwiteka azagenzura abagaragu be kandi nibagaragaza ko ari abanyakuri imbere ye kandi 
bakamuharira ibyabo byose, azabafasha igihe cyose babikeneye. {UB2 162.4} 

Ntabwo turi abakozi bakorana n’Imana kubw’ibihembo dushobora gukura mu murimo we. 
Bavandimwe ni iby’ukuri ko mugomba kubona ibihembo bikwiriye kubafasha kunganira 
imiryango yanyu; nyamara nimutangira kunena ingano y’ibyo mukwiriye kubona, 
mushobora kubera ibuye risitaza undi muntu utazi niba muzaba abanyabuntu kandi 
umusaruro uzavamo uzaba urujijo. Abandi bazatekereza ko abantu bose badafashwe kimwe. 
Bidatinze muzabona ko umurimo w’Imana uzahazaharira kandi uyu atari wo musaruro 

mwifuza kubona. Mwifuza ko umurimo w’Imana wajya mbere. Kubw’urugero mutanga 
kimwe n’amagambo yanyu, abantu bazagira icyizere kizima ko ukuri mwakiriye mu mitima 
kubyara umwuka wo kwiyanga. Kandi uko mukomeza kujya imbere muri uyu mwuka, hari 
benshi bazabakurikiza. {UB2 162.5} 

Uwiteka yifuza ko abana be bakora muri ubwo buryo bwo kwiyanga no kwitanga 
buzatugeza ku kunyurwa no kuba twarakoze inshingano yacu neza kubera ko yari 
inshingano. Umwana w’Imana w’ikinege yaritanze apfa urupfu rukojeje isoni ku musaraba, 
mbese dukwiriye kwivovotera kwitanga duhamagarirwa kugira? {UB2 162.6} 

Mu masaha nabaga ndi maso mu bihe by’amajoro, ningingaga Uwiteka kugira ngo arinde 
abavandiwe bacu mu kwizera ingeso yo gushaka gukubira hirya o hino bagamije kubona 
umushahara wisumbuyeho gato k’uwo bafite. Nibagendera mu mwuka wo kwitanga, 
biringiye Uwiteka, nawe azabaha imbaraga yo kubakomeza mu ntekerezo no mu mico kandi 
umusaruro uzaba kugera ku nsinzi. {UB2 163.1} 

Mu gihe kizaza umurimo wacu ugomba kuzakoranwa kwiyanga no kwitanga birenze ibyo 
twabonye mu myaka yashize. Imana yifuza ko {UB2 163.2} 

tuyegurira imitima yacu kugira ngo ibashe gukorera muri twe mu buryo bwa kimuntu. Ibi 
ndabyumva cyane. Bavandimwe, nimucyo tugendane ubugwaneza no kwicisha bugufi mu 
mitima kandi duhe abatwungirije urugero rwo kwitanga. Nidukora uruhare rwacu mu 
kwizera, Imana izakingura inzira imbere yacu tutigeze dutekereza.... {UB2 163.3} 

Nihagira umuntu utanga icyifuzo kidahuje n’amahame yo kwiyanga umurimo wacu 
ushingiyeho, nimureke twibuke ko Imana ikoresheje ukuboko kwayo rimwe gusa ishobora 
gukuraho ibyo bisa n’inyungu bitewe n’uko bitashatswe kubw’ikuzo ry’izina ryayo. - 
Manuscript 12, 1913. {UB2 163.4} 

Gukemura Ikihutirwa 

Igihe muretse abakozi banyu bashoboye umurimo bakagenda bitewe n’uko umutungo ari 
muke kugira ngo mubahe ibyo bakeneye, mu kanya gato muzifuza ko bagaruka. Ikibazo 
kigendana n’imari kigomba gukemurwa neza niba abakozi bose bazaba bifuza kwemera 
umushahara muto igihe umutungo ukenewe cyane. Iri niryo hame Uwiteka yampishuriye 
kugira ngo rikoreshwe mu macapiro yacu. Hazabaho ibintu byinshi bigomba gukorwa kandi 
umurimo wanyu uzakanera abo bantu. Mbese ntitwari dukwiriye kuba twiteguye kugabanya 
ibyo twifuza igihe amafaranga yabaye ingume? {UB2 163.5} 

Jye n’umugabo wanjye twakoze dukurikiza iri hame. Twaravuze tuti, « Icapiro ni ikigo 
cy’Uwiteka, kandi tuzakoresha umutungo neza dukora uko bishoboka kose tukagabanya 

ibyo dusohora.” Uwiteka asaba abagaragu be bose kwitanga kugira ngo umurimo we utere 
imbere kandi ugere ku musaruro ushimishije. Nimucyo buri mukozi wese akore 
ibimushobokera byose kugira ngo ashyigikire kandi arinde icapiro ryacu. Ntimutekereze ko 
Uwiteka azashimishwa no kubona uyu mwuka ari wo uganje mu bigo byacu byose. 
Tugomba kugira ihame tugenderaho mu murimo. Yesu yaravuze ati, « Umuntu nashaka 
kunkurikira niyiyange, yikorere umusaraba we iminsi yose ankurikire » (Luka 9 :23). Mbese 
twiteguye gukurikira Kristo? -Letter 25, 1896. {UB2 163.6} 

Ibigo byacu bigomba kuba munsi y’ubuyobozi bw’Imana. Byashinzwe binyuze mu 
bwitange kandi muri ubwo bwitange niho umurimo wabyo ushobora kujya mbere ukagera 
ku ntego.-Letter 129, 1903. {UB2 163.7} 

Ubwenge bwa kimuntu buzatandukanya umuntu no kwiyanga no kwitanga, kandi 
buzagambirira ibintu byinshi bituma ubutumwa bw’Imana buba imfabusa.-The Review and 
Herald, Dec.13, 1892. {UB2 164.1} 

Igice Cya 22 - Gufasha Umukozi Kwiteza Imbere 
Gushyigikira Abasore Bareba Imbere 

Gufasha abasore kugira icyizere cy’ahazaza habo,abasore bagaragara ko bahatwa 
n’urukundo bakunda ukuri n’ubutungane, kandi ko urwo rukundo rubayobora ku 
kwiyegurira burundu umurimo w’Imana nk’abavugabutumwa b’abaganga, 
ababwiririshabutumwa ibitabo n’abavugabutumwa, byagombye kuba umugabane umwe 
w’umurimo wo kwamamaza ubutumwa bwiza. Nimushyireho ikigega cy’umutungo wo 
gukora uyu murimo bityo ababonye ubufasha bagende bajye kwita ku bakene n’abababaye. 
Uko byagenda kose uyu murimo uzaba inzira amavuta yomora y’i Galeyadi yo kuvura 
imitima izahajwe n’ibyaha. - Manuscript 35, 1901. {UB2 165.1} 

Ubufasha Ku Banyeshuri Bacu Ba Mbere Muby’ubuvuzi 

Jjye n’umugabo wanjye twafatanije gufata abasore batatu bagaragazaga icyizere cy’ahazaza 
tubakura mu mirimo yoroheje bakoraga maze duha buri wese muri bo amadorari igihumbi 
kugira ngo bige iby’ubuvuzi. Uku kwabaye uguhitamo Uwiteka yashyize mu ntekerezo 
z’umugabo wanjye. Uwiteka yari yatanze umucyo kuri abo basore batatu yabahisemo, kandi 
bari biteguye kwitanga ngo bakore umurimo w’ubuganga. - Letter 322, 1905. {UB2 165.2} 

Abayobozi N’abavugabutumwa - Babishoboye 

Hakwiriye kubaho abantu bageze ku rwego rwo hejuru, atari ugushaka kubaka amazu 
manini ahubwo ari ukubaka z’abantu bafite ubushobozi kugira ngo babashe kumenya 
gucunga izo nyungu zagutse. Hakwiriye kubaho ibitangwa, umutungo ugakoreshwa, 
hakabaho ikigega kigenewe kwigisha abagabo n’abagore bo mu bindi bihugu ndetse n’abo 
mu gihugu cyacu kugira ngo babe abantu bakwiriye kugera ku rwego rwo hejuru. Mu 
mashami atadukanye y’umurimo dufitemo abakozi bake bafite impano kandi babishoboye. 
-Letter 44, 1887. {UB2 165.3} 

Gutanga Inguzanyo Mu Mwanya W’impano 

Ibi bintu byose bigomba gukorwa nk’uko mwabitekereje kugira ngo dufashe abanyeshuri 
kwiga. Ariko ndababaza nti, “Mbese aho twese ntidukwiriye gukora nta kwikanyiza 
kubayeho, maze tugashinga ikigega, kizajya kitugoboka mu bihe nk’ibyo? ” Igihe mubonye 
umusore yaba umuhungu cyangwa umukobwa ugaragaza icyizere cy’ahazaza, mumugurize 
umubare akeneye, muwite inguzanyo mu cyimbo cy’ impano. Byaba byiza bigenze bityo 
maze igihe iyo nguzanyo yishyuwe igakoreshwa kwigisha abandi. Ariko ntabwo aya 
mafaranga agomba gukurwa mu cya cumi, ahubwo agakurwa mu wundi mutungo 
uteganyirijwe uwo mugambi. Ibi byatera umwete mu bantu bacu bagakora ibintu 

bitunganye, bagafasha mu buryo bukwiriye kandi bakagirira umurimo ishyaka. Mu byiciro 
byose by’umurimo w’Imana, hagomba kubaho ubushishozi ndetse no gutunganya umurimo 
bikoranywe ubuhanga. Ariko nimureke he kuba za gahunda nto mu mikoreshereze 
y’umugabane weguriwe gushyigikira umurimo w’ivugabutumwa kuko nibiba bityo 
umutungo uzashira mu kanya gato. -Letter 40, 1897. {UB2 166.1} 

Igice Cya 23 - Inama Ku Mukozi Uvanwa Ku Murimo N’amafaranga 


[Ku itariki ya 3 Ugushyingo 1892, umucungamutungo w’icapiro yandikiye madame Ellen 
G. White amumenyesha ko yafashe umwanzuro wo kuva mu icapiro akajya gukora hanze 
y’ umurimo w’Imana bitewe n’ibibazo by’ubukungu yihariye. Yari aremerewe no kubaho 
akoresha umushahara ahembwa, bityo yari afitiye icapiro umwenda ungana n’amadorari 
1244 mu gihe cy’imyaka umunani. Muri icyo gihe kandi yari yaragiyemo imyenda myinshi 
y’ivuriro. Ibyo bigo byombi byamusabaga kwishyura iyo myenda. Yumvaga ari mu bihe 
bimuha urwitwazo rwo kuva mu murimo w’Imana akajya gukora hanze bamuhemba 
umushahara usumbyeho, aho yiringiraga ko azashobora kwishyura iyo myenda kandi afite 
igitekerezo cy’uko atazigera agaruka gukora mu murimo w’Imana. Iyi baruwa ikurikiraho 
ni iyo Ellen G. White yamwandikiye amusubiza. ABAKUSANYIJE IMYANDIKO] {UB2 
167.1} 

Musaza wanjye, mu ibaruwa yawe uravuga ko ushaka kuva mu murimo w’icapiro 
ry’Urwibutso n’Integuza. Mbabajwe cyane n’uko ushobora kwifuza kwitandukanya 
n’umurimo bitewe n’impamvu uvuga. Izo mpamvu zigaragaza ko umenyereye cyane 
kwinjiza ibirenze ibyo ufite ubu. Ukwizera kwawe gufite intege nke cyane. Iyindi miryango, 
ndetse migari cyane kurusha uwawe, itungwa n’umushahara ungana na kimwe cya kabiri 
cy’uwawe kandi nta jambo na rimwe ryo kwivovota bavuga. Twigeze kujya mu bihugu bya 
kure, kandi nzi ibyo mvuga. Biragaragara ko waguma mu icapiro ryacu cyangwa ukarivamo, 
ufite amasomo azakugirira akamaro cyane ukwiriye kwiga. Ntabwo numva mfite 
ubwisanzure bwo kukugira inama yo kuguma mu icapiro; keretse gusa nunywa ku Isoko 
y’amazi y’ubugingo ugashira inyota, naho ubundi umurimo wawe ntuzemerwa n’Imana. 
{UB2 167.2} 

Ntabwo nzi umuntu ushobora kugusimbura uramutse ugiye, ariko niba umurimo Uwiteka 
yagambiriye kandi yifuza gukora warakorewe itorero ry’ i Battle Creek, nemera 
ntashidikanya ko Uwiteka azafasha iryo torero mu mage ayo ari yo yose. Ntabwo ashaka 
umukorera ahatwa. Keretse gusa amagambo y’Uwiteka niyinjira mu mutima maze agatera 
umuntu kwiyegurira Kristo, naho ubundi igihe umuntu ashutswe kandi akageragezwa, 
azahitamo gukurikiza ibyo yishakira mu mwanya wo gukurikira inzira z’Uwiteka. Nari 
nariringiye ko guhera igihe inama yabereye i Minneapolis, ukuri kwakomeje kukurasira mu 
myambi yaka umucyo ugaragara, kwaba kwarasabye umutima wawe. Ariko mpereye ku 
nzandiko wanditse, nzi ko ndabona utagendera mu mucyo wakurasiye.... {UB2 167.3} 

Umwanya wose umuntu yaba akoramo ufitanye isano n’umurimo wo kwandika ibitabo, 
ntabwo agomba guhembwa umushahara munini bikabije kubera ko Imana idakora muri ubu 

buryo. Wabuze amaso ya Mwuka kandi wari ukeneye gusigwa amavuta n’ijuru kugira ngo 
ubashe kubona ko umurimo w’Imana washinzwe binyuze mu kwitanga kandi ko kubwo 
kwitanga gusa uyu murimo ubasha gukorwa ukajya mbere.... {UB2 168.1} 

Hariho abantu bakora mu icapiro batazi kandi badashaka kumenyera icyo byasabye 
abababanjirije kugira ngo batangize uwo murimo. Igihe aba bakozi binjiye nyuma bemeraga 
kugira uruhare muru uyu murimo, ariko ntabwo binjira mu gukorana n’Imana. Ntabwo bazi 
amahame n’ibisabwa bigomba kuyobora umuntu ukorana n’Imana. “Imana yakunze abari 
mu isi cyane, bituma itanga Umwana wayo w’ikinege kugira ngo umwizera wese 
atarimbuka, ahubwo ahabwe ubugingo buhoraho.” Nta muntu n’umwe udafite uru rukundo 
rwitanga ushobora gukorera Imana. Abantu benshi baragenda badandabirana, bagundiriye 
umutwaro wabo wo kwikanyiza nk’aho ari ubutunzi bw’agaciro kenshi, bagakurikira inzira 
yabo bwite. Igihe bazakomanga ku muryango w’ijuru bagira bati, “Nyakubahwa we, 
Nyakubahwa we dukingurire”, benshi bazumva aya magambo ngo, “Nta muntu winjira aha 
keretse abashobora kwakira umugisha w’ijuru, ‘Nuko nuko mugaragu mwiza ukiranuka, 
wakiranutse mu bike najye nzakwegurira byinshi: injira mu munezero wa shobuja.’ Ariko 
wowe wakoranye ubudahemuka wikorera, ukorera inyungu yawe bwite yo kwikunda, 
wigiriye umumaro. Ntiwigeze ubika ubutunzi mu ijuru.” {UB2 168.2} 

Nta mwanya na muto tubasha kumva dutuje igihe dukomeje kwirengagiza no kutita 
kuby’agakiza kacu. Abantu benshi nibakizwa, bazahaguruka maze bahindure imikorere 
yabo. Akaga ko mu minsi y’imperuka karatwugarije. Komatana n’imbaraga y’Imana 
binyuze mu kwizera gushikamye, kuzima kandi gukora, nibyo byonyine bishobora gutuma 
tuba abakozi bakorana n’Imana. Abantu birengagiza uruhande rwo rw’iby’iyobokamana, 
rwo kwiyanga no kwitanga,ntibazasangira na Kristo ikuzo rye. Hagomba kubaho kwigana 
gusengan’umwete udakebakeba mu ruhande rw’abantu bose bazatsindira ikamba 
ry’ubugingo. {UB2 168.3} 

Nimucyo he kugira umuntu n’umwe wibwira ko ashobora gusaba ibyo yifuza bitewe n’uko 
yavutse cyangwa umwanya arimo cyangwa amashuri yize. Mbese ayo mahirwe yose 
bayahawe bate? Ni muri Kristo gusa. Imana irahamagara abantu bose bifuza kuzahabwa 
ubugingo buhoraho kwigana Kristo: [Icyitegererezo twahawe]. Ukuri n’ubutungane ni yo 
mahame ya mbere y’ubtumwa bwiza, kandi ni nayo mahame yonyine Kristo azabona mu 
muntu wese umukorera. Hagomba kubaho kwegurira Imana ubushake bwacu tubikuye ku 
mutima; tugomba kureka ibyo twibwira twagezeho maze tukareba ku musaraba w’i 
Kaluvari. Uku kwiyegirira Imana gusaba umuhati ku ruhande rw’umuntu kugira ngo 
akorane n’ingabo zo mu ijuru. Ishami rigomba komatana n’umuzabibu... {UB2 168.4} 

Abantu benshi ndetse benshi cyane mu bizera bafite ibyokurya bike cyane byo kubatunga, 
nyamara mu bukene bwabo bazana icyacumi n’amaturo mu butunzi bw’Uwiteka. Abantu 
benshi bazi icyo gushyigikira umurimo w’Imana mu bihe bikomeye kandi biruhanya 
bisobanuye, bashyize umutungo mu murimo w’icapiro. Bihanganiye umuruho n’ubukene 
kandi bategereje ndetse banasengera ko umurimo wagera ku musaruro mwiza. Impano zabo 
no kwitanga kwabo {UB2 168.5} 

bigaragaza guhimbaza no gushima gukomeye kw’imitima yabo bashima uwabahamagaye 
akabakura mu mwijima akabageza mu mucyo utangaje. Nta wundi mubavu uhumura neza 
ubasha kuzamuka mu ijuru. Amasengesho yabo n’ubufasha batanga birazamuka bikaba 
urwibutso imbere y’Imana. {UB2 169.1} 

Ariko umurimo w’Imana mu mashami yawo yose yagutse ni umwe kandi n’amahame yawo 
amwe niyo agomba kuyobora, umwuka umwe akaba ari wo ugaragara mu mashami yose 
y’uwo murimo. Ni cyo kigomba kuranga umurimo wo kwamamaza ubutumwa. Buri cyiciro 
cyo mu murimo gifitanye isano n’imigabane yose y’umurimo wo kwamamaza ubutumwa 
bwiza, kandi umwuka uyobora icyiciro kimwe ni wo uzagaragara mu byiciro byose. 
Nihagira umugabane umwe w’abakozi uhabwa umushahara munini cyane, mu mashami 
atandukanye y’umurimo hazabaho abandi bazasaba imishahara minini cyane, kandi 
umwuka wo kwitanga uzazima mu mutima ukomeye w’umurimo. Ibindi bigo nabyo 
bizakira uwo mwuka , kandi ubuntu bw’Imana buzabakurwamo kubera ko idashobora na 
gato kwemera kwikanyiza. Bibaye bityo, umurimo wacu wari ufite umusaruro mwinshi 
wahagarara. Birashoboka ko wawukora ugakomeza gutera imbere binyuze gusa mu 
kwitanga udacogora. Mu mpande zose z’isi hari guturuka ihamagara risaba abantu 
n’ubutunzi byo guteza imbere umurimo. Mbese tuzumva duhatirwa kuvuga tuti, “Mugomba 
gutegereza; nta mafaranga dufite mu bubiko”? {UB2 169.2} 

Musaza wanjye X azi amateka ya kera y’umurimo wo mu icapiro; azi ibihamya Uwiteka 
yamwohererezaga ndetse n’ibindi yamuhaye ku byerekeye kwiyanga no kwitanga. Ntabwo 
ayobewe ahantu hashya henshi hatangizwa umurimo aho ibendera ry’ukuri rgomba 
kuzamurwa, kandi hakaba hakenewe ubutunzi kugira ngo umurimo utangizwe. Niba afite 
umwuka wa Kristo, yagombye kugaragaza umutima wari muri Kristo. {UB2 169.3} 

Abatorotse Ku Rugamba Mu Ngabo Za Kristo 

Kwitandukanya n’umurimo w’Imana akikura mu nshingano y’ubucungamari, musaza 
wanjye yakoze icyo nari naratinye ko yakora. Iyaba yari yaranze inarinjye, akaguma mu 
mwanya we yumvira ubushake bw’Imana kandi ibi bitewe n’uko ari umurimo w’Imana, 
agashyira umutima we wose mu murimo kandi akihanganira inshingano zawo n’imitwaro 

iwurimo nk’uko abandi babyihanganiye mbere ye, nubwo atakunguka umutungo mwinshi 
nk’uwo yabona aramutse yikoreye ku giti cye, iyo aba yarakoze ibi, yagombye kuba 
yaragaragaje ko akora adashaka. Nyamara se mbega uburyo yabaga ashishikariye umurimo, 
iyo yashoboraga kujya hanze igihe yabishakiraga ubwo byagaragaraga ko akora atyo 
kubw’inyungu ze Mbese abasirikare bo mu ngabo za Kristo bakwiriye gukora batyo? Mbese 
abasirikari bo mu ngabo z’igihugu baramutse bakoze batyo, ko bafatwa nk’abatorotse ku 
rugamba none ni mu buhe buryo ijuru rireba abasirikari bo mu ngabo za Kristo bifata batyo? 
Nta muntu n’umwe wiyemeza kujya mu murimo w’Imana asobanukiwe neza no kwera 
kwawo, ukwiriye gusubira inyuma akava muri uwo murimo kugira ngo agere ku nyungu 
z’iby’isi uko zaba ziri kose. {UB2 169.4} 

Musaza wanjye Y, Imana yakugiriye imbabazi nk’uko yazigiriye musaza wanjye X. Imana 
yarokoye ubuzima bwanyu bwari buri mu kaga gakomeye. Mwahawe iminsi myinshi, amezi 
ndetse n’imyaka myinshi, mugira amahirwe yo gukuza imico yanyu. Imana yabashyize mu 
murimo wayo kugira ngo mubashe kuzuzwa umwuka wa Kristo. Buri munsi na buri saha 
mubihabwa nk’amahirwe yaguzwe amaraso kugira ngo mwe gusohoza iby’agakiza kanyu 
bwite gusa, ahubwo mube igikoresho cyo kuzana abantu kuri Kristo, mwubaka ubwami bwe 
kandi mugaragaza ikuzo ry’Imana. Imana ishaka ko uyirundurira umutima wawe kandi 
ukiyegurira umurimo wayo. Abantu bakorana n’Imana mu by’ukuri, bazikorera umutwaro 
w’umurimo wayo, kandi nk’abagabura Imana izatuma, biyumvamo aya magambo ngo, 
“Nzabona ishyano ninanirwa guhagarara mu mwanya w’inshingano ikomeye nahawe ndi 
indahemuka n’umunyakuri.” {UB2 170.1} 

Musaza wanjye, niba umutima wawe utagishimishwa n’umurimo ku buryo bigaragara ko 
ushobora kuwuvamo mu buryo bworoshye butyo, nta kindi mfite nakubwira, ntabwo 
nshobora kukwinginga kugira ngo ugume mu murimo, cyangwa musaza wanjye X ngo 
mwingingire kuwugarukamo. Mwembi mugaragaza ko mutari abantu bashobora kugirirwa 
icyizere kandi urugero rwatangwa muramutse mwongerewe igihembo kugira ngo mugume 
mu murimo, ntabwo rwashimisha Imana. {UB2 170.2} 

Yaba mwe cyangwa undi uwo ari we wese sinshobora na gato kubaha ruswa y’amadorari 
cyangwa uduceri na duto kugira ngo mugume mu murimo w’Imana nubwo hari ingaruka 
uwo murimo wahura nazo uko zaba ziri kose bitewe no kuwuvamo kwanyu. Kristo ahagaze 
ku ruhembe rw’imbere. Niba Mwuka wa Kristo atabatera kugira icyo muba cyo n’icyo 
mukora kubwo kugira ngo ukuri kwamamare, mushobora kwiga icyo cyigisho gusa 
munyuze mu bigeragezo. Imana izagerageza ukwizera kwa buri muntu wese. Kristo 
yatuguze atanze igiciro kitagira akagero. Nubwo yari umutunzi, yahindutse umukene ku 
bwacu kugira ngo ubukene bwe buduheshe ubutunzi bw’iteka ryose. Ibyo dufite byose 

byaba ubushobozi n’ubwenge ni iby’Uwiteka yaturagije kugira ngo tubimukoreshereze. Ni 
amahirwe yacu gufatanya na Kristo mu gitambo cye niba tubishaka. {UB2 170.3} 

Abantu bari bafite ubunaribonye n’ubutungane, bafashe iya mbere muri uyu murimo 
bakanga inarinjye kandi ntibagingimiranye gutanga icyo ari cyo cyose kugira ngo ugere ku 
ntego, ubu basinziriye mu gituro. Bari imiyoboro yashyizweho n’Imana iyo amahame 
y’imibereho y’ibya Mwuka yanyuzwagamo akagera ku itorero. Ibyo banyuzemo ni 
iby’agaciro kenshi cyane. Ntibashoboraga kugurwa cyangwa ngo bagurishwe. Kubonera 
kwabo no kwitanga kwabo, no komatana n’Imana kuzima bari bafite, byabaye umugisha 
wateje ku umurimo imbere. Ibigo byacu byarangwaga n’umwuka wo kwitanga. {UB2 
170.4} 

Ariko mu mpande zimwe umurimo wagiye utakaza isura yawo. Nubwo wakuze ukaguka 
kandi ukabona n’ibyo kuwunganira ngo ukorwe {UB2 171.1} 

neza, watakaje imbaraga mu butungane. Mu minsi twari duhanganye n’ubukene, abantu 
babonye uburyo butangaje Uwiteka yakoze ngo umurimo utere imbere, bumvise nta kindi 
cyubahiro bahabwa kiruta komatana n’inyungu z’umurimo w’Imana binyuze mu isano yera 
yabahuzaga n’Imana. Mbese bashoboraga gushyira umutwaro bafite hasi maze bagasezera 
ku murimo w’ Uwiteka biturutse ku mpamvu y’amafaranga? Oya, oya rwose. Umuntu wese 
ukora adashaka areka inshingano ye, aba kera ntibashoboraga na rimwe gusiga umurimo 
w’Imana. Ahubwo bashoboraga kuvuga bati, “Niba Uwiteka yaranshyize aha hantu, yifuza 
ko mba igisonga gikiranuka, kandi umunsi ku wundi nkamwigiraho uko nakora umurimo 
mu buryo bwemewe. Nzakomeza guhagarara mu mwanya wanjye kugeza igihe Imana 
izansezerera. Nzamenya icyo kuba Umukristo ugaragarira mu bikorwa kandi ukorana 
ubwuzu bisobanuye. Nizigiye ingororano yanjye.” {UB2 171.2} 

Mu mateka yo mu itangira ry’umurimo, abizera biritanze kugira ngo umurimo w’Imana 
utere imbere bari buzuwe n’umwuka nk’uwo. Bumvaga ko Imana isaba abantu bose 
bafitanye isano n’umurimo wayo kugira kwitanga kwabo k’umutima, umubiri n’umwuka 
batizigamye ndetse no kwitanga mu mirimo yabo yose n’ubushobozi bwabo bwose kugira 
ngo umurimo ugere ku ntego. Bagezweho n’ibihamya, imbaraga zabo zose bazikoreshereza 
Imana bafatanije n’ingabo zo mu ijuru kandi bungutse kongerwa ubushobozi binyuze mu 
gukoresha impano yose bari bafi e. {UB2 171.3} 

Kugaragaza Ingaruka Zo Kwikanyiza N’umururumba 

Abantu bashobora gukuraho isano bafitanye n’umurimo w’Imana babitewe no gukururwa 
n’inyongera z’iby’isi bashobora gutekereza ko hari urwego runaka bazirikanaho umurimo 
w’Imana; nyamara ukwikanyiza no kurarikira byubikiriye mu mutima w’umuntu ni byo 

byifuzo bifite imbaraga cyane kandi ikizavamo ntabwo ari ikintu cyoroshye na hato. Keretse 
gusa umuntu ahoze atungwa n’umubiri wa Kristo buri munsi kandi akanywa ku maraso ye, 
nibitaba bityo umugabane w’ubumana uri mu muntu uzasimbuzwa uwa Satani, maze 
kwikanyiza no kurarikira bigakuraho insinzi. Umuntu ufite umwuka wo kwiyemera no kuba 
icyigenge ntabwo abasha kuzinjira mu bwami bw’Imana. Abafatanije na Kristo mu 
kwiyanga no kwitanga kwe nibo gusa bazasangira nawe ikuzo rye. {UB2 171.4} 

Abantu basobanukirwa icyo gucungurwa gusobanuye kuri bo ndetse no kuri bagenzi babo, 
nubwo rwaba ku rwego ruto, nibo bazagendera mu kwizera kandi ku rwego runaka 
bazasobanukirwa n’ubukene bukomeye bw’inyokomuntu. Iyo bitegereje ubukene bwabaye 
gikwira muri iyi si, imitima yabo ikangukira kugirira impuhwe abantu ibihumbi byinshi 
bakeneye ibyokurya n’imyambaro kandi iyo ugereranije ubukene bw’imico mbonera mu 
bantu batabarika bari munsi y’igicucu cy’urupfu n’imibabaro y’umubiri, usanga iyi 
mibabaro ihindutse ubusa. Idini ya Yesu Kristo yanesheje bitangaje ukwikanyiza kwa 
muntu. Kwiyanga no kwitanga bya Kristo bihora imbere y’abakorana na we kandi ubushake 
bw’umuntu buzimirira mu bushake by’Imana.... {UB2 172.1} 

Imana yifuza ko abakorana nayo basobanukirwa cyane n’urukundo n’imbaraga byayo 
bikiza. Ntabwo dukwiriye kuvuga tuti, “ntabwo nsobanukiwe,” kuko ya Mana yahaye 
Pawulo kumenya izihishurira umuntu wese uzayishaka abikuye ku mutima. Mbese Imana 
yavuze iki kuri Aburahamu? Imana igenzura imitima yaravuze iti, “Kuko icyatumye 
mumenya, ari ukugira ngo ategeke abana be n’abo mu rugo rwe bazakurikiraho, gukomeza 
mu nzira y’Uwiteka, bakora ibyo gukiranuka baca imanza zitabera” (Itangiriro 18:19). 
Aburahamu yagombaga gutoza abo mu rugo rwe kuyoboka Imana kandi kubaha Uwiteka 
byari gutera abantu imibereho irangwa n’ubupfura. Uha umugisha ubuturo bw’intungane 
aravuga ati, “Naramumenye kugira ngo ategeke.” Nta kugoreka ibyiringirwa byera, nta 
gushidikanya hagati y’icyiza n’ikibi. Imana izira inenge yatanze amategeko yo kuyobora 
abantu bose- ari yo rugero rw’imico umuntu atagoreka ngo abure kuba ahamwa n’icyaha. 
Ubushake bw’Imana bugomba kwiganwa ubushishozi kandi bugomba kurutishwa ibintu 
byose byo mu buzima. Amategeko umuntu wese agomba kubaha aturuka mu mutima 
w’urukundo rutagira iherezo. {UB2 172.2} 

Wa Wera witegereza hose wavuze ati, “Nzi Aburahamu,” yamenye na Koruneliyo, kandi 
atuma umumarayika we ajyanira ubutumwa umuntu wari warakiriye kandi agakoresha neza 
umucyo wose Imana yari yaramuhaye. Umumarayika yaravuze ati, “Gusenga kwawe 
n’ubuntu bwawe byazamukiye kuba urwibitso imbere y’Imana. Kandi none tuma abanti i 
Yopa, utumire umuntu witwa Simoni wahimbwe Petero.” Noneho ibyerekezo byihariye 
biratanzwe ngo, “Acumbitse kwa Simoni w’umuhazi, urugo rwe ruri iruhande rw’inyanja: 

arababwira icyo mukwiriye gukora” (Ibyakozwe n’Intumwa 10:4-6). Uko ni ko 
umumarayika w’Uwiteka yakoze kugira ngo ahuze Koruneliyo n’umuntu yagombaga 
kuboneramo umucyo mwinshi. Iga igice cya 10 cy’Ibyakozwe n’intumwa witonze maze 
urebe uburyo icyo gikorwa cyagenze. Bityo, zirikana ko Uwiteka azi buri muntu wese mu 
izina rye, azi aho tuba, azi umuwuka dufite kandi igikorwa cyose cyo mu mibereho yacu. 
Abamarayika batwitaho bagenda banyura mu matorero, bandika ubudahemuka bwa buri 
wese mu nshingano ye. {UB2 172.3} 

Banandika kandi uburyo dusuzugura inshingano. Nimurebe ibya Ananiya na Safira. Mu 
gushaka kwerekana ko umutungo wabo wose baweguriye Imana, babeshye Mwuka 
Muziranenge, kandi ingaruka z’uko kubeshya ntabwo zabaye gutakaza ubuzima bari bafite 
gusa, ahubwo batakaje n’ ubugingo buzaza buhoraho iteka. Ni bibi cyane ku muntu uwo ari 
we wese ukora mu bintu byera nyamara akazana mu murimo imico ye yihariye, agatuma 
Imana ikorana n’ibyaha bye. Imana yifuza ko abantu nk’abo bari mu myanya y’icyubahiro 
bagaragaza umutima wari muri Kristo, nyamara imico yabo mibi yivanga n’umurimo wose 
bakora bityo umurimo wera w’Imana ukangizwa no kwikanyiza kwabo. Uwiteka azi niba 
abantu bafite inshingano ari ibisonga byiringirwa, abantu bakomera ku budahemuka 
badakebakeba mu kintu cyose kandi ibi bakabigaragariza mu byo bakora byose.... {UB2 
172.4} 

Umutima wawe urababaye kandi urashavuye, ariko ntukongere kwishuka ngo wiringire ko 
abagabo n’abagore bazaha agaciro umucyo Imana yabahaye uturutse mu butungane bwayo 
batari bakingurira Yesu imitima yabo. Yesu aravuga ati, “Nimunyishingikirizeho, 
munyiringire: Sinzigera mbatererana, nzababera umufasha igihe cyose mubikeneye.” {UB2 
173.1} 

Neretswe ko ubu abantu bose bari mu myanya ikomeye mu icapiro ry’Urwibutso n’Integuza 
bazageragezwa. Nibemera Kristo akababera icyitegererezo, azabaha ubwenge no kumenya 
no gusobanukirwa. Bazakurira mu buntu no mu bushobozi mu nzira ya Kristo kandi imico 
yabo izahinduurwa ise n’iye. Nibadakurikiza inzira y’Uhoraho, hari undi mwuka uzaba 
urekereje gutegeka intekerezo zabo no gushyira mu gaciro bagiraga kandi bazafata ingamba 
Uhoraho atarimo, bazakurikira inzira yabo bwite maze bave mu myanya bari barimo. 
Bahawe umucyo; nibatandukana nawo maze bagakurikira inzira yabo bwite, nimureke he 
kugira umuntu ubaha impongano kugira ngo bahagume. Bazaba imbogamizi n’umutego. 
Igihe kirageze ubwo ikintu cyose kibasha kunyeganyega kizanyeganyezwa, kugira ngo 
ibitabasha kunyeganyezwa bigumeho. -Letter 20a, 1893. {UB2 173.2} 

Umugabane Wa Gatandatu - Guhumuriza No Gukomeza Abanyantege Nke. 

Ijambo Ry’ibanze 

Ellen G. White, intumwa y’Imana yari asobanukiwe icyo umubabaro ari cyo. Ibyiringiro 
yari afite mu bwana bwe byangijwe n’impanuka afite imyaka icyenda, kandi iyi mpanuka 
yendaga kumuhitana. Yanyuze mu bihe bigoye by’umubyeyi incuro enye. Incuro ebyiri 
yapfushije abana b’abahungu. Hafi kimwe cya kabiri cy’ubuzima bwe yakimaze ari 
umupfakazi. Yari azi ubusobanuro bwo kubana n’uburwayi igihe kirekire. {UB2 174.1} 

Ubutumwa bwo gukomeza abantu bari bafite umubabaro, ababaga bapfushije, abari bageze 
mu za bukuru ndetse n’abari bashavujwe n’ababo bapfuye byamukoraga ku mutima 
kubw’ibyamubayeho ku giti cye. {UB2 174.2} 

Nta muntu n’umwe ushobora amayobera y’Imana, ariko abantu bayiringira mu bihe 
bikomeye no mu mibabaro bazi ko Imana isohoza umugambi wayo. Ibi Ellen White yari 
abizi kandi yabigaragarizaga mu kanyamakuru ke ka buri munsi mu mwaka wa 1892, aho 
mu magambo make ababaje yavuzemo ku mezi icumi y’umubabaro yagiriye mu gihugu 
cy’amahanga. Ugucika intege kwe bitewe no kuba atarakize uburwayi nyuma yo gusenga 
no gusigwa amavuta, ndetse no kwiringira Imana kwe kutagwaguza haba mu buzima 
cyangwa mu rupfu byose bigaragazwa muri aka kanyamakuru. {UB2 174.3} 

Ubutumwa bwihariye bwanditswe na madame White ari mu bihe bitandukanye kandi 
bukaba bwaratanzwe kugira ngo buhumurize abantu bahura n’umubabaro, buzasubiza 
ibibazo bikurikira: Niba Imana ari Imana y’urukundo ni mpamvu ki abantu bayo bagomba 
kubabazwa n’uburwayi igihe kirekire? Ni mpamvu ki abantu bayo bababarira mu gitanda 
barwaye? Guhumuriza no gukomeza bizaba ku muntu unyura mu mibereho imeze 
nk’ivugwa muri izi mpapuro zikurikira. Gusubira mu magambo amwe uko ari ko kose 
kwabaho, ni kubwo guhumuriza abantu mu byo banyuramo byinshi bishoboka bihariye. 
{UB2 174.4} 

Abashinzwe Kurinda Inyandiko Za Ellen G.White. 

Igice Cya 24 - Gukomeza abageze Mu Za Bukuru 
Izuba Ry’igicamunsi- Riroroha Cyane, Ariko Rifite Agaciro 

Umugabura nyakuri wa Kristo akwiriye guhora atera imbere. Izuba ry’igicamunsi 
ry’imibereho ye rishobora kuba ryoroheje ariko rikera imbuto kurusha izuba 
ry’agasusuruko. Rishobora gukomeza kwiyongera mu bunini ndetse rikanamurika kugeza 
igihe rirengeye mu misozi y’iburengerazuba. Musaza wanjye dufatanije umurimo, ni byiza 
ndetse ni byiza cyane gupfa wishwe no gukora cyane haba mu murimo w’ivugabutumwa 
mu turere tumwe tw’iwanyu cyangwa mu mahanga, kuruta kugwa umugese ugashengurwa 
no kwicara ubusa. Ntubabazwe n’ingorane; ntukishimire kwicara utiga kandi utivugurura. 
Iga Ijambo ry’Imana ubishishikariye ushaka ingingo zizahugura abaswa kandi zikagaburira 
umukumbi w’Imana. Uzura ubwenge kugira ngo uzabashe gukura mu nzu y’ubutunzi 
y’Ijambo ryayo ibintu bishya n’ibya kera. {UB2 175.1} 

Ntabwo ubunararibonye bwawe bukwiriye kuba ubw’imyaka icumi, makumyabiri cyangwa 
mirongo itatu, ahubwo wari ukwiriye kugira ubunariribonye bwa buri munsi kandi buhoraho 
kugira ngo ubashe gushobora guha buri muntu wese umugabane w’ibyokurya bye mu gihe 
gikwiriye. Reba imbere nturebe inyuma. Ntuzigere na rimwe ukururwa n’ibyo wibuka 
kugira ngo uvuge bimwe mu byabaye kera. Mbese ibyo ubu bikongereyeho iki cyangwa 
abandi? Nubwo waha agaciro ibintu byose byiza mu byakubayeho mu gihe cyashize, 
ukeneye ibyo uhura nabyo bishya kandi bimurika uko ubinyuramo. Ntukirate ibyo wakoze 
mu gihe cyashize, ahubwo erekana ibyo ushobora gukora ubu. Reka ibikorwa byawe abe ari 
byo biguhesha icyubahiro mu mwanya {UB2 175.2} 

w’amagambo yawe. Hamya isezerano ry’Imana rivuga ko “ubwo batewe mu rugo 
rw’Uwiteka, bazashishira mu bikari by’Imana yacu. Bagumya kwera no mu busaza, 
bazagira amakakama menshi n’itoto, kugira ngo byerekane yuko Uwiteka atunganye, ni we 
gitare cyanjye, ntarimo gukiranirwa na guke” (Zaburi 92:13-15). Rinda umutima wawe 
n’intekerezo zawe bikomeze kuba nk’iby’umusore witangiye kubikoresha ubudasiba. -The 
Review and Herald, April 6, 1886. {UB2 175.3} 

Nta Rwitwazo Rwo Kutitegeka 

Numvise abantu banambye ku kwizera imyaka myinshi bavuga ko bari baramenyereye 
kwihanganira ibigeragezo n’ingorane, ariko kuva igihe ubumuga buzanwa n’imyaka 
y’ubukuru butangiye kubisukaho, ubwo bahabwaga amabwiriza bagomba gukurikiza 
barahangayitse cyane. Mbese ibi bisobanuye iki? Mbese bisobunuye ko Yesu yaretse kuba 
Umukiza wanyu? Mbese bisobanuye ko iyo ugeze mu za bukuru warameze imvi, ufite 
amahirwe yo kugaragaza ibyifuzo byawe bidatunganye? Bitekerezeho. Kuri iyi ngingo 

,mwari mukwriiye gukoresha imbaraga zanyu gushyira mu gaciro nk’uko mubikora mu 
bintu by’igihe gito. Mwari mukwriiye kwitandukanya n’inarijye maze umurimo mukorera 
Imana mukawugira nyambere mu mibereho yanyu. Ntimugomba kwemerera ikintu icyo ari 
cyo cyose guhungabanya amahoro yanyu. Ibyo ntibikenewe. Hagomba kubaho gukura no 
gutera imbere bihoraho mu mibereho y’iby’umwuka. {UB2 175.4} 

Kristo niwe rwa rwego Yakobo yabonye. Rwari rushinze ku isi kandi umutwe warwo wari 
ugeze ku ijuru; kandi intambwe ku ntambwe, mugomba kuzamuka uru rwego kugeza ubwo 
mugeze mu bwami buzahoraho iteka. Nta rwitwazo rwo kurushaho guhinduka nka Satani, 
cyangwa nka kamere muntu. Imana yadushyize imbere urwego rurerure rw’amahirwe 
y’Umukristo kandi rugomba “gukomezwa cyane mu mitima yanyu kubw’Umwuka we; 
kandi ngo Kristo ahore mu mitima yanyu kubwo kwizera, kugira ngo ubwo mumaze 
gushorera imizi mu rukundo mukaba mushikamye, muhabwe imbaraga zo kumenyera 
hamwe n’abera bose ubugari n’uburebure bw’umurambararo, n’uburebure bw’igihagararo , 
n’uburebure bw’ikijyepfo bwarwo ubwo ari bwo, mumenye n’urukundo rwa Kristo ruruta 
uko rumenywa, ngo mwuzure kugerakukuzurakw’Imana” (Abefeso 3:16-19). -The Review 
and Herald, Oct. 1, 1889. {UB2 176.1} 

Guhaguruka Tukabita Abahiriwe. 

Hari saa munani n’igice z’amanywa nari mmaze kuvugana n’abantu bari buzuye inzu mu 
kigo cyitiriwe Adamu kiri New York...Icyo gihe twari dushimishijwe no guhura 
n’abagaragu b’Imana bageze mu za bukuru. Kuva mu itangira ry’ubutumwa bwa marayika 
wa gatatu, twari twarahuye n’umukuru Frederick Wheeler, ubu akaba ari hafi kugira imyaka 
mirongo inani y’ubukuru. Twagiye duhura n’abakuru nka H. {UB2 176.2} 

H. Wilxon na O. Taylor mu myaka mirongo ine yari ishize. Imyaka y’ubukuru iragenda 
icogoza abo bagaragu batwaraga ibendera ndetse nanjye ubwanjye ni uko. Nituba 
indahemuka kugeza ku iherezo, Uwiteka azaduha ikamba ry’ubugingo ritabasha kwangirika. 
{UB2 176.3} 

Ntabwo abo bagaragu batwaraga ibendera ry’ukuri bageze mu za bukuru ari inkorabusa ngo 
bashyirwe ku ruhande. Bafite uruhare rwabo bagomba gukora mu murimo rumeze nk’urwo 
Yohana yakoze. Bashobora kuvuga bati, “Uwahozeho uhereye mbere na mbere, uwo 
twumvise, uwo twiboneye n’amaso yacu, kandi uwo twitegereje intoki zacu zikamukoraho, 
ari we Jambo ry’ubugingo kandi ubwo bugingo bwarerekanywe turabubona, turabuhamya 
kandi none turababwira iby’ubwo Bugingo buhoraho, bwahoranye na Data wa twese 
tukabwerekwa. Ibyo twabonye tukabyumva ni byo tubabwira kugira ngo namwe mufatanye 
natwe, kuko ubwacu dufatanije na Data wa twese n’Umwana we Yesu Kristo. Ibyo nibyo 

tubandikiye, kugira ngo umunezero wanyu ube mwinshi. Ubu ni bwo butumwa twumvise 
tukabubabwira, yuko Imana ari umucyo kandi ko muri yo hatari umwijima na muke. 
Nituvuga yuko dufatanije nayo tukagendera mu mwijima, tuba tubeshye tudakurikiza ukuri, 
ariko rero iyo tugendeye mu mucyo nk’uko na yo iri mu mucyo, tuba dufatanije ubwacu 
kandi amaraso ya Yesu Umwana wayo atwezaho ibyaha byose” (lYohana 1:1 -7). Uyu niwo 
wari umwuka n’ubugingo by’ubutumwa Yohana yabwiye abantu bose ubwo yari ageze mu 
za bukuru, igihe yari hafi kuzuza imyaka ijana y’ubukuru. Abatwara ibendera [ry’ukuri] 
bagundiriye amabendera yabo. Ntabwo babasha kurekura ibendera ry’ukuri, kugeza igihe 
bashoje urugamba. Amajwi y’izo ntwari ku rugamba zigeze mu za bukuru, agenda aceceka 
umwe umwe. Aho zari zihagaze hagasigarira aho. Ntabwo tukibabona nyamara n’ubwo 
bapfuye baracyavuga, kuberako imirimo yabo ibakurikiye. Nimucyo twite kuri bagenzi bacu 
bake bageze mu za bukuru basigaye dufite umutima w’impuhwe, tubahe agaciro gakomeye 
kubera imirimo bakoze. Uko imbaraga zabo zigenda zicogora kandi zigacika intege, ibyo 
bavuga bifite agaciro gakomeye. Nimucyo he kugira abasore cyangwa abakozi bashya 
basuzugura cyangwa mu buryo ubwo ari bwo bwose bagaragaza kutita ku basaza bameze 
imvi, ahubwo mureke mubite abahiriwe. Abo basore n’abo bakozi bashya bakwiriye 
kuzirikana ko binjiye mu mirimo yakozwe n’abo basaza. Turifuza ko mu mitima y’abizera 
bacu habamo urukundo rwa Kristo rwinshi bakarugaragariza ababaye nyambere mu 
kwamamaza ubutumwa. - Manuscipt 33, 1890. {UB2 176.4} 

Inama Yagiriwe Abageze Mu Za Bukuru Bakiri Mu Murimo 

UMUBURO WAHAWE S. N. Haskell 

Nubwo uhangayikishijwe cyane no gukora ibyo ushobora gukora byose, mwene data 
Haskell ibuka ko ari kubw’imbabazi z’Imana zikomeye n’ubuntu bwayo warinzwe muri iyi 
myaka myinshi kugira ngo utange ubuhamya bwawe. We kwikorera imitwaro ishobora 
kwikorerwa n’abakiri bato. Ufite inshingano yo kwigengesera mu ngeso zo mu mibereho 
yawe. Ukwiriye kuba umunyabwenge mu mikoreshereze y’imbaraga zawe z’umubiri, 
z’ubwenge n’iza Mwuka. {UB2 177.1} 

Twebwe abanyuze mu bikomeye byinshi kandi bitandukanye, tugomba gukora ibyo 
dushoboye gukora byose tubungabunga imbaraga zacu kugira ngo dushobore gukorera 
Umwami wacu igihe cyose akitwemereye guhagarara mu mwanya wacu ngo dufashe ku 
gutezaimbere umurimo we. {UB2 177.2} 

Umurimo ukeneye ubufasha bw’amaboko y’abageze mu za bukuru, abakozi ba kera bagize 
ubunararibonye bw’imyaka myinshi mu murimo w’Imana; abantu babonye benshi bajya mu 
bwaka, bagatwarwa n’ubuyobe bw’inyigisho z’ibinyoma kandi barwanije imbaraga zose 
zakoreshwaga kugira ngo umucyo nyakuri umurikire mu mwijima maze uhishure inyigisho 

z’ubupfumu zazaga kujijisha intekerezo nzima, kandi zihindure ubusa ubutumwa bw’ukuri 
muri iyi minsi iheruka bugomba kuvuganwa gutungana kwabwo bukagezwa ku bwoko 
bw’Imana bwasigaye. {UB2 178.1} 

Abenshi mu bagaragu b’Imana bahuye n’bigeragezo basinziririye muri Yesu. Dushimira 
cyane ubufasha bw’abakiriho muri iki gihe. Duha agaciro ubuhamya bwabo. Soma igice cya 
mbere cy’urwandiko rwa mbere rwa Yohana maze nurangiza ushimire Imana ko nubwo 
ufite ubumuga bwinshi ugishobora kuyihamya... {UB2 178.2} 

Abakuru Smith Na Loughborough 

Mu buryo bworoshye, dushobora kubara abikoreye umutwaro ba mbere bakiriho ubu [1902]. 
Umukuru Uriah Smith yakoranaga natwe mu itangira ry’umurimo wo kwandika ibitabo. 
Yakoranye n’umugabo wanjye. Twiringira ko igihe cyose tuzajya tubona izina rye mu 
Rwibutso n’Integuza ari we ubanza ku rutonde rw’abanditsi; kuko uko ari ko byari bikwiriye 
kumera. Abatangije umurimo bakarwanana ubutwari igihe urugamba rwari rukomeye, 
ntabwo bagomba gutakaza ikibakomeza ubu. Bagomba kubahwa n’abinjiye mu murimo 
nyuma y’ubukene bukomeye cyane bihanganiye. {UB2 178.3} 

Ndumva mfitiye impuhwe nyinshi umukuru Smith. Gushishikarira umurimo wo kwandika 
ibitabo kumbaho mu mibereho yanjye komatanye n’ukwe. Yadusanze ari umusore, afite 
impano zamushoboje guhagarara mu nshingano ye no mu mwanya we nk’umwanditsi. 
Mbega uburyo nezerwa cyane iyo nsomye ingingo yanditse mu Rwibutso n’Integuza! Ziba 
ari nziza bitavugwa, zuzuye ukuri kw’ibya Mwuka. Nshima Imana kubw’izo ngingo. 
Numva ngiriye ubwuzu bwinshi umukuru Smith, kandi nizera ko izina rye ryari rikwriiye 
guhora riboneka mu Rwibutso n’Integuza nk’izina ry’umwanditsi mukuru. Uko ni ko Imana 
yifuza ko byaba. Mu myaka ishize, ubwo izina rye ryari ryashyizwe ku mwanya wa kabiri, 
numvise mbabaye. Ubwo bongeraga kurishyira ku mwanya wa mbere, nararize maze 
ndavuga nti, “Imana ishimwe.” Iyaba izina rye ryahoraga kuri uwo mwanya, nk’uko Imana 
yagambiriye ko ari ko bikwiriye kuba igihe cyose ukuboko kw’iburyo kwa Smith 
kugishobora gufata ikaramu. Kandi n’igihe imbaraga z’ukuboko kwe zinaniwe, nimureke 
avuge maze abahungu be bandike ibyo ababwira. {UB2 178.4} 

Nshimishijwe n’uko umukuru J. N Loughborough agishobora gukoresha ubushobozi bwe 
n’impano ze mu murimo w’Imana. Mu mugaru w’ibigeragezo yahagaze ari indahemuka. 
Afatanije na Smith, umugabo wanjye, umuvandimwe dusangiye kwizera Bulter waje 
kudufasha bitinze ndetse nawe ubwawe S. N. Haskell; J. N Loughborough ashobora kuvuga 
ati, “Uwahozeho uhereye mbere na mbere,.... Ibyo twabonye tukabyumva ni byo tubabwira 

kugira ngo namwe mufatanye natwe, kuko ubwacu dufatanije na Data wa twese n’Umwana 
we Yesu Kristo” (1 Yohana 1:1-3). {UB2 178.5} 

Umukuru Bulter, Umukozi W’ingirakamaro Cyane 

Twumva tunyuzwe kandi dushimira Imana kuba twongeye kubona Bulter mu murimo. 
Umusatsi we wabaye imvi uhamya ko asobanukiwe n’icyo ibigeragezo ari cyo. Twongeye 
kumwakira muri twe no kumufata nk’umwe mu bakozi bacu b’ingirakamaro cyane. {UB2 
179.1} 

Uwiteka afashe abavandimwe bacu mu kwizera batanze ubuhamya {UB2 179.2} 

bwabo mu minsi ya mbere y’ubutumwa kugira ngo babe abanyabwenge mu byerekeye 
kubungabunga imbaraga zabo z’umubiri, iz’ubwenge n’iza Mwuka. Nabwirijwe n’Uwiteka 
kuvuga ko yaguhaye imbaraga zo gushyira mu gaciro kandi yifuza ko usobanukirwa 
n’amategeko agira ingaruka ku buzima bw’umuntu kandi ukagambirira kuyumvira. Ayo 
mategeko ni amategeko y’Imana. Imana yifuza ko umukozi wese ahagarara mu itsinda rye 
no mu mwanya we, kugira ngo abashe gukora inshingano ye mu kurinda abantu gutembanwa 
bakarimburwa n’imbaraga ikomeye y’ikibi yo gusubira inyuma mu by’umubiri, ubwenge 
n’ibya Mwuka. Muvandimwe wacu, Imana yifuza ko ukomeza gufata intwaro zawe kugeza 
ko intambara irangira. Ntukabure kwigengesera; ntugakore ngo urenze urugero. Fata ibihe 
byo kuruhuka. Itorero ryambariye urugamba si itorero rinesheje. Uhoraho yifuza ko, igihe 
cyose bakiriho, abagaragu be bageragezwa bashyigikira ivugurura mu kwirinda. 
Bakarambura ibendera ryo kwirinda. Mwigishe abantu gushyira mu bikorwa ukwirinda 
kudakebakeba mu bintu byose, ndetse no kuba nyambere mu byo kumvira amategeko 
agenga umubiri. Muhagararire ukuri kw’Imana mushikamye. Nimwerereze ibendera imbere 
y’amahanga ryanditsweho ngo, “Aho niho kwihangana kw’abera kuri, bitondera amategeko 
y’Imana bakagira kwizera nk’ukwa Yesu” (Ibyahishuwe 14:12). {UB2 179.3} 

Kubaha No Gushima Abatangije Uyu Murimo 

Bake cyane mu batwaraga ibendera ry’umucyo ba kera baracyariho. Ndifuza cyane ko 
basaza banjye na bashiki banjye bazajya bubaha abo batangije umurimo. Tubashyize imbere 
yanyu nk’abantu bazi icyo ibigeragezo ari cyo. Nabwirijwe kuvuga nti, ‘Nimureke buri 
mwizera wese yubahe abantu bagize uruhare rukomeye mu minsi ya mbere y’ubutumwa, 
kandi bihanganiye ibigeragezo, imiruho n’ubukene bwinshi. Imvi z’abo bantu zabaye 
uruyenzi bari mu murimo. Vuba aha bidatinze bazahabwa ingororano yabo... Tmana yifuza 
ko abagaragu bayo bamereye imvi mu kwamamaza ukuri bahagarara ari indahemuka 
n’abanyakuri, bagatanga ubuhamya bwabo bashyigikiye amategeko y’Imana. {UB2 179.4} 

Ntabwo abagaragu b’Imanabahuye n’ibigeragezo bakwiriye gushyirwa ahakomeye. Abantu 
bakoreye Umwami wabo igihe umurimo wari ugoye, abihanganiye ubukene kandi 
bagakomeza kuba indahemuka bakunda ukuri igihe twari tukiri umubare muto, bagomba 
guhabwa icyubahiro. Nimutyo abayobotse ukuri mu myaka ya vuba aha bumvire aya 
magambo. Imana yifuza ko abantu bose bumvira uyu muburo. -Letter 47, 1902. {UB2 
180.1} 

Abakozi Bageze Mu Zabukuru Bagomba Kuba Abigisha N’abajyanama 

Imana ihamagarira abagaragu bayo bageze mu zabukuru gukora nk’abajyanama, bakigisha 
abakiri bato icyo bakwiriye gukora mu bihe hari ibyihutirwa. Nk’uko Yohana yabigenje, 
abakozi bageze mu za bukuru bagomba gutanga ubuhamya buzima bw’imibereho nyakuri. 
Kandi igihe aba bakozi b’indahemuka bapfuye bakaruhuka, bakajyana n’aya magambo ngo, 
“Hahirwa abapfa bapfira mu Mwami wacu”, mu mashuri yacu hakwiriye kuboneka abagabo 
n’abagore bashobora gufata ibendera maze bakarizamura ahantu hashya. {UB2 180.2} 

Igihe aba bakozi bageze mu zabukuru batwara ibendera ry’ukuri bari aho umurimo 
ukorerwa, nimucyo abunguwe n’imihati yabo babiteho kandi babubahe. Mwe kubakorera 
imitwaro yo kubagusha hasi. Nimushime inama zabo n’amagambo yabo yo kubahugura. 
Nimubafate nk’ababyeyi b’abagabo n’abagore bihanganiye imitwaro y’umurimo. Abakozi 
mu gihe cyashize babonaga ubukene bw’umurimo mbere y’igihe, bakora umurimo 
w’agaciro kenshi iyo aho kugira ngo bikorere imitwaro yose bonyine ahubwo bayikoreza 
abasore n’inkumi, ndetse bakabigisha nk’uko Eliya yigishije Elisa. {UB2 180.3} 

Dawidi yavuze amagambo yo gushimira Imana kubw’inyigisho no kuyoborwa nayo yari 
yarabonye. Yaravuze ati, “Mana, ni wowe wanyigishije uhereye mu buto bwanjye” (Zaburi 
71:17). {UB2 180.4} 

Abantu bihanganiye umuruho n’ubushyuhe bwotsa bwa ku manywa mu mateka 
y’ubutumwa, bagomba kwibuka ko ya Mana yabigishije kuva bakiri bato ikibararika ivuga 
iti: “Mwemere kuba abagaragu banjye munyigireho” (Matayo 11:29), kandi ikabaha 
umucyo w’ukuri, ni yo yifuza kwigisha abasore n’inkumi muri iki gihe nk’uko nabo 
yabigishije. {UB2 180.5} 

Gukurwaho Imitwaro Iremereye 

Ni iby’ubwenge ku bantu bikoreye imitwaro iremereye ko bajya ahitaruye bagafata akanya 
ko kuruhuka. Aba bakozi b’indahemuka bakwiriye kuruhurwa imitwaro yose iremereye. 
Umurimo bashobora gukora nk’abatanga impanuro ukwiriye kwishimirwa. Imana ubwayo 
izakorana nabo mu mwete wabo wo kwigisha abandi. Ibigoye cyane bakwiriye kubirekera 

abakiri bato; umurimo wo mu gihe kizaza ugomba gukorwa n’abasore bafite imbaraga. 
Umurimo uhagarikiwe n’Imana yo Muhanzi w’ukwizera kwacu kandi akaba ari nayo 
igusohoza. Ishobora kandi izaha ubushobozi abantu bagambirira. Izahagurutsa abantu 
bashobora kurwana urugamba rwayo. Ntabwo yigera irekera umurimo wayo mu kaga. Uyu 
murimo urakomeye kandi ni uw’agaciro, bityo ugomba kujya mbere. {UB2 181.1} 

Ntabwo ari ubushake bw’Imana ko abakurambere mu murimo wayo bagomba gukoresha 
imbaraga basigaranye bikorera imitwaro iremereye. Nimureke abasore bakore inshingano 
yose bashoboye kandi bahagarare kigabo barwane intambara nziza yo kwizera. Uwiteka azi 
neza abo yahitamo kugira ngo bakore umurimo we kurusha uko abantu b’abahanga babikora 
uko baba babishishikariye kose. Imana ni yo ishyira Mwuka Muziranenge mu mitima 
y’abasore, ikabayobora kuyirwanira barwana urgamba rukomeye. Uko niko yahumekeye 
kuri Pawulo w’i Taruso warwanishije ubushobozi bwose yahawe aharanira ukuri 
kwahishuwe n’Imana ahangana n’abahakanyi bari bakwiriye kumushyigikira. Muri iyi 
minsi, abagaragu b’Imana bazahura n’ingorane nk’izo Pawulo yahuye nazo. Ibi ni byo 
bamwe mu bazamuye ibendera ry’ukuri muri iki gihe banyuzemo. Abantu nk’abo nibo 
bashobora guhagarara bakarwanira ukuri. Nibakomeza kuba abigishwa, Imana ishobora 
kubakoresha bagahamya amategeko yayo. {UB2 181.2} 

Abasore Bagomba Gukorana N’abakozi B’inararibonye 

Nimutyo he kugira abakozi bageze mu za bukuru batekereza ko bagomba gukora inshingano 
zose no kwikorera imitwaro yose. Ahantu hashya ho gukorera hahora havumburwara imbere 
yacu. Nimureke abasore bifatanye n’abakozi bafite ubunararibonye basobanukiwe 
n’Ibyanditswe, bamaze igihe kirekire bakora ibyo Ijambo ry’Imana rivuga, abantu 
bagaragarije ukuri mu byo bagoraga mu mibereho yabo, bakishingikiriza kuri Kristo uko 
bukeye n’uko bwije kandi bagasenga Uhoraho nk’uko Daniyeli yabigenzaga. Daniyeli 
yasengaga Imana gatatu ku munsi. Yari azi ko Imana yo ifite ubushobozi bwo guhugura ari 
yo soko y’ubwenge n’imbaraga. Ukuri nk’uko kuri muri Yesu- inkota ya Mwuka ityaye 
amugi yombi- ni ko kwari intwaro ye ku rugamba. {UB2 181.3} 

Mu mvugo, mu mwuka no mu mahame, abantu bagize Imana ibyiringiro byabo ni 
intangarugero ku bakiri bato bakorana nabo. Aba bagaragu b’Imana b’indahemuka bagomba 
kwifatanya n’abasore, bakabakuruza imirunga y’urukundo kubera ko nabo ubwabo 
bakururwa n’imirunga y’urukundo rwa Kristo ngo babasange. -The Review and Herald, 
March 20, 1900. {UB2 181.4} 

Kugera Mu Za Bukuru Ariko Ugakomeza Guhamya Imana 

Kuri Musaza Wanjye G. I. Bulter: 

Nifuza cyane ko abasirikari bageze mu zabukuru, bamereye imvi mu murimo w’Umwami 
wacu bakomeza gutanga ubuhamya bwabo kugeza ubwo abakiri bato mu byo kwizera 
basobanukirwa ko ubutumwa Uhoraho yaduhaye mu gihe cyashize ari ingirakamaro cyane 
muri iki gihe amateka y’isi agezemo. Nta kintu na kimwe cyabayeho mu gihe cyashize 
cyatakaje agace na gato k’imbaraga zacyo. Ndashimira Uhoraho kubw’ijambo ryose 
n’ingingo nkuru yose yanditswe mu Ijambo Ryera. Ntabwo nshobora guhuga ibikomeye 
byatubayeho. {UB2 182.1} 

Ntabwo ugomba gukora ibirenze imbaraga zawe. Ndibwira ko mu gihe kizaza ibizaba 
byaratubayeho bizaba bitandukanye; ariko ntekereza ko igihe wowe nanjye dusazira mu 
murimo wa Kristo dukora ibijyanye n’ubushake bwe, tuba tugira ubunararibonye bwo mu 
rwego rwo hejuru kandi bw’agaciro gakomeye cyane. {UB2 182.2} 

Imanza z’Uhoraho ziri mu gihugu. Tugomba gukorana ubudahemuka bwacu bwose, 
tukarundurira ubuzima bwacu bwose mu byo dukora kugira ngo dufashe abandi gutera 
intambwe bajya mbere kandi bazamuka. Reka turwane urugamba twerekeza ku marembo. 
Reka twitegure kuvuga amagambo yo gutera ubutwari abahagarika gukora umurimo 
n’abananiwe. Dushobora kugenda nta kituziga igihe gusa tugendana na Kristo. Reka he 
kugira igicogoza ubutwari bwawe. Fasha abo muhura kugira ngo bakorane 
ubuubudahemuka. {UB2 182.3} 

Ndiringira ko mu gihe kiri imbere nshobora kuzahurira nawe muri amwe mu materaniro 
yacu. Wowe nanjye turi bamwe mu bantu bakuru cyane bakiriho bakomeye ku kwizera igihe 
kirekire. Nibidashoboka ko dukomeza kubaho tukabona ukuza k’Umwami wacu, nyamara 
kubera ko twakoze umurimo twashinzwe, tuzarambika intwaro zacu dufite ishema rizira 
amakemwa. Reka dukore uko dushoboye kose kandi tubikore mu kwizera n’ibyiringiro. 
Umutima wanjye wuzuye gushima Imana kubera ko yarinze ubugingo bwanjye igihe 
kirekire. Ukuboko kwanjye kw’iburyo kuracyashobora kwandukura ingingo z’ukuri kwa 
Bibiliya kudasusumira. Bwira abantu bose ko ukuboko kwa mushiki wabo Ellen G. White 
kugishobora kwandika amagambo yo guhugura abantu. Ubu ndi kurangiza ikindi gitabo 
kivuga amateka yo mu Isezerano rya Kera. [Aha yerekezaga ku gitabo cyitwa Abahanuzi 
n’Abami] {UB2 182.4} 

Uhoraho aguhire kandi agukomereze mu byiringiro n’ubutwari. - Letter 130, 1910. {UB2 
183.1} 

Wikomeza Gukora Imirimo Ivunanye 


Muvandimwe nkunda S. N. Haskell 

Ndakugira inama yo kudakora ibirenze ubushobozi bwawe. Wari ukwiriye kugabanya 
umurimo uhoraho kandi ugoye cyane kugira ngo ubashe kuruhuka. Ukwiriye gufata igihe 
cyo kuryama ugasinzira ku manywa bityo ushobora kurushaho gutekereza neza kandi 
intekerezo zawe zizarushaho gusobannukirwa kandi amagambo uvuga arusheho kwemeza 
imitima y’abantu. Zirikana kandi komatanya imibereho yawe yose n’Imana. Emera Mwuka 
Muziranenge kugira ngo akumurikishirize umucyo we, akuyobore ku kumenya Umwami 
wacu. Komeza ujye aho Uhoraho akuyobora, ukore ibyo agutegeka. Tegereza Uhoraho, 
nawe azavugurura imbaraga zawe. {UB2 183.2} 

Nyamara ntabwo yaba njyewe cyangwa wowe dusabwa guhorana umunaniro udatuza. 
Dukwiriye guhora twemera ibyo Imana idusaba kandi izatwereka isezerano ryayo. 
“Ibihishwe by’Uwiteka bihishuriwe abamwubaha” (Zaburi 25:14). Tuzamenyeshwa 
byimbitse amabanga y’Imana Data wa twese n’aya Yesu Kristo. Tuzerekwa Umwami mu 
bwiza bwe, kandi imbere yacu hazatamuruka ikiruhuko kibikiwe ubwoko bw’Imana 
kiboneshwe amaso. Bidatinze tuzinjira mu murwa wubatswe kandi waremwe n’Imana- 
Umurwa wayo twavuzeho igihe kirekire. -Letter 78, 1906. {UB2 183.3} 

Iringire Imana- Uyishikamisheho Umutima Wawe 

Ku muvandimwe wanjye S. N. Haskell: 

Muri iki gihe ubwo udashobora rwose kugira icyo ukora kandi ubumuga bukaba bukugarije, 
ibyo Imana igusaba gusa ni ukuyiringira. Yegurire kurindwa k’ubugingo bwawe yo 
Muremyi udahemuka. Imbabazi ze ni ukuri kandi isezerano rye rihoraho iteka. Hahirwa 
umuntu ufite ibyiringiro mu Uhoraho Imana ye, agakomera ku kuri iteka ryose. {UB2 
183.4} 

Reka intekerezo zawe zakire amasezerano y’Imana kandi ziyashikameho. Niba udashobora 
kwibuka neza ibyiringiro biri mu masezerano y’agahozo, yategere amatwi igihe undi 
ayavuga. Mbega ukuzura, mbega urukundo n’ibyiringiro biboneka muri ayo magambo 
yavuye mu kanwa k’Imana ubwayo, ivuga urukundo rwayo, imbabazi zayo n’ibyo yifuza 
ku bana bayo yitaho: {UB2 183.5} 

“Uwiteka, Uwiteka, Imana y’ibambe n’imbabazi, itinda kurakara ifite kugira neza kwinshi 
n’umurava mwinshi, igumanira abantu imbabazi ikageza ku buzukuruza babo b’ibihe 
igihumbi, ibabarira gukiranirwa n’ibicumuro n’ibyaha” (Kuva 34:6,7). {UB2 184.1} 

Uhoraho yuzuye imbabazi agirira abe bababazwa. Ni ibihe byaha bikomeye cyane 
atababarira? Ni umunyambabazi kandi ahora yiteguye ndetse anezezwa cyane no kubabarira 
aho guca iteka. Ni umunyabuntu, ntabwo ashakisha ikibi muri twe ; aratuzi; yibuka ko turi 
umukungugu musa. Mu mbabazi ze zitagira akagero n’impuhwe adukiza gusubira inyuma 
kwacu, akadukunda igihe tukiri abanyabyaha, ntatwime umucyo we ahubwo ukaturasira ku 
bwa Kristo. {UB2 184.2} 

Mbese muvandimwe wanjye uziringira Yesu iteka, we gukiranuka kwawe? Urukundo 
rw’Imana rusakazwa mu mutima wawe na Mwuka Muziranenge uhererwa ubuntu. Uri 
umwe na Kristo kandi azakugirira ubuntu ngo ube umwiringirwa, azakugirira ubuntu kugira 
ngo utsinde kubura umutuzo. Azasusurukisha umutima wawe Mwuka we, azabyutsa 
ubugingo bwawe buve mu ntege nke burimo. Dusigaranye iminsi mike cyane yo kuba muri 
iyi si turi abagenzi n’abimukira, dushaka igihugu kirushaho kuba cyiza ari cyo cyo mu ijuru. 
Iwacu ni mu ijuru. Kubw’ibyo, komereza ubugingo bwawe mu kwiringira Imana. Imitwaro 
yawe yose yikoreze Imana. {UB2 184.3} 

Mbega uburyo umutima wawe wakozweho n’ubwiza bwo mu maso y’Umukiza inshuro 
nyinshi, ukareshywa n’ubwiza bw’imico ye, kandi ukoroshywa no gutekereza imibabaro ye! 
Ubu ashaka ko umwikoreza impagarike yawe yose. Ndaguha igice cyo kugukomeza iminsi 
yose. “Uwo munsi uzavuga uti, ‘Uwiteka, ndagushima yuko nubwo wandakariraga, 
uburakari bwawe bushize warampumurizaga. Dore Imana ni yo gakiza kanjye nzajya 
niringira ne gutinya, kuko Uwiteka Yehova ari we mbaraga zanjye n’indirimbo yanjye 
agahinduka agakiza kanjye.’ Nicyo gituma muzavomana ibyishimo mu mariba y’agakiza” 
{UB2 184.4} 

(Yesaya 12:1-3). (Yesaya 12:1-3). -Letter 14b, 1891. {UB2 184.5} 

Igice Cya 25 - Ubutwari Mu Bihe By’Imibabaro 
N1 Iki Gitera Iyi Mibabaro? 

[Ahagana mu mpera z’umwaka wa 1891, mu rwego rwo kubahiriza ibyari byasabwe 
n ’lnteko Nkuru Rusange, Ellen G. White yagiye muri Australia gufasha no gukomeza 
umurimo wari uhatangiye vuba. Yahamaze imyaka icyenda. Nyuma y’igihe gito agezeyo 
,yafashwe n ’indwara imubabaza, ayimarana igihe kirekire. Amagambo akurikira 
agaragaza ubutwari bwe muri uyu mubabaro. Zirikana amasomo yigiye muri ibi 
byamubayeho- ABAKUSANYIJEINYANDIKO.] {UB2 185.1} 

Ubutumwa bwose bwatwaraga ipaji imwe kugera kuri magana abiri, kandi ubwinshi muri 
bwo bwagiye bwandikwa igihe kimwe negamiye umusego ndi mu buriri, ntaryamishije 
umubiri wose, cyangwa nsa n’uwicaye, cyangwa se negamye mu ntebe ndende. {UB2 
185.2} 

Kumera nk’uryamye kandi nicaye bimbabaza cyane amayunguyungu ndetse n’umugabane 
wo hasi w’uruti rw’umugongo. Iyaba za ntebe nziza mufite mu ivuriro zabonekaga muri iki 
gihugu {Australia}, bakagombye guhita bangurira imwe n’ubwo yagura amadorari mirongo 
itatu... Nshobora kwicara neguye umutwe maze bikananiza cyane. Ngomba kuwuruhura 
negamiye umusego w’intebe, meze nk’uberamye. Uko ni ko merewe ubu. {UB2 185.3} 

Nyamara ntabwo nshitse intege rwose. Ndumva ko buri munsi nshigikiwe. Mu masaha 
maremare ananije ya nijoro, igihe gusinzira byabaga byananiranye, mfata umwanya munini 
nsenga; kandi igihe imyakura yose isa n’itabaza kubera uburibwe, igihe iyo nitekerejeko bi 
{UB2 185.4} 

sa n’aho nakavugije induru kubera kubabara, icyo gihe amahoro ya Kristo yagiye aza mu 
mutima wanjye ku buryo nagiye nuzura gushima. Nzi ko Yesu ankunda kandi nanjye 
ndamukunda. Hari amajoro amwe nagiye nsinzira amasaha atatu, ayandi ngasinzira amasaha 
ane, kandi akenshi nasinziraga amasaha abiri gusa. Nyamara muri ayo majoro maremare yo 
muri Australia, mu mwijima, ibintu byose byamberaga nk’umucyo maze ngashimishwa no 
gusabana n’Imana kunejeje. {UB2 185.5} 

Ubwo ubwa mbere nisangaga mu mibereho yo kubura hepfo no haraguru, nicujije cyane 
kuba narambutse inyanja ngari. Naribazaga nti, ‘Ni kuki ntari muri Amerika? Ni kuki ndi 
muri iki gihugu mbabara bene aka kageni?’ Incuro nyinshi nashoboraga kubika umutwe mu 
gitanda maze nkarira bikomeye. Nyamara sinamaze igihe kirekire mbogoza amarira. {UB2 
185.6} 

Naribwiye nti, “Ellen G. White, mbese umaze iki? Mbese aho ntiwaje muri Australia bitewe 
n’uko wumvise ko yari inshingano yawe kujya aho inama yabonye ko ari byiza ko wajya? 
Mbese uko si ko wabigenje?” (UB2 186.1} 

Naravuze nti, ” Yego.” {UB2 186.2} 

“None se kuki wumva umeze nk’uwatereranwe kandi wacitse intege? Mbese ibi si umwanzi 
uri kubitera?” {UB2 186.3} 

Naravuze nti,« Niringiye rwose ko ari we.” {UB2 186.4} 

Nahanaguye amarira yanjye vuba vuba maze ndavuga nti, “Birahagije; Sinzongera kureba 
ku ruhande rw’ibibi na rimwe. Kwaba kubaho cyangwa gupfa, ubugingo bwanjye mburagije 
uwampfiriye.” {UB2 186.5} 

Bityo, niringiye ko Uhoraho yari gukora ibintu byose bikagenda neza, kandi muri aya mezi 
umunani yo kubabara gukabije, ntabwo nigeze ngira uguhagarika umutima cyangwa ngo 
nshidikanye. Ubu mbona iki kibazo nk’umugabane umwe wa gahunda ikomeye y’Imana, 
kubw’inyungu z’abantu bayo muri iki gihugu, ku bari muri Amerika ndetse no ku nyungu 
zanjye. Ntabwo nshobora gusobanura impamvu n’uko bimeze ariko ndabyizera kandi mu 
mubabaro wanjye ndanezerewe. Niringiye Data wo mu ijuru. Sinzashidikanya urukundo 
rwe. Mfite umurinzi uhora anyitaho amanywa na nijoro kandi nzasingiza Uwiteka kuko 
ishimwe rye riri ku minwa yanjye kubera ko rituruka mu mutima wuzuye gushima. - Letter 
18a, 1892. {UB2 186.6} 

Kwihererana N’Imana Mu Minsi Y’umubabaro 

ISENGESHO NO GUSIGWA AMAVUTA ARIKO NTUHITE UKIRA 

Kuwa 21 Gicurasi, 1892. Ijoro ribi hafi ya ryose ryakeye nta gutora agatotsi. Ejo hashize ku 
gicamunsi, umukuru A. G. Daniells n’umugore we, G. C. Tenney n’umugore we ndetse na 
bene data Stockton na Smith bari baje iwacu mu rugo ari njye ubisabye kugira ngo 
bansengere Uwiteka abashe kunkiza. Twagize igihe cyiza cyane cyo gusenga kandi twese 
twagize umugisha cyane. Nagaruye ubuyanja ariko sinakize. Nakoze ibyo nshobora gukora 
byose ngo nkurikize amabwiriza ya Bibiliya, kandi nzategereza Uhoraho akore, niringiye 
ko azankiza igihe ashaka kigeze. Ukwizera kwanjye kwishingikirije kuri iri sezerano ngo, 
“Musabe muzahabwa” (Yohana 16:24). {UB2 186.7} 

Nizera ko Uhoraho yumvise amasengesho yacu. Niringiye ko kwigunga kwanjye kugomba 
kurangira, kandi nkurikije inyumvire yanjye ifite iherezo, Uwiteka yari akwiriye guhabwa 
ikuzo muri ubwo buryo. Nagize umugisha mwinshi muri icyo gihe cyo gusenga, kandi 

nzakomera ku isezerano nahawe icyo gihe ngo: “Ndi Umucunguzi wawe; nzagukiza.” - 
Manuscript 19, 1892. {UB2 186.8} 

“Ntabwo Nzahagarika Umutima” 

Kuwa 23 Kamena 1892. Irindi joro ryari rikeye. Nasinziriye amasaha atatu gusa. Ntabwo 
nari mfite uburibwe nk’uko byari bisanzwe ariko nta mutuzo nari mfite kandi nari 
mpagaritse umutima. Nyuma yo kumara umwanya runaka ndyamye ariko ndi maso 
ngerageza gushakisha ibitotsi, naretse ibyo gushakisha ibitotsi maze ibitekerezo byanjye 
byose mbyerekeza ku gusenga Uhoraho. Mbega uburyo iri sezerano ryari irya agahozo ngo, 
“Musabe muzahabwa, mushake muzabona, mukomange ku rugi muzakingurirwa” (Matayo 
7:7). Nasenze Uhoraho mbishishikariye cyane musaba guhumurizwa n’amahoro, ibyo 
Umwami Yesu wenyine ashobora gutanga. Ndifuza umugisha w’Imana kugira ngo igihe 
mbabazwa n’uburibwe ne kuzahagarika umutima ngo nte umutwe. Sinshobora guhangara 
kwiyiringira njye ubwanjye n’akanya na gato. {UB2 187.1} 

Petero yakuye amaso ye kuri Yesu akanya gato atangira kurohama mu nyanja. Ubwo 
yabonaga ko ibe birangiye maze akubura amaso ye akazamura n’ijwi rye abyerekeza kuri 
Yesu agataka ati, ‘Mwami nkiza ntapfa’, ukuboko guhora kwiteguye gukiza abarimbuka 
kwaramufashe maze ararokorwa... {UB2 187.2} 

Mu rugo rwanjye, ngomba gushaka amahoro no kuyakurikira buri munsi... Kandi n’ubwo 
umubiri ubabara, ndetse n’ubwonko bukaba bufite intege nke, ntabwo tugomba gutekereza 
ko dufite umudendezo wo kuvugana ubwoba cyangwa ngo dutekereze ko tutitaweho mu 
buryo bwose dukwiriye kubona. Iyo duhaye urwaho kutuhangana, tuba twirukanye Mwuka 
w’Imana mu mutima maze tukimika imico ya Satani. {UB2 187.3} 

Iyo dutanze inzitwazo ku kwikanyiza kwacu, kubw’imitekerereze mibi ndetse no kuvuga 
nabi, tuba dutoza ubugingo kuba mu bibi, kandi iyo dukomeje gukora ibi kwemera igishuko 
bizaduhindukira akamenyero. Icyo gihe tuba turi ku rubuga rwa Satani, twatsinzwe, twacitse 
intege nta butwari tugifite. {UB2 187.4} 

Nitwiyiringira, tuzatsindwa nta kabuza. Kristo aravuga ati, “Mugume muri njye, nanjye 
ngume muri njye. Nk’uko ishami ritabasha kwera imbuto ubwaryo ritagumye ku muzabibu, 
ni ko namwe mutabibasha nimutaguma muri njye” (Yohana 15:4). {UB2 187.5} 

Mbese ni uruhe rubuto tugomba kwera? “Ariko imbuto z’Umwuka ni urukundo n’ibyishimo 
n’amahoro, no kwihangana no kugira neza, n’ingeso nziza no gukiranuka, no kugwa neza 
no kwirinda. Ibimeze bityo nta mategeko abihana” (Abagalatiya 5:22, 23). {UB2 187.6} 

Uko natekerezaga kuri ibi, narushagaho kumva mfite icyaha cyo kwirengagiza gukomeza 
kurindira ubugingo bwanjye mu rukundo rw’Imana. Ntacyo Uhoraho akora tudakoranye. 
Igihe Kristo yasengaga ati, ‘Data ubarindire mu izina ryawe’, ntabwo yari avuze ko natwe 
dukwiye kwirengagiza kwirindisha mu rukundo no kwizera Imana. {UB2 187.7} 

Turi bazima mu Mana, binyuze mu isano nzima tugirana na Kristo, twiringira amasezerano 
ye, kubwo kumwitegereza duhora twunguka imbaraga zirushaho kuba nyinshi. Mbese ni iki 
gishobora guhindura umutima cyangwa ngo kinyeganyeze ibyiringiro by’umuntu 
wahindutse agasa n’Umukiza bitewe no kumwitegereza? Mbese umuntu nk’uwo 
azarangamira ibyubahiro? Mbese intekerezo ze zizerekera ku narijye? Mbese azemerera 
utuntu duto kurimbura amahoro y’umutima afite? Umuntu Kristo atuye mu mutima 
ntazashaka kugawa. Nta kibi atekereza kandi anezezwa n’izeserano ry’uko Yesu azi kandi 
agaha agaciro mu buryo bukwiye umuntu wese yapfiriye. Imana iravuga iti, “Nzatubya 
abantu babe ingume kurusha izahabu nziza, ndetse umuntu azaba ingume arushe izahabu 
nziza ya Ofiri” (Yesaya 13:12). Reka ibi bihaze kwifuza k’ubugingo ndetse bitume twitonda 
kandi twirinde, twiteguye kubabarira abandi kubera ko natwe Imana yatubabariye. {UB2 
188.1} 

Umunezero w’umuntu ugizwe n’utuntu duto. Gushyira mu bikorwa ubwitonzi nk’ubwa 
Kristo biri mu bushobozi bwa buri wese. Ntabwo kugira impano z’akataraboneka ari byo 
bizadufasha gutsinda, ahubwo ni ugukora inshingano zacu za buri munsi tubikuye ku 
mutima. Indoro irimo ubwitonzi, umwuka wo kwiyoroshya, imico yo kwishima, 
gushimishwa n’imibereho myiza y’abandi bivuye ku mutima - ibyo ni byo bifasha mu 
mibereho ya Gikristo. Iyo urukundo rwa Kristo rwuzuye umutima w’umuntu ruzagaragarira 
mu mibereho ye. Ntabwo tuzerekana kugambirira kugira inzira yacu bwite, ubushake buke 
mu kwikanyiza no kwinangira tudashaka kwishima cyangwa kunezerwa. Imibereho myiza 
y’umubiri ishingiye cyane ku kumererwa neza k’umutima kuruta uko abantu benshi bibwira. 
{UB2 188.2} 

Umuntu umwe ashobora kwibwira ko acishijwe bugufi, mutekereze ko atari mu mwanya 
ukomeye akwiriye kubamo, maze ku bw’ibyo yikururire akaga ko kwicwa yitwa ko azize 
ibyo yemera. Arababara ariko se ni nde ugomba kugawa? Hari ikintu kimwe kigaragara: 
ubwitonzi n’umutima ukundana bizakora ibikomeye kugira ngo bimushyire hejuru kuruta 
kumva ko yababajwe hamwe n’umuvumo wo kudakunda abandi.- Manuscript 19, 1892. 
{UB2 188.3} 


190 



Yesu Azi Intimba N’imibabaro Byacu 


Kuwa 26 Kamena, 1892. Nejejwe cyane no kubona umuseke itambitse, kubera ko amjoro 
ambera maremare kandi andushya. Ariko igihe ntashobora gusinzira, gushima kuzura 
umutima wanjye iyo ntekereje ko wa wundi utajya agoheka andinda ngo mbone ibyiza. 
Mbega igitekerezo gitangaje kuba Yesu azi imibabaro n’intimba duhura nabyo. Yababajwe 
mu buryo bwose natwe tubabazwa. Bamwe mu ncuti zacu ntacyo bazi cyerekeye ibyago 
by’umuntu cyangwa umubabaro w’umubiri. Ntibigera barware kandi kubw’ibyo 
ntibashobora kumva mu buryo bwuzuye uko abarwayi bumva bamerewe. Nyamara Yesu we 
ababazwa n’uburwayi bwacu. Ni umuvugabutumwa w’umuganga ukomeye. Yambaye 
ubumuntu, kandi yishyize ku buyobozi bwa gahunda nshya kugira ngo abashe guhuza 
ubutabera n’imbabazi. -Manuscript 19, 1892. {UB2 188.4} 

“Mpindura Mbe Ishami Rizima Kandi Ryera Imbuto” 

Kuwa 29 Kamena 1892. Isengesho nasengaga nkangutse ni iri ngo, “Yesu, rinda umwana 
wawe uyu munsi. Unjyane munsi y’uburinzi bwawe. Ungire ishami rizima ryo ku muzabibu 
ryera imbuto.” Kristo aravuga ati, “Nta cyo mubasha gukora mutamfite” (Yohana 15:5). 
Muri Kristo tubashishwa gukora ibintu byose. {UB2 189.1} 

Uwo abamarayika baramyaga, uwari yarumvise indirimbo z’abaririmbyi bo mu ijuru, ubwo 
yari kuri iyi si yakozwe ku mutima n’agahinda n’imibabaro by’abana kandi yahoraga 
yiteguye kubumva bamubwira inkuru z’umubabaro wabo ukomeye. Akenshi yahanaguraga 
amarira yabo, akabahumurisha ibambe ryarangwaga mu magambo ye yacecekeshaga 
agahinda kabo maze bigatuma bibagirwa intimba yabo. Ikimenyetso cy’ishusho y’inuma 
yagaragaye hejuru ya Yesu igihe yabatizwaga kigaragaza ubugwaneza bw’imico ye. - 
Manuscript 19, 1892. {UB2 189.2} 

“Nta Jambo Ribi Rizasohoka Mu Kanwa Kanjye” 

Kuwa 30 Kamena 1892. Irindi joro rigoye rirakeye. Nubwo nkomeje nkubabara cyane, nzi 
ko Umukiza wanjye atantereranye. Nsenga ngira nti, “Yesu mfasha kugira ngo ne 
kugukoresha isoni iminwa yanjye. He kugira amagambo y’ubupfapfa mvuga.” -Manuscript 
19, 1892. {UB2 189.3} 

Kuwa 6 Nyakanga, 1892. Nshimishijwe cyane no n’uko nshobora kubwira Umwami wanjye 
ibinteye ubwoba n’ibimpangayikishije byose. Numva ko ndi munsi y’uburinzi bwe. Umunsi 
umwe umuntu utizera yabajije umusore wubaha Imana ati, “Mbese Imana musenga ikomeye 
bingana iki?” Umusore yarasubije ati, “Irakomeye cyane ku buryo ikwiriye hose, nyamara 
kandi ni into cyane ku buryo itura mu mutima wose wejejwe.” {UB2 189.4} 

Oh, Mukiza utangaje, nifuza agakiza kanjye. “Nk’uko imparakazi yahagizwa no kwifuza 
imigezi, ni ko umutima wanjye wahagizwa no kukwifuza Mana” (Zaburi 42:1). Ndifuza 
gusobanukirwa neza na Yesu. Nkunda gutekereza ku mibereho ye izira ikizinga, no 
gutekereza byimbitse ku byo yigishije. Mbega uburyo aya magambo nyasubiramo incuro 
nyinshi ngo, “Mwese abarushye n’abaremerewe nimuze munsange ndabaruhura” (Matayo 
11:28). {UB2 189.5} 

Akenshi umubiri wanjye uba wuzuye uburibwe, ariko kubwo kwivovota sinzakorwa n’isoni 
zo kwitwa Umukristo. Nzi neza ko iri somo ry’umubabaro rizahesha Imana ikuzo, rikaba 
uburyo bwo kuburira abandi kwirinda gukora ubutaruhuka bari mu bihe bikomeye 
bitamereye neza ubuzima bw’imibiri yabo. -Manuscript 19, 1892. {UB2 189.6} 

“Uhoraho Arankomeza” 

Kuwa 7 Nyakanga, 1892. Kubw’ubuntu bwe Uhoraho anyongera imbaraga kugira ngo 
nandike amabaruwa y’ingirakamaro. Incuro nyinshi abavandimwe baransanze kugira ngo 
mbagire inama. Ndumva mfite icyizere gikomeye ko uyu mubabaro ukabije ubereyeho 
guhesha Imana ikuzo. Ntabwo nzivovota kubera ko iyo nkangutse nijoro, mbona bisa nk’aho 
Yesu ampanze amaso. Igice cya mirongo itanu na kimwe cya Yesaya ni icy’agaciro 
gakomeya kuri njye. Umukiza yikorera imitwaro yacu yose. Nsoma iki gice mfite icyizere 
n’ibyiringiro. -Manuscript 19, 1892. {UB2 190.1} 

Ntabwo Nzafata Ikiruhuko 

Kuwa 10 Nyakanga, 1892. Ku isaa kumi n’imwe za mu gitondo, nakanguye Emily Campbell 
[Uyu yari yaraherekeje Ellen G. White mu rugendo kandi akamubera n’umunyamabanga]. 
Naramukanguye kugira ngo ancanire umuriro kandi amfashe kwambara. Nshimira Uhoraho 
ko icyo gihe nagize ikiruhuko cyiza cya nijoro kuruta uko byari bisanzwe. Amasaha nabaye 
maso nayakoresheje nsenga kandi ntekereza. Ikibazo cyakomeje kundwaniramo ni iki: “Ni 
iyihe mpamvu ntabona umugisha wo gusubirana magara mazima? Mbese aya mezi 
maremare y’uburwayi nzayafata ko ari ibihamya byo kutishimirwa n’Imana bitewe n’uko 
naje muri Australia?” Nasubije nkomeje nti, “Oya. Sinshobora guhangara gukora ibi.” 
Incuro nyinshi mbere y’uko mva muri Amerika natekereje ko Uhoraho atigeze ansaba kujya 
mu gihugu cya kure bene aka kageni n’uku ngana kandi no mu gihe nanij we cyane no gukora 
birenze urugero. Nyamara nk’uko incuro nyinshi nari naragerageje gukora igihe jye 
ubwanjye nabaga ntafite umucyo uhagije, numviye ijwi ry’Inteko Nkuru Rusange. Naje 
muri Australia, kandi mpasanga abizera bari mu bihe bagomba kubona ubufasha. Mu gihe 
cy’ibyumweru byinshi nyuma yo kugera ahangaha nakoranye umwete kurusha uko nigeze 

nkora mu buzima bwanjye. Nahawe amagambo yo kuvuga ku byerekeye kuba hakenewe 
ubudahemuka bwa buri muntu ku giti.... {UB2 190.2} 

Ndi muri Australia kandi nizera ko ndi aho Uhoraho ashaka ko mba. Kubera ko imibabaro 
ari umugabane wanjye, nta gitekerezo mfite cyo kujya mu kiruhuko. Nahawe ibyiringiro 
by’umugisha ko Yesu ari uwanjye kandi ko ndi umwana we. Imyambi yaka ya Zuba ryo 
gukiranuka yirukanye umwijima. Ni nde ushobora kumva uburibwe {UB2 190.3} 

mfite uretse Yesu Kristo ubabazwa n’imibabaro yanjye? Ni nde nabwira uretse we 
ushengurwa n’uburwayi bwanjye kandi akaba azi gufasha abageragezwa? {UB2 191.1} 

Iyo nsaba gukira mbishishikariye kandi bigasa n’aho Uhoraho atansubiza, numva nshitse 
intege bikomeye. Icyo gihe niho Umukiza unkunda anyibutsa ko ari iruhande rwanjye. 
Arambira ati, “Mbese ntabwo ushobora kwiringira uwakuguze amaraso ye? Nakwanditse 
mu kiganza cyanjye nk’uca imanzi.” Bityo umutima wanjye ugahemburwa n’uko Imana iri 
iruhande rwanjye. Numva ntwawe nk’uri imbere y’Imana. -Manuscript 19, 1892. {UB2 
191.2} 

Imana Izi Icyiza Kiruta Ibindi 

Kuwa 14 Nyakanga, 1892. Igihe umubabaro namaranye amezi menshi wangeragaho, 
natangajwe n’uko utahise unkurwaho ngo bibe igisubizo ku isengesho nasenze. Nyamara 
nasohorejwe isezerano rivuga ngo, “Ubuntu bwanjye buraguhagije” (2 Abakorinto 12:9). 
Ku ruhande rwanjye sinshobora gushidikanya. Amasaha namaze mfite uburibwe yabaye 
amasaha yo gusenga kubera ko nari naramenye uwo nkwiriye gutura imibabaro yanjye. 
Mfite amahirwe yo gusubiza imbaraga intege nke zanjye nishingikiriza ku mbaraga z’Imana 
zitagira iherezo. Uko bukeye bukira mpagarara ku rutare rukomeye rw’amasezerano 
y’Imana. {UB2 191.3} 

Umutima wanjye urangamira Yesu wuzuye ibyiringiro bitavugwa. Yesu azi ikimbereye 
cyiza cyane. Amajoro nararaga yari kuba amajoro y’ubwigunge iyo ntaza gusaba 
gusohorezwa iri sezerano ngo, “Kandi unyambaze ku munsi w’amakuba no ku w’ibyago , 
nzagukiza nawe uzanshimisha” (Zaburi 50:15).-Manuscript 19, 1892. {UB2 191.4} 

Inyigisho Zigirwa Mu Mezi Y’umubabaro 

Nagiye nyura mu bigeragezo bikomeye mu buribwe n’umubabaro ndetse n’amakuba, 
nyamara muri ibyo byose nungutse ibikomeye by’agaciro kenshi kuri njye kurusha izahabu. 
Igihe ubwa mbere nemezwaga ko ngomba kureka imigambi nari nkomeyeho yo gusura 
amatorero muri Australia no muri New Zealand, numvise nibaza bikomeye niba byari 
inshingano yanjye kuva muri Amerika maze nkaza muri iki gihugu cya kure. Imibabaro 

yanjye yari ikabije. Namaze amasaha menshi y’ijoro ntasinzira ntekereza cyane ku 
byatubayeho kuva igihe twaviriye mu Burayi tukajya muri Amerika, kandi byakomeje kuba 
uruhererekane rwo guhangayika, umubabaro no kwikorera ibirushya. Bityo naravuze nti, 
‘Ibyo byose bisobanuye iki?’ {UB2 191.5} 

Naritonze nsubira mu mateka yaranze imyaka mike yari ishize kandi nongera gutekereza ku 
murimo Uhoraho yampaye gukora. Nta na rimwe yigeze antererana kandi akenshi 
yaranyiyeretse mu buryo bukomeye, kandi nabonye ko nta kintu nkwiriye kwivovotera 
ahubwo mu ibyambayeho byose byarangwagamo ibintu by’agaciro kenshi nk’izahabu. 
Uhoraho yandushaga gusobanukirwa neza n’ibyo nari nkeneye, kandi numvaga ko 
yankururaga anyiyegereza cyane. Ngomba kwitonda kugira ngo ntategeka Imana ibyo 
ikwiriye kunkoresha. Intambara nk’iyi yabayeho mu itangira ry’imibabaro yanjye no 
kwiheba kwanjye, nyamara ntiyamaze igihe kugeza ubwo numvise ko umubabaro wanjye 
ari umugabane umwe muri gahunda y’Imana. Kubwo kuryamisha igice kimwe cy’umubiri 
no kwicaza by’igice, nasanze ko nashoboraga kwifata mu buryo nabashaga gukoresha 
ikiganza cyanjye kiremaye, kandi nubwo nari mfite uburibwe bwinshi nabashaga kwandika 
ibintu byinshi by’ingirakamaro. Kuva igihe nagereye muri iki gihugu nanditse impapuro 
igihumbi na magana atandatu. {UB2 191.6} 

«Nzi Uwo Nizeye Uwo Ari We » 

Mu mezi cyenda ashize namaze amajoro menshi ntabasha gusinzira keretse amasaha abiri 
gusa mu ijoro, kandi incuro nyinshi umwijima warangotaga; ariko narasengaga maze 
ngakura guhumurizwa kwinshi mu kwiyegereza Imana. Nasohorejwe amasezerano avuga 
ngo, “Mwegere Imana nayo izabegera” (Yakobo 4:8), “Ni bwo bazubaha izina ry’Uwiteka 
uhereye iburengerazuba, bakubaha icyubahiro cye uhereye aho izuba rirasira, kuko azaza 
nk’umugezi uhurura ujyanwa n’Umwuka w’Uwiteka” (Yesaya 59:19). Numvise merewe 
neza mu Mwami. Yesu yari hafi yanjye, kandi nasanze ngiriwe ubuntu busaze kubera ko 
umutima wanjye wakomeje komatana n’Imana ndetse nari nuzuye indirimbo zo gushima 
Yesu wankunze akanyitangira. Nashoboraga kuvuga mbikuye ku mutima nti, “Nzi uwo 
nizeye uwo ari we” (2Timoteyo 1:12). “Imana ni iyo kwizerwa kuko itazabakundira 
kugeragezwa ibiruta ibyo mushobora, ahubwo hamwe n’ikibagerageza izabacira akanzu, 
kugira ngo mubone uko mubasha kukihanganira” (lAbakorinto 10:13). Kubwa Yesu Kristo 
nduta umuneshi kandi nsobanukiwe mu buryo bwihariye. {UB2 192.1} 

Sinshobora kubona umugambi w’Imana mu mubabaro wanjye, ariko izi icyiza kiruta ibindi. 
Bityo nzegurira Imana ubugingo bwanjye, umubiri wanjye n’umwuka wanjye kuko ari 
Umuremyi wanjye w’indahemuka. “Kuko nzi uwo nizeye uwo ari we, kandi nzi neza yuko 
abasha kurinda ikibitsanyo namubikije kugeza kuri urya munsi” (2Timoteyo 1:12). Niba 

twarigishije kandi tugatoza imitima yacu kugira ukwizera n’urukundo biruseho, urukundo 
no kwihangana kwinshi ndetse no kugira ibyiringiro nyakuri muri Data wa twese wo mu 
ijuru, nzi ko twagira amahoro n’umunezero biruseho umunsi ku munsi igihe tunyura 
ntambara zo muri ubu buzima. {UB2 192.2} 

Ntabwo Uhoraho ashimishwa no kubona duhagaritse imitima, twivanye mu biganza bya 
Yesu. Icyo dukeneye cyane ni ukwihangana dutuje kandi turi maso. Twibwira ko ari 
ngombwa kumva ko turi mu nzira nziza, maze tugahora dushaka ibimenyetso bihuye n’ibyo 
turimo; nyamara ukuzirikana si uk’uko twiyumva ahubwo ni uk’ukwizera. {UB2 192.3} 

Kugendera Mu Kwizera 

Igihe dukora ibihuje n’Ijambo ry’Imana dukurikije ubumenyi bwacu bwose, icyo gihe 
tuzagendera mu kwizera twaba twumva tunyuzwe mu buryo bwihariye cyangwa 
tutanyuzwe. Tuba dukojeje Imana isoni iyo twerekanye ko tutayiringiye nyuma y’uko 
iduhereye ibihamya bitangaje by’urukundo rwayo rwinshi byo gutanga Umwana wayo 
w’ikinege Yesu kugira ngo apfe, atubere igitambo ngo tubashe kumwizera, tumwiringire 
kandi ngo twizere n’Ijambo rye tutabanje kubaza cyanga gushidikanya. {UB2 193.1} 

Mukomeza muhange Yesu amaso, mumusenge bucece mu kwizera, mwishingikirize ku 
mbaraga ze. Mukomeze mujye mbere mumeze nk’aho isengesho ryose musenga ryakiriwe 
ku ntebe y’ubwami y’Imana kandi ryasubijwe na wundi watanze amasezerano atabura 
gusohora. Mukomeze mugende muririmba kandi musingiza Imana mu mitima yanyu ndetse 
n’igihe muhangayikishijwe no kumva muremerewe kandi mubabaye. Ndababwira k’umuntu 
ubizi, muzabona umucyo, tuzagira ibyishimo kandi ibihu n’ibicu bizazingwa bikurweho. 
Kandi tuva mu mbaraga zibabaza z’umwijima tukinjira mu mucyo w’agatangaza w’uko 
Imana iri kumwe natwe. {UB2 193.2} 

Iyaba twarushagaho kugaragaza ukwizera kwacu, tukishimira imigisha tuzi ko dufite ari yo 
imbabazi nyinshi, ukwihangana ndetse n’urukundo rw’Imana, buri munsi twarushaho 
kongerwa imbaraga. Mbese amagambo y’agaciro kenshi yavuzwe Kristo, Umwana 
w’Imana, avuga ko Data wo mu ijuru yifuza cyane guha Mwuka Muziranenge 
abamumusabye kurusha uko ababyeyi bifuza guha abana babo impano nziza, ntabwo 
adutera ibyiringiro n’imbaraga byagombye kugira icyo biduhinduraho cyane? {UB2 193.3} 

Twari dukwiye kwiyegurira Imana buri munsi kandi tukizera ko yemeye igitambo cyacu 
tutabanje kugenzura niba dufite urwo rwego rw’uko twiyumva bihuje no kwizera kwacu. 
Uko twiyumva no kwizera birahabanye nk’uko uburengerazuba bwitaruye uburasirazuba. 
Ntabwo ukwizera gushingiye ku kuntu umuntu yiyumva cyangwa amarangamutima. 
Tugomba gutakira Imana tubikuye ku mutima mu kwizera maze tukabaho dukurikije uko 

twasabye. Ibyiringiro byacu n’icyo dushingiyeho ni ijambo ry’Imana, knadi nyuma yo 
gusaba tugomba kwizera tudashidikanya. Ndagusingiza Mana, ndagusingiza. Ntabwo 
wigeze intererana mu gusohoza Ijambo ryawe. Waranyiyeretse kandi ndi uwawe kugira ngo 
nkore ibyo ushaka. {UB2 193.4} 

Mutegereze nk’uko Aburahamu yabigenje nibitaba bityo ibikona bizaza kurya igitambo 
n’ituro mwatuye Imana. Dukwiriye kwirinda igitekerezo cyose cyo gushidikanya ku buryo 
kidakwiriye kumvikana mu mvugo yacu. Igihe cyose umucyo uhunga ahari amagambo 
ahesha icyubahiro imbaraga z’umwijima. Imibereho y’Umwami wacu wazutse wagombye 
kugaragarira muri twe buri munsi. {UB2 193.5} 

Inzira Ijya Mu Ijuru Irafunganye Kandi Ikarushya 

Mbese inzira yacu ijya mu ijuru ni iyihe? Mbese ni umuhanda urimo ibitworoheye byose? 
Oya. Ahubwo ni inzira ifunganye kandi igaragara ko iruhije. Ni inzira irimo intambara, 
ibigeragezo, kurenganywa n’umubabaro. Nta kintu Umuyobozi wacu Yesu Kristo yaduhishe 
cyerekeranye n’urugamba tugomba kurwana. Arambura ikarita imbere yacu kandi 
akatwereka inzira. Aravuga ati, « Mugire umwete wo kunyura mu irembo rifunganye. 
Ndababwira yuko benshi bazashaka kurinyuramo ntibabibashe » (Luka 13 :24). « Kuko 
irembo ari rigari, n’inzira ijyana abantu kurimbuka ari nini, kandi abayinyuramo ni benshi. 
» (Matayo 7 :13). « Mu isi mugira umubabaro, ariko muhumure nanesheje isi » (Yohana 16 
:33). Intumwa Pawulo asubiramo amagambo ya Kristo ati, « Dukwiriye guca mu makuba 
menshi, niba dushaka kwinjira mu bwami bw’Imana »(Ibyakozwe n’intumwa 14 :22). None 
se ibiduca intege ni byo tugomba gushyira imbere y’intekerezo zacu ?.... {UB2 194.1} 

Komera Ku Isezerano Ryose 

Uyu ni Yesu, we soko y’ubuntubwose, isoko y’isezerano ryose, isoko y’itegeko ryose akaba 
n’isoko y’umugisha wose. Yesu ni we fatizo, ni we kuzo ni we mpumuro nziza; ni we buziba 
ubwabwo. “Unkurikira ntazagenda mu mwijima na hato, ahubwo azaba afite umucyo 
w’ubugingo” (Yohana 8:12). Bityo ntabwo inzira ya cyami yaharuriwe abacunguwe ngo 
bayigenderemo ari umwijima w’urucantege. Urugendo rwacu rwakabaye urwo kwigunga 
iyaba atari Yesu urutuyoboramo. Aravuga ati, “Sinzabasiga nk’imfubyi” (Yohana 14:18). 
Bityo mureke dushyire hamwe amasezerano yose. Nimucyo tujye tuyasubiramo buri munsi 
kandi tuyatekerezeho nijoro kandi twishime. {UB2 194.2} 

“Uwo munsi uzavuga uti, ‘Uwiteka, ndagushimira yuko nubwo wandakariraga, uburakari 
bwawe bushize ukampumuriza. Dore Imana ni yo gakiza kanjye, nzajya niringira ne gutinya, 
kuko Uwiteka Yehova ari we mbaraga zanjye n’indirimbo yanjye agahinduka agakiza 
kanjye.’ Ni cyo gituma muzavomana ibyishimo mu mariba y’agakiza. Kandi uwo munsi 

muzavuga muti, ‘Nimushime Uwiteka mwambaze izina rye, mwamamaze imirimo ye mu 
mahanga, muvuge yuko izina rye rishyizwe hejuru. Muririmbire Uwiteka yuko yakoze 
ibihebuje byose, ibyo nibyamamare mu isi yose. Wa muturage w’i Siyoni we shyira ejuru 
uvuge cyane, kuko Uwera wa Isirayeri uri hagati yawe akomeye’” (Yesaya 12:1-6). Mbese 
iyi si yo nzira ya cyami tunyuramo, inzira yaharuriwe abacunguwe n’Uhoraho kugira ngo 
bayigenderemo? Mbese aho hashobora kuba inzira irushijeho kuba nziza? Oya! Oya! 
Ahubwo nimucyo dushyire mu bikorwa amabwiriza twahawe. Nimucyo Umukiza wacu 
atubere ubuhungiro, ingabo idukingira iri mu kaboko kacu k’iburyo kugira ngo idukingire 
imyambi ya Satani. {UB2 194.3} 

Ibigeragezo biziyungikanya, guhangayika n’umwijima nabyo bizatwugariza. None se igihe 
umutima n’umubiri biri hafi kudohoka ni nde uturamiza amaboko ye y’iteka? Ni nde 
usohoza isezerano rikomeye? Ni nde utwibutsa amagambo y’icyizere n’ibyiringiro? Ni nde 
nyir’ubuntu butangwa ku rugero rutagerwa bugahabwa ababusaba babikuye ku mutima 
kandi mu kuri? Ni nde utubaraho ubutungane bwe kandi akadukiza icyaha? Ni nde 
nyir’umucyo utamurura ibihu n’ibicu maze akatugeza mu mucyo w’itangaza w’aho ari? Ni 
nde utari Yesu? Bityo muze tumukunde kandi tukusingize. “Mujye mwishimira mu Mwami 
wacu iminsi yose. Yewe nongeye kubivuga nti, ‘Mwishime’” (Abafilipi 4:4). Mbese Yesu 
uyu munsi ni Umukiza uriho? “Nuko rero niba mwarazuranywe na Kristo, mujye mushaka 
ibiri hejuru aho Kristo ari, yicaye iburyo bw’Imana” (Abakolosayi 3:1). Twazuranywe na 
Kristo. Kristo ni we bugingo bwacu. Binyuze mu mbabazi ze n’urukundo rwe, twitwa 
abatoranyijwe, abagizwe abana b’Imana, abababariwe kandi bagizwe intungane. 
Kubw’ibyo, nimucyo twerereze Umwami wacu. - Letter 7, 1892. {UB2 195.1} 

Igice Cya 26 - Ubwishingizi Bwahawe Abahanganye N’urupfu 


Ubutumwa bwo guhumuriza bwandikiwe umukazana wa Ellen G White. 
[Mary Kelsey White, umugore wa Wm. C. White, akaba yari umukazana wa Ellen G. White, 
kuva akiri umukobwa w’inkumi yari yarabaye umukozi w’umunyakuri kandi ufite ubuhanga 
wakoreraga Urwibutso n’Integuza mu icapiro rya Pacific Press mu gihugu cya Switzerland. 
Yanduye igituntu ari mu Burayi, maze nyuma y’imyaka itatu y’uburwayi aza kugwa ahitwa 
Boulder muri Colorado, apfa afite imyaka mirongo itatu n’itatu. Ibivugwa aha ni uduce duto 
tw’ubutumwa yandikiwe mu mwaka wa nyuma w’uburwayi bwe. ABAKUSANIJE 
INYANDIKO.] 

Battle Creek 

Kuwa 4 Ugushyingo 1889 [UB2 196.1} 

Mwana wanjye nkunda, ntitwigera ducogora kugusengera kandi ukugira neza kw’Imana 
n’imbabazi zayo birangaragarira cyane ku buryo igihe cyose nsenze mbona bisa n’aho 
Umukiza agucigatiye mu maboko ye kandi akaba ari ho uruhukiye. Ibyawe ndabyizeye. 
Nizera ko Umwami wacu yumvise amasengesho tugusabira, kandi ko azagira icyo akora 
kubwo kukugirira neza no kubw’ikuzo ry’izina rye. Yaravuze ati, “Musabe icyo mushaka 
cyose muzagihabwa” (Yohana 15:7). “Kandi ibyo muzasabamwizeye muzabihabwa byose” 
(Matayo 21:22). {UB2 196.2} 

Nzi ko imbere yacu hari ibihe by’umugaru, bityo tugomba kumenya uko dukwiriye 
kwiringira no kwishingikiriza ku isoko y’imbaraga {UB2 196.3} 

zacu. Uhoraho abereye mwiza abamwiringira kandi ntibazatsindwa. Ku byerekeye ibyawe, 
njya ntekereza ku magambo y’umuhanuzi agira ati, “Mutima wanjye ni iki gitumye wiheba? 
Ni iki gitumye umpagararamo? Ujye utegereza Imana kuko nzongera kuyishima, ni yo 
gakiza kanjye n’Imana yanjye” (Zaburi 43:5). {UB2 196.4} 

Mary mukobwa wanjye, turiza mu Mwami. Tegereza Uhoraho wihanganye. Azakubera 
umufasha igihe cyose ubikeneye. Uhoraho ni mwiza. Singiza izina rye ryera. Imana ikunda 
kubona tuyiringira kandi tukiringira amasezerano yayo. Izere gusa, ahasigaye tuzabona 
imirimo y’Imana - Letter 71, 1889. 

Battle Creek, Michgan 

Kuwa 6 Ukuboza 1889 {UB2 196.5} 

Kuri Mary nkunda, 

Mwana wanjye ubabaye nkunda, ntabwo twigera tukwibagirwa. Buri munsi tugusengera 
tubikuye ku mutima. Dufite umudendezo wo gusenga. Ntabwo tujya twibagirwa 

abavandimwe bacu A. D. Olsen na J. G. Matteson ndetse n’abandi bababazwa. 
Turabasengera kuko ibyo ari byo byonyine dushobora gukora. Dufite ibyiringiro twicishije 
bugufi, tugushyize mu biganza by’ugukunda urukundo ruruta urwo umubyeyi yakunda 
umwana we. Gundira Yesu kandi umushyiremo ibyiringiro byawe byose kuko akwitaho 
kandi ntabwo azagukuraho ikiganza cye, ahubwo we ubwe ni we uzakwiyoborera. {UB2 
197.1} 

Mary nkunda, mbega uburyo kubona Umwami mu bwiza bwe butagereranywa no kuzaba 
ahatazaba uburibwe, umubabaro, indwara n’agahinda bizaba binejeje. Ndiyumvamo rwose 
neza ko tuzaba turi abaneshi kandi ndumva hagati yawe n’Imana hafunguye uburyo bwo 
kuvuganiramo. Kuri njye ndumva neza rwose ko Imana iri kumwe nawe kandi ko Yesu ari 
umufasha wawe udahwema. Yesu aragukunda, aragukunda kandi akurebana umutima 
w’impuhwe. Ntukamushidikanyeho n’akanya na gato. Mwegurire ibyawe wizeye ko 
azagukoreraikirushijeho kukuberacyizakubw’inyunguyawey’itekaryose.... {UB2 197.2} 

Buri munsi mwese mbasabira nkomeje. Uhoraho ni muzima, kandi Uhoraho yumva 
akanasubiza amasengesho. Komera, mwana wanjye nkunda. Komera igire ubutwari, iringire 
Uhoraho kuko ari we mufasha wawe, umuganga wawe n’Umukiza wawe. -Letter 75, 1889. 

Battle Creek, Michgan 

Kuwa 12 Gashyantare 1890 {UB2 197.3} 

Kuri Mary nkunda, 

Iyo ngutekereje mbona uko urwaye, ufite intege nke kandi uri wenyine.... Mary ufite 
ugukunda bikomeye, umunyambabazi ndetse ni we Zuba ryo Gukiranuka ryo kukurasira. 
Reba mu ijuru, reba mu ijuru. Ntekereza ko kuri njye kuruhukira mu gituro bitambera ikintu 
kibi. Iyo nitegereje inarijye, nkabona cyane umwuka wa Satani ndetse n’ibyo akora, 
birananiza cyane kandi bikansha intege. Nyamara ndeba Yesu maze nkabonera amahoro 
muri we gusa.... {UB2 197.4} 

Kubwo kwizera ngushyize mu gituza cya Yesu Kristo. Aragukunda. Nzi ko utari kure ya 
Kristo ahubwo umwegere ufite kwizera kose, wishingikirije ku maraso n’ubutungane bwa 
Kristo wicishije bugufi. Wemere agakiza nk’impano y’ubuntu bwe, wiringire isezerano rye 
kuko yaritanze. Hanga Yesu amaso kuko ari ryo humure ryanjye ryonyine n’ibyiringiro. 
Umwami wacu yagiye akuyobora mu nzira y’umubabaro wo gucishwa bugufi. Yagiye 
akuyobora intambwe ku ntambwe iyo kure ndetse kure cyane mu kibaya, ariko ibi byose ari 
ukugira ngo ufatanye na Yesu mu mibereho ye yo gucishwa bugufi. {UB2 197.5} 

Mbese mwana wanjye nkunda hari intambwe Yesu atigeze agendana nawe? Mbese hari 
umubabaro wawe na muke atumva? Mbese hari icyaha na kimwe atigeze atsinda, cyangwa 


199 



ngo habe umusaraba atikoreye cyangwa umubabaro atababajwe? Ababazwa n’uburwayi 
bwacu bwose. Ugenda usobanukirwa n’icyo gusangira imibabaro ya Kristo ari cyo. 
Usangiya na Kristo imibabaro ye. Yewe mwana wanjye w’intwari kandi witanga, byose 
Imana irabizi. Kristo aguhaye igikombe asutsemo igitonyanga cy’umubabaro we ubwe. 
Ashyize uruhande rutaremereye rw’umusaraba we ku ntugu zawe; aretse umwijima ngo 
ukubundikire.... {UB2 198.1} 

Irundurire mu biganza bya Yesu. Humura. Witekereza ko Imana yibagiwe kuba 
inyampuhwe. Yesu ni muzima kandi kandi ntabwo azigera agusiga. Uhoraho akubere inkoni 
wicumba, urwishingikirizo, akubere umurinzi imbere n’inyuma.-Letter 56, 1890. 

Battle Creek, Michgan 

Kuwa 13 Gashyantare, 1890 {UB2 198.2} 

Mwana wanjye nkunda, 

Uhoraho aguhe umugisha kandi azagukomeze kandi aguhe ihumure rikomeye n’amahoro 
muri we. Yifuza ko uruhukira mu biganza bye witurije, kandi ko wizera ko ibintu byose 
azabikora neza.... {UB2 198.3} 

Gira ubutwari. Komeza urebe hejuru. Yesu ni we byiringiro rukumbi twese dufite. Ntabwo 
azagusiga cyangwa ngo agutererane. Amasezerao y’Imana ni ay’agaciro kenshi. 
Tuyagundire twe kuyarekura. -Letter 57, 1890. 

St. Helena, Califomia 

Kuwa28, Gicurasi 1890 {UB2 198.4} 

Bana banjye nkunda, 

Ndabazirikana kandi nkabasabira mwese. Iyaba Mary yoroherwaga, mbega uburyo 
byanezeza umutima wanjye. Uhoraho azabamurikishiriza umucyo we. Azaba umugisha, 
abakomeze kandi abahumurize muri iki gihe murimo cy’ibigeragezo n’umubabaro. 
Umucunguzi n’ umunyambabazi, yuzuye ibambe n’umkundo. Ubu niigihe cyo kwegurira 
Imana ubugingo bwanyu yo Muremyi w’indahemuka. Mbega ibyiringiro by’umugisha 
dufite! Ni ibyiringiro bigenda bimshaho kwiyongera uko ibigeragezo n’umubabaro 
byiyongera. Noneho shyira ibyiringiro byawe mu watanze ubugingo bwe ku bwawe. {UB2 
198.5} 

Mary, shima Imana kuko imibabaro yoroheje y’igihe gito, imshaho kukuzanira ikuzo ryinshi 
ritagira akagero kandi ry’iteka ryose. Uzi uwo wizeye uwo ari we kandi wemera neza ko 
ashobora kurinda icyo wamubikije kugeza kuri urya munsi. Ibigeragezo bishobora 


200 



gukomera cyane, ariko hanga Yesu amaso buri gihe nyamara atari ukurwana ahubwo ari 
ukugira ngo uruhukire mu rukundo rwe. Akwitaho. {UB2 198.6} 

Tuzi ko uko ibigeragezo birushaho kudusatira ari ko ibyiringiro birushaho kwiyongera. 
Imyambi ya Zuba ryo Gukiranuka izarasira mu mutima wawe ifite imbaraga yo gukiza. 
Ubura amaso urebe hirya y’ibicu urebe umucyo, ndetse ari wo mucyo wa Zuba ryo 
Gukiranuka. Shimira Imana ko mu muraba w’ibigeragezo igitsikabwato kirakomera. Dufite 
Umuvugizi uhoraho iteka, udusabira imbere ya Data wa twese. Kuzishimira ingororano 
y’iteka ryose kwaguzwe igiciro kitagira akagero. Isengesho mpora ngusabira buri munsi ni 
iri ngo ‘Umwami wacu aguhumurize, agukomeze kandi aguhire.’ Mbega uburyo kuzabona 
Umwami mu bwiza azaba ari umunsi w’ibyishimo. Tuzaruhukira mu masezerano akomeye 
y’Imana. Ntabwo azigera adutererana, ahubwo azatubera umufasha utuba iruhande mu gihe 
cyose cy’akaga. -Letter 77, 1890. 

Battle Creek, Michgan 

Kuwa 16 Kamena 1890 {UB2 198.7} 

Ku uwo nkunda Willie, 

Ndahangayitse ku bwanyu mwese ariko by’umwihariko kubwa Mary. Musengera buri 
munsi kandi buri joro ndavuga nti, ‘Nzi ko Umwami wacu amufashe mu biganza. Ubungubu 
Mary ashobora kuvuga ashize amanga ati, “Nzi uwo nizeye uwo ari we, kandi nzi neza ko 
abasha kurinda ikibitsanyo namubikije kugeza kuri urya munsi” (2Timoteyo 1:12). {UB2 
199.1} 

Nta gushidikanya cyagwa kutizera mfite ku byerekeye Mary. Umwami wacu aramukunda. 
“Urupfu rw’abakunzi be, ni urw’igiciro cyinshi mu maso y’Uwiteka” (Zaburi 116:15). Mary 
ashobora kuvugira hamwe na Pawulo ati, “Narwanye intambara nziza, narangije 
urugendo,narinze ibyo kwizera. Ibisigaye mbikiwe ikamba ryo gukiranuka, iryo Umwami 
wacu, umucamanza utabera azampa kuri urya munsi, nyamara si jye nyenyine, ahubwo ni 
abakunze kuzaboneka kwe bose ” (2Timoteyo 4:7, 8). Mbese ku isaha yo kugeragezwa 
k’ubugingo bwacu twakora iki tudafite Umukiza? Abamarayika batwitaho baratugota 
bakaduha kunywa ku mazi y’ubugingo yo guhembura ubugingo bwacu mu bihe biheruka 
byo kubaho. Hari isezerano ryatanzwe na Yesu we kuzuka n’ubugingo rivuga ko abasinzirira 
muri Yesu Kristo azabakangura mu bituro. Impanda izavuga, abapfuye bakangukire kubaho 
ubutazongera gupfa. {UB2 199.2} 

Bazaba babonye igitondo gihoraho kuko nta joro rizaba mu murwa w’Imana. {UB2 199.3} 

Mary yaciye mu bishuko n’ibigeragezo gitwari. Yakoze ibyo yagombaga gukora. 
Kubw’ubuntu bwa Kristo, Mary yagize uruhare mu kugorora imico y’abandi akoresheje 

amagambo ye ndetse n’ibikorwa bye. Arerekeza mu rupfu afite kwizera, nyamara imirimo 
ye iriho.- Letter 78, 1890. {UB2 199.4} 

Ubutumwa Bw’ Ibyiringiro Ku Mufasha W’indahemuka 

[Umukobwa witwaga Marian Davis yagiye kwifatanya na Ellen G. White mu murimo we 
mu mwaka wa 1879. Yafatanije nawe muri uwo murimo muri Amerika, mu Burayi no muri 
Australia mu gihe cy’imyaka 25. Yanduye igituntu mu mwaka wa 1903 maze mu gihe 
kitarenze umwaka aba arapfuye. Davis yari umufasha wa Ellen G.White mu byerekeye 
indimi n’inyandiko. Yari indahemuka kandi yariringirwaga ndetse E. G. White akamukunda 
cyane. Ibivugwa aha ni ubutumwa bwuzuye impuhwe n’ibyiringiro ndetse n’inama 
bwanditswe mu mezi abiri aheruka ubuzima bwa Davis. Ubu butumwa bwakuwe mu 
mabaruwa E. G. White yagiye amwandikira. -ABAKUSANYIJEINYANDIKO.] 

Melrose, Massachusetts 

Kuwa 17 Kanama 1904 {UB2 199.5} 

Ku muvandimwe wanjye nkunda MARIAN DAVIS, 

Nanezezwa no kuba ndi mu rugo, nyamara ya materaniro nari kuzajyamo ntituramenya igihe 
azabera. Bityo rero tuzakora ibyo dushoboye.Ndasaba Umwami wacu kugukomeza. 
Twiringiye ko umerewe neza. Komeza ugundire Kristo Umwami wacu, ikiganza cyawe 
gikomeze gufata mu cye. Marian, ntabwo ugomba gucika intege. Ibyawe biri mu biganza 
by’Umwami wacu, kandi ubu ugomba kureka uburwayi bwawe bukavurwa baganga 
bakagukorera ibigomba gukorwa. Dufite ibindi bitabo tuzaguha ukandika ubwo uzaba 
wakize iyo ndwara urwaye. Kora ibishoboka byose urye nubwo byaba bigutera uburibwe. 
Uko umara igihe kirekire utarya ni ko urushaho kuremba Dushobora kwibaza tuti, “Ni mu 
buhe buryo Uwiteka adukeneye?” Mbese Imana yacu ntiyuzuye imbaraga? Mbese ntabwo 
uzishingikiriza ku mbaraga ye? Nta muntu ushobora kugufasha nk’uko Umwami Yesu 
abishoboye. Umwiringire. Azakwitaho. - Letter 378, 1904. 

Melrose, Massachusetts 

Kanama kuwa 24, 1904. {UB2 200.1} 

Muvandimwe wanjye nkunda MARIAN DAVIS 

Ntukemere na rimwe ko igitekerezo cyo guhangayika cyinjira mu bwenge bwawe. 
Mbabajwe n’uko urwaye utyo, ariko kora icyo ushobora gukora cyose kugira ngo uzahure 
ubuzima bwawe. Nzareba ko ibyo ukoresha byose bizishyurwa. Ntabwo merewe neza; 
ntabwo nshobora gufata urugendo uretse kugenda intera ntoya ndi mu igare rikururwa 
n’ifarasi. Sinshobora kwiyemeza gukora urugendo rurerure ndi mu modoka. Igihe cyose jye 
na we tukiriho, urugo rwanjye ruzaba urwawe. {UB2 200.2} 

Marian, hafi y’igihe cyose nabaga naragiye kure sinigeze ndyoherwa n’ibyokurya nyamara 
sinigeze ndeka kurya kuko iyo biba bityo nta kintu nari kubasha gukora. Igihe numvaga 
ibyokurya bitandyoheye nararyaga kugira ngo mbashe kubaho. Naryohewe n’ibyokurya 
ngeze aha ndi. Niringiye Imana kandi ndayinginga ku bwawe ndetse no kubwanjye. Ntabwo 
dukwiriye guhagarika umutima. Iringire Umwami wavu gusa. Icyo jye na we dukeneye 
gusa, ni ukwiringira Imana yo ishobora gukiza rwose abayisenga kandi bakayiringira. Wowe 
na njye Yesu aratubwira ati, “Komeza umufate ukuboko”. Ndakugira inama yo kugira 
intekerezo nziza ku byerekeye Kristo Umukiza wacu - Umukiza wanjye akaba n’uwawe. 
Wagiye wishimira amahirwe yose wagiye ugira yo gukora ibyo wari ushoboye kugira ngo 
wamamaze ikuzo rye, kandi ubwo impanda y’Imana iheruka izavuga, uzajyanwa mu murwa 
w’Imana kandi tuzakiranwa ibyishimo nyakuri. {UB2 200.3} 

Marian, wafatanije nanjye kugeza inyigisho nzima ku bantu kugira ngo babashe kwakira 
ijambo ryahumetswe kandi bagire imikorere myiza. Amagambo meza agomba kuruta 
izahabu n’ifeza ndetse n’ibirangaza byose byo ku isi. Wakunze ukuri. Akenshi wagiye 
wumva agasuzugurwa gukomeye Umwami n’Umukiza wanjye nawe Yesu yagiye ahura 
nako. Mbega guhuza umutima n’Imana! Ibi nibyo wifuzaga. Nta cyazanzamura umuntu mu 
kuri no kumukiza keretse gusa giturutse mu kuri kw’Imana. “Mutima wanjye himbaza 
Uwiteka, mwa bindimo byose mwe, nimuhimbaze izina rye ryera” (Zaburi 103:1). Noneho 
ubu nyabuna reka buri munsi jye nawe tugire umwanya wo gushima Imana. Mbese uko 
gushima ntigukwiriye Imana yarinze ubugingo bwawe muri iyi myaka myinshi isubiza 
isengesho risabanywe kwizera? Mu ntege nke zawe ishyire mu biganza byayo kandi 
uyiringire rwose. Ijambo ry’Imana tuzarifata nk’itegeko risumba ayandi rigenga imibereho 
yacu, kandi rikaba n’umuti w’ibibazo byose watanzwe n’Imana ukaba uri mu biganza byacu. 
Jye nawe dufatanije twagerageje kubwira abantu inyigisho nzima, {UB2 201.1} 

tukomatanyiriza hamwe ubutungane, ubuntu, ukuri n’urukundo. Ibyo byose twagerageje 
kubyigisha twicishije bugufi kugira nago abantu babashe kwakira urukundo n’ubutungane 
bivanze, ari byo Bukristo buri mu mutima. Twakoze ibyo twashoboraga gukora kugira ngo 
tugaragaze ko Ubukristo ari ikamba n’ikuzo by’imibereho y’umuntu kuri iyi si, akaba ari 
umwiteguro wo kuzinjira mu murwa w’Imana tukibera incuti zayo, abacunguwe b’agaciro 
kenshi bazaba mu mazu yagiye kudutegurira. Noneho, singiza Umwami wacu. Nimucyo 
tumusingize. {UB2 201.2} 

Mariam ndakwinginze, jya urya kubera ko umuganga wawe wo ku isi yabigusabye , kandi 
na Yesu Umuvugabutumwa ukomeye uvura yifuza ko urya, kandi umuvandimwe wacu M. 
J. Nelson azaguha icyo uzasaba cyose. Nta muntu n’umwe ushobora gushimishwa no 
kubona ubuzima bwawe burokorwa kugira ngo ukomeze gukora umurimo nk’uko 

byanshimisha. Ariko niba igihe cyanjye nawe kigeze ngo dusinzirire muri Yesu, ntabwo 
tugomba kurangiza ubuzima bwacu vuba twanga guha umubiri ibiwutunga. Ubu noneho 
nchuti yanjye ihangane urye, nubwo waba ubishaka cyangwa utabishaka rangiza uruhare 
rwawe kugira ngo uzanzamuke. Kora ibigushobokera byose kugira ngo woroherwe, kandi 
niba Uhoraho ashima ko wiruhukira, wakoze ibyo wagombaga gukora. Nshima cyane ibyo 
wakoze. Marian, shimira Uhoraho, umushimire ko Yesu Umuganga mukuru ashobora 
kugukiza. Nkwandikiranye urukundo rwinshi.- Letter 379, 1904. 

College View, Nebraska 
Kuwa 16 Nzeri 1904 {UB2 201.3} 

Ku muvandimwe nkunda Marian 

Mpora nzirikana ibyawe, kandi nkababazwa cyane n’uko ubuze amahoro mu mutima wawe. 
Iyaba narabishoboye mba naragukomeje. Mbese inshuro nyinshi Yesu Umukiza mwiza 
ntiyakubereye umufasha uhoraho mu bihe by’akaga? Ntutere agahinda Mwuka 
Muziranenge, ahubwo reka guhagarika umutima. Ibi ni byo wagiye ubwira abandi ibihe 
byinshi. Reka amagambo y’abantu batarwaye nk’uko kwawe, agukomeze, kandi Uhoraho 
azagufashe. Iryo ni ryo sengesho ryanjye. {UB2 202.1} 

Niba ari ubushake bw’Imana ko wapfa, wumve ko ari amahirwe yawe kwegurira ubuzima 
bwawe bwose, umubiri, ubugingo n’umwuka mu biganza by’Imana itabera kandi 
y’inyambabazi. Nta migambi yo kuguciraho iteka nk’uko wabitekereza. Ndifuza ko 
wahagarika gutekereza ko Imana itagukunda. Iyegurire amasezerano y’imbabazi yatanze. 
Imana itegereje ko wumvira irarika ryayo.... Ntabwo ukwiriye gutekereza ko hari ikintu 
wakoze cyatera Imana kukubabaza. Ndabizi neza. Izere urukundo rwayo kandi wiringire 
icyo yavuze.... Nta gushidikanya cyangwa kutizera kugomba kwigarurira intekerezo zawe. 
Nta gusobanukirwa ugukomera kw’Imana kugomba kujijisha ukwizera kwacu. Imana 
idufashe kwicisha bugufi mu bugwaneza no kwiyoroshya. Kristo yiyambuye ikanzu ye ya 
cyami n’ikamba rye kugira ngo yifatanye n’inyokomuntu kandi agaragaze ko abantu 
bashobora kuba intungane. Yambaye imyambaro y’imbabazi agira imibereho itunganye ari 
muri iyi si yacu kugira ngo aduhe igihamya cy’urukundo adukunda. Yakoze 
ibitarashoboraga gutuma kutizera kurangwa muri we. Yavuye ku ntebe ye y’icyubahiro mu 
ijuru aca bugufi kugira ngo yambare kamere muntu. Imibereho ye ni icyitegererezo cy’uko 
iyacu ishobora kuba. Kristo yahindutse umunyamibabaro n’umuntu wamenyereye intimba 
kugira ngo hatabaho gusobanukirwa gukomera kw’Imana kwakuraho uburyo twizera 
urukundo rw’Imana. Umutima w’umuntu niwegirirwa Kristo, uzahinduka inanga itunganye 
yumvikanisha indirimbo z’ibyishimo. - Letter 365, 1904. 

College View, Nebraska 
Kuwa 26 Nzeri, 1904 {UB2 202.2} 

Muvandimwe wanjye MARIAN, 

Turasaba ngo ubuzima bwawe burindwe kugeza ubwo tuzongera kukubona, ntabwo uzaba 
warapfuye ahubwo uzaba uriho.... Hanga {UB2 202.3} 

amaso kuri Yesu. Iringire Yesu, wabaho cyangwa wapfa. Ni we Mucunguzi wawe. Ni we 
uduha ubugingo. Nusinzirira muri Yesu, azagukangura agukure mu gituro akugeze ku 
kudapfa. Kristo aguhe amahoro, gukomezwa, ibyiringiro n’ibyishimo kuva ubu. {UB2 
202.4} 

Shyira ibyiringiro byawe byose muri Yesu. Ntabwo azagusiga cyangwa ngo agutererane. 
Aravuga ati, ‘Nakwanditse mu biganza byanjye nk’uca imanzi.’ Marian nuramuka ugiye 
mbere yanjye, nitugera ha handi tuzamenyana. Tuzabona nk’uko twabonywe kandi 
tuzamenya nk’uko twamenywe. Reka amahoro ya Kristo abe mu bugingo bwawe. Ba 
indahemuka mu kwizera kwawe nkuko Kristo ari indahemuka ku isezerano rye. Rambika 
ikiganza cyawe gitengurwa mu kiganza cya Yesu gishikamye maze umureke agufate 
agukomeze, akugaruremo imbaraga kandi aguhumurize. Niteguye kuva aha hantu. Iyaba 
nari kumwe nawe muri uyu mwanya! Urukundo rwinshi. - Letter 382, 1904. {UB2 202.5} 

Ubutumwa Ku Bageze Mu Mahenuka Y’ubuzima Bwabo 

Tubabaranye namwe nubwo turi kure yanyu. Nakwifuza kubabwira nti, ‘Ntimureke 
kwiringira, ahubwo munambe kuri iri sezerano ngo,’ “Musabe muzahabwa” (Luka 11:9). 
Nyamara niba wa wundi ushobora gukiza, wa wundi umenyera iherezo mu itangiriro 
yemeye ko umwana we apfa kugira ngo azazuke muri cya gitondo cy’umuzuko, mwe gucika 
intege. Muvuge muti, “He kubaho ubushake bwanjye, ahubwo ubwawe Mana abe ari bwo 
bubaho.”....Umugore wawe nagera mu mubabaro ukomeye, wibuke ko hari ubuzima buzaza. 
Impanda ya nyuma izahamagara abantu bose bakiriye Kristo, bakamwizera kandi 
bakamwiringira ngo ababere agakiza. {UB2 203.1} 

Muvandimwe nkunda, tuzajya tugusengera. Tukugirira ibambe. Uburwayi bwawe tuzajya 
tubwereka Umuganga Mukuru. Nzi neza ko ibi byamaze gukorwa. Komeza ugundire 
ikiganza cya Kristo we ushobora kuguha umugisha kandi akagukiza niba abona ko ari byo 
byiza bya none n’iby’iteka ryose kuri wowe. Noneho rero musaza wanjye nawe 
muvandimwe gihe mukiri bazima, nimufate uyu mwanya w’igiciro cyinshi maze kubwo 
kwizera mufate amasezerano meza cyane ari mu Ijambo ry’Imana muyagire ayanyu. 
Nshimishijwe n’uko mwembi mugaragara ko mushaka imbababazi z’ibyaha byose 
mwicishije bugufi. Aya ni yo mahirwe mufite. Mwe kugira kutizera. {UB2 203.2} 

Umukiza wacu Yesu yatanze ubugingo bwe kubwo ibyaha by’abari mu isi bose, kandi 
yasezeranishije Ijambo rye ko azakiza abamusanga bose. « Imana yakunze abari mu is 
cyane, bituma itanga Umwana wayo w’ikinege kugira ngo umwizera wese atarimbuka, 
ahubwo ahabwe ubugingo buhoraho » (Yohana 3 :16). Ibi ni byo bya ngombwa byo kubona 
ubugingo buhoraho. Nimukore ibijyanye nabyo bityo ibyiringiro byanyu bizaba 
bishinganye, mwabaho cyangwa mwapfa. Nimwiringire Umucunguzi ukiza ubugingo. 
Mumwegurire ubugingo bwanyu bw’impezamajyo bityo azabakira, abahe umugisha kandi 
abakize. Mwizere gusa. Mumwakire n’umutima wose. Nimureke iki abe ari cyo kiba 
icyifuzo cyanyu gikomeye cyane kandi kivuye ku mutima. Nimwitange mwese bityo 
azabezaho imyanda yose kandi abagire ibikoresho bimuhesha icyubahiro. Mushobora 
kuhagirwa mukagirwa abere mu maraso ya Ntama w’Imana. Muri ubwo buryo mugera ku 
nsinzi....Shikamamu kwizera. -Letter45, 1905. {UB2 203.3} 

Ubutumwa Ku Mugabura Wari Ugiye Kwicwa Na Kanseri 

Ntabwo tujya tukwibagirwa; turakwibuka mu masengesho yacu ku gicaniro cy’imuhira. 
Mara amajoro menshi nkwingingira Imana. Numva nkugiriye imbabazi cyane. Nzakomeza 
gusenga kugira ngo umugisha w’Imana ube kuri wowe. Ntabwo Imana izagusiga 
itaguhumurije. Iyi si ni iy’igihe gito, ariko musaza wanjye nawe muvandimwe, Yesu 
aravuga ati, «Musabe muzahabwa, mushake muzabona, mukomange ku rugi 
muzakingurirwa » (Matayo 7 :7). Ndagusabira kugira ngo usohorezwe iri sezerano.... {UB2 
204.1} 

Musaza wanjye, mu ijoro rimwe byabaye nk’aho nari nguhagaze iruhande mvuga nti, « 
Ihangane umwanya muto, urakomeza kugira uburibwe mu gihe gitoya, urakomeza 
kubabazwa mu gihe cy’amasaha make, hanyuma uruhuke ikiruhuko cyiza. Uzabona 
amahoro mu buryo bwihariye. Buri muntu wese agomba kugeragezwa . Twese tugomba 
kunywera ku gikombe kandi tukabatizwa mu mubabaro. Ariko Kristo yasogongereye buri 
wese urupfu mu kubabaza kwarwo gukomeye. Azi kugira impuhwe no kubabarana natwe. 
Turiza mu maboko ye gusa; aragukunda kandi yagucunguje urukundo ruhoraho. Jya 
ukiranuka ugeze ku gupfa, uzahabwa ikamba ry’ubugingo. {UB2 204.2} 

“Abantu bose batuye ku isi yacu kuva none bazamenya icyo ibigeragezo bisonanuye. Nzi 
ko Imana izakugirira ubuntu kandi ko itazaguhana. Ibuka isezerano ry’Imana rivuga ngo, 
Andika uti, ‘Uhereye none hahirwa abapfa bapfira mu Mwami.’Umwuka nawe aravuga ati, 
‘Yee, ngo baruhuke imihati yabo, kuko imirimo yabo ijyanye na bo ibakurikiye’ 
(Ibyahishuwe 14:13). Mugire ubutwari. Nari nkwiriye kuba ndi kumwe nawe ubu iyaba nari 
mbishoboye, ariko tuzahura muri cya gitondo cy’umuzuko.”.... {UB2 204.3} 

Nabwiraga mushiki wacu C. amagambo yo kumukomeza. Namuteraga ubutwari, kandi 
icyumba cyasaga n’icyuzuye abamarayika b’Imana. Reka wowe na we mugire ubutwari. 
Ntabwo Umwami wacu azabatererana. agutererane. -Letter 312, 1906. {UB2 204.4} 

Igice Cya 27 - Abapfushije 
Gupfusha Bica Abantu Intege 

Nagiye mpura n’imibabaro ikanca intege no gutsindwa mumutima, maze urwango 
n’urukundo nagiraga bigacogora. Imibereho yanjye yo gupfusha abo nkunda, ibyago 
n’umubabaro nanyuzemo nahishuriwe mu buryo bukomeye ko Umukiza wanjye ari 
iruhande rwanjye2. Amaso yanjye arangamira mu ijuru. Narabutswe isi izahoraho ndetse 
n’ingororano ikomeye. Igihe ibintu byacu byasaga n’umwijima, mu bicu habonetsemo 
umwezi, kandi imirasire y’izuba iturutse ku ntebe y’ubwami y’Imana yirukanye umwijima. 
Ntabwo Imana yishimira ko hagira umuntu n’umwe muri twe ukomeza guheranwa 
n’agahinda, afite umutima ubabaye kandi ushengutse. Yifuza ko twese twubura amaso 
kugira ngo turebe umukororombya w’isezerano kandi dusakaze umucyo ku bandi. {UB2 
205.1} 

Mbega, Umukiza mwiza uhagaze iruhande rw’abantu benshi babogoza amarira badashobora 
kumurebesha amaso. Yifuza cyane kudufata ibiganza adukomeje igihe tumukomeyeho mu 
kwizera, tumutakambira ngo atuyobore. Kwishimira mu Mana ni amahirwe yaburi muntu. 
Nitwemera guhumurizwa n’amahoro bya Yesu bikaba mu mibereho yacu, tuzarindirwa hafi 
y’umutima we wuje urukundo. -The Review and Herald, Nov. 25, 1884. {UB2 205.2} 

Tuzongera Kubona Abacu 

Amagambo yo guhumuriza yandikiwe umubyeyi igihe umwana we yari yapfuye Igihe 
wavugaga ibyakubayeho mu rupfu rw’umwana wawe, n’uburyo wapfukamaga ugasenga 
maze ubushake bwawe ukabwegurira ubushake bwa So wo mu ijuru, ukamutura ikibazo 
cyawe, numvise umutima wanjye wa kibyeyi ukozweho. Na njye nahuye n’ibyo 
wanyuzemo. {UB2 205.3} 

Ubwo umuhungu wanjye w’imfura yari afite imyaka 16, yararwaye araremba. Yari amerewe 
nabi cyane maze araduhamagara tujya iruhande rw’uburiri bwe aratubwira ati, “Data nawe 
Mama, bizabakomerera cyane gutandukana n’imfura yanyu. Niba Umwami wanjye abona 
ko ari byiza kurokora ubugingo bwanjye, byanezeza ku bwanyu. Niba kandi ari 
kubw’inyungu zanjye no kubw’ikuzo ry’Umwami wanjye ko ubuzima bwanjye bwarangira 
ubu, navuga nti, ‘Nguwe neza mu mutima.’ Data genda wenyine, na we Mama ugende 
wenyine; maze musenge. Bityo muri buze kubona igisubizo kijyanye n’ubushake 
bw’Umukiza wanjye mukunda kandi nanjye nkunda.” Yatinyaga ko nidupfukama 
tugasengera hamwe, impuhwe zacu zari kuturusha imbaraga maze tugasaba ibitari kuba 
byiza byo gutangwa n’Umwami wacu. {UB2 205.4} 

Twakoze nkuko yabidusabye, kandi amasengesho yacu yari ahwanye rwose n’ayo yasenze. 
Nta gihamya twabonye cy’uko umwana wacu ashobora koroherwa. Yarapfuye, apfa ashyira 
ibyiringiro bye byose mu Mukiza Yesu. Urupfu rwe rwaratubabaje bikomeye ariko byari 
insinzi no mu rupfu kubera ko ubugingo bwe bwari buhishanwe na Kristo mu Mana. {UB2 
206.1} 

Mbere y’urupfu rw’umuhungu wanjye w’imfura, agahinja kanjye kararwaye kugeza 
gapfuye. Twarasenze, kuko twibwiraga ko Imana ishobora kugakiza nyamara 
twamuhombetse amaso amaze gupfa maze tumushyingura aho aruhukira muri Yesu kugeza 
ubwo Umutangabugingo azazira gukangura abakunzi be bagahabwa kudapfa mu ikuzo. 
{UB2 206.2} 

Na none umugabo wanjye, umugaragu w’indahemuka wa Yesu Kristo, yari yarabaye 
iruhande rwanjye mu gihe cy’imyaka mirongo itatu n’itandatu, yarapfuye aransiga maze 
nsigara nkora njyenyine. Asinziriye muri Yesu. Nta marira mfite yo gusuka ku gituro cye. 
Ariko, mbega uburyo mukumbura! Mbega uburyo nkumbura amagambo ye yo kungira 
inama kandi yuzuye ubwenge! Mbega uburyo nkumbura kumva amasengesho ye afatanyije 
n’ayanjye dusaba guhabwa umucyo no kuyoborwa, dusaba ubwenge bwo kumenya uburyo 
bwo gufata ingamba no gutegura umurimo w’Imana! {UB2 206.3} 

Ariko Uhoraho yambereye Umujyanama kandi na we azaguha imbaraga zo kwihanganira 
gupfusha uwo ukunda. {UB2 206.4} 

Wibaza niba umwana wawe azabona agakiza. Amagambo Kristo yavuze akubere igisubizo: 
“Mureke abana bato bansange, ntimubabuze kuko abameze batyo ubwami bw’Imana ari 
ubwabo” (Luka 18:16). {UB2 206.5} 

Ibuka ubuhanuzi, “Uku ni ko Uwiteka avuga, ati: ‘Ijwi ryumvikaniye i Rama ry’umuborogo 
no kurira gushavuye, ni irya Rasheli yaririraga abana be yanga guhozwa... ,’Uku ni ko 
Uwiteka avuga ati, ‘Hoza ijwi ryawe we kuboroga, n’amaso yawe ye gushokamo amarira 
kuko umurimo wawe uzaguhesha ingororano, ni ko Uwiteka avuga; “kandi bazagaruka bave 
mu gihugu cy’ababisha. Kuko hariho ibyiringiro by’amaherezo yawe, kandi abana bawe 
bazagarukamurugabano rwabo”. Niko Uwiteka avuga. (Yeremiya 31:15-17). {UB2 206.6} 

Iri sezerano ni iryawe. Ushobora guhumurizwa kandi ukiringira Uhoraho. Inshuro 

nyinshi Uhoraho yambwiye ko abana bato benshi bazapfa mbere y’igihe cy’akaga. 
Tuzongera kubona abana bacu. Tuzongera duhure nabo kandi tuzabamenya tugeze mu ijuru. 
Iringire Uhoraho, kandi ntugire ubwoba. -Letter 196, 1899. {UB2 207.7} 

Abana Mu Gihe Cy’umuzuko 


Amagambo yanditswe ku munsi w ’urupfu rw ’umwana w ’umuvandimwe wa 

Ellen G.White 

Muri iyi si ibyiringiro byacu akenshi bigenda byangirika. Urupfu rugendaerudutwara abacu 
dukunda. Duhombekesha amaso yabo, {UB2 207.1} 

tukabambika, tukabajyana mu gituro, tukabashyingura aho tutongera kubareba. Nyamara 
ibyiringiro bitera ubutwari imitima yacu. Ntabwo dutandukana by’iteka ryose, ahubwo 
tuzabona abacu dukunda basinziriye muri Yesu. Bazazuka bave mu butware cy’umwanzi. 
Umutangabugingo araje. Ibihumbi byinshi by’abamarayika bera baramuherekeje. Aciye 
ingoyi z’urupfu, akuraho iminyururu y’igituro, abo yagize imbohe bazutse bafite amagara 
mazima kandi bambaye ubwiza budashira. {UB2 207.2} 

Igihe abana bato bava mu bituro byabo bakazuka bambaye kudapfa, bahite baguruka 
bakirwe mu maboko y’ababyeyi babo. Bahure ubutazongera gutandukana. Ariko benshi 
muri abo bana nta babyeyi bahabonye. Dutegereza indirimbo yo kunesha iririmbwa n’abo 
babyeyi nyamara turayibura. Abamarayika bakira abana babuze ababyeyi babo maze 
babajyana ku giti cy’ubugingo. {UB2 207.3} 

Yesu yambika abo bana uruziga rwa zahabu rurabagirana ari ryo kamba ku mitwe mito yabo. 
Imana izafashe umubyeyi wa “Eva” kugira ngo azahaboneke bityo ka kana ke gato 
kazashobore kuguruka kigire mu gituza cye. -The Youth’s Instructor, April, 1858. {UB2 
207.4} 

Yesu Aravuga Ati, “Munyiringire” 

Amagambo yabwiwe ababyeyi bari bapfushije abana barohamye munyanja {UB2 207.5} 

Nabatekerejeho inshuro nyinshi cyane.... Amagambo yo guhumuriza ari mu Byanditswe 
arakomeye; yuzuye guhoza abafite intimba n’abapfushije ababo, abarwaye n’abababazwa. 
Babyeyi, bisa n’aho mbona Yesu ababwira ati: “Munyiringire cyane, nzabakomeza. Ntabwo 
ukuboko kwanjye kuzigera kubarekura. Gufite imbaraga yo kubatera ubutwari mukabasha 
guca ahakomeye. Nimunyiringire gusa muzayoborwa mu mutuzo kandi muhabwe 
gushikama.” {UB2 207.6} 

Mbega uburyo Bibiliya ihebuje! ukuri kwayo kuzuye ubugingo. Dukwiriye kuzirikana no 
kwishimira umucyo uva mu masezerano yayo. {UB2 207.7} 

Ni amagambo anejeje yavuzwe n’Imana ihoraho. Ijwi ryayo rivuganira natwe mu Ijambo 
ryayo. Niringiye ko mufite ubutwari bukomeye. {UB2 208.1} 

Ntimushobora gusobanukirwa uyu mubabaro mwagize! Ibintu byose bishobora gukomeza 
kuba amayobera akomeye kugeza igihe inyanja izaruka abo yamize. Ariko mureke umutima 
wanyu we gucogozwa n’agahinda kubera ko abo bapfuye ari ab’Imana kandi izakora ibyo 
ishaka ku bayo. Ibi tubizi neza ko urukundo rw’Imana rukomeye cyane kuruta urwacu, kandi 
Yesu yarabakunze ku buryo byatumye atanga ubugingo bwe kugira ngo abacungure. 
Kubw’ibyo rero, nimureke biruhukire kandi mureke imitima yanyu irusheho kurangamira 
Yesu kugira ngo ahaze abashonje kandi bamushaka n’umutima wabo wose. {UB2 208.2} 

Uko mwaba mumerewe kose, uko inzira z’Imana zaba zijimye cyangwa ari amayobera kose, 
nubwo yaba inyura imuhengeri, kandi ibigeragezo no gupfusha abacu bikabasha kutubabaza 
byiyongeranya, dukomeza guhabwa ibyiringiro ngo, “Ku bakunda Imana byose bifataniriza 
hamwe kubazanira ibyiza” (Abaroma 8:28). “Nzi uwo nizeye uwo ari we, kandi nzi neza 
yuko abasha kurinda ikibitsanyo namubikije kugeza kuri urya munsi” (2Timoteyo 1:12).- 
Letter 32, 1893. {UB2 208.3} 

Hahirwa Abapfa Bapfira Mu Mwami Wacu 

Ubutumwa bwo guhumuriza umukobwa wari wapfushije umubyeyi we 

Muvandimwe nkunda, 

Nasomye ibaruwa.ivuga ku rupfu rw’umubyeyi wawe, kandi icyo nshobora kuvuga gusa 

ni iki, “Hahirwa abapfa bapfira mu Mwami wacu” (Ibyahishuwe 14:13). Nyoko yamaze 
igihe kirekire afite intege nke cyane. Wahoraga umwitaho. Kutazongera kumubona 
bizagushengura umutima cyane. Iyaba twari dutuye hafi yawe, twakakubwiye kuza 
ukaruhuka akanya gato. Nyamara inshingano zawe zisaba ko utanga igihe cyawe. Icyo 
nakubwira ni iki, ‘Iringire Umwami wacu.’ {UB2 208.4} 

Uzababazwa cyane n’urupfu rwa nyoko; ariko reka nkubwire ko ntajya nterwa agahinda 
n’intungane zapfuye, ibiri amambu nterwa agahinda n’abazima. Nzi ko washyinguye 
umubyeyi wawe ufite ibyiringiro bishyitse ko azazuka ubwo impanda y’lmana izavuga Nzi 
icyo gushyingura abo ukunda bivuze.... Data, mama, basaza banjye n’abavandimwe banjye, 
umugabo wanjye n’abana banjye babiri b’abahungu, abo bose basinziriye mu bituro byabo. 
Njye n’umuvandimwe wanjye Mariya ndetse n’abahungu banjye babiri ni twe dusigaye 
gusa.- Letter 98, 1903. {UB2 208.5} 

Tegereza Umuryango Uzongera Guhura Wishimye 

Ubutumwa bwo guhumuriza umugabo wapfushije umugore we 

Muvandimwe wanjye nkunda, 

Twumvise amakuru y’urupfu rw’umugore wawe, nyamara ntabwo amakuru asesenguye 
yerekeye uburwayi bwe. {UB2 209.1} 

Tubabaranye nawe. Turasaba Imana ngo iguhumurize kandi iguhe ku buntu bwayo kugira 
ngo we kuzashengurwa n’intimba. Reka dushimire Imana ko amaso yacu arangamiye 
umurage twasezeraniwe. Reka tuyishimire ko agakiza kayo kari bugufi katari kure. {UB2 
209.2} 

Uko witegereza abana bawe abo umufasha wawe yakoreye inshingano ze akiranutse 
nk’umubyeyi, ukwiriye kugira impamvu yo kwishimira ko yakoze ibyo yari ashoboye 
gukora kugira ngo abarere abitaho kandi abagira inama ziva ku Mwami wacu. Umukiza 
mwiza wacigatiye abana bato mu maboko ye akabaha umugisha, ntabwo azigera asiga abana 
bawe na we ubwawe atabahumurije. Ubu ugize inshingano ebyiri. Uhoraho agenderere 
imitima y’abazita kuri izi ntama zo mu cyanya cya Kristo, kugira ngo bazazifate neza, mu 
bwitonzi n’urukundo kugira ngo intambwe zazo zikiri nto kandi zitarasobanukirwa byinshi 
zibashe kuyoborwa mu kugendera mu bitunganye. {UB2 209.3} 

Bana nkunda, Mushiki wacu White arabakunda kandi azabasabira Umukiza abahe 
umugisha, kubera uwo Mukiza abakunda nk’abana be. {UB2 209.4} 

Musaza wanjye E, nzi ko uzababara cyane kubera ko washyinguye uwo umutima wawe 
wakundaga cyane. Ariko se Ibyanditswe bivuga iki? “Aho niho kwihangana kw’abera kuri, 
bitondera amategeko y’Imana bakagira kwizera nk’ukwa Yesu. Numva ijwi rivugira mu 
ijuru rimbwira riti, Andika uti, ‘Uhereye none hahirwa abapfa bapfira mu Mwami wacu.’ 
Umwuka nawe aravuga ati, ‘ Yee, ngo baruhuke imihati yabo, kuko imirimo yabo ijyanye 
nabo ibakurikiye.’ ” (Ibyahishuwe 14:12-13). {UB2 209.5} 

Tuzakomeza kugusabira wowe n’abana bawe ukunda kugira ngo kubwo gukomeza gukora 
ibyiza mwihanganye, mubashe kwerekeza amaso yanyu n’intambwe zanyu mu ijuru. 
Tuzasaba ngo mu kuyobora abana bawe uzabashe kugira ubushobozi kandi ugere ku ntego, 
kugira ngo wowe na bo muzahabwe ikamba ry’ubugingo, kandi ngo mu rugo rwo mu ijuru 
turi gutegurirwa, wowe n’umufasha wawe n’abana bawe muzabe umuryango wongeye 
guhurira hamwe wishimye kandi unezerewe ubutazongera gutandukana. -Letter 143, 1903. 
{UB2 209.6} 

Azahamagarwa Mu Muzuko Wihariye 

Amagamboyandikiwe umugabo n’abana be ubwo umugore weyariyapfuye 

Mwene Data nkunda, 

Birankomereye cyane kugira icyo nkubwira. Inkuru y’urupfu rw’umugore wawe 
yarambabaje cyane. Kubyemera byarankomereye cyane kandi na n’ubu biracyankomereye. 
Hari icyo nzandika Imana yanyeretse mu ijoro ryo ku Isabato ishize.... {UB2 210.1} 

Nabonye ko yashyizweho ikimenyetso kandi ko azazuka impanda y’Imana ivuze 
agahagarara ku isi, ndetse akazaba hamwe n’abantu 144000. Nabonye ko tudakwiriye 
kumuborogera; mu gihe cy’umubabaro ukomeye azaba yiruhukiye kandi ibyari kudutera 
kurira ni igihombo twagize cyo kuba tutari kumwe. Nabonye ko urupfu rwe rwari kuzana 
ibyiza. {UB2 210.2} 

Ndaburira F ndetse n’abandi bana basigaye kwitegura gusanganira Yesu, bityo bazongera 
kubona umubyeyi wabo ubutazongera gutandukana. Mbese bana muzumvira umuburo 
umubyeyi wanyu yabahaye igihe yari akiri kumwe namwe, kandi ngo mutume amasengesho 
yose yabasabiye ku Mana aba nk’amazi aseseka ku butaka? Nimwitegure gusanganira Yesu 
bityo ibintu byose bizagenda neza. Nimwegurire Imana imitima yanyu kandi ntimuruhuke 
n’umunsi n’umwe mutazi ko mukunda Yesu. {UB2 210.3} 

Mwene Data nkunda, twasabye Imana kugira ngo igukenyeze ukomere ubashe kwihanganira 

icyo gihombo. Imana izabana nawe igutere guhagarara ushikamye. Izere gusa. {UB2 

210.4} 

Ntushavure nk’abatagira ibyiringiro. Igituro kibasha kumugumana nyamara by’akanya gato. 
Musaza wanjye nkunda, iringire Imana, ukomere kandi mu kanya gato uzamubona. Ntabwo 
tuzacogora gusaba imigisha y’Imana kubwawe noku muryango wawe. Imana izakubera 
umucyo n’ingabo igukingira. Muri uyu mubabaro ukomeye n’ikigeragezo urimo, Imana 
izakuba iruhande. Ihanganire ibikugerageza bityo uzahabwa ikamba ry’ubwiza uri kumwe 
n’umufasha wawe igihe Yesu azazira. Komera mu kwizera bityo wowe n’umufasha wawe 
muzatamirizwa ikuzo, icyubahiro, kudapfa ndetse n’ubugingo buhoraho. 
-Letter 10, 1850. {UB2 210.5} 

Kurira Si Icyaha 

Ubutumwa bwo guhumuriza bwandikiwe umupfakazi 

Muvandimwe nkunda, 

Tubabarana nawe muri uko kubura uwo ukunda no mu mibereho yawe yo gupfusha uwo 

mwashakanye. Nanjye nanyuze muri icyo gihugu uri kugendamo ubu kandi nzi icyo 
bisobanuye. Mbega uburyo muri iyo si yacu harimo agahinda kenshi! Kubwira abashavujwe 
no gupfusha ababo bakunda ngo, “Mwirira; ntabwo ari byiza kurira” ayo si amagambo 
ahumuriza. Nta guhoza kuri mu magambo nk’ayo. Kurira nta cyaha kirimo. Nubwo umuntu 
wapfuye yaba yaramaze imyaka myinshi ababara bitewe no gucika intege n’uburibwe, ibyo 
ntibihanagura amarira ku maso yacu. {UB2 210.6} 

Abo dukunda barapfa. Uko babanye n’Imana byashyizweho ikimenyetso. Nyamara igihe 
tuzirikana ko gupfa ari ikintu gikomeye, tunagomba kuzirikana ko kubaho ari ikintu 
gikomeye kurushaho. Ubuzima tubamo bwa buri munsi butuzanira inshingano tugomba 
kuzuza. Ibyo turangamiye twihariye, amagambo yacu n’ibikorwa byacu bigira icyo 
bihindura ku bo tubana nabo. Guhumurizwa kwacu tugomba kukubona muri Yesu Kristo. 
Umukiza mwiza! Yagezweho n’umubabaro ukomeye umuntu ahura na wo.... Komera ku 
Isoko y’imbaraga zawe. - Letter 103, 1898. {UB2 211.1} 

Asinziriye Muri Yesu 

Ubutumwa bwandikiwe umugore wapfushije umugabo n’abana bapfushije se 

Muvandimwe wanjye ubabaye, 

Mbabaranye nawe mu mubabaro ufite. Nubwo ntari niteze kuzongera kubona umugabo 
wawe muri ubu buzima, nyamara nababajwe no kumva iby’urupfu rwe, ndetse 
n’iby’inshingano zikomeye ushinzwe zo kwita ku muryango. Tubabaranye nawe kandi 
akenshi tuzajya tugusabira wowe n’abana bawe. Umugabo wawe asinziriye muri Yesu. 
“Andika uti, ‘Uhereye none hahirwa abapfa bapfira mu Mwami wacu.’ Umwuka nawe 
aravuga ati, ‘Yee, ngo baruhuke imihati yabo, kuko imirimo yabo ijyanye nabo ibakurikiye.” 
(Ibyahishuwe 14:13). {UB2 211.2} 

Data wa twese akunda abantu bose b’abizera mu bikorwa no mu kuri, abantu bagize ingingo 
z’umubiri Kristo abereye umutwe. Ukwiriye kwicara mu gicucu cya Kristo bityo ukibonera 
amahoro ye. Tekereza Kristo. Muhange amaso ufite kwizera, wiringiye amasezerano ye. 
{UB2 211.3} 

Umutima wawe ukomeze umwiringire. Kristo azakubera ubwugamo. Mwishingikirizeho, 
ugengwe na we. Ntutwarwe n’agahinda bikabije, ahubwo ihangane kuko ufite umutwaro 
uremereye. Iringire wa wundi ufite ukuboko kutazigera kukurekura. {UB2 211.4} 

Nanjye napfushije umugabo kandi nkurikije ibyambayeho nzi icyo umubabaro wawe uvuze. 
Ariko nureba kuri Yesu uzagira ubutwari. Umugisha w’Umwami wacu ube kuri wowe buri 

munsi. Muvandimwe nkunda, ndagusabira ngo Uhoraho aguhe umugisha kandi agukomeze. 
{UB2 211.5} 

Burije cyane simbasha kureba, bityo reka nkubwire nti, ‘ugire ijoro ryiza.’ Gira ubutwari 
uko ushoboye kose kubw’abana bawe. -Letter 167, 1905. {UB2 211.6} 

Bana nkunda, 

Ndagira ngo mbandikire imirongo mike cyane. Twakwifuza kuza iwanyu maze tukarirana 
namwe, tugapfukama hamwe namwe tugasenga. Mbese buri wese muri mwe aziyambaza 
Uhoraho kandi amukorere? Muzabera nyoko umugisha ukomeye nimudakora ikintu kibasha 
kubabaza umutima we. Nimwegurira Umwami Yesu imitima yanyu azabakira. Nimukore 
ibishoboka byose kugira ngo murinde umubyeyi wanyu guhangayika kose n’umutwaro 
wose. {UB2 212.1} 

Umwami wacu yasezeranye kuzaba Se w’impfubyi. Nimumwegurira imitima yanyu, 
Azabaha imbaraga zo kuba abahungu n’abakobwa b’Imana. Abakuru muri mwe 
nibahumuriza umubyeyi musigaranye bikorera imitwaro myinshi bashoboye yose kandi 
bagafata neza abato mu bwitonzi, babigisha gukora ibitunganye no kudatera nyoko 
guhangayika, Umwami wacu azabahira mu buryo bukomeye. {UB2 212.2} 

Nimwegurire imitima yanyu Umukiza ubakunda, kandi mukore gusa ibishimishije mu maso 
ye. Ntimukagire icyo mukorera gushavuza nyoko. Mwibuke ko Umwami wacu abakunda 
kandi ko buri wese muri mwe ashobora kuba umwe mu bagize umuryango w’Imana. 
Nimuba indahemuka muri iyi si, muzabona so mwongere guhurira hamwe muri umuryango 
ubwo Umwami wacu azaza ku bicu byo mu ijuru. Mbandikiye n’urukundo rwinshi. -Letter 
165, 1905. {UB2 212.3} 

Uhoraho Ni Umuhumuriza 

Ubutumwa bwandikiwe umugore wapfushije umugabo 

Muvandimwe nkunda, 

Nakiriye ibaruwa izanwe n’umuvandimwe G, imbwira uko umerewe muri ako gahinda ko 
kubura uwo ukunda. Muvandimwe wanjye mbabaranye nawe mu buryo bukomeye. Iyaba 
nari ndi aho nshobora kugusura nari kubikora.... {UB2 212.4} 

Reka nkubwire muvandimwe; ntabwo Uhoraho yifuza ko ushengurwa n’intimba ubabaye. 
Umugabo wawe Imana yamurinze imyaka myinshi cyane kuruta uko nabitekerezaga. Mu 
mbabazi zayo , kandi nyuma yo kubabara cyane, Imana yaramuretse aruhukira muri Yesu.... 
Umugabo wanjye n’uwawe bararuhutse. Nta buribwe bagifite, nta n’umubabaro. 
Bararuhutse. {UB2 212.5} 

Muvandimwe, mbabajwe n’uko ufite agahinda n’umubabaro. Ariko Yesu, Umukiza mwiza 
ariho. Ariho ku bwawe. Ashaka ko uhumurizwa n’urukundo rwe. Ntuhangayike, iringire 
Uhoraho. Ibuka ko nta gishwi na kimwe kigwa hasi So wo mu ijuru atabizi.... {UB2 212.6} 

Muvandimwe, komerera mu Mwami. “Nuko ubwo Kristo yababarijwe mu mubiri mube ari 
ko namwe mwambara uwo mutima” (IPetero 4:1). Ndakwinginze, mu mubabaro wawe 
ukomeze kwerekeza umutima wawe ku Mana. Umwami wacu azakubera umufasha, 
imbaraga no guhumurizwa. Bityo, muhange amaso kandi umwiringire. Guhumurizwa 
kwacu tugomba kugukura kuri Kristo. Mu ishuri rye jya uhigira ubugwaneza no 
kwiyoroshya mu mutima. Reka ijambo ryose uvuga rigaragaze ko uzirikana ubugwaneza, 
imbabazi n’urukundo rw’Imana. Gambirira guhumuriza no kubera umugisha abari mu rugo 
bose. Utume mu rugo rwawe hagaragara umwuka mwiza w’urukundo.... {UB2 212.7} 

Kingura amadirishya y’umutima wawe uwerekeze mu ijuru, maze ureke umucyo wa Zuba 
ryo Gukiranuka winjire. Ntiwivovote. Nturire ngo uboroge. Nturebe ku ruhande 
rw’umwijima. Reka amahoro y’Imana aganze mu mutima wawe. Bityo uzagira imbaraga zo 
kwihanganira imibabaro yawe yose, kandi uzanezezwa n’uko ufite amahirwe yo 
kwihangana. Singiza Umwami wacu, vuga ku kugira neza kwe; vuga ku mbaraga ze. Utume 
umwuka uzengurutse umutima wawe ugira impumuro nziza. {UB2 213.1} 

Ntugasuzuguze Imana uvuga amagambo yo kwivovota, ahubwo uyisingize n’umutima 
wawe, n’ubugingo bwawe n’ijwi ryawe. Reba ku ruhande rwiza rw’ikintu cyose. Ntukigere 
uzana igicu cyangwa umwijima mu rugo rwawe. Yisingize yo mucyo wo mu maso hawe 
kandi ikaba Imana yawe. Kora utya maze urebe uburyo ibintu byose bizagenda neza. {UB2 
213.2} 

Nkwandikiye mu rukundo ngukunda n’umukobwa wawe. -Letter 56, 1900. {UB2 213.3} 

Igihe Ellen White Yapfushaga Abe 

Ubwo mperutse gupfusha uwo nkunda, nabaye nk’uwerekwa iby’ubugingo buhoraho. 
Nk’uko bisanzwe bimbaho negerejwe intebe y’Imana, noneho mbona uko ubugingo 
bwanjye buzaba bumeze. Nta cyo nshobora kubona nakwirata, nta cyo mbona ko nkwiriye. 
Ndataka nti, “Mbega ukuntu ntakwiriye na gato ubuntu bwawe, Mana yanjye.” Ibyiringiro 
byanjye rukumbi biri mu Mukiza wabambwe kandi wazutse. Nishingikiriza ku byo amaraso 
ya Kristo yakoze. Yesu azakiza rwose abantu bose bamwiringira. {UB2 213.4} 

Rimwe na rimwe iyo umutima wanjye wuzuye agahinda, kugaragaza mu maso ko nkomeye 
bijya binkomerera cyane. Nyamara ntabwo nzemerera agahinda mfite gutera umwijima 
abankikije bose. Akenshi ibihe by’umubabaro no kubura abacu bijya bitubabaza kandi 


216 



bikaduhangayikisha cyane kurusha uko byari bikwiye bitewe n’uko twagize akamenyero ko 
gutwarwa no kurira nta kwifata. Kubwo gufashwa na Yesu, niyemeje kurwanya iki kibi; 
ariko umwanzuro nafashe wagiye ugeragezwa bikomeye. Urupfu rw’umugabo wanjye 
rwaranzahaje cyane kubera ko rwantunguye cyane. Igihe namurebaga mu maso yenda gupfa, 
nananiwe kwihangana. Nashatse gutaka cyane kubera ishavu nari mfite. Nyamara namenye 
ko ibyo bitabasha kurokora ubugingo bw’umugabo wanjye nkunda, maze ntekereza ko 
kureka ngatwarwa n’agahinda bitaba ari ibya Gikristo. Nasabye ubufasha no guhumurizwa 
bivuye mu ijuru kandi amasezerano y’Imana yaransohorejwe. Ukuboko kw’Imana 
kwarankomeje. Kuririra abacu dukabya kuboroga no kuganya nta kwifata ni icyaha. 
Kubw’ubuntu bwa Kristo, dukwiye gutuza ndetse tukagira ubutwari igihe turi mu 
kigeragezo gikomeye cyane. {UB2 213.5} 

Nimucyo twige isomo ry’ubutwari no kwikomeza dukura mu kiganiro giheruka Kristo 
yagiranye n’abigishwa be. Bari bari hafi gutandukana. Umukiza wacu yari agiye kunyura 
mu nzira y’ amaraso yari kumugeza i Kaluvari. Ntihari harigeze kubaho ibikomeye biruta 
ibyo yari agiye kunyuramo bidatinze. Abigishwa bari barumvise amagambo ya Kristo avuga 
iby’umubabaro we n’urupfu rwe mbere y’uko biba, imitima yabo yari iremerejwe 
n’umubabaro naho intekerezo zabo zatwawe no gushidikanya n’ubwoba. Nyamara nta 
gutaka kumvikana kwahabaye cyangwa guheranwa n’intimba. Ayo masaha akomeye 
aheruka, Umukiza wacu yayamaze avuga amagambo yo gukomeza no gutera ibyiringiro 

abigishwa be, maze arangije bose bafatanyiriza hamwe kuririmba basingiza. {UB2 

214.1} 


Igihe Cyo Gusenga No Gusingiza 

Igihe ingorane n’ibigeragezo bidukikije, dukwiriye guhungira ku Mana, kandi tukaba 
tuyiringiyeho ubufasha yo ifite imbaraga zo gukiza kandi ishobora kurokora. Tugomba 
gusaba umugisha w’Imana niba twiteguye kuyakira. Gusenga ni inshingano kandi 
birakenewe; ariko se ntitujya twirengagiza gusingiza Imana? Mbese akenshi ntitwari 
dukwiriye gushimira uduha imigisha yose tubona? Dukeneye kwimenyereza gushima. 
Dukwiriye guhora dutekereza kandi tuvuga imbabazi z’Imana, ndetse tugasingiza twerereza 
izina ryayo ryera n’igihe turi mu gihe cy’agahinda n’umubabaro.... {UB2 214.2} 

Ubugwaneza n’imbabazi by’Umwami wacu ni byinshi kuri twe. Ntabwo azigera ahana 
cyangwa ngo atererane abamwiringira. Iyaba twabashaga kuvuga bike cyane ku 
bitugerageza tukavuga byinshi ku mbabazi n’ubugwaneza by’Imana, wasanga tuzamuwe 
hejuru birenze cyane kwiheba no guhangayika. Bavandimwe mwe mutekereza ko muri 
kwinjira mu nzira yijimye, kandi ko mumeze nk’abatwawe ho iminyago i Babuloni 
mugomba kumanika inanga zanyu ku biti, maze ibigeragezo tubihinduremo indirimbo 

z’umunezero. Mushobora kuvuga muti, ‘Nshobora kuririmba nte imbere yanjye hari 
umwijima, mu mutima wanjye nikoreye uyu mutwaro w’umubabaro no gupfusha abanjye?’ 
Ariko se agahinda n’imibabaro byo ku isi bitwambura Incuti y’Ubushobozi bwose dufite ari 
we Yesu? Mbese urukundo rw’Imana rutangaje yagaragaje mu mpano y’Umwana wayo 
ikunda ntirwari rukwiye kuba ipfundo ry’ibyishimo bihoraho? Igihe tuzanye ibyifuzo byacu 
imbere y’intebe y’ubuntu, nimucyo twe kwibagirwa kuririmba indirimbo zo gushima. 
“Untambira ishimwe wese aba anyubahiriza” (Zaburi 50:23). Ubwo Umukiza wacu ariho, 
dufite impamvu yo kumushima ubudasiba no kumusingiza. -The Review and Herald, Nov. 

I, 1881. {UB2 214.3} 

Igitondo Cyiza Cy’umuzuko 

Ubutumwa bwandikiwe incuti zari ku kirwa cya Pitcaim {UB2 215.1} 

Kuwa gatanu w’icyumwem gishize twababajwe cyane no kumva iby’umubabaro wanyu 
ukomeye. Imitima yacu ibabajwe no kumva iby’umpfu rw’ab’umuryango wa mwene data 

J. R. MacCoy. Twifatanije n’ abantu bose bashavujwe n’aka kaga. Tugiriye impuhwe cyane 
abana ndetse n’abagize umuryango babuze ababo mu buryo bubabaje cyane, turifuza 
kubereka Yesu we wenyine byiringiro byanyu no guhumurizwa. {UB2 215.2} 

Umufasha wa mwene data MacCoy ubabaye cyane yakundaga kandi akaba n’umubyeyi 
w’abana, ubu aturije mu gituro. Nyamara nubwo turirana n’abarira, turishimye mu mitima 
kubera ko uyu mubyeyi dukunda n’umukobwa we, ndetse na mwene data Young wari 
umukum w’itorero n’abandi bashobora kuba baratwawe n’umpfu, bose barizeraga kandi 
bagakunda Yesu. {UB2 215.3} 

Nimureke amagambo y’intumwa Pawulo abahumurize, “Ariko bene Data, ntidushaka ko 
mutamenya iby’abasinziriye, mutababara nka ba bandi badafite ibyiringiro. Ubwo twemeye 
yuko Yesu Kristo yapfuye akazuka, abe ari ko twizera yuko Imana izazanana na Yesu 
abasinziriye muri we. Iki ni cyo tubabwira tukibwirijwe n’ijambo ry’Umwami wacu yuko 
twebwe abazaba bakiriho, basigaye kugeza ku kuza k’Umwami, tutazabanziriza na hato 
abasinziriye. Kuko Umwami ubwe azaza amanutse ava mu ijuru aranguruye ijwi rirenga, 
hamwe n’ijwi rya marayika ukomeye n’impanda y’Imana, nuko abapfiriye muri Yesu nibo 
bazabanza kuzuka, maze natwe abazaba bakiriho basigaye duhereko tujyananwe na bo, 
tuzamuwe mu bicu gusanganira Umwami mu kirere. Nuko rero tuzabana n’Umwami iteka 
ryose. Nuko muranishe imibabaro kubwirana ayo magambo” (lAbatesalonike 4:13-18). 
{UB2 215.4} 

Ntabwo tumeze nk’abapagani ngo dufate iminsi n’amajoro turira nta kindi cyumvikana 
uretse kuborogera abapfuye kugira ngo tubyutse impuhwe za kimuntu. Ntabwo tugomba 

kwambara imyambaro yo kwirabura kandi ngo twijime mu maso nk’aho dutandukanye 
n’incuti zacu n’abavandimwe bacu by’iteka ryose. Yohana aravuga ati, “Aho niho 
kwihangana kw’abera kuri, bitondera amategeko y’Imana bakagira kwizera nk’ukwa Yesu. 
Numva ijwi rivugira mu ijuru rimbwira riti, Andika uti, ‘Uhereye none hahirwa abapfa 
bapfira mu Mwami wacu.’ Umwuka nawe aravuga ati, ‘Yee, ngo baruhuke imihati yabo, 
kuko imirimo yabo ijyanye nabo ibakurikiye’” (Ibyahishuwe 14:12, 13). {UB2 215.5} 

Mbega uburyo amagambo ya Yohana akwiranye n’abo dukunda basinziriye muri Yesu. 
Umwami wacu arabakunda, kandi amagambo bavuze bakiriho, imirimo bakoranye 
urukundo izibukwa, ibyo byose abandi bazajya babisubiramo. Kwitanga kwabo babikuye 
ku mutima bagiraga mu murimo w’Imana bisigiye abandi urugero bagomba gukurikiza, 
kubera ko Mwuka Muziranenge yabashyizemo kwifuza no gukora ibimushimisha. {UB2 
215.6} 

“Ariko niba umwuka w’Iyazuye Yesu aba muri mwe, Iyazuye Kristo Yesu izazura n’imibiri 
yanyu ipfa ku bw’Umwuka wayo uba muri mwe” (Abaroma 8:11). Mbega uburyo aya 
magambo ari ay’agaciro kenshi ku muntu wese ushavujwe no gupfusha uwe! Kristo ni we 
Muyobozi wacu n’Umuhumuriza wacu, uduhumuriza mu mibabaro yacu yose. Iyo aduhaye 
igikombe gisharira tugomba kunywa, anafatira igikombe cy’umugisha ku minwa yacu. 
Yuzuza umutima kwiyoroshya, ibyishimo n’amahoro mu kwizera, kandi adushoboza 
kuvuga twiyoroheje tuti, “Mwami wanjye, he kubaho ubushake bwanjye ahubwo ubushake 
bwawe abe ari bwo bubaho.” {UB2 216.1} 

“Uwiteka ni we wabimpaye,kandi Uwiteka ni we ubintwaye. Izina ry’Uwiteka rishimwe” 
(Yobu 1:21). Muri uku kwiyoroshya, ibyiringiro birabyuka kandi ikiganza cyo kwizera 
kigakomeza ikiganza cy’Imana ihoraho. “Iyazuye Kristo Yesu izazura n’imibiri yanyu ipfa 
ku bw’Umwuka wayo uba muri mwe” (Abaroma 8:11)”. {UB2 216.2} 

Imibiri yahambanywe kubora izazuranwa kutabora. Uwahambanye igisuzuguriro uzazukana 
ikuzo; uwahambanywe intege nke, uzazukana imbaraga, uwahambanywe umubiri usanzwe 
wa kamere, uzazukana umubiri wa Mwuka. Imibiri ipfa izasubizwamo ubuzima na Mwuka 
w’Imana uba muri mwe. {UB2 216.3} 

Kristo avuga ko abizeye izina rye bose ari abe. Imbaraga itanga ubuzima ya Mwuka wa 
Kristo uba mu mubiri upfa, yomatanya na Yesu Kristo umuntu wese wizera. Abizera Yesu 
bose ni inkoramutima ze kubera ko ubugingo bwabo buhishanwe na Kristo mu Mana. 
Itegeko rizaturuka ku Mutangabugingo rivuga riti, “Ababa mu mukungugu mwe, 
nimukanguke muririmbe kuko ikime cyawe kimeze nk’igitonda ku byatsi, kandi ubutaka 
buzajugunya abapfuye” (Yesaya 26:19). {UB2 216.4} 

Mu muzuko wa mbere, Umutangabugingo azahamagara abe yacunguye, kandi kugeza igihe 
iyo saha yo kunesha izagerera ubwo impanda iheruka izavuga maze ingabo nyinshi 
zikazazukira insinzi y’iteka ryose, buri ntungane yose isinziriye izakomeza kurindirwa mu 
mutuzo kandi izarindwa nk’ibuye ry’agaciro rizwi izina n’Imana. Kubw’imbaraga 
y’Umukiza yababagamo igihe bari bakiri bazima kandi kubera ko bari basangiye kamere 
y’Imana, bazazurwa mu bapfuye. {UB2 216.5} 

Kristo yavuze ko ari Umwana w’Imana w’ikinege, ariko abantu bari bapfukiranwe mu 
kutizera, baboshywe n’urwikekwe, banze Uwera kandi Ukiranuka. Bamureze gutuka Imana 
maze bamucira urubanza rwo gupfa urupfu rubi nyamara yaciye iminyururu y’igituro maze 
azuka mu bapfuye anesheje, kandi ubwo yari asohotse mu mva ya Yozefu yaravuze ati, “Ni 
njye kuzuka n’ubugingo” (Yohana 11:25). Yari yahawe ubutware bwose mu ijuru no mu isi, 
kandi intungane nazo zizava mu bituro zifite umudendezo muri Yesu. Bazaba ari abantu 
bakwiriye kuragwa ya si ndetse no kuzurwa mu bapfuye. “Icyo gihe abakiranutsi 
bazarabagirana nk’izuba mu bwami bwa Se” (Matayo 13:43). {UB2 216.6} 

Mbega uburyo igitondo cy’umuzuko azaba ari cyiza! Mbega ibirori bitangaje bizatangira 
ubwo Kristo azaba aje gusanganirwa n’abizera! Abafatanyije na Kristo mu gucishwa bugufi 
kwe no mu mibabaro ye bazafatanya na we mu ikuzo rye. Kubera ko Kristo yazutse mu 
bapfuye, intore y’Imana yose yizera, isinzirira muri Yesu izazuka ive mu nzu ifungiwemo 
ifite kunesha. Intore z’Imana zizaba zizutse zizavuga ziti, “Wa rupfu we, urubori rwawe ruri 
he? Wa rupfu we kunesha kwawe kuri he?” (lAbakorinto 15:55).... {UB2 216.7} 

Yesu yanesheje urupfu amena ibihindizo by’igituro kandi abasinziriye mu bituro bose 
bazasangira uko kunesha. Bazava mu bituro byabo nk’uko Kristo Umuneshi yavuyemo.... 
{UB2 217.1} 

Ntabwo Imana Yabaretse 

Ncuti zanjye mubabajwe cyane no kubura abanyu, ntabwo Imana yabatereranye ngo mube 
urubuga rw’ibigeragezo bya Satani. Nimureke imitima yanyu ibabaye yugururirwe kwakira 
amagambo yo kubahoza aturuka ku Mucunguzi wanyu w’umunyambabazi. Yesu 
arabakunda. Nimwakire imirasire irabagirana ya Zuba ryo Gukiranuka maze muhumurizwe. 
Nimushime uwazutse mu bapfuye kandi akaba ahoraho iteka ryose abasabira. Yesu Kristo 
ni Umukiza muzima. Ntabwo ari mu yindi mva nshya ya Yozefu. Yarazutse, yarazutse! No 
muri uyu munsi w’agahinda kanyu no gupfusha abanyu, nimwishimire ko mufite Umukiza 
ubabarana namwe mu ntimba zanyu zose. Yaririye ku mva ya Lazaro, kandi ababarana 
n’abana be bababazwa. {UB2 217.2} 

Mu ntambara zose muhura nazo, mu bigeragezo byose no guhagarika umutima biba mu 
mibereho yanyu, nimugishe Imana inama. Inzira yo kubaha Imana imeze nk’umucyo 
urabagirana urushaho kumurika mu munsi utunganye. Mukomeze mu nzira yo gukora 
inshingano yanyu intambwe ku ntambwe. Mushobora kuba mugomba kunyura mu 
bihanamanga, ariko mukomeze mugende mu nzira yo kwicisha bugufi kwizera no kwiyanga, 
musige ibicu byo gushidikanya inyuma yanyu. Ntimukagire agahinda mu buryo bukabije 
kuko abakiriho bakeneye urukundo rwanyu no kubitaho. Mwanditswe mu ngabo z’Umwami 
wacu; nimube abasirikari b’intwari ba Yesu Kristo. Nimureke amagambo yo kwihana 
n’indirimbo yo gushima bizamuke bigere imbere y’Imana bimeze nk’umubavu uhumura 
neza mu buturo bwayo bwo mu ijuru. {UB2 217.3} 

Mushobora kutabona ibyo mwiteze, kandi ibyo mushaka n’inzira yanyu ntibyemerwe; 
nyamara mumenye neza ko Imana ibakunda. Mushobora kugerwaho n’umuriro w’itanura 
rigurumana, ariko si iryo kubarimbura ahubwo ni iryo gukongora inkamba kugira ngo 
mubashe kurivamo mumeze nk’izahabu yacishijwe mu muriro incuro ndwi. Muzirikane ko 
Imana izabaha kuririmba mu ijoro. Bishobora kugaragara ko umwijima ubagose, ariko 
ntimukwiye kureba ku bicu bibagose. Hirya y’igicu cyijimye hari umucyo umurika iteka. 
Imana yateguriye umucyo buri muntu wese. Mukingurire urugi rw’umutima ibyiringiro, 
amahoro n’ibyishimo. Yesu aravuga ati, “Ibyo mbibabwiriye kugira ngo umunezero wanjye 
ube muri mwe, kandi n’umunezero wanyu ube wuzuye” (Yohana 15:11). {UB2 217.4} 

Imana ifitiye buri wese umurimo wihariye agomba gukora, kandi buri wese muri twe 
ashobora gukora neza umurimo Imana yamushinze. Ku ruhande rwacu ikintu kimwe 
rukumbi dukwiye gutinya ni uko nitudakomeza guhanga Yesu amaso, tutazakomeza 
gutumbira ubwiza bw’Imana, ku buryo nituba duhamagariwe kurambika intwaro zacu maze 
tugasinzirira mu rupfu twazaba tutiteguye kumurika ibyo twakoresheje icyizere twagiriwe. 
Ntumuzigere mwibagirwa n’akanya na gato ko muri aba Kristo, baguzwe igiciro kitagira 
akagero, kandi ko mugomba kumuhesha ikuzo mu mitima yanyu n’imibiri yanyu kuko ari 
ibye. {UB2 218.1} 

Nimukomere 

Ndashaka kubwira abashavuye nti, “Nimukomerere mu byiringiro by’igitondo 
cy’umuzuko.” Amazi mwagiye munywaho arabashaririye nk’uko amazi y’i Mara 
yashaririye abana ba Isirayeli mu butayu, ariko Yesu kubw’urukundo rwe ashobora gutuma 
aryoha. Igihe Mose yabwiraga Uhoraho ingorane zibabaje z’abana ba Isirayeli, ntabwo 
yatanze ibisubizo bishya kuri izo ngorane, ahubwo yabararikiye guhanga amaso icyari 
kigiye gukurikiraho kubera ko hariho ibyatsi yari afite yagombaga kujugunya muri ayo mazi 

kugira ngo iyo soko iryohe kandi ihumanuke. Igihe ibyo byari bimaze gukorwa, abantu bari 
bababaye babashije kunywa amazi batuje kandi banezerewe. {UB2 218.2} 

Imana yatanze umuti womora uruguma rwose. Hari umuti womora i Gileyadi kandi hari 
n’umuvuzi. Mbese ubu ntabwo muziga Ibyanditswe Byera kuruta uko mwabyigaga mbere? 
Mushake Imana ibahe ubwenge mu bibatunguye byose. Mu kigeragezo cyose muhura na 
cyo, nimusabe Yesu abereke uburyo bwo kuva muri ako kaga, bityo amaso yanyu 
azahumuka mubashe kubona umuti kandi mu ngorane zanyu mwishingikirize ku 
masezerano yo gukiza yanditswe mu Ijambo ry’Imana. Muri ubu buryo, ntabwo umwanzi 
azabona umwanya wo kubatera kubogoza amarira no kutizera, ahubwo muzagira ukwizera, 
ibyiringiro n’ubutwari mu Mwami wacu. Mwuka Muziranenge azabaha ubushishozi kugira 
ngo mubashe kubona no kwakira umugisha wose uzahindura ubusa intimba, uzaba umeze 
nk’ishami riryoshya igikombe cyose gisharira kiri ku minwa yanyu. Igikombe cyose 
gisharira kizavangwa n’urukundo rwa Yesu kandi mu mwanya wo kwivovotera ubusharire, 
muzabona ko urukundo rwa Yesu n’ubuntu bwe bivanzwe n’umubabaro ku buryo uwo 
mubabaro wahindutse ibyishimo bizira inenge kandi bitunganye. {UB2 218.3} 

Igihe Henry White, umuhungu wacu w’imfura yari aryamye yenda gupfa, yaravuze ati, 
“Uburiri umuntu aryamyemo ababara cyane ni ahantu heza cyane iyo Yesu akuri iruhande.” 
Iyo bibaye ngombwa ko tunywa amazi arura, zibukira ibirura urebe ibiryoshye 
n’ibirabagirana. Mu bigeragezo, ubuntu bw’Imana bushobora guha ibyiringiro umutima 
w’umuntu, kandi iyo duhagaze ku buriri bw’umuntu uri gusamba maze tukareba uburyo 
Umukristo ashobora kwihanganira umubabaro kandi agaca mu gikombe cy’urupfu, dushyira 
hamwe imbaraga n’umuhati kugira ngo dukore kandi ntiducogora cyangwa ngo ducike 
intege kuyobora abantu kuri Yesu. - Letter 65a, 1894. {UB2 218.4} 

Abahumuriza Beza 

Abantu bihanganiye agahinda gakomeye akenshi nibo bahumuriza abandi mu buryo 
bukomeye, bakajyana umucyo aho bajya hose. Abantu nk’abo batewe kwiyoroshya 
n’imibabaro yabo. Ntabwo bigeze bareka kwiringira Imana igihe ibyago byari bibugarije 
ahubwo barushijeho komatana n’urukundo rwayo. Abantu nk’abo ni igihamya gihoraho cyo 
kwitabwaho n’Imana mu rukundo yo ihindura umwijima umucyo kandi ikaducyaha 
igambiriye kutugirira neza. Kristo ni umucyo w’isi; muri we nta mwijima ubamo! 
Nimusezere ku mubabaro no kwivovota. Mwishimire mu Mwami iminsi yose, nongeye 
kubivuganti, ‘Mwishime.’ -Health Reformer, vol. 12, No, 10, October, 1877. {UB2 219.1} 

Umugabane Wa Karindwi - Gukoresha Ibikenerwa Mu Buvuzi 

Ijambo Ry’ibanze 

Nyuma y’igihe gito hashinzwe Inteko Nkuru Rusange y’Itorero ry’Abadiventisiti b’Umunsi 
wa Karindwi muri Gicurasi, 1863, ubwo itorero ryari rifite abizera 3500, Ellen G. White 
yagize iyerekwa rirarikira Abadiventisiti kwita ku kamaro k’ubuzima buzira umuze ndetse 
no ku isano ya bugufi iri hagati yo kugubwa neza mu by’umubiri n’ibya Mwuka. Umucyo 
watanzwe wavuze ku bintu byinshi by’ingenzi mu kubaho k’umuntu, hakubiyemo imirire, 
akamaro k’umwuka mwiza, gukoresha amazi, imyambaro ituma umuntu agira amagara 
mazima, imyitozo ngororangingo, ikiruhuko n’ibindi. Ingingo ikomeye yari muri uku 
guhishurirwa kw’ingenzi kwabaye ku ya 6 Kamena 1863, yari umucyo ku byerekeye 
ingaruka mbi ziterwa n’imiti y’uburozi abaganga bakunze gutanga. {UB2 219.2} 

Mu myaka yakurikiyeho, iyerekwa rikomeye ry’ingenzi ku ivugurura mu buzima 
ryakurikiwe n’andi mayerekwa menshi agaragaza mu buryo busesenguye amahame 
yagombye gukurikizwa mu byerekeye kubungabunga amagara mazima, kwita ku barwayi, 
guhamagarirwa gushinga ibigo by’ubuvuzi ndetse n’uburyo Abadiventisiti b’Umunsi wa 
Karindwi bakwiriye kuyobora ibyo bigo hiyongereyeho n’uko ayo mahame yakoreshwa. 
{UB2 219.3} 

Ellen White yanditse byinshi byerekeye izi ngingo. Ibyo yanditse bwa mbere byasohotse mu 
mwaka wa 1864 mu gitabo cyitwa “Impano za Mwuka” (Spiritual Gifts, vol 4, pp 120 -151) 
mu ngingo ifite umutwe uvuga ngo “Ubuzima.” Ellen White yongeye kuvuga kuri iyi ngingo 
y’amapaji mirongo itatu mu zindi nyandiko esheshatu zitandukanye zagombaga kwandikwa 
zifite umutwe rusange uvuga “Indwara n’Ibizitera.” Mu mwaka wa 1865, izi ngingo 
zakusanyirijwe mu dutabo duto dutandatu twagiye dukurikirana bikozwe na Ellen White 
n’umugabo we. Utwo dutabo twari dufite umutwe uvuga ngo, “Ubuzima n’Uburyo bwo 
kubaho.” Uko ibihe byahaga ibindi mu myaka myinshi yakurikiyeho ibinyamakuru byinshi 
byo mu itorero byagiye bigaragaramo ingingo zanditswe na Ellen G. White avuga ku 
buzima. Mu mwaka wa 1890, yatanze ubutumwa bwumvikana bwerekeye ubuzima 
abwandika mu mugabane wa mbere w’igitabo cyitwaga, ‘Ukwirinda kwa Gikristo n’Isuku 
ivugwa muri Bibiliya. ’ Mu mwaka wa 1905 yanditse Rengera Ubuzima ari cyo gitabo cye 
gihebuje ibindi kivuga ku buzima. Yari agambiriye ko iki gitabo gikwirakwizwa cyane muri 
Amerika no mubindi bihugu hakurya y’inyanja. {UB2 219.4} 

Muri buri ngingo rusange Ellen White yagiye yandika ku buzima, yavuze ku miti irimo 
uburozi ndetse n’imikoreshereze yayo mu kuvura abarwayi. Iyi ngingo (yagaragaraga cyane 
mu iyerekwa rye ku ivugurura mu buzima) yavugwaga mu mapaji umunani muri mirongo 

itatu yari agize inyandiko ye ya mbere y’Impano za Mwuka. Ingingo ivuga ku miti yayihaye 
igice cyose mu byo yanditse ku “Ndwara n’Ibizitera.” {UB2 220.1} 

Ntabwo icyo gihe Ellen White ari we wavugaga wenyine. Hariho abaganga bamwe bo 
hakurya no hakuno y’inyanja ya Atalantika bavuze ko iyo miti itagenzuwe neza kandi 
batunga agatoki imikoreshereze y’imiti irimo uburozi ikunze gukoreshwa. Umusaruro 
wavuyemo ni uko hagiye haba impinduka buhoro buhoro mu byerekeye gukoresha imiti 
bavura abarwayi. Izi mpinduka zarihuse cyane kandi ziza gukomera mu myaka yakurikiye 
itangira ry’ikinyejana cya makumyabiri ubwo imyigire mu buvuzi bugezweho yateraga 
imbere ijyanirana n’ubuhanga buhanitse n’ubucukumbuzi. {UB2 220.2} 

Mu nyandiko yanditse mbere, by’umwihariko Ellen White yavuze ingingo zikomeye ku 
byerekeye abaganga bo muri icyo gihe no ku mikoreshereze y’imiti. Kugira ngo tugenzure 
ibyo neza, tugomba kugira ibyo tumenya ku byerekeye imikorere y’ubuvuzi y’icyo gihe izo 
ngingo zavugwaga. Ubwo bumenyi twabukura mu gusoma ibyanditswe ku buvuzi muri ibyo 
bihe, ndetse no mu gitabo kiriho ubu cyanditswe na D. E. Robinson cyitwa Igitekerezo 
cy’Ubutumwa bwacu ku Buzima (Story of Our Health Message, pp 13- 27). {UB2 220.3} 

Mu bitabo yanditse avuga by’umwihariko ku bibazo by’itorero, umurimo waryo n’abizera 
baryo, Ellen White akoresha umwanya munini avuga ku buzima no kwita ku barwayi 
kurusha uko atinda ku yindi ngingo. Izi nama yanditse zakwirakwijwe mu bantu benshi 
zanditswe ku mapaji asaga ibihumbi bibiri y’ibitabo bikurikira: Rengera Ubuzima, 
Umurimo w’Ubuvuzi (Medical Ministry), Inama ku Mirire no ku Byokurya (Counsels on 
Health and Foods), Inama ku Buzima (Counsels on Health), Kwirinda (Temperance) ndetse 
no mu ngingo zimwe z’ Ibihamya by’Itorero (Testimonies for the Church). Umusomyi 
arangiwe ibyo bitabo kugira ngo agire ishusho ishyitse kandi itunganye y’ubutumwa ku 
ivugurura mu by’ubuzima. {UB2 220.4} 

Muri iki gitabo hashyizwemo ibice bine bigizwe n’amagambo yakuwe mu nyandiko 
zitandukanye (zimwe zashyizwe ahagaragara naho izindi ntizirasohoka) zandikirwaga cyane 
cyane abakozi mu by’ubuvuzi bo mu bigo byacu. Izo nyandiko zigaragaza uburyo Ellen G. 
White ubwe akoresha amahame yahishuriwe mu iyerekwa yagize. Mu magambo 
atandukanye yanditse ku ngingo yo kwita ku barwayi, yadushyize imbere intego twari 
dukwiriye guharanira kugeraho. Na none kandi nk’uko bigaragazwa n’amagambo akoresha, 
Ellen White azirikana ko hagiye habaho ibihe bidasanzwe aho byumvikanaga kandi bikaba 
byari ngombwa gukoresha imiti ndetse n’iyari izwi ho kuba ifite uburozi. {UB2 221.1} 

Ni iby’agaciro kubona Ellen White atwizeza ko Kristo n’abamarayika baba bari mu cyumba 
cy’ibagiro bafasha kandi bayobora umuganga w’Umukristo wejejwe igihe akora umurimo 

we wo kubaga. Mbere yo kubaga umuntu bamusinzirije wese, umubiri wose uba wuzuye 
umuti ufite imbaraga, ndetse mu magambo make ni umuti wangiza kugeza ku rwego rw’uko 
umuntu aba atumva byose. Muri ubwo buryo kandi, nyuma yo kubaga umuntu umuganga 
ashobora kubona ko ari ngombwa gutera umurwayi imiti kugira ngo amuzanzamure 
cyangwa ngo amurinde kugwa agacuho, uburibwe bukabije, guhungabana bitewe no 
kubagwa ndetse rimwe na rimwe no kuba yapfa. {UB2 221.2} 

Igihe baharanira kumenya no gukurikiza ubushake bw’Imana, ntabwo ari abantu benshi 
muri iki gihe basaba ubufasha bumeze nk’ubwo tubona mu magambo umunyeshuri wigaga 
iby’ubuvuzi yandikiye Ellen G. White amubaza ku byerekeye gukoresha imiti. Mu rwandiko 
rw’uwo munyeshuri yaravuze ati: {UB2 221.3} 

“Duhereye ku byo twize mu Bihamya ndetse no mu gatabo gato kitwa How to Live (Uburyo 
bwo Kubaho)”, dusanga ko Uhoraho arwanya cyane ko dukoresha imiti mu murimo wacu 
w’ubuvuzi Abenshi mu banyeshuri bafite ugushidikanya ku busobanuro bw’ijambo “imiti” 
nk’uko ryavuzwe muri ka gatabo kitwa Uburyo bwo Kubaho. Mbese ririya jambo ryerekeje 
ku miti ikomeye nka merikire (mercury), sitirikinine (strychnine), arisenike (arsenic) 
n’ubundi burozi nk’ubwo twebwe abiga iby’ubuvuzi twita “imiti”, cyangwa se iryo jambo 
ryaba rinavuga ku miti yoroheje nka potasiyumu, iyodine n’indi? Tuzi ko kugera ku ntego 
kwacu kuzajyanirana n’uko dukurikiza inzira zatanzwe n’Imana.” {UB2 221.4} 

Ingingo ya mbere y’umugabane wa 28 w’iki gitabo ari nawo ugiye guhita ukurikiraho, 
igizwe n’igisubizo Ellen White yahaye uriya munyeshuri wigaga iby’ubuvuzi. {UB2 221.5} 

Abashinzwe Kurinda Inyandiko Za E. G. White. 

Igice Cya 28 - Ibyavuzwe Ku byo Gukoresha Imiti 

Igisubizo Cyatanzwe Ku Bibazo Byerekeye Imiti 

Ndakubwira ko ibibazo wabajije byasubijwe mu buryo burambuye, ariko budaheraheje mu 
gitabo cyitwa Uburyo bwo Kubaho.’ Imiti y’uburozi isobanuye iriya miti wavuze. Imiti 
idakomeye nta ngaruka nyinshi itera ugereranyije no koroha kwayo, ariko akenshi iyi miti 
ikoreshwa iyo nta kindi cyakorwa. Hariho ibyatsi n’imizi buri muryango wose ushobora 
kwikoreshereza bityo ntibakenere kwitabaza umuganga nk’uko bakenera umucamanza. 
Ntabwo ntekereza ko nshobora kukubwira imiti runaka yakozwe n’abaganga yaba itangiriza 
na gato. Nyamara na none byaba ari ubupfapfa kujya impaka kuri iyi ngingo. {UB2 222.1} 

Abaganga baba bakorana umutima mwiza rwose iyo bakoresha iyo miti, ariko njye 
sinyishyigikiye rwose. Ntabwo ikiza, ahubwo ishobora gutuma ikibazo cyari gihari 
gishobora kurushaho kuba kibi. Abantu benshi batanga iyo miti ntibashobora kuyikoresha 
bo ubwabo cyangwa ngo bayihe abana babo. Niba bafite ubumenyi nyakuri ku byerekeye 
umubiri w’umuntu, niba basobanukiwe imiterere yoroshye kandi itangaje y’umubiri 
w’umuntu, bagomba kumenya ko twaremwe mu buryo butangaje kandi buteye ubwoba, ko 
nta gace na gato k’iyo miti ikaze kagombye kwinjizwa mu mubiri w’umuntu. {UB2 222.2} 

Ubwo iki kibazo cyari kiri imbere yanjye kandi mfite n’umutwaro uremereye w’ingaruka 
z’imiti y’uburozi, nahawe umucyo uvuga ko Abadiventisiti b’umunsi wa karindwi 
bakwiriye gushinga ibigo by’ubuvuzi bakirengagiza iyo miti yangiza ubuzima, kandi 
abaganga bakwiriye kuvura abarwayi bashingiye mu mahame y’isuku. Inshingano ikomeye 
ikwiriye kuba iyo kugira abaforomo babitojwe neza ndetse n’abaganga babishoboye bo 
gutoza “itegeko rikurikirwa n’irindi, itegeko ku itegeko, umurongo ku murongo, aha bikeya 
na hariya bikeya” (Yesaya 28:10). {UB2 222.3} 

Mutoze abantu gukosora ibyo bamenyereye ndetse n’imikorere ikwiye mu by’ubuzima 
muzirikana ko kwirinda biruta kwivuza. Gusoma no kwiga ibyerekeye iyi ngingo bizaba 
ingirakamaro cyane. -Letter 17a, 1893. {UB2 222.4} 

Izindi Ngingo Zitanga Ubusobanuro 

Mbese iyo miti yaba itera ingaruka mbi mu mubiri? -Nta kintu gitera ingaruka mbi gikwiriye 
gushyirwa mu mubiri w’umuntu. -Medical Ministry, p 228 (Manuscript 162, ingingo ivuga 
“Uburyo bwo kuyobora amavuriro,” 1897). {UB2 222.5} 

Imiti iva mu bimera ishobora gufasha imikorere isanzwe y’umubiri kandi ntiwusigire 
ingaruka mbi hanyuma yo kuyikoresha. -Ibaruwa 82, 1897 (Yandikiwe Dogiteri J. D. 
Kellogg). {UB2 223.1} 

Imiti ishyira uburozi mu maraso. 

Mu mavuriro yacu, dutanga inama ko hakoreshwa imiti yoroheje ikomoka ku bimera. 
Ntabwo dushyigikira gukoresha imiti yo mu nganda kubera ko ihumanya amaraso. Muri 
ibyo bigo by’ubuvuzi hakwiriye gutangwa amabwiriza yumvikana yerekeye imirire, 
iminywere, imyambarire ndetse n’uburyo bwo kubaho butuma umuntu akomeza kugira 
amagara mazima. Counsels on Diet and Foods, p.303 (Ikibwirizwa cyabwiririjwe i Lodi, 
muri California, ku wa 9 Gicurasi 1908). {UB2 223.2} 

Ntimukagerageze gukemura ibibazo by’umubiri muwongerera umutwaro wo 
kuwushyiramo imiti irimo uburozi. -Ministry of Healing, p. 235 (1905). {UB2 223.3} 

Umuti wose waba ugira ingaruka zikomeye ku mubiri,- Umuti wose ugira ingaruka mbi ku 
mubiri ushyizwe mu gifu cy’umuntu, waba ufashwe hakurikijwe amabwiriza y’abaganga 
cyangwa umuntu awihaye ku giti cye, ugirira nabi umubiri ukangiza imikorere yawo yose. 
- Manuscript 3, 1897 (General Manuscript). {UB2 223.4} 

Kwangiza imbaraga zibeshaho umubiri. Igihe cyose imiti irimo uburozi ishobora kwangiza 
no gusenya imbaraga zibeshaho umubiri. -Medical Ministry, p.223. {UB2 223.5} 

Uburozi bw’imiti busiga ingaruka mbi. -Abagaragu b’Imana ntibakwiriye gutanga imiti bazi 
neza ko izasiga ingaruka mbi ku mubiri nubwo iyo miti yaba yoroshya ububabare bw’ako 
kanya. Buri muti wose urimo uburozi uboneka mu bimera cyangwa mu bindi biba mu butaka 
iyo ushyizwe mu mubiri, uzasigamo ingaruka zawo mbi, byangiza umwijima n’ibihaha 
maze bigahungabanya umubiri wose muri rusange. -Spiritual Gifts, vol.4, p.140 (1864). 
{UB2 223.6} 

Ingaruka zishobora guteza urupfu z’imiti irimo uburozi.- Imiti yoroheje iva mu byaremwe 
izafasha mu gukiza umuntu idasize ingaruka zishobora kwica umubiri zikunze akenshi 
kugaragara ku bakoresha imiti irimo uburozi. Iyo miti isenya ubushobozi bw’umubiri 
w’umurwayi bwo kurwanya indwara ubwawo. Abarwayi bagomba kwigishwa gukoresha 
ubu bushobozi bw’umubiri bitoza kurya ibyokurya byoroheje kandi bitera amagara mazima, 
banga kuzuza igifu ibyokurya by’amoko menshi mu igaburo rimwe. Ibi bintu byose byari 
bikwiriye kugaragara mu nyigisho zihabwa abarwayi. Hari hakwiye gutangwa ibiganiro 
bigaragaza uburyo bwo kubungabunga ubuzima, kwirinda indwara ndetse n’uburyo bwo 
kuruhuka igihe ikiruhuko gikenewe. -Ibaruwa 82, 1908 (Iyi ni ibaruwa yandikiwe abaganga 
n’umuyobozi bo ku bitaro bya Loma Linda). {UB2 223.7} 

Inama Itangwa Ku byo Gukoresha Imiti 

Imiti ikenewe rimwe na rimwe- Muyikoreshe incuro nke cyane. - Kuvurisha imiti nk’uko 
muri rusange bikunze gukorwa, ubwabyo ni umuvumo. Mwigishe abantu kudakoresha imiti 
irimo uburozi. Muyikoreshe incuro nke cyane, ahubwo mwite cyane ku byerekeye isuku; 
bityo ibyaremwe bizunganira abaganga Imana yateganyije ari bo umwuka mwiza, amazi 
meza, imyitozo ngororangingo, ndetse n’intekerezo zitunganye. Abantu bakomeza 
gukoresha icyayi, ikawa n’inyama bazakenera imiti irimo uburozi, nyamara abantu benshi 
bashobora gukira uburwayi batiriwe bakenera n’ikinini kimwe iyaba bumviraga amategeko 
agenga ubuzima. Imiti ikenewe gukoreshwa rimwe na rimwe3.3 -Counsels on Health, p. 261 
(1890). {UB2 224.1} 

Mushake uko muyigabanya. Mu murimo abaganga bakwiriye gushaka uburyo barushako 
kugabanya gukoresha imiti irimo uburozi mu mwanya wo kuyongera. Igihe muganga A 
yazaga mu mwiherero wigaga iby’ubuzima yirengagije ibyo yari azi ku isuku 
n’imikoreshereze yayo, maze kuri buri burwayi bwose yavuraga akajya atanga umuti muke 
ugira ingaruka ku mubiri. Ibi byari bihabanye n’umucyo Imana yatanze. Muri ubwo buryo, 
abantu bacu bari barigishijwe kwirinda imiti iyo ariyo yose, bahabwaga inyigisho 
zitandukanye n’izo bari bazi. Ibaruwa 26a, 1889 (Iyi baruwa yandikiwe umuganga ukomeye 
wakoraga mu kigo cyacu cy’ubuvuzi). {UB2 224.2} 

Ntabwo imiti ikaze ikeneye gukoreshwa. Imirimo ya mbere umuganga yari akwiriye gukora 
ni ukwigisha abarwayi inzira bakwiriye gukurikiza kugira ngo birinde indwara. Ikintu kiruta 
ibindi twakora ni ukugerageza gusobanurira abantu bose duhura nabo inzira nziza bakurikiza 
kugira ngo birinde indwara n’umubabaro, ubuzima bufite umuze ndetse n’urupfu 
rw’imburagihe. Nyamara abantu batita ku gukora umurimo ubasaba imbaraga z’umubiri 
n’iz’ubwenge bazaba biteguye guhabwa imiti iba urufatiro mu mubiri w’umuntu 
rw’ingorane zikomeye kuruta izo bibwiraga ko bashaka gukizwa. {UB2 224.3} 

Umuganga ufite ubutwari yakwihesha agaciro abantu bamuziho abasonurira akoresheje 
ingero zigaragara yerekana imiterere y’indwara n’uburyo bwo kuyirinda kandi akagaragaza 
n’imikorere mibi yo kwifashisha imiti, bizamusaba gukoresha imbaraga nyinshi cyane ariko 

azakomeza kubaho kandi abesheho abandi.Niba ari umuntu uharanira ivugurura, 

azavuga yeruye ku byerekeye irari ribi ry’inda, no kwinezeza kurimbura mu birebana 
n’imyambarire, imirire, iminywere, gukora birengeje urugero mu gihe runaka bifite ingaruka 
mbi ku myifatire, ku mbaraga z’umubiri n’iz’ubwenge.{UB2 225.1} 

Ibyo umuntu yamenyereye gukora byiza kandi bitunganye bishyizwe mu bikorwa mu 
bushishozi no kwihangana, bizajya bikuraho intandaro z’uburwayi kandi imiti ikaze 

ntizakenerwa kwifashishwa. Abantu benshi bakomeza kugenda barushaho gusayisha mu 
buryo budasanzwe maze uko byagenda kose nabyo bigateza imibereho idasanzwe. - Medical 
Ministry, pp. 221, 222. {UB2 225.2} 

Nk’uko bikorwa muri rusange. Nk’uko bikorwa muri rysange kuvurisha imiti irimo uburozi 
ni umuvumo. -Healthful Living, p.246 (1887). {UB2 225.3} 

Iteza ingorane nke iyo ikoreshejwe neza. Ntimugakoreshe imiti irimo uburozi. Ni iby’ukuri 
ko idashobora guteza ingorane nk’uko isanzwe izitera iramutse ikoreshejwe neza. Nyamara 
mu maboko ya benshi iyo miti izatera ububabare abantu b’Imana. -Ibaruwa 3, 1844 (Iyi 
baruwa yandikiwe abakozi bakoraga ku ivuriro ry’ahitwa St. Helena). {UB2 225.4} 

Iyo miti yari ikwiye kurekwa burundu. Ibigo byacu byashinzwe kugira ngo abarwayi 
babashe kuvurwa hifashishijwe uburyo bw’isuku, gukoresha imiti irimo uburozi bikarekwa 
hafi burundu. ...Abantu baha agaciro gake ubuzima bw’umuntu bavura umubiri ntacyo 
bitayeho mu gutanga imiti irimo uburozi, bafite ibyo bazamurikira Imana bibabaje. {UB2 
225.5} 

...Nta rwitwazo dufite niba kubera kwirengagiza dusenya inzu y’Imana dushyira mu bifu 
byacu imiti irimo uburozi ifite amazina atandukanye tudasobanukiwe. Ni inshingano yacu 
kwanga imiti nk’iyo yose. {UB2 225.6} 

Turifuza kubona ivuriro muri Australia aho indwara zishobora kuvurwa hifashishijwe ibyo 
dukura mu byaremwe gusa kandi abantu bakigishwa uburyo bwo kwivura baramutse 
barwaye, aho bazigira kurya bakurikije amategeko yo kwirinda bakarya ibiribwa bifitiye 
umubiri akamaro, kandi bakigishwa kuzibikira ibiyobyabwenge by’amoko yose nk’icyayi, 
ikawa, ibinyobwa bisembuye ndetse n’ibikabuzi by’ubwoko bwose. Bazigishwa kandi 
kureka inyama z’inyamaswa zapfuye. - Temperance, pp 88, 89. {UB2 225.7} 

Ibikwiriye- Amaherezo nimureke gukwirakwiza imiti irimo uburozi.- Nimusobanukirwa 
neza n’imikorere y’umubiri , impapuro mugurishirizaho imiti zizarushaho kugabanyuka 
kandi amaherezo muzahagarika gutanga imiti. Umuganga wishimishwa no kuvurisha imiti 
mva ruganda mu kazi ke, aba agaragaza ko aba adasobanukiwe n’imikorere y’umubiri 
w’umuntu. Aba ashyira muri uwo mubiri imbuto itazigera itakaza ubushobozi bwayo bwo 
kwangiza mu gihe cyose cyo kubaho k’umuntu. Ndababwira ibi kubera ko ntahangara 
kubiceceka. Kristo yatanze igiciro kitagerwa kugira ngo acungure umuntu ku buryo 
bidakwiriye gufata umubiri we mu buryo butagize icyo bwitaho nk’uko byagiye bigenda mu 
kuvurisha imiti. {UB2 225.8} 

Mu myaka yashize Uhoraho yampishuriye ko ibigo by’ubuvuzi byagombye gushingirwa 
kuvura abarwayi hadakoreshejwe imiti. Umuntu ni umutungo w’Imana kandi kurimbura 
kwagiye gukorerwa umubiri w’umuntu ndetse n’umubabaro uterwa n’imbuto z’urupfu 
zibibwa muri uwo mubiri, ibyo byose ni icyaha ku Mana. -Medical Ministry, p. 229 
(Ubutumwa bwandikiwe umuganga n’umugore, 1896). {UB2 226.1} 

Imana Mu Cyumba Cy’Ibagiro 

Kristo mu cyumba cy’ibagiro. Mbere yo gukora igikorwa cyo kubaga gikomeye, umuganga 
abanze asabe gufashwa na Yesu we Muganga ukomeye. Nimureke yizeze umurwayi ko 
Imana ishobora kumukura muri icyo gikorwa gikomeye kandi ko mu bihe byose 
by’umubabaro ari yo buhungiro nyakuri bw’abayiringira. -Ministry of Healing, p. 118 
(1905). {UB2 226.2} 

Umukiza aba ari mu cyumba cy’umurwayi no mu cyumba cy’ibagiro kandi kubw’ikuzo 
ry’izina rye, imbaraga ye izakora ibikomeye. - Manuscript 159, 1899. {UB2 226.3} 

Kubaga umurwayi si uguhakana kwizera. -Ni amahirwe yacu gukoresha uburyo bwose 
Imana yashyizeho mu bijyanye no kwizera kwacu, maze igihe twamaze gusaba 
gusohorezwa isezerano ryayo tukayiringira. Niba ari ngombwa ko habaho kubaga umurwayi 
kandi umuganga akaba ashaka gukora icyo gikorwa, kubikora si uguhakana kwizera. Igihe 
umurwayi amaze kwegurira ubushake bwe mu bushake bw’Imana, nimumureke yizere, 
yegere Umuganga Mukuru, Umuvuzi uruta abandi kandi nawe ubwe yitange yizeye rwose. 
Imana izakira ukwizera k’uwo murwayi mu buryo ibona ko buhesha izina ryayo ikuzo. 
“Ugushikamijeho umutima uzamurinda abe amahoro masa, kuko akwiringiye. Mujye 
mwiringira Umwami iminsi yose, kuko Umwami Yehova nyine ari we Rutare ruhoraho iteka 
ryose” (Yesaya 26:3, 4)-Manuscript 67, 1899. {UB2 226.4} 

Yesu Yayoboye Ibiganza Byawe 

Ni nde wakubaye iruhande ubwo wakoraga ibyo bikorwa bikomeye byo kubaga? Ni nde 
watumye ukomeza gutuza no gushyitsa umutima hamwe igihe byari bikomeye maze 
akaguha gusobanukirwa vuba, akaguha kwitegereza neza, umubiri wawe ukagira gutuza 
kandi akaguha ubuhanga bwo guhamya neza intego wabaga ushaka kugeraho? Umwami 
Yesu yohereje marayika we ngo akube iruhande akwereke ibyo ukwiriye gukora. 
Yarambikaga ikiganza cye ku cyawe. Si wowe ahubwo Yesu ubwe ni we wayoboraga 
ibikoresho wakoreshaga. Igihe wasobanukirwaga ibi wahitaga ugira gutuza bitangaje. 
Ntiwahangaraga guhubuka, ariko kandi wakoraga wihuse uzi ko nta gahe na gato ko 
gupfusha ubusa. Umwami wacu yaguhaye umugisha mu buryo bukomeye.-Testimonies, 

vol.8, pp. 187, 188. (Ubu bwari ubutumwa bwandikiwe umuganga mukuru wo ku ivuriro 
rya Battle Creek mu 1899). {UB2 226.5} 

Ubwo wahangaga Imana amaso ubwo wari mu gikorwa gikomeye cyo kubaga, abamarayika 
b’Imana bari baguhagaze iruhande, kandi ibiganza byabo byagaragaye ubwo ikiganza cyawe 
cyakoraga umurimo mu buryo butunganye bigatangaza ababyitegerezaga. -Ibaruwa 73, 
1899 (Yandikiwe umuganga wavuzwe haraguru). {UB2 227.1} 

Ijuru riba iruhande rw’umuganga rimwitegereza,- Kristo ni we muvugabutumwa 
w’umuganga uruta abandi wigeze abaho. Ntabwo yigeze agira uburwayi bumunanira 
gukiza. Asobanukiwe neza uburyo bwo guha imbaraga no kuyobora abaganga muri uyu 
murimo. Igihe bakora umurimo wo kubaga bitaboroheye aba ahaze iruhande rwabo. Tuzi ko 
uko ari ko bimeze. Yakijije ubugingo bwa benshi bwashoboraga gupfa iyo icyuma kiyoba 
akanya gato kangana n’agasatsi kamwe. Abamarayika b’Imana bahora bita ku bo Kristo 
yatangiye ubugingo bwe. Imana iha abaganga bakora uyu murimo ubuhanga no gukora neza 
kubera ko baba bayikorera. Bazi ko ubuhanga bafite atari ubwabo bwite ko ahubwo buturuka 
mu ijuru. Basobanukirwa ko iruhande rwabo hari Ubitegereza aturutse mu ijuru, agaha 
ubwenge abaganga bamukorera, akabashoboza kugendana ubwenge n’ubushishozi mu 
murimo wabo. - Manuscript 28, 1901 (Aya magambo yandikiwe abakozi bo ku ivuriro rya 
St. Helena). {UB2 227.2} 

Igice Cya 29 - Gukoresha Imiti 

Koroshya Uburibwe No Kuzahura Ubuzima 

Mukoreshe uburyo bwose. Ntabwo byaba ari uguhakana kwizera hakoreshejwe imiti nk’uko 
Imana yayitanze kugira ngo yoroshye uburibwe kandi ifashe ibyaremwe mu murimo wabyo 
wo kuzahura ubuzima. Ku barwayi basaba gusengerwa kugira ngo bakire, gukorana n’Imana 
no kwifata mu buryo bubafasha kuzahuka ntabwo ari uguhakana kwizera. Imana yashyize 
mu bushobozi bwacu uburyo bwo kwakira ubumenyi bwerekeye amategeko agenga 
ubuzima. Ubu bumenyi buri aho dushobora kugera kugira ngo tubukoreshe. Dukwiriye 
gukoresha uburyo bwose dufite kugira ngo tuzahure ubuzima, tugakoresha amahirwe yose 
ashoboka dufite, tugakora dukurikije amategko agenga ibyaremwe. - Ministry of Healing, 
pp231, 233 (1905). {UB2 228.1} 

Gukoresha ibyangombwa bitwegereye. - Igitekerezo ufite cy’uko nta miti ikwiye guhabwa 
abarwayi ni igitekerezo kitari ukuri. Ntabwo Imana ikiza abarwayi itifashishije 
ibyangombwa byo kuvura biri hafi y’umuntu ; cyangwa ngo ikize abarwayi kandi banga 
gukoresha uburyo bworoheje Imana yatanze buri mu mwuka mwiza no mu mazi meza. 
{UB2 228.2} 

Ubwo Yesu yari ku isi ndetse no mu bihe by’intumwa hariho abaganga. Luka yitwa 
umuganga ukundwa. Yiringiraga Uhoraho ngo imuhe ubuhanga bwo gukoresha imiti. {UB2 
228.3} 

Igihe Imana yabwiraga Hezekiya ko imwongeye imyaka cumi n’itanu yo kubaho, yamuhaye 
ikimenyetso cyerekena ko izasohoza isezerano ryayo maze ituma izuba risubira inyuma ho 
intambwe cumi. Ni kuki Imana itahise imushyiramo imbaraga yayo ikiza ? Imana 
yamubwiye gushyira umubumbe w’imbuto z’umutini mu kirashi yari arwaye kandi uwo 
muti uvuye mu bimera wahawe umugisha n’Imana maze uramukiza. Imana yo nkomoko 
y’ibyaremwe muri iki gihe iyobora abantu gukoresha imiti ikomoka mu bimera. {UB2 
228.4} 

Musaza wanjye nari nkwiriye kuvuga byinshi kuri iki kibazo, ariko mpagarariye ku ngero 
nke ntanze. Bityo rero kurikiza ibivugwa ku buryo bubiri bwo gukoresha amakara. (Birebe 
mu mugabane ukurikiyeho wa 30 ). {UB2 228.5} 

Ibi bintu byose bitwigisha ko tugomba kugira ubushishozi cyane. Ngomba kubaha 
ibitekerezo ufite ku byerekeye kuvurisha imiti yo mu nganda ; nyamara no muri ibi ntabwo 
iteka ugomba gutuma abarwayi bamenya ko utemera rwose imiti ikorerwa mu nganda 
bataragira ubumenyi buhagije kuri iyi ngingo. Iyo uvuga ibyo wemera byose, akenshi uba 


232 



ushyira mu kaga icyizere abantu bagufitiye kandi nta cyiza na kimwe bizana. Kubw’ibyo 
uba witadukanije n’abantu. Wari ukwiye guhindura imyumvire yawe ikomeye. -Ibaruwa 
182, 1899. (Iyi baruwa yandikiwe umukozi wari mu murimo mu gihugu cya kure). {UB2 
228.6} 

Uburyo bw’Imana bwo kuvura. -Hariho uburyo bwinshi bwo kuvura, ariko kandi hari ho 
uburyo bumwe rukumbi Imana yemera. Ubuvuzi bw’Imana ni uburyo bumwe bworoheje 
dusanga mu byaremwe budasaba imbaraga nyinshi kandi ngo buce intege imikorere 
y’umubiri binyuze mu miterere yabwo ikaze. Umwuka mwiza, isuku, indyo itunganye, 
ugutungana k’ubugingo no kwirigira Imana udakebakeba ni uburyo bwo kuvura abantu 
ibihumbi byinshi bapfa nyamara bari babukeneye. Nyamara ubwo buryo bugenda buva ku 
gihe bitewe n’uko imikoreshereze yabwo igengwa n’ubwitonzi isaba umurimo abantu 
badakunda. Umwuka mwiza, imyitozo ngororangingo, amazi meza kandi asukuye ndetse 
n’amasezerano meza y’Imana biri aho abantu bose babishyikira kandi bibasabye ikintu gito 
cyane. Nyamara imiti ikorerwa mu nganda irahenda byaba ku mafaranga ayitangwaho no 
ku ngaruka itera umubiri. -Testimonies, vol. 5, p.443 (1885). {UB2 229.1} 

Gukoresha imiti uburyo bworoheje. -Ibyaremwe bizakenera ubufasha bumwe kugira ngo 
bitume ibintu bigenda uko bikwiriye. Ubwo bufasha bushobora kuboneka mu byangombwa 
byoroheje cyane, ariko by’umwihariko mu gukoresha ibitangwa n’ibyaremwe ubwabyo 
harimo umwuka mwiza n’ubumenyi buhagije bwerekeye uburyo bwo guhumeka; amazi 
meza n’ubumenyi bwo kuyakoresha, umucyo w’izuba uhagije muri buri cyumba cy’inzu 
aho bishoboka ndetse n’ubumenyi buhagije bwerekeye inyungu ziva mu gukoresha uwo 
mucyo. Ibi byose bifite imbaraga mu mikorere myiza yabyo kandi umurwayi ufite ubumenyi 
bwerekeye uburyo bwo kurya no kwambara imyenda imutera amagara mazima, ashobora 
kubaho atuje, afite amahoro n’amagara mazima kandi ntabwo azagera aho ashyira imiti 
irimo uburozi mu kanwa ke yangiza imbaraga z’umubiri mu mwanya wo kuwufasha. Iyaba 
abarwayi n’abababaye babashaga gukora uko bazi mu byerekeye kubaho bakurikiza 
amabwiriza y’ivugurura mu buzima bihanganye, habaho abarwayi icyenda mu icumi bakira 
uburwayi bwabo. -Medical Ministry, pp.223, 224. (Manuscript 22, 1889). {UB2 229.2} 

Ibyangombwa Byo Kwivuza Biri Mu Byaremwe 

Kuvurisha amazi n’ibimera byoroheje. Uhoraho yatwigishije ko uburyo bukomeye bugera 
ku ntego yo kuvura buri mu gukoresha amazi neza. Ubwo buryo bwo kuvura bwari bukwiye 
gukoreshwa mu bwitonzi. Twahawe amabwiriza ko mu buryo bwacu bwo kuvura abarwayi 
twari dukwiriye kwirengagiza gukoresha imiti ikorerwa mu nganda. Hari ibimera byoroheje 
bishobora gukoreshwa mu kuvura umurwayi bifite ingaruka ku mubiri itandukanye cyane 

n’iy’imiti ishyira uburozi mu maraso kandi igashyira ubuzima mu kaga.- Manuscript 73, 
1908. {UB2 229.3} 

Imiti isukura umubiri. - Ntabwo Kristo yigeze abiba imbuto y’urupfu mu mubiri. Satani ni 
we wateye izo mbuto ubwo yashukaga Adamu akarya ku giti kimenyekanisha ubwenge ibyo 
bikaba byari bisobanuye gusuzugura Imana. Nta kimera na kimwe kibamo uburozi cyari kiri 
mu ngobyi y’Imana, ariko Adamu na Eva bamaze gucumura ibyatsi birimo uburozi 
byarameze. Mu mugani w’umubibyi, umutware nyiri umurima yabajijwe iki kibazo ngo, « 
Mutware, ntiwabibye imbuto nziza mu murima wawe ? None urukungu rwavuyemo 
rwavuye he ? » Yarabasubije ati, “Umwanzi ni we wagize atyo” (Matayo 13: 27,28). 
Urukungu rwose rwabibwe n’umwanzi. Icyatsi cyose kirimo uburozi cyabibwe n’umwanzi 
kandi binyuze muri ubu buryo bwuzuye uburiganya bwo kuvangavanga umwanzi yangije 
isi ayikwirakwizamo urukungu. {UB2 230.1} 

None se abaganga bazakomeza kwifashisha imiti isiga ingaruka zica mu mubiri, igasenya 
ubuzima Kristo yaje kuzahura? Uburyo bwo kuvura bwa Kristo busukura umubiri nyamara 
Satani yashutse umuntu amutera gushyira mu mubiri ibica intege imikorere y’umubiri 
w’umuntu, bikabuza amahwemo kandi bigasenya uburyo bwiza butunganye bwakozwe 
n’Imana. Ntabwo imiti irimo uburozi ihabwa abarwayi izahura ahubwo irangiza. Imiti irimo 
uburozi ntiyigera ikiza ahubwo ishyira mu mubiri imbuto zera umusaruro mubi.... {UB2 
230.2} 

Umukiza wacu ni we wongera kubaka ishusho y’Imana mu muntu. Mu byaremwe 
yahashyize ibyangombwa byo kuvura uburwayi bw’umuntu kugira ngo abayoboke be 
babashe kugira ubugingo busendereye. Dushobora kwirinda uruvangavange rw’imiti 
umuntu yagiye akoresha mu gihe cyashize nta kibazo dufite4. {UB2 230.3} 

Imana yatanze ibirwanya uburozi bivura indwara ibishyira mu bimera byoroheje, kandi ibyo 
bimera bishobora gukoreshwa kubwo kwizera, hatabayeho guhakana ukwizera; kubera iyo 
dukoresha imigisha yatanzwe n’Imana kubw’inyungu zacu tuba dukorana nayo. Mu kuvura 
indwara zikomoka ku burangazi bw’umuntu cyangwa iziza ku bw’impanuka, Imana 
ishobora gukoresha amazi, umucyo w’izuba n’ibyatsi yamejeje. Igihe dusaba Imana guhira 
uburyo bwo kuvura yashyizeho ntabwo tuba tugaragaje ukutizera. Ukwizera nyakuri 
kuzashimira Imana ubwenge yatanze bwo gukoresha iyo migisha ikomeye mu buryo 
buzavugurura imbaraga z’ubwenge n’iz’umubiri. {UB2 230.4} 

Umubiri ugomba kwitabwaho mu bushishozi, kandi mu gukora ibi Imana ishaka gukorana 
n’umuntu. Umuntu agomba kumenya ubwenge mu byerekeye kuvura no gukoresha 

ubwonko, amagufa n’imihore. Ubunararibonye bukomeye dushobora kugira ni ukwimenya 
ubwacu. - Manuscript 65, 1899. {UB2 230.5} 

Bose Bakwiriye Gusobanukirwa Ibyo Bakwikorera 

Ikibazo cyawe ni iki ngo, ... “Mbese mu burwayi bwihutirwa dukwiriye guhamagara 
umuganga utizera Imana bitewe n’uko abaganga bo ku ivuriro ryacu bafite imirimo myinshi 

ku buryo batabona igihe cyo kuvurira hanze y’ivuriro ryacu ?” .Niba abaganga bafite 

imirimo myinshi ku buryo badashobora kuvura abarwayi bari hanze y’ivuriro, mbese 
ntibyaba byiza ku bantu bose kwiyigisha uburyo bwo gukoresha imiti yoroheje ikomoka ku 
bimera aho kugira ngo bihutire gukoresha imiti yahawe izina rirerire kugira ngo hahishwe 
imiterere yayo bwite. Ni mpamvu ki hari umuntu wasuzugura ibyangombwa Imana 
yateganije birimo gukandisha amazi ashyushye n’ayakazuyazi. Ni byiza kumenya inyungu 
zo kurya mu buryo bukwiye igihe cy’uburwayi. Abantu bose bari bakwiriye gusobanukirwa 
ibyo bagomba kwikorera ubwabo. Bashobora kwifashisha umuntu usobanukiwe 
iby’ubuvuzi, ariko buri wese akwiriye kugira ubumenyi bwerekeye inzu atuyemo (umubiri 
we). Abantu bose bakwiriye gusobanukirwa n’ibyo bakora mu gihe habayeho uburwayi. 
{UB2 231.1} 

Ndamutse ndwaye, uko nakwihutira guhamagara umuganga ni nk’uko nahamagara 
umucamanza mu bandi banyamyuga muri rusange5. {UB2 231.2} 

Sinshobora gukora ku miti yabo batagaragaza ibyo ikozwemo bakayiha amazina y’ikilatini. 
Niyemeje kumenya amazina (mu cyongereza cyumvikana) y’ikintu cyose nshyira mu mubiri 
wanjye. {UB2 231.3} 

Abantu barya imiti irimo uburozi baba batumviye umutlmanama wabo kandi bashyira mu 
kaga imibereho yabo yose isigaye. Hariho ibyatsi bitangiza umubiri kandi kubikoresha 
bizakiza uburwayi bwinshi bugaragara ko bukomeye. Nyamara iyaba abantu bose bashakaga 
uko baba abanyabwenge mu byerekeye ibyo umubiri wabo ukeneye, indwara zaba nke cyane 
ako kugira ngo zibe gikwira. Kwirinda biruta kwivuza. - Manuscript 86, 1897. {UB2 231.4} 

Imiti Yoroheje Muri Gahunda Y’ivuriro 

Nahawe amabwiriza menshi ku byerekeye aho amavuriro akwiriye kuba. Akwiriye kuba mu 
birometero bike witaruye imijyi minini kandi akwiriye kugira umurima uyakikije. Imbuto 
n’imboga bikwiriye guhingwa muri iyo mirima kandi abarwayi bagomba gushishikarizwa 
gukora imirimo yo hanze mu murima. Abantu benshi barwaye indwara z’ubuhumekero 
bashobora gukira baramutse babaye ahantu baba hanze y’amazu igihe kirekire cy’umwaka. 
Abantu benshi bishwe n’igituntu baba barabayeho iyo baba barahumetse umwuka mwiza 


235 




kurusha uko byababagaho. Umwuka mwiza wo hanze uvura nk’umuti kandi nta ngaruka 
mbi usiga mu mubiri.... {UB2 232.1} 

Biba byarabaye byiza iyo kuva mu ntangiriro imiti yose ikorerwa mu nganda iba itarinjiye 
mu mavuriro yacu ahubwo hakaba harakoreshejwe uburyo bworoheje bwo kuvura nk’uko 
tubusanga mu mazi meza, umwuka mwiza, urumuri rw’izuba ndetse na bimwe mu byatsi 
byoroheje bimera mu murima. Ibyo byagira umumaro nk’imiti ikoreshwa ifite amazina 
y’amayobera kandi yavangavanzwe n’ubuhanga bw’umuntu. Ikindi kandi ni uko bitasiga 
ingaruka mbi mu mubiri. {UB2 232.2} 

Abantu ibihumbi byinshi bababaye bashobora kugarurirwa amagara6 mazima iyaba 
bazibukiraga imiti yose ikorerwa mu nganda aho kwishingikiriza ku mazu agurisha imiti 
kugira babeho, maze bakabaho mu buryo bworoheje badakoresha icyayi, ikawa, inzoga 
zikaze cyangwa ibikabuzi ibyo byose bibuza igifu amahwemo maze bikagisiga cyacitse 
intege kidashobora kugogora n’ibyokurya byoroheje kitabonye ibigikangura. Umwami 
wacu ashaka gutuma umucyo we wakira mu myambi yaka igaragarira abafite intege nke 
kandi badandabirana. - Manuscript 115, 1903. {UB2 232.3} 

Igice Cya 30 - Uburyo Bworoheje Ellen G. White Yavurishaga 


Ellen White avuga cyane uburyo bworoheje bwo kuvura. Atubwira mu buryo bwumvikana 
icyo aba yerekejeho iyo avuze umwuka mwiza, umucyo w’izuba, kwifata mu biribwa 
n’ibinyobwa, ikiruhuko, imyitozo ngororangingo, indyo ikwiriye, gukoresha amazi no 
kwiringira imbaraga y’Imana. Icyiyongora kuri ibi ni uko hamwe na hamwe Ellen G. White 
mu mabaruwa ye bwite yagiye yandika yagiye avuga ku miti yoroheje yari azi kandi 
yakoresheje. Akenshi buri muti wagiye uvugwaho rimwe gusa. Mu nyandiko yanditse kandi 
yagiye avuga ku burwayi budasanzwe mu bihe bidasanzwe bwihutirwaga rimwe na rimwe 
bwatumye akoresha imiti atashoboraga gukoresha keretse igihe amerewe nabi cyane. {UB2 
233.1} 

Mu kugenzura ibyo yagiye avuga ku miti runaka, hari ingingo enye umusomyi yakwitaho: 
{UB2 233.2} 

Amapaji akurikiraho agaragaza amagambo afite agaciro gakomeye aho Ellen G. White 
avuga imiti runaka yoroheje ku rwego rw’uko ibyo yavugaga byari bizwi mu gihe izi 
nyandiko zakusanywaga. {UB2 233.3} 

Amapaji make cyane ashyira ku mugaragaro ibyo yavuze. Amapaji cumi n’imwe 
uyagereranyije n’andi menshi arenga 2000, yakoreshejwemo kugaragaza mu buryo 
bwumvikana inama ku buzima nk’uko tuzisanga mu bitabo bya Ellen G. White. {UB2 
233.4} 

Mu gihe cy’imyaka 50 Ellen White yanditse byinshi byagombaga gusohorwa mu bitabo, 
abyandika avuga ku ngingo y’ubuzima no kwita ku barwayi. Nyamara ni igihamya gitangaje 
kandi gikomeye ko, uretse aho yavuze mu magambo make ku «mubumbe w’imbuto 
z’umutini » wo kuvura ikibyimba cya Hezekiya, n’uko yakomoje ku buryo yakoresheje « 
ibyatsi byoroheje » mu burwayi bw’umwana we w’umuhungu ntibigire icyo bimara (soma 
Spiritual Gifts, volume II, P. 104), ntabwo yavuze ku kuvura hifashishijwe ibimera cyangwa 
ngo avuge ku bundi buryo bwihariye kandi bworoheje bwo kuvura mu byo yanditse. Mu 
magambo make, ibi ntabwo bitanga uburenganzira bwo gufata umwanzuro ko gukoresha 
ibimera ari byo by’ingenzi muri gahunda yose y’iby’ubuzima Ellen White yagaragaje muri 
ubwo buryo burambuye. {UB2 233.5} 

Mu kuvuga kuri iyo miti yoroheje, nta hantu na hamwe Ellen G. White avuga ko nta yindi 
miti irushijeho kuba ingirakamaro ishobora kuboneka. Bitewe n’ibyo abantu bamwe bemera 
ko inyandiko za Ellen White zidashyigikira ibimera gusa ko ahubwo izi nyandiko zibifata 
nk’aho ari bwo buryo shingiro bwo guhangana n’indwara, kandi ko hari inyandiko nyinshyi 
zitarajya ahagaragara zivuga kuri iyi ngingo, abashinzwe kurinda inyandiko za Ellen G. 

White bizera ko ubumenyi bw’abadiventisiti b’umunsi wa karindwi buzunganirwa kandi ko 
izo nyandiko zabikwa neza hasohowe ingingo zikurikira mu nyandiko. Mu kuri kose, 
ntabwo umusomyi akwiriye guha agaciro gakomeye cyane izo ngingo kuruta ako 
umwanditsi ubwe yazihaye, we wandikiye abantu bose muri rusange amahame yagutse 
agomba gukurikizwa mu kuvura umurwayi. [ABAKUSANYIJE INYANDIKO] {UB2 
233.6} 

Ntabwo Nshobora Kuyishyigikira 

Maze kubona ingorane nyinshi ziterwa no gukoresha imiti ikorerwa mu nganda, sinshobora 
kuyikoresha kandi sinshobora kuyishyigikira. Ngomba gukurikiza umucyo Uhoraho 
yampaye. {UB2 234.1} 

Ubuvuzi twakoreraga abantu igihe ivuriro ryashingwaga bwa mbere bwasabaga gukorana 
umuhati kugira ngo turwanye indwara. Ntabwo twakoreshaga imvange z’imiti; 
twakurikizaga uburyo bw’isuku. Imana yahiriye uyu murimo. Wari umurimo umuntu 
yagombaga gukorana n’Imana kugira ngo ubuzima bw’abantu bukizwe. Nta kintu cyari 
gikwiye gushyirwa mu mubiri w’umuntu kiwusigira ingaruka mbi. Impamvu nahawe zituma 
dukwiriye kugira amavuriro ahantu hatandukanye, ni ukugira ngo dutange umucyo uri iyi 
ngingo, dushyire mu bikorwa kuvura hifashishijwe isuku ndetse no kwigisha ku buryo 
bwinshi bwo kuvura abarwayi. {UB2 234.2} 

Narababaye ubwo abenshi mu banyeshuri bacu bakanguriwe kujya kwiga ku ishuri 
ryisumbuye mu mashuri agengwa n’ubutegetsi ngo bige gukoresha imiti ikorerwa mu 
nganda. Umucyo nahawe wanyeretse imiterere itandukanye ku mikoreshereze y’iyo miti 
kurusha uko ivugwa kuri iryo shuri cyangwa uko itangwa ku ivuriro. Tugomba kurushaho 
gusobanukirwa kuri izi ngingo. Amazina agoye gusobanuka ahabwa iyo imiti, akoreshwa 
kugira ngo bahishe imiterere yayo, bityo he kugira umuntu umenya icyo ahabwa nk’umuti 
keretse gusa abaye abonye inkoranyamagambo agashakamo ubusobanuro bw’ayo mazina. 
{UB2 234.3} 

Uhoraho yatanze ibyatsi bimwe byoroheje byo ku gasozi akenshi bigira umumaro ; kandi 
iyaba buri muryango wose wari warigishijwe uburyo bwo gukoresha ibyo byatsi mu gihe 
cy’uburwayi, imibabaro myinshi yakwirindwa kandi nta muganga wakenerwa 
guhamagarwa. Ibyo byatsi byakoreshwaga kera kandi byoroheje, iyo biza kuba 
byarakoreshejwe mu bushishozi, biba byarakijije abarwayi benshi bapfuye bazize imiti 
ikorerwa mu nganda. {UB2 234.4} 

Bumwe mu buryo bw’ingenzi cyane bworoheje bwo kuvura ni ugukoresha amakara aseye, 
agashyirwa mu gatambaro maze agakoreshwa ku buribwe bwo ku mubiri nk’ibibyimba. Ubu 

ni uburyo bwo kuvura bugira akamaro cyane. Iyo atohejwe mu mazi ashyushye aba ari meza. 
Nategetse ko bakoresha ubu buryo igihe abarwayi bari bafite uburibwe bukomeye n’igihe 
umuganga yabaga yameneye ibanga ko atekereza ko umurwayi asigaje igihe gito agapfa. 
Natanze igitekerezo ko baha umurwayi amakara maze arasinzira, arazanzamuka maze 
amaherezo aza gukira. Igihe abanyeshuri babaga bakomeretse ibiganza byabo byajemo 
amabavu, n’igihe bababazwaga no kubyimba, nabahaye uyu muti woroheje, maze barakira. 
Uburozi bwari bwateye ibibyimba bwahinduwe ubusa, uburibwe buvamo maze habaho 
gukira mu buryo bwihuse. Kubyimba amaso bibabaza cyane bizakizwa n’igitambaro 
gipfunyitsemo amakara, kigashyirwa mu kantu kameze nk’agafuka maze bakacyinika mu 
mazi ashyushye cyangwa akonje hakurikijwe ibijyanye neza n’uko uburwayi bumeze. Ibi 
byoroshya uburibwe. {UB2 234.5} 

Niteze ko ibi nimubyumva muzabiseka ; ariko ndamutse mpaye uyu muti izina risanzwe 
ritazwi n’umuntu uwo ari we wese uretse njye, ibyo mwabyemera cyane.... Ariko umuti 
woroheje cyane uva mu bimera ushobora gufasha umubiri kandi ntuwusigire ingaruka 
ziwangiza.- Ibaruwa 82, 1897 (Yandikiwe Muganga J. H. Kellogg). {UB2 235.1} 

Inama Y’ Imiti Ikomoka Ku Byaremwe 

Hariho ibimera byoroheje byinshi, iyaba abaforomo bacu bamenyaga agaciro kabyo, 
bayikoresha mu mwanya w’imiti ikorerwa mu nganda kandi babona ko ari ingirakamaro. 
Incuro nyinshi nagishijwe inama ku byerekeye ibikwiye gukorwa mu gihe cy’uburwayi 
cyangwa impanuka. Navuze imwe muri iyo miti yoroheje ikomoka ku bimera kandi 
yagaragaye ko ari ingirakamaro. {UB2 235.2} 

Igihe kimwe umuganga yansanze ahangayitse cyane. Yari yahamagariwe gufasha 
umukobwa w’inkumi wari urembye cyane. Yari yafashwe no kugira umuriro mwinshi ubwo 
yari yagiye mu mwiherero mu ikambi maze bamuzana ku ishuri ryacu ryari riri hafi ya 
Melbourne muri Australia. Nyamara yarushijeho kuremba ku buryo abantu bagize ubwoba 
ko uwo mukobwa ashobora gupfa. Muganga witwa Merritt Kellogg yaransanze arambwira 
ati, « Mushiki wanjye White, mbese hari umucyo wampa kuri iki kibazo? Uyu mushiki wacu 
aramutse atavuwe yabaho ariko akamara amasaha make cyane. » Naramusubije nti, « Jya 
aho umucuzi acururiza ibintu bye, maze uzane amakara y’ifu, uyahambire mu gitambaro 
maze ugishyire ku nda ye no mu mbavu. » Uwo muganga yarihuse ajya gushyira mu bikorwa 
amabwiriza muhaye. Bidatinze yagarutse agira ati,« Mu gihe kitageze ku gice cy’isaha maze 
gukoresha cya gitambaro kirimo amakara, wa mukobwa yarazanzamutse. Ubungubu 
asinzira nk’uko yari asanzwe asinzira mu minsi myinshi.” {UB2 235.3} 

Ubwo buryo bwo kuvura nabutegetse n’abandi bantu bari bafite uburibwe bukabije, kandi 
byaraborohereje biba uburyo bwo gukiza ubuzima bwabo. Mama yambwiye ko kurumwa 
n’inzoka no kudwingwa n’ibindi bikururanda ndetse n’udukoko tugira ubumara akenshi 
gukoresha igitambaro gihambiyemo amakara bishobora gutuma uko kurumwa cyangwa 
kudwingwa bitagira icyo bitwara umuntu. Igihe abakozi bahingaga mu murima ahitwa 
Avondale muri Australia, akenshi abakozi bagiraga amabavu mu biganza bakanakomeretsa 
imirundi yabo kandi akenshi ibi byateraga ibibyimba bikomeye ku buryo umukozi 
yahagarikaga akazi ke mu gihe runaka. Umunsi umwe umukozi umwe yansanze ibiganza 
bye bipfutse. Yari ababajwe cyane n’ibyo kubera ko yari akenewe mu gutunganya umurima. 
Naramubwiye nti, « Jya aho wahoze utwikira ibiti maze unzanire amakara y’igiti 
cy’inturusu, maze usye ayo makara, maze nanjye ndambika ukuboko kwanjye. » Ibi 
yarabikoze maze mu gitondo cyakurikiyeho avuga ko uburibwe bwagiye. Bidatinze yari 
yiteguye gusubira ku kazi. {UB2 235.4} 

Nanditse ibi kugira ngo mubashe kumenya ko Imana itaturetse ngo tudakoresha uburyo bwo 
kuvurisha ibyaremwe byoroheje bitazasiga biciye intege umubiri kandi akenshi gukoresha 
imiti iva mu nganda biwuca intege. Dukeneye abaforomo bize neza bashobora 
gusobanukirwa uburyo bwo gukoresha ibimera byoroheje biri mu byaremwe kugira ngo 
bizahure ubuzima. Abo baforomo kandi bashobora kwigisha abantu badasobanukiwe 
amategeko y’ubuzima agaragaza uburyo bwo gukoresha ubwo buryo bwo kuvura bworoheje 
nyamara bw’ingirakamaro. {UB2 236.1} 

Uwaremye abagabo n’abagore yita ku bababaye. Yatuyoboye mu gushinga amavuriro yacu 
no mu iyubakwa ry’amashuri hafi y’amavuriro yacu kugira ngo abashe kuba inzira nziza mu 
gutoza abagabo n’abagore gukora umurimo wo kwita ku nyokomuntu ibabaye. Ntabwo imiti 
irimo uburozi ikwiriye gukoreshwa mu kuvura abarwayi. Ibisindisha (alukolo) cyangwa 
itabi uko byaba bimeze kose ntibigomba kwemererwa guhabwa abantu, nibitaba bityo 
abantu bamwe bazayoboka kunywa ibyo bintu bibi.-Ibaruwa 90, 1908 (Iyi baruwa 
yandikiwe J. A. Burden n’abandi bafite inshingano i Loma Linda). {UB2 236.2} 

Uburyo Bworoheje Budateza Ingorane 

Ku byerekeye ibyo tugomba kwikorera ubwacu, hari ingingo isaba kuzirikananwa 
ubushishozi no kwitonda. Ngomba kwimenya jye ubwanjye. Igihe cyose ngomba kuba 
umunyeshuri ushaka kumenya uburyo bwo kwita kuri iyi nyubako ari wo mubiri Imana 
yampaye, nkawubungabunga ukagira amagara mazima. Ngomba kurya ibintu bizagirira 
umubiri wanjye akamaro, kandi ngomba kwitonda mu buryo bwihariye butuma imyambaro 
yanjye iba iteye ku buryo ituma amaraso atembera neza. Ntabwo ngomba kwigomwa 

imyitozo ngororangingo n’umwuka mwiza. Ngomba kubona umucyo w’izuba wose 
nshobora kugeraho. {UB2 236.3} 

Ngomba kugira ubwenge bwo kuba umurinzi udahemuka w’umubiri wanjye. Naba nkoze 
ikintu cy’ubupfapfa ndamutse ninjiye mu cyumba gikonje kandi mbira ibyuya, naba 
ngaragaje ko ndi igisonga kibi ndamutse nicaye mu mbeho y’ubutita bityo nkaba nakwitera 
kurwara ibicurane. Naba mbaye umupfapfa nicaye ahatuma ibirenge byanjye n’imirundi 
bikonja maze bigatuma amaraso asubira inyuma ntagere mu mpera z’umubiri agasubira mu 
bwonko cyangwa mu myanya y’imbere mu mubiri. Igihe cyose nkwiriye kurinda ibirenge 
byanjye mu gihe cy’ubukonje. {UB2 237.1} 

Ngomba kurya kuri gahunda ibiribwa byiza bizatuma ngira amaraso meza, kandi ntabwo 
nzakora ndenza urugero nibiramuka biri mu bushobozi bwanjye kubyirinda. {UB2 237.2} 

Niba nica amategeko Imana yashyize mu mubiri wanjye, ngomba kwihana no guhindura 
kandi nkabaho imibereho myiza igengwa n’abaganga Imana yatanze ari bo umwuka mwiza, 
amazi asukuye ndetse n’umucyo w’izuba. {UB2 237.3} 

Amazi ashobora gukoreshwa mu buryo bwinshi kugira ngo agabanye uburibwe. Kunywa 
amazi meza ashyushye mbere yo kurya (hafi igice cya litiro cyangwa arengaho gato), ntabwo 
bizigera bigirira nabi umubiri ahubwo bizawugirira neza. {UB2 237.4} 

Igikombe cy’ikinyobwa gishyushye gikozwe mu byatsi byitwa teyi kizatuma imyakura 
imererwa neza. Icyayi gikozwe mu mwenya kizatera gusinzira neza. Ifu y’umwenya 
ipfunyitse mu gitambaro maze kigashyirwa ku nda izakiza uburibwe. {UB2 237.5} 

Niba amaso arwaye akaba arimo uburibwe cyangwa aryaryatwa, igitambaro cyinitswe mu 
mazi ashyushye avanzwemo umunyu kizakiza uburibwe mu buryo bwihuse. {UB2 237.6} 

Igihe umutwe ubabara maze ibirenge n’imirundi bigashyirwa mu mazi avanzemo ifu 
y’utubuto twa sinapi, ibyo bizakiza uburibwe. {UB2 237.7} 

Hariho ibundi buryo bwinshi bwo kuvura bwifashishwa buzagira umumaro mu gutuma 
umubiri wongera gukora neza. Uhoraho yiteze ko twikoreshereza ubwo buryo bwose 
bworoheje nyamara aho imbaraga z’umuntu zirangirira niho iz’Imana zitangirira. Niba 
dusuzugura gukora ibyo buri muryango wose ushobora kwigezaho, tugasaba Imana 
kudukiza uburibwe kandi tutitaye ku gukoresha uburyo bwo kwivura twifashisha ibyaremwe 
biri hafi yacu, ibyo byaba ari ugukerensa. Uhoraho yiteze ko dukora kugira ngo tubone 
ibyokurya. Ntabwo ateganya ko dusarura tutabanje guhinga ubutaka, tukabutunganya maze 
tugateramo imbuto. Bityo Imana yohereza imvura umucyo w’izuba n’ibicu kugira ngo 

ibyatsi bimere. Imana irakora maze umuntu akifatanya nayo. Amaherezo haza igihe 
cy’umwero n’umusaruro. {UB2 237.8} 

Imana yatumye ibyatsi bimera mu butaka kugira ngo umuntu abikoreshe, turamutse 
dusobanukiwe imiterere y’iyo mizi n’ibyo byatsi ndetse tukabikoresha neza, ntabwo habaho 
kwiruka dushakisha umuganga bityo abantu bakabaho bafite ubuzima bwiza kurusha uko 
bamerewe ubu. Nizera ko twakwitabaza Umuganga ukomeye igihe twamaze gukoresha imiti 
navuze ahabanje. -Ibaruwa 35, 1890 (Yandikiwe umukozi wari mu murimo mu gihugu cya 
kure). {UB2 237.9} 

Inama Yagiriwe Umuyobozi W’abaganga Bo Mu Ivuriro Rishya 

Kora ibyo ushobora gukora byose kugira ngo utunganye icyo kigo imbere n’inyuma. Menya 
ko amahame ushingiraho imikorere yawe ari kuri gahunda. Ntugatume bibamo ikintu 
kizagaragarira nabi intekerezo z’abarwayi. {UB2 238.1} 

Shishikariza abarwayi kugira imibereho izira umuze no gukora imyitozo ngororangingo 
myinshi. Ibi bizagira akamaro cyane mu gutuma basubirana amagara mazima. Reka intebe 
zishyirwe munsi y’ibiti kugira ngo abarwayi babashe gushishikarizwa kumara umwanya 
munini hanze. Hagomba kubaho kandi ahantu hakikijwe n’ihema cyangwa ibirahure, ahantu 
hafutse abarwayibashoborakwicarakuzuba ariko batagerwaho n’umuyaga.... {UB2 238.2} 

Umwuka mwiza,umucyo w’izuba, umunezero mu ivuriro no hanze yaryo, amagambo meza 
n’ibikorwa by’ubugwaneza, ubwo ni bwo bufasha abarwayi bakeneye kandi Imana izatuma 
umuhati wawe wo guha ubwo bufasha abarwayi baza ku ivuriro ugera ku ntego. 
Kubw’umunezero, ubutwari, kugaragariza abandi impuhwe n’ibyiringiro, bizatuma 
umutima wawe ubwawe wuzura umucyo n’amahoro. Kandi ntukigere wibagirwa ko umucyo 
w’umugisha w’Imana ukubiyemo byose kuri twe. {UB2 238.3} 

Igisha abaforomo n’abarwayi agaciro k’ibyo byangombwa bibungabunga ubuzima bitangwa 
n’Imana nta kiguzi, kandi unabigishe akamaro k’ibintu byoroheje biboneka mu buryo 
bworoheje. {UB2 238.4} 

Ndakubwira bike ku byerekeye umumaro amakara yamariye nk’uburyo bworoheje bwo 
wivura. Igihe habayeho kumererwa nabi mu gifu, amakara ni ingirakamaro cyane kurusha 
imiti yo mu nganda. Utuvuta duke twa olive tuvanze n’ifu y’amakara, iyo mvange isukura 
igifu kandi igakiza kumererwa nabi mu gifu. Mbona ari ingirakamaro cyane. Igihe habagaho 
ibibyimba, twagiye dukoresha ifu y’amakaray‘igiti cy’inturusu.... {UB2 238.5} 

Igihe cyose jya wiga kandi wigishe gukoresha, uburyo bworoheje cyane bwifashisha 
ibyaremwe, kandi witege ko umugisha wihariye w’Imana ubasha gukurikira imikoreshereze 
y’ubwo buryo abantu boroheje babasha kwigereraho. -Ibaruwa 100, 1903. {UB2 238.6} 

Ubundi Buryo Amakara Yakoreshejwe 

Gukira mu buryo bwihuse.- Mwene data umwe yazanywe arwaye yabyimbye amara kandi 
yituma ibivanze n’amaraso. Ntabwo uwo mugabo yakurikizaga impinduka mu byo 
kwitungira ubuzima ahubwo yategekwaga n’inda. Twiteguraga kuva i Texas aho twari 
tumaze amezi menshi dukorera, kandi twari dufite amagare akururwa n’amafarashi yari 
yiteguye gutwara uyu mwene data n’umuryango we ndetse n’abandi benshi bari barwaye 
malariya. Njye n’umugabo twatekerejo ko tugomba kwishyura ikiguzi ibyo byari gutwara 
aho kugira ngo tubone abatware b’imiryango myinshi bapfa maze bagasiga abagore n’abana 
batagira kivurira. {UB2 238.7} 

Abagabo babiri cyangwa batatu bajyanywe baryamishijwe mu igare rinini. Nyamara wa 
mugabo wari wabyimbye amara yantumyeho ngo njye kumureba. Njye n’umugabo wanjye 
twafashe umwanzuro ko kumwohereza ntacyo bimaze. Abantu bafashwe n’ubwoba ko 
yamaze gucika intege. Byabaye nk’aho ijwi ry’Imana rimvugiyemo maze ngira igitekerezo 
cyo gufata ifu y’amakara maze nkayivanga n’amazi nkabiha uyu mugabo akabinywa. 
Nafashe kandi igitambaro gihambiyemo ifu y’amakara maze ngishyira ku nda y’uwo 
mugabo. Twari tugeze hafi ku kirometero kimwe n’igice ngo twinjire mu mujyi wa Denison 
maze umwana w’umuhungu w’uwo mugabo wari urwaye ajya ku iduka ry’umucuruzi, 
agurayo amakara arayasya akajya ayakoresha akurikije amabwiriza namuhaye. Umusaruro 
wavuyemo wabaye ko mu gihe cy’igice cy’isaha hari hamaze kubaho impinduka wa mugabo 
atangiye koroherwa. Byabaye ngombwa ko dukomeza urugendo rwacu maze uwo muryango 
tuwusiga inyuma. Nyamara twaje gutagazwa n’uko ku munsi wakurikiyeho twabonye igare 
ryabo rije riduhitaho. Wa mugabo wari urwaye yari aryamye muri iryo gare. Umugisha 
w’Imana wari wakoranye n’uburyo bworoheje bwakoreshejwe. Ibaruwa 182, 1899 (Iyi 
baruwa yandikiwe umukozi wari mu murimo mu gihugu cya kure). {UB2 239.1} 

Amakara n’imbuto z’ikimera cyitwa falakisi (flax).- Dukeneye ibitaro cyane. Hari kuwa 
gatanu maze Sara McEnterfer7 ahamagarirwa kujya kureba niba hari icyo ashobora gukorera 
akana k’agahungu k’uwitwaga B. kari kamaze umwaka n’igice. Uwo mwana yari amaze 
imyaka myinshi ababazwa no kubyimba mu ivi bakekaga ko yaba yararumwe n’agasimba 
kagira ubumara. Igitambaro gifungiyemo ifu y’amakara ivanzwe n’imbuto z’ikimera cyitwa 
flakisi cyashyizwe kuri icyo kibyimba maze umwana ahita yoroherwa. Uwo mwana 
yararaga aborozwa no kubabara ijoro ryose ariko igihe ibyo byakoreshwaga yarasinziriye. 
Uwo muforomo yagiye kureba uwo mwana incuro ebyiri. Yapfukuye icyo kibyimba kabiri 

maze gisesa amashyira n’amaraso. Uwo mwana yakize ubwo bubabare bukomeye yari afite. 
Turashima Imana ko dushobora kuba abanyabwenge dukoresha ibintu byoroheje biri hafi 
yacu kugira ngo tworoshye uburibwe kandi impamvu zibutera zikurweho. -Manuscript 68, 
1899. {UB2 239.2} 

Ibindi Bimera Bivura Byavuzwe 

Umubumbe w’imbuto z’umutini zakoreshejwe kuri Hezekiya.- Igihe Hezekiya yari arwaye, 
umuhanuzi w’Imana yamuzaniye ubutumwa bumubwira ko agiye gupfa. Umwami Hezekiya 
yaririye Imana, maze Imana iramwumva imuha isezerano ko yongerewe imyaka cumi 
n’itanu yo kubaho. Ijambo rimwe riturutse ku Mana, gukozwaho urutoki rumwe n’Imana 
byari bihagije kugira ngo Hezekiya ahite akira. Nyamara aho kugira ngo bibe bityo, yahawe 
amabwiriza yo gukora umubumbe w’imbuto z’umutini maze akawushyira ku rugingo rwari 
rurwaye. Ibi byarakozwe maze Hezekiya arakira. Byaba byiza guha agaciro uyu muti Imana 
yategetse ko ukoreshwa, tukawukoresha kuruta uko tuwukoresha. -Manuscript 29, 1911. 
{UB2 239.3} 

Akamaro k’amavuta y’inturusu,- Mbabajwe no kumenya ko mushiki wacu C atamerewe 
neza. Nta bundi bufasha namugiraho inama kuri iyo nkorora ye kirenze umutobe w’inturusu 
n’ubuki. Mu karahuri k’ubuki shyiramo ibitonyanga bike by’umutobe w’inturusu, ubivange 
neza maze igihe cyose inkorora ije ujye unywaho. Nagiye ngira ibibazo bikomeye mu 
mihogo ariko igihe cyose nakoreshaga iyi mvange mpita nkira mu buryo bwihuse. Nkoresha 
uwo mutobe incuro nke gusa maze inkorora8 igakira. Nukoresha uyu muti, uzihindukira 
umuganga. Nugerageza ubwa mbere ntukire, uzongere ugerageze. Igihe cyiza cyo kunywa 
uwo mutobe ni mbere yo kuryama. Ibaruwa 348, 1908. {UB2 240.1} 

Namaze kukubwira ku muti nkoresha igihe ndwaye mu mihogo. Nywa ikirahuri cy’ubuki 
butetse maze nkavangamo ibitonyanga bike by’umutobe w’inturusu. Igihe ngiye gukorora, 
mfata ikiyiko cy’iyi mvange maze nkoroherwa mu buryo bwihuse. Igihe cyose nagiye 
mbikoresha kandi bigatanga umusaruro mwiza. Ndagusaba gukoresha uwo muti igihe 
umerewe nabi n’inkorora. Uyu muti ushobora kugaragara ko woroheje ku buryo wumva nta 
cyizere uwufitiye, ariko nawugerageje imyaka myinshi kandi nshobora kugira abantu inama 
yo kuwukoresha nkomeje. {UB2 240.2} 

Na none kandi jya wogesha ibirenge amazi ashyushye yatekanywe n’ibibabi by’inturusu. 
Ibyo bibabi bifite umumaro ukomeye, kandi nubigerageza uzabona ko ibyo nkubwira ari 
ukuri. Umutobe w’ibibabi by’inturusu ni ingirakamaro by’umwihariko igihe hari uburwayi 
bw’inkorora n’igihe umuntu ababara mu gituza n’ibihaha. Nshaka ko ugerageza uyu muti 

woroheje kandi utagira ikiguzi ugusaba. Ibaruwa 20, 1909. (Iyi baruwa yandikiwe umukozi 
wandikiwe iyi iri haraguru). {UB2 240.3} 

Ibiti bifite ibyangombwa byo kuvura.- Uhoraho yagiye ampa umucyo ku byerekeye ibintu 
byinshi. Yanyeretse ko amavuriro yacu akwiriye kubakwa ahantu hirengeye kugira ngo 
agere ku musaruro mwiza, ndetse akwiriye gukikizwa n’imirima migari irimbishijwe 
uburabyo n’ibiti. {UB2 240.4} 

Ahantu hamwe, hari imyiteguro yakorwaga yo gutunganya ahantu ho kubakwa ivuriro. 
Nahawe umucyo ko mu mpumuro y’ibiti by’amasederi, n’amasipure. Hari andi moko 
menshi y’ibiti bifite ibyangombwa byo kuvura indwara bikaba intandaro y’ubuzima bwiza. 
Ntimugatume ibiti nk’ibyo bitemwa mutabyitayeho.... Mubireke bibeho. -Ibaruwa 95, 1902 
(Iyi baruwa yandikiwe abakozi bakoreraga mu majyepfo). {UB2 240.5} 

« Ikinyobwa cyanjye gikorwa mu byatsi » - Ntabwo dukeneye kujya mu Bushinwa ngo 
tuboneyo icyayi dukeneye, cyangwa ngo tujye i Java ngo tuboneyo ikawa. Abantu bamwe 
baravuze bati, « Mushiki wacu akoresha icyayi, akibika mu nzu ye; » kandi bavuze ko 
yakibahaye ngo bakinywe. Ntabwo bavuze ukuri kubera ko ntajya nywa icyayi, kandi nta 
n’ubwo nkibika mu nzu yanjye. Igihe kimwe ubwo nambukaga inyanja nari ndwaye kandi 
nta kintu nashoboraga kurya. Nk’umuti, nanyoye icyayi gike cyane kidakarishye, ariko 
ntabwo nshaka ko hagira umuntu n’umwe muri mwe wongera kuvuga ko mushiki wabo 
White anywa icyayi. Nimuza iwanjye mu rugo nzabereka agafuka gato karimo ibyatsi nywa. 
Ndatuma bakanshakira i Michgan mu misozi, maze nkabona romarini. Ku byereke ikawa, 
sinshobora rwose kuyinywa. Bityo abantu bavuze ko mushiki wabo Ellen White anywa 
ikawa bakoze ikosa. -Manuscript 3, 1888 (Ikibwirizwa cyabwiririjwe ahitwa Oakland, 
California). {UB2 241.1} 

Romarini cyangwa timu. Hari icyo nshaka gusaba. Mbese bariya bana bazankusanyiriza 
romarini cyangwa timu nyinshi kuruta uko babikoze mu mwaka ushize? Nibashobora 
kubinkorera bazaba bangiriye neza. Aha ndi sinshobora kubikora. Ntabwo ku butaka 
bw’iwacu romarini cyangwa timu Imbuto zayo za mbere ni zo zaba nziza, ariko izo mbuto 
nizitinda, izizera ubwa kabiri zizabikwe. Ibaruwa 1, 1872 (Yandikiwe umuryango wari 
utuye i Michgan). {UB2 241.2} 

Icyayi gikoreshwa nk’umuti, si ikinyobwa.-Ntabwo nywa icyayi cyaba gisa n’icyatsi 
cyangwa urukara. Nta n’ikiyiko na kimwe cyinjiye mu kanwa kanjye mu myaka myinshi 
uretse igihe nambukaga inyanja, kandi kuva ubwo mbereye aha inshuro imwe gusa ni yo 
nanyoye icyayi ndi kugikoresha nk’umuti ubwo nari ndwaye ndi kuruka. Mu bihe nk’ibyo 
icyayi kirafasha. {UB2 241.3} 

Ntabwo nigeze nkoresha icyayi igihe mwari kumwe natwe. Igihe cyose nagiye nkoresha 
romarini cyangwa timu nk’uko nababwiye. Narayibahaye kandi nababwiye ko ari ikinyobwa 
cyiza, cyoroheje kandi cy’ingirakamaro. {UB2 241.4} 

Ntabwo nigeze ntanga n’igiceri na kimwe ngura icyayi mu myaka myinshi. Kubera ko nzi 
ingaruka zacyo, ntabwo nari guhangara kugikoresha uretse igihe naba nduka cyane ni bwo 
nakinyoye nk’umuti atari ikinyobwa. {UB2 241.5} 

Ntabwo mbwiriza abantu ikintu kimwe ngo nkore igihabanye nacyo. Ntabwo nigisha 
abanyumva amategeko y’ubuzima bakwiriye gukurikiza mu gihe njyewe nkora ibihabanye 
n’ibyo. {UB2 241.6} 

Nta kosa rimpama ryo kunywa icyayi icyo ari cyo cyose uretse igikozwe muri timu kandi 
ndamutse nkunda inzoga, icyayi, n’ikawa, sinshobora kunywa ibyo binyobwa bikangura 
umubiri bikawangiza, kubera mpa agaciro ubuzima kandi ngashyigikira gutanga urugero 
rwiza muri ibyo byose. Nshaka kuba icyitegererezo cyo kwirinda no kugirira abandi neza. - 
Ibaruwa 12, 1888 (Yandikiwe umugabura wari ku Nkengero y’Uburengerazuba). {UB2 
241.7} 

Ikawa nk’Umuti.- Ntabwo nigeze nywa igikombe cy’ikawa mbizi mu gihe cy’imyaka 
makumyabiri. Keretse gusa nk’uko nabivuze, nanyweye igikombe cy’ikawa ngifata 
nk’umuti igihe nari ndwaye. Yari ikaze imeneyemo amagi mabisi.-Ibaruwa 20, 1882 
(Yayandikiye incuti ze). {UB2 241.8} 

Umutobe w’imizabibu n’amagi. - Nahawe umucyo ko mwangiza umubiri wanyu 
muwugaburira indyo ituzuye.... Kubura ibyo kurya bikwiriye ni byo byabateye kubabara 
cyane bene ako kageni. Ntabwo mwariye ibyokurya bikenewe byo kubaka imbaraga 
z’umubiri wanyu ufite intege nke. Ntabwo mugomba kwigomwa ibyokurya byiza kandi 
by’ingirakamaro Mujye murya amagi y’inkoko zifite ubuzima bwiza. Mujye muyarya atetse 
cyangwa ari mabisi. Mujye muyavanga mu kinyobwa cyiza kidasembuye mushobora 
kubona. Ibi bazaha umubiri wanyu ibyo ukeneye. Amagi arimo ibyangombwa bifasha mu 
kurwanya uburozi.- Counsels on Diet and Foods, pp. 203, 204 (Bwari ubutumwa 
bwandikiwe Dr. D. H. Kress, 1901). {UB2 242.1} 

Kwemera Ubuvuzi Bugezweho 

Guhabwa amaraso.- Hari ikintu kimwe cyakijije ubuzima. Icyo ni ugufata amaraso 
y’umuntu umwe agahabwa undi; ariko ibi bishobora kugukomerera ndetse ahari 
ntibinashoboke ko wabikora. Icyo nakoraga gusa ni ugutanga inama yo gukoresha ubwo 

buryo. -Medical Ministry, pp. 286, 287 (Ubutumwa bwandikiwe Dr. D. H. Kress). {UB2 
242.2} 

Guhabwa urukingo.79 - [Soma ibiri ku mpera yo hasi y’iyi paji]. {UB2 242.3} 

Kuvurisha imirasire y’urumuri bita X i Loma Linda. - Mu gihe cy’ibyumweru byinshi, 
navurishijwe iyo mirasire bita X kubera igiheri cy’umukara nari ndwaye mu maso. Muri 
rusange navurishijwe ubwo buryo inshuro makumyabiri n’eshatu kandi ibi byageze ku ntego 
bikuraho cya giheri. Nejejwe cyane n’ibi. -Ibaruwa 30, 1911 (Iyi baruwa E. G. White 
yayandikiye umuhungu we J. E. White). {UB2 242.4} 

Igice Cya 31 - Ibiba Ku Muntu Mu Buryo Bwihariye 

Ibyabaye Mu Mizo Ya Mbere Mu Kuvura Umusonga 

Mu itumba ry’umwaka wa 1864, akana kanjye kitwa Willie kafashwe n’umuriro utewe 
n’umusonga mu buryo butunguranye kandi bukomeye. Twari twaramaze gushyingura 
umuhungu wacu w’imfura azize iyi ndwara, kandi twari duhangayikishijwe cyane na Willie 
dutinya ko nawe ashobora gupfa. Twafashe umwanzuro ko tutagomba gutumira umuganga 
ko ahubwo twe ubwacu tumukorera ibyo dushoboye byose dukoresheje amazi kandi 
tukingingira Imana umwana wacu. Twatumiye abantu bake bari bafite kwizera kugira ngo 
baze bafatanye natwe gusenga. Twumvaga dufite icyizere ko Imana iri kumwe natwe kandi 
ko dufite imigisha yayo. {UB2 243.1} 

Ku munsi wakurikiyeho Willie yari arembye cyane. Yaravugaguzwaga. Igihe navuganaga 
nawe, yasaga n’utambona cyangwa ngo anyumve. Umutima we ntiwateraga uko bisanzwe, 
ahubwo wateraga wihuta cyane. Twakomeje kumusabira ku Mana, kandi dukomeza 
gushyira amazi ku mutwe we ndetse dukajya tunakandakanda ku gatuza ke. Bidatinze 
yabaye nk’ugaruye ubwenge nka mbere. Yababaraga cyane mu ruhande rw’iburyo kandi 
ntiyashoboraga kururyamira n’akanya gato. Ubwo buribwe twabworoheje dukoresheje 
gukandisha amazi akonje, tugenda duhindura ubushyuhe bw’amazi dukurikije uko umuriro 
afite umeze. Twarigengeseraga cyane kugira ngo ibiganza bye n’ibirenge bikomeze 
gushyuha. {UB2 243.2} 

Twari twiteze ko ubwo burwayi buzageza ku munsi wa karindwi. Muri icyo gihe 
cy’uburwayi bwe twagize igihe gito cyane cyo kuruhuka, kandi mu ijoro rya kane n’irya 
gatanu byabaye ngombwa ko tumuha abandi ngo bamwiteho. Ku munsi wa gatanu njye 
n’umugabo wanjye twarahangayitse {UB2 243.3} 

cyane. Wa mwana yarutse amaraso kandi arakorora cyane. Umugabo wanjye yatwaye 
umwanya munini asenga. Iryo joro umwana wacu twamweguriye ibiganza by’Imana. Mbere 
yo kuryama umugabo wanjye yasenze isengesho rirerire kandi ashimikiriye. Mu buryo 
butunguranye wa mutwaro wo gusenga yari afite wamuvuyeho,kandi byasaga nk’aho hari 
ijwirivuganye nawe riramubwirariti, “Gendauryame, umwanandamwitaho.” {UB2 243.4} 

Nari nananiwe nabaye nk’umurwayi kandi sinashoboraga gusinzira bitewe no guhangayika 
amasaha menshi. Nananiwe guhumeka neza. Nubwo nari ndyamye mu cyumba kigari, 
narabyutse mfungura urugi maze mpita numva nsubijwemo imbaraga bityo mu kanya gato 
ndasinzira. Narose umuganga w’inararibonye ahagaze iruhande rw’umwana wanjye, areba 
umwuka wose ahumeka ukuboko kumwe kurambitse ku mutima w’umwana naho ukundi 
kuri kumva uko umutima utera. Yaraduhindukiriye aratureba maze aravuga ati, “Kwa 

kumererwa nabi kwarangiye. Amajoro mabi cyane yarangiye. Mu kanya kihuse umwana 
arahaguruka kubera ko adafite ingaruka mbi z’imiti agomba gukira. Imbaraga ikorera mu 
byaremwe yakoze umurimo wayo irinda umubiri ibyawanduza.” Namubwiye uko nacitse 
intege, uko nananiwe guhumeka neza ndetse n’uburyo nasubijwemo intege ubwo 
nakinguraga urugi. {UB2 243.5} 

Yaravuze ati, “Icyagusubijemo intege kirazahura umwana wawe. Akeneye umwuka. 
Watumye agira ubushyuhe bwinshi. Umwuka ushyushye uturuka mu ifuru utera ingorane, 
kandi iyo hataba umwuka winjira unyuze mu myenge y’amadirishya, uriya mwuka uva mu 
ifuru wari kuba uburozi maze ukica abantu. Ubushyuhe bw’ifuru bwica ubushobozi 
bw’umwuka bwo kubeshaho abawuhumeka maze ugaca ibihaha intege. Ibihaha by’umwana 
wawe byaciwe intege n’uko icyumba cyari gishyushye cyane. Abantu barwaye bacibwa 
intege n’indwara kandi bakeneye umwuka wose ubasubizamo imbaraga kugira ngo babashe 
gutuma imyanya y’umubiri ikomeye ishobora guhangana n’uburwayi. Nyamara kandi 
akenshi umwuka n’umucyo bikunze kutemererwa kwinjira mu cyumba cy’abarwayi nk’aho 
ari abanzi gica kandi ari cyo gihe bikenewe cyane.” {UB2 244.1} 

Izi nzozi ndetse n’ibyabaye ku mugabo wanjye byaraduhumurije twembi. Bukeye twabonye 
umwana wacu yamaze ijoro atagohetse. Yasaga n’uwari ufite umuriro mwinshi cyane 
kugeza ku manywa y’ihangu. Hanyuma wa muriro wamushizemo maze amererwa neza 
uretse ko yari afite intege nke. Mu minsi itanu yari amaze arwaye yari yarariye akagati gato 
cyane. Yakize mu buryo bwihuse, kandi yagize ubuzima kurusha uko yari ameze mu myaka 
myinshi yari ishize. Ibi byabaye byatubereye ingirakamaro. -Spiritual Gifts, vol 4, pp. 151- 
153 (1864). {UB2 244.2} 

Gukira Kwa James WhitelO 

Mu myaka myinshi ishize mu 1865, igihe umugabo wanjye yari afite inshingano zikomeye 
i Battle Creek, yatangiye kuremererwa n’akazi. Ubuzima bwe bwagiye buyonga buhoro 
buhoro. Amaherezo yaje gutentebuka rwose mu ntekerezo n’umubiri maze aba atakibasha 
kugira ikintu na kimwe akora. Incuti zanjye zarambwira ziti, ” Madamu White, ntabwo 
umugabo wawe ashobora kubaho.” Niyemeje kumujyana ahantu hameze neza hamufasha 
koroherwa. Mabukwe yarambwiye ati, “Ellen, ugomba gusigara ukita ku muryango wawe.” 
{UB2 244.3} 

Naramusubije nti, “Mubyeyi, sinzemera na gato ko buriya bwenge butagereranywa 
bw’umugabo wanjye buserengetera burundu. Nzakorana n’Imana kandi n’Imana izakorana 
nanjye kugira ngo dukize ubwonko bw’umugabo wanjye.” {UB2 245.1} 

Kugira ngo tubone ibyo kudufasha mu rugendo rwacu, nazinze imikeka myiza (amatapi) 
yanjye maze ndayigurisha.... Amafaranga yavuyemo nayaguze igare ritwikiriye rikururwa 
n’indogobe maze nitegura urugendo, nsasa umufariso matora muri iryo gare kugira ngo 
umugabo wanjye aryameho. Twafashe urugendo twerekeza Wright, i Michgan duherekejwe 
na Willie agahungu kacu kari gafite imyaka cumi n’umwe. {UB2 245.2} 

Igihe twari mu rugendo, Willie yagerageje gushyira mu kanwa k’indogobe ibyuma bifasha 
kuyiyobora ariko aza gusanga atabishoboye. Nabwiye umugabo wanjye nti, ” Shyira 
ukuboko kwawe ku rutugu rwanjye maze uze ushyiremo biriya byuma.” {UB2 245.3} 

Yavuze ko atabishobora. Naramusubije nti, ” Yego wabishobora, haguruka maze uze.” 
Yarabikoze maze abasha gushyira bya byuma mu kanwa k’indogobe. Kuva ubwo yamenye 
ko azabikora n’ubutaha. {UB2 245.4} 

Iteka nakomezaga gutuma umugabo wanjye akora ibintu bito nk’ibyo. Sinari kumwemerera 
gukomeza gutuza ntacyo akora, ahubwo natumye akomeza kujya agira icyo akora. Iyi ni 
gahunda abaganga n’abafasha babo bari bakwiriye gukurikiza mu mavuriro yacu. Muyobore 
abarwayi mugendane intambwe ku ntambwe mutume intekerezo zabo zigira ibyo 
zihugiramo ku buryo batabona igihe cyo gutekereza ku burwayi bwabo. {UB2 245.5} 

Umurimo Ukoreshwa Imbaraga N’ubwenge Warashyigikiwe 

Inshuro nyinshi abavandimwe bacu mu kwizera bazaga kutugisha inama. Ntabwo umugabo 
yashakaga kugira umuntu n’umwe abona. Akenshi iyo abantu benshi bazaga yahitagamo 
kujya mu kindi cyumba. Nyamara akenshi mbere y’uko abona ko hari umuntu waje, 
namuzaniraga umushyitsi dufite maze nkamubwira nti, « Mugabo wanjye, dore 
umuvandimwe mu kwizera uje kutubaza ikibazo kandi kubera ko ushobora kugisubiza neza 
kundusha, ndamukuzaniye. » Birumvikana ko atashoboraga kwicecekera ngo ye kugira icyo 
akora. Yegamaga ku cyumba maze agasubiza ikibazo yabajijwe. Muri ubu buryo ndetse no 
mu bundi bwinshi natumye akoresha intekerezo ze. Iyo ataza gufashwa gukoresha 
intekerezo ze, ziba zaraserengeteye burundu mu gihe gito. {UB2 245.6} 

Buri munsi umugabo wanjye yajyaga kugendagenda hanze y’imihira. Mu muhindo haje 
imvura ikaze ivanze n’amahindu maze yibwira ko adashobora kujya hanze mu mugaru 
n’amahindu. Nasanze umuvandimwe wacu mu kwizera witwa Root maze ndamubwira nti, 
« Root, mbese waba ufite inkweto za bote udakoresha ? » Yaransubije ati, « Yego ». 
Naramubwiye nti, « Nashimishwa n’uko wazintiza muri iki gitondo. » Nambaye izo nkweto 
maze njya gutembera hanze y’imuhira. Nagenze hafi metero magana ane ngenda mu rubura 
rwinshi. Ngarutse nasabye umugabo wanjye kugendagenda. Yavuze ko adashobora kujya 
hanze ikirere kimeze gityo. Naramusubije nti, « Ni byo, wabishobora, rwose washobora 

kunyura aho nanyuze.» Yari umugabo wubaha abagore cyane maze abonye aho nanyuze 
atekereza ko niba umugore ashobora kugenda muri urwo rubura, nawe arabishobora. Icyo 
gitondo, yakoze urugendo rwe nk’uko bisanzwe. {UB2 245.7} 

Mu itumba ahariho ibiti byera imbuto byagombaga kubagarirwa kandi hari n’ubusitani 
bwagombaga gukorwa. Nabwiye umuhungu wacu nti, {UB2 246.1} 

« Willie, ndagusabye ugure amasuka atatu na rato [“rato” ni kimwe mu bikoresho 
byifashishwa mu buhinzi] eshatu. Ubyiteho ugure bitatu bitatu kuri buri bwoko. » Igihe 
yabinzaniraga , namubwiye gufata isuka imwe na se akamuha indi. Umugabo wanjye 
yashatse kwanga ariko afata isuka imwe. Nanjye nafashe indi maze dutangira gukora, kandi 
n’ubwo ibiganza byanjye byarwaye amabavu narabikoresheje ndahinga. Ntabwo umugabo 
wanjye yashoboraga gukora byinshi, ariko yashyigikiye ibitekerezo byacu. Uburyo nk’ubwo 
nibwo nakoresheje maze ngerageza gukorana n’Imana mu gutuma umugabo wanjye 
agarukana amagara mazima. Mbega uburyo Uhoraho yaduhaye umugisha! {UB2 246.2} 

Igihe cyose iyo ngiye ntwaye imodoka njyana n’umugabo wanjye. Kandi igihe najyaga 
kubwiriza ahantu aho ari ho hose najyanaga nawe. Nagiraga amateraniro ahoraho agenda 
akurikirana. Sinashoboraga kumwemerera kujya kwicara mu ntebe igihe nabwirizaga. 
Amaherezo nyuma y’amezi menshi naramubwiye nti, « Noneho mugabo wanjye, uyu munsi 
urajya kwicara mu ntebe y’umubwiriza.” Ntiyashakaga kuhajya ariko sinamwemereye. 
Naramufashe turazamukana tujyana muri iyo ntebe. Uwo munsi yabwirije abantu. Nubwo 
inzu yaberagamo amateraniro yari yuzuye abatizera, sinashoboraga kwihangana igice 
cy’isaha ntasheshe amarira. Umutima wanjye wabaga wasabwe n’ibyishimo no gushima. 
Nari nzi ko insinzi yagezweho. {UB2 246.3} 

Kugororerwa Kubera Umwete Udatezuka 

Nyuma y’amezi cumi n’umunani yo gukorana n’Imana ubudatuza mu muhati wo gutuma 
umugabo wanjye asubirana amagara mazima, namugaruye imuhira. Igihe namushyikirizaga 
ababyeyi be naravuze nti, {UB2 246.4} 

«Data na we Mama, dore umuhungu wanyu.» {UB2 246.5} 

Mabukwe yaravuze ati, “Ellen, nta wundi ufite ukwiriye gushima uretse Imana nawe 
ubwawe kubera uku gukira gutangaje. Imbaraga zanyu zarabikoze.” {UB2 246.6} 

Nyuma yo gukira kwe, umugabo wanjye yamaze imyaka myinshi kandi muri icyo gihe 
yakoze umurimo mwiza cyane wo mu mibereho ye. Mbese iyo myaka yiyongeyeho yo kuba 
ingirakamaro ntiyabaye inshumbushanyo yaya mezi cumi n’umunani yo kumwitaho mu 
buryo bukomeye? {UB2 246.7} 

Nababwiye muri make iyi nkuru y’ibyambayeho ku giti cyanjye kugira ngo mbereke ko hari 
ibyo nzi ku byerekeye gukoresha uburyo kamere mu kuzahura abarwayi. Imana izakorera 
ibitangaje umuntu wese muri twe niba dukora twizeye, tugakora twiringiye ko igihe 
dukorana nayo iba yiteguye gukora uruhare rwayo. Ndifuza gukora icyo nshoboye cyose 
kugira ngo nyobore abavandimwe banjye mu kwizera bakurikire inzira yo gushyira mu 
gaciro kugira ngo imihati yabo ibashe kugera ku ntego. Abantu benshi bari mu bituro 
bagombye kuba uyu munsi bakiriho iyo baba barakoranye n’Imana. Nimutyo nkuko Imana 
ishaka tube abagabo n’abagore bashyira mu gaciro. -Manuscript 50, 1902. {UB2 247.1} 

Umugabane Wa Munani - Inama Rusange 
Ijambo Ry’ibanze 

Iteka ryose inama z’Umwuka w’ubuhanuzi ni ingirakamaro. Mu byo Ellen White yanditse 
dusangamo inama n’amabwiriza bivuga hafi kuri buri gice cyose cy’imibereho ya Gikristo 
n’ibyo abantu banyuramo muri iyo mibereho. Nubwo amabwiriza menshi yatanzwe avugwa 
mu Bihamya no mu bindi bitabo bya Ellen G. White, ishakiro rishya ry’ibitabo 
bitagisohorwa ubu ndetse n’iry’inyandiko zandikishijwe intoki zitarasohorwa mu bitabo 
ryagaragaje ingingo zirimo inama mu mirongo imwe n’imwe. Muri iki gihe izo nama 
zigenda ziba ingirakamaro cyane bijyanye n’uko ibintu bishya kandi bikomeye bigenda 
bibaho. Izo ngingo zizagira icyo zongera mu buryo bufatika ku mutungo w’amabwiriza 
Abadiventisiti b’Umunsi wa Karindwi bafite ubu. {UB2 247.2} 

Nk’urugero twatanga ni amagambo atarashyizwe mu gitabo yavuzwe mbere ku kibazo cyo 
gusinziriza abarwayi. Mu bigo bimwe by’ubuvuzi uko gusinziriza abarwayi bifatwa 
nk’uburyo bwiza bwo kuvura. Inama zihariye kandi zumvikana Ellen G. White yatanze ku 
byerekeye gukoresha gusinziriza mu gihe cyo kuvura abarwayi ndetse n’ingorane zo 
gukoresha ubwo buryo, ibyo byose ni ingirakamaro cyane muri iki gihe. {UB2 247.3} 

Uyu mugabane w’iki gitabo usoresha inama zirarikira Abadiventisiti b’Umunsi wa karindwi 
kuzirikana agaciro ko kubaka ingo zabo ahantu h’icyaro. Izo nama zakuwe mu zindi 
nyandiko zitari ibitabo byashyizwe ku mugaragaro, nyamara zaravuzwe mbere mu gatabo 
gato kiswe Imibereho yo mu cyaro [Country Living] gashimangira cyane akamaro ko 
kugendana ubwitonzi n’ubushishozi mu guhitamo aho umuntu akwiriye gutura mu cyaro 
ndetse n’ahitaruye imijyi ituwe cyane. Izo nama zigaragara muri iki gitabo kandi zibasha 
kwifashishwa. {UB2 247.4} 

Abashinzwe Kurinda Inyandiko Za Ellen G. White. 

Igice Cya 32 - Inyifato Ikwiriye Mu Gihe Cyo Gusenga 


Nakiriye amabaruwa menshi ambaza ku byerekeye inyifato umuntu akwiriye kugira igihe 
asenga Umwami w’ijuru n’isi. Ni hehe abavandimwe bacu mu kwizera bakuye igitekerezo 
ko bakwiriye guhagarara igihe basenga Imana? Umuntu umwe wari warigiye i Battle Creek 
imyaka itanu yasabwe gusenga mbere y’uko mushiki wacu Ellen G. White abwiriza abantu. 
Nyamara igihe namwitegerezaga ahagaze yemye ubwo yari hafi kubumbura akanwa ke ngo 
asenge Imana, umutima wanjye wangurumaniyemo kugira ngo mucyahe ku mugaragaro. 
Namuhamagaye mu izina rye maze ndavuga nti, “Pfukama.” Iyo ni yo nyifato ikwiriye igihe 
cyose. {UB2 248.1} 

“Atandukana na bo umwanya ungana n’ahaterwa ibuye, arapfukama arasenga” (Luka 
22:41). {UB2 248.2} 

“Petero abaheza bose, arapfukama arasenga, ahindukirira intumbi ati, ‘Tabita haguruka.’ 
Arambura amaso abonye Petero arabyuka aricara ” (Ibyakozwe n’Intumwa 9:40). {UB2 
248.3} 

“Bakimutera amabuye arambaza aravuga ati, ‘Mwami Yesu, akira mwuka wanjye.’ 
Arapfukama avuga ijwi rirenga ati, ‘Mwami, ntubabareho iki cyaha.’ Amaze kuvuga atyo 
arasinzira” (Ibyakozwe n’Intumwa 7:59, 60). {UB2 248.4} 

“Amaze kuvuga atyo, arapfukama asengana nabo bose” (Ibyakozwe n’Intumwa 20:36). 
{UB2 248.5} 

“Tumaze iyo minsi tuvayo turagenda, bose baduhererekanya n’abagore n’abana baturenza 
umududgudu, dupfukama mu kibaya cy’inyanja turasenga” (Ibyakozwe n’Intumwa 21:5). 
{UB2 248.6} 

“Ituro rya nimugoroba rituwe mpaguruka aho nari ndi nibabaje, umwambaro wanjye 
n’umwitero byari bishishimutse, mperako nkubita amavi hasi ntegera Uwiteka Imana yanjye 
ibiganza ndavuga nti, ‘Ayi!! {UB2 248.7} 

Mana yanjye, nkozwe n’isoni mu maso hanjye haratugengeza bimbuza kukuburiraho amaso. 
Mana yanjye kuko ibicumuro byacu bigwiriye, bikaturengerana, dutsinzwe n’imanza 
nyinshi zarundanyijwe zikagera mu ijuru’” (Ezira 9:5, 6). {UB2 248.8} 

“Nimuze tumuramye twunamye, dupfukamire Uwiteka Umuremyi wacu” (Zaburi 95:6). 
{UB2 248.9} 

“Ni cyo gituma mpfukamira Se w’Umwami wacu Yesu Kristo” (Abefeso 3:14). Niba 
umutima w’umuntu witeguye kwakira, iki gice kizaba icyigisho cy’ingenzi dushobora 
kwiga. {UB2 248.10} 

Inyifato ikwiriye igihe umuntu asenga Imana ni ugupfukama. Abasore batatu 
b’Abaheburayo bari baratwawe ari imbohe i Babuloni basabwe gukora iki gikorwa.... 
Nyamara igikorwa nk’icyo cyagaragazaga icyubahiro kigomba guhabwa Imana yonyine yo 
Mwami ukomeye utegeka isi, Umutegetsi w’ibyaremwe byose. Abo Baheburayo batatu 
banze guha icyubahiro nk’icyo ikigirwamana icyo ari cyo cyose nubwo cyaba kigizwe 
n’izahabu nziza. Iyo babigenza batyo, mu migambi yose, bari kuba bapfukamiye umwami 
w’i Babuloni. Kubera kwanga ibyo umwami yari yategetse babonye igihano, kandi 
bajugunywe mu itanura rigurumana. Nyamara Kisto ubwe yariyiziye agendana nabo muri 
uwo muriro maze ntibagira icyo baba. {UB2 248.11} 

Haba mu ruhame cyangwa mu rwiherero, ni inshingano yacu gupfukamisha amavi yacu 
imbere y’Imana igihe tuyibwira ibyifuzo byacu. Iki gikorwa kigaragaza ko tugengwa 
n’Imana. {UB2 249.1} 

Igihe cyo kwegurira Imana ingoro yayo y’i Yerusalemu, Salomo yahagaze arebaurutambiro. 
Mu rugo rw’iyo ngoro harimo uruhimbi rukozwe mu muringa rwo guhagararaho, kandi 
Salomo amaze kuruzamuka yarahagaze, azamura ibiganza bye abitunga mu ijuru maze aha 
umugisha iteraniro rinini ry’Abisiraheli, nuko iteraniro ryose ry’Abisiraheli 
rirahaguruka. {UB2 249.2} 

“Salomo yari yarakoresheje uruhimbi mu muringa rungana na metero ebyiri n’igice 
z’uburebure, na metero ebyiri n’igice z’ubugari, na metero imwe n’igice z’ubuhagarike, 
barushyira mu rugo rw’Ingoro. Nuko Salomo ararwurira apfukama imbere y’ikoraniro ryose 
ry’Abisiraheli, arambura amaboko ayerekeje hejuru” 2A mateka 6:13. {UB2 249.3} 

Isengesho rirerire yasenze ryari rikwiranye n’icyo gihe barimo. Yari yarihumekewe 
n’Imana, ryari ryuje impuhwe zivanze no kwicisha bugufi gukomeye. {UB2 249.4} 

Kwiyiringira Birenze Urugero 

Mvuze aya masomo atanga ubuhamya mbaza nti, “Ni hehe umuvandimwe wacu H yakuye 
uburere afite?” -Ni i Battle Creek. Mbese urebye umucyo Imana yahaye ubwoko bwayo ku 
byerekeye kwicisha bugufi, bishoboka ko abagabura, abayobozi b’amashuri yacu n’abarezi 
mu mvugo yabo n’urugero batanga bigisha urubyiruko guhagarara bemye igihe basenga 
nk’uko Abafarisayo babigenzaga? Mbese ibi ntitwabifata ko bumva bihagije kandi ari 
ingirakamaro? Mbese iyi mico ikwiye kwemerwa. {UB2 249.5} 

“Uyu mugani yawuciriye abiyiringira ubwabo ko bakiranuka, bagahinyura abandi bose. Ati, 
‘Abantu babiri bazamutse bajya mu rusengero gusenga, umwe yari Umufarisayo undi ari 
umukoresha w’ikoro. Umufarisayo arahagarara, asengera mu mutima we ati, ‘Mana 
ndagushimiye yuko ntameze nk’abandi b’abanyazi n’abakiranirwa n’abasambanyi, 
cyangwa ndetse n’uyu mukoresha w’ikoro. Mu minsi irindwi hose niyiriza ubusa kabiri, 
ntanga kimwe mu icumi mu byo nungutse byose’” (Luka 18:9-12). Zirikana ko Umufarisayo 
wigiraga intungane ari we utaricishaga bugufi kandi utarubahaga Imana; ahubwo yahagaze 
mu bwirasi bwe bwo kumva yihagije maze abwira Imana ibikorwa bye byiza. “Umufarisayo 
arahagarara, asengera mu mutima we” (Luka 18:11); kandi isengesho rye ntiryarenze 
igihagararo cye. {UB2 249.6} 

“Naho uwo mukoresha w’ikoro ahagarara kure, ntiyahangara no kubura amaso ngo arebe 
mu ijuru, ahubwo yikubita mu gituza ati, ‘Mana, mbabarira kuko ndi umunyabyaha. ’ 
Ndababwira yuko uwo muntu yamanutse ajya iwe, ari we utsindishirijwe kuruta wa wundi, 
kuko uwishyira hejuru azacishwa bugufi, ariko uwicisha bugufi azashyirwa hejuru” (Luka 
18:13, 14). {UB2 250.1} 

Twiringira ko igihe bene data begera Imana imwe rukumbi nyakuri kandi ihoraho 
bazagaragaza kwicisha bugufi no kubaha bigeze ku rugero nk’urwo abapagani bagaragariza 
ibigirwamana byabo. Nibitaba bityo abo bapagani bazaducira urubanza ku munsi 
w’amateka. Ndashaka kubwira abantu bose bigisha mu mashuri yacu. Bagabo namwe 
bagore, ntimugasuzugure Imana kubera kuticisha bugufi kwanyu no kwishyira hejuru. 
Ntimukigere muhagarara mu bufarisayo bwanyu ngo musenge Imana. Ntimwiringire 
imbaraga zanyu bwite. Ntimukazishingikirizeho; ahubwo akenshi mujye mupfukama 
imbere y’Imana maze muyiramye. {UB2 250.2} 

Ku Mavi Mupfukamye 

Kandi nimuterana kugira ngo muramye Imana, muzirikane kandi mupfukame imbere yayo. 
Nimureke iki gikorwa kigaragaze ko umutima wose, umubiri n’umwuka byose byumvira 
Mwuka w’ukuri. Ni nde wasomye Ijambo ry’Imana abyitondeye ngo akuremo ingero 
n’amabwiriza ku byerekeye iyi ngingo? Ni ba nde dukwiriye kwiringira tukabagira abarezi 
mu mashuri yacu muri Amerika no mu bihugu by’amahanga? Mbese nyuma y’imyaka 
myinshi yo kwiga abanyeshuri bazasubira mu bihugu byabo bafite ibitekerezo bigoretse ku 
byerekeye icyubahiro n’ikuzo bikwiriye guhabwa Imana, kandi bakumva nta nshingano 
bafite yo kubaha abageze mu za bukuru, abantu bafite ubunararibonye, abagaragu 
batoranyijwe n’Imana bamaze hafi imyaka yose yo kubaho kwabo bakora umurimo 
w’Imana? Ndagira inama abiga muri Amerika cyangwa ahandi aho ari ho hose nti, 
‘Ntimukakire umwuka wo kutubaha. Mumenye neza ko musobanukiwe uburere mukeneye 

kugira ngo mushobore kwigisha abandi kugira imico ikwiye izabasha gutsinda ikigeragezo 
kiri hafi kugera ku batuye isi bose. Mukomeze kwifatanya n’Abakristo b’indakemwa. 
Ntimugahitemo abarimu cyangwa abanyeshuri biyoberanya, ahubwo muhitemo abafite 
ubutungane bwimbitse, abantu bafite umwuka w’ubwenge mu byerekeye Imana.’ {UB2 
250.3} 

Turiho mu bihe bishishana. Abadiventisiti b’umunsi wa karindwi bavuga ko ari ubwoko 
bw’Imana bwumvira amategeko; nyamara bagenda batakaza umwuka wabo wo kuramya. 
Uyu mwuka wo kubaha Imana wigisha abantu uburyo bakwiriye kwegera Umuremyi wabo 
bafite ubutungane no kwiyoroshya mu kwizera, nyamara atari ukwiyizera ubwabo ahubwo 
bizera Umuhuza wabo n’Imana. Muri ubwo buryo umuntu akomezwa mu byo yanyuramo 
uko byaba bimeze kose. Umuntu akwiriye kuza agapfukama, yiringiye guhabwa ubuntu, 
akaza asaba yegereye intebe y’ubuntu. Uko buri munsi yakira ubuntu buva mu biganza 
by’Imana, mu mutima we ahora ashima kandi abigaragariza mu magambo yo gushima no 
guhimbaza kubw’ineza yagiriwe atayikwiriye. Abamarayika bagiye barinda inzira 
anyuramo mu mibereho ye yose, kandi ntabwo yigeze abona imitego myinshi yarokowe. 
Kubw’uku kurindwa no kwitabwaho n’amaso atigera agoheka kandi ngo asinzire, muri buri 
sengesho asenga umuntu agomba kuzirikana umurimo Imana imukorera. {UB2 251.1} 

Mu mibereho yabo y’impezamajyo no mu byo kakenera buri munsi abantu bose bari 
bakwiriye kwishingikiriza ku Mana. Bakwiriye gukomeza kwicisha bugufi, bakaba maso 
kandi basenga. Gusingiza no gushima bikwiriye guturuka imbere mu mutima byuzuye 
gushima n’urukundo nyakuri umuntu akunda Imana. {UB2 251.2} 

Abantu bakwiriye gusingiza Imana isumba byose bari mu iteraniro no mu mbaga 
y’abagenda batunganye. Abantu bose bazirikana umubano muzima bafitanye n’Imana 
bakwiriye guhagarara imbere y’Uwiteka bamuhamya, bavuga urukundo, imbabazi 
n’ubugwaneza by’Imana. Nimureke amagambo avuzwe avuganwe ukuri, abe yoroheje, 
avuye ku mutima, yuzuye ubwenge, umutima ugurumana urukundo rw’Imana, iminwa 
yereshejwe ikuzo ry’Imana atari ukugira ngo amenyekanishe imbabazi z’Imana gusa 
ahubwo ari no kugira ngo ayibere umuhamya ahantu hose. Abatuye isi bagomba kumenya 
ko Uhoraho ari Imana nyakuri yonyine kandi nzima. {UB2 251.3} 

Hakwiriye kubaho ubwenge bw’uburyo bwo kwegera Imana mu kwiyoroshya no kuyubaha 
bijyana n’urukundo rwo kuramya. Kubaha Umuremyi wacu bigenda birushaho kubura, 
kandi kwirengagiza gukomera kwe n’icyubahiro cye birushaho kwiyongera. Nyamara 
Imana ivugana natwe muri iyi minsi ya nyuma. Twumva ijwi ryayo mu mugaru no mu nkuba 
zihinda. Twumva ibiza yemera ku bibaho mu bishyitsi, mu gusandara kw’amazi ndetse no 
ku bindi birimbura ibintu byose bigenda imbere yabyo. Twumva iby’amato arohama mu 

nyanja ihorera. Rimwe na rimwe Imana ibwira imiryango yanze kuyimenya ibinyujije mu 
muyaga wa serwakira n’ishuheri, rimwe na rimwe ikavugana nayo imbona nkubone nk’uko 
yavuganye na Mose. Na none kandi yongorera urukundo rwayo umwana muto uyiringira 
ndetse n’umukambwe. Bityo umunyabwenge wo ku isi agira ubwenge iyo yitegereje 
ibitabonwa. {UB2 251.4} 

Igihe ijwi rituje ryakurikiye umuyaga w’ishuheri na serwakira yanyeganyeje ibitare 
ryumvikanye, nimutyo abantu bose bipfuke mu maso kuko Imana iri hafi. Nimutyo bihishe 
muri Yesu Kristo kuko ari we bwihisho bwabo. Umututu mu rutare uhishwa n’ikiganza cye 
cyatewemo imisumari mu gihe umushaka yicishije bugufi amutegereza yunamye ngo yumve 
ibyo Uhoraho abwira umugaragu we.- Manuscript 84b, 1897. {UB2 251.5} 

Nta Hantu Hadakwiriye Gusengerwa 

Nta gihe cyangwa ahantu bidakwiriye ko umuntu yabwira Imana ibyifuzo bye....Haba mu 
mbaga y’abantu mu nzira, kaba mu iguriro, dushobora kubwira Imana ibyifuzo byacu, kandi 
tugasaba kuyoborwa nayo nk’uko Nehemiya yabikoze ubwo yasabaga ari imbere y’umwami 
Aritazerusi. -Step to Christ (Pocket ed.), p. 99. {UB2 252.1} 

Dushobora kuvugana na Yesu igihe tugenda mu nzira, kandi aravuga ati, ‘Ndi iburyo 
bwawe.’ Dukwiriye gusabana n’Imana mu mitima yacu; kandi dukwiriye kugendana na 
Kristo. Igihe dukora imirimo yacu ya buri munsi, dukwiriye gusohora icyifuzo cy’umutima 
wacu kitumvwa n’umuntu uwo ari we wese; nyamara ntabwo iryo jambo ryayisoba cyangwa 
ngo rizimire. Nta kintu gishobora guhaza icyifuzo cy’umutima. Icyo cyifuzo kiratumbagira 
kikarenga urusaku rwo mu nzira n’urw’ibyuma bisakuza. Imana niyo tuba tubwira kandi 
isengesho ryacu rirumvwa. -Gospel Workers, p. 258. {UB2 252.2} 

Ntabwo igihe cyose ari ngombwa gupfukama kugira ngo usenge. Imenyereze kuvugana 
n’Umukiza igihe uri wenyine, igihe ugenda n’igihe uhugiye mu mirimo yawe ya buri munsi. 
-The Ministry of Healing, pp. 510, 511. {UB2 252.3} 

Igice Cya 33 - “Ntukagire Izindi Mana Mu Maso Yanjye” 


Buri mwana w’Imana nyakuri wese azashungurwa nk’uko bashungura ingano, kandi mu 
gikorwa cyo gushungura buri binezeza byose byabase umuntu bigateshura umutima ku 
Mana bigomba gukurwaho. Mu miryango myinshi ububiko, ibitereko n’ameza byuzuye 
imitako n’amashusho. Ibitabo bibikwamo amatbto byuzuye amafoto y’umuryango n’incuti 
zawo bishyirwa aho abashyitsi bazagira ubwuzu bwo kubireba. Bityo intekerezo zari 
zikwiriye kwerekezwa ku Mana no ku by’ijuru zerekezwa ku bintu bisanzwe. Mbese ubu 
ntabwo ari uburyo bumwe bwo kuramya ibigirwamana? Mbese amafaranga yabitanzweho 
ntiyari akwiriye gukoreshwa guhesha umugisha inyokomuntu, agahembura abababaye, 
akambika abambaye ubusa kandi akagaburira abashonji? Mbese ntiyari akwiriye gushyirwa 
mu mutungo w’Imana kugira ngo ateze imbere umurimo wayo kandi yubake ubwami bwayo 
muisi? {UB2 253.1} 

Iki kibazo kirakomeye cyane kandi murakibajijwe kugira ngo mutandukane n’icyaha cyo 
kuramya ibigirwamana. Mwagira umugisha mu mitima yanyu muramutse mwumviye 
ijambo ryavuzwe n’Uwera wa Isiraheli agira ati, “Ntukagire izindi mana mu maso yanjye” 
(Kuva 20:3). Abantu benshi bari kwishyiriraho ibibahangayikisha bitari ngombwa batakaza 
igihe n’intekerezo ku mitako itari ngombwa yuzuye amazu yabo. Hakenewe imbaraga 
y’Imana kugira ngo ibakangure bave muri uku gutwarwa kubera ko mu migambi yako yose 
ari uburyo bwo kuramya ibigirwamana. {UB2 253.2} 

Ugenzura umutima ashaka kurokora ubwoko bwe mu buryo ubwo ari bwo bwose bwo 
kuramya ibigirwamana. Nimutyo Ijambo ry’Imana, igitabo cyahawe umugisha cyubaka 
imibereho abe ari cyo kijya ku meza ubu yuzuye imitako idafite akamaro. Nimukoreshe 
amafaranga yanyu mugura ibitabo bizifashishwa mu kumurikira ubwenge ku byerekeye 
ukuri kw’iki gihe. Igihe mutakaza mwimura kandi muhanagura imitako y’ubwoko bwinshi 
yo mu mazu yanyu, nimugikoreshe mwandikira incuti zanyu imirongo mike, mwohereza 
impapuro cyangwa udutabo duto ku umuntu waba utazi ukuri. Nimufete Ijambo ry’Imana 
nk’ubutunzi bw’ubwenge n’urukundo bitagira iherezo. Iki ni igitabo cyerekana inzira igana 
mu ijura. Kitwereka Umukiza ubabarira ibyaha kitubwira kiti, “Dore Ntama w’Imana 
ukuraho ibyaha by’abari mu isi” (Yohana 1:29). {UB2 253.3} 

Iyaba mwasomaga Ibyanditswe byera mufite imitima isenga n’umwuka wo kwiyegurira 
Imana! Iyaba mwagenzuraga imitima yanyu mwifashishije itara ryaka, maze mukavumbura 
kandi mugaca urudodo rukomeye rubaziritse ku ngeso z’ab’isi ziteshura intekerezo ku 
Mana! Nimusabe Imana ibereke imikorere yose itwara ibitekerezo byanyu n’urukundo 
rwanyu bikayivaho. Imana yahaye umuntu amategeko yayo yera ngo abe igipimo cy’imico 

ye. Hifashishijwe aya mategeko, mushobora kubona no gutsinda inenge yose iri mu mico 
yanyu. Mushobora kwitandukanya n’ikigirwamana cyose kandi mukifatanya n’intebe 
y’ubwami y’Imana mukoresheje umunyururu w’izahabu w’ubuntu n’ukuri. -The Review 
and Herald, May 14, 1901. {UB2 253.4} 

Umuburo Werekeye Imyanya Y’icyubahiro 

Hariho abantu bamwe bari bafite ubushobozi bwo kunganira itorero, nyamara bari bakeneye 
kubanza bashyira imitima yabo kuri gahunda. Bamwe bagiye bazana ibipimo by’ibinyoma, 
kandi bagiye bagira ibitekerezo byabo n’ibyo bazi urugerongenderwaho, bagatubura ingingo 
zoroheje maze bakazigira ibipimo by’ubuyoboke bwa Gikristo bityo bakikoreza abandi 
imitwaro iremereye. Muri ubwo buryo ni bwo umwuka wo kunenga, gushaka amakosa ku 
bandi no kwirema ibice waje, kandi wakomerekeje itorero cyane. Bityo abatizera beretswe 
isura ko Abadiventisiti bubahiriza Isabato ari itsinda ry’abaka n’abahezanguni, kandi ko 
kwizera kwabo kudasanzwe kwabahinduye abantu batagira impuhwe, badakundana ndetse 
batari Abakristo mu mico. Muri ubwo buryo imikorere y’abahezanguni bake yabujije 
imbaraga y’ukuri kugera ku bantu. {UB2 254.1} 

Bamwe bashyiraga imbere ikibazo cy’imyambarire, bagahinyura imyambaro abandi 
bambara kandi bakaba biteguye guciraho iteka umuntu wese utarakoraga ibihuje 
n’ibitekerezo byabo. Bamwe baciraho iteka amafoto bavuga ko abuzanyijwe n’itegeko rya 
kabiri, kandi bakavuga ko ikintu cyose kimeze gityo gikwiriye gukurwaho. {UB2 254.2} 

Abo bantu batava ku izima nta kindi kintu bashobora kubona uretse gushimangira ikintu 
kimwe kiba mu ntekerezo zabo. Mu myaka myinshi yashize, twahanganye n’umwuka 
nk’uyu n’imikorere nk’iyi. Hahagurutse abantu bavuga ko boherejwe bahawe ubutumwa 
buciraho iteka amafoto kandi basaba ko ikintu cyose kimeze gityo gikwiriye gukurwaho. 
Barakabije kugeza ubwo baciraho iteka n’amasaha manini ashushanyijweho. {UB2 254.3} 

Dusoma muri Bibiliya ko hariho abantu bafite imitekerereze myiza kandi hariho n’abagira 
imitekerereze mibi. Hari bamwe bakabya muri byose bagatuma Ubukristo buba umutwaro 
nk’uko Abayahudi bari baragenje kubahiriza Isabato. Imiburo Yesu yahaye abanditsi 
n’Abafarisayo ireba n’iri tsinda ry’abantu: “Ariko muzabona ishyano Bafarisayo, kuko 
mutanga kimwe mu icumi cy’isogi na nyiragasogereza n’imboga zose, mukirengagiza 
gukiranuka no gukunda Imana!” (Luka 11:42). Umuntu umwe w’umwaka ufite umwuka wo 
kwikakaza n’ibitekerezo bitava ku izima, azaremerera intekerezo z’abashaka kuba 
intungane kandi azateza ingorane ikomeye. Itorero rikeneye kwezwaho ibyo byose. {UB2 
254.4} 

Amashusho Yakoreshejwe N’Imana 


Itegeko rya kabiri ribuzanya kuramya ibishushanyo, nyamara Imana ubwayo yakoresheje 
amashusho n’ibimenyetso kugira ngo ihe abahanuzi bayo ibyigisho yifuzaga ko bazabwira 
ubwoko bwayo, kandi muri ubwo buryo izo nyigisho zari kumvikana neza kurusha igihe 
zari gutangwa mu bundi buryo. Imana yavuganye n’intekerezo binyuze mu kurebesha 
amaso. Amateka y’ubuhanuzi yeretswe Daniyeli na Yohana binyuze mu bishushanyo 
cyangwa ibimenyetso kandi ibyo bishushanyo byagombaga kugaragazwa neza mu nyandiko 
kugira ngo umuntu usoma abashe gusobanukirwa. {UB2 255.1} 

Ni iby’ukuri ko hari amafaranga menshi akoreshwa ku mashusho kandi ko atari ibintu bike 
byari bikwiriye kujya mu mutungo w’Imana nyamara bigahabwa umunyabukorikori. Ariko 
akaga kazaba ku itorero gaturutse ku mikorere y’aba bahezanguni karakomeye cyane kuruta 
ibyo bagerageza gukosora. Rimwe na rimwe kuvuga aho itandukaniro riri, cyangwa se aho 
gukora amashusho bihinduka icyaha bijya biba ikibazo gikomeye. Nyamara abakunda 
Imana kandi bakifuza gukurikiza amategeko yayo n’imitima yabo, bazayoborwa nayo. 
Ntabwo Imana izabemerera kwishingikiriza ku ntekerezo z’undi muntu. Umuntu wemera 
ibitekerezo byose n’imyumvire by’abantu badafite intekerezo zitunganye azagwa mu rujijo 
n’urungabangabo. Ni umugambi wa Satani guteshura intekerezo z’abantu ku butumwa bwa 
marayika wa gatatu maze zikarangamira ibibazo kugira ngo intekerezo n’imitima 
byagombye gukurira mu buntu no kumenya ukuri bisigingire kandi bicike intege bityo be 
kubasha guhesha Imana ikuzo.- Historical Sketches of the Foreign Mission of the Seventh- 
day Adventists, pp.211, 212. {UB2 255.2} 

Igice Cya 34 - Umurimo W’ingirakamaro Uruta Imikino911 


Nimwigishe abagabo n’abagore kurera abana babo babarinda imikorere y’uburiganya kandi 
igezweho, babigishe kuba ingirakamaro. Abakobwa bakwiriye kwigishwa naba nyina 
gukora umurimo w’ingirakamaro, atari imirimo yo mu rugo gusa ahubwo n’ikorerwa 
inyuma y’urugo. Ku kigero cy’ubukuru runaka, ababyeyi b’abagore bakwiriye kandi 
kwigisha abahungu gukora ibintu by’ingirakamaro haba imuhira cyangwa ahandi. {UB2 
256.1} 

Hariho ibintu byinshi by’ingenzi kandi by’ingirakamaro bigomba gukorwa muri iyi si yacu 
byatuma bitaba ngombwa ko abantu bishimisha mu bitagira umumaro. Ubwonko, amagufwa 
n’imihore bizagira gukomera n’imbaraga igihe nbikoreshwa hari ikigamijwe, umuntu 
atekereza cyane mu buryo bwiza no gutegura imigambi izatoza urubyiruko gukuza 
ubushobozi bw’ubwenge n’imbaraga z’ingingo z’umubiri, ari byo bizakoresha impano 
bahawe n’Imana bakwiriye kuyiheshesha ikuzo. {UB2 256.2} 

Ibi byasobanuriwe mu buryo bwimvikana mbere yo kubaho kw’ibigo byacu by’ubuvuzi 
n’amashuri yacu nk’impamvu ikomeye ikwiriye gutuma bishingwa. Nyamara nk’uko byari 
bimeze mu minsi ya Nowa na Loti, ni nako bimeze muri iki gihe cyacu. Abantu bavumbuye 
ibintu byinshi kandi batandukiriye cyane imigambi y’Imana n’inzira zayo. {UB2 256.3} 

Ingorane Ziri Mu Mikino 

Ntabwo ndwanya imyitozo yoroheje yo gukina umupira; nyamara uyu mukino n’ubwo 
woroheje ushobora gukorwa birengeje urugero. Iteka nterwa ubwoba n’ingaruka zikurikira 
uko kwinezeza. Bijyana ku gusesagura umutungo wari ukwiriye gukoreshwa mu kugeza 
umucyo w’ukuri ku bantu barimbuka bari kure ya Kristo. Kwinezeza no gusesagura 
umutungo kugira ngo umuntu yishimishe, ari byo biyobora buhoro buhoro ku kwihimbaza, 
kandi no kwigisha abantu iyo mikino kugira ngo abantu binezeze, ibyo bibyara gukunda no 
gutwarwa n’ibyo bintu bidakwiriye mu kuboneza imico ya Gikristo. {UB2 256.4} 

Ntabwo uburyo urwo rubyiruko rwigishijwe ku ishuri burangwamo imico y’ijuru. Ntabwo 
buha ubwenge imbaraga. Ntabwo butunganya kandi ngo buboneze imico. Hari imirunga 
ifatanya imico n’imikorere y’ab’isi, kandi abakora iyo mikino baratwarwa ku buryo mu ijuru 
bafatwa ko bakunda ibibanezeza aho gukunda Imana. Aho kugira ngo ubwenge bugire 
imbaraga zo gukora umurimo mwiza kurushaho nk’abanyeshuri, kandi ngo babe Abakristo 
bujuje ibyangombwa byo gukora inshingano za Gikristo, gukina iyo mikino byuzuza 
ubwonko bwabo ibitekerezo birangaza intekerezo zabo zigateshurwa ibyo bigishwa. {UB2 
256.5} 

Uburyo Burushijeho Kuba Bwiza 

Izo mbaraga zikoresha intekerezo n’imihore y’umubiri zikwiriye kuvumbura uburyo 
n’inzira byo gukora umurimo wo mu rwego rwo hejuru haba mu gukora umurimo 
w’ivugabutumwa watuma urubyiruko ruba abakozi bakorana n’Imana ndetse byaba no 
kurutoza kuba ingirakamaro cyane muri ubu buzima bakora umurimo w’ingirakamaro kuko 
iryo ari ryo shami ry’ingenzi cyane mu burezi. {UB2 257.1} 

Hariho uburyo bwinshi urubyiruko rushobora gukoresha impano rwahawe n’Imana, 
rwubaka umurimo w’Imana atari ukugira ngo binezeze ahubwo ari ikugira ngo baheshe 
Imana ikuzo. Umutware w’ ijuru, Umwami w’icyubahiro yatanze igitambo gihebuje aza 
kuri iyi si kugira ngo abashe kuzahura no gusubiza icyubahiro inyokomuntu. Yari umukozi 
wihangana kandi w’umunyamwete. Dusoma ko “yagendaga agirira abantu bose neza” 
(Ibyakozwe n’Intumwa 10:38). {UB2 257.2} 

Mbese uyu si wo murimo buri musore wese yagombye guharanira gukora, agera ikirenge 
mu cya Yesu? Mufite ubufasha bwa Kristo. Ibitekerezo by’abanyeshuri bizaguka. Bazakuza 
amajyambere kandi imbaraga zo kuba ingirakamaro, haba no mu mibereho y’abanyeshuri 
banyu, zizagenda ziyongera. Amaboko n’ibiganza Imana yatanze bigomba gukoreshwa 
ibyiza bikaba ikimenyetso cy’ijuru ku buryo ku iherezo muzumva mubwirwa ngo, “Nuko 
nuko mugaragu mwiza” (Matayo 25:21). {UB2 257.3} 

Nkurikije uko nagejejweho ikibazo, ntabwo ntekereza ko imikino yanyu y’umupira ikorwa 
ku buryo abanyeshuri bazabwirwa nk’ariya magambo mu maso y’ugenzura ibikorwa 
bizahesha ingororano ababikoze. Nihabeho ikigo gikozwe hakurikijwe gahunda igaragaza 
umuhati wa Gikristo, kandi buri muntu wese agire uruhare muri icyo kigo hakurikijwe 
ubushake bwo gukorera Umwami. Afite uruzabibu buri muntu wese ashobora gukoreramo 
umurimo mwiza. Hirya no hino abantu babaye bakeneye ubufasha. Abanyeshuri bashobora 
gusabana n’abantu mu biruhuko bakoresheje amagambo akenewe, bagirira neza abakeneye 
gufashishwa amaboko. Ntabwo ibi bizatesha agaciro umuntu n’umwe muri mwe, kandi 
bizatuma umuntu yumva ko yemewe n’Imana. {UB2 257.4} 

Ibi bizatuma impano mwahawe zitera imbere kandi zigirire akamaro abo mufasha. 
Bizazongera binyuze mu kuzikoresha. {UB2 257.5} 

Hariho uburyo bwiza bw’imyitozo ishobora guteganywa ikazaba ingirakamaro ku bugingo 
n’umubiri. Hari umurimo ukomeye ugomba gukorwa, kandi ni ingenzi ko buri muntu wese 
wiyumvamo inshingano azimenyereza gukora uyu murimo mu buryo bushimwa n’Imana. 
Abantu bose bafite ibintu byinshi bakwiriye kwiga kandi ntihashobora kubaho uburyo 
burushijeho kuba bwiza bwo gukoresha ubwonko, amagufwa n’imihore y’umubiri buruta 

kwemera ubwenge bw’Imana mu gukora ibyiza no gukurikiza uburyo bumwe 
bwashyizweho n’abantu bwo gushakira umuti ibibi biriho muri iki gihe cyo kwaya no 
gusesagura. {UB2 258.6} 

Ni inshingano yacu guhora dushaka gukora neza mu mikoreshereze y’imihore y’umubiri 
n’ubwonko Imana yahaye urubyiruko kugira ngo babashe kugirira abandi akamaro, batume 
imihati yabo yoroha, abafite agahinda bahumurizwe, abacitse intege bakomezwe, 
urubyiruko ruvuge amagambo yo guhumuriza abihebye, dukure intekerezo z’abanyeshuri 
mu bikino byo kwishimisha by’ubupfapfa akenshi bituma batiyubaha bya kigabo kandi bya 
kibyeyi ahubwo bakikoza isoni n’ikimwaro. Uhoraho ashaka ko intekerezo zijya ku rwego 
rwo hejuru, zigashaka inzira zisumbyeho kandi zubashywe ngo zibe ingirakamaro. {UB2 
258.1} 

Akaga Ku Mibereho Y’ibya Mwuka 

Mbese muri iyi mikino ijisho riba ritumbiriye ikuzo ry’Imana? Nzi ko ibi atari ko bimeze. 
Habaho gukura amaso ku nzira z’Imana n’imigambi yayo. Mu gihe cyo kwakira imbabazi, 
gukoresha abanyabwenge bigenda bisimbura ubushake bw’Imana bwahishuwe, maze 
bikabusimbuza ibyo umuntu yibwira ndetse n’ibihimbano bye na Satani amuri iruhande ngo 
amwuzuze umwuka we. Nimugumane Ijambo ry’Imana hafi yanyu. Nimuyoborwa naryo 
muzaba abanyabwenge, muzashikama, mutanyeganyezwa kandi iteka murushaho kugwira 
mu murimo w’Imana. Muri iyi minsi ya nyuma tugomba kuba maso dusenga. Umwami 
Imana yo mu ijuru irwanya icyifuzo kigurumana kigituma umuntu aharanira kuba nyambere 
mu mikino itwara abantu nk’imbata. {UB2 258.2} 

Nta gihe na kimwe mu mibereho yawe wigeze umenyekana mu buryo bukomeye nk’igihe 
ukurikiranye amasomo yawe y’iby’ubuvuzi i Ann Arbor. Satani aba ari maso mu nzira zose 
ashobora kuboneramo urwaho rwo kwinjirana ibishuko bye bikomeye kugira ngo yangize 
umuntu. Uzahura n’ibitekerezo bitizera Imana biri mu bantu b’abanyabwenge biyita 
Abakristo. Komera ku bwenge wahishuriwe mu Ijambo ry’Imana, kuko niwumvira ibyo 
ryigisha, rizakugeza ku intebe y’ubwami y’Imana. {UB2 258.3} 

Ubu mfite ubwoba kurusha ikindi gihe cyose ko Abakristo, nk’abantu bihariye, bashobora 
gutandukana n’Imana bitewe n’uko bakura amaso ku Cyitegererezo bahawe, Yesu Kristo, 
maze bagatekereza ko ari byiza kugendera mu marangamutima yabo bwite, bashukisha 
umutima gutekereza ko ari yo nzira y’Imana.-Ibaruwa 17a, 1893. {UB2 258.4} 

Igice Cya 35 - Gushaka Ubushobozi Wifashishije Ubufindo 

[Iyi ni inama yagiriwe umucuruzi ku byerekeye uburyo yakoreshaga afata imyanzuro 
ikomeye.] [UB2 259.1} 

Ugerageza kugera ku myanzuro itunganye ku byerekeye inshingano mu by ‘iyobokamana, 
ndetse no gufata imyanzuro yerekeye ubucuruzi ukoresheje kunaga igiceri hejuru maze uko 
kiguye hasi akaba ari byo biguha umwanzuro w’icyo uzakora. Nabwiwe ko ngomba kuvuga 
ko tutagomba gushyigikira uburyo nk’ubwo. Ubwo buryo buramenyerewe cyane, bumeze 
nko gukoresha ikiganza mu buriganya. Ntabwo ari uburyo bwemewe n’Imana kandi abantu 
babwishingikirizaho ngo babone amabwiriza y’icyo bakora bazatsindwa banacike intege. 
Uretse ko ubwo buryo nta kindi buvuze kitari ubufindo, kubwifashisha mu byerekeye 
inshingano bikorerwa kuyobora intekerezo kwishingikiriza ku gufinda mu gihe umurimo 
wacu wose n’imigambi dufatira umurimo w’Imana bikwiriye kuba bishingiye ku rufatiro 
nyakuri rw’Ijambo ry’Imana. [UB2 259.2} 

Ubwoko bw’Imana bushobora kugera ku gusobanukirwa neza inshingano yabwo binyuze 
gusa mu gusenga bivuye ku mutima no gushakana umwete gutunganywa na Mwuka 
Muziranenge. Nibashaka neza amabwiriza yerekeye icyo bakwiriye gukora, ntabwo 
bazemera izo nzira zidasanzwe kandi zitizewe. Ntabwo bazakora umurimo urimo 
gufmdafmda, kandi ntibazahura n’urujijo ruhora iteka ari umusararo wo kwishingikiriza ku 
migambi y’abantu.... {UB2 259.3} 

Abizera bacu ndababwira nti, ‘Nimutyo he kugira umuntu n’umwe utandukira amahame 
mazima kandi yumvikana yatanzwe n’Imana kugira ngo ayobore ubwoko bwayo, ngo 
yishingikirize ku buryo nk’ubwo bwo kunaga igiceri igihe ashaka inama.’ Imikorere nk’iyo 
inezeza umwanzi w’abantu kuko akora kugira ngo ayobore igiceri bityo {UB2 259.4} 

bitewe n’icyo gikoze agasohoza imigambi ye. Nimutyo he kugira umuntu ushukwa mu 
buryo bworoshye nk’ubwo ngo yiringire ibipimo nk’ibyo. Nimutyo he kugira umuntu utesha 
agaciro ibyo azi yitabaza izo nzira z’agaciro gake mu gushaka inama ku ngingo z’ingenzi 
zifitanye isano n’Umurimo w’Imana. {UB2 259.5} 

Ntabwo Imana ikora mu buryo bw’ubufmdo. Yishake ubishishikariye mu isengesho. 
Izamurikira intekerezo kandi izaguha icyo uvuga. Ubwoko bw’Imana bugomba kwigishwa 
kutiringira ibihimbano by’abantu n’ibipimo bitizewe nk’uburyo bwo kumenya ubushake 
bw’Imana kuri bo. Satani n’abakozi be bahora biteguye kwinjira aho babona hose hakinguye 
hazateshura abantu ku mahame atunganye y’Ijambo ry’Imana. Abantu bayoborwa kandi 
bigishijwe n’Imana ntibazigera baha umwanya imigambi itarangwamo iri jambo ngo, “Uku 
ni ko Uhoraho avuga.” {UB2 259.6} 

Nimureke abantu bose bavuga ko biteguye kugaruka k’Umukiza bicishe bugufi maze 
bamusabe kubamenyesha ubushake bwe, kandi bamusabe umwuka ufite ubushake bwo 
kugendera mu mucyo wose atanga. Nk’ishyanga, twahawe amabwirizamenshi yerekeye 
inshingano yacu yo kwishingikiriza ku Mana ngo iduhe ubwenge kandi itugire inama. 
Nimutyo tugishe inama Ijambo ry’Imana. Umukiza aravuga ati, “Nimurondore mu 
byanditswe.” Dukeneye gucisha bugufi imitima yacu kandi tukeza ubugingo bwacu buri 
munsi, igihe cyose tukiga kugendera mu kwizera k’Umwana w’Imana. {UB2 260.1} 

Bavandimwe, nimureke ibipimo bito mushobora gushukishwa gukora, maze mupimishe 
umwuka wanyu ubuhamya bwo mu Ijambo ry’Imana. Nimwige iryo Jambo kugira ngo 
mubashe kumenya ubushake n’imico by’Imana. Ni ngombwa ko umwizera wese afata ukuri 
kwa Bibiliya kukamubera umuyobozi n’umurinzi. Ndahamiriza umusore wese n’inkumi 
ndetse n’abakuze ko kwiga Ijambo ry’Imana ari yo ngabo ikingira umuntu uzahagarara 
ashikamye kugeza ku iherezo. - Special Testimonies, Series B, No. 17, pp 25-29. {UB2 
260.2} 

Ibibazo Byasubijwe Mu Kiganiro 

W. C. White: Utekereza iki ku byerekeye ngingo yogufata umwanzuro ku bibazo 
by’ubucuruzi ndetse no ku bibazo by’ibyo umuntu akora buri munsi n’imyanzuro afata 
akoresheje kubaza Imana kumusubiza “Yego” cyangwa “Oya” ku kibazo afite muri ubu 
buryo? Yandika “Yego” imbere ku gapapuro gato na “Oya” inyuma, maze akakarekura, 
bityo akemera igisubizo akurikije uko agapapuro kaguye, akizera ko muri ubwo buryo 
Imana yerekanye ko ishaka ko akora ikintu runaka cyangwa ntagikore. {UB2 260.3} 

E. G. White: [Ni inzira y’ubufmdo Imana itemera. Ndabwira abantu batanga inama yo 
gukoresha inzira nk’izo nti, “Oya.” Ibintu byera byerekeye umurimo w’Imana ntibigomba 
gukorwa hifashishijwe izo nzira. Ntabwo Imana itwigisha ko tugomba kumenya ubushake 
bwayo binyuze mu nzira nk’iyo. {UB2 260.4} 

Mbese kuri twe kumenya ubushake bw’Imana dukoresheje kunaga agapapuro cyangwa 
igiceri maze tukareba uko kigwa, byaduha imibereho izahesha Imana ikuzo? Oya rwose. 
Ibipimo bimeze nk’ibyo bizangiza imibereho yo kuyoboka Imana y’ubikoresha. Umuntu 
wese wishingikiriza ku bintu nk’ibyo ngo abone inama yakurikiza, akeneye kongera 
guhinduka. 12] {UB2 260.5} 

Nyuma yo gucika intege gukomeye kwabaye ku Badiventisiti mu mwaka wa 1844, 
twahanganye n’ibintu nk’ibyo incuro nyinshi. Icyo gihe nahagurukijwe aho nari ndwariye 
maze noherezwa gucyaha ubwo bwaka. Bakoreshaga uburyo bwinshi. Bashoboraga 
gutoranya ikimenyetso runaka maze bagakurikiza icyo kiberetse. {UB2 260.6} 

Igihe kimwe hari ubwo batahambaga umwana wabaga yapfuye babitewe n’uko babaga 
basobanukiwe ko uwo mwana ari buzuke babikuye ku kimenyetso babaga bashyizeho. 
{UB2 261.1} 

Noherejwe gutanga ubuhamya bwanjye ku byerekeye ubuyobe buri muri ibyo bintu 
bakoreshaga nk’ibimenyetso. Nkurikije umucyo nahawe n’Imana, nta buhungiro dufite 
uretse gufata ijambo rivuga ngo, “Uku ni ko Uhoraho avuga.”.... {UB2 261.2} 

W. C.White: Reka tuvuge ko ari ibijyana n’ubukungu. Nshobora kubona ikintu runaka 
nkabona kimbereye cyiza maze ngasaba Imana kumbwira niba nakigura cyangwa nkakireka. 
Bityo ngakoresha uburyo bwo kunaga igiceri maze uruhande narebaga rwagwa hasi 
runyerekeye nkakigura bitaba bityo sinkigure. {UB2 261.3} 

E.G.White: Imana yampaye ubutumwa buvuga ko nta kintu nk’icyo kigomba kuza mu 
murimo wayo. Ikintu nk’icyo cyawutesha agaciro. Uko ni ko nabyeretswe. Ibyo byateshura 
intekerezo ku Mana, ku mbaraga zayo n’ubuntu bwayo maze zikarangamira ibintu bisanzwe 
kandi umwanzi yakoresha ibyo bintu akerekana ikintu gitangaje kikagaragara ko gikomotse 
mu gukurikiza izo nzira zahimbwe n’abantu. {UB2 261.4} 

W. C.White: Umugore wa Harris avuga ko igihe cyose umugabo we abanza gusenga mbere 
yo kunaga igiceri. Mbese ibyo ntibitandukanye n’ibindi? {UB2 261.5} 

E.G.White: Nta tandukaniro na rito rihari. Mbese abaka navuzeho ibihe byinshi ntibajyaga 
basenga mbere yo gukora ibintu bibi bibabaje muri Leta ya Maine? Uyu mugambi uyobora 
mu kwiringira ibyo umuntu abasha gukora. Icyo dukeneye ntabwo ari imbaraga z’Imana ku 
rugero ruto, ahubwo ni ku rugero rusumbyeho. Dukeneye ukudakebakeba kuzaturuka ku 
Mana yo mu ijuru yonyine. Bityo tuzakora dukurikije inyigisho zayo mvajuru.... {UB2 
261.6} 

Twakoresheje imbaraga zacu zose kugira ngo dushishikarize abavandimwe bacu kwegera 
Imana bafite kwizera, kandi bakizera ko bazahabwa Mwuka Muziranenge wayo ngo ababere 
umwigisha n’umuyobozi, kandi ko kubwo gufashwa na we bashobora kumenya ubushake 
bw’Imana. — Ibid., pp. 16-20. {UB2 261.7} 

GUKORESHA UBUFINDO MU GUTORANYA ABAYOBOZI B’ITORERO {UB2 

261.8} 

Ntabwo nizera ibyo gufinda. Ku byerekeye inshingano zose z’itorero, muri Bibiliya 
dufitemo ijambo ryumvikana ari ryo iri ngo, “Uku ni ko Uhoraho avuga.”.... {UB2 261.9} 

Ndabwira abagize itorero nti, “Musome Bibiliya zanyu musenga cyane. Ntimugerageze 
gucisha abandi bugufi ahubwo mwe ubwanyu mwicishe bugufi imbere y’Imana, kandi 
mukorerane mu bugwaneza. Gukoresha ubufmdo mu gutoranya abayobozi b’itorero ntabwo 
biri muri gahunda y’Imana. Nimureke abantu bakore inshingano zabo neza bahamagarwe 
kugira ngo batoranye abayobozi b’itorero.” Ibaruwa 37, 1900. {UB2 261.10} 

Igice Cya 36 - Guteganyiriza Igihe Cy’ubukene 
Kugirwa Inama Ku Kuzigama Buhoro Buhoro 

Buri cyumweru mwagombye gufata amadorari atanu cyangwa se icumi mukayabika ahantu 
hari umutekano kugira ngo azakoreshwe mu gihe habayeho uburwayi gusa. Kubera gucunga 
umutungo neza mushobora kubitsa aho muzungukirwa kandi mukagira icyo muzigama 
nyuma yokwishyura amadeni mwafashe. - Ibaruwa 29, 1884. {UB2 262.1} 

Nari nzi umuryango winjizaga amadorari makumyabiri buri cyumweru maze ukayakoresha 
yose mu gihe hariho undi muryango ufite abawugize bangana n’uwa mbere nyamara wo 
ukinjiza amadorari cumi n’abiri gusa ariko ukazigama idorari rimwe cyangwa abiri buri 
cyumweru. Ibi babigeragaho kubera kureka kugura ibintu byasaga nk’aho ari ngombwa 
ariko byashoboraga kurekwa ntibigire icyo bitwara. -Ibaruwa 156, 1901. {UB2 262.2} 

Kwitegura Igihe Umutungo Winjira Uzagabanuka 

Iyaba mwarazigamye nk’uko bikwiriye, ubu mwagombye kuba mwari mufite umutungo wo 
gukoresha mu gihe habayeho ibyihutirwa cyane no mu gufasha umurimo w’Imana. Buri 
cyumweru umugabane umwe w’umushahara wanyu wagombye kubikwa kandi ntukorweho 
uko byagenda kose keretse gusa igihe habayeho igikenerwa mu buryo bukomeye cyangwa 
se igihe cyo kwitura uwabahaye mutura Imana amaturo. {UB2 262.3} 

Ntabwo umutungo mwinjije wakoreshejwe neza ku buryo hari icyo mwazigamye 
cyabunganira muramutse murwaye cyangwa muramutse mutacyinjiza mu muryango 
ibyawunganiraga. Umuryango wanyu wagombye kugira icyo wifashisha muramutse 
mugeze mu gihe cy’amage mutakibona amafaranga. -Ibaruwa 5, 1877. {UB2 262.4} 

Inama Ku Musore Yo Gukoresha Umutungo No Kuzigama Neza 

Biragaragara ko utigeze ukoresha umutungo neza mu bintu byose iyo bitaba bityo 
wagombye kuba ufite icyo werekana ko ari umusaruro wavuye muri uwo mutungo ukwiye 
gushimwa kuri buri musore wese. Byagombye kuba itegeko kuri wowe kubika umugabane 
umwe w’ibihembo byawe bya buri cyumweru kandi ukazigama umubare runaka 
w’amafaranga atagomba gukorwaho.{UB2 262.5} 

Ubushishozi n’umurava mu by’ubutunzi, kwifata mu kurarikira ibinezeza, ndetse no 
kwigomwa ku buryo ubuzima butajya mu kaga, ibyo byose byagombye kugirwa n’umusore 
umerewe nka we, kandi wagombye kuba ufite umutungo udakorwaho wakwifashisha 
uramutse urwaye kugira ngo we kuba wakwishingikiriza ku bufasha bw’abandi. 

Wasesaguye umutungo mwinshi mu bidakenewe kandi uwo mutungo wagombye kuba 
warabikijwe aho wunguka ubu ukaba ukuzanira inyungu.{UB2 263.1} 

Ndetse no mu mushahara wawe muto, wagombye kuba waragize icyo wizigamira cyo 
kugufasha igihe hari igikenewe. Wagombye kuba warakoresheje uwo mutungo ugura 
isambu nini yagombye kuba iri kongera agaciro. Nyamara ku musore gukoresha amafaranga 
yose yinjiza kugeza ku ifaranga rya nyuma bigaragaza cyane kutabara neza no kudashyira 
mu gaciro. {UB2 263.2} 

Kubera ko abantu bafite imibiri, imitwe n’imitima bigomba kugira icyo bihabwa, ibikorerwa 
umubiri bimwe bigomba gukorwa kugira ngo umuntu agumane umwanya ukwiriye mu isi. 
Nyamara si ukugira ngo umuntu agere ku rugero rw’ab’isi. Oya rwose. Ahubwo ni ukugira 
ngo abe imbaraga ihindurira ab’isi gukora icyiza. Urukundo, impuhwe n’ubugwaneza bya 
kivandimwe bikwiriye gushyirwa mu bikorwa. - Ibaruwa 41, 1877. {UB2 263.3} 

Igice Cya 37 - Abageze Mu Za Bukuru Badafite Aho Babal3 


Hari Isaa tatu za mu gitondo maze duteranira mu ihema rinini turi ku mwe na bake mu 
bavandimwe bacu mu kwizera kugira ngo tuganire ku kibazo cyahoraga kituremereye 
cyerekeye abageze mu za bukuru badafite aho baba. Hari ikibazo ngo, ‘Mbese bazakorerwa 
iki?’ Umucyo Uhoraho yampaye wasubiwemo ngo: Nimureke buri muryango wite ku 
bawukomokamo, ubakorere ibibakwiriye. Niba ibi bidashoboka, ni ho itorero rishobora 
kwishyiraho icyo kibazo. Uhoraho azaha umugisha itorero rye igihe rikora ibikorwa 
by’ubugwaneza. Abantu nk’abo ni abakene b’Imana, kandi ntabwo bakwiriye kurekwa ngo 
babeho batishimye ari impezamajyo. {UB2 264.1} 

Niba itorero ridashobora kubikora, Konferanse igomba kubikora maze igafasha abantu 
b’Imana bakennye. Ubufasha bukwiriye nanone guhabwa imfubyi. Niba abo bose 
badashobora kwitabwaho n’abo mu miryango yabo, icyo gihe itorero cyangwa Konferanse 
bigomba kubitaho maze bagashyirwa ahantu hakwiriye. -Manuscript 151, 1898. {UB2 
264.2} 

Igice Cya 38 - Ibyerekeye Ikibazo Cy’abasirikari 

Intambara Mu Bihe Byo Mu Isezerano Rya Kera 

Uhoraho yategetse Mose kwibasira Abamidiyani no kubarimbura kubera ko bari baragiriye 
nabi Abisirayeli bakoresheje uburiganya bwabo maze babatera kugomera amategeko 
y’Imana. {UB2 265.1} 

Uhoraho yategetse Mose guhorera abana ba Isiraheli ku Banyamidiyani, agakoranyiriza 
hamwe ubwoko bwe. Mose yategetse abagabo b’intwari ku rugamba ngo bitegure kurwanya 
Abanyamidiyani. Bityo barabarwanyije nk’uko Uhoraho yabitegetse, nuko bica ab’igitsina 
gabo bose ariko abagore n’abana babatwaraho iminyago. Balamu yicanwe 
n’Abanyamidiyani. {UB2 265.2} 

“Mose na Eleyazari umutambyi n’abatware b’iteraniro bose, babasanganirira inyuma y’aho 
baganditse. Mose arakarira abatware b’ingabo, abatware b’ibihumbi n’ab’amagana 
batabarutse. Arababaza ati, “Ko mwakijije abagore bose ntibapfe? Dore abo nibo bacumuje 
Abisirayeli ku Uwiteka mu by’i Pewori babitewe n’inama za Balamu, bituma mugiga itera 
iteraniro ry’Abisirayeli” (Kubara 31:13-16). {UB2 265.3} 

Mose yategetse abagabo b’intwari kurimbura abagore n’abana b’abahungu. Balamu yari 
yaragurishije abana ba Isirayeli kugira ngo abone ingororano, bityo yarimbukanye n’abantu 
bari baramugororeye bigatuma arimbuza Abisirayeli ibihumbi makumyabiri na bine. {UB2 
265.4} 

Mu gusaba ubwoko bwayo kurwanya andi mahanga bituma abantu benshi babona Imana 
nk’umugizi wa nabi. Bavuga ko ibyo bihabanye n’imico yayo y’ubugiraneza. Nyamara 
Uwaremye isi akarema n’umuntu ngo ayitureho afite ububasha butagira iherezo ku mirimo 
y’intoki zayo, kandi ni uburenganzira bwe gukora ibyo ashatse kandi bishimisha umurimo 
w’intoki ze. Nta burenganzira umuntu afite bwo kubwira umuremyi we ati, “Kuki ukoze 
utya?” Nta kurenganya kuri mu mico y’Imana. Ni umutegetsi w’isi, kandi umugabane 
munini w’abo ategeka baramugomeye kandi basuzuguye amategeko ye barayakandagira. 
Yabasesekajeho imigisha itagerwa kandi abakikiza ikintu cyose bakeneye, nyamara 
bapfukamiye ibishushanyo bikozwe mu biti n’amabuye, ifeza n’izahabu baremesheje intoki 
zabo bwite. Bigisha abana babo ko ibyo bishushanyo ari Imana zibaha kubaho n’amagara 
mazima, kandi zigatuma imirima yabo irumbuka, bityo bikabahesha ubukire n’icyubahiro. 
Bakwena Imana ya Isirayeli. Basuzugura ubwoko bw’Imana kubera ko ibikorwa byabwo 
bizira inenge. Umupfapfa ajya yibwira ati, ‘Nta Mana iriho.’ Barononekaye, bakoze imirimo 
yo kwangwa urunuka. Ntawe ukora ibyiza ” (Zaburi 14:1). Imana yarabihanganiye kugeza 
ubwo bujuje urugero rwo gukiranirwa kwabo, kandi bizaniye kurimbuka vuba. Imana yagiye 

ikoresha ubwoko bwayo nk’ibikoresho bigaragaza umujinya wayo kugira ngo ihane 
amahanga y’abapagani yababujije amahwemo kandi akabashuka abashora mu gusenga 
ibigirwamana. {UB2 265.5} 

Ifoto yerekana imiterere y’umuryango yashyizwe imbere yanjye. Abana bamwe basa 
n’abahangayikishijwe no kumenya ndetse no gukurikiza ibyo se abasaba mu gihe abandi 
basuzugura ubutware bwe kandi bagasa n’abanejejwe no kwerekana ko basuzuguye 
ubutware bw’umuryango. Bagabana ku nyungu zo mu rugo rwa se kandi bagahora bakira 
ineza ye. Ibyo babona byose babikomora kuri we nyamara ntibashima ahubwo bagendana 
ubwibone nk’aho ibyiza byose bakiriye biturutse ku mubyeyi wabo w’umunyambabazi baba 
ari bo babyihaye. Umubyeyi wabo abona ibikorwa byose by’agasuzuguro bikorwa n’abana 
be batumvira kandi b’indashima ariko akabihanganira. {UB2 266.1} 

Iyo bitinze, abo bana b’ibyigomeke bageza ubwo bashaka kureshya no gutuma abo mu 
muryango w’umubyeyi wabo basanzwe ari indahemuka nabo bigomeka. Amaherezo 
icyubahiro n’ubutware bya se bimutera kugira icyo akora maze akirukana mu rugo rwe abo 
bana b’ibyigomeke batasuzuguye urukundo rwe n’imigisha ye gusa ahubwo bagerageje 
kugandisha abandi bake basigaye bumvira amategeko meza kandi atunganye yo mu rugo 
rwe. {UB2 266.2} 

Kubwa bake b’indahemuka, abo umunezero wabo wibasiwe n’imbaraga y’ubushukanyi ya 
bamwe b’ibyigomeke bo mu rugo rwe, uwo mubyeyi akura mu muryango we abana be 
badakora inshingano zabo mu gihe kandi na none yiyegereza kurushaho abasigaye 
b’indahemuka kandi b’abizerwa. Bose bari bakwiriye kubaha imikorere myiza kandi 
itunganye y’umubyeyi umeze atyo igihe ahana yihanukiriye abana be badakora inshingano 
zabo kandi b’ibyigomeke. {UB2 266.3} 

Uko niko Imana yagenjereje abana bayo. Ariko umuntu mu buhumyi bwe, azirengagiza 
ibizira by’abatubaha Imana no kudashima bihoraho no kwigomeka n’ibyaha biba 
imbogamizi yo kujya mu ijuru by’abakandagira amategeko y’Imana kandi bagasuzugura 
ububasha bwayo. Ntabwo bahagararira aho ahubwo bashimishwa no koreka ubwoko 
bw’Imana, kandi bakabakuruza ubuhendanyi bwabo kugira ngo bice ndetse bagaragaze 
kwanga ku mugaragaro ibyiza Yehova abasaba. {UB2 266.4} 

Abantu bamwe bashobora kubona gusa ukurimbuka kw’abanzi b’Imana, ibyo bakabibona 
ko nta mbabazi zibirimo kandi ko harimo ubukana. Ntabwo bareba ku rundi ruhande. 
Nyamara nimutyo gushima kutagira iherezo kuvugwe. Uwo muntu uhutiraho kandi 
uhindagurika, no kugira neza kwe kurangwa no kwirata, ntabwo ari we ugena kandi ngo 

agenzure ibibaho. “Imbabazi z’umunyabyaha ni umwaga” (Imigani 12:10).-Spiritual Gifts, 
vol. 4, pp.49-52. {UB2 266.5} 

Umucyo Watanzwe Ku Byerekeye Igisirikari 

Mubaza ibyerekeye inzira yakurikizwa kugira ngo abantu bacu bagire uburenganzira bwabo 
bwo gusenga hakurikijwe ibyo umutlmanama wabo ubabwira. Ibi byabaye umutwaro ku 
bugingo bwanjye igihe runaka, nibaza niba ibi byaba guhakana ukwizera kwacu cyangwa 
kandi bikaba n’igihamya kigaragaza ko ibyiringiro byacu bitari bishyitse mu Mana. Ariko 
nibuka ibintu byinshi Imana yanyeretse mu gihe cyashize ku byerekeye ibintu biteye bityo, 
nk’igisirikari n’ibindi bintu. Ndavuga mfite kubaha Imana nti, ‘ni ukuri koko dukwiriye 
gukoresha imbaraga zose uko dushoboye kugira ngo tubuze igitugu kigirirwa abantu bacu’- 
Ibaruwa 55, 1886. {UB2 267.1} 

Imyitozo Ya Gisirikare Yasabwe 

Twamaze gusezera ku bantu batatu mu bantu b’ingirakamaro bakoraga bari bahamagawe 
n’ubutegetsi bwa leta kugira ngo bamare ibyumweru bitatu bakora imyitozo ya gisirikare. 
Yari intambwe y’ingirakamaro cyane y’umurimo wacu mu icapiro, nyamara guhamagara 
k’ubutegetsi bwa leta ntigutuma tubabona uko dushaka. Basaba ko abasore bamaze 
kwemerwa nk’abasirikari batazirengagiza imyitozo n’indirimbo za ngombwa mu murimo 
wa gisirikari. Twashimishijwe no kubona ko abo bagabo n’amatsinda yabo bari bafite 
impeta z’icyubahiro kubwo kuba indahemuka mu murimo wabo. Bari abasore biringirwa. 
{UB2 267.2} 

Ntabwo abangaba bagiye babyihitiyemo ahubwo ni uko amategeko y’igihugu cyabo 
yabisabye. Twababwiye ijambo ryo kubakomeza kugira ngo bazasangwe ari abasirikari 
nyakuri b’umusaraba wa Kristo. Amasengesho yacu azakurikira abo basore, kugira ngo 
abamarayika bo mu ijuru bazabashe kujyana nabo kandi babarinde igishuko cyose. - 
Manuscript 33, 1886 (Byandikiwe ahitwa Basel muri Switzerland, ku wa 2 Nzeri, 1886). 
{UB2 267.3} 

Igice Cya 39 - Inama Ku Byerekeye Amatora 


Umurimo wacu ni uwo kuba maso, gutegereza no gusenga. Mushake mu byanditswe. Kristo 
yababuriye kutivanga n’ab’isi. Tugomba kubasohokamo tukitandukanya, “kandi 
ntimugakore ku kintu gihumanye; nanjye nzabakira, kandi nzababera so, namwe muzambere 
abahungu n’abakobwa; ni ko Uwiteka ushobora byose avuga ” (2 Abakorinto 6:17, 18). 
Ibitekerezo byose mushobora gutanga ku byerekeye gutora mu bibazo bya politiki, ntabwo 
mugomba kubivuga mwaba mukoresheje kwandika cyangwa kuvuga. Abantu bacu 
bakeneye kwicecekera ku byerekeye ibibazo bidafitanye isano n’ubutumwa bwa marayika 
wa gatatu. Niba harigeze habaho abantu bakeneye kwiyegereza Imana ni Abadiventisiti 
b’umunsi wa Karindwi. Hagiye habaho uburyo n’imigambi bitangaje. Icyifuzo kigurumana 
cyagiye kiba mu bagabo cyangwa abagore kugira ngo bagire icyo batangaza cyangwa bagire 
icyo bifatanya nacyo ariko batazi icyo ari cyo. Nyamara guceceka kwa Kristo ku ngingo 
nyinshi nibyo byabaye kuvuga byukuri.{UB2 268.1} 

Bavandimwe mbese muribuka ko nta muntu n’umwe muri mwe wikorejwe umutwaro uwo 
ari wo wose n’Umwami wacu wo kwandika amahitamo yanyu mu bya politiki mu nyandiko 
zacu, cyangwa kugira icyo abivugaho mu materaniro igihe abantu bahujwe no kumva 
Ijambo ry’Imana. {UB2 268.2} 

Nk’ishyanga ntabwo tugomba kwivanga mu bibazo bya politiki. Abantu bose bakwiriye 
guharanira kumvira Ijambo ry’Imana ngo ‘Namwe ntimukaremererwe n’imyivumbagatanyo 
ya politiki nk’abatizera cyangwa ngo mwomatane nabo mu byo bashyiraho umutima. Nta 
hantu hatuje bashobora guhagarara ngo bakorere hamwe. Abumvira i Mana n’abatayumvira 
ntabwo bafite urubuga rumwe bahuriraho. {UB2 268.3} 

Umuntu wica itegeko rimwe ryo mu mategeko y’Imana aba yishe amategeko yose. 
Nimwigumanire ugutora kwanyu. Ntimukumve ko ari inshingano kugira uwo muhatira 
gukora nk’uko. Ibaruwa4, 1898. {UB2 268.4} 

Abatubanjirije Bageze Ku Mwanzuro W’ingirakamaro 14 

Nagiye mu nama nimugoroba. Twagize inama iri mu bwisanzure kandi inejeje. Inama 
irangiye cyari igihe cyo gusoza, ingingo yo gutora yavuzweho kandi itindwaho. Yakobo 
yavuze bwa mbere, maze mwene data [J.N] Andrews nawe aravuga kandi batekerezaga ko 
ari byiza kuri bo ko bashyigikira iby’ukuri bakarwanya ibibi. Batekerezaga ko ari byiza 
gutora bagashyigikira abantu birinda kugira ngo bajye mu buyobozi bw’umujyi wacu aho 
kugira ngo bicecekere maze bajye mu kaga ko kuyoborwa n’abantu batirinda. Mwene data 
David Hewitt yavuze ibyamubayeho mu minsi mike yari ishize maze avuga ko bikwiriye ko 
atora. Mwene data Josiah Hart nawe yavuze atyo. Mwene data [Henry] Lyon we 

yarabivuguruje. Nta kundi kuvuguruza gutora kwabayeho ariko mwene data [J. P] Kellogg 
atangira kumva ko bikwiriye. Bene data bose basabwe n’ibyishimo. Oh, iyaba bose 
babashaga gukora bubaha Imana. {UB2 268.5} 

Abantu batirinda bagiye mu buyobozi muri iki gihe mu buryo bwo kubashyeshya 
bagaragaza ko bemewe bitewe n’imikorere yo kudatora y’abubahiriza Isabato ndetse 
bakanavuga ko bazakomera ku mikorere yabo ndetse ko nk’itsinda ry’Abakristo babana 
nk’inshuti barwanya ihohotera n’intambara batazigera batora. Muri iki gihe Satani 
n’abamarayika be babi bakora ubudatuza, kandi afite abakozi ku isi. Ndasaba ngo Satani 
akorwe n’isoni. -E. G. White diary, Sunday, March 6, 1859. {UB2 269.1} 

Igice Cya 40 - Urumogi, Itabi N’ingurube 


Mu rwego rwo gusubiza ibibazo byinshi byabajijwe, dushaka kuvuga ko twizera ko hari 
ubucuruzi Abadiventisiti b’umunsi wa Karindwi bakora kugira ngo babone amafaranga 
kandi buhuje no kwizera kwabo aho guhinga urumogi, itabi cyangwa korora ingurube. {UB2 
270.1} 

Turasaba ko batazongera guhinga imirima y’urumogi n’itabi, kandi ko bagabanya umubare 
w’ingurube zabo. Bakwiriye kubona ko ari inshingano yabo kutazorora nk’uko abizera 
badakebakeba babikora. Ntabwo twifuza kugira umuntu duhatira iki gitekerezo. Ntabwo 
twafata inshingano cyane yo kuvuga ngo, “Murandure imirima yanyu y’urumogi n’itabi 
kandi ingurube zanyu muzigaburire imbwa.” {UB2 270.2} 

Nubwo tubwira abagerageza guhoza ku nkeke abahinzi b’urumogi, itabi ndetse n’aborora 
ingurube bari mu bizera bacu ko nta burenganzira babifitiye, kuko bidindiza umushyikirano 
wa Gikristo, twongera tukabwira n’abahinga ibyo bintu tuti, “Muramutse mubiretse 
ntibibashyire mu gihombo gikomeye kimwe na bariya bandika ibitabo kandi bakigisha 
ibyerekeye ubugorozi, byaba byiza mubiretse vuba bidatinze. “ 15-The Review and Herald, 
March 24, 1868. {UB2 270.3} 

Igice Cya 41 - Inama Zatanzwe Ku Gushyingiranwa 


Ku byerekeye gushyingirwa k’umukobwa wawe washyingiranwe na J, ndabona 
ahaguhagaritse umutima. Nyamara ugushyingiranwa kwabayeho ubyemeye, kandi 
umukobwa wawe ibyerekeye J byose, yaramwemeye ngo amubere umugabo, none ubu 
ntabwo ukwiriye kugira ikikuremerera kuri iki kibazo. Umukobwa wawe akunda J, kandi 
birashoboka ko uku gushyingiranwa kwemewe n’Imana kugira ngo J n’umukobwa wawe 
babashe kugira imibereho ya Gikristo irushijeho gukungahara kandi babashe kubakwa aho 
bafite intege nke. Umukobwa wawe ubwe yarahiriye kuba umugore wa J, kandi kwica 
indahiro ye yo gushyingirwa byaba bihabanye cyane n’ukuri. Ntabwo ubu ashobora gusesa 

amasezerano yamuhaye. Njye ubwanjye nzi imibanire ye n’umugore we wa mbere 

witwaga K. J yaramukundaga cyane bikomeye kubera ko atari akwiriye kumufata muri 
ubwo buryo. Yakoze ibyo ashoboye byose kugira ngo amufashe kandi yakoresheje inzira 
yose ishoboka kugira ngo amugumane nk’umugore we. Ntabwo yashoboraga gukora 
ibirenze ibyo yakoze. Naramwinginze kandi ngerageza kumwereka guhuzagurika 
kw’imikorere ye ndetse naramwinginze ngo ye kwaka ubutane nyamara yari yamaramaje, 
abishaka kandi yinangiye bityo yabashaga gukurikira inzira ye. Igihe uwo mugore yabanaga 
na J, yashakaga uko amukuraho ifaranga ryose uko abishoboye, nyamara ntiyabashaga 
kumufata neza nk’uko umugore yagombye gufata umugabo we. (UB2 271.1} 

Ntabwo J yirukanye umugore we. Umugore yaramusize aramuta maze ashaka undi mugabo. 
Ntacyo mbona mu Byanditswe byera kimubuza kongera gushyingirwa mu Mwami wacu. 
Afite uburenganzira bwo gukunda umugore.... {UB2 271.2} 

Ntabwo mbona ko uku gushyingirwa gushya gukwiriye guseswa. {UB2 271.3} 

Gutandukanya umugabo n’umugore we ni ikibazo gikomeye. Nta kintu cyashingirwaho mu 
byanditswe kugira ngo iyo ntambwe iterwe kuri iki kibazo. Ntabwo umugabo ari we wataye 
umugore ahubwo umugore ni we wamusize. Ntabwo yigeze yongera kurongora kugeza igihe 
yaboneye ubutane. Igihe uriya mugore K yatanaga na J, uyu mugabo byaramubabaje cyane, 
kandi ntiyigeze yongera gushyingirwa undi keretse nyuma y’uko K yari yaramaze gushaka 

undi mugabo. Nibwira ko uwo yahisemo azamubera umufasha nawe akamubera undi.Nta 

kintu mbona mu ijambo ry’Imana cyasaba ko umukobwa wawe yatandukana nawe. Nk’uko 
wansabye inama ndayiguha ntacyo nishisha. -Ibaruwa 50, 1895. {UB2 271.4} 

Inama Ku Mukobwa Ushyingirwa 

[Muri iki kibazo, umugabo witwaga L yari yarataye umugore we n’umuryango we maze 
ajya ahantu ha kure bityo sebukwe asigara yita kuri uwo muryango. Igihe gishize umugore 
we yaje gusaba ubutane ashingiye ku kuba umugabo yaramutaye. Mbere y’uko ubutane 

bwemerwa, wa mugabo yatangiye gukunda umukobwa ari na we wandikiwe ubu butumwa.- 
ABAKUSANYIJEINYANDIKO]. {UB2 272.1} 

Nta Burenganzira Uwateje Ikibazo Afite Bwo Kongera Gushyingirwa 

Nagiye nzirikana ibyawe na L, kandi nta yindi nama mfite yo gutanga iruta iyo natanze. 
Ndabona ko nta burenganzira ufite bwo gushyingirwa L; kandi nawe nta bwo afite bwo 
kukurongora. Yataye umugore we amaze kumubabaza cyane. Yataye uwo yari yararahiriye 
imbere y’Imana ko azamukunda kandi akamukundwakaza igihe cyose bombi bazaba 
bakiriho. Mbere y’uko umugore we abona ubutane, ubwo yari akiri umugore we wemewe 
n’amategeko, umugabo yaramutaye amara imyaka itatu bityo amukura mu mutima we 
akugaragariza urukundo. Wagiranye umushyikirano mu buryo burambuye n’umugabo ufite 
umugore igihe mu buryo bwemewe n’amategeko yari agihambiriye ku mugore babyaranye 
abana babiri. {UB2 272.2} 

Nta kantu na gato kabacira akari urutega kari mu Byanditswe ngo mushyingiranwe nubwo 
umugore we yasabye ubutane. Uhereye ku bushotozi yagiriye umugore we, imikorere ye 
bwite ni yo yateje izi ngaruka kandi ntabwo nshobora kubona umucyo na muke umwemerera 
kugira uburenganzira bwemewe n’amategeko bwo gufatanya inyungu ze n’izawe cyangwa 
ngo wowe ufatanye izawe n’ize {UB2 272.3} 

Ntangajwe n’uko washyira mu ntekerezo zawe ikintu nk’icyo n’akanya gato, maze 
ukegurira urukundo rwawe umugabo wataye umugore we n’abana akabasiga mu bibazo 
bimeze bityo. Ndakugira inama yo kureka ibitekerezo byawe n’imigambi yawe ku 
byerekeye iki kibazo nk’uko biri imbere y’abavandimwe bacu bafite inshingano kugira ngo 
ubashe kwakira inama baguha, kandi ubareke bakwereke mu mategeko y’Imana ikosa 
waguyemo. Wishe amategeko ndetse no kuba waratekereje ko ukwiriye gushyingiranwa na 
we. Wari ukwiriye kuba warirukanye icyo gitekerezo kikikugeraho bwa mbere. -Ibaruwa 
14, 1895. {UB2 272.4} 

Ikibazo Kitakemurwa No Gutana K’umugabo N’umugore Babana. 

[Iyi ni inama yatanzwe kubera umuhati umugabo umwe yari afite wo gutanya umuhungu 
we n’umugore we wa kabiri bari bamaranye igihe kirekire kubera ko mu myaka myinshi 
yari ishize uwo muhungu yari yaratanye n’umugore we wa mbere, nta shingiro rya Bibiliya 
afite, kugira ngo abashe kurongora bwa kabiri mu buryo bwemewe n’amategeko- 
ABAKUSANYIJEINYANDIKO] {UB2 272.5} 

Nasomye ibaruwa yawe ku byerekeye M. Ikibazo nkibona nk’uko ukibona, kandi ngifata ko 
ari ubugome bukomeye kubona se wa M abasha gukora ibyo ari gukora.... Ndashaka kuvuga 

ko ibye bitarushaho kugenda neza ari uko atandukanye n’umugore babana ubu. Gusubirana 
na wa mugore wundi nabyo ntibyatuma ibintu bigenda neza. {UB2 273.1} 

Mfata imikorere y’uwo mubyeyi nk’imikorere yihariye, kandi ku munsi w’Imana kubona 
ibyo akora ntabwo bizaba binejeje. Akeneye kwihana umwuka we n’amagambo ye imbere 
y’Imana. Ikintu cyiza kurushaho akwiriye gukora ni ukurekera aho guteza amakimbirane.... 
Nimureke uwo mubyeyi n’umuhungu we bakore umurimo usaba ubushishozi n’umuhati. 
Bombi bakeneye imbaraga ihindura y’Imana. Ndasaba ngo Imana ifashe abo banyantege 
nke gukura umwanda n’ikizinga biri mu mico yabo, bihane ibyaha byabo maze bwana M 
asigarane n’Imana. {UB2 273.2} 

Mbabajwe cyane n’uwo mugabo; kubera ko ibyo akora biteye ku buryo bitazagira icyo 
bihindura kuko atabishinzwe, ahubwo byazateza ingorane ziyongera ku zindi. Nshaka 
kuvuga ko Uhoraho asobanukiwe neza n’icyo kibazo, kandi bwana M namushakana 
umutima we wose, azamubona. Nakora ibimushobokera byose, Imana izamubabarira kandi 
izamwakira. {UB2 273.3} 

Mbega uburyo ari iby’agaciro kumenya ko dufite Imana izi byose kandi isobanukiwe, ndetse 
izafasha ba bandi b’impezamajyo bari hanyuma y’abandi. Nyamara gucyaha kw’ Imana kuri 
kur’ uwo mubyeyi na mwene data bashobora kurimbuza no kuzimiza umuntu uri mu 
ruhande rwayo kandi udaciriweho iteka nka bo. Nyamara bazakoresha impano zabo zo 
kuvuga kugira ngo bababaze,bace intege kandi batere bwana M kwiheba. {UB2 273.4} 

B wana M ashobora kwiringira Imana kandi agakora ibyo ashoboye byose ngo akorere Imana 
afite kwicisha bugufi mu mutima, maze umutima we w’umunyantege nke akawutura 
Umukiza. Ntabwo nandikiye uwo mubyeyi cyangwa umuhungu we ijambo na rimwe. 
Nashimishwa no kugira icyo nkora ngo mfashe bwana M gukemura ibibazo nyamara nk’uko 
ibintu bimeze ubu ntabwo ibi bishobora gukorwa kandi nta muntu wariganyijwe. - Ibaruwa 
175, 1901. {UB2 273.5} 

Bose Ni Umwe Muri Kristo 

Abantu bose biyegurira Kristo, abantu bose bumva ukuri kandi bakakumvira, bahinduka 
abana bo mu muryango umwe. Abaswa n’abanyabwenge, abakire n’abakene, abapagani 
n’inkoreragahato, abera n’abirabura abo bose Yesu yishyuye igiciro cy’ubugingo bwabo. 
{UB2 273.6} 

Nibamwizera, amaraso ye yeza azabuhagira. Izina ry’umwirabura ryandikwa mu gitabo 
cy’ubugingo iruhande rw’iry’umwera. Bose ni umwe muri Kristo. Aho umuntu yavukiye, 
urwego ariho, ubwenegihugu cyangwa ibara ry’umubiri we ntibishobora gushyira abantu ku 

rwego rwo hejuru cyangwa kubatesha agaciro. Imico ni yo igize umuntu. Iyo uw’ibara 
ritukura (umuhindi w’umunyamerika), umushinwa cyangwa umunyafurika yeguriye Imana 
umutima we afite kumvira no kwizera, Yesu amukunda atitaye ku ibara rye. Amwita 
umuvandimwe we ukundwa.- Manuscript 6, 1891. {UB2 274.1} 

Igice Cya 42 - Inama Yerekeye Gushyingiranwa Kw’abadahuje Ibara 16 


Turi abavandimwe. Icyo twaba twunguka cyangwa duhomba cyose, tugomba gukorana 
ishema n’ubutwari imbere y’Imana n’Umukiza wacu. Nk’abakristo bemera ihame ry’uko 
abantu bose, baba abera n’abirabura, bafite umudendezo kandi bangana, nimucyo 
dushyigikire iri hame kandi twe kuba ibigwari mu maso y’ab’isi n’abatuye ijuru. Dukwiriye 
gufata umwirabura tumwubashye nk’uko tubigenzereza umwera. Kandi ubu, kubwo 
kubigira ihame no kubitangaho urugero dushobora gutuma abandi nabo bajya mu ruhande 
rwacu. {UB2 275.1} 

Nyamara hari ukudashyigikira gushyingiranwa k’umwera n’umwirabura. Bose bakwiriye 
kuzirikana ko badafite uburenganzira bwo gushyira urubyaro rwabo mu bizabateza 
ingorane. Nta burenganzira bafite bwo kubaraga umurage uzatuma bagira imibereho yo 
kugira ipfunwe. Abana bavuka muri uko gushyingiranwa kw’abadahuje ibara bumva 
batanezerewe ababyeyi babaraze uwo murage w’ubuzima bwose. Kubera iyi mpamvu, niba 
nta yindi ihari, ntabwo hari hakwiriye kubaho gushyingiranwa hagati y’umwera 
n’umwirabura.-Manuscript 7, 1896. {UB2 275.2} 

Igisubizo Ku Kibazo Cyabajijwe 

Ku ncuti nkunda: {UB2 275.3} 

Mu rwego rwo gusubiza ibibazo byabajijwe ku byerekeye gushyingiranwa hagati y’abasore 
b’Abakristo b’abera n’abirabura, nshaka kuvuga ko mu byo nahuye nabyo kera nigeze 
nzanirwa iki kibazo kandi umucyo nahawe n’Imana wari uko iyi ntambwe idakwiriye 
guterwa kubera ko iteza amakimbirane n’urujijo. Igihe cyose nagiye ntanga iyo nama. Nta 
gushyigikira ugushyingiranwa nk’uko gukwiriye kuba mu bizera bacu. Nimutyo mwene 
data w’umwirabura ashyingiranwe na mushiki wacu w’umwirabura bakwiranye, ukunda 
Imana kandi wubahiriza amategeko yayo. Nimutyo mushiki wacu w’umwera ugambiriye 
gushyingiranwa na mwene data w’umwirabura areke gutera iyi ntambwe kubera ko Uhoraho 
atamuyoboye muri iyi nzira. {UB2 276.1} 

Igihe gifit’ agaciro kenshi cyane ku buryo kidakwiye gutabwa mu makimbirane azavuka 
kuri iki kibazo. Nimutyo ibibazo byo muri uru rwego bye guhamagaza abagabura bacu ngo 
bave ku murimo wabo. Gutera iyo ntambwe bizatera urujijo n’imbogamizi. Ntabwo bizateza 
umurimo imbere cyangwa ngo biheshe Imana ikuzo. -Ibaruwa 36, 1912. {UB2 276.2} 

Uhoraho arebana impuhwe ibiremwa yaremye atitaye ku bwoko bishobora kuba 
bibarizwamo. Imana “yaremye amahanga yose y’abantu ngo bature ku isi ibaremye mu 
maraso amwe.”... Ubwo Umukiza yavuganaga n’abigishwa be yaravuze ati, “Mwese muri 

abavandimwe.” Imana ni Data wa twese, kandi buri wese muri twe ni umurinzi 
w’umuvandimwe we. - The Review and Helard, Jan. 21, 1896. {UB2 276.3} 

Igice Cya 43 - Gukira Mu Buryo Bw’igitangaza 17 
Ikibazo Gikomeye 

Ku byerekeye ingingo yo gusengera abarwayi, hatangwa ibitekerezo byinshi biyobya. 
Umwe aravuga ati, «Umuntu wasengewe agomba kugendera mu kwizera, agaha Imana 
ikuzo maze ntakoreshe imiti. Niba ari ku bitaro akwiriye guhita abivamo agataha. » {UB2 
277.1} 

Nzi ko ibyo batekerezo atari ukuri, kandi ko biramutse byemewe byazateza akaga kenshi. 
{UB2 277.2} 

Ku rundi ruhande, ntabwo nifuza kugira icyo mvuga gishobora gusobanurwa ko kwaba ari 
ukutagira kwizera imbaraga y’isengesho. {UB2 277.3} 

Inzira yo kwizera yegeranye cyane n’inzira yo gushidikanya. Satani ahora ashaka 
kutuyobora mu nzira ziyobya. Abona ko gusobanukirwa nabi n’abigize kwizera bizajijisha 
abantu kandi bikabaca intege. Anezezwa n’igihe abashije kwemeza abagabo n’abagore 
gutekereza bahereye ku ngingo z’ibinyoma. {UB2 277.4} 

Nshobora gusengera abarwayi mu buryo bumwe gusa nti,-« Mwami niba bihuje n’ubushake 
bwawe, kubw’ikuzo ryawe n’ibyiza by’uyu muntu urwaye, turagusabye ngo umukize. He 
kubaho ibyo dushaka ahubwo ubushake bwawe abe ari bwo bubaho. {UB2 277.5} 

Ntabwo igihe Nehemiya yari amaze kuririra no gusengera imbere y’Uwiteka yabonye ko 
inshingano ye irangiye. Ntabwo yasenze gusa. Yarakoze, akomatanya gusaba no kwinginga 
ndetse no gukorana umuhati. {UB2 277.6} 

Ntabwo gukoresha imiti mu buryo bwiza bwatekerejweho ari uguhakana ukwizera. - 
Manuscript 31, 1911 {UB2 277.7} 

Bishobora Kugaragara Nk’ibisanzwe 

Ntabwo igihe cyose ibitangaza by’Imana biba bifite isura igaragara inyuma 
nk’iy’ibitangaza. Akenshi bibaho mu buryo busa n’ubw’ibintu bisanzwe. Iyo dusabiye 
abarwayi tunagira icyo tubakorera. Dusubiza amasengesho yacu ubwacu dukoresha uburyo 
bwo kuvura bworoheje dushobora kugeraho. Iyo amazi akorehejwe neza, ni umuti ukomeye 
cyane. Iyo akoreshejwe mu buryo bukwiye, haboneka umusaruro mwiza. Imana yaduhaye 
ubwenge kandi yifuza ko dukoresha imigisha yayo iduhesha amagara mazima. Dusaba ko 
Imana yaha abashonje ibyokurya. Bityo rero tugomba gukora nk’ibiganza byayo bifasha mu 
guhembura abashonje. Tugomba gukoresha umugisha wose Imana yashyize hafi yacu kugira 
ngo turokore abari mu kaga. {UB2 277.8} 

Iyo ibyangombwa bikoreshwa mu kuvura biboneka mu byaremwe bikoreshejwe nk’uko 
ubushake bw’Imana buri, butuma habaho umusaruro mwiza w’indengakamere. Dusaba 
gukorerwa igitangaza maze Imana ikayobora intekerezo zacu mu buryo bwo kuvura 
bworoheje. Dusaba kurindwa mugiga irimbura igenda nijoro, igendana imbaraga nyinshi mu 
isi. Kubw’ibyo rero tugomba gukorana n’Imana twumvira amategeko y’ubuzima 
n’ubugingo. Igihe tumaze gukora ibishoboka byose, tugomba gukomeza gusaba twizeye 
kugira amagara mazima n’imbaraga. Tugomba kurya ibyokurya bizarinda ubuzima 
bw’umubiri. Ntabwo Imana yigera idusezeranira ko izadukorera ibyo dushobora kwikorera 
twe ubwacu. Amategeko agenga ibyaremwe agomba kubahirizwa. Ntabwo tugomba 
kunanirwa gukora ibitureba ku ruhande rwacu. Imana iratubwira iti, “Mube ari ko musohoza 
agakiza kanyu mutinya, muhinda umushyitsi, kuko Imana ari yo ibatera gukunda no gukora 
ibyo yishimira” (Abafilipi 2:12, 13). (UB2 278.1} 

Ntabwo dushobora kwirengagiza amategeko agenga ibyaremwe tutirengagije n’amategeko 
y’Imana. Ntabwo dushobora kwitega ko Imana izadukorera ibitangaza mu gihe dusuzugura 
uburyo bworoheje bwo kwivura yaduhaye ngo dukoreshe kandi buzabyara umusaruro 
utangaje nituramuka tubukoresheje neza no mu gihe gikwiriye. {UB2 278.2} 

Ku bw’ibyo, musenge, mwizere kandi mukore. -Ibaruwa 66, 1901. {UB2 278.3} 

Ugukira Kwabayeho 

Hari ibyo nagejejweho byerekeye umugabura woherejwe ahantu hareshya na kilometero 
ijana na makumyabiri n’umunani ngo ajye gusengera mushiki wacu wari wamutumyeho 
akurikije ibyo Yakobo yigishije. Yaragiye maze asenga amaramaje. Wa mushiki wacu nawe 
yarasenze; yizeraga ko uwo mugabura ari umuntu w’Imana, umuntu ufite kwizera. 
Abaganga bari baramuretse ngo yipfire. Yahise akira ako kanya. Yarabyutse ategura 
ibyokurya , icyo kikaba cyari igikorwa atari yarakoze mu myaka icumi yari ishize. Uwo 
mugabura yari umuntu mubi, imibereho ye yari yanduye nyamara habayeho umurimo 
ukomeye. Uwo mugabura yiheshaga ikuzo. {UB2 278.4} 

Ibyo byabaye byongeye kunyura imbere yanjye. Nabonye ko uwo mugore yari umwigishwa 
nyakuri wa Kristo; yari afite ukwizera ku buryo yagombaga gukira. Neretswe amasengesho 
yabo: isengesho rimwe ryari nk’igihu, ryijimye, kandi rigwa hasi. Irindi sengesho ryo ryari 
rivanze n’umucyo kandi ririho utumenyetso twari tumereze nka diyama ryazamukaga 
ryerekeza kuri Yesu maze akaryohereza kwa Se rimeze nk’umubavu uhumura neza, kandi 
umwambi w’umucyo wahise woherezwa kuri wa murwayi bityo kubw’imbaraga zawo 
arongera aba muzima kandi ahabwa imbaraga. Umumarayika yaravuze ati, ‘Imana izashyira 
hamwe uduce twose tw’ukwizera nyakuri kandi kuvuye ku mutima; utwo duce 

tuzakusanyirizwa hamwe nka diyama kandi mu kuri hazaboneka igisubizo; kandi Imana 
izatandukanya iby’agaciro kenshi n’ibidatunganye. Nubwo yihanganira indyarya 
n’umunyabyaha, amaherezo izamugaragaza. Nubwo umunyabyaha yahirwa akagira 
icyubahiro mu gihe gito nk’igiti gitoshye cyo ku nkombe y’umugezi, igihe kizagera 
ubupfapfa bwe bushyirwe ahagaragara, maze ajye mu rujijo.’ Ibaruwa 2,1851. {UB2 278.5} 

Igihe Gukira Bidashobotse 

Tuzi ibihe byagiye bibaho aho Imana yagiye yemera ko mu bwoko bwayo habamo umuntu 
urwaye maze igashyira icyifuzo mu mitima yabo bityo bagasenga babikuye ku mutima 
kugira ngo akire, ndetse bakanibwira ko bafite uburenganzira bwo gusaba gusohorezwa 
isezerano, nyamara wa murwayi akarengaho agapfa. Uwiteka we ubonera iherezo mu 
itangiriro, yari asobanukiwe ko aramutse akoresheje imbaraga ze ngo akire, byatuma 
ubushake bw’Imana busobanurwa nabi. {UB2 279.1} 

Incuro nyinshi, gukira bishobora kutaba byiza haba ku ncuti cyangwa ku itorero, ahubwo 
kukabyara gutwarwa gukabije n’ubwaka bituma bamwe bafata umwanzuro ko ukwizera 
kwacu gushingiye ku marangamutima. Inzira imwe rukumbi itunganye ni ugukurikiza 
Ijambo Imana yandikishije. Igihe mumaze gukorera umurwayi ibyo mushobora kumukorera 
byose, nimushyire icyo kibazo mu biganza by’Imana. Bishoboka ko urupfu rw’uwo 
murwayi rwaberaho guhesha Imana ikuzo. Imana yemera ko abantu bamwe bamaze amezi 
n’imyaka runaka bababazwa n’uburwayi bapfa. Ibona ko ari byiza guha ikiruhuko abayo 
bababazwa.- Manuscript 67, 1899. {UB2 279.2} 

Igice Cya 44 - Akaga Gaterwa No Gusinziriza Abantu 18 
Umuburo Wahawe Abaganga Bakoresha Uburyo Bwo Gusinziriza Abarwayi 


Muvandimwe N, na mushiki wacu, mu izina ry’Umwami wacu ndabasaba kwibuka ko 
nimudahindura ibyo muzi ku byerekeye ubumenyi bwo kuvura intekerezo kandi mwe 
mwembi mugafata ingamba ngo intekerezo zanyu zihane zinahinduke rwose ,naho ubundi 
muzaba amabuye asitaza, mube ibishungero imbere y’abamarayika n’abantu. {UB2 280.1} 

Ukuri kwabahinduyeho agace gato. Ni akaga ku muntu uwo ari we wese, uko yaba ari mwiza 
kose, gushishikarira gutera impinduka intekerezo z’undi muntu kugira ngo abone uko 
azikoresha icyo ashatse. Reka mbabwire ko kuvura intekerezo ari ubuhanga bwa Satani. 
Mwamaze kugera kure bikabije muri ibyo kugeza ubwo mwashyize mu kaga mu buryo 
bukomeye ahazaza hanyu. Kuva igihe byinjiriye mu ntekerezo zanyu bwa mbere kugeza ubu 
byabaye iterambere riteza akaga. Keretse gusa mubashije kubona ko Satani ari we 
nyirabayazana wahimbye ubu buhanga, naho ubundi ntabwo bizababera ikibazo cyoroshye 
nk’uko muteganya kwitandukanya nabyo nk’uko imizi n’amashami bitandukanye. 
Ubwenge bwose buhanitse buri muri ubu bumenyi ni ubuhanga bukomeye bw’ubushukanyi 
bwa Satani. Kubw’inyungu z’ubugingo bwanyu, nimwitandukanye n’ikintu cyose giteye 
gityo. Igihe cyose mushyize ibitekerezo byerekeye ubu buhanga mu ntekerezo z’undi muntu, 
kugira ngo mwigarurire intekerezo ze, muba muri mu ruhande rwa Satani, mwamaramaje 
gukorana nawe. Kubw’inyungu z’ubugingo bwanyu nimwitandukanye n’uyu mutego 
w’umwanzi. {UB2 280.2} 

Nta n’umwe muri mwe wari ukwiye kwiga ubuhanga mwashishikariye kumenya. Kwiga 
ubu buhanga ni ugusoroma imbuto ku giti kimenyekanisha icyiza n’ikibi. Imana ibuza mwe 
ndetse n’undi muntu wese kwiga no kwigisha ubuhanga nk’ubwo. Kuba hari icyo 
wakoresheje ubu bumenyi ubwabyo byagombye kuba bihagije kugira ngo bikwereke kuba 
uri umuntu udahamye mu kaba umuganga uyobora abandi ku ivuriro. {UB2 280.3} 

Ubwo wajyaga mu buganga bwo kuvura intekerezo, wariye ku giti cy’ubwenge 
kimenyekanisha icyiza n’ikibi Imana yakubujije gukoraho. Igihe kirageze ngo utangire 
kureba kuri Yesu, kandi ngo kubwo kwitegereza imico ye muhindurwe muse n’ab’ijuru. 
{UB2 281.1} 

Nimwitandukanye n’ikintu cyose gifitanye isano no gusinziriza intekerezo, kuko ubu ari 
ubuhanga abakozi ba Satani bifashisha. - Ibaruwa 20, 1902. {UB2 281.2} 

Ibitabo Byo Gusinziriza Abantu 


[Mu gihe cy’imyaka myinshi, mu muhati wariho wo kubyaza umusaruro ibikoresho byo mu 
macapiro yacu (twubatse kugira ngo dusohore inyandiko z’ubutumwa), hari imirimo imwe 
yerekeye ubucuruzi yaje kwemerwa. Habayeho igihe amacapiro yacu yemeye gusohora 
inyandiko zitari zikwiriye. Ibi bintu bibabaje byabayeho byavuzweho mu Bihamya, 
umuzingo wa 7, p. 164-168, ndetse no magambo ari muri iki gice yerekeye inyandiko zivuga 
ku gusinziriza abantu. - ABAKUSANYIJEINYANDIKO. ] {UB2 281.3} 

Mbese abacunga amacapiro bazemera kuba abakozi ba Satani basohora ibitabo bivuga ku 
ngingo yo gusinziriza abantu? Mbese ibi bibembe bizinjizwa mu murimo?....Satani 
n’abakozi be basanzwe bakora kandi baracyakorana umuhati. Mbese Imana izaha umugisha 
wayo amacapiro niba yemera ubushukanyi bw’umwanzi? Mbese ibigo byashyizwe imbere 
y’abantu ngo bibe ari ibyera ku Mana bizahinduka amashuri abakozi bigiramo kurya imbuto 
z’igiti cyabuzanyijwe kimenyekanisha ubwenge? Mbese twatiza Satani umurindi mu buryo 
yinjira anyonyomba mu gihome cy’ukuri kugira ngo ahashyire ubumenyi bwe bwo mu 
irimbukiro nk’uko yabigenje muri Edeni? Mbese abantu bari ku isonga ry’umurimo ntabwo 
bashobora gutandukanya ukuri n’ikinyoma? Mbese ntabwo ari abantu bashobora kubona 
ingaruka zikomeye zo gutiza umurindi ikibi? {UB2 281.4} 

Niba mushobora kunguka za miliyoni nyinshi z’amafaranga kubwo gukora umurimo 
nk’uyu, mbese iyi nyungu yaba ifite gaciro ki muramutse mukagereranyije n’igihombo 
gikomeye kibaho kubwo kwamamaza ibinyoma bya Satani maze mugatuma abatuye isi 
babasha kuvuga ko ibitabo birimo ibinyoma byasohorewe mu icapiro ry’Abadiventisiti 
b’umunsi wa karindwi, bigakwirakwizwa hirya no hino ku isi? {UB2 281.5} 

Nimukanguke maze mubone ko amacapiro yanyu yasohoye ibinyoma by’umwanzi. 
Nimureke abantu bazi ukuri bakore nk’abanyabwenge, imbaraga zabo zose bazishyire ku 
ruhande rw’ukuri n’ubutungane,- Ibaruwa 140, 1901 (Iyi baruwa yandikiwe abacungaga 
amacapiro yacu, yandikwa ku wa 16 Ukwakira, 1901). {UB2 281.6} 

Ubuhanga Bwibanda Ku Ntekerezo 

Muri iyi minsi aho guhakana Imana no kutizera bigaragara cyane byitwikiriye umwenda 
w’ubuhanga buhanitse, dukeneye kurindwa impande zose. Binyuze muri ubwo buhanga 
umwanzi wacu ukomeye agenda ashuka benshi kandi akabagira imbohe akurikije ubushake 
bwe. Uko yifashisha ubuhanga buhanitse, ari bwo buhanga bwibanda ku ntekerezo z’umuntu 
birakomeye cyane. Muri ubu buryo agenda anyonyomba atagaragara nk’inzoka kugira ngo 
yangize umurimo w’Imana. {UB2 281.7} 

Uku kwinjira kwa Satani anyuze mu buhanga buhanitse byateguwe neza. Binyuze mu 
miyoboro yo kwiga imiterere y’amagufwa agize umutwe bashingiye ku kwizera ko imiterere 
yayo iranga ubushobozi bw’ubwenge n’imico, binyuze mu kwiga imiterere n’imyifatire bya 
muntu, kandi binyuze no mu gutwara intekerezo z’umuntu ku buryo nta kindi atekereza, 
Satani arushaho kugera ku bantu b’iki gihe adakebakeba, kandi akoresha imbaraga zigomba 
kuranga umuhati we mu gihe cyegereje irangira ry’imababazi. Muri ubwo buryo intekerezo 
za benshi zarangiritse kandi ziyoborwa mu kutizera Imana. Mu gihe bizwi ko intekerezo 
z’umuntu umwe zigira ingaruka ku wundi mu buryo bukomeye, Satani witeguye gukoresha 
amahirwe yose abonye ariyoberanya, kandi agakorera mu mpande zombi haba iburyo 
n’ibumoso. Igihe abantu birunduriye muri ubwo buhanga bishima bakishyira hejuru kubera 
imirimo itangaje kandi myiza bagezeho, ntabwo bamenya imbaraga y’ikibi bimakaje; 
nyamara ni imbaraga izakoresha ibimenyetso byose n’ibitangaza by’ubushukanyi, 
n’ubuhendanyi bwose bwo gukiranirwa. Musomyi nkuda zirikana imbaraga y’ubwo 
buhanga n’ubumenyi kubera ko intambara hagati ya Kristo na Satani itararangira.... {UB2 
282.1} 

Gusuzugura isengesho biyobora abantu kwishingikiriza ku mbaraga zabo bwite kandi 
bikingurira ibishuko urugi. Ibihe byinshi imitekerereze y’umuntu itwarwa n’ubushakashatsi 
mu by’ubuhanga, kandi abantu bashimagizwa kubwo kumenya ubushobozi bwabo bwite. 
Ubuhanga bwiga ku ntekerezo z’umuntu buhabwa agaciro cyane. Ubwabwo ni bwiza 
nyamara bwigarurirwa na Satani akabwifashisha nk’ibikoresho bye bikomeye kugira ngo 
ashuke kandi arimbure imitima y’abantu. Ubuhanga bwe bwemerwa nk’ubuturutse mu ijuru, 
maze muri ubwo buryo akaramywa mu buryo bumukwiriye. Isi yagombye kunguka byinshi 
biturutse mu kwiga imiterere y’amagufa yo mu mutwe n’uburyo inyamaswa zimenya aho 
izindi ziri, ntabwo yigeze iba mbi nko muri iki gihe. Binyuze muri ubwo bumenyi, ubupfura 
bwarashenywe maze imfatiro zo kwizera imyuka zirashingwa. -The Signs of the Times, 
Nov. 6, 1884. {UB2 282.2} 

Imbaraga Ziyobya 

Akenshi Satani abona igikoresho gikomeye cyo gukoresha ibibi mu mbaraga umuntu umwe 
ashobora gukoresha ku ntekerezo z’undi. Iyi mbaraga ni iyo gushukana ku buryo akenshi 
umuntu ugenda ahindurwa na yo atamenya ibyayo. Imana yantegetse gutanga imiburo 
ndwanya iki kibi kugira ngo abagaragu bayo batazagwa mu mbaraga y’ubushukanyi bwa 
Satani. Umwanzi ni umukozi ukomeye, kandi niba ubwoko bw’Imana budahora iteka 
buyobowe na Mwuka w’Imana, buzagwa mu mutego bufatwe. {UB2 282.3} 

Mu gihe cy’imyaka myinshi Satani yagiye akora igerageza ku miterere y’intekerezo 
z’umuntu, kandi yabashije kuzimenya neza. Yifashishije imikorere ye yihishe yo muri iyi 

minsi iheruka, ahuza intekerezo z’umuntu n’ize bwite,akazuzuza ibitekerezo bye; kandi uyu 
murimo awukora mu buryo bw’ubushukanyi ku buryo abemera kuyoborwa na we 
batamenya ko bari kuyoborwa na we bagendera mu bushake bwe. Uko ni ko umushukanyi 
ukomeye yiringira kuyobya intekerezo z’abagabo n’abagore ku buryo nta rindi jwi rishobora 
kuzumvikana uretse irye gusa. Igihe Kristo yahishuriraga Petero igihe cy’umubabaro no 
kugeragezwa byari imbere ye, maze Petero agasubiza ati, “Biragatsindwa Mwami, ibyo 
ntibizakubaho na hato” (Matayo 16:22), Umukiza yaramutegetse ati, “Subira inyuma yanjye 
Satani” (Matayo 16:23). Satani yavugiraga muri Petero, akamutera gukora umurimo 
w’umushukanyi. Ntabwo Petero yabashaga gukeka ko Satani ari kumwe na we, nyamara 
Kristo we yabashaga kumenya ko umushukanyi ahari, kandi mu gucyaha Petero kwe 
yabwiraga umwanzi nyawe. {UB2 283.1} 

Igihe kimwe ubwo umukiza yavuganaga n’abigishwa cumi na babiri kandi akerekeza kuri 
Yuda yaravuze ati, “Umwe muri mwe ni umwanzi” (Yohana 6:70). Inshuro nyinshi mu 
minsi y’umurimo we ku isi, Umukiza yahanganaga n’umwanzi we yitwikiriye ishusho 
y’umuntu igihe Satani yihangaga mu bantu mu buryo bw’umwuka mubi. Muri iyi minsi 
Satani yigarurira intekerezo z’abantu. Mu mirimo nakoze nkorera Imana, nagiye mpura 
kenshi n’ababaga bahanzweho na Satani muri ubwo buryo, kandi nacyashye umwuka mubi 
mu izina ry’Umwami Yesu. {UB2 283.2} 

Ntabwo Satani yigarurira intekerezo z’umuntu akoresheje imbaraga. Iyo abantu basinziriye, 
umwanzi abiba urukungu mu itorero. Igihe abantu basinziriye mu bya Mwuka, umwanzi 
asohoza umurimo we w’ubugome. {UB2 283.3} 

Iyo umuntu yumvise ijambo rya Kristo “ntarimenye” ni ho umwanzi atoragura imbuto 
yabibwe mu mutima. Iyo abagabo n’abagore bameze batya, iyo imibereho yabo y’ibya 
Mwuka idahora igaburirwa na Mwuka w’Imana, Satani ashobora kubuzuza umwuka we 
kandi akabatera gukora imirimo ye.... {UB2 283.4} 

Ndasaba ninginga ngo mu mibereho yacu habeho kuzibukira igikorwa cyose kitemewe 
n’Imana. Twegereje iherezo ry’amateka y’isi kandi buri munsi urugamba rurushaho 
gukomera.- Ibaruwa 244, 1907. {UB2 283.5} 

Igice Cya 45 - Guhamagarirwa Gutura Mu Cyaro 


Sinashoboye gusinzira kugeza isaa munani z’iri joro ryakeye. Muri iryo joro nari ndi mu 
nama. Ningingiraga imiryango imwe kwikoreshereza uburyo Imana yashyizeho maze 
bakava mu mijyi kugira ngo bakize abana babo. Bamwe barazariraga ntibakoreshe imbaraga 
badakebakeba. {UB2 284.1} 

Abamarayika b’abanyampuhwe bihutishije Loti n’umugore we n’abakobwa be babafashe 
mu biganza. Iyo Loti aza kuba yarihuse nk’uko Uwiteka yabyifuzaga, ntabwo umugore we 
aba yarahindutse inkingi y’umunyu. Loti yari afite umwuka wo gutindiganya cyane. 
Nimucyo twe kuba nka we. Rya jwi ryaburiye Loti kuva muri Sodomu natwe riratubwira 
riti, «Nuko muve hagati ya ba bandi, mwitandukanye .kandi ntimugakore ku kintu 
gihumanye » (2Abakorinto 6 :17). Abantu bumvira uyu muburo bazabona ubuhungiro. Reka 
buri muntu wese akanguke rwose ku bwe maze agerageze gukiza umuryango we. Reka 
akenyere kugira ngo ajye ku murimo. Uko intambwe zizajya zisimburana Imana izahishura 
igikwiye gukorwa ku ntambwe ikurikiraho. {UB2 284.2} 

Nimwumve ijwi ry’Imana rivugira mu ntumwa Pawulo: “Musohoze agakiza kanyu mutinya, 
muhinda umushyitsi, kuko Imana ari yo ibatera gukunda no gukora ibyo yishimira ” 
(Abafilipi 2:12, 13). Loti yagenze mu kibaya agenda adashaka kandi yikereza. Yari amaze 
igihe kirekire yarifatanyije n’inkozi z’ibibi ku buryo atashoboraga kubona akaga arimo 
kugeza ubwo umugore we yahindukiye inkingi y’umunyu mu kibaya.- The Review and 
Herald, Dec. 11, 1900. {UB2 284.3} 

Nimureke abana be kongera gushyirwa imbere y’ibishuko byo mu mijyi igiye kurimbuka. 
Imana yatwoherereje imiburo n’inama zo kuva mu mijyi. Ku bw’ibyo nimucyo twe kugira 
ibyo dushora mu mijyi. Babyeyi ni mu buhe buryo mubonamo imitima y’abana banyu? 
Mbese muri gutegurira abagize imiryango yanyu guhindurirwa kuzaba mu bikari byo mu 
ijuru? Mbese muri kubategurira kuba abagize umuryango wa cyami? Abana b’Umwami 
w’ijuru? “Kandi umuntu byamumarira iki gutunga ibintu byose byo ku isi, niyakwa 
ubugingo bwe?” (Mariko 8:36). Ni mu buhe buryo kubaho ubuzima bworoheje, bunejeje, 
buhuje n’imigambi yanyu n’ibyo mwifuza byagereranywa n’agaciro k’ubugingo bw’abana 
banyu? -Manuscript 76, 1905. {UB2 284.4} 

Ubuhungiro Bw’ahantu Ho Mu Cyaro 

Nimureke ababyeyi basobanukirwe ko kurera abana babo ari umurimo w’ingenzi mu gukiza 
imitima. Mu cyaro bazahasanga imyitozo myinshi kandi y’ingirakamaro bazabona igihe 
bakora ibintu bakeneye gukora, kandi bizatuma bagira imibiri ifite amagara mazima igihe 

imyakura n’imihore by’umubiri bizaba bikura. “Musohoke mu mijyi” ubu nibwo butumwa 
mbaha kugira ngo abana bacu babone uburere. {UB2 285.1} 

Imana yahaye ababyeyi bacu ba mbere ibyabafasha kugira ngo habeho uburere nyakuri igihe 
yababwiraga guhinga ubutaka kandi bakita ku busitani bari batuyemo. Icyaha kimaze kuza 
bitewe no kutumvira ibyo Uhoraho yari yarabasabye, umurimo wagombaga gukorwa 
bahinga ubutaka wariyongereye bikomeye kubera ko bitewe n’umuvumo isi yamejeje 
ibitovu n’amahwa. Nyamara ntabwo umurimo ubwawo watanzwe bitewe n’icyaha. 
Umutware ukomeye ubwe yahiriye umurimo wo guhinga ubutaka. {UB2 285.2} 

Ni umugambi wa Satani kurehereza abagabo n’abagore kuba mu mijyi, kandi kugira ngo 
agere ku ntego ye ahimba amoko yose y’ibintu bishya n’ibirangaza ndetse n’ibituma abantu 
batwarwa. Kandi imijyi yo muri iki gihe igenda ihinduka nk’uko imijyi ya mbere 
y’umwuzure yari imeze {UB2 285.3} 

Ni nde uzaburirwa? Twongeye kuvuga tuti, ” Musohoke mu mijyi.” Ntimugafate ko kuba 
mwajya kuba mu misozi ari igihombo gikomeye, ahubwo mushake aho hantu ho kuruhukira 
aho mushobora kwihererana n’Imana mwenyine, mukiga ubushake n’inzira yayo.... {UB2 
285.4} 

Ndagira inama abantu bacu ngo gushaka ibya Mwuka babigire akamenyero mu mibereho 
yabo. Kristo ageze ku rugi. Iyi ni yo mpamvu mbwira abantu bacu nti, “Ntimugafate ko ari 
igihombo igihe muhamagarirwa kuva mu mijyi maze mugasohoka mukajya mu cyaro. Aho 
mu cyaro hari imigisha myinshi itegereje abazayakira. Kubwo kwitegereza ibiba mu 
byaremwe, kubwo kwiga umurimo w’intoki z’Imana, muzahindurwa muse na yo mu buryo 
butabagaragarira.”- Manuscript 85, 1908. {UB2 285.5} 

Igitangaza Cy’ Ingaruka Zo Gutera Intambwe Mbi 

Nitegereza izi ndabo, kandi igihe cyose nzibonye ntekereza kuri Edeni. Zigaragaza 
urukundo Imana idukunda. Uko ni ko muri iyi si Imana idusogongeza ho gato ku byiza bya 
Edeni. Ishaka ko twishimira ibyiza yaremye kandi tukabibonamo imvugo itugaragariza ibyo 
izadukorera. {UB2 285.6} 

Imana yifuza ko tuba ahantu dushobora kubona aho twidagadurira. Ntabwo abantu b’Imana 
bagomba kwirundanya mu mijyi. Imana ishaka ko bajyana imiryango yabo hanze y’imijyi 
kugira ngo babashe kwitegura ubugingo buhoraho neza. Bidatinze bazava mu mijyi. {UB2 
285.7} 

Imijyi yuzuye ibibi by’amoko yose- imyigaragambyo, ubwicanyi no kwiyahura. Satani ari 
muri iyo mijyi ayobora abantu mu murimo wabo wo kurimbura. Bayobowe n’imbaraga ye 
barica kubwo gushaka kwica gusa, kandi ibi bazarushaho kugenda babikora {UB2 286.1} 

Mbese iyo twishyize mu butware bw’imbaraga z’ubugome, twabasha kwitega ko Imana 
izakora igitangaza cyo gukuraho ingaruka z’intambwe mbi twateye?- Oya rwose. Nimuve 
mu mijyi vuba uko bibashobokera maze mugure umurima muto aho mushobora kugira 
ubusitani kandi abana banyu bakitegereza uko indabo zikura maze bakazigiramo amasomo 
yo kwiyoroshya no kubonera. -General Conference Bulletin, March 30, 1903. {UB2 286.2} 

Ahantu H’icyaro Hakwiriye Ibigo 

Amabwiriza aracyakomeza gutangwa ngo, “Muve mu mijyi. {UB2 286.3} 

Nimwubake amavuriro yanyu, amashuri yanyu n’amazu mukoreramo kure y’imijyi.” Ubu 
abantu benshi bazasaba kuguma mu mijyi, nyamara igihe kizagera bidatinze ubwo abantu 
bose bifuza kwirinda kubona no kumva ibibi bazajya mu cyaro kubera ko ubugome no 
kwangirika biziyongera kugera ku rwego rw’uko umwuka urangwa mu mijyi uzaba 
wanduye. -Ibaruwa 26, 1907. {UB2 286.4} 

Imana yagiye yohereza imiburo ikurikirana ivuga ko amashuri yacu, amacapiro yacu 
n’amavuriro yacu agomba kubakwa ahatari mu mijyi, ahantu urubyiruko rushobora 
kwigishwa neza icyo ukuri ari cyo. Nimucyo he kugira umuntu n’umwe ugerageza 
gukoresha Ibihamya ngo ashyigikire gushingwa kw’ibigo bigari bizana inyungu mu mijyi. 
Ntimuhindure ubusa umucyo watanzwe kuri iyi ngingo. {UB2 286.5} 

Hazahaguruka abantu bazaza bavuga amagambo mabi, kugira ngo basenye amatsinda 
Uwiteka ayoboye abagaragu be ngo bakore. Nyamara igihe kirageze ngo abagabo n’abagore 
batekereze ku mpamvu yabyo n’ingaruka bitera. Igihe cyo gushinga ibikorwa byagutse mu 
mijyi cyarashize rwose, kandi guhamagarira abasore n’inkumi kuva mu cyaro bakajya mu 
mijyi byarangije igije cyabyo. Mu mijyi hagenda haduka imibereho izatuma bikomerera 
cyane abo duhuje kwizera ngo babe bayigumamo. Bityo byaba ari ikosa rikomeye gushora 
amafaranga mu gushinga ibikorwa ubizana mu mijyi. - Manuscript 76, 1905. {UB2 286.6} 

Gukorera Mu Mijyi Uturutse Hanze Yayo 

Uko bishoboka kose ibigo byacu bikwiriye kuba kure y’imijyi. Tugomba kugira abakozi 
bakora muri ibyo bigo, kandi niba ibi bigo biri mu mujyi, ibyo bisobanuye ko imiryango 
y’abantu bacu bagomba gutura hafi yabyo. Nyamara ntabwo ari ubushake bw’Imana ko 
ubwoko bwayo butura mu mijyi ahahora akajagari n’umuvurungano. Abana babo bakwiriye 
kurindwa ibyo; kubera ko imibereho yabo yose itakaza icyizere bitewe no kwihuta, kutagira 

umutuzo ndetse n’urusaku. Uhoraho yifuza ko ubwoko bwe bujya mu cyaro, aho babasha 
gutura mu masambu maze bagahinga imbuto zabo n’imboga kandi abana bakabasha 
kwibonera imirimo y’Imana mu byaremwe. Ubutumwa mbabwira ni ubu ngo mukure 
imiryango yanyu mu mijyi. {UB2 286.7} 

U k uri k ugomba k uv ugwa, abant u bak umvira cyangwa batakumvira,imijyi yuzuyemo 
ibishuko. Dukwiriye gutegura gahunda y’umurimo wacu ku buryo dukora uko dushoboye 
kose tukarinda urubyiruko rwacu kwanduzwa n’ibi bishuko. {UB2 287.1} 

Imijyi igomba kuburirwa n’abantu baturutse hanze yayo. Intumwa y’Imana iravuga iti, 
“Mbese imijyi ntizaburirwa? Yego. Nyamara ntabwo izaburirwa n’abantu bayituyemo, 
ahubwo bazajya bayisura kugira ngo bayiburire ibigiye kuba ku isi.”-Ibaruwa 182, 1902. 
{UB2 287.2} 

Mu Mijyi Hakwiriye Kuba Insengero Mu Mwanya W’ibindi Bigo 

Inshuro nyinshi Uhoraho yaduhaye amabwiriza ko tugomba kuburira imijyi duturutse hanze 
yayo. Tugomba kugira amazu yo gusengerwamo muri iyo mijyi, kugira ngo abe inzibutso 
z’Imana; ariko ibigo by’amacapiro y’inyandiko zacu, ibigo bivurirwamo abarwayi n’ibyo 
abakozi bigishirizwamo bigomba gushingwa hanze y’imijyi. By’umwihariko ni ingenzi ko 
urubyiruko rwacu rugomba kurindwa ibishuko by’imibereho yo mu mujyi. {UB2 287.3} 

Kuba amazu yo guteraniramo yaraguzwe kandi akongera kwegurirwa Imana muri 
Washington no muri Nashville bihuje n’aya mabwiriza, mu gihe amacapiro ndetse n’ibigo 
by’ubuvuzi byo muri iyo mijyi byakuwe hagati muri yo, bigashingwa aho bikorera hanze 
y’umujyi. Iyi ni yo gahunda yakurikijwe mu gukura andi macapiro n’amavuriro bikajyanwa 
mu cyaro, kandi ubu iyo gahunda iri gukurikizwa mu Bwongereza ku byerekeye icapiro ry’i 
London ndetse n’ishuri ryaho. Ubu dufite amahirwe yo kujya mbere aho ubuntu bw’Imana 
budukinguriye inzira dufasha abavandimwe bacu bari muri iyo mijyi ndetse no mu yindi 
myinshi ikomeye kugira ngo dutangize umurimo tuwushinge ku rufatiro rukomeye ku buryo 
ubasha gutera imbere utanyeganyega.-Special Testimonies, Series B, No. 8, pp. 7,8 (1907). 
{UB2 287.4} 

Mu mihati yacu yo kugira imitungo mu cyaro ikaba ku rugero rudakabije, tugomba kuba 
inyaryenge nk’inzoka kandi tukaba abanyamahoro nk’inuma, ndetse tugomba kujya gukora 
mu mijyi duturutse mu cyaro. Ibid., No.14, p.7 (1902). {UB2 287.5} 


294 



Akaga K’itegeko Ry’icyumweru 


Ntabwo tugomba kuba aho tuzahatirwa kugirana isano ya bugufi n’abatubaha 

Imana.Akaga kerekeranye no kubahiriza umunsi wa mbere w’icyumweru kari hafi kuza... 

{UB2 287.6} 

Uruhande rw’abizihiza umunsi wa mbere ruragenda rwikomeza mu kwigamba ibinyoma, 
kandi bizaba bisobanuye akarengane ku bantu baziyemeza kubahiriza Isabato y’Uhoraho. 
Tugomba kuba aho dushobora kubahiriza itegeko ry’Isabato uko ryakabaye ryose. Uhoraho 
aravuga ati, «Mu minsi itandatu ujye ukora, abe ari yo ukoreramo imirimo yawe yose, ariko 
uwa karindwi ni wo sabato y’Uwiteka Imana yawe. Ntukagire umurimo wose uwukoraho » 
(Kuva 20 :9,10). Kandi tugomba gushishoza kugira ngo tutishyira aho kubahiriza Isabato 
bizadukomerera twe n’abana bacu. {UB2 288.1} 

Iyaba mu buntu bw’Imana twabashaga kubona ahantu hitaruye imijyi, Uhoraho yakwifuza 
ko twayitarura. Imbere yacu hari ibihe bishishana. - Manuscript 99, 1908. {UB2 288.2} 

Iyo imbaraga zikoreshwa n’abami zifatanya n’ibyiza, biterwa n’uko umutware wabo ari 
munsi y’ubuyobozi bw’Imana. Iyo imbaraga yifatanyije n’icyaha, iba yifatanyije 
n’ibikoresho bya Satani, kandi izakorera kurimbura ab’Imana. Abaporotesitanti bashyize 
isabato y’ikigirwamana aho Isabato y’Imana yagombaga kuba kandi baragera ikirenge mu 
cy’Ubupapa. Kubera iyi mpamvu, mbona ko ari ngombwa ko ubwoko bw’Imana busohoka 
mu mijyi bukajya mu cyaro ahitaruye aho bubasha guhinga imirima kandi bukishakira 
umusaruro wabwo. Muri ubwo buryo bashobora kurera abana babo babatoza imyitwarire 
yoroheje kandi myiza. Ndabona ko ari ngombwa kwihuta kugira ngo hitegurwe igihe 
cy’akaga. -Ibaruwa 90, 1897. {UB2 288.3} 

Igice Cya 46 -Kuyoborwa N’ubuntu Bw’Imana 


Igihe kirageze, uko Imana ifunguye inzira, ubwo imiryango ikwiriye kuva mu mijyi. Abana 
bakwiriye kujyanwa mu cyaro. Ababyeyi bakwiriye gushaka ahantu heza hakwiriye 
bakurikije uko babishoboye. Nubwo inzu babamo yaba nto ariko hakwiriye kuba umurima 
ufatanye nayo ushobora guhingwa. Manuscript 50, 1903. {UB2 289.1} 

Ababyeyi bashobora kugira inzu nto mu cyaro n’umurima wo guhinga aho babasha kugira 
uturima tw’imbuto kandi bakaba bahinga imboga n’imbuto nto zo gusimbura inyama 
zangiza ubuzima uko amaraso atembera mu miyoboro yayo. Ahantu nk’aho ntabwo abana 
bazazengurukwa n’ibyangiza byo mu mibereho yo mu mujyi. Imana izafasha ubwoko 
bwayo kugira ingo nk’izo hanze y’imijyi.-Medical Ministry, p.310. {UB2 289.2} 

Uko igihe gihita, abantu bacu bazaba bagomba kuva mu mijyi. Mu gihe cy’imyaka myinshi 
twagiye duhabwa amabwiriza ku abavandimwe bacu, ariko by’umwihariko imiryango ifite 
abana, bakwiriye gufata ingamba zo kuva mu mijyi uko babonye inzira ibafungukira ngo 
babikore. Abantu benshi bazakorana umuhati mwinshi kugira ngo bafashe mu gufungura 
inzira. Nyamara igihe kitaragera ngo kugenda bibashobokere, igihe bakiri mu mijyi, 
bakwiriye kugira umuhati mwinshi mu gukora umurimo w ‘ibwirizabutumwa, nubwo aho 
bashobora kugeza ubushobozi bwabo haba ari hato. - The Review and Herald, Sept. 27, 
1906. {UB2 289.3} 

Inama N’umuburo Byahawe Abari Biteguye Kuva Mu Mijyi 19 

Muvandimwe ibaruwa yawe imbwira ko hari abantu benshi bakangaranye biteguye kuva i 
Battle Creek. Hari ubukene, ubukene bukomeye, bw’uko uyu murimo ukwiriye gukorwa 
ubu. Ku bantu bumvise ko bakwiriye kugenda he kubaho kwihuta cyane mu gutwarwa 
cyangwa mu buryo bwo guhubuka batabitekerejeho cyane, ku buryo bizatuma nyuma y’aho 
bicuza cyane ko bavuye i Battle Creek.... {UB2 289.4} 

Itondere kugira ngo he kubaho kugenda kw’ikubagahu gukozwe mu rwego rwo kumvira 
inama yo kuva i Battle Creek. Ntukagire icyo ukora utabajije Imana yasezeranye gutangana 
ubuntu igaha abantu bose basaba bativovota. Ibyo buri muntu wese ashobora gukora ni 
ugutanga inama maze akarekera abemeye inshingano yo kugenda munsi y’ubuyobozi 
bw’Imana, kandi imitima yabo yugururiwe kumenya no kumvira Imana. Ndatangara cyane 
iyo mbonye hashobora kubaho bamwe bo mu barimu bacu bakeneye kugira imitekerereze 
myiza. Intumwa zashyira abatuye iyi isi ubutumwa bw’imbabazi, kandi zifitiwe icyizere 
n’abantu zizifashisha ngo zitange inama. Ubushishozi bukomeye buzakoreshwa n’abo bantu 
badafite ubumenyi nyakuri mu bibaho mu buzima, kandi bazaba mu kaga ko gutanga inama 
badasobanukiwe n’ibyo iyo nama izayobora abandi gukora. {UB2 289.5} 

Abantu bamwe babasha kubona ibibazo kandi bafite ubushobozi bwo gutanga inama. Iyi ni 
impano y’Imana. Igihe umurimo w’Imana ukeneye amagambo mazima, yumvikana kandi 
akomeye, abo bantu babasha kuvuga amagambo azayobora abantu bahangayitse kandi bari 
mu mwijima kugira ngo mu buryo bwihuta nk’umucyo w’izuba, babashe kubona inzira 
bakwiriye gukurikira, bityo bibe igisubizo ku kibazo cyari cyabujuje guhangayika kandi 
kitasobanukiye intekerezo zabo mu gihe cy’ibyumweru byinshi n’amezi menshi 
bagitekerezaho. Inzira igenda itunganywa imbere yabo, kandi Uhoraho yayimurikishijemo 
umucyo we kandi babona ko amasengesho yabo asubizwa. Inzira {UB2 290.1} 

bacamo iramurikiwe. Nyamara inama zimwe zitatekerejweho zishobora gutangwa ngo 
muve i Battle Creek hirengagijwe ko nta kintu gisobanutse neza cyerekana ibyiza izo nama 
zizageraho mu iterambere mu bya Mwuka kuri abo bantu cyangwa ku bandi. {UB2 290.2} 

Mugenzurane Ubushishozi Igikorwa Cyose 

Nimutyo buri muntu wese agenzurane ubushishozi ye kuba nk’umuntu uvugwa mu mugani 
watangiye kubaka kandi ntabashe kurangiza. Nta ntambwe n’imwe ikwiriye guterwa 
cyangwa ikindi cyose kijyana nayo bitagenzurany we ubushishozi ngo ikintu cyose 
gishyirwe ku munzani {UB2 290.3} 

... Umuntu wese yahawe umurimo agomba gukora uhuje n’ubushobozi bwinshi afite. Bityo 
nimutyo ye kugenda ashidikanya, ahubwo agende ashikamye kandi yicishije bugufi 
yiringiye Imana. {UB2 290.4} 

Hashobora kubaho abantu bazahubukira kugira icyo bakora, kandi bakagira ibyo bajyamo 
batagira icyo babiziho. Ntabwo ibi ari byo Imana isaba. Nimutekereze mu kuri, musenga 
mwiga Ijambo ry’Imana mufite ubushishozi bwose no gusenga, intekerezo n’umutima 
bikangukiye kumva ijwi ry’Imana....Gusobanukirwa ubushake bw’Imana ni ikintu 
gikomeye.... {UB2 290.5} 

Ndabwira aya magambo itorero ry’i Battle Creek ngo rigendere mu nama z’Imana. 
Hakenewe ko benshi muri mwe bava i Battle Creek ariko na none hakenewe ko mugira 
gahunda isobanutse neza y’icyo muzakora nimuva I Battle Creek. Ntimukihutire kugenda 
mubihubukiye mutazi ibyo mukora...Ku bakwiye kujya ku ruhembe rw’imbere, nibabe 
abanyabwenge, bashishoza kandi b’ingirakamaro, abantu bafite ibitekerezo bizima bazaba 
abajyanama bizewe, abantu basobanukiwe kamere y’umuntu, bazi kuyobora no gutanga 
inama bafite kubaha Imana. {UB2 290.6} 

Akaga Gaterwa N’ Imikorere Mishya 

Nabonye ko akaga kibasira buri ntambwe yose nshya y’ibibaho mu itorero, bitewe n’uko 
bamwe bumva ibintu bafite umwuka ukomeye. Nubwo abigisha bamwe bashobora 
abanyambaraga kandi bashoboye kwigisha mu magambo y’amahame ya Bibiliya, ntabwo 
bose bazaba abantu bafite ubumenyi bw’ibibaho mu buzima kandi ngo babe bashoboye 
kugira inama imitima ihagaze badakebakeba kandi batuje. Ntabwo babasha kumenya 
ibibasha kubaho bihangayikishije bigomba kuba kuri buri muryango uzagira icyo uhindura. 
Kubw’ibyo rero, nimutyo abantu bose bitondere ibyo bavuga. Niba batazi intekerezo 
z’Imana ku bibazo bimwe, nimureke be kugira icyo bavuga bakekeranya. Niba nta kintu 
gihamye bazi, nimubareke babivuge kandi mureke abantu bishingikirize ku Mana burundu. 
Nimureke habeho gusenga cyane ndetse no kwiyiriza ubusa kugira ngo hatazagira umuntu 
ugendera mu mwijima, ahubwo bagendere mu mucyo kubera ko Imana ari umucyo.... {UB2 
291.1} 

Nimureke he kugira ikintu gikorwa mu buryo budafututse bigatuma habaho igihombo 
gikomeye cyangwa ngo hagire ibyangirika bitewe n’imvugo zityaye kandi zikomeye zituma 
habaho gutwarwa kudahuje na gahunda y’Imana kugira ngo insinzi yagombye kugerwaho 
itazahinduka gutsindwa bitewe no kubura gushyira mu gaciro, kwitegereza neza, amahame 
n’imigambi bizima. Nimutyo kuri iyi ngingo habeho kuyoboranwa ubushishoza kandi 
abantu bose bagendere munsi y’ubuyobozi bw’Umujyanama w’umunyabwenge 
utaboneshwa amaso ari we Mana. Ingingo ziturutse ku muntu zizahatanira gutwara kandi 
hashobora kugira umurimo ukorwa utemewe n’Imana. Ubu ndingingira buri muntu wese 
kudashakisha abajyanama b’abantu abishimikiriye, ahubwo ashake Imana ashyizeho 
umwete, yo izi gutanga inama. Nimwegurire inzira zanyu n’ubushake bwanyu mu nzira 
z’Imana no mu bushake bwayo {UB2 291.2} 

Ingaruka Zo Kwimuka Hutihuti 

Haramutse hagize abimuka bakava i Battle Creek hanyuma bakazahura n’ingorane, ntabwo 
bayibaraho, kuko bimutse hutihuti, ahubwo bazabigereka ku bandi babashinja ko baba 
barabashyizeho igitutu. Ibibaruhije hamwe n’ingorane zabo babishinja abo badakwiriye 
kubyitirira {UB2 291.3} 

Ubu muri iki gihe tugezemo, ni igihe akaga ko mu minsi iheruka kagenda katwizingiraho, 
kandi dukeneye abantu b’abanyabwenge bo kutugira inama. Ntabwo ari abantu bazumva ko 
ari ngombwa guteza umuvurungano, ahubwo ni abantu bazatanga inama nziza kandi 
bagategura ko ikibaho cyose cyazana gahunda ahari urujijo, kikazana ikiruhuko n’amahoro 

binyuze mu kumvira Ijambo ry’Imana. Nimutyo buri muntu wese abe mu mwanya we 
nyakuri, agire icyo akorera Umwami we akurikije ubushobozi bwe bwinshi.... {UB2 291.4} 

Ni mu buhe buryo ibi bizakorwa? Yesu Kristo wabaguze amaraso ye y’igiciro cyinshi, 
mukaba muri abagaragu be n’umutungo we yaravuze ati, «Mwikorere umutwaro mbaha, 
munyigireho ; kuko ndi umugwaneza kandi noroheje mu mutima ; namwe muzabona 
uburuhukiro mu mitima yanyu. Kuko kunkorera bitaruhije n’umutwaro wanjye 
utaremereye” (Matayo 11 :29, 30). Umuntu wese uzasanga Yesu afite umwuka wo 
kwigishwa, afite umutima umenetse, uwo aba afite intekerezo zishobora kwigishwa no 
kwigira kuri Yesu ndetse no kumvira amabwiriza ye . {UB2 292.1} 

Imigambi Yose Muyishyire Imbere Y’Imana 

Ntabwo ubu dushobora kugira ukwizera kudakomeye; ntabwo dushobora kumererwa neza 
dufite inyifato yuzuye ubunebwe ubute ntacyo dukora. Buri bushobozi bwose bugomba 
gukoreshwa, kandi hakwiye kubaho gutekereza gukomeye, gutuje ndetse kwimbitse. Muri 
iki gihe ntabwo ubwenge bw’umuntu uwo ari we wese buhagije kugira ngo akore gahunda 
kandi afate ingamba. Imigambi yose muyishyire imbere y’Imana mwiyiriza ubusa, mucisha 
imitima bugufi imbere y’Umwami Yesu kandi inzira zanyu muzegurire Uhoraho. Isezerano 
ridashidikanywaho ni iri ngo, ‘Azayobora inzira zanyu. Afite ubutunzi butagerwa. Uwera 
wa Isirayeli uhamagara ingabo zo mu ijuru mu mazina yazo, kandi agafatira inyenyeri zo 
mu kirere mu mwanya wazo, nawe arakubumbatiye mu biganza bye.... ‘ {UB2 292.2} 

Nifuza ko abantu bose basobanukirwa inzira zishoboka zashyiriweho abantu bose bumva 
bahagijwe na Kristo kandi bamugira ibyiringiro byabo. Umuntu ubugingo bwe buhishanwe 
na Kristo mu Mana ahora afite ubuhungiro. Ashobora kuvuga ati, « Nshobozwa byose na 
Kristo umpa imbaraga » (Abafilipi 4 :13). {UB2 292.3} 

Iki kibazo ndakibahariye kubera yuko nagize ubwoba kandi mpagarika umutima bitewe 
n’ibyago byugarije abantu batuye i Battle Creek, kuko ntinya ko bazahava ku mugaragaro 
maze bagaha umwanzi icyuho. Ntabwo ibi bikwiriye kubaho kubera ko niba tugendana 
n’Imana twicishije bugufi tuzagenda mu mahoro. -Ibaruwa 45, 1893. {UB2 292.4} 

Umugabane Wa Icyenda - Igihe Twegereza Iherezo 
Ijambo Ry’ibanze 

Mu gutegura igitabo gikubiyemo inama zitandukanye zashyizwe ahagaragara mu myaka 
myinshi nyuma y’urupfu rwa Ellen G. White, bikwiriye kwitegwa ko impapuro zimwe 
zizibanda ku kaga kegereje ndetse n’ibyo itorero rizahura nabyo mu gihe twegereje 
ukugaruka kwa Kristo. Inama zikubiye muri iki gice zakomotse cyane mu ngingo 
zitandukanye zanditswe na Ellen G. White nk’uko zagiye ziboneka mu binyamakuru byacu 
bitandukanye ndetse mu ngingo zanditswe mu dutabo twltwa Notebook Leafles. {UB2 
293.1} 

Ubu butumwa bukora ku mutima ntibugira icyo bwigisha gishya kidasanzwe, kandi harimo 
aho gitekerezo kimwe cyagiye gisubirwamo kenshi. Nyamara ku bantu biteguye 
gusanganira Umwami wabo bidatinze, buri gitekerezo cyose cyerekeje ku kaga kari imbere 
yacu kizasomanwa umuhati mwinshi cyane. {UB2 293.2} 

Igice giheruka kivuga, « Ubutumwa buheruka bwahawe Inteko Nkuru Rusange » kigaragaza 
ubutumwa bw’uburyo bubiri madamu Ellen White yateguye kandi akabwohereza ngo 
busomerwe inama y’Inteko Nkuru {UB2 293.3} 

Rusange yo mu 1913 yabayeho bwa nyuma akiriho. Imigabane mito mito y’ubwo butumwa 
uko ari bubiri yagiye icapwa ikaboneka hirya no hino. Birakwiriye ko amagambo yose 
yavuze yari akwiriye gushyirwa muri iki gice akagaragaza icyizere Ellen G. White yari 
afitiye abayobozi b’itorero ndetse no kunesha kw’itorero guheruka. {UB2 293.4} 

Abashinzwe Kurinda Inyandiko Za Ellen G White. 

Igice Cya 47 - Kwitegura Akaga Gaheruka20 


Bavandimwe, ndabwira mwe nk’Abadiventisiti b’umunsi wa Karindwi kugira ngo mube 
icyo iri zina risobanuye. Hari akaga ko kuva mu mwuka w’ubutumwa twahawe.... {UB2 
294.1} 

Ntabwo ubwoko bw’Imana bugomba kuyoborwa n’ibitekerezo n’imikorere by’isi. 
Nimwumve icyo Umukiza yabwiye abigishwa be agira ati, “Nanjye nzasaba Data, na we 
azabaha undi Mufasha wo kubana namwe ibihe byose, ni we Mwuka w’ukuri. Ntibishobka 
ko ab’isi bamuhabwa, kuko batamurora kandi batamuzi, ariko mwebweho muramuzi, kuko 
abana namwe, kandi azaba muri mwe” (Yohana 14:16, 17). “Nimurebe urukundo ruhebuje 
Data wa twese yadukunze, rwatumye twitwa bana b’Imana kandi ni ko turi. Ni cyo gituma 
ab’isi batatumenye kuko batayimenye” (1 Yohana 3:1). {UB2 294.2} 

Ijambo ry’Imana rivuga ryeruye ko amategeko yayo azasuzugurwa, agakandagirwa n’ab’isi. 
Hazabaho kwiganza kudasanzwe kw’ikibi. Abiyita abaporotesitanti bazifatanya 
n’umunyabugome, kandi itorero n’isi bizabafatinyiriza hamwe mu bugome. {UB2 294.3} 

Dore akaga gakomeye kaje ku isi. Ibyanditswe byera byigisha ko ubupapa bugomba kongera 
kugira ubutware bwabwo bwatakaje, kandi ko umuriro w’akarengane uzongera ugacanwa 
binyuze mu kuyoboka ubupapa kw’abiyita Abaporotesitanti. Muri iki gihe cy’akaga 
dushobora gushikama gusa turamutse dufite ukuri n’imbaraga y’Imana. Abantu bashobora 
kumenya ukuri gusa baramutse bafite umugabane kuri kamere n’Imana. Igihe dusoma kandi 
ducukumbura Ibyanditswe, muri iki gihe dukeneye ikirenze ubwenge bw’umuntu; kandi 
nidusanga ijambo ry’Imana dufite imitima yicishije bugufi, Imana izadukingira ikintu cyose 
kidakurikiza amategeko. {UB2 294.4} 

Birakomeye gushikama ku byiringiro twatangiranye ngo tubikoreho kugeza ku iherezo; 
kandi akaga kiyongera iyo hari imbaraga zihishe zikora ubudatuza ngo zinjize undi mwuka 
ukomoka kuri Satani urwanya Imana. Igihe akarengane katari kariho, muri twe hinjiye 
abantu bamwe basa n’abatunganye kandi n’Ubukristo bwabo ntibushidikanyweho. Nyamara 
akarengane nikaramuka kaje, bazatuvamo. Mu gihe cy’akaga bazabona imbaraga mu 
mitekerereze y’ibinyoma yahinduye intekerezo zabo. Satani yateguye imitego itandukanye 
yo gufata abantu benshi. Igihe amategeko y’Imana azahindurwa ubusa, itorero 
rizashungurwa n’ibigeragezo bikomeye kandi umugabane munini uruta uwo dushobora 
gutekereza ubu, uzumvira imyuka iyobya n’inyigisho z’abadayimoni. Aho kugira ngo 
bakomezwe igihe bageze ahakomeye, abantu benshi bagaragaza ko atari amashami mazima 
yo ku Muzabibu nyakuri. Nta mbuto bera maze uhingira uruzabibu agakuraho ayo mashami. 
{UB2 294.5} 

Abumvira By’ukuri Ntibazatsindwa 


Igihe ab’isi bazasuzugura amategeko y’Imana, ingaruka izaba iyihe ku bumvira nyakuri 
kandi b’intungane? Mbese bazatwarwa n’inkubi y’ikibi? Bitewe n’uko abantubenshi binjira 
mu butware bw’umwami w’umwijima, mbese ubwoko bw’Imana bukomeza amategeko 
yayo buzatatira kumvira kwabwo? Oya! Nta muntu n’umwe uri muri Kristo uzatsindwa 
cyangwa ngo agwe. Abayoboke ba Kristo bazaca bugufi bumvire ubutware bukomeye 
buruta umutware uwo ari we wese wo ku isi. Nubwo gusuzugura amategeko y’Imana 
biyobora abantu benshi guhinyura ukuri kandi ntibakumvire; mu muhati mwinshi 
ab’indahemuka bazerereza ukuri kutagereranywa kw’ayo mategeko. Ntabwo twaretswe ngo 
twiyobore. Mu nzira zacu zose dukwiriye kuzirikana Imana, kandi izatuyobora muri izo 
nzira. Dukwiriye kubaza Ijambo ryayo dufite imitima yicishije bugufi tukagisha Imana 
inama kandi ubushake bwacu tukabwegurira ubushake bwayo. Ntacyo tubasha gukora tutari 
kumwe n’Imana. {UB2 295.1} 

Dufite impamvu ikomeye cyane idutera guha agaciro Isabato nyakuri ndetse no 
kuyishyigikira, kubera ko ari ikimenyetso gitandukanya ubwoko bw’Imana n’ab’isi. Kubera 
iyi mpamvu, itegeko ab’isi basuzugura ni ryo ubwoko bw’Imana buzubaha cyane. Igihe 
abatizera basuzugura Ijambo ry’Imana, ni ho ba Kalebu b’indahemuka bahamagarwa. Icyo 
gihe ni bwo bazashikama ku mwanya w’inshingano yabo, nta kwiyerekana, nta 
kugamburura bitewe no guhinyurwa. Abatasi batizeraga bari biteguye kwica Kalebu. 
Yabonye amabuye yari mu biganza by’abari bazanye inkuru mbi, nyamara ntabwo ibi 
byamucogoje. Yari afite ubutumwa kandi yagombaga kubutanga. Muri iyi minsi umwuka 
nk’uwa Kalebu uzagaragazwa n’abantu b’indahemuka ku Mana. {UB2 295.2} 

Umunyazaburi aravuga ati, “Bahinduye ubusa amategeko yawe. Ni cyo gituma nkunda ibyo 
wategetse, nkabirutisha izahabu nubwo yaba izahabu nziza” (Zaburi 119:126, 127). Iyo 
abantu biyegereje Yesu, iyo Kristo atuye mu mitima yabo kubwo kwizera, urukundo 
bakunda mategeko y’Imana rurakura cyane ku gipimo kiruta agasuzuguro ab’isi bagirira 
amategeko yera y’Imana. Iki gihe ni cyo Isabato nyakuri igomba kubwirwa abantu binyuze 
mu nyandiko no mu mvugo. Ubwo itegeko rya kane n’abaryubaha basuzugurwa kandi 
bagateshwa agaciro, abantu b’indahemuka babona ko ari gihe cyo kudahisha ukwizera 
kwabo ahubwo ko ari igihe cyo kwerereza amategeko ya Yehova barambura ibendera 
ryanditsweho ubutumwa bwa marayika wa gatatu, amategeko y’Imana no kwizera kwa 
Yesu. {UB2 295.3} 

Ntugahe Urwaho Amayobera Y’ubugome 


Nimutyo n’iyo byaba guceceka, abafite ukuri nk’uko kuri muri Yesu be kwemera umurimo 
w’amayoberane y’ubugome. Nimutyo be gucogora kuvuga umuburo. Nimutyo kwigisha no 
guhugura abizera b’amatorero yacu bikorwe mu buryo abana n’urubyiruko baturimo 
babasha gusobanukirwa ko hadakwiriye kubaho kwifatanya n’iyi mbaraga, ari yo Sekibi. 
Mubigishe ko nubwo igihe kizagera tukarwana intambara dutakaza umutungo wacu 
n’umudendezo, urugamba rugomba kurwanwa mu mwuka n’ubugwaneza bya Kristo. Ukuri 
nk’uko kuri muri Kristo kugomba gukomerwaho kandi kugashyigikirwa. Ubutunzi, 
icyubahiro, kugubwa neza n’ikindi kintu icyo ari cyo cyose, bikwiriye guhabwa umwanya 
wa kabiri. Ntabwo ukuri kugomba guhishwa, ntabwo kugomba guhakanwa cyangwa ngo 
gutwikirirwe ahubwo gukwiriye kuvugwa mu buryo bwuzuye kandi kukamamazanywa 
gushira amanga. {UB2 296.1} 

Uhoraho afite abarinzi b’indahemuka bari ku nkike za Siyoni bagomba kurangurura 
ntibitangire, bakarangurura amajwi yabo nk’impanda, maze bakereka ubwoko bw’Imana 
ibicumuro byabwo, n’ab’inzu ya Yakobo ibyaha byabo. Uhoraho yemereye umwanzi 
w’ukuri gukoresha imbaraga ikomeye akarwanya Isabato yo mu itegeko rya kane. Binyuze 
muri ubu buryo, Uhoraho agambirira gukangura umugambi ushikamye kuri iki kibazo 
cy’ikigeragezo cyo mu minsi iheruka. Ibi bizafungurira inzira ubutumwa bwa marayika wa 
gatatu kugira ngo buvuganwe imbaraga. {UB2 296.2} 

Nimutyo he kugira umuntu n’umwe wizera ukuri uceceka. Ubu nta muntu n’umwe ukwiriye 
kutagira icyo yitaho. Reka abantu bose berekeze amasengesho yabo ku ntebe y’ubuntu, 
basaba gusohorezwa iri sezerano ngo, “Icyo muzasaba cyose mu izina ryanjye, nzagikora” 
(Yohana 14:13). Ubu ni igihe cy’akaga. Niba iki gihugu cyirata umudendezo kiri gutegura 
kwirengagiza ihame ryose ryo mu Itegekonshinga ryacyo, kigatuma amategekoteka 
asimbura umudendezo mu by’iyobokamana, kandi kigatiza umurindi ubushukanyi 
n’ubuyobe bw’ubupapa, ubwoko bw’Imana bukeneye kubwira ibyifuzo byabwo 
Ishoborabyose bufite kwizera. Mu masezerano yatanzwe n’Imana harimo uguhumurizwa 
kose kugenewe abayiringira. Ntabwo kwitega ko umuntu ku giti cye azagira akaga bikwiriye 
gutera umubabaro no gucika intege, ahubwo bikwiriye gukangura imbaraga n’ibyiringiro 
by’ubwoko bw’Imana kubera ko igihe cy’akaga kabo ari cyo gihe Imana irushaho 
kubagaragariza imbaraga zayo. {UB2 296.3} 

Ntabwo tugomba kwicara dutuje dutegereje kurenganywa n’ibirushya, ngo twipfumbate 
tutagira icyo dukora ngo tubuze ibibi kubaho. Nimutyo amajwi yacu yo kwinginga ashyize 
hamwe azamurwe mu ijuru. Musenge kandi mukore, ndetse mukore kandi musenge. Ariko 
mureke {UB2 296.4} 

he kugira umuntu ukora adatekereje. Mumenye ko mugomba kuba abagwaneza kandi 
mukaba mworoheje mu mitima kuruta uko bisanzwe. Ntabwo mugomba kugira uwo 
mwinubira mumurega, baba ari abantu bihariye cyangwa amatorero. Nimwige kwihanganira 
abantu nk’uko Kristo yabikoraga. Rimwe na rimwe ibintu bikomeye bigomba kuvugwa, 
ariko mumenye neza ko Mwuka Muziranenge w’Imana ari mu mitima yanyu mbere y’uko 
muvuga ukuri kumvikana kandi kwahuranya. Bityo nimureke gukomeretsa kwahuranye 
kwishakira inzira. Ntabwo mugomba gukomeretsa. {UB2 297.1} 

Kutifatanya N’ab’isi 

Ntabwo hagomba kubaho kumvikana n’abahindura ubusa amategeko y’Imana. Si byiza 
kubishingikirizaho ngo batubere abajyanama. Ntabwo ubuhamya bwacu bugomba kuba 
bufite imbaraga nke ugereranyije n’uko bwari bumeze mbere; ntabwo uruhande nyarwo 
duhagazemo rugomba guhishwa kugira ngo tunezeze abakomeye bo mu isi. Bashobora 
kwifuza ko twifatanya nabo kandi ko twemera imigambi yabo, ndetse bashobora gutanga 
ibyifuzo ku byerekeye imikorere yacu ibyo bikaba byaha umwanzi amahirwe yo kudutsinda. 
“Ntimuvuge ngo ‘Baratugambaniye’, nk’uko ubu bwoko buzavuga kuri ibyo byose buti, 
‘Baratugambaniye’” (Yesaya 8:12). Nubwo tudakwiriye gushoza urugamba kandi ntitugire 
uwo tubangamira tubigambiriye, tugombakuvuga ukuri mu buryo bwumvikana kandi 
tumaramaje, kandi tugashikama ku byo Imana yatwigishije mu Ijambo ryayo. Ntabwo 
mugomba kurebera ku b’isi kugira ngo mumenye ibyo mukwiye kwandika no gucapa 
cyangwa ibyo muzavuga. Nimureke amagambo yanyu n’ibikorwa byanyu byose bihamye 
bigira biti, “Burya ntitwakurikije imigani yahimbwe n’ubwenge” (2Petero 1:16). “Nyamara 
rero dufite ijambo ryahanuwe rirushaho gukomera, kandi muzaba mukoze neza nimuryitaho, 
kuko rimeze nk’itabaza rimurikira ahacuze umwijima” (2Petero 1:19). {UB2 297.2} 

Intumwa Pawulo iratubwira iti, “Kuko ubwo ubwenge bw’Imana bwategetse ko ab’isi 
badaheshwa kumenya Imana n’ubwenge bw’isi, {UB2 297.3} 

Imana yishimiye gukirisha abayizera ubupfu bw’ibibwirizwa” (lAbakorinto 1:21). Ibi byari 
ugusohozwa kwa gahunda y’Imana kubwo kwemezwa no guhinduka kw’abantu bahora 
bashaka gukuririza imbaraga zabo bwite. Uhoraho yashatse kwerekana niba abantu 
bifashishije ubwenge bwabo bufite iherezo bashobora kumenya ukuri, cyangwa se niba 
bashobora kumenya Imana Umuremyi wabo. Igihe Kristo yazaga kuri iyi si, igerageza ryari 
ryarakozwe mu buryo buhagije kandi ryagaragaje ko ubwenge bw’umuntu bwibona nta 
kindi buri cyo uretse kuba ari ubupfu. Ubwenge bufite aho bugarukira ntibwabashije kugera 
ku myanzuro itunganye ku byerekeye Imana, kandi kubw’ibyo umuntu ntiyabashije rwose 
gushyira mu gaciro ku byerekeye amategeko yayo. Imana yemeye ko muri iki gihe cyacu, 
mu kwerereza ikinyoma kikarutishwa ukuri, ingingo zimwe zigera aho bikomeye kugira ngo 

Yo Mana ya Isiraheli ibashe gukora mu buryo bukomeye ngo yerereze cyane ukuri kwayo 
kurusha uko ikinyoma cyererezwa. {UB2 297.4} 

Imana mu kwitegereza itorero, ibihe byinshi yemeye ko ibibazo bigera ahakomeye kugira 
ngo ubwoko bwayo mu kunanirwa kwabwo bibahe kuyiyambaza yo yonyine ngo ibufashe. 
Amasengesho yabo, ukwizera kwabo bifatanyirije hamwe n’umugambi wabo udacogora wo 
kuba abanyakuri, byatumye Imana ihagoboka kandi yasohoje isezerano ryayo. “Maze 
nutabaza Uwiteka azagutabara, nutaka azavuga ati, ‘Ndi hano’” (Yesaya 58:9). Ukuboko 
k’Uwiteka gukomeye kwarambukiye kurokora ubwoko bwe. Imana izigama kubagoboka 
kwayo kuzuye ubuntu kugeza igihe bananiriwe; bityo igatuma kurokorwa kwabo kurushaho 
kugaragara ndetse n’insinzi yabo ikarushaho kuba ishimishije. Igihe ubwenge bw’umuntu 
bwose bwatsinzwe, ukugoboka kw’Imana kuzarushaho kugaragara kandi izahabwa ikuzo 
riyikwiriye. Ndetse n’abanzi bo kwizera kwacu, abadutoteza, bazabona ko Imana iri 
gukorera ubwoko bwayo ibukura mu bubata. {UB2 298.1} 

Gusenga, Ukwizera No Kwishingikiriza Ku Mana 

Igikenewe muri iki gihe turimo cy’akaga ni ugusenga tumaramaje, bivanze no kwizera 
nyakuri no kwishingikiriza ku Mana igihe Satani abundikiza ubwoko bw’Imana umwijima 
we. Nimutyo buri muntu wese azirikane ko Imana yishimira kumva gusenga k’ubwoko 
bwayo kubera ko ikibi cyiganje gisaba ko habaho gusenga kumaramaje, kandi Imana 
yasezeranye ko izahorera intore zayo ziyitakira ku manywa na nijoro nubwo izihanganira. 
{UB2 298.2} 

Abantu babogamiye ku gusuzugura kwihangana kw’Imana, ariko bakakwishingikirizaho. 
Nyamara hari igihe kigera mu mibereho y’icyaha y’umuntu maze Imana ikagoboka bityo 
ingaruka zikaba mbi bikomeye. “Uwiteka ntiyihutira kurakara, afite ububasha bwinshi, 
kandi ntabwo yatsindishiriza utsinzwe n’urubanza” (Nahumu 1:3). Ukwihangana kw’Imana 
kuratangaje, kubera ko igenga imico yayo. Nyamara uko byagenda kose igihano ntikizabura 
kubaho. Buri kinyejana cyose cyo gusayisha cyagiye kibikira uburakari umunsi wabwo; 
kandi ubwo igihe kizaba kigeze, kandi ubugome bukaba bugwiriye, ubwo ni bwo Imana 
izakora ikintu kidasanzwe. Bizagaragara ko ari ikintu giteye ubwoba kubona kwihangana 
kw’Imana kutakiriho; kubera ko umujinya w’Imana uzasukwa mu buryo bukomeye cyane 
ku buryo bizagaragara ko utarimo imbabazi; kandi isi izaba umusaka. Igihe cy’ubuhakanyi 
ku rwego rw’igihugu, ubwo abayobozi b’igihugu bazaba bagengwa n’amategeko ya Satani 
ubwo nibwo bazajya mu ruhande rwa sekibi. Iki gihe nibwo urugero rwo gukiranirwa 
ruzuzura. Ubuhakanyi ku rwego rw’igihugu ni ikimenyetso cyo kurimbuka kwacyo. {UB2 
298.3} 

Imana yahamagariye ubwoko bwayo gusiba icyuho, ngo bube uruzitiro, kugira ngo bwubake 
urufatiro rw’ibisekuru byinshi. Abamarayika bo mu ijuru bafite imbaraga nyinshi kandi 
bumvira amategeko y’Imana bategereje gufatanya n’abantu; kandi Uhoraho azagoboka igihe 
ibibazo bizaba bigeze aho nta muntu ushobora guhangana n’abakozi ba Satani bazaba bari 
ku murimo uretse imbaraga y’Imana gusa. Igihe ubwoko {UB2 298.4} 

bw’Imana buzaba buri mu kaga gakomeye, bigaragara ko butabasha guhangana n’imbaraga 
za Satani ni bwo Imana izagira icyo ibukorera. Aho ubushobozi bw’muntu burangirira ni ho 
Imana ibona inzira yo gukora. {UB2 299.1} 

Ubu ni igihe abantu b’indahemuka kandi b’abanyakuri bagomba guhaguruka 
bakarabagirana kubera ko ikuzo ry’Imana ribarasiye. Ubu ntabwo ari igihe cyo guhisha 
amabara yacu, nta gihe cyo guhinduka abagambanyi. Urugamba rurakaze, nta gihe cyo 
kurambika hasi intwaro zacu z’urugamba. Abarinzi bo ku nkike z’i Siyoni bagomba kuba 
maso. {UB2 299.2} 

Ndashima cyane ko muri iki gihe dushobora gukura intekerezo zacu ku ngorane 
zituzengurutse, ndetse no ku kurenganywa kugiye kuba ku bwoko bw’Imana maze tukareba 
hejuru mu ijuru ry’umucyo n’ubushobozi. Nitujya mu ruhande rw’Imana, urwa Kristo 
n’abamarayika bo mu ijuru, ingabo ngari y’Ishoborabyose izadutwikira, Imana ikomeye ya 
Isiraheri ni yo mufasha wacu, bityo ntidukwiriye gutinya. Abakora ku bwoko bw’Imana, 
baba bakoze ku mboni y’ijisho ryayo.{UB2 299.3} 

Bavandimwe, mbese muzagendana umwuka wa Kristo ubwo muzaba musubiye mu ngo 
zanyu no mu matorero yanyu? Mbese muzareka kutizera no kunenga? Tugeze mu gihe ubwo 
dukwiriye komatana, tugakorera hamwe kurusha uko byigeze bibaho mbere. Mu bumwe 
hari imbaraga. Mu macakubiri no kutifatanya hari intege nke gusa. Ntabwo Imana yigeze 
itegura ko umuntu umwe, cyangwa bane cyangwa makumyabiri bakwiharira umurimo 
w’ingenzi mu biganza byabo maze bakawukora badafatanyije n’abandi bakozi bo mu 
murimo w’Imana. Imana ishaka ko ubwoko bwayo bujya inama, bukaba itorero ryunze 
ubumwe, rikaba itsinda ritunganye muri Kristo. Ubuhungiro rukumbi dufite ni ukugendera 
mu nama duhabwa n’ijuru, tugahora dushaka gukora ibihuje n’ubushake bw’Imana, 
tugahinduka abakozi bakorana na yo. Nta tsinda rikwiriye kwishyira hamwe ngo rivuge riti, 
“Tugiye gufata uyu murimo maze tuwukore mu buryo bwacu bwite; kandi nibitaba uko 
tubishaka, ntabwo tuzatanga imbaraga zacu kugira ngo ukomeze.” Iri ni ijwi rya Satani, si 
iry’Imana. Ntimukumvire ibyongorerano nk’ibyo. {UB2 299.4} 

Icyo dukeneye ni umwuka wa Yesu. Nituba dufite uyu mwuka tuzakundana. Ibi ni byo 
bimenyetso dukwiriye gutwara: “Ibyo ni byo bose bazabamenyeraho ko muri abigishwa 
banjye, nimukundana” (Yohana 13:35).... {UB2 299.5} 

Mwomatane! Mwomatane! 

Mutekereze ko buri munsi tugerageza guhuriza hamwe imitima yacu mu rukundo rwa 

Gikristo. Umuhamya Nyakuri aravuga ati, “Mfite icyo nkugaya, ni uko waretse urukundo 
rwawe rwa mbere” (Ibyahishuwe 2:4). Na none kandi aravuga ati, “Nuko ibuka aho wavuye 
ukagwa wihane, ukore imirimo nk’iya mbere kuko nutabikora nzaza aho uri, nkure igitereko 
cy’itabaza cyawe ahacyo nutihana” (Ibyahishuwe 2:5). Impamvu ni iyihe? Ni uko mu 
kwitandukanya tuba dutandukanye na Kristo. Dukeneye gukorera hamwe. Mbega uburyo 
inshuro nyinshi ubwo nasaga n’uri imbere y’Imana n’abamarayika bera, numvise 
umumarayika avuga ati, “Mwomatane, Mwomatane, Mwomatane. Mwe kwemerera Satani 
gushyira umwijima we w’urugomo hagati y’abavandimwe. Mwomatane; mu bumwe hari 
imbaraga.” {UB2 300.6} 

Nongeye kubasubiriramo ubu butumwa. Igihe muraba mugiye mu ngo zanyu, mwiyemeze 
komatana; mushake Imana n’umutima wose muzayibona, kandi urukundo rwa Kristo ruruta 
ibyo mwamenya ruzaza mu mitima yanyu no mu mibereho yanyu.-General Conference 
Daily Bulletin, April 13, 1891. {UB2 300.1} 

Akaga Kazakomoka Ku Itegeko Ryo Kuruhuka Ku Cyumweru 

Mu gihe cya nijoro mu ntekerezo zanjye nasaga n’aho ntondekanya ibihamya dufite byo 
gushyigikira ukwizera kwacu. Tubona ko abashukanyi bakomeza kugenda bakaza umurego. 
Tubona ko isi iri gukora yifashishije itegeko kugira ngo ishyireho isabato y’ikinyoma, kandi 
iyigire igipimo gipima abantu bose. Iki kibazo kigiye gushyirwa imbere yacu bidatinze. 
Isabato y’Imana izakandagirwa, kandi isabato y’ikinyoma izererezwa. Mu itegeko ryo 
kuruhuka ku cyumweru, bishoboka ko ku bantu bubahiriza Isabato yo ku munsi wa karindwi 
hazabaho umubabaro ukomeye. Ishyirwa mu bikorwa ry’imigambi ya Satani rizazanira 
akarengane ubwoko bw’Imana. Nyamara ntabwo abagaragu b’Imana b’indahemuka 
bakeneye gutinya ingaruka z’iyo ntambara. Nibakurikiza urugero bahawe mu mibereho ya 
Kristo, nibaba indahemuka ku byo Imana ibasaba, ingororano yabo izaba ubugingo 
buhoraho, ubugingo bugereranywa n’ubw’Imana. {UB2 300.2} 

Muri iki gihe, umurimo ukomeye wo kubaka imico ukwiriye gukomeza gutera imbere mu 
bantu bacu. Tugomba kugaragariza abatuye isi imico iranga Umukiza. Ntibishoboka ko 
twanezeza Imana tudashyize mu bikorwa ukwizera nyakuri kandi kweza. Twe ubwacu 

dukwiye gukomera ku kwizera kwacu. Ukwizera nyakuri ntabwo ari ukwizera kuzatsindwa 
n’igishuko n’ikigeragezo. Ni impano Imana iha ubwoko bwayo. -The Review and Herald, 
Sept, 30, 1909. {UB2 300.3} 

Niba hari igihe dukeneye kugaragaza ubugwaneza n’urugwiro nyakuri ni iki gihe. 
Dushobora gusaba twingingira imbere y’inama z’abacamanza dusaba uburenganzira bwo 
kuramya Imana dukurikije uko umutlmanama wacu utubwira. Muri ubwo buryo, Imana mu 
kugira neza kwayo yagambiriye ko ibyo amategeko yayo asaba bizagezwa ku bantu bari mu 
myanya y’icyubahiro. Ariko igihe duhagaze imbere y’abo bantu, ntabwo tugomba 
kugaragaza uburakari. Tugomba guhora dusaba ubufasha bukomoka ku Mana. Imana 
yonyine ni yo ibasha gufata imiyaga ine kugeza igihe abagaragu bayo bazarangiriza 
gushyirwa ikimenyetso mu ruhanga.-The Review and Herald, Feb. 11, 1904. {UB2 300.4} 

Igice Cya 48 - Umurimo Wo Kwezwa Urakenewe 

Basel, Switzerland Ku wa 8 Ukuboza, 1886. 

Bavandimwe nkunda G. I. BULTER NA S. N. HASKELL: 
Maze ibyumweru byinshi ntabasha gusinzira guhera saa cyenda n’igice za nijoro. Intekerezo 
zanjye ntizigoheka ku byerekeye uko tumeze nk’ishyanga. Dukwiriye kuba turi ku rwego 
ruruta urw’abandi bantu bose bo ku isi kubera ko dufite umucyo mwinshi ndetse no kumenya 
ukuri ku rwego rukomeye. Ibyo biduha inshingano ikomeye yo kumurika uwo mucyo, atari 
ukuvuga ko twizera ukuri gusa ahubwo ari no kugushyira mu bikorwa. Iyo dushyira ukuri 
mu bikorwa, tuba dukurikiye Yesu we mucyo w’isi. Kandi niba twe nk’ishyanga tudahora 
dukura, ngo turusheho guhinduka ab’umwuka, tuba duhindutse nk’Abafarisayo- twigira 
intungane- kandi tudakora ibyo Imana ishaka. {UB2 302.1} 

Tugomba kwegera Imana cyane. Imibereho yacu ya buri munsi ikwiriye kwiganzamo Yesu 
Kristo n’ubuntubwe aho kugaragaramo inarijye. Turiho mu gihe gikomeye cy’amatekay’iyi 
si. Iherezo rya byose riri bugufi; ibimenyetso by’igihe birihuta vuba vuba, kandi bidatinze 
ijwi rigiye kuvugira mu ijuru ngo, “Birarangiye” (Ibyahishuwe 21:6). “Inkozi y’ibibi yose 
nigumye ikore ibibi, n’uwanduye mu umutima agumye yandure, naho intungane igumye 
ikore ibitunganye, n’umuziranenge agumye abe umuziranenge” (Ibyahishuwe 22:11). {UB2 
302.2} 

Nimutyo ubuhamya bwacu bugaragare neza; nimutyo dushikame ku Mana. Ntabwo 
nshobora kudasenga Imana saa saba, saa munani ni saa cyenda za nijoro kugira ngo Uhoraho 
akore ku mitima y’abantu. Ntekereza ko ijuru ryose ryitaye ku murimo uri gukorerwa ku isi. 
Abamarayika bategerereje iruhande rw’intebe y’ubwami, bahora bumvira itegeko rya Yesu 
Kristo kugira ngo basubize isengesho ryose risabwa rivuye ku mutima, isengesho ryo 
kwizera kuzima. Ntekereza uburyo abantu benshi bavuga ko bemera ukuri batakugira mu 
mibereho yabo. {UB2 302.3} 

Ntabwo binjiza mu mitima yabo imbaraga yako yeza, itunganya kandi yuzuza abantu ibya 
Mwuka.... {UB2 302.4} 

Kudakoresha Amahirwe Twahawe 

Ntabwo turi abantu bari ku rugero Imana yifuza ko tugeraho kubera ko tudateza imbere 
ubugingo bwacu kandi ngo tuboneze ingeso zacu ngo bihure n’ukuri kw’Imana n’imigambi 
yayo. “Gukiranuka gushyira ubwoko hejuru, ariko ibyaha bikoza isoni amoko yose” 
(Imigani 14:34). Icyaha kibuza amahwemo. Igihe cyose icyaha cyimakajwe -haba mu 
mutima w’umuntu, mu muryango no mu itorero- haba umuvurungano, gutandukana, 

urwango, kurarikira, ishyari kubera ko umwanzi w’abantu n’Imana afite imbaraga igenga 
intekerezo. Ariko rero nimutyo ukuri gukundwe kandi kugaragarire mu mibereho, 
gushyigikirwe kandi umugabo cyangwa umugore yange icyaha bityo abe intumwa nzima 
igaragariza Yesu Kristo abatuye isi. {UB2 302.5} 

Ntabwo abantu bavuga ko bizera ukuri bazacirwaho iteka bitewe n’uko batari bafite 
umucyo, ahubwo bizaterwa n’uko bari bafite umucyo mwinshi kandi ntibagenzuze imitima 
yabo igipimo cy’amahame y’imico mbonera y’ubutungane bw’Imana. Idini nyakuri ya 
Bibiliya igomba guhindura ubugingo, igatunganya kandi igakuza imico, igatuma irushaho 
kugera ku rugero rw’ijuru. Icyo gihe ni ho urugo ruzumvikanamo gusenga, gushima no 
gusingiza Imana. Abamarayika bazakorera mu rugo kandi baherekeze umuntu ugiye 
kuramya bajyane mu nzu yo gusengeramo. {UB2 303.1} 

Nimutyo amatorero avuga ko yizera ukuri kandi ko ashyigikiye amategeko y’Imana, 
ayubahirize kandi yitandukanye n’ubugome bwose. Nimutyo abagize itorero barwanye 
ibishuko bibakururira gukora ibibi no kwishimira mu byaha. Nimutyo itorero ritangire 
umurimo wo kwerezwa imbere y’Imana binyuze mu kwihana, kwicisha bugufi no kwinira 
kubera ko turi mu munsi ushushanya umunsi w’impongano- mu isaha ikomeye yuzuye 
ingaruka z’iteka ryose. {UB2 303.2} 

Reka abantu bose bigisha ukuri bakwigishe nk’uko kuri muri Yesu. Bayobowe n’imbaraga 
y’ukuri kw’Imana, imbaraga yeza kandi itunganya bameze nk’ibikoresho bitunganye. 
Nimureke basabwe n’idini yigishwa na Bibiliya, maze babere urugero abatuye isi yose. 
Nimureke abagize itorero babe baboneye, bashikamye, batanyeganyezwa, bahore basabwe 
n’urukundo rwa Yesu, kandi ubwo ni bwo bazabera umucyo abatuye isi. Nimutyo abantu 
bafite inshingano yo kuba abarinzi n’abungeri b’umukumbi bavuge ukuri guhoraho, bavuge 
amagambo yo kuburira abantu bo mu moko yose, amahanga yose no mu ndimi zose. 
Nimureke babe intumwa nzima zihagarariye ukuri bahagarariye, kandi bubahe amategeko 
y’Imana bagendera mu byo asaba badakebakeba kandi batunganye, bagendera imbere 
y’Imana bafite kubonera n’ubutungane kandi imbaraga izafasha kwamamaza ukuri 
kuzakwiza umucyo ahantu hose. {UB2 303.3} 

Gutera Agahinda Mwuka W’Imana 

Ntabwo Imana yigera itererana abantu batarayireka ubwabo. Ntabwo kurwanya Imana mu 
buryo bugaragara bizatuma ukwizera k’ubwoko bwayo, bwubahiriza mategeko yayo, 
kuzima. Kwirengagiza gukurikiza ukuri no kuba abaziranenge bishavuza Mwuka w’Imana 
kandi bituma bahinduka abanyantege nke kubera ko Imana itari hagati muri bo ngo ibahire. 
Kujya mu bidafite umumaro kwabo kuzabatera kurekwa n’Imana nk’uko byagendekeye ab’i 


310 




Yerusalemu. Nimureke amajwi yo kwinginga n’isengesho rivuye ku mutima byumvikane, 
kugira ngo abantu babwiriza abandi be kuba mu bwigunge. Bavandimwe, ntabwo tuzi ibiri 
imbere yacu kandi ubuhungiro bwacu rukumbi buri mu gukurikira Umucyo w’isi. 
Nitudakora ibyaha nk’ibyatumye umujinya w’Imana usukwa ku isi ya kera, kuri Sodomu na 
Gomora ndetse no kuri Yerusalemu ya kera, Imana izakorana na twe kandi idufashe. {UB2 
303.4} 

Kwica amategeko y’Imana n’iyo haba mu buryo bworoheje bishyira uwayishe ho urubanza, 
kandi nihatabaho kwihana kumaramaje no kuzinukwa icyaha, uwo muntu azahinduka 

umuhakanyi byanze bikunze.Nimutyo uko bishoboka kose nk’ishyanga dutunganye 

aharangwa ukwangirika kw’imico n’ibyaha bikomeye. Igihe icyaha cyidegembya mu bantu 
bavuga ko berereza amahame y’ubutungane, ni mu buhe buryo dushobora kwitega ko Imana 
yadutabaza imbaraga yayo kandi ikadukiza nk’ishyanga rikora ibyo gukiranuka?....Twebwe 
nk’ishyanga nituramuka tutagumye mu kwizera, maze tugahoza iby’amategeko y’Imana ku 
minwa yacu na mu nyandiko gusa, ntidukomeze amategeko y’Imana ngo twe kugira iryo 
twica tubigambiriye, icyo gihe kurimbuka n’intege nke bizatuzaho. Umurimo dukwiriye 
gukorera buri torero mu matorero yacu ni uko umuntu wese agomba kuba Umukristo. {UB2 
304.1} 

Kwitandukanya N’icyaha 

Nimureke icyaha cy’ubwibone kizibukirwe. Nimureke gukabya kose mu myambarire 
gutsindwe kandi kwihana ku Mana bikorwe kubwo kuyiba umutungo wagombye kuba 
warashyizwe mu bubiko bwayo kugira ngo ushyigikire umurimo w’Imana aho ukorerwa. 
Nimureke umurimo wo kuvugurura, umurimo wo guhinduka nyakuri ugirwe nyambere 
kandi ukorerwe abantu. Nimureke ibikorwa byacu n’inyifato yacu bihuze n’umurimo 
ugomba gukorwa muri iki gihe bitume tubasha kubwira abantu tuti, “Nimunkurikire nk’uko 
nkurikira Kristo.” Nimutyo tworoshye imitima yacu imbere y’Imana ku bwo kwicisha 
bugufi, kwiyiriza ubusa no gusenga, kwihana icyaha no kukizinukwa. {UB2 304.2} 

Ubu ijwi ry’umurinzi nyakuri rikwiriye kumvikana muri aya magambo ngo, “Bugiye gucya 
bwongere bwire” (Yesaya 21:12). Impanda igomba kuvuga ijwi ryihariye kubera ko turi mu 
munsi ukomeye wo kwitegura Uwuteka Hari inyigisho nyinshi z’inzaduka muri iyi si yacu. 
Hari amadini menshi y’inzaduka afite abayoboke ibihumbi byinshi cyane, nyamara hariho 
rimwe gusa rifite ikimenyetso cy’Imana. Hari idini y’umuntu n’idini y’Imana. Imitima yacu 
igomba kuba ishikamye ku Rutare rw’iteka. Ikintu cyose kiri mu isi yaremwe n’Imana, 
byaba abantu n’inyigisho ndetse n’isanzure ubwaryo, gisohoza ijambo ry’ubuhanuzi nyakuri 
ry’Imana kandi kigasohoza umurimo wayo ukomeye kandi uheruka wo muri aya mateka 
y’isi. {UB2 304.3} 

Tugomba kwitegura no gutegereza amabwiriza y’Imana. Amahanga azahuriza hamwe. 
Gushyigikira abamamaza amabwiriza rukumbi y’Imana yerekeye ubutungane, ari na cyo 
gipimo rukumbi cy’imico bizakurwaho. Kandi abantu bose batazumvira iteka ryaciwe 
n’inama z’igihugu ndetse ntibanumvire amategeko y’igihugu yo kwerereza isabato 
yashyizweho n’umunyabugome asuzuguye umunsi wera w’Imana, ntabwo bazagerwaho 
n’imbaraga irenganya y’ubupapa yonyine, ahubwo ifatanije niy’ Ubuporotesitanti ari bwo 
gishushanyo cy’inyamaswa. (UB2 305.1} 

Satani azakora ibitangaza bye kugira ngo ayobye abantu; azakoranyiriza imbaraga ze hamwe 
ngo zirute izindi. Itorero rishobora kugaragara nk’iryenda kugwa, nyamara ntiryigera rigwa. 
Rigumaho, igihe abanyabyaha bo muri Siyoni bagosorwa maze umurama ugakurwa mu 
ngano nziza. Iki ni ikintu gikomeye kandi kibabaje nyamara uko byagenda kose kigomba 
kubaho. Nta bantu bazabaranwa n’indahemuka n’abanyakuri, badafite ikizinga cy’icyaha 
cyangwa ngo bagire uburiganya mu kanwa kabo uretse abaneshesheje amaraso y’Umwana 
w’intama n’ijambo ryo guhamya kwabo. Tugomba kwamburwa ubutungane bwacu 
twihangiye maze tukambikwa ubutungane bwa Kristo. {UB2 305.2} 

Kwambara Ubutungane Bwa Kristo 

Abasigaye bejesheje ubugingo bwabo kumvira ukuri bavana imbaraga mu bigeragezo, 
bagaragariza ubwiza bw’ubutungane mu buhakanyi bubazengurutse. Abo bose Uhoraho 
arababwira ati, “Naguciye mu biganza byanjye nk’uca imanzi” (Yesaya 49:16). Bari mu 
rwibutso rw’iteka ryose kandi rutangirika. Ubu dukeneye ukwizera kuzima. Dukeneye 
kugira ubuhamya buzima buzahuranya bukagera ku mutima w’umunyabyaha. Hari 
ukubwiriza kwinshi gukabije nyamara kwita ku bantu kuriho ni guke cyane. Dukeneye 
gusigwa amavuta yera. Dukeneye umwuka n’imbaraga by’ukuri. Abenshi mu bagabura 
baremajwe uruhande rumwe n’inenge zabo bwite zo mu mico yabo. Bakeneye imbaraga 
ihindura y’Imana. {UB2 305.3} 

Icyo Imana yasabye Adamu mbere y’uko acumura kwari ukumvira amategeko yayo mu 
buryo butunganye. Icyo Imana isaba muri iki gihe ni icyo yasabye Adamu. Ni ukumvira 
gutunganye, ubutungane buboneye rwose, butarangwaho ikosa mu maso yayo. Imana 
idufashe kuyigaragariza ibyo amategeko yayo asaba byose. Ntabwo dushobora gukora ibi 
tudafite kwa kwizera kuzana ubutungane bwa Kristo mu mikorere ya buri munsi. 
Bavandimwe nkunda, Umwami araje. Nimuzamure intekerezo zanyu mwubure n’imitwe 
yanyu maze mwishime. Dutekereza ko abantu bumva amakuru anejeje, abantu bavuga ko 
bakunda Yesu bashobora kuzura ibyishimo bitavugwa kandi byuzuye ikuzo. Iyi ni inkuru 
nziza inejeje yagombye gususurutsa umuntu wese, kandi yagombye gusubirwamo mu ngo 
zacu ndetse ikabwirwa abo duhura na bo mu nzira. Nta yindi nkuru ishimishije ishobora 

kuvugwa! Kujya impaka no guhakana n’abizera cyangwa abatizera si umurimo Imana 
yaduhaye gukora. {UB2 305.4} 

Niba Kristo ari Umukiza wanjye, igitambo natangiwe n’inshungu yanjye, ntabwo 
nzarimbuka. Kubera kumwizera mfite ubugingo buhoraho. Iyaba abantu bose bizera ukuri 
bizeraga ko Yesu Kristo ari Umukiza wabo bwite. Ntabwo nshatse kuvuga kwa kwizera 
kw’agaciro gake kudashyigikiwe n’imirimo. Ahubwo ndavuga kwa kwizera nyakuri, 
kuzima, kudahinduka kandi guhoraho; ukwizera kurya umubiri w’Umwana w’Imana kandi 
kukanywa amaraso ye. Ntabwo nshaka gusa kubabarirwa kwica amategeko yera y’Imana, 
ahubwo nshaka no kuzamurwa ngashyirwa imbere y’umucyo wo mu maso h’Imana. Ntabwo 
ari ukwemererwa kujya mu ijuru gusa ahubwo no kugira umuryango mugari ninjiriramo. 
{UB2 306.1} 

Agakiza N1 Ukunga Ubumwe Na Kristo 

Mbese nk’abantu badasanzwe, ishyanga ryera, twaba tutitaye ku rukundo rutabona uko 
ruvugwa Imana yatugaragarije? Ntabwo agakiza ari ukubatizwa, ntabwo ari ukugira 
amazina yacu yanditswe mu bitabo by’itorero, nta n’ubwo ari ukubwiriza ukuri. Ahubwo ni 
ubumwe buzima tugirana na Yesu Kristo, ni ukugirwa mushya mu mutima, gukora imirimo 
ya Kristo mu kwizera ndetse n’umurimo wuje urukundo ukoranywe kwihangana, 
kwiyoroshya n’ibyiringiro. Umuntu wese wunze ubumwe na Kristo azahinduka 
umuvugabutumwa muzima ku bamuzengurutse bose. Azita ku bari hafi n’abari kure. 
Ntabwo azagira imyumvire irema ibice, ntabwo azashishikarira guteza imbere ishami rimwe 
ry’umurimo ayoboye ngo maze umuhati we ube uhagarariye aho. Abantu bose bazakora 
bagamije gutuma amashami yose akomera. Ntabwo hazabaho kwikunda, nta no kwikubira. 
Umurimo ni umwe kandi ukuri ni ko pfundo ryako rikomeye. {UB2 306.2} 

Iyaba abantu bibazaga iki kibazo bafite imitima ibishishikariye bati, “Mbese igomwa 
n’ishyari byahawe icyicaro mu mutima wanjye?” Niba ari uko bimeze, ntabwo Kristo ari 
mu mutima. “Mbese nkunda amategeko y’Imana, mbese urukundo rwa Kristo ruri mu 
mutima wanjye?” Niba dukundana nk’uko Kristo yadukunze, icyo gihe tuba twitegura ijuru 
ryiza ry’amahoro n’uburuhukiro. Aho mu ijuru nta kurwanira kuba imbere y’abandi, no 
gushaka isumbwe. Abantu bose bazakunda bagenzi babo nk’uko bikunda. Iyaba Imana 
yafunguraga intekerezo z’abantu kandi ikavugana n’imitima y’abagize itorero kugira ngo 
abantu bakanguke.{UB2 306.3} 

Abari I Siyoni bidamarariye bakeneye gukanguka. Abafite ukuri nyamara ntibumve ko 
bafite umutwaro wo kukugeza ku bandi bazabazwa byinshi. Iyaba abagabo n’abagore 
bavuga ko bemera ukuri bahagurukaga, bakikorera umutwaro Kristo abaha. Hakenewe 

abantu batanejejwe no kuba ibyitiriro ahubwo basa na Kristo, batikanyiza- abantu bafite 
umuhati mwinshi utazadohoka mu ngorane cyangwa ngo ucogore bitewe n’uko ikibi 
cyiganje. {UB2 306.4} 

Nshaka kubwira abizera bacu bari mu matorero yose muri Amerika. Nimukanguke muve 
mu bapfuye, bityo Kristo azabaha ubugingo. Abantu benshi barimbuka batagira umucyo 
w’ukuri nk’uko uri kuri Yesu. Duhagaze ku mbibi z’isi izahoraho. Ntabwo Abakristo 
bakunda kudamarara bazaba bakenewe muri uyu murimo. Iyobokamana rishingiye ku 
marangamutima no kureshya abantu ntirikenewe muri iki gihe. Hari imbaraga zigomba kuza 
mu kwizera kwacu ndetse no mu kwamamaza ukuri. Ndababwira ko hari imibereho mishya 
ituruka ku bakozi ba satani kugira ngo ikorane imbaraga tutigeze tubona kugeza ubu. Mbese 
ntabwo imbaraga nshya ivuye mu ijuru izuzura ubwoko bw’Imana? Ukuri kweza mu 
mbaraga zako kugomba kubwirwa abantu. Hagomba kubaho gusenga Imana kuvuye ku 
mutima, ndetse n’isengesho ryuzuye umubabaro kugira ngo ibyiringiro byacu nk’ishyanga 
bye kuba bishingiye ku bihimbano, ahubwo bibe bishingiye ku kuri kw’iteka ryose. 
Kubw’ubuhamya bw’Ijambo ry’Imana, tugomba kwimenyera niba turi mu kwizera, niba 
twerekeje mu ijuru cyangwa atari ko bimeze. Urugero mbonera rw’imico ni amategeko 
y’Imana. Mbese duhuza n’ibyo asaba? Mbese ubwoko bw’Imana buzana umutungo wabwo, 
igihe cyabwo n’impano zabwo ndetse n’imbaraga zabwo mu murimo ugomba gukorwa muri 
iki gihe? Nimutyo dukanguke. “Nuko rero niba mwarazuranywe na Kristo, mujye mushaka 
ibiri hejuru aho Kristo ari, yicaye iburyo bw’Imana” (Abakolosayi 3:1). -Ibaruwa 55, 1886. 
{UB2 307.1} 

Uko twegereza iherezo ry’ibihe amashyirahamwe azongera umubare n’imbaraga. Ayo 
mashyirahamwe azashyiaraho imbaraga zirwanya ukuri, ashyireho amatsinda mashya 
y’abiyita abizera bazashyira mu bikorwa inyigisho zabo z’ibinyoma. Ubuhakanyi 
buziyongera. “Bamwe bazagwa bave mu byizerwa, bite ku myuka iyobya n’inyigisho 
z’abadayimoni “(lTimoteyo 4:1). Abagabo n’abagore bishyiriye hamwe kurwanya Uhoraho 
Imana yo mu ijuru, kandi itorero rikangukiye ibi mu buryo bw’igice. Mu bavuga ko bizera 
hakenewe kubaho kurushaho gusenga ndetse n’umuhati mwinshi. {UB2 307.2} 

Ingabo za Satani zambaye ishusho y’umuntu zizagira uruhare muri uru rugamba ruheruka 
kandi rukomeye kugira ngo zirwanye kubakwa k’ubwami bw’Imana. Abamarayika bo mu 
ijuru bihinduye nk’abantu bazaza aho ibyo bikorerwa. Ayo matsinda abiri ahanganye 
azakomeza kubaho kugeza ku iherezo ry’umugabane wa nyuma w’amateka y’iyi si. {UB2 
307.3} 

Abakozi ba Satani bari muri buri mujyi. Ntabwo dukwiriye guhangara kutaba maso 
n’umwanya na muto. Abizera nyakuri bazarushaho gusenga kandi bazavuga buhoro cyane 

ku ngingo z’agaciro gake. Mu kanwa kabo hazavamo ubuhamya bukomeye bwo gutera 
ubutwari abanyantege nke n’abakene. Iki ntabwo ari cyo gihe cyo kuba abanyantege nke ku 
bwoko bw’Imana. Nimureke abantu bose babe abigishwa badakebakeba b’Ijambo ry’Imana. 
Tugomba gukomerera mu Uwiteka no mu mbaraga z’ubushobozi bwe. Ntabwo dushobora 
kubaho ubuzima buhuzagurika kandi ngo tube Abakristo nyakuri.-The Review and Herald, 
Aug. 5, 1909. {UB2 307.4} 

Igice Cya 49 - Izina Ryihariye N’abantu Bihariye 
Ntabwo Dutewe Isoni N’izina Ryacu 

Turi Abadiventisiti b’Umunsi wa Karindwi. Mbese duterwa isoni n’izina ryacu? Igisubuzo 
cyacu ni, “Oya, oya! Ntabwo duterwa isoni na ryo. Ni izina Uhoraho yaduhaye. Ryerekana 
ukuri kugomba kuba igipimo cy’amatorero.”-Ibaruwa 110, 1902. {UB2 309.1} 

Turi Abadiventisiti b’Umunsi wa Karindwi kandi ntidushobora na hato guterwa isoni n’iri 
zina. Nk’ishyanga tugomba gushikama ku kuri n’ubutungane. Ubwo ni bwo tuzahesha 
Imana ikuzo. Tugomba kurokorwa mu bibi, ntitugwe mu mitego cyangwa ngo twanduzwe 
n’abantu. Tugomba guhora duhanze amaso Yesu we Nkomoko yo kwizera kwacu kandi 
akaba ari na we ukunonosora. -Ibaruwa 106, 1903. {UB2 309.2} 

Ikimenyetso Cyihariye Kituranga 

Ibendera rya marayika wa gatatu ryari ryanditsweho ngo, “Amategeko y’Imana no kwizera 
Yesu.” Ibigo byacu byafashe izina rigaragaza imiterere y’ukwizera kwacu kandi ntabwo 
tugomba guterwa isoni n’iri zina na gato. Neretswe ko iri zina risobanuye byinshi, kandi 
mukuryemeza twayobowe n’umucyo twahawe uvuye mu ijuru... Isabato ni urwibitso Imana 
yashyizeho rwerekaana umurimo wayo w’irema kandi ni ikimenyetso kigomba gushyirwa 
imbere y’abatuye isi. Ntabwo hagomba kubaho kwifatanya n’abaramya isabato 
y’ikigirwamana. Ntabwo tugomba gupfusha igihe cyacu ubusa tujya impaka n’abantu bazi 
ukuri kandi barasiwe n’umucyo wako igihe bima ukuri amatwi bagahindukirira imigani 
y’ibihimbano. Nabwiwe ko abantu bazakoresha ubushobozi bwose kugira ngo batume 
itandukaniro riri hagati y’ukwizera kw’Abadiventisiti b’umunsi wa karindwi n’abubahiriza 
umunsi wa mbere w’icyumweru ritagaragara neza. Isi yose izajya muri uru rugamba kandi 
igihe ni kigufi. Ntabwo iki ari igihe cyo kurambika hasi ibituranga. {UB2 309.3} 

Neretswe itsinda ryari rifite izina ry’Abadiventisiti b’umunsi wa karindwi batangaga inama 
ko ibendera cyangwa ikimenyetso gituma tuba abantu bihariye kidakwiriye gushyirwa 
ahagaragara; kuko bavugaga ko atari gahunda nziza yatuma ibigo byacu bigera ku ntego. Iri 
bendera ridutandukanya n’abandi rigomba kujyanwa mu isi yose kugeza ku iherezo ry’igihe 
cy’imbabazi. Mu kuvuga ibiranga ubwoko bw’Imana bwasigaye Yohana yaravuze ati, “Ni 
ngombwa rero ko intore z’Imana zigumya kwihangana zigakurikiza amategeko yayo, 
zigakomeza kwizera Yesu” (Ibyahishuwe 14:12). Aya ni amategeko n’ubutumwa bwiza. Isi 
n’amatorero birifatanyiriza hamwe mu kwica amategeko y’Imana, mu gukuraho 
ikimenyetso cy’Imana, ndetse no kwerereza isabato yashyizweho ikimenyetso 
cy’umunyabugome. Nyamara Isabato y’Uhoraho Imana yawe igomba kuba ikimenyetso 
cyerekana itandukaniro hagati y’abumvira n’abatumvira. Nabonye bamwe baramburira 

amaboko yabo gukuraho ibendera ry’Imana no gukuraho ubusobanuro bwaryo.... {UB2 
309.4} 

Iyo abantu bemeye kandi bakerereza isabato y’ikinyoma kandi bagatuma abantu batizera 

kandi ngo bayoboke Imana, abo bantu bazagera aho abo mu gihe cya Yesu bageze.Mbese 

none hari umuntu uzahitamo guhisha ibendera rye no kureka ukwitanga kwe? Mbese abantu 
Imana yahaye icyubahiro, ikabaha umugisha no kumererwa neza bazanga gutanga 
ubuhamya bwerekeye urwibutso rw’Imana igihe ubuhamya nk’ubwo buzaba bugomba 
gutangwa? Mbese ntabwo amategeko y’Imana azarushaho guhabwa agaciro cyane igihe 
abantu bayasuzugura?- Manuscript 15, 1896. {UB2 310.1} 

Abantu bubahiriza amategeko y’Imana bavugwa n’umuhanuzi ko ari “abantu abandi 
batangarira.” Tugomba kuba abantu batandukanye n’ab’isi. Ab’isi baduhanze amaso kandi 
twitegerezwa n’abantu benshi tutazi. Hari abafite icyo bazi ku nyigisho tuvuga ko twizera 
kandi bareba ingaruka ukwizera kwacu kugira ku mico yacu. Bategereje kubona imbaraga 
ihindura tugaragaza kandi ndetse n’uburyo twitwara imbere y’abatizera. {UB2 310.2} 

Abamarayika bo mu ijuru baratwitegereza. “Twahindutse ibishungero by’ab’isi 
n’iby’abamarayika n’abantu” (1 Abakorinto 4:9). The Review and Herald, June 18, 1889. 
{UB2 310.3} 

Ahazaza H’ubwoko Bw’Imana 

Abantu bacu bagiye bafatwa nk’abatagira agaciro ku buryo bakwitabwaho, nyamara 
hazabaho impinduka; kandi hari ibiri gukorwa ubu. Ubu isi ya Gikristo hari ibyo iri gukora 
bizatuma uko byagenda kose abantu bubahiriza amategeko y’Imana bagaragara. Buri munsi 
habaho gusimbuza ukuri kw’Imana amagambo n’inyigisho z’ibinyoma zahimbwe n’abantu. 
Hari za gahunda n’ibikorwa biri gushyirwaho kugira ngo bigire imbata intekerezo z’abari 
bakwiriye kuba indahemuka ku Mana. Imbaraga zishyiraho amategeko zizarwanya ubwoko 
bw’Imana. Buri muntu wese azageragezwa. Iyaba nk’ubwoko bw’Imana twabaga 
abanyabwenge maze kubw’amabwiriza n’urugero dutanga tukageza ubwo bwenge ku bana 
bacu! Buri ruhande rwose rwo kwizera kwacu ruzagenzurwa, kandi niba tutari abigishwa 
bashishoza ba Bibiliya, bashikamye, bakomeye kandi batanyeganyezwa, ubwenge 
bw’abahanga bo ku isi buzadusaba,- Ibaruwa 12, 1886. {UB2 310.4} 

Igice Cya 50 - Inkingizo Kwizera Kwacu21 


Mu myaka mirongo itanu ishize yo kubaho kwanjye, nagiye ngira amahirwe atangaje yo 
kugira ibyo nsobanukirwa. Nagize ibyo nsobanukirwa byerekeye ubutumwa bwa marayika 
wa mbere, uwa kabiri n’uwa gatatu. Abo bamarayika bavugwa ko baguruka baringanije 
ijuru, bamenyesha abatuye isi ubutumwa bw’imbuzi kandi buteza impinduka ku bantu 
bariho mu minsi iheruka amateka y’iyi si. Nta muntu n’umwe wumva ijwi ry’abo 
bamarayika kubera ko ari ikimenyetso gihagarariye ubwoko bw’Imana bukorana n’ijuru. 
Abagabo n’abagore bamurikiwe na Mwuka w’Imana kandi bereshejwe ukuri, bamamaza 
ubutumwa butatu muri gahunda yabwo. {UB2 311.1} 

Nagize uruhare muri uyu murimo ukomeye. Hafi imibereho yanjye yose ya Gikristo 
yomatanye na wo. Hari abantu ubu bakiriho bagize imibereho nk’iyanjye. Basobanukiwe 
ukuri kuvugwa muri iki gihe; bakomeje kugendana n’Umuyobozi ukomeye, Umugaba 
w’ingabo z’Uhoraho. {UB2 311.2} 

Mu kwamamaza ubutumwa, ikintu cyose cyavuzwe n’ubuhanuzi cyarasohoye. Abari bafite 
amahirwe yo kugira uruhare mu kwamamaza ubu butumwa bungutse ibikomeye by’agaciro 
kenshi; none ubu iyo dukikijwe n’akaga ko muri iyi minsi iheruka, ubwo hirya no hino 
hazumvikana amajwi avuga ngo “Kristo ari hano,” “Ukuri kuri hano,” igihe umutwaro wa 
benshi ari uwo gukuraho urufatiro rwo kwizera kwacu kwadukuye mu matorero no mu isi 
kugira ngo duhagarare nk’abantu badasanzwe mu isi, nk’uko byagendekeye Yohana 
ubuhamya bwacu buzatangwa ngo: {UB2 311.3} 

“Uwahozeho uhereye mbere na mbere, uwo twumvise, uwo twiboneye n’amaso yacu, kandi 
uwo twitegereje, intoki zacu zikamukoraho, ari we Jambo ry’ubugingo;... Ibyo twabonye 
tukabyumva ni byo tubabwira kugira ngo na mwe mufatanye na twe” (1 Yohana 3:1-3). 
{UB2 311.4} 

Mpamya ibyo nabonye, ibyo numvise, ibyo intoke zanjye zakozeho biva mu Ijambo 
ry’ubugingo. Kandi nzi ko ubu buhamya ari ubwa Data wa twese n’Umwana we. Twabonye 
kandi duhamya ko imbaraga ya Mwuka Muziranenge yaherekeje kwamamazwa k’ukuri, 
hatangwa imiburo mu nyandiko no mu magambo kandi ubutumwa butangwa muri gahunda 
yabwo. Guhakana uyu murimo kwaba guhakana Mwuka Muziranenge, kandi ibyo 
byadushyira mu itsinda ryaretse ukwizera rikumvira imyuka iyobya. {UB2 311.5} 

Ibyiringiro Byibasirwa 

Umwanzi azakoresha ibintu byose kugira ngo arandure ibyiringiro y’abizera bive mu nkingi 
zo kwizera kwacu dufite mu butumwa bwo mu gihe cyashize bwadushyize ahirengeye 

h’ukuri kw’iteka ryose, kandi bwashinze ndetse butuma umurimo ugira ikiwuranga. 
Uhoraho Imana ya Isiraheli yayoboye ubwoko bwayo, ibuhishurira ukuri kwakomotse mu 
ijuru. Ijwi ryayo ryarumvikanye kandi na n’ubu riracyumvikana rivuga riti, “Mujye mbere 
muva ku mbaraga imwe musingira indi, mukura mu buntu no ku ikuzo.” Umurimo uragenda 
ukomera kandi waguka kubera ko Uhoraho Imana ya Isiraheli ari yo murinzi w’ubwoko 
bwe. {UB2 312.1} 

Abantu bakiriye ukuri mu magambo gusa, bakagufatisha imitwe y’intoki, abantu batinjije 
amahame yako mu ngoro y’umutima ahubwo bagashyira ukuri guhesha ubugingo inyuma 
y’ingoro, abo bantu nta kintu bazabona gitunganye kiri mu mateka yashize y’ubu bwoko, 
ikintu cyatumye buba icyo buri cyo, kandi cyabukomeje bukaba abakozi bavuga ubutumwa 
mu isi b’abanyamwete kandi bamaramaje. {UB2 312.2} 

Ukuri kw’iki gihe ni ukw’agaciro kenshi, ariko abo imitima yabo itigeze igwira urutare Yesu 
Kristo ngo imeneke, ntabwo bazabona cyangwa ngo basobanukirwe icyo ukuri ari cyo. 
Bazemera ibinezeza ibitekerezo byabo, kandi bazatangira guhimba urundi rufatiro rutari 
urwashyizweho. Bazashimagiza ubwibone bwabo no kwishyira hejuru batekereza ko 
bashobora gukuraho inkingi zo kwizera kwacu maze bakazisimbuza inkingi bihimbiye. 
{UB2 312.3} 

Ibi bizakomeza kubaho kugeza ubwo igihe kizarangirira. Umuntu wese wabaye 
umwigishwa ubishishikarira wa Bibiliya azabona kandi asobanukirwe uruhande nyakuri 
rw’abantu bariho mu bihe biheruka by’amateka y’iyi si. Bazumva ko badashyitse kandi ko 
ari abanyantege nke, bityo umurimo wabo w’ingenzi uzaba uwo kutagira ishusho yo kubaha 
Imana, ahubwo uzaba uwo kugirana isano nzima n’Imana. Ntabwo bazahangara kuruhuka 
kugeza igihe Kristo we byiringiro by’ubwiza azaba ababamo. Inarijye izapfa; ubwibone 
buzirukanwa mu mutima bityo bazagira ubugwaneza no kwiyoroshya bya Kristo.- 
Manuscript 28, 1890. {UB2 312.4} 

Nta Tsinda Rishya 

Nyuma yo kurangira kw’igihe, Imana yaragije abayoboke bayo b’indahemuka amahame 
y’ingenzi y’ukuri kw’iki gihe. Ntabwo aya mahame yahawe abantu batagize uruhare mu 
kwigisha ubutumwa bwa marayika wa mbere n’uwa kabiri. Yahawe abakozi bagize uruhare 
mu murimo kuva mu itangiriro. {UB2 312.5} 

Abantu banyuze muri ibyo bihe bagomba gushikama nk’urutare bagakomera ku mahame 
yatumye tuba Abadiventisiti b’umunsi wa Karindwi. Bagomba kuba abakozi bakorana 
n’Imana, bakomatanya ubuhamya kandi bashyira ikimenyetso ku mategeko mu bigishwa 
batoranyijwe n’Imana. Abantu bagize uruhare mu gushinga umurimo wacu ku rufatiro 

rw’ukuri kwa Bibiliya, abantu bazi ibimenyetso biranga inzira byerekanye inzira y’ukuri, 
bagomba gufatwa nk’abakozi bafite agaciro kenshi. Bashobora kuvuga ibyababayeho 
byerekeye ukuri babikijwe. Ntabwo aba bantu bagomba kwemera ko ukwizera kwabo 
kwahinduka kukaba ugushidikanya; ntabwo bagomba kwemera ko ibendera rya marayika 
rikurwa mu biganza byabo. Bagomba gushikama ku byiringiro batangiranye kugeza ku 
iherezo. {UB2 312.6} 

Uhoraho yavuze ko uko twinjira mu murimo uheruka amateka y’igihe cyashize azongera 
gusubirwamo. Ukuri kose Uhoraho yatanze ngo kuvugwe mui iyi minsi iheruka kugomba 
kubwirwa abatuye isi. Ntabwo dushobora gutambuka urufatiro Imana yashinze. Ntabwo 
dushobora kwinjira mu itsinda rishya iryo ari ryo ryose kuko ibi byaba bisobanuye guhakana 
ukuri. -Manuscript 129, 1905. {UB2 313.1} 

Ntidukwiriye Kugira Ubwoba 

Ntidukwiriye gushidikanya cyangwakugira ubwoba ko umurimo utazagera ku nsinzi. Imana 
ni yo iyoboye umurimo kandi izashyira ibintu byose kuri gahunda. Niba hari ingingo 
zikeneye gutunganywa ku ruhembe rw’imbere rw’umurimo, Imana izahashyira ubufasha 
kandi igire icyo ikora ngo ikosore amafuti yose. Nimutyo twizere ko Imana igiye gutwara 
ubwato bw’agaciro kenshi butwaye ubwoko bw’Imana bukabugeza ku mwaro mu mahoro. 
{UB2 313.2} 

Mu myaka myinshi yashize ubwo navaga i Portland muri Maine nerekeza i Boston, twahuye 
n’umugaru maze imiraba ikomeye idukoza hirya no hino. Amatara yatumurikiraga yaraguye 
kandi amasanduku yarimo ibintu byacu yikozaga hirya no hino nk’imipira. Abagenzi bagize 
ubwoba kandi benshi bavuzaga induru biteguye urupfu. {UB2 313.3} 

Hashize akanya gato umuyobozi w’ubwato yaraje. Umusare mukuru yahagaze hafi 
y’uwayoboraga ubwato ubwo yari afashe uruziga ruyobora ubwato maze akavuga ibiteye 
ubwoba ku byerekeye akaga ubwato bwari bwerekejeho. Uyoboye ubwato yarabajije ati, ” 
Mbese urayobora ubwato?” Ntabwo umusare mukuru yari yiteguye gukora ibyo kubera ko 
yari azi ko nta bunararibonye afite. {UB2 313.4} 

Bityo bamwe mu bagenzi barasakuje, bavuga ko batinya ko uwo musare mukuru [udafite 
ubunararibonye] ashobora gutuma basekura ibitare. Uwo musare mukuru yarababajije ati, 
“Mbese murafata uruziga?” Nyamara bari bazi ko badashobora gukora kuri urwo ruziga. 
{UB2 313.5} 

Igihe mutekereza ko umurimo uri mu kaga, nimusenge muti, “Mwami, hagarara ku ruziga 
ruyobora ubwato. Tuyobore mu biduhangayikisha. Tugeze ku mwaro amahoro.” Mbese nta 
mpamvu dufite yo kwizera ko {UB2 313.6} 

Uhoraho azabitunyuzamo tukavamo tunesheje? {UB2 314.1} 

Imbere yanjye hari benshi bamaze igihe mu murimo. Nzi bamwe bo muri mwe kuva mu 
myaka mirongo itatu ishize. Bavandimwe mbese ntitwabonye akaga kaza gakurikiye akandi 
kaba mu murimo, kandi ntabwo Uhoraho yakatunyujijemo kandi akagira icyo akora 
kubw’ikuzo ry’izina rye? Mbese ntimushobora kumwizera? Mbese ntimushobora 
kumuragiza umurimo? Ntimushobora gusobanukirwa imikorere y’ubuntu bwose bw’Imana 
mwifashishije intekerezo zanyu zifite iherezo. Nimureke Imana ubwayo yite ku murimo 
wayo.- The Review and Herald, Sept. 20, 1892. {UB2 314.2} 

“Ukuboko Kwanjye Kuri Ku Ruziga Rwerekeza Ubwato” 

Kugaruka k’Umwami kuregereje kuruta igihe twizereye. Mbega igitekerezo gitangaje 
cy’uko intambara ikomeye yegereje iherezo ryayo! Mu murimo uheruka tuzahura n’akaga 
tutazi uko twakitwaramo; nyamara nimutyo twe kwibagirwa ko imbaraga eshatu zikomeye 
zo mu ijuru ziri gukora, twe kwibagirwa ko ukuboko kw’Imana gufashe uruziga rwerekeza 
ubwato, kandi ko Imana izasohoza imigambi yayo. Imana izakoranya mu isi yose abantu 
bazayikorera mu butungane. {UB2 314.3} 

Akaga gateye ubwoba kugarije abantu bafite inshingano mu murimo w’Imana. Gutekereza 
iby’aka kaga bintera kudagadwa. Nyamara ijambo ryangezeho rivuga riti, “Ukuboko 
kwanjye kuri ku ruziga rwerekeza ubwato, kandi mu neza yanjye nzasohoza gahunda 
yanjye.” The Review and Herald, May 5, 1903. {UB2 314.4} 

Imanza Z’Imana Mu Bindi Bihugu 

Ibihe bishishana biri imbere yacu. Imanza z’Imana zigeze mu bindi bihugu. Amakuba 
agenda asimburana mu buryo bwihuta. Bidatinze Imana igiye guhaguruka mu cyicaro cyayo 
kugira ngo inyeganyeze isi mu buryo bukomeye no guhana abaturage bayo kubw’ibyaha 
byabo. Bityo izahagararira ubwoko bwayo kandi izaburinda. Izabagotesha amaboko yayo 
y’iteka ibarinde ibyago byose.- The Review and Herald, April 14, 1904. {UB2 314.5} 

Igice Cya 51 - Kuba Indahemuka Cyangwa Icyigomeke 

Ubuhakanyi 

Ndemerewe umutima cyane kubw’abantu bacu. Turi mu bihe by’akaga byo mu minsi 
iheruka. Kwizera kw’amajyejuru kubyara imibereho y’amajyejuru. Hari ukwihana 
gukeneye kubaho. Gusobanukirwa nyakuri n’inyigisho z’iyobokamana bizerekana Yehova. 
Abantu bose bari bakwiriye kumenya ko ari ngombwa ko bo ubwabo basobanukirwa 
n’ukuri. Tugomba gusobanukirwa inyigisho ziganwe ubushishozi no gusenga. Nahishuriwe 
ko mu buryo bukomeye mu bantu bacu habuzemo kumenya ubwenge ku byerekeye 
guhaguruka no gutera imbere kw’ubutumwa bwa marayika wa gatatu. Hari ubukene 
bukomeye bwo gusesengura igitabo cya Daniyeli n’icy’Ibyahishuwe, no kwiga ibirimo 
tubishimikiriye kugira ngo tubashe kumenya ibyanditswemo. {UB2 315.1} 

Umucyo nahawe wari ukomeye cyane ku buryo abantu benshi bazadusohokamo, bakumvira 
imyuka iyobya n’inyigisho z’abadayimoni. Uhoraho yifuza ko umuntu wese uvuga ko yizera 
ukuri yamenya neza icyo ukuri ari cyo. Abahanuzi b’ibinyoma bazaduka kandi bazayobya 
benshi. Ikintu cyose gikwiye kunyeganyezwa kigomba kunyeganyezwa. None se mbese buri 
muntu wese ntiyasobanukirwa n’impamvu zo kwizera kwacu? Aho kugira ngo habeho 
ibibwirizwa byinshi, hakwiriye kubaho kurushaho kwiga Ijambo ry’Imana, gufungura 
Ibyanditswe, ijambo ku ijambo ndetse no gushaka ibihamya bikomeye bishyigikira 
inyigisho shingiro zatumye tugera aho turi ubungubu ku rugero rwo hejuru rw’ukuri 
guhoraho. {UB2 315.2} 

Gukururwa N’ubutungane Bw’urwiyerurutso 

Umutima wanjye ubabajwe cyane no kubona uburyo abantu bamwe bigeze kugira umucyo 
n’ukuri bazemera ibinyoma bya Satani vuba kandi bagakururwa n’ubutungane 
bwurwiyerurutso. Igihe abantu bateye umugongo ibirango Imana yashyizeho kugira ngo 
tubashe gusobanukirwa aho tugeze nk’uko hagaragazwa mu buhanuzi, baba bajya aho 
batazi. {UB2 315.3} 

Nibaza niba kwigomeka nyako kujya gushira. Nimusome mu Abakurambere n’Abahanuzi 
ibyerekeye kwigomeka kwa Kora, Datani na Abiramu. Uku kwigomeka kwakwiriye hose 
gufata abantu barenze aba babiri.22 Kwari kuyobowe n’abatware b’iteraniro magana abiri 
na mirongo itanu, bari abagabo b’ibyamamare. Kwigomeka mukwiriye kuguha izina 
rikwiye n’ubuhakanyi mubwite uko buri, hanyuma muzirikane ko ibyo abantu b’Imana ba 
kera banyuzemo ari byo bikomeza kwisubiramo mu mateka y’isi. Ibyanditswe biravuga biti, 
“Ibyo...byandikiwe kuduhugura twebwe abasohoreweho n’imperuka y’ibihe” (1 Abakorinto 
10:11). Niba abagabo n’abagore bazi ukuri bitandukanyije cyane n’Umuyobozi wabo 


322 



ukomeye kandi bakazafata umuyobozi ukomeye w’ubuhakanyi bakamwita Kristo 
gukiranuka kwacu, bizaterwa n’uko batacukumbuye ngo barengerwe mu birombe by’ukuri. 
Ntabwo bashobora gutandukanya amabuye y’agaciro n’ibindi bidafite akamaro. {UB2 
316.1} 

Nimusome imiburo yatanzwe ku rugero runini mu Ijambo ry’Imana yerekeye abahanuzi 
b’ibinyoma bazadukana ibinyoma byabo kandi byashoboka bakayobya n’intore. Mu gihe 
hari iyo miburo ni mpamvu ki itorero ridatandukanya ukuri n’ibinyoma. Abantu baba 
barigeze kuyobywa mu buryo ubwo ari bwo bwose bakeneye kwicisha bugufi imbere 
y’Imana,kandi bakihana bamaramaje kubera ko bayobejwe mu buryo bworoshye butyo. 
Ntabwo babashije gutandukanya ijwi ry’Umwungeri nyakuri n’iry’undi. Nimureke abo bose 
bongere bagenzure iki gice cy’imibereho yabo. {UB2 316.2} 

Mu gihe kirenga imyaka mirongo itanu, Imana yagiye iha ubwoko bwayo umucyo binyuze 
mu buhamya bwa Mwuka wayo. Mbese nyuma y’iki gihe byashoboka ko haba ahasigaye 
abagabo bake n’abagore babo bayobya itorero ryose ry’abizera bavuga ko Ellen G. White 
ari umuriganya numushukanyi? “Muzabamenyera ku mbuto zabo” (Matayo 7:20). {UB2 
316.3} 

Abantu bashobora kwirengagiza ibihamya byose Imana yabahaye, maze uwo mugisha 
bakawuhinduramo umuvumo, bakwiriye guhindishwa umushyitsi n’amahoro y’imitima 
yabo. Keretse gusa nibihana naho ubundi ibitereko byabo by’amatabaza bizakurwa ahabyo. 
Uhoraho yaratutswe. Ibendera ry’ukuri ry’ubutumwa bwa marayika wa mbere uwa kabiri 
n’uwa gatatu ryarambitswe mu mukungugu. Niba abarinzi baremerewe kuyobya abantu 
bene ako kageni, Imana izaryoza abantu bamwe kuba barananiwe kumenya ubwoko 
bw’ibyo kurya bagaburiraga umukumbi wayo. {UB2 316.4} 

Habayeho ubuhakanyi kandi Imana yemeye ko ibintu nk’ibi bibaho mu gihe cyashize kugira 
ngo yerekane uburyo ubwoko bwayo buzayobywa mu buryo bworoshye igihe 
bwishingikiriza ku magambo y’abantu aho kwiyigira Ibyanditswe ku giti cyabwo nk’uko 
ab’i Beroya babigenzaga kugira ngo barebe niba ibyo bintu ari ukuri. Imana yemeye ko 
ibintu nk’ibi bibaho kugira ngo imiburo ibashe gutangwa ivuga ko ibintu nk’ibyo bizabaho. 
{UB2 316.5} 

Kwigomeka N’ubuhakanyi 

Kwigomeka n’ubuhakanyi biri mu mwuka duhumeka. Nituterekeza imitima yacu 
y’impezamajyo kuri Kristo kubwo kwizera, ibyo bizagira icyo biduhinduraho. Niba abantu 
babasha kuyobywa mu buryo bworoshye muri iki gihe, mbese bazabasha gushikama bate 
ubwo Satani azihindura nka Kristo maze agakora ibitangaza? Ni nde utazatembanwa n’uko 

kwiyoberanya kwe agaragaza ko ari Kristo kandi ari Satani wigize nka Kristo, kandi mu 
buyo bugaragara agakora ibikorwa nk’ibya Kristo? Ni iki kizarinda ubwoko bw’Imana 
kumvira ba kristo b’ibinyoma? {UB2 317.1} 

“Ntimuzabakurikire” (Luka 17:23). {UB2 317.2} 

Abantu bagomba gusobanukirwa inyigisho mu buryo bwuzuye. Abantu bemerewe 
kubwiriza ukuri bagomba kuba bashikamye ubwo ni bwo ubwato bwabo buzabasha 
guhangana n’umugaru n’umuraba kubera ko igitsikabwato kibakomeje. Ubushukanyi 
buziyongera, kandi tugomba kuvuga ubwigomeke mu izina ryabwo nyakuri. Tugomba 
guhagarara twambaye intwaro zose. Ntabwo muri iyi ntambara duhangana n’abantu gusa, 
ahubwo duhangana n’abatware n’abanyabushobozi. Ntabwo dukirana n’abafite umubiri 
n’amaraso. Nimutyo mu matorero yacu Abefeso 6:10-18 hasomanwe ubwitonzi kandi 
bishishikariwe. {UB2 317.3} 

Abantu bazana ubuhakanyi bavuga amagambo y’ikiyoka. Tugomba guhangana n’abakozi 
ba Satani bajya kurwanya intore z’Imana. “Ikiyoka kirakarira wa mugore, kiragenda ngo 
kirwanye abo mu rubyaro rwe basigaye, bitondera amategeko y’Imana kandi bafite guhamya 
kwa Yesu” (Ibyahishuwe 12:17). Abantu bayoboka ubuhakanyi bava mu bwoko bw’Imana 
nyakuri kandi bw’indahemuka maze bakunga ubumwe n’abari mu mwanya wa Baraba. 
“Muzabamenyera ku mbuto zabo” (Matayo 7:20). Nandika ibi bitewe n’uko mbona ko 
abenshi mu itorero babona abantu nk’aho ari ibiti bigenda. Bakeneye kugira ubundi bumenyi 
bwimbitse mbere y’uko basobanukirwa imitego itezwe ngo ibafatire mu rushundura 
rw’umushukanyi. Ubu ntihakwiye kubaho umurimo ukozwe by’igice. Umwami wacu 
arahamagara abagabo n’abagore bashikamye, bamaramaje kandi batunganye mu mitima 
kugira ngo basibe icyuho kandi babe uruzitiro. (Yesaya 58:12-14). {UB2 317.4} 

Hari ubuhamya budakebakeba bugomba gutangwa n’abagabura bose mu matorero yacu 
yose. Imana yemeye ko ubuhakanyi bubaho kugira ngo yerekane uburyo nta kwishingikiriza 
ku muntu gukwiriye kubaho. Tugomba guhora iteka duhanze Imana amaso. Ntabwo Ijambo 
ryayo ari Yego na Oya, ahubwo ni Yego na Amena.- Undated Manuscript 148. {UB2 317.5} 

Igice Cya 52 - Itorero Rinesha23 
Ibyiringiro Byasubiwemo Kenshi 

Muri iki gihe Data wa twese akunda ubwoko bwe nk’uko akunda Umwana we. Umunsi 
umwe tuzagira amahirwe yo kumubona amaso ku maso. -Manuscript 103, 1903. {UB2 
318.1} 

Dukwiriye kwibuka ko nubwo itorero ryaba irinyantegenke ndetse rikaba ridatunganye, ni 
cyo kintu cyonyine ku isi Kristo ahozaho ijisho. Ahora aryitayeho kandi akarikomeresha 
Mwuka we Wera. -Manuscript 155, 1902. (Nov. 22, 1902). {UB2 318.2} 

Mwiringire uburinzi bw’Imana. Itorero ryayo rigomba kwigishwa. Nubwo ryaba 
irinyantegenke kandi ntiribe ritunganye, ni ryo kintu ihozaho ijisho.-Letter 279, 1904. (Aug. 
1, 1904.) {UB2 318.3} 

Guhora Rinesha 

Itorero rigomba kwiyongera mu mikorere kandi rikagura imbibi zabwo. Umuhati wacu 

w’ivugabutumwa ugomba kwaguka; tugomba kwagura imbibi zacu .Nubwo hagiye 

habaho gutsindwa gukomeye mu muhati wo kugumana ikituranga kidutandukanya n’abandi, 
nk’Abakristo bemera Bibiliya, twakomeje kujya tunesha. -Letter 170, 1907. (May 6, 1907.) 
{UB2 318.4} 

Ubuhamya twabonye guhera mu myaka mirongo itanu ishize tubana na Mwuka w’Imana, 
budutera gutsinda ibigeragezo bizanwa n’abantu bajya mu ruhande rw’umwanzi kurwanya 
ubutumwa bwiza bw’ Imana. {UB2 318.5} 

Bavandimwe mbandikiye ibi nubwo mwese mudashobora kubisobanukirwa. Iyaba 
ntarizeraga ko ijisho ry’Imana rihora ku bwoko bwayo ntabwo nashoboraga kugira ubutwari 
bwo kwandika ibintu bimwe inshuro nyinshi... Imana ifite ubwoko iyoboye kandi yigisha. - 
Letter 678, 1907. (Nov. 11, 1907). {UB2 318.6} 

Nahawe amabwiriza yo kubwira Abadiventisiti b’umunsi wa karindwi ku isi yose ko 
nk’ishyanga, Imana yaduhamagariye kuyibera ubutunzi bwihariye. Yateguye ko itorero 
ryayo ku isi rizashikama ritunganye mu Mwuka n’inama z’Uhoraho nyir’ingabo kugeza ku 
mperuka y’ibihe,- Letter 54, 1908. (Jan. 21, 1908). {UB2 319.1} 

Nta kintu kuri iyi si Imana ikunda cyane nk’itorero ryayo. Mu kubitaho mu buryo bukomeye, 
Imana irinda abayishaka. Nta kintu cyibasira Imana nk’abagaragu ba Satani barwanira 
kwambura ubwoko bw’Imana uburenganzira bwabwo. Ntabwo Uhoraho yatereranye abantu 
be. Satani yerekana amakosa bakoze, kandi agerageza kubatera kwizera ko muri ubwo buryo 

bitandukanyije n’Imana. Abamalayika babi bashakisha mu nzira zose uko baca intege 
abantu baharanira kunesha icyaha. Bashyira imbere yabo ibibi byabo by’igihe cyashize 
maze bakerekana ko ibyabo nta garuriro bifite. Nyamara dufite Umucunguzi ushobora 
byose. Kristo yavuye mu ijuru yihinduye umuntu kugira ngo abe kuri iyi si ashyira mu 
bikorwa amahame y’ubutungane. Yari yarahawe imbaraga zo gukorera abantu bose bari 
kumwemera nk’Umucunguzi wabo no gutabara abantu bihana babaga bemeye ububi 
bw’icyaha. “Kuko tudafite umutambyi mukuru utabasha kubabarana natwe mu ntege nke 
zacu, ahubwo yageragejwe uburyo bwose nkatwe, keretse yuko atigeze akora icyaha” 
(Abaheburayo 4:15).-Letter 136, 1910. (Nov. 26, 1910.) {UB2 319.2} 

Igice Cya 53 - Ubutumwa Buheruka Bwahawe Inteko Nkuru Rusange24 


Ivuriro rya ‘Elmshaven’ i Califomia Kuwa 4 Gicurasi 1913 Ku bateraniye mu Nteko Nkum 
Rusange, ndabaramukije! Bavandimwe nkunda, {UB2 320.1} 

“Ubuntu bube muri mwe n’amahoro biva ku Mana Data wa twese no ku Mwami Yesu 
Kristo. Hashimwe Imana y’Umwami wacu Yesu Kristo ari yo na Se, ari yo Data wa twese 
w’imbabazi n’Imana nyir’ihumure ryose, iduhumuriza mu makuba yacu yose kugira ngo na 
twe tubone uko duhumuriza abari mu makuba yose, tubahumurisha ihumure twahawe 
n’Imana” (2Abakorinto 1:2-4). {UB2 320.2} 

“Ariko Imana ishimwe kuko ihora iturangaje imbere, ikaduha kuneshereza muri Kristo no 
gukwiza hose impumuro nziza yo kuyimenya, kuko turi impumuro nziza ya Kristo ku Mana 
hagati y’abakira n’abarimbuka” (2Abakorinto 2:14,15). {UB2 320.3} 

“Kuko tutabwiriza abantu ibyacu, ahubwo tubabwiriza ibya Kristo Yesu ko ari we Mwami, 
natwe tukaba abagaragu banyu ku bwa Yesu. Imana yategetse umucyo kuva uturutse mu 
mwijima, ni yo yaviriye mu mitima yacu, kugira ngo imurikishe ubwenge bwo kumenya 
ubwiza bw’Imana buri mu maso ha Yesu Kristo. Ariko dufite ubwo butunzi mu nzabya 
z’ibumba, kugira ngo imbaraga zisumba byose zibe iz’Imana zidaturutse kuri twe” (2 
Abakorinto 4:5-7). {UB2 320.4} 

“Ni cyo gituma tudacogora, kandi nubwo umuntu wacu w’inyuma asaza, umuntu wacu 
w’imbere ahora ahinduka mushya uko bukeye, kuko kubabazwa kwacu kw’igihwayihwayi 
kw’akanya ka none kwiyongeranya, kuturemera ubwiza bw’iteka ryose bukomeye. Natwe 
ntitureba ku biboneka, ahubwo tureba ku bitaboneka kuko ibiboneka ari iby’igihe gito, naho 
ibitaboneka bikaba iby’iteka ryose” (2 Abakorinto 4:16-18). {UB2 320.5} 

Ibyiringiro N’ubutwari 

Ni amahirwe y’abantu baduhagarariye bari mu nama y’Inteko Nkuru Rusange kugira ngo 
bakunde umwuka w’ibyiringiro n’ubutwari. Bavandimwe, Umukiza yabihishuriye mu nzira 
nyinshi. Yujuje mu mitima yanyu umucyo wo kubana nawe igihe mwakoreraga mu bihugu 
bya kure n’iwanyu. Yabarinze mu byago bigaragara n’ibitagaragara, kandi ubu ubwo 
mwongeye guhurira n’abavandimwe banyu mu nama, ni amahirwe yanyu kwishimira mu 
Mwami, no kunezezwa no kumenya ubuntu bubakomeza. Nimureke urukundo rwe 
rwigarurire intekerezo n’umutima. Mwirinde kuremererwa, gucika intege no guhangayika. 
Nimutange ubuhamya butera imbaraga. Nimutere umugongo ibyijimye kandi bica intege 
maze mwitegereze Yesu, Umuyobozi wacu ukomeye uwo kubw’uburinzi bwe umurimo wo 

kwamamaza ukuri kw’iki gihe ugomba kunesha mu ikuzo ryinshi. Uko kuri ni ko dutangira 
ubuzima bwacu n’ibyacu byose. {UB2 320.6} 

Inyifato abaduhagarariye bagira mu nama izagira imbaraga igira icyo ibwira abantu b’aho 
umurimo ukorerwa kimwe no ku ntumwa ubwazo. Bavandimwe nimureke bigaragare ko 
Yesu atuye mu mutima, agashyigikira, agakomeza kandi agahumuriza. Ni amahirwe yanyu 
ko buri munsi mwahabwa Mwuka wera Muziranenge ku rugero rwinshi, kandi mukagira 
ibitekerezo byagutse byerekeye akamaro ndetse n’ubugari bw’ubutumwa turi kubwira 
abatuye isi. Uhoraho yifuza kubahishurira ibintu bitangaje bivuye mu mategeko ye. 
Nimumutegereze mufite umutima wicishije bugufi. Musengere cyane gusobanukirwa 
n’ibihe turimo, kugira ngo dusobanukirwe mu buryo bwuzuye n’umugambi we ndetse no 
kurushaho kugera ku ntego mu murimo wo gukiza imitima. {UB2 321.1} 

Inshuro nyinshi mu nzozi za nijoro ntegekwa kugira inama abavandimwe bacu bari mu 
myanya y’ubuyobozi kugira ngo bakorane umuhati mwinshi ngo barusheho kumenya 
Umwami wacu mu buryo butunganye. Igihe abakozi bacu bazasobanukirwa n’agaciro 
k’ibihe turimo bazagaragara ko bafite umugambi udakebakeba wo kuba mu ruhande 
rw’Uhoraho, kandi mu kuri bazahinduka abakozi bakorana n’Imana. Igihe bazegurira 
umutima n’ubugingo bwabo mu murimo w’Imana, bazabona ko nibanesha icyaha hari 
ubumenyi bwimbitse bw’ingenzi bazunguka batigeze bagira. {UB2 321.2} 

Bizatubera byiza kuzirikana ibigiye kuba ku isi vuba. Iki ntabwo ari igihe cyo gupfusha 
ubusa cyangwa kwishakira ibitunezeza. Niba ibihe turimo bitabasha gukora ku ntekerezo 
zacu mu buryo bukomeye, ni iki cyatugeraho? Mbese ntabwo Ibyanditswe bisaba ko habaho 
umurimo urushijeho gutungana kandi wera kurusha uwo twigeze tubona? {UB2 321.3} 

Guhamagarirwa Kongera Kwiyegurira Imana 

Ubu hakenewe abantu basobanukiwe neza. Imana irahamagara abantu bifuza kuyoborwa na 
Mwuka Muziranenge kugira ngo bajye ku ruhembe rw’imbere mu murimo w’ivugurura. 
Ndabona ibihe bikomeye imbere yacu, kandi Uhoraho arahamagara abakozi be ngo baze mu 
murimo. Buri muntu wese akwiriye guhagarara mu mwanya wo kwiyegurira Imana mu 
buryo bwimbitse kandi nyakuri kurusha uko byabayeho mu myaka yashize. {UB2 321.4} 

Mu nama y’Inteko Nkuru Rusange yo mu 1909 hari umurimo uba warakozwe mu mitima 
y’abari bayirimo nyamara ntiwakozwe. Amasaha menshi aba yarahariwe kwinira no 
kwigenzura, ibyo bikaba byari gutuma habaho kumeneka gushya kw’imitima y’abari mu 
nama. Ibi biba byarabahaye ubwenge bwo gusobanukirwa umurimo w’ingenzi cyane 
bagomba gukora bihannye kandi bicujije. Nyamara nubwo hari amahirwe yatanzwe ngo 
abantu bature ibyaha, bihane babikuye ku mutima kandi ngo habeho ivugurura nyakiri, nta 

murimo utunganye wakozwe. Abantu bamwe bumvise imbaraga ya Mwuka Muziranenge 
maze baritaba, nyamara bose ntibaretse ngo batwarwe n’iyi mbaraga. Intekerezo za bamwe 
zirukiraga mu nzira zabuzanyijwe. Iyo haza kubaho kwicisha bugufi mu mutima ku ruhande 
rw’abari bari mu nama bose, hari kugaragara umugisha utangaje. {UB2 322.1} 

Mu gihe cy’amezi menshi nyuma y’irangira ry’iyo nama, nari mfite umutwaro uremereye, 
kandi namenyesheje abavandimwe bari mu nshingano ibyo bintu Uhoraho yantegekaga 
gushyira imbere yabo neruye. Amaherezo bamwe mu bari bari mu myanya y’ubuyobozi 
ifitanye isano n’umurimo rusange, bamaze gusenga cyane no kwigana ubushishozi 
ubutumwa butandukanye bwatanzwe, ku bwo kwizera bashishikariye gukora umurimo 
bahamagariwe-umurimo batashoboraga gusobanukirwa mu buryo bwuzuye; kandi uko 
bakomezaga kujya mbere bubaha Imana, babonye imigisha myinshi. {UB2 322.2} 

Umutima wanjye wanejejwe cyane no kubona guhinduka gutangaje kwabaye mu mibereho 
ya bamwe, ku bwo kwizera bahisemo gutera intambwe bajya mbere mu nzira y’Uhoraho 
aho kugira ngo bakurikire inzira yabo bihitiyemo. Iyo abo bavandimwe bari bari mu 
nshingano bakomeza kubona ibintu mu buryo butari bwo, baba baratumye habaho ibintu 
byari kwangiriza umurimo cyane; ariko igihe bumviraga amabwiriza bari bohererej we kandi 
bagashaka Uhoraho, Imana yabagezaga mu mucyo w’itangaza kandi ikabashoboza gukora 
umurimo ukwiriye no gutuma habaho ivugurura mu bya Mwuka. {UB2 322.3} 

Igihe Imana irambuye ukuboko kwayo kugira ngo itegure inzira imbere y’abagabura 
yatoranyije,inshingano yabo ni ugukurikira aho ibayoboye. Ntabwo izigera itererana 
cyangwa ngo irekere abantu bakurikira inzira ibayoboye n’umutima wose ngo babe mu 
gushidikanya. {UB2 322.4} 

Kugaragaza Ibyiringiro 

“Nishimiye yuko muri byose nshobora kubiringira rwose ntashidikanya” (2Abakorinto 
7:16). Kandi nubwo numva mbabajwe cyane n’inyifato abantu bamwe bafite ku byerekeye 
ingamba z’ingenzi zifitanye isano n’iterambere ry’umurimo w’Imana ku isi, ariko kandi 
mfite no kwizera gukomeye kubw’abakozi bari hirya no hino, kandi nizera ko ubwo bahurira 
hamwe bakicisha bugufi imbere y’Uhoraho maze bakongera kwiyegurira umurimo we, 
bazashobozwa gukora ibyo ashaka. Na n’ubu hari bamwe batabona ibintu nk’uko biri, ariko 
abo bakwiriye kurebera ku bakozi bagenzi babo, kandi bakwiriye kwirinda gukora amakosa 
akomeye kubwo gushaka Uhoraho by’ukuri muri iki gihe no kwegurira ubushake bwabo 
bwose mu bw’Imana. {UB2 322.5} 

Natangajwe cyane n’ibyo mperutse kubona mu nzozi za nijoro. Hasaga n’ahariho gutera 
intambwe gukomeye. Wari umurimo w’ububyutse wajyaga mbere ahantu henshi. Abantu 

bacu bazaga mu murongo bitaba guhamagara kw’Imana. Bavandimwe, Uhoraho ari 
kuvugana natwe. Mbese ntabwo tuzumvira ijwi rye? Mbese ntabwo tuzacana amatara yacu, 
kandi ngo dukore nk’abategereje ko Umwami wabo aza? Iki ni igihe gisaba gutwara umucyo 
ngo hagire igikorwa. {UB2 323.1} 

” Nu ko ndabinginga,...ngo mugende u ko bi k wiye ibyo mwahamagariwe, mwicisha bugufi 
rwose, mufite ubugwaneza bwose no kwihangana, mwihanganirana mu rukundo, mugire 
umwete wo gukomeresha ubumwe bw’Umwuka umurunga w’amahoro” (Abefeso 4:1-3).- 
General Conference Bulletin, May 19, 1913, pp. 33,34. {UB2 323.2} 

Ubutwari Mu Mwami25 

Vuba aha mu nzozi za nijoro, ubwenge bwanjye bwujujwe igitekerezo na Mwuka 
Muziranenge ko niba Umwami agiye kuza vuba bidatinze nk’uko tubyizera, twari dukwiriye 
kurushaho kugira umuhati kurusha uko twabigenje mu myaka yashize tumenyesha abantu 
ukuri. {UB2 323.3} 

Ku byerekeranye n’iyi ngingo intekerezo zanjye zerekeye ku gikorwa cy’abizera bitwaga 
Abategereje mu mwaka wa 1843 no mu 1844. Icyo gihe hariho gusura urugo ku rundi 
kwinshi, kandi hakoreshwa umuhati udacogora ngo abantu baburirwe ku bivugwa mu 
Ijambo ry’Imana. Twari dukwiriye gukoresha umuhati uruseho kurenza uwakoreshejwe 
n’abamamaje ubutumwa bwa marayika wa mbere bakiranutse. Turi kwegera iherezo 
ry’amateka y’iyi si mu buryo bwihuse; kandi uko tubona ko Yesu agiye kuza bidatinze, 
tuzahagurukira gukora kurusha uko kwakoze mbere. Dutegekwa kuvuza impanda y’imbuzi 
tubwira abantu kandi mu mibereho yacu bwite, tugomba kugaragaza imbaraga z’ukuri 
n’ubutungane. Abatuye isi bari hafi gucirwa urubanza n’ukomeye watanze amategeko 
kubera amategeko ye bishe. Abantu bava mu bwigomeke maze bakumvira nibo gusa 
bashobora kwiringira imbabazi n’amahoro. {UB2 323.4} 

Tugomba kuzamura ibendera ryanditsweho ngo, “Amategeko y’Imana no kwizera Yesu.” 
Kubaha amategeko y’Imana ni ingingo ikomeye. Nimureke twe kuyirengagiza. Tugomba 
gushishikarira gukangura abagize itorero n’abatagira icyo bizera kugira ngo barebe kandi 
bumvire ibyo amategeko y’Imana asaba. Tugomba kuyerereza kandi tukayubahisha. {UB2 
324.1} 

Kristo yadutumye kujya kubiba imbuto z’ukuri no kumenyesha abantu bacu akamaro 
k’umurimo ugomba gukorwa n’abantu bari muri ibi bihe biheruka amateka y’iyi si. Mu gihe 
amagambo y’ukuri agenda yamamazwa mu nzira nyabagendwa no mu tuyira duto, hagomba 
kubaho guhishurwa k’umurimo wa Mwuka w’Imana mu mitima y’abantu. {UB2 324.2} 

Mbega ibintu byinshi byiza biba byaragezweho iyaba abantu bose bafite ukuri, ari ko Jambo 
ry’ubugingo baba barakoze kugira ngo bamurikire abadafite uko kuri. Igihe Abasamariya 
basangaga Kristo bahamagawe n’umugore w’umusamariya, Kristo yabavuzeho abwira 
abigishwa be ko abo ari umurima weze utegereje gusarurwa ati, “Mbese ntimuvuga ngo, 
‘Hasigaye amezi ane isarura rigasohora?’ Dore ndababwira nimwubure amaso murebe 
imirima yuko imaze kwera ngo isarurwe ” (Yohana 4:35). Kristo yagumanye n’abasamariya 
iminsi ibiri kubera bari basonzeye kumva ukuri. Mbega uburyo iyo minsi ibiri yari irimo 
imirimo myinshi! Umusaruro wavuye mu murimo w’iyo minsi ni uko “abantu benshi baruta 
aba mbere bizeye kuko biyumviye ijambo rye” (Yohana 4:41). Dore ubuhamya batanze, 
“Noneho si amagambo yawe yonyine aduteye kwizera, kuko natwe twiyumviye tukamenya 
ko uyu ari we Mukiza w’abari mu isi koko” (Yohana 4:42). {UB2 324.3} 

Ni nde wo mu bantu bavuga ko ari ubwoko bw’Imana uzakora uyu murimo wera kandi akita 
ku barimbuka kubera kubura ubwenge? Isi igomba kuburirwa. Nerekwa ako ahantu henshi 
hakeneye gukoranwa umuhati wera, utunganye kandi udacogora. Kristo agenda afungura 
imitima n’intekerezo by’abantu benshi mu mijyi yacu minini. Abo bantu bakeneye ukuri 
kw’ijambo ry’Imana; kandi nitwegera Kristo mu butungane kandi tugaharanira kwegera abo 
bantu, hazabaho gukangukira ibyiza. Dukeneye gukanguka maze tugashyikirana na Kristo 
na bagenzi bacu. Imijyi minini n’imito, haba hafi na kure hagomba kugira ikihakorwa kandi 
mu bwenge. Ntumukigere musubira inyuma. Nidukora twunze ubumwe na Mwuka 
w’Imana, Imana izatera impinduka nziza mu mitima y’abantu. {UB2 324.4} 

Bavandimwe mfite amagambo yo kubatera ubutwari. Tugomba kujya mbere dufite kwizera 
n’ibyiringiro, twiteze kubona ibintu bikomeye biva ku Mana. Mu buryo bwose umwanzi 
azashaka uko abera imbogamizi umuhati uri gukoreshwa kugira ngo ukuri kujye mbere, 
nyamara mubasha kugera ku nsinzi muri mu mbaraga y’Uhoraho. {UB2 324.5} 

Nimureke he kugira amagambo y’urucantege avugwa, ahubwo havugwe amagambo azatera 
ubutwari kandi agakomeza abakozi bagenzi banyu. {UB2 324.6} 

Ijambo Ryihariye 

Njye ubwanjye numva nifuza gukora umurimo ushimishije nkagera iyo umurimo ukorerwa, 
kandi koko nari nkwiriye gukora umurimo ukomeye uretse ko nibwira ko ku myaka 
ngezemo atari byiza kwibeshya ku mbaraga z’umubiri mfite. Mfite umurimo ngomba 
gukora nkageza ku itorero n’abatuye isi umucyo nagiye mpabwa kenshi mu myaka yose 
ubutumwa bwa marayika wa gatatu bwabwirizwaga. Umutima wanjye wuzuye icyifuzo 
gikomeye cyo kumenyesha ukuri abantu bose bashobora kugerwaho. Kandi ndacyafite 
uruhare mu gutegura ingingo zo kwandikaho. Ariko kandi ngomba kugendana ubushishozi, 

nibitaba bityo mba nishyira aho ntashobora kwandika. Ntabwo nzi igihe nshobora kumara 
nkiriho, ariko ntabwo mbabara mu mubiri nk’uko nari mbyiteze. Nyuma y’Inama y’Inteko 
Nkuru Rusange yo mu 1909, namaze ibyumweru byinshi njya mu materaniro makuru ndetse 
n’andi materaniro rusange, kandi ngasura ibigo bitandukanye muri New England, mu bihugu 
byo hagati no mu burengerazuba bwo hagati. {UB2 325.1} 

Igihe nari ngarutse mu rugo rwanjye muri Califomia nongeye gukomeza umurimo wo 
gutegura ingingo zigomba gusohorwa mu nyandiko. Mu myaka ine ishize nanditse 
amabaruwa make. Imbaraga nagiye ngira nagiye nzikoresha cyane mu kurangiza umurimo 
wo kwandika igitabo cy’ingenzi. {UB2 325.2} 

Rimwe na rimwe nagiye njya mu materaniro kandi nasuye ibigo muri Califomia, ariko kuva 
igihe cy’Inama y’Inteko Nkum Rusange igihe kinini nagiye nkimara nandika inyandiko 
zandikisheje intoki ndi aho ntuye hitwa “Elms-haven” hafi ya Saint Helena. {UB2 325.3} 

Ndashima kubera ko Imana irinda ubuzima bwanjye kugira ngo nongererwe igihe cyo 
gukora ku bitabo byanjye. Mbega iyo ngira imbaraga zo gukora ibyo mbona ko ari ngombwa 
gukorwa! Ndasaba ko Imana yampa ubwenge kugira ngo ukuri abantu bacu bakeneye cyane 
kubashe kuvugwa mu buryo bwumvikana kandi bwemerwe. Mfite ubutwari bwo kwizera 
ko Imana izanshoboza kubikora. {UB2 325.4} 

Gushishikarira umurimo rusange ugomba gukorwa biracyafite agaciro gakomeye nka 
mbere, kandi ndifuza cyane ko umurimo w’ukuri kw’iki gihe wazagera mu mpande zose 
z’isi. Nyamara mbona ko ari byiza ko ntakwiriye gukora imirimo myinshi ndi kumwe 
n’abantu benshi mu ruhame mu gihe umurimo ugomba gukorwa ku bitabo ukeneye ko 
nawuhagarikira. Mfite bamwe mu bakozi beza cyane, abakoranye na njye muri Australia ku 
bw’ineza y’Imana, kimwe n’abandi bafatanyije najye kuva igihe nagarukiye muri Amerika. 
Nshimira Imana kubw’abo bafasha. Twese dufite imirimo myinshi cyane, dukora ibyo 
dushoboye dutegura ingingo zishobora gusohorwa mu nyandiko. Nifuza ko umucyo w’ukuri 
umurika ahantu hose, ubasha kumurikira n’abadasobanukiwe impamvu zo kwizera kwacu. 
Rimwe na rimwe amaso yanjye arambabaza cyane. Nyamara ndasingiza Uhoraho kuko 
yarinze amaso yanjye nkaba nkireba. Ntabwo byaba bidasanzwe mbaye kuri iyi myaka 
yanjye nari nkwiriye kuba ntagikoresha amaso yanjye na hato. {UB2 325.5} 

Ndashima kuruta uko nashobora kubivuga kubwo kuzahurwa na Mwuka w’Imana, kubwo 
gukomezwa ndetse n’ubuntu Imana ikomeza kumpa, kandi ko impa imbaraga n’amahirwe 
yo gutera abandi ubutwari no gufasha ubwoko bwayo. Igihe cyose Uhoraho akirinze 
ubugingo bwanjye, nzamubera indahemuka n’umunyakuri, mparanire gukora ibyo ashaka 
no guhesha ikuzo izina rye. Ndasaba ngo Imana yongere ukwizera kwanjye kugira ngo 

mbashe gukomeza kuyimenya no kurushaho gukora neza ibyo ishaka. Uhoraho ni mwiza 
kandi akwiriye gusingizwa cyane. {UB2 326.1} 

Imbaraga Z’abakozi Bageze Mu Za Bukuru 

Nifuza cyane ko ingabo z’umusaraba zigeze mu za bukuru, ba bandi bamereye imvi mu 
murimo w’Umwami, bakomeza gutanga ubuhamya bwabo bwahuranyije kugira ngo abakiri 
bato mu kwizera babashe gusobanukirwa ko ubutumwa Uhoraho yaduhaye mu gihe 
cyashize ari ingenzi cyane kuri uru rwego amateka y’isi agezeho. Ntabwo ibyatubayeho kera 
byigeze bitakaza n’agace gato k’imbaraga zabyo. {UB2 326.2} 

Nimureke abantu bose bigengesere be guca intege abajya ku ruhembe rw’imbere mu murimo 
cyangwa ngo babatere kumva ko hari umurimo muto bashobora gukora. Imbaraga zabo 
ziracyashobora gukoreshwa cyane mu murimo w’Uwiteka. Ubuhamya bw’abagabura 
bageze mu za bukuru buzahora ari ubufasha n’umugisha ku itorero. Haba ku manywa na 
nijoro Imana izarinda abatwaramucyo bageragejwe kandi b’indahemuka, kugeza ubwo igihe 
kizagera maze bakarambika hasi intwaro zabo. Nimureke bagire ibyiringiro ko bari munsi 
y’uburinzi bwa wa wundi udahunikira cyangwa ngo asinzire; bizere ko barindwa n’abarinzi 
batajya bananirwa. Igihe bamenye ibi kandi bakabona ko bari muri Kristo , bashobora 
kuruhuka biringiye ineza y’Imana. {UB2 326.3} 

Kugeza Ku Iherezo 

Nsabana umwete ngo umurimo dukora muri iki gihe uzakore ku {UB2 326.4} 

mutima, ubwenge n’ubugingo. Ibitera guhangayika biziyongera; nyamara nimureke twe 
nk’abizera Imana duterane ubutwari. Nimucyo twe kumanura ibendera, ahubwo mukomeze 
kurizamura, duhange amaso Yesu we Banze ryo kwizera kwacu kandi ni we Ukunonosora. 
Igihe ndi mu nzozi za nijoro sinshobora gusinzira, nzamura umutima wanjye nkawegereza 
Imana nsenga, kandi Imana irankomeza ndetse ikampa ibyiringiro ko iri kumwe n’abakozi 
bayo bayikorera umurimo iwabo no mu bihugu bya kure. Numva ngize ubutwari n’umugisha 
iyo mbonye ko Imana ya Isiraheli ikiyobora ubwoko bwayo kandi ko izakomeza kubana 
nabwo kugeza ku iherezo. {UB2 326.5} 

Nahawe amabwiriza yo kubwira abavandimwe bacu bari mu murimo nti, ‘Nimureke 
ubutumwa buva mu kanwa kanyu bube bufite imbaraga ya Mwuka w’Imana.’ Niba hari 
igihe cyigeze kibaho twigeze dukenera ubuyobozi bwihariye bwa Mwuka Muziranenge ni 
iki. Dukeneye kwezwa burundu. Igihe kirageze kugira ngo twereke abatuye isi kwigaragaza 
kw’imbaraga ya Mwuka w’Imana mu mibereho yacu no mu murimo wacu. {UB2 327.1} 

Uhoraho yifuza kubona umurimo wo kwamamaza ubutumwa bwa marayika wa gatatu kujya 
mbere kurushaho kugera ku ntego. Nk’uko yakoze mu myaka yose agaha ubwoko bwe 
kunesha ni nako muri iki gihe yifuza cyane kugeza ku nsinzi imigambi afitiye itorero rye. 
Abwira intore ze zimwizera kujya mbere zishyize hamwe zigenda zongera imbaraga, ziva 
ku ntambwe imwe yo kwizera zigana ku byiringiro n’icyizere biruseho mu kuri no mu 
butungane bw’umurimo we. {UB2 327.2} 

Tugomba guhagarara nk’urutare tugashikama ku mahame y’Ijambo ry’Imana, twibuka ko 
Imana iri kumwe na twe kugira ngo iduhe imbaraga zo guhangana n’ibintu bishya byose 
bitubaho. Nimutyo mu mibereho yacu tugumane amahame y’ubutungane, kugira ngo 
tubashe kujya mbere twongerwa imbaraga mu izina ry’Uhoraho. Ukwizera kwashyigikiwe 
n’amabwiriza ndetse no kwemerwa na Mwuka w’Imana kuva mu byatubayeho kera kugeza 
iki gihe, tugomba kugufata ko kwera cyane. Tugomba gukunda umurimo Uhoraho yagiye 
akorera mu bwoko bwubahiriza amategeko ye tukawufata ko ari uwa agaciro kenshi, kandi 
binyuze mu mbaraga z’ubuntu bwe, uwo murimo uzarushaho kugira imbaraga no kugera ku 
musaruro mwiza uko igihe kizajya gihita. Umwanzi ashaka kwijimisha ubwenge 
bw’ubwoko bw’Imana no guca intege ubushobozi bwabo. Nyamara nibakora uko Mwuka 
w’Imana azabayobora, Imana izakingurira imbere yabo inzugi z’amahirwe kugira ngo 
bubake amatongo ya kera. Imibereho yabo izaba iyo guhora bakura kugeza igihe Uhoraho 
azamanuka avuye mu ijuru afite imbaraga n’ikuzo ryinshi kugira ngo ashyire ikimenyetso 
cye cyo kunesha guheruka ku ndahemuka kuri we. {UB2 327.3} 

Isezerano Ryo Kunesha Guheruka 

Umurimo uri imbere yacu ni umurimo uzakoresha imbaraga zose z’ikiremwamuntu. 
Uzasaba gukoresha ukwizera kutajegajega ndetse no guhora bari maso. Ingorane 
tuzahangana na zo incuro myinshi zizaba ari urucantege mu buryo bukomeye. Ugukomera 
kw’inshingano kuzadutera gukangarana. Nyamara hamwe no gufashwa n’Imana, abagaragu 
bayo amaherezo bazanesha. “Ni cyo gituma bavandimwe mbinginga ngo mudacogora” 
(Abefeso 3:13) bitewe n’ibyo kubagerageza biri imbere yanyu. Yesu azabana namwe, azajya 
imbere yanyu kubwa Mwuka we Muziranenge, ategure inzira kandi azababera umufasha mu 
igihe cyose mu bibakomereye byose. {UB2 327.4} 

“ni cyo gituma mfukamira Data wa twese, uwo imiryango yose yo mu ijuru n’iyo mu isi 
yitirirwa, ngo abahe nk’uko ubutunzi bw’ubwiza bwe buri gukomezwa cyane mu mitima 
yanyu kubw’Umwuka we, kandi ngo Kristo ahore mu mitima yanyu ku bwo kwizera, kugira 
ngo ubwo mumaze gushorera imizi mu rukundo mukaba mushikamye, muhabwe imbaraga 
zo kumenyera hamwe n’abera bose ubugari n’uburebure bw’umurambararo, n’uburebure 

bw’igihagararo, n’uburebure bw’ikijyepfo bwarwo ubwo ari bwo mumenye n’urukundo rwa 
Kristo ruruta uko rumenywa, ngo mwuzure kugeza ku kuzura kw’Imana. {UB2 328.1} 

“Nuko ibasha gukora ibiruta cyane ibyo dusaba, ndetse n’ibyo twibwira byose nk’uko 
imbaraga zayo ziri zidukoreramo , icyubahiro kibe icyayo mu itorero no muri Kristo Yesu , 
kugeza iteka ryose ry’ibihe bidashira, Amen” (Abefeso 3:14-21). - General Conference 
Bulletin, May 27, 1913, pp. 164, 165. {UB2 328.2} 

Umugereka Wa 1 - Indwara N’ibizitera 

(Ingingo E. G. White yanditse zakuwe mu nyandiko ze zitwa ‘Uburyo bwo Kubaho’) 

Ijambo Ry’ibanze 

Inyandiko zigabanyijemo ingingo esheshatu zifite umutwe w’amagambo uvuga ngo 
“Indwara n’Ibizitera” zigize zimwe mu nyandiko nyinshi zirambuye zanditswe mbere na 
Ellen G. White ku ngingo y’ubuzima. Dore amateka yazo: Mbere na mbere habayeho inzozi 
zabaye amateka zo ku wa 6 Kamena 1863 zerekeye ivugurura ku buzima. Icyakurikiyeho ni 
uko mu 1864 Ellen G. White yasohoye inyandiko ye ya mbere avuga kuri iyo ngingo 
ayishyira mu nyandiko y’amapaji 30 yitwaga “Ubuzima” maze ishyirwa mu gitabo cyitwa 
“Impano za Mwuka” (Spiritual Gifts, volume IV). Hanyuma y’aho mu 1865, yanditse 
ingingo imwe imwe kuri buri gatabo gato mu dutabo dutandatu twari twarakusanyijwe 
twanditswe n’abanditsi batandukanye maze izo ngingo zisohoka zifite umutwe uvuga ngo 
Ubuzima, cyangwa Uburyo bwo Kubaho. Izo ngingo esheshatu zanditswe na Ellen G. White 
zari amagambo arambuye y’ingingo yari yanditswe mu mapaji 30 yo mu gitabo cyitwa 
Impano za Mwuka cyo mu 1864. Ellen G. White nta yandi magambo y’inyongera yashyize 
ku dutabo duto twitwaga Uburyo bwo Kubaho (How to Live). {UB2 329.1} 

Kugira ngo huzuzwe inyandiko zose Ellen G. White yanditse mbere zigasohoka zivuga ku 
buzima, ingingo ziri muri iki gice zongeye kwandukurwa nta gihindutseho. Kubera ko 
zagiye zandukurwa ijambo ku ijambo ndetse na buri nteruro, zirimo amakosa amwe 
y’ikibonezamvugo yagiye yinjiramo mu buryo butari bwitezwe bwerekeranye n’uburyo bwo 
gucapa inyandiko bw’icyo gihe. {UB2 329.2} 

Bigaragara ko nubwo Ellen G. White atigeze asaba ko izo ngingo zakongera gucapwa, 
zongeye gusohoka mu migabane mito mito y’ikinyamakuru cyitwaga Urwibutso n’Integuza 
(Review and Herald) mu 1899 no mu 1900. Izo nyandiko zo 1900 ari zo Ellen G. White 
yasobanuyemo mu buryo bwimbitse ku ngingo y’ubuzima, zagejejwe ku musozo mu gitabo 
cyitwa Rengera Ubuzima mu 1905, gisimbura ingingo nyinshi zagiye zandikwa mbere 
ndetse n’izavugaga ku Ndwara n’Ibizitera. Umusomyi agomba kuzirikana uko imikorere mu 
buvuzi yari imeze igihe izo nyandiko zategurwaga. By’umwihariko ingingo ya nyuma 
igomba gusomwa mu mucyo w’uko ibihe byari bimeze mu gihe cyo kwandikwa. Kugira 
ngo wongere umenye uko ibihe byari bimeze wasoma ibi bitabo bikurikira: The Story of our 
Health Messages, 1955, pp. 112-130, 166-169,427-431; Ellen G. White and Her Critics, pp. 
136- 160; Believe His Prophets, pp. 253-267. {UB2 329.3} 

Abashinzwe Kurinda Inyandiko Za Ellen G. White. 

Igice Cya 1 


Kuva habaho kugwa kwabereye muri Eden, inyokomuntu yagiye isigingira. Ubumuga, 
gusigingira mu bwenge, indwara ndetse n’imibabaro bya muntu byagiye birushaho 
gukomera bikaremerera buri gisekuru cyagiye gikurikiraho kuva umuntu yacumura, 
nyamara kandi abantu benshi barisinziririye ntibitaye ku mpamvu nyakuri zibitera. Ntabwo 
bazirikana ko bo ubwabo ari bo ba nyirabayazana, ku rwego rukomeye, b’iyi miterere 
ibabaje cyane y’ibintu. Muri rusange imibabaro yabo bayishyira ku Mana, maze bagafata ko 
Imana ari yo nkomoko y’imibabaro yabo. Nyamara haba ku rwego runini cyangwa ruto, 
kutirinda ni ko iyi mibabaro yose ishingiyeho. {UB2 331.1} 

Ntabwo Eva yirinze mu kwifuza kwe ubwo yaramburaga ukuboko kwe agasoroma ku mbuto 
z’igiti cyabuzanyijwe. Kuva Adamu na Eva bacumura, kwinezeza no kwifuza byahawe 
intebe biba nk’umutware mu mitima y’abagabo n’abagore. By’umwihariko, irari ry’inda 
ryahawe icyicaro maze rirabategeka aho gutegekwa n’ubwenge. Kubwo gushaka kunezeza 
irari ry’inda, Eva yishe itegeko ry’Imana. Imana yari yaramuhaye ibyo akeneye byose, 
nyamara ntiyanyuzwe. Kuva icyo gihe, urubyaro rwe rwacumuye rwagiye rukurikira 
ibyifuzo by’amaso yabo ndetse n’irari ryabo ry’inda. Nk’uko byagendekeye Eva, 
basuzuguye ibyo Imana yabuzanyije maze bakurikiza inzira yo kutumvira, kandi nka Eva 
bagiye bibwira ko ingaruka itazaba mbi cyane nk’uko byavuzwe. {UB2 331.2} 

Umuntu yasuzuguye amategeko agenga imibereho ye maze bituma indwara zigenda 
ziyongera. Icyagiye gikorwa cyakurikiwe n’ingaruka. Ntabwo umuntu yanyuzwe 
n’ibyokurya byiza bimuhesha amagara mazima, ahubwo yanejeje irari rye ndetse yemera 
gushyira ubuzima bwe mu kaga. {UB2 331.3} 

Imana yashyizeho amategeko agenga ubuzima bwacu. Niba turenze kuri ayo mategeko, 
bitinde cyangwa bitebuke, tugomba kubona igihano. Ntabwo amategeko agenga ubuzima 
bwacu yakwicwa birenze kuzuza mu bifu byacu ibyokurya byangiza ubuzima bitewe no 
gutwarwa n’irari ribi ry’ibyokurya. Kurya ukarenza urugero, ndetse n’iyo byaba ari 
ibyokurya byoroheje, uko byagenda kose bizangiza imyanya y’igogorwa ry’ibyokurya. 
Ariko kandi icyiyongera kuri ibi ni uko kurya ibyokurya byinshi cyane kandi bidatunganye 
byongera akaga mu buryo bukomeye. Umubiri ugomba kuhababarira. {UB2 331.4} 

Umwana w’umuntu yasuzuguye cyane amategeko agenga ubuzima bwe,maze indwara 
ziyongera mu bulyo bukomeye. Ingaruka zabyo ziba injyana muntu. Ntabwo yigeze 
anyurwa n’ibyokurya byari bifitiye akamaro ubuzima bwe, ahubwo bitewe n’umururumba 
ararikira ibyo yumva biryoshye, agahara amagara ye. {UB2 331.5} 

Umuryango wa mwene muntu wagiye urushaho gukuza kunezeza irari ryawo kugeza ubwo 
ubuzima bwatambwe ku rutambiro rw’irari ryo kwifuza guhaza inda. Abari batuye isi yakera 
ntibirindaga mu mirire no mu minywere. Baryaga inyama nubwo Imana nta burenganzira 
yari yarabahaye bwo kuzirya. Barariye kandi banywa birengeje urugero maze irari ribi ryabo 
ry’inda ntiryagira aho rigarukira. Biyeguriye gusenga ibigirwamana. Bahindutse 
abanyamahane n’abanyarugomo, kwibwira kw’imitima yabo kuba kubi ku buryo byageze 
aho Imana itagishoboye kubihanganira. Igikombe cyo gucumura kwabo cyari cyuzuye maze 
Imana itunganya isi iyikuraho guhumana mu mico mbonera ikoresheje umwuzure. Abantu 
bamaze kugwira ku isi nyuma y’umwuzure bibagiwe Imana, maze bangiza inzira zabo 
imbere yayo. Kutirinda k’uburyo bwose kwariyongereye cyane. (UB2 331.6} 

Uhoraho yakuye ubwoko bwe mu Misiri mu buryo bukomeye. Yabayoboye mu butayu 
kugira ngo ibagerageze. Inshuro nyinshi yerekanye imbaraga ye itangaje ubwo yabakizaga 
abanzi babo. Yasezeranye kubishyira nk’umutungo wayo wihariye igihe cyose bari kumvira 
ijwi ryayo kandi bakubahiriza amategeko yayo. Ntabwo yababujije kurya inyama 
z’amatungo ariko yarazibarinze mu buryo bukomeye. Yabahaye ibyokurya byari byiza 
cyane. Yabamanuriraga imigati ivuye mu ijuru kandi ika baha amazi meza cyane avuye mu 
rutare. Yagiranye na bo isezerano ko izabarinda indwara nibayumvira muri byose. {UB2 
332.1} 

Nyamara ntabwo Abaheburayo banyuzwe. Basuzuguye ibyokurya bahawe bivuye mu ijuru, 
kandi bifuza gusubira mu Misiri aho bagombaga kwicara bakikije inkono z’inyama. 
Bihitiyemo ko baba mu buretwa ndetse bakaba banapfa aho kugira ngo babure inyama. 
Imana byarayibabaje maze ibaha inyama kugira ngo bahaze irari ryabo ry’inda maze bituma 
benshi muri bo bapfa ubwo baryaga inyama bari bifuje. {UB2 332.2} 

Nadabu na Abihu bishwe n’umuriro uvuye ku burakari bw’Imana bitewe no kutirinda kwabo 
mu kunywa inzoga. Imana yashakaga ko ubwoko bwayo busobanukirwa ko buzajya 
bugendererwa hakurikijwe kumvira kwabwo cyangwa ibicumuro byabwo. Mu gisekuru 
cyose cyagiye gikurikiraho, ubugome n’indwara byagiye byiyongera. Kutirinda mu mirire 
no mu minywere ndetse no guhaza kwifuza kubi byari byaratumye ubushobozi bwo gukora 
ibyiza bugwa ikinya. Irari ry’inda ryategekaga intekerezo ku rwego rw’indengakamere. 
{UB2 332.3} 

Inyokomuntu yahaye intebe kwifuza ibyokurya bikize guhora kwiyongera kugeza ubwo 
kuzuza igifu ibyokurya bishoboka byose bihenze kandi bidakunze kuboneka byabaye 
akamenyero. By’umwihariko mu birori byo kwinezeza irari ry’inda rirahazwa nta kwifata. 
Abantu basangira ibyokurya bikungahaye bya nimugoroba n’ibya nijoro bigizwe n’inyama, 
isupu y’uruvange rw’ibintu byinshi, imigati, ibinure n’ibindi. {UB2 332.4} 

Abavuga ko ari Abakristo akenshi bafata iya mbere muri ibyo biterane bigezweho. 
Amafaranga menshi atangwa ku bigirwamana byibigezweho n’irari ry’inda, hategurwa 
ibirori birimo ibyokurya biryoshye byangiza ubuzima byo kugerageza irari ry’inda ku buryo 
binyuze muri iyi nzira hari icyagaragara mu migambi yo kwizera. Muri ubwo buryo, 
abagabura n’abavuga ko ari Abakristo bagiye babigiramo uruhare kandi bagaragariza 
imbaraga yabo iyobya abandi mu magambo no mu ngero batanga, baha intebe kutirinda mu 
mirire no kuyobora abantu mu kurya bakagwa ivutu byangiza umubiri. Aho gukangura 
intekerezo nziza z’umuntu, ubugwaneza bwe, ubumuntu bwe ndetse n’ubushobozi bwe 
bwiza, ikangura ry’ingenzi rishobora gukorwa rikorwa ku irari ry’inda. {UB2 332.5} 

Kunezeza irari ry’inda bizayobora umuntu gutanga ibye mu gihe atajyaga kugira icyo akora 
iyo bitaba bityo. Mbega isura ibabaje ku Bakristo! Mbese muri uko kwitanga kumeze gutyo 
Imana iranezerwa? Imana yemeye ituro ry’umupfakazi. Abantu bakurikiza urugero rw’uriya 
mupfakazi babikuye ku mutima bazabona ibintu bigenda neza. Kuba umuntu afite imigisha 
ikomoka ku Mana bizatuma igera ku gitambo cyatanzwe, kandi bibasha gutuma ituro rito 
riba iry’igiciro cyinshi. {UB2 333.1} 

Akenshi abagabo n’abagore bavuga ko ari abayoboke ba Kristo ni imbata z’ibigezweho no 
gutwarwa n’irari ry’inda bakagwa ivutu. Mu kwitegura gusangirira hamwe bigezweho, igihe 
n’imbaraga byagombye gukoreshwa mu migambi myiza kandi y’ingirakamaro kurushaho, 
bikoreshwa hatekwa ibyokurya by’amoko menshi byangiza umubiri. Kubera ko ari 
ibigezweho, abantu benshi bakennye babeshwaho n’imiruho bagira buri munsi, nabo biba 
ngombwa ko bategurira abashyitsi amoko atandukanye y’imigati ihenze, ibyokurya bikozwe 
mu mbuto cyangwa mu mboga ndetse n’andi moko atandukanye y’ibyokurya kandi ibyo nta 
kindi bimara uretse kwangiza ababirya; mu gihe na none abo bakene bakeneye amafaranga 
yakoreshejwe kugira ngo bigurira imyambaro ndetse bagurire n’abana babo. Iki gihe 
gikoreshwa mu guteka ibyokurya byo kunezeza irari ry’inda kugeza ubwo byangiza igifu, 
cyari gikwiriye gukoreshwa bigisha abana babo iby’imico mbonera no kwizera. {UB2 
333.2} 

Uburyo bugezweho bwo gusurana bwahindutse ibihe byo kurya abantu bakagwa ivutu. 
Ibyokurya n’ibinyobwa byangiza umubiri biraribwa kugeza ku rugero rw’uko binaniza 
urwungano rw’igogora. Imbaraga z’ubuzima zikoreshwa mu bitari ngombwa, ibyo bigatera 
kunanirwa cyane kandi bigahungabanya itembera ry’amaraso bityo ingaruka ikaba, umubiri 
wose ugakenera ingufu ziwubeshaho. Imigisha yagombye kuva mu gusurana mu mibanire 
y’abantu n’abandi akenshi ntiboneka bitewe n’uko aho kugira ngo ushinzwe kubaganiriza 
yungurwe n’ibiganiro byanyu aba akora cyane atetse abategurira ibyokurya by’amoko 
menshi muri bukorereho inkera. Abagabo n’abagore b’Abakristo ntibakwiriye na rimwe 


339 



kwemera gushyigikira ibyo barya ku byokurya byateguwe muri ubwo buryo. Nimureke 
basobanukirwe ko umugambi wo kubasura kwanyu Atari uwo kunezeza irari ry’inda, 
ahubwo ko kwifatanya na bo no kungurana ibitekerezo bikwiriye kubabera umugisha 
mwese. Ikiganiro gikwiriye kuba giteye ku buryo kizahura intekerezo kandi gihesha agaciro 
ku buryo nyuma y’aho abantu bashobora kucyibuka bakumva bacyishimiye cyane. {UB2 
333.3} 

Abantu bakira abashyitsi bakwiriye kugira ibyokurya by’ingirakamaro kandi byubaka 
umubiri bivuye mu mbuto, impeke n’imboga byateguwe mu buryo bworoheje kandi kandi 
bikaba biryoshye. Ibyokurya nk’ibyo ntibizasaba imbaraga nyinshi zidasanzwe mu 
kubitegura cyangwa kubitakazaho umutungo, kandi nibiribwa ku rugero rukwiye nta muntu 
n’umwe bizangiza. Niba ab’isi bahitamo gutakaza igihe, amafaranga n’ubuzima kugira ngo 
banezeze irari ry’inda, nimubareke babikore kandi babone igihano cyo kwica amategeko 
agenga ubuzima. Ariko Abakristo bo bakwiriye guhagarara mu ruhande rwabo muri ibi bintu 
kandi bagakoresha imbaraga yabo ihindura mu cyerekezo cyiza. Bashobora gukora byinshi 
mu guhindura iyo mico igezweho irimbura ubuzima n’ubugingo. {UB2 334.1} 

Abantu benshi birundurira mu ngeso mbi yo kurya mbere yo kuryama. Bashobora kuba 
bafashe amafunguro atatu asanzwe nyamara kubera bumva basa n’abashonje bagera ubwo 
bafata ifunguro rya kane. Kubera guha intebe iyi ngeso mbi, byahindutse akamenyero, kandi 
bumva bameze nk’aho batashobora gusinzira badafashe irindi funguro mbere y’uko 
baruhuka. Akenshi impamvu y’uko gucika intege iterwa n’uko urwungano rw’igogora ruba 
rwamaze gukoreshwa cyane mu munsi wose bitewe no kugira ibyokurya bidatunganye 
bikunda gushyirwa mu gifu kandi ari na byinshi. Kubera ibyo urwungano rw’igogora 
rwakoreshejwe cyane rurananirwa kandi rukenera igihe gihagije cyo kuruhuka umurimo 
kugira ngo rwongere kugarura ingufu rwatakaje. Ifunguro rikurikira irindi ntirikwiriye 
kuribwa igifu kitarabona igihe cyo kuruhuka umurimo wo kugogora ibyokurya byabanjirije 
ibyo bigiye kuribwa. Niba ifunguro rya gatatu riri bufatwe, rikwiriye kuba ryoroheje kandi 
rigafatwa mu masaha menshi mbere yo kujya kuryama. {UB2 334.2} 

Nyamara ku bantu benshi, igifu kinaniwe kibasha gutakishwa n’umunaniro ntibabyiteho. 
Gishyirwamo ibindi byokurya, bigatuma imyanya y’igogorwa ry’ibiryo ikora, ikongera 
gukora umurimo nk’usanzwe no mu masaha yo gusinzira. Muri rusange gusinzira nk’uko 
kurangwa n’inzozi mbi, maze mu gitondo abantu bakabyuka bataruhutse. Habaho gucika 
intege no gutakaza ubushobozi bwo gushaka ibyokurya. Umubiri wose utakaza imbaraga. 
Mu gihe gito imyanya y’igogorwa ry’ibiryo irasaza kubera ko itigeze igira igihe cyo 
kuruhuka. Abantu nk’abo bagenda bababara mu gifu maze bakibaza icyabibateye. 
Icyakozwe kiba kibyaye ingaruka nyayo. Iyo iyi mikorere ibayeho igihe kirekire cyane, 

ubuzima buzahazaharira cyane. Amaraso arandura, mu maso h’umuntu hagahindura isura 
kandi akenshi mu maso hagasesa uduheri. Akenshi uzumva abantu nk’abo bivovota bitewe 
no guhora bababara mu gifu, kandi igihe hari umurimo bakora igifu kirananirwa ku buryo 
biba ngombwa ko bahagarika umurimo bakaruhuka. Gusobanura iyo myitwarire yabo 
birabananira, nyamara iyo baretse iyo ngeso bagira ubuzima buzira umuze. {UB2 334.3} 

Abantu bari guhindura gahunda yo kurya amafunguro atatu bagasigarana abiri, ku ikubitiro 
bazumva bahangayitse bacitse intege, by’umwihariko ubwo igihe baba baramenyereye 
gufata ifunguro rya gatatu kizaba kigeze. Ariko iyo bihanganye igihe gito, uko gucika intege 
kuzashira. {UB2 334.4} 

Igihe turyamye ngo turuhuke, igifu cyari gikwiriye kuba cyarangije umurimo wacyo kugira 
ngo kibashe kuruhuka neza kimwe n’ibindi bice by’umubiri. Umurimo wo kugogora 
ibyokurya ntiwari ukwiriye gukomeza mu gihe cyose cy’amasaha yo gusinzira. Nyuma 
y’uko igifu [cyakoreshejwe cyane] cyarangije gukora umurimo wacyo, kirananirwa ibyo 
bigatera gucika intege. Ahangaha abantu benshi barahibeshya bagatekereza ko gukenera 
ibyokurya ari byo bitera uko gucika intege maze ntibahe igifu umwanya wo kuruhuka 
bakongera kurya. Ibyo bikuraho kwa gucika intege by’akanya gato. Uko irari ry’ibyokurya 
rihabwa icyicaro, ni ko rizarushaho gusaba guhazwa. Muri rusange uku gucika intege ni 
ingaruka yo kurya inyama no kuryagagura ndetse no kurya byinshi. Igifu kinanizwa no 
guhora gikora ubutaruhuka, kirimo ibyokurya bidatera amagara mazima. Kubera kutagira 
igihe cyo kuruhuka, imyanya y’urwungano rw’igogora icika intege ibyo bigatera kwifuza 
kuryagagura. Umuti ibyo bisaba ni ukurya bike kenshi kandi umuntu akanyurwa n’indyo 
yuzuye, yoroheje, kurya akenshi kabiri cyangwa gatatu mu munsi. Igifu kigomba kugira 
igihe cyacyo gisanzwe cyo gukora n’icyo kuruhuka kubera ko kurya bidakurikije gahunda 
no kurya hagati y’amafunguro ni ukwica amategeko y’ubuzima mu buryo bukomeye. 
Kubera kugira akamenyero kadahinduka no kurya ibyokurya bikwiye, igifu kizagenda gikira 
buhoro buhoro. {UB2 335.1} 

Kubera ko ari ibigezweho, bijyanye no kwifuza guhaza irari ry’inda, imigati ikungahaye, 
ibyokurya birimo inyama ndetse n’ibindi byose byangiza ubuzima, ibyo byose byuzuzwa 
mu gifu. Ameza agomba kuzuzwa amoko menshi y’ibyokurya bitaba bityo iryo rari 
ry’ibyokurya ntiribashe guhazwa. Mu gitondo, izo mbata z’irari ry’inda akenshi ziba 
zihumeka umwuka mubi ndetse n’ururimi rwahinduye ibara. Ntabwo bagira ubuzima bwiza 
maze bakibaza impamvi bagira uburibwe, bakababara umutwe n’ubundi burwayi 
butandukanye. Inyifato bagize iba ibyaye ingaruka nyakuri. {UB2 335.2} 

Kugira ngo umuntu agumane ubuzima buzira umuze, kwirinda muri byose ni ngombwa. 
Kwirinda mu mirimo ukora, kwirinda mu mirire n’iminywere. {UB2 335.3} 

Abantu benshi birunduriye mu kutirinda ku buryo uko byagenda kose batazahindura 
imikorere yabo yo kurya bakagwa ivutu. Bidatinze bazatanga ubuzima bwabo maze bapfe 
imburagihe aho kugira ngo bareke irari ry’inda ryo kutirinda. Hariho n’abantu benshi batazi 
ingaruka imirire n’iminywere byabo bigira ku buzima. Abantu nkabo baramutse 
bamurikiwe, bagira ubutwari mu kwitandukanya n’irari mu mirire maze bakajya barya 
birinda kandi bakarya ibyokurya bitera amagara mazima, bityo kubw’imikorere yabo 
bakirinda imibabaro myinshi. {UB2 335.4} 

Hakwiriye gukoreshwa umuhati mwinshi kugira ngo imbaraga zibeshaho umubiri zisigaye 
zibungabungwe, kandi ibyo bigakorwa binyuze mu gukuraho ibiwuremerera byose. Igifu 
gishobora kudakira burundu ariko imirire myiza izarinda ubundi bumuga, kandi abantu 
benshi bazagarura ubuyanja mu buryo bukomeye cyangwa bworoheje keretse gusa nibaba 
barageze kure mu kwiyahura barya bakagwa ivutu. {UB2 335.5} 

Akenshi abantu bemera kuba imbata zo gutwarwa n’irari ry’inda bitesha agaciro baha intebe 
ibyifuzo byabo bibi byakanguwe no kutirinda mu mirire no mu minywere. Ntabwo bategeka 
ibyifuzo byabo bibatesha agaciro kugeza ubwo ubuzima n’ubwenge bihangirikira cyane. Mu 
buryo bukomeye ubushobozi bwo gutekereza neza burimburwa n’ibyo bamenyereye bibi. 
{UB2 336.1} 

Nibajije igituma abatuye isi batarimbuwe nk’uko byagendekeye ab’i Sodomu n’i Gomora. 
Nabonye impamvu nyinshi zo gusigingira n’impfu ziri ku isi muri iki gihe. Ibyifuzo bibi 
byuzuye ubuhumyi ni byo bitegeka ubwenge, kandi kuri benshi kwiha agaciro byaguranwe 
irari. {UB2 336.2} 

Ikibi cya mbere gikomeye cyabayeho cyabaye kutirinda mu mirire n’iminywere. Abagabo 
n’abagore bigize imbata zo gutegekwa n’irari ry’inda. {UB2 336.3} 

Nubwo ingurube ari imwe mu bikunze kuboneka mu biribwa, ni n’imwe mu byangiza mu 
buryo bukomeye cyane. Ntabwo Imana yabujije Abaheburayo kurya inyama z’ingurube ari 
ukugira ngo ibereke ububasha bwayo, ahubwo byatewe n’uko bitari ibyokurya bikwiriye 
umuntu. Izo nyama zagombaga kuzuza umubiri imbuto zindwara z’ibibyimba ndetse 
by’umwihariko muri ibyo bihe bishyushye by’ubutayu barimo zikabatera ibibembe ndetse 
n’izindi ndwara z’amoko menshi. Ingaruka z’izonyama ku mubiri ahantu hameze hatyo zari 
mbi cyane kurusha ahantu hakonje. Nyamara ntabwo Imana yagennye ko ingurube igomba 
kuribwa mu bihe uko byaba bimeze kose. Abapagani baryaga inyama z’ingurube mu 
byokurya byabo, kandi n’ Abanyamerika bagiye bayirya uko bishakiye nka kimwe mu bigize 
indyo yabo. Ntabwo inyama z’ingurube muri kamere yazo zishobora kuryoha. Zinezeza 
abazirya iyo zishyizwemo ibirungo byinshi cyane kandi ibyo bituma ibyari bibi birushako 

kuba bibi cyane. Inyama z’ingurube zirusha izindi nyama zose kuba zituma amaraso aba 
mabi. Abarya inyama z’ingurube bashobora kwandura indwara. Abantu bakora imirimo 
myinshi bakoresha umubiri batari mu ngo ntibabona ingaruka mbi zo kurya inyama 
z’ingurube kimwe n’abibera mu rugo akenshi, n’abagira akamenyero ku kuba ahantu hamwe 
ndetse n’abakoresha ubwenge. {UB2 336.4} 

Nyamara ntabwo ari ubuzima bw’umubiri gusa bwangizwa no kurya ingurube. Ubwenge 
nabwo burangirika kandi utwanya duto tw’ibyumviro tugwabizwa no kurya ibyo byokurya 
by’ibinure. Ntibishobokera umubiri w’ikiremwa kizima cyose ko cyagira ubuzima bwiza 
igihe bwuzuye umwanda ndetse n’igihe kizarya ibintu bibi byangwa byose. Inyama 
z’ingurube zigizwe n’ibyo zirya. Iyo abantu bariye inyama zazo, amaraso yabo n’imibiri 
yabo bizangirizwa n’imyanda yinjiyemo binyuze mu ngurube. {UB2 336.5} 

Kurya inyama z’ingurube byagiye bitera ibibyimba by’imvumba zo mu mihogo n’ahandi, 
ibibembe ndetse n’ibimungu (kanseri). Kurya inyama z’ingurube biracyateza inyokomuntu 
imibabaro ikomeye cyane. Irari ribi ry’inda rirarikira ibyo bintu byangiza ubuzima cyane. 
Umuvumo wageze ku isi mu buryo bukomeye kandi ukanagera ku nyokomuntu yose, 
wageze no ku nyamaswa. Inyamaswa zasigingiye mu gihagararo no kurama. Zigenda 
zibabazwa cyane birenze uko byari kuba kubera ingeso mbi z’umuntu. {UB2 337.1} 

Nyamara hariho inyamaswa nke cyane zitarwaye. Inyinshi zigirirwa nabi cyane zishakisha 
kubona umucyo, amazi meza ndetse n’ibyokurya bitera amagara mazima. Iyo amatungo 
amwe yorowe akagaburirwa akabyibuha cyane, akenshi afungirwa aho yororerwa 
ntiyemererwe gukora imyitozo ngororangingo no kubona umwuka mwiza. Amatungo 
menshi ahumeka uburozi bwo mu mwanda uba aho zifungiranwa zororwa. Ibihaha byazo 
ntibizamara igihe kirekire ari bizima mu gihe bihumeka iyo myanda. Imbuto z’indwara 
zijyanwa mu mwijima maze umubiri wose w’itungo ukarwara. Aricwa maze akajyanwa ku 
isoko nuko abantu bakarya uko bishakiye kuri izo nyama z’amatungo zirimo uburozi. 
Indwara nyinshi zandura muri ubu buryo. Nyamara ntabwo abantu bashobora kwemezwa 
ko inyama bariye ari zo zashyize uburozi mu maraso yabo kandi zabateye kumererwa nabi. 
Abantu benshi bicwa n’indwara ziterwa no kurya inyama, nyamara ntabwo abatuye isi basa 
n’abashaka kuba abanyabwenge. {UB2 337.2} 

Kubera ku abarya inyama badahita bumva ingaruka zazo, ntabwo icyo ari igihamya cy’uko 
zitabangiriza. Zigomba kuba ziri gukora umurimo wazo mu mubiri nyamara muri icyo gihe 
abantu ntibagire icyo babimenyaho. {UB2 337.3} 

Amatungo apakirwa mu modoka zifunganye maze ntabone umwuka mwiza n’umucyo, ibyo 
arya n’amazi, bityo akajyanwa kure cyane agenda ahumeka umwuka mubi uva mu myanda. 

Iyo agejejwe aho ajyanywe agakurwa mu modoka, amenshi aba yenda gupfa, afite inzara 
kandi iyo bayaretse aba ashobora kwipfisha. Nyamara umubazi arangiza umurimo maze 
agategura inyama zo kugurisha. {UB2 337.4} 

Amatungo yicwa akenshi aba yakoreshejwe urugendo rurerure cyane ajyanwa kubagwa. 
Amaraso yayo aba yashyushye. Aba afite inyama nyamara aba yarabujijwe kugira imyitozo 
ituma agira ubuzima bwiza, bityo iyo agomba kujyanwa kure arananirwa cyane maze akicwa 
muri uwo munaniro inyama zikagurishwa. Amaraso yayo aba ashushye cyane ameze 
nk’ayasaze, bityo abayarya bakarya uburozi. Abayariye bamwe ntibahita bagerwaho 
n’ingaruka mu gihe abandi bafatwa n’uburibwe bukabije, bakicwa no kugira umuriro 
mwinshi, impiswi cyangwa indwara zitazwi. Amatungo menshi agurishwa ku masoko yo 
mu mujyi, aba yandujwe n’abayagurishije ndetse n’abayagura kubera ko akenshi amasoko 
ataburamo uburwayi. Mu mujyi minini by’umwihariko ibi birakorwa cyane, kandi abarya 
inyama ntibamenya ko bari kurya amatungo arwaye. {UB2 337.5} 

Amatungo amwe ajyanwe ku muntu uyasogota asa n’amenya ibigiye kubaho, bityo 
ararakara cyane agasa n’asaze. Yicwa ameze atyo maze inyama zayo zikajyanwa ku isoko. 
Inyama zayo ni uburozi kandi zitera abazirya kwikanga kw’ imitsi,kwikayura kwayo 
bidategetswe n’ubwonko, no kubabara cyane ndetse no gupfa bitunguranye. Nubwo bimeze 
bityo inkomoko y’iyo mibabaro yose ntishyirwa ku nyama. Iyo amatungo amwe ajyanwe 
ku muntu uyabaga afatwa mu buryo butari ubwa kimuntu. Yicwa urw’agashinyaguro maze 
akabagwa nyuma yo kubabazwa mu buryo bukomeye. Ingurube zagiye zibagwa 
zikagurishwa ndetse n’igihe zari zirwaye, bityo inyama zazo zirimo uburozi zagiye 
zikwirakwiza indwara zandura maze hagakurikiraho impfu nyinshi - Howto Live, No. 1, 
pp.51-60. {UB2 338.1} 

Igice Cya 2 


Kubwo kwishimisha, abagabo n’abagore bakuza irari ry’inda zabo. barya ibyokurya bikize 
kandi byuzuye ibirungo, by’umwihariko inyama no kunywa ibinyobwa bikangura umubiri 
nk’icyayi n’ikawa, bikabatera kugira irari ry’indengakamere. Umubiri urarwara, imyanya 
y’urwungano rw’igogora ikangirika, ubushobozi bw’ubwenge bukijimishwa mu gihe 
ibyifuzo bibi bikangurwa maze bikarusha imbaraga ubushobozi bw’imico mbonera. Irari 
ry’inda rirushaho kurenga kamere kandi kuritegeka bikarushaho gukomera. Gutembera 
kw’amaraso ntikuba kukigenda neza kandi kugahumana. Umubiri wose ubura amahwemo 
kandi gutwarwa n’irari ry’inda birushaho kurenga urugero, kwifuza kubi ntigutegekwe, 
ibintu byangiriza bikinjira kugeza ubwo umuntu asayisha mu bibi. {UB2 339.1} 

Kuri benshi, irari ryabo ry’inda ribasaba itabi, n’inzoga zikaze zahinduwe zityo n’imvange 
zirimo uburozi n’ibyangiza ubuzima. Benshi ntibahagararira aho. Irari ryabo ry’inda 
ryangiritse ribasaba inzoga z’ibikatu zigusha ubwonko ikinya. Bityo biyegurira kurya no 
kunywa bakarenza urugero kugeza ubwo irari ry’inda ritegeka ubushobozi bwo gutekereza 
neza, maze umuntu waremwe mu ishusho y’Imana akitesha agaciro akajya hasi 
y’inyamaswa. Ubumuntu n’icyubahiro byose bikurwaho hakimikwa irari ry’inda. Byasabye 
igihe kirekire kugira ngo ubushobozi bw’intekerezo bwo kumva bugwe ikinya. Byagiye 
bikorwa ni ruto ni ruto ariko byageze ku ntego yabyo. Mu guha intebe irari ry’inda umuntu 
yatangiye kurya ibyokurya byuzuye ibirungo byabyaye irari ry’inda ribi cyane, kandi 
byateguriye inzira ubwoko bwose bwo guhaza irari kugeza ubwo ubuzima n’ubwenge 
byangijwe maze irari ririmikwa. {UB2 339.2} 

Abantu benshi bagiye bashyingirwa nta mutungo bafite ndetse nta n’umurage bafite. Nta 
mbaraga z’umubiri cyangwa iz’ubwenge bari bafite kugira ngo babashe kugera ku mutungo. 
Uko ni ko byagiye bigendekera abantu bihutiye gushyingirwa bakishyiraho inshingano 
batari basobanukiwe. Ntabwo bari bafite ibyiyumviro bizima ndetse byagutse kandi ntacyo 
bari bazi ku nshingano yo kuba umugabo n’umubyeyi, ndetse n’icyo gukemura ibyo 
umuryango ukeneye bizabasaba. Ntabwo bagaragaje gushyira mu gaciro mu myiyongerere 
y’imiryango yabo ugereranyije n’imyiyongerere y’ibikorwa byabo mu byo gushaka 
umutungo. Abantu bari inyuma cyane mu by’umutungo no mu kumererwa neza mu isi, 
usanga muri rusange ari bo buzuza abana mu miryango yabo; mu gihe abantu bafite 
ubushobozi bwo kugera ku mutungo ari bo muri rusange badafite abana barusha umubare 
abo bashobora gutunga. Abantu badafite ubushobozi bwo kwiyitaho ntibari bakwiriye 
kugira abana. Byagaragaye ko urwo rubyaro rutabarika rw’abo bantu batabara neza rukura 
ari ibicamuke n’abanyamahane. Ntabwo bagaburirwa uko bikwiye cyangwa ngo bambikwe, 
kandi nta n’ubwo bahabwa imbaraga mu by’umubiri n’ubwenge ndetse haba mu magambo 

no mu bikorwa mu rugo nta gitunganye kiharangwa haba ku babyeyi cyangwa ku bana. 
{UB2 339.3} 

Gahunda yo gushyingiranwa yateguwe n’ijuru ngo ibere umuntu umugisha; nyamara muri 
rusange yarangirijwe cyane ku buryo yahindutse umuvumo ukomeye. Mu kwinjira mu 
mubano wo gushyingiranwa, abagabo n’abagore benshi bagiye bakora nk’aho ikibazo 
cyonyine bagomba gukemura ari ukuba bakundana gusa. Nyamara bari bakwiye kubona ko 
inshingano bafite muri iyo sano yo gushyingirwa irenze ibi. Bari bakwiriye kuzirikana niba 
urubyaro rwabo ruzagira ubuzima bwiza bw’umubiri kandi rukagira imbaraga z’ubwenge 
n’iz’imico mbonera. Nyamara bake gusa nibo bateye intambwe bafite impamvu nyakuri, 
bafite kuzirikana ko mu rwego rwo hejuru - umuryango w’abantu muri rusange ufite ibyo 
ubasaba badashobora kwirengagiza, kandi uburemere bw’impinduka ziterwa n’imiryango 
yabo zizagira icyo zigaragaza mu buryo bwiza cyangwa bubi. {UB2 340.1} 

Umuryango w’abantu muri rusange ugizwe n’imiryango kandi abatware b’imiryango bafite 
inshingano yo kuwugorora. Iyaba abahitamo kwinjira mu isano yo gushyingiranwa 
batabizirikana uko bikwiriye ari bo bonyine byagiragaho ingaruka, ikibi nticyakabaye 
gikomeye muri ubwo buryo, kandi icyaha cyabo cyaba ari gito. Nyamara akaga gaturuka 
mu gushyingiranwa kubabaje kamenywa n’urubyaro rukomoka muri iyo mibano. Baraze 
abana babo imibereho yo kuba mu mibabaro kandi nubwo abo bana ari inzirakarengane, 
bahura n’ingaruka z’imikorere mibi y’ababyeyi babo. Nta burenganzira abagabo n’abagore 
bafite bwo gukurikiza imbaraga ibakoresha batayitegetse, cyangwa se ibyifuzo byuzuye 
ubuhumyi ngo bashyire abana b’inzirakarengane ku isi maze kubona ko ubuzima 
burangwamo ibyishimo bike cyane, n’umunezero muke bityo ku bw’ibyo bumve ko 
ubuzima ari umutwaro. {UB2 340.2} 

Muri rusange abana baragwa imico yihariye y’ababyeyi babo, kandi icyiyongera kuri ibi ni 
uko abenshi bakura nta mbaraga ibazengurutse yo kubakura muri iyo mico. Akenshi bahora 
bigungiye mu bukene no mu mwanda. Igihe bazengurutswe n’ahantu hameze hatyo n’ingero 
nk’izo, mbese icyo umuntu yakwitega kuri abo bana ni iki igihe bageze mu kigero cyo gufata 
imyanzuro, uretse ko bazajya ku rwego rwo hasi kurusha ababyeyi ku gipimo cyo kuba 
ingirakamaro, kandi intege nke z’abana mu bintu byose zikarushaho kugaragara kurusha 
iz’ababyeyi? Uko ni ko iri tsinda ry’abantu ryagiye rihererekanya intege nke zaryo kandi 
rikanduza umuvumo urubyabo rwabo ribaraga ubukene, ubushobozi buke mu ntekerezo no 
gusigingira. Abantu nk’aba ntibari bakwiriye gushyingiranwa. Cyangwa se nibura, ntabwo 
baba barabyaye abana b’inzirakarengane kugira ngo basangire imibabaro yabo, kandi ngo 
babarage inenge zabo n’imibabaro yabo igenda yiyongera uva ku gisekuru kimwe ujya ku 

kindi kuko ibi ari bimwe mu mpamvu zikomeye zo gusigingira kw’inyokomuntu. {UB2 
340.3} 

Iyaba abagore bo mu bihe byashize baragiye batera intambwe babizirikanye cyane, 
bakabona ko urubyaro ruzakurikiraho ruzagira agaciro cyangwa rukagata biturutse ku 
mikorere yabo, baba barihagazeho ku buryo batari gufatanya imibereho yabo n’abagabo 
bagaha intebe irari ry’inda ry’indengakamere birundurira mu binyobwa bisindisha n’itabi 
byo burozi bwica buhoro buhoro, bigaca intege imyakura kandi bigasigingiza ubushobozi 
bwiza bw’intekerezo. Niba abagabo barahisemo kwigumanira iyo mico mibi, abagore 
bagombye kuba barabasize muri uko kwibera bonyine bakanezererwa ibyo babana nabyo 
bihitiyemo. Ntabwo abagore bari bakwiriye kuba barihaye agaciro gake kugera ubwo 
bifatanya by’iteka n’abagabo badategeka irari ryabo ry’inda ahubwo umunezero wabo 
w’ibanze ukaba uwo kurya no kunywa no kunezeza irari ryabo rya kinyamaswa. Ntabwo 
igihe cyose abagore bagiye bakurikiza ibyo umutlmanama ubabwiye ahubwo bakurikije 
imbaraga ibakoresha badategeka. Ntabwo ku rwego rwo hejuru bagiye bumva inshingano 
bafite kugira ngo binjire muri ayo masano mu buzima nk’aho atazahesha urubyaro rwabo 
urwego rwo hasi mu mico mbonera, ndetse n’ibyifuzo byo guhaza irari ribi ry’inda ku buryo 
bashyira ubuzima mu kaga ndetse n’ubugingo. Imana izabaryoza mu buryo bukomeye 
iby’iyo mibereho y’umubiri n’imico bokoje ababakomotseho. {UB2 341.1} 

Abagabo n’abagore bangirije imibiri yabo bakoresheje ingeso mbi, banatesheje agaciro 
ubwenge bwabo kandi barimbura ubushobozi bwo kumva bw’imitima yabo. Abenshi cyane 
muri iri tsinda barashyingiranwe maze baraga urubyaro rwabo ubusembwa bw’ubumuga 
bwabo mu mubiri ndetse n’imico yangiritse. Gutwarwa n’irari rya kinyamaswa ndetse 
n’irari ribi ni byo byabaye imico igaragara y’urubyaro rwabo, ibyo bikaba byaragiye biva 
ku gisekuru kimwe bijya ku kindi, byongera imibabaro y’umuntu ku rwego rukomeye kandi 
bikihutisha guta agaciro kw’inyokomuntu. {UB2 341.2} 

Abagabo n’abagore bagiye bagira intege nke bakanarwara, akenshi bagiye binjira mu 
mubano wo gushyingiranwa bafite ibitekerezo byo kwikunda bigamije umunezero wabo 
bwite. Ntabwo bagiye bifata bashingiye ku mahame atunganye kandi yo ku rwego 
rwisumbuye, ngo batekereze ku byo bashobora kwitega ku rubyaro rwabo. Ahubwo 
bagabanyije imbaraga z’umubiri n’intekerezo, ibyo bikaba bitabasha kuzahura umuryango 
w’abantu muri rusange ahubwo birushaho kuworeka. {UB2 341.3} 

Akenshi abagabo barwaragura bagiye babasha gukundwa n’abagore bagaragara ko bafite 
amagara mazima, kandi kubera ko bakundanaga, bumvise ko bafite umudendezo wo 
gushyingiranwa batigeze bazirikana ko kubwo kubana kwabo umugore ashobora 
kubibabariramo byaba mu buryo bukomeye cyangwa bworoheje abitewe n’uwo mugabo 

urwaye. Akenshi umugabo urwaye agenda agarura amagara mazima mu gihe umugore 
afatwa n’uburwayi bw’umugabo. Umugabo abaho afite imbaraga mu gihe bidatinze 
umugore aba ababazwa n’ubuzima bw’intege nke. Wa mugabo yongera kurama kwe 
agabanya uk’umugore we. Abantu bashyingiranwa muri ubwo buryo bakora icyaha bafata 
mu buryo bworoheje amagara n’ubuzima bahawe n’Imana kugira ngo babikoreshe 
bayihesha ikuzo. Ariko iyaba abashyingiranwa batyo ari bo byagiragaho ingaruka gusa, 
ntabwo icyo cyaha cyakomera gityo. Urubyaro rwabo biba ngombwa ko rubabazwa 
n’indwara rwandujwe n’abo babyeyi. Uko ni ko indwara zagiye zihererekanywa ziva mu 
gisekuru kimwe zijya mu kindi. Igihe imikorere yabo mibi ibyaye ingaruka zayo nyazo, 
abantu benshi bagereka uyu mutwaro w’ingorane z’umuntu ku Mana. Binjije mu muryango 
mugari w’abantu abandi b’abanyantegenke, kandi bagize uruhare mu gusigingiza 
inyokomuntu batuma indwara ziba akarande maze muri ubwo buryo bagwiza imibabaro 
y’inyokomuntu. {UB2 341.4} 

Iyindi mpamvu y’intege nke mu mbaraga z’umubiri n’iz’imico mbonera biranga ab’iki gihe, 
ni ugushyingiranwa kw’abagabo n’abagore bafite imyaka y’ubukuru ihabanye cyane. 
Bikunze kubaho ko abagabo bakuze cyane bashaka abagore bakiri bato cyane. Mu gukora 
batyo, akenshi umugabo arushaho kurama mu gihe umugore we yagiye yumva akeneye 
imbaraga aha umugabo we ugeze mu za bukuru. Ntabwo byigeze biba inshingano 
y’umugore gushyira mu kaga ubugingo bwe n’ubuzima nubwo yaba yarakundaga cyane 
umuntu umurusha ubukuru cyane kandi akumva ashaka kwitanga nk’uko. Ibyiza ni uko aba 
yarategetse ayo marangamutima y’urukundo rwe. Yari afite ibyo agomba kuzirikana birenze 
inyungu ze bwite. Uwo mugore yagombye kuzirikana iki kibazo: Nitubyara abana bazaba 
bameze bate? Ni na bibi cyane ku bahungu bakiri bato gushyingiranwa n’abakobwa babaruta 
ubukuru cyane. Akenshi urubyaro rukomoka muri uko gushyingiranwa usanga badafite 
ubwenge buteye neza. Usanga ari n’abanyantegenke ku mubiri. Mu miryango nk’iyo 
akenshi hagiye hakunda kugaragara imico itandukanye, idasanzwe kandi ibabaje. Akenshi 
abana nk’abo bapfa imburagihe kandi n’abakura akenshi ari abanyantege nke ku mubiri no 
mu bwenge ndetse no mu gushyira mu gaciro. {UB2 342.1} 

Wa mubyeyi w’umugabo ufite imbaraga nke ntabwo aba yiteguye kurera uko bikwiye abana 
be bakiri bato. Abo bana bagira imico mibi idasanzwe ikeneye akenshi imbaraga iyirwanya 
bitaba bityo bagana ku irimbukiro. Ntabwo barezwe uko bikwiye. Ntabwo ikinyabupfura 
cyabo akenshi cyagiye kiyoborwa uko bikwiye no gushyira mu gaciro karanga ubukuru 
bw’uwo mugabo. Uwo mubyeyi w’abo bana yagiye atwarwa n’imyumvire ihindagurika. Ku 
ruhande rumwe abasha kubarera bajeyi mu gihe ku rundi ababera umunyabukana. Mu 
miryango imwe nk’iyo usanga ibintu byose bimeze nabi maze kutishima mu muryango 

kukiyongera cyane. Uko ni ko abantu babyarwa bagashyirwa ku isi ari umutwaro ku 
muryango mugari w’abantu. Ku rwego rukomeye ababyeyi babo ni bo ba nyirabayazana 
b’imico abana babo bagize, igenda ihererekanywa iva ku gisekuru kimwe ijya ku kindi. 
{UB2 342.2} 

Abantu bakomeza kongera umubare w’abana babo batabanje gutekereza ngo bashyire mu 
gaciro, bagomba kumenya ko intege nke z’umubiri n’iz’ubwenge by’abana babo bigomba 
kuba umurage babaha. Abantu nk’abo baba bica amategeko atandatu aheruka yo mu 
mategeko y’Imana asobanura neza inshingano umuntu afite kuri mugenzi we. Baba bakora 
uruhare rwabo mu kongera gusigingira kw’inyokomuntu ndetse no koreka umuryango 
w’abantu muri rusange bityo bakangiza abaturanyi babo. Noneae niba Imana yita ityo ku 
burenganzira bw’abaturanyi mbese ntabwo yaba yitaye cyane ku isano ya bugufi kandi 
itunganye [yo gushyingiranwa no kubyara]? Niba nta gishwi kigwa hasi itabizi, mbese 
ntabwo izita ku bana bavukira mu isi bafite uburwayi ku mubiri n’ubwenge, bababara mu 
mibereho yabo yose ku rwego rukomeye cyangwa rworoheje? Mbese ababyeyi yahaye 
imbaraga zo gutekereza ntizabaryoza kuba barirengagije ubwo bushobozi bukomeye bafite 
maze bagahinduka imbata z’irari mu gihe ingaruka izaba iy’uko ibisekuru bikurikiraho 
bizarangwaho ibimenyetso by’intege nke ku mubiri, mu bwenge no mu mico mbonera? 
Ikiyongera ku mibabaro bateza abana babo, usanga nta wundi mugabane babaha uretse 
ubukene basigira uwo mukumbi wabo uteye imbabazi. Ntibashobora kubigisha kandi 
abenshi ntibanabona ko ari ngombwa. N’iyo babishobora, ntibabona igihe cyo kubarera no 
kubagira inama ndetse no kugabanya uko bashoboye kose umurage mubi bakiriye. Ntabwo 
ababyeyi bari bakwiriye kongera umubare w’abana babo batazirikanye ko abana babo 
bashobora kwitabwaho neza kandi bagashyirwa mu mashuri. Guhora umubyeyi acigatiye 
uruhinja buri mwaka ni ukumuhohotera. Bigabanya ndetse akenshi bigakuraho kunezerwa 
mu mibereho ye n’abandi maze bikongera umubabaro mu muryango. Bituma abana 
batitabwaho, ntibigishwe, ntibishime kandi ababyeyi bagombye kumva ko kubikorera abo 
bana ari inshingano yabo. {UB2 343.1} 

Umugabo atatira indahiro yo gushyingiranwa, ndetse akanica inshingano ahabwa n’ijambo 
ry’Imana, iyo atitaye ku buzima n’umunezero by’umugore we, akoresheje kumwongerera 
imitwaro n’ibimurushya kubwo kubyara abana benshi. “Bagabo, mukunde abagore banyu 
nk’uko Kristo yakunze Itorero akaryitangira.” “Uko ni ko abagabo bakwiriye gukunda 
abagore babo nk’imibiri yabo . Ukunda umugore we aba yikunda, kuko ari nta muntu 
wakwanga umubiri we, ahubwo yawugaburira akawukuyakuya nk’uko Kristo abigirira 
itorero” (Abefeso 5:25, 28, 29). {UB2 343.2} 

Tubona ko iri tegeko ryera hafi ya ryose ryirengagizwa ndetse n’abavuga ko ari Abakristo. 
Ahantu hose mushobora kureba, mushobora kubona abagore bijimye mu maso, 
barwaragura, bananiwe kandi bababaye, batentebutse, badafite ibyiringiro kandi bacitse 
intege. Muri rusange imbaraga z’ubuzima zabashizemo bitewe no guhora batwite. Isi yuzuye 
abantu badafite icyo bamariye umuryango mugari w’abantu. Abenshi bafite ubwenge 
budashyitse, kandi abandi benshi bafite ubuhanga kavukire ntibabukoresha mu migambi iyo 
ari yo yose igira icyo yungura. {UB2 343.3} 

Ntabwo bajijutse kandi impamvu imwe ikomeye ni uko abana bagiye babyarwa vuba vuba 
ku buryo batashoboraga kurerwa, kandi bagiye barekwa bagakura bameze nk’ibihanda. 
{UB2 344.1} 

Muri iki gihe, mu buryo bworoheje cyangwa bukomeye, abana n’ababyeyi babo bagerwaho 
n’igihano cyo kwica amategeko agenga ubuzima. Inzira banyujijwemo kuva mu bwana 
bwabo ikomeza kuba ihabanye n’amategeko y’ubuzima bwabo. Mbere y’uko bavuka 
bahatiwe kwakira umurage mubi w’indwara n’ubumuga bwatewe n’imyifatire mibi 
y’ababyeyi babo; ibyo bikazabagiraho ingaruka mu buzima bwabo ku rwego ruto cyangwa 
runini. Iyi miterere mibi y’ibintu irushaho kugirwa mibi cyane n’ababyeyi bakomeza 
kugendera mu nzira mbi batoza imibiri y’abana babo igihe bakiri bato. {UB2 344.2} 

Ababyeyi bagaragaza ubujiji butangaje, kutagira icyo bitaho no kwirengagiza mu byerekeye 
ubuzima bw’imibiri y’abana babo ari byo birimbura imbaraga nke umwana aba asigaranye 
maze bikamwica imburagihe. Muzumva kenshi abantu baborogera Imana bavuga ko 
yabakuye abana babo mu biganza. Data wo mu Ijuru ni umunyabwenge ku buryo buhagije 
ku buryo atakwibeshya, kandi ni mwiza cyane ku buryo atatugirira nabi. Ntabwo yishimira 
kubona ibiremwa bye bibabara. Ibihumbi byinshi by’abantu bagiye bapfa kubera ko 
ababyeyi batakoze bakurikije amategeko agenga ubuzima. Bagiye bakoreshwa n’imbaraga 
batategetswe aho kugira ngo bakurikize ibyo babwiwe n’imitekerereze mizima bahora 
bazirikana imibereho myiza y’ahazaza h’abana babo. {UB2 344.3} 

Intego ya mbere ikomeye ikwiriye kugerwaho mu kurera abana, ni ukugira imibiri mizima 
ari byo ku buryo bukomeye bizategura inzira yo kwigishwa mu by’ubwenge n’imico 
mbonera. Ubuzima bw’umubiri n’ubw’ubwenge biromatanye cyane. Mbega uburyo tubona 
inshingano iremereye ababyeyi bafite mbere yo kuvuka kw’abana babo, iyo tuzirikanye ko 
ibyo bakora bifite uruhare rukomeye ku iterambere ry’imico yabo bamaze kuvuka! {UB2 
344.4} 

Abana benshi bararekwa bagakura batitabwaho ku buryo bukwiye n’ababyeyi babo ku 
rwego rurutwa n’urwo umworozi mwiza yita ku matungo ye atavuga. By’umwihariko, 

ababyeyi b’abagabo akenshi bafite icyaha cyo kutita ku buryo bukwiriye ku bagore n’abana 
babo kuruta uko bita ku matungo yabo. Umworozi w’umunyambabazi azafata igihe maze 
atekereza ku buryo bwiza bwo kwita ku mukumbi we, kandi bizaba umwihariko ko indogobe 
ze aha agaciro azirinda kunanizwa, zikagaburirwa nabi cyangwa zikagaburirwa zishwe 
n’inyota. Bitabaye bityo zapfa. Azafata igihe kandi yite ku mukumbi we, nibitaba bityo uwo 
mukumbi uzangizwa no kutawitaho cyangwa ukundi kuwufata nabi, kandi amatungo mato 
avuka azagenda atakaza agaciro. Azagenda yitegereza ibihe bidahindagurika byo 
kuzigaburira kandi azamenya umurimo zishobora gukora ntizimererwe nabi. Kugira ngo 
agere kuri ibi, azaziha ibyokurya bituma zigira amagara mazima, azigaburire ku rugero 
rukwiriye ndetse no mugihe kigenwe. Mu gukora batyo bakurikiza ibyo umutlmanama 
ubabwira, aborozi bagera ku ntego yo kurinda imbaraga z’amatungo yabo. Iyaba buri 
mugabo yitaga ku mugore we n’abana be nk’uko yita ku matungo ye, kubera ko ubuzima 
bwabo burusha agaciro cyane amatungo atumva, muri buri muryango habaho impinduka 
kandi imibabaro y’umuntu yaba mike cyane. {UB2 344.5} 

Ubushishozi bukomeye bwari bukwiye kugaragazwa n’ababyeyi bigaburira ibyokurya 
bitera amagara mazima kandi bakanabiha n’abana bano. Kandi nta na rimwe bari bakwirye 
gushyira imbere y’abana babo ibyokurya ubwenge bwabo bubabwira ko bidatera amagara 
mazima ahubwo bishobora gukangura umubiri kandi bikabuza amahoro imyanya 
y’urwungano rw’igogora. Ku byerekeye abana babo ntabwo ababyeyi basesengura ngo 
barebe igikozwe n’ingaruka kizatera nk’uko babigenza ku matungo atumva kandi ntabwo 
batekereza ko gukora birengeje urugero, kurya nyuma yo gukora imyitozo isaba imbaraga 
nyinshyi, umuntu ananiwe cyane, cyangwa ashyuhiranye bizangiza ubuzima bw’abantu 
kimwe n’uko byangiza ubuzima bw’amatungo atavuga, kandi bikazaba umusingi wo kugira 
ubuzima bufite intege nke haba ku muntu kimwe no ku matungo. {UB2 345.1} 

Niba ababyeyi cyangwa abana barya kenshi cyane, ntibakurikize gahunda kandi bakarya 
ibyokurya byinshi nubwo byaba ari ibibatera amagara mazima, bizangiza umubiri. Ariko 
nanone, niba ibyokurya bidakwiriye kandi bikaba byateguranywe ibinure ndetse n’ibirungo 
birushya igogora, ingaruka yabyo izarushaho kuba mbi cyane. Imyanya y’urwungano 
rw’igogora izakoresha imbaraga nyinshi maze kunanirwa bisige nta mahirwe yo kuruhuka 
ashoboka bityo kugarura imbaraga bizananirana ndetse n’imyanya ikomeye mu mubiri icike 
intege maze igwe agacuho. Niba kwitabwaho no kugendera kuri gahunda bikenewe ku 
matungo atavuga, birushijeho gukenerwa cyane ku bantu baremwe mu ishusho y’Imana 
kubera ko barusha agaciro ibindi biremwa. {UB2 345.2} 

Akenshi umubyeyi w’umugabo ntabwo atekereza cyane ndetse ngo yite cyane ku mugore 
we no ku bana babo mbere y’uko bavuka nk’uko abigenzereza amatungo ye akiri mato. 

Akenshi mbere yo kuvuka kw’abana be, umubyeyi w’umugore akoresha imbaraga nyinshi 
haba mbere na nyuma, amaraso agashyuha igihe ategura ibyokurya bitandukanye bidatera 
kugira amagara mazima kugira ngo ahaze irari ry’inda ryangiritse ry’ab’umuryango ndetse 
n’iry’abashyitsi. Imbaraga ze zari zikwiriye gukundwa no kwitabwaho mu mutima 
w’impuhwe. Gutegura ibyokurya bitera amagara mazima biba byagombye kumutwara 
kimwe cya kabiri cy’ibyo yakoresheje n’umurimo yakoze kandi biba byarushaho gutunga 
umubiri mu buryo bukomeye. {UB2 345.3} 

Mbere yo kuvuka kw’abana be, akenshi umubyeyi w’umugore akoreshwa birenze imbaraga 
ze. Imitwaro ye n’ibimuhangayikisha ntabwo akenshi bigabanywa kandi icyo gihe cyari 
gikwiriye kumubera icyo kuruhuka mu bantu bose, ariko kimubera igihe cy’umunaniro, 
umubabaro n’umwijima. Kubwo gukora cyane ku ruhande rwe, ntabwo abasha guha 
abazamukomokaho indyo bagenewe kuva kera, kandi kubwo gukora cyane amaraso 
agashyuha, aha urubyaro rwe amaraso mabi. Urubyaro rwe rutakaza amagara mazima 
n’imbaraga z’umubiri n’iz’ubwenge. Umubyeyi w’umugabo akwiriye kwiga uko yanezeza 
umugore we. Ntabwo akwiriye kwinjira mu rugo yijimye mu maso. Keretse gusa niba ari 
ngombwa kujya inama n’umugore we naho ubundi niba ahangayikishijwe n’ubucuruzi bwe, 
ntabwo yari akwiriye kumubuza umunezero kubera ibyo bibazo. Uwo mubyeyi afite 
ibihagaritse umutima n’ibimugerageza bye bwite agomba kwikorera bityo yari akwiriye 
kurindwa imitwaro itari ngombwa. {UB2 345.4} 

Akenshi umubyeyi w’umugore kandi ahura n’ibimurushya bikomotse ku mugabo we. Iyo 
ibintu byose bitagenda mu buryo bumushimishije nk’uko yabyifuzaga, wa mugabo anenga 
umugore kandi agasa n’aho atitaye ku bimuhangayikisha n’ibimurushya bya buri munsi. 
Abagabo bakora ibi baba babangamira inyungu zabo bwite ndetse n’umunezero wabo. Wa 
mubyeyi acika intege. Ibyiringiro no kugira ubutwari bikamuvamo. Ajya gukora imirimo ye 
nta kubitekerezaho azi ko igomba gukorwa gusa. Bidatinze ibyo biremaza ubuzima 
bw’umubiri n’ubw’ubwenge. Abana babavukaho baba bafite uburwayi butandukanye kandi 
ibyo Imana ibibara ku babyeyi ku rwego rukomeye bitewe n’uko ari ingeso zabo mbi zoretse 
uburwayi ku bana babo bari bataravuka kandi ibyo bikabatera kubaho mu mibabaro mu 
mibereho yabo yose. Bamwe bamara igihe gito cyane muri ubwo bumuga. Umubyeyi 
w’umugore yitegerezanya agahinda ubuzima bw’ako kana ke kandi asabwa n’intimba iyo 
igihe kigeze agapfuka amaso y’ako kana kamaze gupfa, bityo akenshi agafata ko Imana ari 
yo nkomoko y’uwo mubabaro wose nyamara mu by’ukuri ababyeyi ari bo biyiciye umwana 
wabo. {UB2 346.1} 

Umubyeyi w’umugabo akwiriye kuzirikana ko uko afata umugore mbere yo kuvuka 
k’urubyaro rwabo bizagira ingaruka ku mubiri w’uwo mubyeyi muri icyo gihe, kandi 

akazagomba kuba afite umurimo utoroshye ku mico umwana azagaragaza amaze kuvuka. 
Abagabo benshi bagiye bahangayikishwa cyane no kugwiza ubutunzi mu buryo bwihuse ku 
buryo ibintu by’ingenzi bagombaga kuzirikana babyirengagije, kandi abagabo bamwe 
bagiye baba abagome birengagiza umubyeyi w’umugore n’abana be, kandi akenshi ubuzima 
bw’umubyeyi n’ubw’abana bwagiye buguranwa icyifuzo gikomeye cyo kurundanya 
ubutunzi. Ntabwo abenshi bahita babona igihano gikomeye kubw’iyo mikorere yabo mibi 
kandi bameze nk’abasinziriye ntibazi ingaruka z’iyo nyifato. Imibereho y’umugore rimwe 
na rimwe ntabwo iruta iy’inkoreragahato, kandi rimwe na rimwe uwo mubyeyi agibwaho 
n’urubanza kimwe n’umugabo we kubwo gukoresha imbaraga z’umubiri mu buryo bukabije 
kugira ngo babone ibyo kwifashisha mu mibereho yo kujyana n’ibigezweho. Ku bantu 
nk’abo kubyara abana ni icyaha kubera akenshi urubyaro rwabo rutazaba rushyitse mu 
mubiri, mu bwenge no mu mico mbonera kandi bazarangwa n’ubuhanya no kwihugiraho 
by’ababyeyi babo bityo isi izavumwa kubw’ubugugu bwabo. (UB2 346.2} 

Ni inshingano y’abagabo n’abagore gukoreshwa n’intekerezo nzima ku byerekeye umurimo 
wabo. Ntabwo bari bakwiriye kumara imbaraga zabo bitari ngombwa, kubera ko iyo bakoze 
batya sibo ubwabo gusa baba bizanira imibabaro, ahubwo kubw’amakosa yabo, bateza abo 
bakunda guhangayika, kuremererwa n’imibabaro. Ni iki gitera gukora kuri urwo rugero? 
Kutirinda mu mirire no mu minywere ndetse no kurarikira ubutunzi byateje uku kutirinda 
mu mikorere. Irari ry’inda niritegekwa kandi hakaribwa gusa ibyokurya bitera umubiri 
kugira amagara mazima, hazabaho byinshi bizigamwa ku buryo abagabo n’abagore 
batazahatirwa gukora birenze imbaraga zabo ngo bibatere kwica amategeko y’ubuzima. 
Icyifuzo cy’abagabo n’abagore cyo kurundanya ubutunzi si icyaha niba mu muhati wabo 
wo kugera ku ntego yabo batibagirwa Imana kandi ngo bice amategeko atandatu aheruka 
mu mategeko ya Yehova avuga inshingano umuntu afite kuri mugenzi we, kandi ngo 
bishyire aho bitabashobokera guhesha Imana ikuzo mu mibiri yabo ndetse n’umwuka kuko 
ari ibyayo. Niba mu kwihutira kuba abakire bakoresha imbaraga zabo mu buryo 
bw’indengakamere kandi bakica amategeko y’ubuzima, baba bishyize aho batabasha 
gukorera Imana mu buryo butunganye kandi baba bakurikiye inzira y’icyaha. Ubutunzi 
bugezweho muri ubwo buryo n’igitambo gikabije. {UB2 347.1} 

Gukora cyane no guhangayika akenshi bitera umugabo kurakazwa n’ubusa, no kutihangana. 
Ntabwo abona umunaniro w’umugore we kandi yakoresheje imbaraga ze zisanzwe ari nke 
nyamara agakora cyane nk’uko uwo mugabo yakoze kandi we akoresha imbaraga nyinshi 
asanganwe. Yigirira nabi yihutira gushaka ubutunzi kandi binyuze muri uko 
guhangayikishwa no kuba umukire, atakaza mu buryo bukomeye kuzirikana inshingano 
afite ku muryango we kandi ntabwo abona neza imbaraga zo kwihangana k’umugore we. 

Akenshi yagura imirima ye ibyo bigasaba gukoresha abamufasha bahembwa maze nabyo 
bikongera imirimo yo mu rugo. Buri munsi umugore abona ko akora imirimo myinshi irenze 
imbaraga ze nyamara arihangana akinaniza bitewe no gutekereza umurimo ugomba 
gukorwa. Akomeza kugenda amara imbaraga, agakoresha imbaraga z’igihe kizaza bityo 
akaba akoresha inguzanyo. Iyo igihe kigeze agakenera za mbaraga, asanga atakizifite bityo 
iyo adapfuye umubiri we urangirika ntube ugishobora kuzahurwa. {UB2 347.2} 

Iyaba umugabo yari asobanukiwe amategeko agenga ibyaremwe, yagasobanukiwe neza 
n’inshingano ze. Yabona ko ahamwa n’icyaha cyo kwica abana be binyuze mu kubabaza 
umugore amukorera imitwaro myinshi, amuhatira gukora birenze imbaraga ze mbere yo 
kuvuka kw’abana kandi ibyo abikorera gushaka kugera ku byo azabasigira. Barerera abo 
bana mu mibereho yabo ibabaje kandi akenshi babashyingura imburagihe, badasobanukiwe 
ko imikorere yabo mibi ari yo iteje izo ngaruka. Mbega uburyo byaba byiza arinze nyina 
w’abana be imirimo imunaniza ndetse no kumuhangayikisha mu bwenge maze akareka 
abana bakaragwa imibiri mizima, kandi akabaha amahirwe yo kwishakishiriza mu buzima 
ntibishingikirize ku mutungo w’umubyeyi wabo ahubwo bagakoresha imbaraga zabo bwite. 
Ibyo bageraho muri ubwo buryo byaba bifite agaciro kuri bo kuruta amazu n’amasambu 
baguze bashyize mu kaga ubuzima bw’umubyeyi w’umugore n’ubw’abana. {UB2 347.3} 

Bisa nk’aho ku bagabo bamwe byabaye akarande ko batishima, bikanyiza kandi birarira. 
Ntabwo bigeze biga isomo ryo kwitegeka, kandi uko ingaruka zizaba kose ntabwo bazigera 
bahagarika iyo myumvire yabo idafite ishingiro. Abagabo nk’abo bazabona ingaruka 
babonye abafasha babo barwaye, batakaje ibyiringiro kandi n’abana babo barangwa n’imico 
yabo mibi. {UB2 348.1} 

Ni inshingano y’abantu bose bashakanye ko buri wese agomba kwirinda kwangiza 
amarangamutima y’undi. Bakwiriye kumenyanira ku ndoro ya buri wese ndetse n’uko 
bagaragaza ibibahangayikishije kimwe n’ibibababaza. Buri wese akwiriye kwiga ibinezeza 
undi mu tuntu duto kimwe no mu tunini, bakagaragaza kuzirikanana bita ku bikorwa byiza 
byakozwe ndetse no kugaragarizanya urukundo mu tuntu duto. Ibintu bito nkibyo 
ntibikwiriye kwirengagizwa kubera ari ingirakamaro ku munezero w’umugabo n’umugore 
nk’uko ibyokurya ari ngombwa kugira ngo umuntu agumane imbaraga z’umubiri. Umugabo 
akwiriye gutuma umugore we yizera urukundo rwe rwinshi. Amagambo meza, atera 
ubutwari kandi ahumuriza akomoka ku wo yeguriye ibyishimo byo mu mibereho ye, azaba 
ingirakamaro kuri uwo mugore kurusha umuti uwo ari wo wose, kandi amagambo nk’ayo 
yuzuye urukundo azazana mu mutima we nk’umubyeyi, imirasire y’umucyo uhumuriza 
bityo yongere agarure imyambi yo guhumuriza yerekere ku mugabo. {UB2 348.2} 

Igihe umugore akora kugira ngo ategure ibyokurya binyura irari ry’inda idahaga, akenshi 
umugabo we azabona uwo mugore ananiwe kandi ahangayitse, yaremaye ndetse anasaza 
imburagihe. Uwo mugabo aha icyicaro irari ry’inda kandi azarya ananywe ibyo byateguwe 
bitwaye igihe kirekire n’umurimo uvunanye ndetse bituma abarya ibyo byokurya bidatera 
amagara mazima bahangayika kandi bakarakazwa n’ubusa. Wa mubyeyi w’umugore 
akenshi ahora ababara umutwe ndetse n’abana bakagerwaho n’ingaruka zo kurya ibyo kurya 
byangiza umubiri, bityo usanga nta kwihangana n’urukundo birangwa mu babyeyi n’abana. 
Bose baba bababarira hamwe kubera ubuzima bwaguranwe irari ry’ibyokurya. Umwana 
utaravuka yandujwe indwara ndetse n’irari ribi ry’inda. Bityo kurakazwa n’ubusa, 
guhangayika, kubabara no gutentebuka byagaragaye ku mubyeyi bizaranga imico y’abana 
be. {UB2 348.3} 

Iyaba mu gihe cyashize ababyeyi b’abagore bariyigishije ibyerekeye amategeko agenga 
ubuzima bwabo, baba barasobanukiwe ko imbaraga zabo kimwe n’urwego rw’imico 
mbonera yabo ndetse n’ubushobozi bwabo bw’ubwenge, bizagaragara ku rubyaro rwabo mu 
buryo bukomeye. Kwirengagiza ibyerekeranye n’iyi ngingo ni ubugizi bwa nabi. Abagore 
benshi ntibaba barabaye ababyeyi. Amaraso y’abo bana yari yuzuyemo imbuto z’indwara 
y’igituntu bandujwe n’ababyeyi kandi zikongerwa n’uburyo bubi babaho. Ubwenge 
bwacishijwe bugufi maze buba imbata yo kumvira irari ry’inda rya kinyamaswa, bityo abana 
bavutse ku babyeyi nk’abo baba abanyamibabaro ikabije kandi ntibagire icyo bamarira 
umuryango w’abantu. {UB2 348.4} 

Kuva mu bisekuru byo mu gihe cyashize kugera ubu impamvu zikomeye zo gusigingira 
zabaye uko ababyeyi b’abagore bagombye kuba imbaraga y’ingirakamaro ihindura 
umuryango mugari w’abantu binyuze mu kuzahura mahame y’imico mbonera, bagiye baba 
inzimizi mu muryango w’abantu biturutse ku bwinshi bw’ibyo bahugiragamo mu ngo, 
n’uburyo bwo guteka bujyana n’ibigezweho kandi byangiza ubuzima, na none kandi bitewe 
no gutwita kenshi. Uwo mubyeyi w’umugore byabaye ngombwa ko ababazwa bitari 
bikwiriye, umubiri we uratentebuka ndetse n’ubwenge bwe bucibwa intege n’amapfa 
akomeye yateye mu buzima bwe. Urubyaro rwe ruhura n’ingorane z’ubwo bumuga bwe 
ndetse n’umuryango w’abantu muri rusange ushyira abo bana mu rwego rusuzuguritse 
rudakwiriye bitewe n’uko uwo mubyeyi atashoboye kubarera kugira ngo nibura bagire icyo 
bamara. {UB2 349.1} 

Iyaba abo babyeyi barabyaye abana bake kandi bagashishoza bagatungwa n’ibyokurya 
birinda ubuzima bw’umubiri n’imbaraga z’ubwenge kugira ngo imico mbonera n’ubwenge 
bitegeke kamere ya kinyamaswa, baba barareze abana babo bakaba ingirakamaro ku 
muryango mugari w’abantu. {UB2 349.2} 

Iyaba mu bihe byashize ababyeyi baragambiriye badakebakeba ko umubiri utegekwa 
n’ubwenge maze ntibemerere ubwenge kuba imbata y’irari rya kinyamaswa, muri iki gihe 
ibintu byagombye kuba bigenda mu buryo butandukanye n’uko bimeze. Kandi iyaba 
umubyeyi w’umugore yari afite kwitegeka mbere y’uko abyara abana, akazirikana ko ari 
gushyira ikimenyetso cy’imico ye ku rubyaro ruzakurikiraho, ntabwo umuryango w’abantu 
wakabaye warasigingiye mu mico nk’uko umeze muri iki gihe. {UB2 349.3} 

Buri mugore wese witegura kuba umubyeyi, uko ahamukikije haba hameze kose, yari 
akwiriye guhora ashyigikiye imico yo kwishima n’ubutwari, azi ko kubwo uwo muhati we 
muri iyo nzira, azagororerwa incuro cumi mu mbaraga no mu mico mbonera y’urubyaro 
rwe. Ibi byose ntibihagije. Agomba kwimenyereza kugira imitekerereze y’ubutwari maze 
muri ubwo buryo agakuza umutima unezerewe bityo iyo mico y’umwuka unezerewe 
akayanduza abo mu muryango we ndetse n’abo ahura nabo bose. Ikindi kandi imbaraga ze 
z’umubiri zizavugururwa ku rwego rukomeye. Amasoko y’ubuzima bwe azahabwa 
imbaraga, ntabwo amaraso ye azagabanya umuvuduko nk’uko byamugendekera aramutse 
yiyeguriye gucika intege, kubabara no gucura igihunya. Ubuzima bwe bw’ubwenge n’imico 
mbonera bihabwa imbaraga no kunezerwa bimuranga. Imbaraga z’ubushake bwe zishobora 
gutsinda gutwarwa kw’intekerezo kandi izo mbaraga zizatuma imyakura ye ituza mu buryo 
bukomeye. Abana batabona iyi mbaraga bagombye kuragwa n’ababyeyi babo bakwiriye 
kwitabwaho ku rwego rukomeye. Habayeho kumvira amategeko agenga ubuzima ku rwego 
rukomeye, ibintu bishobora kurushaho kugenda neza. {UB2 349.4} 

Igihe umwana afata ibimutunga biturutse mu mubyeyi we ni igihe gikomeye cyane. Igihe 
bonsaga abana babo, ababyeyi benshi bagiye bakora birengeje urugero kandi bagatuma 
amaraso yabo ashyuhirana igihe batetse bityo amashereka akangirika bikomeye. Ntabwo ari 
ku mashereka atameze neza gusa, ahubwo n’amaraso y’umwana yandujwe uburozi n’imirire 
mibi y’umubyeyi yateye umubiri wose guhora ukangutse bityo bikangiza amashereka 
y’umwana. Umwana azanagerwaho n’ingaruka ziturutse ku miterere y’intekerezo 
z’umubyeyi we. Niba umubyeyi w’umugore atanezerewe, ari igikange, arakara ubusa kandi 
agaragaza umubabaro vuba vuba bizatuma amashereka umwana yonka azaba agurumana, 
akenshi atume haba uburibwe mu gifu no mu mara, kwikaya kudasanzwe kw’inyama kandi 
rimwe na rimwe bitere kwinyeganyeza kw’imikaya kudasanzwe ndetse no kugwa igicuri. 
{UB2 350.1} 

Imico y’umwana nayo yangizwa n’ibimutunga biva mu mubyeyi we ku buryo bworoshye 
cyangwa bukomeye. Mbega uburyo ari ingenzi ko igihe umubyeyi yonsa umwana we yari 
akwiriye kurinda imiterere y’intekerezo ze agategeka neza ubugingo bwe. Iyo akoze atyo, 
ntabwo amaraso y’umwana yangirika kandi imibereho yo gutuza no kwitegeka umubyeyi 

agira afata umwana we bigira uruhare rukomeye mu kurema intekerezo z’umwana. Niba 
umwana arakazwa n’ubusa kandi akaba igikange, uburyo umubyeyi amwitaho yitonze 
buzaba imbaraga yoroshya iyo mico kandi buyikosore bityo ubuzima bw’umwana 
bushobore kurushako kuba bwiza. {UB2 350.2} 

Abana bagiye bangizwa no gufatwa uko bidakwiriye. Niba umwana agira ubwoba 
agahangayika, usanga muri rusange yarigishijwe kubiceceka mu gihe akenshi impamvu 
zitera iyo nyifato zaraturutse ku guhabwa ibyokurya byinshi cyane, akaba yaragizwe mubi 
n’ingeso mbi z’umubyeyi we. Kumwongera ibyokurya bituma ibintu birushaho kuba bibi 
kubera ko igifu cy’uwo mwana cyari gisanzwe cyuzuye. {UB2 350.3} 

Muri rusange barerwa bigishwa kunezeza irari ryabo ry’inda kuva ari bato baba mu mariri 
yabo, kandi bigishwa ko babereyeho kurya. Umubyeyi w’umugore akora ibintu byinshi 
birebana no kurema imico y’abana be kuva bakiri bato. Ashobora kubigisha gutegeka irari 
ryabo ry’inda cyangwa akabigisha kuriha intebe no guhinduka abanyanda nini. Akenshi 
umubyeyi w’umugore ategura gahunda ze kugira ngo agire ibyo ageraho mu munsi wose 
maze igihe umwana amubujije amahwemo aho kugira ngo afate umwanya amuhoze kandi 
amukinishe, agira icyo amuha ngo arye kugira ngo atuze. Ibyo bikemura ikibazo by’akanya 
gato nyamara mu by’ukuri bituma ibintu birushaho kuba bibi. Ibifu by’abana bipakirwamo 
ibyokurya mu gihe bitari bibikeneye na mba. Icyari gisabwa gusa cyari igihe gito 
cy’umubyeyi no kumwitaho gusa. Nyamara uwo mubyeyi afata ko igihe cye gifite agaciro 
cyane ku buryo atagikoresha akinisha umwana we. Bishoboka ko gutunganya ibyo mu rugo 
bukwiriye kugira ngo ashimishe abashyitsi ndetse no kugira ngo ibyokurya bye bibe 
bitetswe mu buryo bugezweho ari byo bihabwa agaciro cyane kurusha umunezero 
n’ubuzima bw’abana be. {UB2 350.4} 

Kutirinda mu mirire no mu mikorere bimugaza ababyeyi, akenshi bikabatera guhangayika 
bityo bigatuma batabasha gusohoza inshingano bafite ku bana babo. Inshuro eshatu ku 
munsi abana n’ababyeyi babo bahurira ku meza yuzuye ibyokurya by’amoko menshi 
agezweho. Barya kuri buri byokurya byose. Bishoboka ko umubyeyi w’umugore aba yakoze 
cyane kugera ubwo amaraso ashyuha kandi imbaraga zikamushiramo bityo akaba 
adashobora no kurya utwokurya duke kugeza ubwo aruhutse gato. Ibyokurya yagokeye 
ategura ntacyo byamumariye rwose igihe icyo ari cyose, ahubwo by’umwihariko bikananiza 
imyanya y’igogora ry’ibiryo mu gihe amaraso yo aba yashyushye n’umubiri wose 
ukananirwa. Abantu bagiye binangira muri ubwo buryo bica amategeko y’ubuzima bwabo, 
bagiye bagera igihe mu mibereho yabo bakagerwaho n’igihano. {UB2 351.1} 

Hari impamvu zifatika z’uko mu isi hari abagore benshi bahangayitse, bahora baganyishwa 
no kuribwa mu gifu ndetse n’ibindi bibi bijyana nabyo. Icyakozwe cyagiye gikurikirwa 

n’ingaruka. Kwihangana ntibishobokera abantu batirinda. Bagomba mbere na mbere 
guhindura ibyo bagize akamenyero bibi, bakiga kugira imibereho irangwa n’amagara 
mazima, bityo ntabwo kuba abantu bihangana bizabakomerera. Abantu benshi basa 
n’abadasobanukiwe n’ingaruka intekerezo zigira ku mubiri. Iyo umubiri wangijwe 
n’ibyokurya byanduye, bigira ingaruka ku bwonko no ku myakura bityo utuntu duto 
tukabuza amahwemo abantu bangiritse muri ubwo buryo. Ibibazo byoroheje bibabera akaga 
kangana n’umusozi. Abantu bageze ahantu nk’aho baba batagishoboye kurera abana babo 
mu buryo bukwiriye. Imibereho yabo izarangwa no gukabya, rimwe na rimwe babe abantu 
batagira icyo bitaho maze ubundi babe abantu bashaririye, bakurikirana utuntu duto tudafite 
agaciro ku buryo twakwitabwaho. {UB2 351.2} 

Akenshi umubyeyi w’umugore yirukana abana be ngo bamuve iruhande bitewe n’uko 
atekereza ko adashobora kwihanganira urusaku rutewe n’imikino yabo yo kwinezeza. 
Nyamara iyo umubyeyi atabitegereza ngo abashimire cyangwa ngo abacyahe ku gihe, 
akenshi havuka ibibatandukanya bibabaje. Ijambo rivuye ku mubyeyi rikemura impaka 
hagati yabo. Bidatinze barananirwa maze bagashaka guhindura ibyo bakoraga bityo bakigira 
mu nzira gushaka ibibanezeza. Muri ubwo buryo, abana bari bafite intekerezo zitunganye 
kandi ziboneye bashaka abo babana bafite imico mibi, bityo amagambo y’urukozasoni 
yinjira mu matwi yabo akangiza imico yabo myiza. Akenshi umubyeyi wabo asa 
n’usinziriye atitaye ku bana be kugera ubwo akangurwa no kwigaragaza kw’ingeso mbi 
ababaye cyane. Imbuto z’ikibi zabibwe mu ntekerezo zabo zikiri nto kandi zizatanga 
umusaruro munini. Bityo biramutangaza cyane kubona ko abana be bakururirwa gukora 
ibibi. Ababyeyi bakwiriye gutangira hakiri kare bagacengeza amahame meza kandi 
atunganye mu ntekerezo z’abana bakiri bato. Umubyeyi w’umugore akwiriye kubana 
n’abana be inshuro nyinshi uko bishoboka kose, kandi akabiba imbuto nziza mu mitima 
yabo. {UB2 351.3} 

Mu buryo bwihariye, igihe cy’umubyeyi w’umugore ni icy’abana. Bafite uburenganzira ku 
gihe cye kurusha uko abandi bose babugira. Akenshi ababyeyi b’abagore bagiye birengagiza 
gutoza abana babo ikinyabupfura bitewe n’uko byari kubatwara igihe cyabo kinini 
bibwiraga ko kigomba gukoreshwa mu guteka cyangwa mu gutegura imyambaro yabo 
n’iy’abana babo kugira ngo ijyane n’igihe kigezweho bashyigikira ubwibone mu mitima 
yabo ikiri mito. Kugira ngo batume abana babo badatuza bagiye babaha imigati cyangwa 
ibindi bibaryohera kandi hafi kuri buri saha iyo ari yo yose y’umunsi, niko babigenza bityo 
ibifu by’abo bana byuzuzwa ibintu byangiza ubuzima mu bihe bitandukanye. Mu maso 
habaye urwirungu hahamya ko ababyeyi babo bari gukora ibyo bashoboye kugira ngo 
barimbure imbaraga zisigaye z’abana babo. Imyanya y’urwungano ngogozi ihora ikoreshwa 

cyane kandi ntihabwe umwanya w’ikirahuko. Umwijima unanirwa gukora, amaraso 
akandura bityo abana bakarwaragura, bakajya barakazwa n’ubusa bitewe n’uko bagerwaho 
n’ingaraka zo kutirinda, kugaragaza ukwihangana ntibijya bibashobokera. {UB2 352.1} 

Ababyeyi bibaza impamvu kuyobora abana babo bisigaye bigoye cyane kurusha uko bari 
bameze mbere mu gihe akenshi uko babafashe mu buryo bw’ubugome ari byo byabagize 
gutyo. Ibyokurya bazana ku meza yabo maze bagakangurira abana babo kubirya, bihora 
bikangura irari ryabo rya kinyamaswa maze bigaca intege ubushobozi bw’imico mbonera 
n’ubw’ubwenge. Abana benshi mu buto bwabo bahindurwa abarwayi b’igifu babitewe 
n’ibibi ababyeyi bagiye babagirira bakiri abana. Imana izabaza ababyeyi iby’imikorere 
nk’iyo bagiye bagirira abana babo. Ababyeyi benshi ntibigisha abana babo amasomo 
yerekeye kwitegeka. Baha intebe irari ryabo ry’inda maze mu buto bwabo bakarema ingeso 
mbi zibatoza kurya no kunywa bakurikije ibyifuzo byabo. Uko ni ko bizaba mu mico yabo 
rusange mu buto bwabo. Ntabwo ibyifuzo byabo byagiye bitegekwa, kandi uko bagenda 
bakura ntabwo bazakabya mu ngeso zisanzwe zo kutirinda gusa, ahubwo bazajya kure cyane 
mu kuyoboka ibyo bashatse byose. Bazihitiramo abo babana n’ubwo baba ari babi. Ntabwo 
bashobora kwihanganira gutegekwa n’ababyeyi babo. Ntabwo bazabasha gutegeka irari 
ryabo ribi bityo ntibite ku butungane n’ubugwaneza. Iyi ni yo mpamvu nta kubonera n’imico 
mbonera biri mu rubyiruko rwo muri iyi minsi, kandi ni nayo mpamvu ikomeye ituma 
abagabo n’abagore bumva badafite inshingano ikomeye yo kubaha amategeko y’Imana. 
Ababyeyi bamwe ntibitegeka. Ntabwo bategeka irari ryabo ribi ry’inda, cyangwa imico yabo 
yo kurarikira, bityo ku bw’ibyo ntibashobora kwigisha abana babo ibyerekeye kudatwarwa 
n’irari ryabo ry’inda cyangwa ngo babigishe kwitegeka. {UB2 352.2} 

Ababyeyi benshi b’abagore bumva ko badafite igihe cyo guha abana babo amabwiriza bityo 
kugira ngo babakure mu mihararo kandi be kumva urasaku rwabo n’impagarara bateza, 
bakabohereza ku ishuri. Icyumba cy’ishuri ni ahantu hakomereye abana barazwe imibiri ifite 
intege nke. Akenshi ibyumba by’ishuri byagiye byubakwa hatitawe ku buzima ahubwo 
hitawe ku buryo bihendutse. Ntabwo ibyo byumba byateguwe ku buryo bishobora 
kwinjizamo umwuka nk’uko bikwiriye hatabayeho ubulyo butuma abana bagerwaho 
n’imbeho nyinshi. Ikindi kandi ni uko akenshi intebe zagiye zubakwa ku buryo abana 
bashobora kwicara bisagaguye kandi imibiri yabo ikiri mito ndetse igikura ikaba iri mu 
mwanya ukwiye kugira ngo habeho imikorere myiza y’ibihaha n’umutima. Abana bato 
bashobora gukuza igihagararo icyo ari cyo cyose, kandi bitewe n’akamenyero ko gukora 
imyitozo ngororangingo ndetse n’inyifato y’umubiri, abana bashobora kugira imibiri izira 
umuze. Kwicaza abana amasaha atatu kugera kuri atanu bari mu cyumba cy’ishuri ku ntebe 
zikozwe nabi, bahumeka umwuka mubi utewe n’imyuka myinshi bahumeka byangiza 

amagara n’ubuzima by’abana bato. Abafite ibihaha bidafite imbaraga nyinshi barangirika, 
ubwonko buturukamo imbaraga zitegeka imyakura yose y’umubiri bucika intege bitewe no 
guhamagarirwa gukora mbere y’uko imbaraga z’imyanya igenga ubwenge ziba zikuze ku 
rwego ruhagije ku buryo zihanganira kunanizwa. {UB2 352.3} 

Mu byumba by’amashuri hashingiwe urufatiro rw’indwara z’amoko menshi. Nyamara 
by’umwihariko, ubwonko ari bwo rugingo ry’umubiri rworoshye kurusha izindi, akenshi 
rwagiye rwangizwa mbere y’igihe no gukoreshwa cyane. Ibi akenshi byagiye biteza 
ibibyimba, hagakurikiraho kugira amazi menshi mu mutwe ndetse no kwikayura 
gutunguranye kw’imihore y’umubiri kujyanirana n’ingaruka zako mbi cyane. Uko ni ko 
ubuzima bw’abantu benshi bwagiye bushyirwa mu kaga n’ababyeyi b’abagore bahora 
bahangayikishijwe no kugera kuri byinshi. Muri abo bana bagaragaraga ko bafite imbaraga 
z’umubiri zo kubarokora uko bafatwa, harimo benshi cyane mu mibereho yabo babana 
n’ingaruka z’uko bafashwe. Imbaraga z’ubwonko zikoresha imyakura zicika intege ku 
buryo iyo abana bamaze gukura baba batabasha kwihanganira gukoresha ubwenge cyane. 
Imbaraga z’imwe mu myanya yoroheje y’ubwonko ziba zimeze nk’izashize. {UB2 353.1} 

Ntabwo ubuzima bw’abana bw’umubiri n’ubw’ubwenge bwashyizwe mu kaga no 
koherezwa ku ishuri hakiri kare cyane byonyine, ahubwo banagiye batakaza ibijyanye n’ 
imico mbonera. Bagiye bagira umwanya wo guhura n’abana bafite imico mibi mu mikorere 
yabo. Bajugunywe mu bandi batagira ikinyabupfura, babeshya, bavuga amagambo mabi, 
biba, bashukana kandi bishimira kwigisha ingeso zabo mbi abakiri bato kuri bo. Iyo abana 
bakiri bato baretswe bakaba bonyine biga ibibi cyane mu buryo bworoshye kurusha uko biga 
ibyiza. Ingeso mbi zihuza rwose n’umutima wa kamere, kandi ibintu babona n’ibyo bumva 
ari impinja no mu bwana bwabo byiyandika cyane mu ntekerezo zabo, bityo imbuto mbi 
yabibwe mu mitima yabo bakiri bato izashinga imizi maze izabe amahwa atyaye yo 
gukomeretsa imitima y’ababyeyi babo. {UB2 353.2} 

Mu myaka itandatu cyangwa irindwi ibanza y’ubuzima bw’umwana, uburere bwe mu 
by’umubiri bwari bukwiriye kwitabwaho mu buryo bwihariye kurusha ubwenge. Niba 
umubiri we umeze neza nyuma y’iki gihe, kurera iby’umubiri n’ubwenge bikwiriye 
kwitabwaho. Ikigero cy’ubwana kigera ku myaka itandatu cyangwa irindwi. Kugeza kuri iki 
kigero, abana bari bakwiriye kurekwa bakaba nk’utwana tw’intama bagakina bazenguruka 
inzu n’urugo bishimye mu mitima, basimbagurika bidagadura ntacyo bikanga. {UB2 354.1} 

Ababyeyi, by’umwihariko ababyeyi b’abagore nibo bakwiriye kuba abigisha bonyine 
b’utwo twana duto. Ntabwo bakwiriye kubigisha bakoresheje ibitabo. Muri rusange abana 
bazakenera kwiga ibyo mu byaremwe. Bazabaza ibibazo ku byerekeye ibyo babona n’ibyo 
bumva, kandi ababyeyi bakwiriye guhera kuri ibyo bibazo bakabahugura, kandi bagasubiza 

ibyo bibazo byabo bito bafite kwihangana. Muri ubu buryo bashobora kurwanya umwanzi 
maze bagakomeza intekerezo z’abana babo babiba imbuto nziza mu mitima yabo, ntibagire 
umwanya na muto basiga ikibi cyashoreramo imizi. Icyo abana bakeneye mu kuremwa 
kw’imico yabo ni impuguro zuje urukundo ziva ku mubyeyi wabo bahabwa bakiri bato. 
{UB2 354.2} 

Isomo rya mbere ry’ingenzi abana bagomba kwiga ni ukuzinukwa gutwarwa n’irari ry’inda. 
Ni inshingano y’ababyeyi kugera ku byifuzo by’abana babo bakoresheje guturisha 
intekerezo zabo zibabaye aho kubaha ibyokurya maze bakabigisha ko kurya ari wo muti 
w’ibibababaza mu buzima. {UB2 354.3} 

Iyaba ababyeyi baragiye bagira imibereho izira umuze, bakanyurwa n’imirire yoroheje, 
umutungo mwinshi watakajwe uba warazigamwe. Ntabwo biba byarabaye ngombwa ko 
umubyeyi w’umugabo akora birenze imbaraga ze kugira ngo ahaze ibyifuzo by’umuryango 
we. Ntabwo ibyokurya byoroheje biba byarateje ingaruka yo gukangura ubwonko n’irari rya 
kinyamaswa bityo bigatera kubabara no kurakazwa n’ubusa. Iyaba uwo mugabo yarariye 
indyo yuzuye, umutwe we uba waratunganye, imyakura ye igakomera, igifu cye 
kikamererwa neza kandi n’umubiri ukaba utunganye. Ntabwo aba yarageze ubwo yumva 
adashaka kurya kandi abariho muri iki gihe bakabaye bamerewe neza kurusha uko bameze 
ubu. Nyamara n’ubu muri iki gihe cy’ubukererwe hari igishobora gukorwa kugira ngo uko 
tumerewe birusheho kuba byiza. Kwirinda muri byose ni ngombwa. Ntabwo umubyeyi 
w’umugabo wirinda azivovota natabona ibyokurya by’amoko atanduknye ku meza ye. 
Uburyo bwo kubaho butuma abantu bagira amagara mazima buzatuma imibereho 
y’umuryango irushaho kugenda neza mu buryo bwose kandi bizatuma umubyeyi 
w’umugore abona igihe cyo kwita ku bana be. Isomo rikomeye ababyeyi baziga rizaba 
uburyo bashobora kurera abana babo neza kugira ngo bazabe ingirakamaro muri iyi si kandi 
ngo na nyuma y’ubu buzima bazabe bakwiriye kuba mu ijuru. Bazanezezwa no kubona 
abana babo bambaye imyenda myiza ibakwiriye nyamara idafite imitako. Bazakorana 
umuhati kugira ngo babone abana babo bafite umurimbo w’imbere, umurimbo w’umutima 
w’ubugwaneza kandi utuje ari wo w’agaciro kenshi mu maso y’Imana. {UB2 354.4} 

Mbere y’uko umubyeyi w’umugabo w’Umukristo ava mu rugo rwe agiye ku murimo, 
azakoranyiriza ab’umuryango we iruhande rwe, maze apfukame imbere y’Imana abaragize 
Umwungeri mukuru. Bityo azajya ku murimo we yuzuye urukundo n’umugisha by’umugore 
we ndetse n’urukundo rw’abana be bityo bimutere ubutwari mu masaha yose y’umurimo 
we. Na none kandi uwo mubyeyi w’umugore wakanguriwe gukora inshingano ye, azabona 
inshingano afite ku bana mu gihe umugabo we adahari. Azumva ko abereyeho umugabo we 
n’abana be. Kubwo gutoza abana be abayobora mu nzira nziza, abigisha imico yo kwirinda 

no kwitegeka, akanabigisha inshingano bafite ku Mana, ubwo aba abaha ubushobozi bwo 
kuba ingirakamaro mu isi, kuzahura amahame y’imico mbonera mu muryango mugari 
w’abantu ndetse no kubaha no kumvira amategeko y’Imana. Umubyeyi wubaha Imana 
azigisha abana be yihanganye kandi yitonze, abigishe umurongo ku murongo, itegeko ku 
itegeko adakoresheje uburyo bwo guhubuka no kubahata, ahubwo mu rukundo 
n’ubugwaneza. Muri ubwo buryo azabigarurira. Bazazirikana ibyigisho bye by’urukundo 
kandi bazatega amatwi amagambo ye yokubahugura bishimye. {UB2 355.1} 

Aho kugira ngo yirukane abana be ngo bamuve iruhande bityo ntabashe kubuzwa 
amahwemo n’urusaku rwabo cyangwa kubitaho bakeneye, azumva ko igihe cye kidashobora 
gukoreshwa neza kuruta kugikoresha aturisha intekerezo zabo zikora ubutaruhuka 
akoresheje kubakinisha cyangwa uturimo tworoheje kandi tunejeje. Uwo mubyeyi 
w’umugore azabona ubwishyu bw’uwo muhati akoresha afata igihe agashaka ibinezeza 
abanabe. {UB2 355.2} 

Abana bato bakunda abandi bantu muri rusange. Ntabwo bashobora kwishima ubwabo bari 
bonyine, kandi akenshi umubyeyi akwiriye kumva ko aho bakunda kunezerererwa bari mu 
nzu ari mu cyumba. Bityo ashobora kubitegereza neza kandi akitegura gukemura impaka 
zabo, igihe bamutabaje maze agakosora ingeso zabo mbi no kwikanyiza cyangwa irari bityo 
akagarura intekerezo zabo mu nzira nziza. Ibishimisha abana kandi batekereza ko 
binanezeza umubyeyi wabo, ni ukwitabaza umubyeyi wabo mu tuntu duto 
tubahangayikisha. Ikintu gishobora kuba ari gito ku mubyeyi, kuri bo kiba ari kinini cyane. 
Bityo ijambo ryo kubereka inzira cyangwa kubagira inama rivuzwe igihe gikwiriye, 
rizababera iry’agaciro kanini. Kubareba ukerekana ko ushyigikiye ibyo bakora, ijambo ryo 
kubatera ubutwari no kubashima rivuye ku mubyeyi wabo rizarasa umucyo w’izuba mu 
mitima yabo umunsi wose. {UB2 355.3} 

Uburere bwa mbere abana bakwiriye gukura ku mubyeyi wabo mu buto bwabo bukwiriye 
kuba bwerekeye ubuzima bw’umubiri wabo. Bakwiriye guhabwa indyo yuzuye gusa, ituma 
bagira amagara mazima kandi bikwiriye kuribwa gusa igihe kigenwe bitarenze inshuro 
eshatu ku munsi ndetse amagaburo abiri yaba meza kurusha atatu. Niba abana baratojwe 
ikinyabupfura neza, bidatinze bazamenya ko nta kintu bazahabwa bitewe no kurira cyangwa 
kurakara. Umubyeyi w’umugore ushyira mu gaciro, azagira icyo akora mu kurera abana be 
atari ukugira ngo yumve amerewe neza we ubwe icyo gihe, ahubwo abikore kubw’ibyiza 
byabo mu gihe kizaza. Kubwo gushaka kugera kuri iyi ntego, azigisha abana be gutegeka 
irari ryabo ry’inda, abigishe kwiyanga kugira ngo babashe kurya no kunywa ndetse no 
kwambara bazirikana ubuzima. {UB2 355.4} 

Umuryango ugendera kuri gahunda, ukunda kandi ukumvira Imana, uzagira ubutwari kandi 
wishime. Igihe umubyeyi w’umugabo agarutse avuye mu mirimo ye ya buri munsi, ntabwo 
azazana ibimuhangayikishije mu muryango. Azumva ko umuryango utunganye rwose ku 
buryo udakwiriye kwangizwa n’ibihangayikisha bibabaje. Igihe yavaga mu rugo iwe, 
ntabwo yigeze asiga inyuma Umukiza we ndetse n’imyizerere ye. Yagendanaga n’Umukiza 
we n’imyizerere ye. Umunezero wo mu rugo rwe, umugisha w’umugore we n’urukundo 
rw’abana be bituma imitwaro ye yoroha maze akagaruka yuzuye amahoro mu mutima kandi 
afite amagambo anejeje atera ubutwari umugore we n’abana be baba bategereje 
kumwakirana ibyishimo. Igihe apfukamanye n’ab’umuryango we ku rutambiro 
rw’isengesho kugira ngo ashime Imana kuba yamwitayeho ndetse n’abo akunda muri uwo 
munsi wose. Abamarayika b’Imana bahagarara muri icyo cyumba maze bakajyana mu ijuru 
amasengesho avuye ku mutima y’ababyeyi bubaha Imana ameze nk’umubavu uhumura 
neza. Ayo masengesho asubizwa abo babyeyi bahabwa imigisha. {UB2 356.1} 

Ababyeyi bakwiriye kwigisha abana babo ko gutwarwa n’irari ry’inda kugeza ubwo igifu 
cyangiritse ari icyaha. Bakwiriye kwigisha intekerezo zabo ko igihe bishe amategeko agenga 
ubuzima bwabo baba bacumuye ku Muremyi wabo. Abana bigishijwe batyo ntibazananirwa 
kwitegeka. {UB2 356.2} 

Ntabwo bazagira inyifato yo kurakara ubusa no guhindagurika kandi bazagira imibereho 
myiza cyane yo kwishimira ubuzima. Abana nk’abo bazaba basobanukiwe cyane inshingano 
zabo mu byerekeye imico mbonera. Abana bigishijwe kwegurira ababyeyi babo ubushake 
bwabo n’ibyifuzo byabo, nibo bazegurira Imana ubushake bwayo mu buryo bworoshye 
kandi bazaba bicishirije bugufi kugengwa na Mwuka wa Kristo. Impamvu abantu benshi 
bavuga ko ari Abakristo bafite ibigeragezo bitabarwa bikomeza kuremerera itorero, ni uko 
mu bwana bwabo batigeze bigishwa mu buryo bukwiriye ahubwo bagiye barekwa bo 
ubwabo bakiremera imico yabo ku rwego rukomeye. Ntabwo imico yabo mibi, ibyo 
barangamira bidasanzwe kandi bibabaje byigeze bikosorwa. Ntabwo bigishijwe kwegurira 
ababyeyi babo ubushake bwabo. Imibereho yabo yose mu byo kwizera igerwaho n’ingaruka 
z’uburere bahawe mu bwana bwabo. Ntabwo bigeze bagengwa. Bakuze batagira 
ikinyabupfura none ubu mu mibereho yabo yo kwizera, kwiyegurira inyifato itunganye 
yigishwa mu Ijambo ry’Imana birabakomerera. Kubw’ibyo, ababyeyi bari bakwiriye kubona 
inshingano bafite yo kurera abana babo bafatiye ku mibereho yabo yo kwizera. {UB2 356.3} 

Abantu bafata isano yo gushyingiranwa nka rimwe mu mategeko yatanzwe n’Imana, 
nibarindwa n’amategeko yayo atunganye, bazagengwa n’ibyo umutlmanama ubabwiye. 
Bazazirikanana ubushishozi ingaruka izanwa n’amahirwe yose y’isano yo gushyingiranwa. 
Abantu nk’abo bazumva ko abana babo ari amasaro y’agaciro kenshi baragijwe n’Imana 

ngo bayiteho kugira ngo bayakureho igice gihanda bifashishije kubatoza ikinyabupfura 
bityo kurabagirana kwabo kubashe kugaragara. Bazumva bafite inshingano ikomeye cyane 
yo kugorora imico y’abana babo ku buryo babasha gukora ibyiza mu mibereho yabo, 
bagahesha abandi umugisha babamurikira, bityo isi izarushaho kugirwa nziza no kuba 
bayirimo kandi amaherezo bazaba bakwiriye kuzaba mu buzima buruta ubu, mu isi iruta iyi, 
barabagirana imbere y’Imana n’Umwana w’intama iteka ryose. - How to live, No. 2, pp.25- 
48. {UB2 357.1} 

Igice Cya 3 


Inyokomuntu yizaniye indwara z’amoko menshi binyuze mu byo bagize akamenyero bibi. 
Ntabwo bigeze biga uburyo bwo kubaho bafite amagara mazima, bityo kwica amategeko 
agenga ubuzima bwabo byabyaye imiterere ibabaje y’ibintu. Akenshi abantu ntibagiye 
babasha guhuza imibabaro yabo n’impamvu nyakuri ziyitera. Impamvu nyakuri ni imikorere 
yabo mibi. Bahaye icyicaro kutirinda mu mirire kandi irari ryabo ry’inda barigira 
ikigirwamana. Mumyifatire yabo yose, bagiye bagaragaza kutagira icyo bitaho ku byerekeye 
ubuzima n’ubugingo, bityo nk’ingaruka, iyo uburwayi bubagezeho bizera ko Imana ari yo 
nkomoko yabwo mu gihe imikorere yabo mibi ari yo yabyaye uwo musaruro. Igihe bari mu 
kaga batuma ku muganga maze ubuzima bw’imibiri yabo bakabushyira mu biganza bye, 
biteze ko azabakiza. Abaha imiti batazi imiterere yabo, bityo mu byiringiro byabo byuzuye 
ubuhumyi bamira ikintu cyose umuganga abasha guhitamo kubaha. Ni muri ubwo buryo 
uburozi bukomeye akenshi butangwa bukabuza umubiri gukoresha imbaraga zawo zo 
guhangana n’ingorane ziwugarije bityo umurwayi agahuhuka. {UB2 358.1} 

Umubyeyi w’umugore wari ufite uburwayi bworoheje kandi wagombye gukira 
hifashishijwe kwirinda ibyokurya mu gihe gito, ndetse no guhagarika gukora akaruhuka, 
aho kugira ngo akore atyo atuma ku muganga. Kandi wa muganga wagombye kuba yiteguye 
gutanga inama zoroheje akagira n’ibyo amubuza mu mirire amuyobora mu nzira nziza, nawe 
ntabwo aba yitaye ku gukora ibi cyangwa se akaba arangamiye kubona amafaranga. {UB2 
358.2} 

Afata ubwo burwayi ko bukomeye cyane maze akamuha uburozi bwe nawe atakinisha 
kunywa aramutse ari we urwaye. Wa murwayi arushako kuremba, maze akarushaho 
guhabwa imiti irimo uburozi kugeza ubwo imbaraga z’ubushobozi kamere bw’umubiri 
zinanirwa zigahagarika kurwanya indwara bityo umubyeyi agapfa. Yahawe imiti irimo 
uburozi iramwica. Umubiri we washyizwemo uburozi. Yarishwe. Abaturanyi n’abo mu 
muryango batangarira ibikorwa by’Imana mu gukora ityo ikura umubyeyi aho yari 
ingirakamaro, igihe abana be bari bakeneye cyane kwitabwaho na we. Iyo abantu bashyira 
uyu mutwaro w’ibyago by’umuntu kuri Data wo mu ijuru mwiza kandi w’umunyabwege, 
baba bamuharabika. Ijuru ryifuzaga ko uwo mubyeyi yabaho, kandi urupfu rwe 
rw’imburagihe rwasuzuguje Imana. Akamenyero kabi k’uwo mubyeyi ndetse no kutita ku 
mategeko agenga ubuzima bwe byamuteye kurwara. Kandi n’uburozi bugezweho yahawe 
na muganga bukinjizwa mu mubiri we, bwashyize iherezo ku kubaho kwe maze asiga 
umukumbi utagira gifasha, ubabaye kandi utagira umubyeyi. {UB2 358.3} 

Ntabwo ibyo tubonye haruguru iteka ari ingaruka zikurikira imiti yatanzwe na muganga. 
Abantu barwaye bafata iyo miti irimo uburozi basa n’aborohewe. Bamwe bafite imbaraga 
kamere z’umubiri zihagije kugira ngo zizasohore ubwo burozi mu mubiri ku buryo iyo 
umurwayi abonye igihe cyo kuruhuka, arakira. Nyamara imiti yafashwe ntiyari ikwiriye 
gushimwa kuko icyo yakoze gusa ari ukubangamira imikorere kamere mu gukoresha 
imbaraga kwayo. Gushyigikira kose kwari gukwiye guhabwa imbaraga za kamere zo 
kuzahura umuntu. {UB2 358.4} 

Nubwo umurwayi yakohorerwa, imbaraga nyinshi byatwaye umubiri kugira ngo hakorwe 
igikorwa cyo kunesha uburozi bwawinjiyemo, ziba zangirije umubiri kandi bikihutisha 
ubuzima bw’umurwayi. Hariho abantu benshi baticwa n’ingaruka z’imiti, nyamara hariho 
benshi cyane basigara ari ibisenzegeri, nta byiringiro bafite, bashavuye kandi bababara 
cyane, ari umutwaro kuri bo ubwabo no ku muryango w’abantu muri rusange. {UB2 359.1} 

Iyaba abantu bafata iyo miti ari bo bonyine bahababariraga, ntabwo ingorane yaba ikomeye. 
Nyamara mu kurya iyo miti irimo uburozi ntabwo ababyeyi baba bihemukiye ubwabo gusa 
ahubwo baba banahemukiye abana babo. Amaraso yabo acitse intege, uburozi 
bwakwirakwiye mu mubiri wose, umubiri wangiritse ndetse n’indwara nyinshi ziterwa 
n’imiti ziza ari ingaruka z’uburozi bwo mu miti, ibyo byose babyanduza urubyaro rwabo 
maze bakabasigira umurage ubabaje ari yo mpamvu yindi ikomeye yo gusigingira 
kw’inyokomuntu. {UB2 359.2} 

Kubwo gutanga imiti irimo uburozi, abaganga bakoze ibintu byinshi mu kongera gusigingira 
kw’inyokomuntu ku mubiri, mu bwenge no mu mico mbonera. Aho mubasha kujya hose, 
muzahabona ubumuga, indwara n’ubushobozi buke bw’ubwenge bishobora akenshi 
kugirana isano no gukoresha imiti irimo uburozi yatanzwe n’umuganga nk’uburyo bwo 
kuvura indwara zimwe z’umubiri. Kubwo kugira uburibwe bukomeye, iyo ngirwamuti 
yigaragarije umurwayi mu buryo buteye ubwoba ko ari mibi cyane kurusha indwara iyo 
yafatiwe ngo ivure. Abantu bose bafite ubushobozi bari bakwiriye gusobanukirwa ibyo 
imibiri yabo ikeneye. Kwiga ibyerekeye ubuzima byari bikwiriye kuba mu nyigisho 
z’ingenzi zihabwa abana bacu. Ni ingenzi ko imiterere y’umubiri w’umuntu yumvikana 
neza maze abagabo n’abagore b’abanyabwenge bakabasha kwihindukira abaganga. Iyaba 
abantu batekerezaga ibikorwa n’ingaruka bitera kandi bagakurikira umucyo ubamurikira, 
bakurikira inzira yatuma bagira ubuzima buzira umuze, kandi umubare w’abapfa waba muto 
cyane. Nyamara abantu bishakira cyane kwigumira mu bujiji budafite ishingiro, maze 
imibiri yabo bakayegurira abaganga aho kugira inshyingano yihariye bikorera bo ubwabo 
kuri icyo kibazo. {UB2 359.3} 

Ingero nyinshi kuri iyi ngingo ikomeye zashyizwe imbere yanjye. Urwa mbere ni 
urw’umuryango wari ugizwe n’umugabo n’umukobwa we. Uwo mukobwa yari arwaye 
maze bituma se ahangiyikishwa cyane n’icyo kibazo cye bityo atumiza umuganga. Igihe se 
yajyanaga uwo muganga mu cyumba uwo mukobwa yari arwariyemo, yagaragaje 
guhangayika gukomeye. Wa muganga yasuzumye umurwayi maze asa n’utagize icyo avuga. 
Bombi basohotse mu cyumba cy’uwo murwayi. Se w’uwo mokobwa yabwiye muganga ko 
aherutse gushyingura nyina w’uwo mukobwa, musaza we ndetse n’umuvandimwe we kandi 
ko uwo mukobwa ari we wenyine asigaranye mu muryango we. Yabajije uwo muganga 
ahangayitse cyane niba atekereza ko uburwayi bw’uwo mukobwa nta cyizere cyo gukira 
butanga. {UB2 359.4} 

Uwo muganga yamubajije ibyerekeye imiterere y’uburwayi bw’abo bapfuye ndetse n’igihe 
bwamaze. Uwo mugabo yavuganye amarira maze amubwira ibyaranze uburwayi bw’abo 
yakundaga. Yaravuze ati, “Umuhungu wanjye yabanje guhinda umuriro. Nahamagaye 
umuganga. Umuganga yavuze ko ashobora kumuha umuti washoboraga kugabanya uwo 
muriro vuba. Yamuhaye umuti ukomeye, nyamara yaciwe intege n’ingaruka zawo. Umuriro 
waragabanutse, ariko umuhungu wanjye yarushijeho kuremba cyane. Yongeye guhabwa wa 
muti nyamara nta mpinduka nziza wateye. Wa muganga yakoresheje indi miti irushijeho 
gukomera, nyamara umuhungu wanjye ntiyorohewe. Wa muriro wamushizemo nyamara 
ntiyorohewe. Yarembye mu buryo bwihuse maze arapfa. {UB2 360.1} 

“Urupfu rw’umuhungu wanjye rwaje rutunguranye rwaduteye intimba ikomeye cyane, ariko 
by’umwihariko kuri nyina. Kumwitaho no guhangayika mu burwayi bw’uwo mwana, ndetse 
n’intimba yatewe n’urupfu rwe rutunguranye, byarenze ubwonko bwe maze bidatinze 
umugore wanjye aba ararwaye araryama. Ntabwo nanyuzwe n’uburyo uyu muganga 
yakoresheje. Icyizere nari mfite mu buhanga bwe cyari cyayoyotse, bityo sinashoboraga 
kumukoresha bwa kabiri. Nahamagaye undi muganga ngo aze kuvura umugore wanjye 
wababaraga. Uyu muganga wa kabiri yamuhaye imiti yavugaga ko ari iyo kugabanya 
uburibwe, igatuma imyakura ye ituza, bityo akabona ikiruhuko yari akeneye cyane. Ya miti 
yamuciye intege aba nk’uguye ikinya. Yarasinziriye kandi nta kintu cyashoboraga 
kumukangura muri uko guta ubwenge ameze nk’uwapfuye. Akenshi umutima we 
warateraga cyane, bityo ukagenda urushaho gucika intege mu mikorere yawo kugeza ubwo 
yahagaritse guhumeka. Bityo yapfuye atongeye kureba umuryango we. Uku gupfusha bwa 
kabiri byasaga n’ibirenze ibyo dushobora kwihanganira. Twese twagize agahinda cyane 
nyamara njyewe nagize intimba ku buryo ntashoboraga guhumurizwa. {UB2 360.2} 

“Umukobwa wanjye yaje gukurikiraho araremba. Intimba, guhangayika no kuba maso byari 
byashenguye imbaraga ze zo kwihangana maze aratentebuka. Bityo yaryamishijwe aho 
yababariraga. {UB2 360.3} 

Nta cyizere nari ngifite muri ba baganga bombi nari nakoresheje. Narangiwe undi muganga 
mbwirwa ko ashoboye kuvura abarwayi kandi n’ubwo yari atuye kure, niyemeje kumushaka 
ngo amfashe. {UB2 360.4} 

“Uyu muganga wa gatatu yavuze ko asobanukiwe neza n’iby’uburwayi bw’umukobwa 
wanjye. Yavuze ko yacitse intege cyane kandi ko ubwonko bwe bwahungabanye kandi ko 
afite umuriro, ibyo bikaba byarashoboraga gukemuka, nyamara ko byagombaga gutwara 
igihe kirekire kugira ngo akurwe muri uko gutentebuka. Uwo muganga yagaragaje ko yizeye 
ubushobozi bwe bwo kumuzahura. Yamuhaye umuti ukomeye kugira ngo agabanye umuriro 
yari afite. Ibi byagezweho. Nyamara ubwo umuriro wamuvagamo, hagaragaje ibindi 
bimenyetso biteye ubwoba ndetse birushaho gukomera cyane. Uko ibimenyetso 
byahindukaga, ni ko n’imiti yagendaga ihinduranywa kugira ngo ihangane n’ikibazo. 
Rimwe na rimwe igihe yahabwaga imiti mishya, yasaga n’ugaruye ubuyanja maze 
tukagarura ibyiringiro ko ashobora gukira. Ibyo byaberagaho kongera kuduca intege ubwo 
yongeraga akaremba. {UB2 360.5} 

“Umuti wa nyuma umuganga yitabaje ni uwitwa “calomel.” Ibihe bimwe yabaga nk’ugiye 
kuvamo umwuka. Imikaya ye yarinyeganyezaga. Igihe byatuzaga, twababazwaga no kubona 
ko ubwenge bwe bwacitse intege. Yatangiye kugarura ubuyanja buhoro buhoro n’ubwo yari 
amerewe nabi cyane. Amaboko ye n’amaguru ye byari byaremaye biturutse ku burozi 
bukaze yari yahawe. Yamaze imyaka mike amerewe nabi, ababara mu buryo buteye 
agahinda maze apfa afite umubabaro mwinshi.” {UB2 361.1} 

Nyuma y’uwo mubabaro, uwo mugabo yitegereje uwo muganga maze amwingingira 
kurokora umwana we umwe wari usigaye. Uwo muganga yasaga n’ubabaye kandi 
ahangayitse, ariko nta muti yatanze. Yarahagurutse ngo agende, avuga ko azahamara ku 
munsi ukurikiraho. {UB2 361.2} 

Hari urundi rugero nabonye. Najyanwe kureba umuntu w’igitsina gore wagaragaraga ko 
afite imyaka mirongo itatu y’ubukuru. Umuganga yari amuhagaze iruhande avuga ko 
ubwonko bwe bwangiritse, ko amaraso ye yanduye kandi atembera buhoro cyane ndetse ko 
igifu cye gikonje kitari gukora. Uwo muganga yavuze ko aramuha imiti yo gutuma 
amererwa neza vuba bidatinze. Yamuhaye agafu akuye mu gacupa kari kanditseho “Nux 
vomica”. Naritegereje kugira ngo ndebe impinduka uyu muti wari gutera uyu murwayi. 

Byagaragaye ko ukora neza. Yabaye nk’umerewe neza. Umubiri we wongeye gukora neza. 
{UB2 361.3} 

Nongeye kubona urundi rugero. Ninjijwe mu cyumba cyari kirwariyemo umuhungu 
w’umusore wari ufite umuriro mwinshi cyane. Umuganga yari ahagaze iruhande rw’igitanda 
cy’uwo murwayi afite umuti muke akuye mu gacupa kanditsweho ngo “Calomel.” 
Yamuhaye uwo muti w’uburozi maze bisa n’aho habayeho impinduka nyamara ntiyari 
nziza. {UB2 361.4} 

Nongeye na none kubona urundi rugero. Yari umuntu w’igitsina gore wasaga n’ubabara 
cyane. Umuganga yari ahagaze iruhande rw’aho uwo murwayi yari arwariye kandi 
yamuhaga umuti akuye mu gacupa kari kanditsweho ngo, “Opium.” Ku ikubitiro uyu muti 
wabaye nk’uteje ingaruka mu ntekerezo z’umurwayi. Yaravugagujwe ariko amaherezo 
araceceka maze arasinzira. {UB2 361.5} 

Intekerezo zanjye zongeye gusubira kuri rwa rugero rwa mbere rwa wa mugabo wari 
warapfushije umugore we n’abana be babiri. Umuganga yari mu cyumba cy’umurwayi, 
ahagaze iruhande rw’igitanda cy’uwo mukobwa wababaraga cyane. Yongeye kuva muri 
icyo cyumba nta muti amuhaye. Uwo mubyeyi w’umugabo ubwo yari imbere y’uwo 
muganga bari bonyine yananiwe kwihangana maze aramubaza ati, “Ushaka kutagira icyo 
ukora? Mbese urareka umukobwa wanjye wenyine nsigaranye na we apfe?” Wa muganga 
yaravuze ati,- {UB2 362.1} 

“Numvise igitekerezo kibabaje cy’urupfu rw’umugore wawe wakundaga ndetse 
n’urw’abana bawe babiri, kandi wowe ubwawe wambwiye ko uko ari batatu bapfuye hari 
abaganga bari kubitaho, babaha imiti yemewe kandi bayibihera. Ntabwo imiti yakijije abo 
wakundaga, kandi nk’umuganga nizera ntashidikanya ko nta n’umwe muri bo uba 
yarapfuye. Baba barakize iyo bataza guhabwa imiti muri ubwo buryo ngo imbaraga kamere 
z’umubiri zicike intege maze amaherezo zishire.” {UB2 362.2} 

Uwo muganga yabwiye uwo mugabo wari urakaye ati, “Ntabwo nshobora guha imiti 
umukobwa wawe. Icyo nzakora gusa ni ugushaka uko nafasha imikorere y’imbaraga kamere 
z’umubiri, nkuraho inkomyi zose, maze ndeke umubiri ubwawo wisubize imbaraga 
watakaje.” Yahaye uwo mubyeyi amabwiriza make maze amusaba kuyakurikiza neza. 
Yaramubwiye ati: {UB2 362.3} 

“Rinda uyu murwayi ibimusakuriza ndetse n’ibindi byamutera guhangayika. Abamwitaho 
bakwiriye kugira ubutwari n’ibyiringiro. Uyu murwayi agomba guhabwa ibyokurya 
byoroheje, kandi akwiriye guhabwa amazi akonje yo kunywa. Mumwuhagire kenshi mu 
mazi afutse meza maze narangiza mumusige amavuta mwitonze. Mureke umucyo 

n’umwuka byinjire mu cyumba cye nta nkomyi. Agomba kubona ikiruhuko gituje kandi 
ntawe umuhungabanya.” {UB2 362.4} 

Uwo mubyeyi yasomye agapapuro kariho amabwiriza yitonze maze yibaza kuri ayo 
mabwiriza make yoroheje yariho, kandi yasaga n’ufite gushidikanya ku mpinduka nziza yari 
guturuka kuri ubwo buryo bworoheje. Wa muganga yaravuze ati: {UB2 362.5} 

“Wari ufitiye ubuhanga bwanjye icyizere ubwo wanshingaga ubuzima bw’umukobwa 
wawe. Witakaza icyizere cyawe. Nzajya nsura umukobwa wawe buri munsi kandi 
nkuyobore mu buryo ukwiye kumufata.Kurikiza amabwiriza nguha ufite icyizere kandi 
niringiye ko mu byumweru bike nzamuguha ubuzima bwe burushijeho kumererwa neza 
nubwo yaba atakize burundu.” {UB2 362.6} 

Wa mugabo yari ababaye kandi afite gushidikanya, nyamara yumvira umwanzuro muganga 
yari yamuhaye. Yatinyaga ko umukobwa we ashobora gupfa igihe nta muti ahawe. {UB2 
362.7} 

Urugero rwa kabiri rwongeye kuza imbere yanjye. Umurwayi yari yamerewe neza bitewe 
na wa muti witwa Nux vomica. Yari ahagaze akenyeye umwenda, yivovota kubera 
uburyaryate. Umwuka wari mu cyumba wari wanduye kuko wari ushyushye kandi watakaje 
imbaraga zawo zikomeza ubuzima. Hafi y’imyenge yose aho umwuka mwiza wagombaga 
kwinjirira yari ifunzwe kugira ngo uwo murwayi arindwe ububabare yumvaga mu gikanu 
ahagana inyuma. Iyo urugi rwakingurwaga buhoro, uwo murwayi yaburaga amahoro kandi 
agahangayika maze agasaba ko rwafungwa kubera ko yari akonje. Ntiyashoboraga 
kwihanganira n’akayaga gake kanyuze mu rugi cyangwa mu madirishya. Umusore wari 
ujijutse yari ahagaze yitegereza uwo murwayi amufitiye impuhwe maze abwira abari aho 
ati, {UB2 362.8} 

“Iyi ni ingaruka ya kabiri ya wa muti witwa Nux vomica. Izo ngaruka zumvikana cyane ku 
myakura kandi zikagera ku myanya ikoreshwa n’ubwonko yose. Mu gihe cy’akanya gato 
harabaho kwiyongera ko gukoreshwa cyane kw’imyakura. Nyamara iyo imbaraga z’uyu 
muti nizishira, harabaho kuribwa no kongera kurambarara. Urwego rwo gukangura uwo 
muti wagejejeho ni narwo ingaruka ziri bukurikireho ziteye ubwoba no kugagara ziri 
bugereho.” {UB2 363.1} 

Nongeye kubona rwa rugero rwa gatatu. Rwari urw’umusore wari wahawe umuti witwaga 
“calomel.” Yari amerewe nabi mu buryo bukomeye cyane. Iminwa ye yari yabaye urukara 
kandi yabyimbye. Imbere mu kanwa hari habyimbye. Ururimi rwe narwo rwari uko kandi 
amacandwe yashokaga ava mu kanwa ke ari menshi. Wa musore wari ujijutse navuze 
haruguru yarebye uwo murwayi ababaye maze aravuga ati, - {UB2 363.2} 

Izi ni ingaruka z’imiti irimo merikire. Uyu musore yari afite imbaraga zihagije z’ubwonko 
zo gutangira guhangana n’uyu muti urimo uburozi kugira ngo izo mbaraga zibashe 
kubusobora mu mubiri. Abantu benshi ntibafite imbaraga z’umubiri zihagije zo gukora iki 
gikorwa bityo imbaraga kamere z’umubiri zikananirwa bityo zikareka gukora umurwayi 
agapfa.» {UB2 363.3} 

Umurwayi wa kane, wa wundi wahawe umuti witwa «opium » (umuti usinziriza) yongeye 
gushyirwa imbere yanjye. Yari yakangutse mu bitotsi yarimo yarushijeho gutentebuka. 
Ubwenge bwe bwari bwahungabanye. Ntiyabashaga kwihangana kandi yarakaraga ubusa, 
agacyocyora inshuti ze magara kandi agatekereza ko zitabashije kugerageza kugabanya 
umubabaro we. Ntiyategekaga amarangamutima ye kandi yavugaga nk’umusazi. Wa 
musore navuzeho mbere yitegereje uwo murwayi ababaye maze abwira abari aho ati, - {UB2 
363.4} 

“Iyi ni ingaruka ya kabiri iterwa no guhabwa ‘opium’” Umuganga wamuvuraga 
yarahamagawe. Wa muganga yamwongeye undi muti wa ‘opium’ maze ucecekesha 
amagambo nk’ay’umusazi ya wa murwayi nyamara umutera kuvugishwa cyane 
n’ibinezaneza. Yabanye amahoro n’abari bamukikije kandi akereka urukundo abo yabonaga 
ndetse n’abo mu muryango we. Bidatinze yaracwekeye maze ahinduka mu buryo buteye 
ubwoba. Wa musore navuze haruguru yaravuze ati, {UB2 363.5} 

“Uko amerewe ubu ni bibi cyane kurusha uko yari ameze ubwo yavugishwaga. Ararembye 
cyane. Uyu muti urimo uburozi witwa ‘opium’ ugabanya uburibwe by’akanya gato nyamara 
ntabwo ukuraho impamvu zabwo. Icyo ukora ugusha ubwonko ikinya ntibushobore kwakira 
imbaraga ziturutse mu myakura. Igihe ubwonko bwaguye ikinya muri ubwo buryo, 
ubushobozi bw’umubiri bwo kumva, kuryoherwa no kureba birangirika. Iyo imbaraga 
z’uwo muti zishize maze ubwonko bugakanguka bukava muri uko kugagara, ya myakura 
itahanaga amakuru n’ubwonko itakishwa cyane n’uburibwe buri mu mubiri bitewe n’akandi 
kaga umubiri wihanganiye ubwo wakiraga ubu burozi. Buri muti wose wongerwa umurwayi 
waba usinziriza (opium) cyangwa ubundi burozi, uzatuma uburwayi burushaho gukomera, 
kandi utume nta byiringiro bibaho by’uko umurwayi yakira. Imiti itangwa kugira ngo 
isinzirize, uko yaba imeze kose, yangiza urwungano rw’imyakura. Ingorane yari yoroheje 
mu itangira ryayo, iyo imbaraga kamere y’umubiri yari yahagurukiye gutsinda kandi yari 
kuba yatsinze iyo iza kuba yaretswe ngo irwane, irushaho kugirwa mbi incuro cumi n’imiti 
irimo uburozi yinjijwe mu mubiri. Iyo miti ubwayo ni indwara irimbura, itera imbaraga 
z’umubiri gukora by’indengakamere kugira ngo zirwanye kandi zitsinde iyo miti yinjiye.” 
{UB2 364.1} 

Nongeye gusubizwa mu cyumba cya wa murwayi wa mbere. Wa mubyeyi w’umugabo 
n’umukobwa we. Wa mukobwa yari yicaye iruhande rwa se yishimye kandi anezerewe, mu 
maso he hagaragaza ko ubuzima bwagarutse. Se yamurebaga anyuzwe yishimye, mu maso 
hagaragaza gushima kuzuye umutima we bitewe n’uko umukobwa yari asigaranye wenyine 
yari arokotse. Umuganga wamuvuraga yarinjiye maze amaze kubaganiriza akanya agato 
bombi arahaguruka aragenda. Yabwiye uwo mubyeyi ati, - “Nguhaye umukobwa wawe ari 
muzima. Nta muti nigeze muha kugira ngo ntamusiga afite umubiri wazahaye. Umuti 
ntiwashoboraga gukora ibyo. Umuti wangiriza imikorere kamere y’umubiri maze 
ikawuzahaza kandi ikica, nyamara ntikiza. Umubiri ubwawo ni icyaremwe gifite imbaraga 
zo kwizahura. Wo ubwawo ushobora kubaka imbaraga zatakaye maze ugasana ibikomere 
watewe no kutita ku mategeko awugenga.” {UB2 364.2} 

Muganga yabajije uwo mugabo niba anyuzwe n’ubwo buryo bwe bwo kuvura. Wa mugabo 
wari unezerewe yagaragaje gushima kwari kuzuye umutima we ndetse no kunyurwa nyako 
aravuga ati, - “Nize isomo ntazigera nibagirwa. Byari bibabaje nyamara nta kiguzi byasabye. 
Ubu noneho nemeye ko umugore wanjye n’abana banjye baba batarapfuye. Ubuzima bwabo 
bwaducitse bwari mu maboko y’abaganga babahaga imiti irimo uburozi.” {UB2 364.3} 

Nyuma y’aho neretswe wa murwayi wa kabiri wahawe umuti witwa, ‘Nux vomica.’ 
Yafatwaga n’abantu bariri bamukura aho yicaye bamujyana ku buriri bwe. Yari ameze 
nk’udashobora gukoresha amaguru n’amaboko ye. Imyakura y’urutirigongo yari yagagaye 
by’igice bityo amaguru yari yatakaje imbaraga zayo zo kwikorera uburemere bw’umubiri 
wose. Yarakororaga cyane kandi agahumeka bimugoye. Yaryamishijwe ku gitanda maze 
mu kanya gato ntiyaba acyumva cyangwa ngo arebe bityo arasamba arapfa. Wa musore 
navuze mbere yarebye uwo murambo ababaye maze abwira abari bari aho ati, {UB2 364.4} 

“Nimurebe ingaruka ku mubiri ziza buhoro buhoro kandi zimara igihe za wa muti witwa 
‘Nux vomica’.” Igihe washyirwaga mu mubiri, imbaraga z’imyakura zakanguriwe gukora 
by’indengakamere kugira ngo zirwanye uyu muti w’uburozi. Uko gukangurwa 
kw’indengakamere kwakurikiwe no gutentebuka bityo ingaruka iheruka iba kugagara 
kw’imyakura. Ntabwo uyu muti ugira ingaruka zimwe ku bantu bose. Abantu bamwe bafite 
imibiri ifite imbaraga bashobora gukira kwangirika iyo miti itera umubiri mu gihe abandi 
bafite imibiri y’intege nke batigeze bakira akaga gatewe no kwakira n’umuti muke mu 
mubiri, kandi benshi bapfuye nta kindi bazize uretse ingaruka zo guhabwa ubu burozi 
inshuro imwe. Ingaruka zabwo akenshi ziganisha ku rupfu. Uko umubiri uba umerewe igihe 
ubwo burozi buwinjijwemo, ni byo bigena iby’ubuzima bw’umurwayi. Uyu muti witwa 
‘Nux vomica’ ushobora kuremaza, ukagagaza, ukangiza ubuzima by’iteka ryose nyamara 
ntiwigera ukiza.” {UB2 365.1} 

Urugero rwa gatati rwongeye kuza imbere yanjye, ari rwo rw’umusore wahawe umuti witwa 
‘calomel’ Yari ababaye biteye agahinda. Amaguru ye yari yaremaye kandi yari yabaye 
igisenzegeri mu buryo bukomeye. Yavuze ko uburibwe bwe burenze uko bwasobanurwa 
kandi ko kuri we kubaho bimubereye umutwaro. Wa musore ujijutse nakunze gusubiramo 
kenshi, yitegereje uwo murwayi ababaye kandi amugiriye impuhwe maze aravuga ati,- 
{UB2 365.2} 

“Izi ni ingaruka za wa muti witwa ‘calomel’”. Ubuza umubiri amahwemo igihe cyose hari 
uduce twawo tugisigaye mu mubiri. Igihe cyose ukiri mu mubiri w’umuntu muzima uhora 
ukora ntubashe gutakaza ibiwuranga. Ubabaza mu ngingo kandi akenshi ukohereza 
ububabare mu magufa. Akenshi nyuma y’imyaka myinshi winjijwe mu mubiri, wigaragariza 
mu bibyimba, udusebe n’ibimungu (kanseri).” {UB2 365.3} 

Urugero rwa kane rwongeye kuzanwa imbere yanjye. Ni urwa wa murwayi wahawe umuti 
usinziriza (opium). Mu maso he hari habyimbye, ndetse amaso ye ntiyagohekaga kandi 
akanuye. Ibiganza bye byanyeganyegaga nk’aho byagagaye kandi yasaga nk’ukangutse 
cyane atekereza ko abamuri iruhande bose bakoraniye kumurwanya. Intekerezo ze zari 
zangiritse rwose kandi yaravugishwaga mu buryo buteye agahinda. Umuganga 
yarahamagawe kandi yasaga n’udasobanukiwe ibyo yabonaga biteye ubwoba. Yahaye uwo 
murwayi undi muti wa opium urusha uwa mbere imbaraga. Yavugaga ko uwo muti uri 
butume umurwayi amererwa neza. Kwa kuvugishwa kwe ntikwigeze guhagarara kugeza 
ubwo yahindutse nk’utaye umutwe. Yahise amera nk’upfuye. Wa musore nagiye mvuga 
yarebye uwo murwayi maze avuga ababaye ati, {UB2 365.4} 

“Iminsi ye irabazwe. Imbaraga umubiri wari wakoresheje wagiye akenshi urushwa 
ubushobozi n’ubu burozi, ku buryo imbaraga z’umubiri zamazwe no guhora zisabwa gukora 
mu buryo budasanzwe kugira ngo zikize umubiri uyu muti wuzuye uburozi. Imbaraga 
kamere z’umubiri ziri hafi guhagarara kandi amaherezo imibereho yo kubabara y’uyu 
murwayi iragera ku iherezo.” {UB2 366.1} 

Impfu nyinshi zagiye ziterwa no guhabwa imiti kurusha uko zatewe n’izindi mpamvu 
zishyizwe hamwe. Iyaba mu gihugu harabayeho umuganga umwe mu mwanya w’ukohaba 
abaganga ibihumbi, umubare munini w’impfu z’imburagihe uba warahagaritswe. Abaganga 
batabarika ndetse n’imiti y’amoko menshi byagiye biteza umuvumo abatuye isi, kandi 
byajyanye abantu bihumbi byinshi mu bituro imburagihe. {UB2 366.2} 

Gukabya mu kuryagagura ndetse no kurya ibyokurya byinshi binaniza imyanya 
y’urwungano ngogozi kandi bigatera umubiri uburwayi. Amaraso arandura bityo hakabaho 
uburwayi bw’uburyo bwinshi. Umuganga atumwaho maze agategeka guhabwa imiti imwe 

ituma habaho koroherwa by’ako kanya nyamara itigera ikiza indwara. Iyo miti ishobora 
guhindura imiterere y’indwara nyamara ya ngorane nyakuri yikuba inshuro cumi. Imbaraga 
kamere z’umubiri zakoraga uko zishoboye kose kugira ngo zikize umubiri ukwandura 
kuwuzuyemo, kandi iyo umubiri urekwa ugafashwa n’imigisha ikomoka ku Mana ( 
nk’umwuka mwiza ndetse n’amazi meza), hari kubaho gukira kwihuse kandi kudateje 
ingorane. {UB2 366.3} 

Igihe bimeze bityo, abantu bababaye bashobora kwikorera ibyo abandi badashobora 
kubakorera. Bari bakwiriye gutangira gukura mu mubiri umutwaro bari bawikoreje. 
Bakwiriye gukuraho impamvu iteza ingorane bagahagarika kurya igihe gito kandi bagaha 
igifu umwanya wo kuruhuka. Bashobora kugabanya kwiyongera k’umuriro mu mubiri 
ndetse no gutera nabi k’umutima bakoresha kunywa amazi neza. Uwo muhati uzafasha 
umubiri mu rugamba urwana rwo gukura imyanda muri wo. Nyamara muri rusange abantu 
bababazwa n’uburibwe bananirwa kwihangana. Ntabwo bashaka gukoresha kwiyanga no 
kumara akanya gato bashonje. Nta n’ubwo kandi bashaka gutegereza imikorere igenda 
buhoro y’umubiri kugira ngo wubake imbaraga zawo zakoreshejwe cyane. Ahubwo 
biyemeza gukira bavuwe rimwe maze bagafata imiti ikomeye bandikiwe n’abaganga. 
Umubiri wari uri gukora umurimo wawo neza kandi washoboraga kugera ku nsinzi, nyamara 
igihe wari uri gukora umurimo wawo, ujya kumva ukumva ikindi kintu kidasanzwe 
cy’uburozi kiwinjiyemo. Mbega ikosa! Ubu noneho umubiri wangiritse uba ufite ibyago 
bibiri ugomba kurwanya aho kuba icyago kimwe. Uhita uhagarika umurimo wari watangiye 
maze ugahita wihutira kwirukana icyo kintu kidasanzwe cyinjijwe mu mubiri bundi bushya. 
Umubiri urwana iyi ntambara y’uburyo bubiri ukoresheje imbaraga zawo bityo ugacika 
intege. {UB2 366.4} 

Ntabwo imiti (y’uburozi) yigera ikiza indwara. Icyo ikora gusa ni uguhindura imiterere 
y’indwara n’aho yafashe. Imbaraga kamere z’umubiri ubwazo ni zo zonyine zizahura 
zikagera ku ntego. Mbega uburyo izo mbaraga zarushaho gukora neza umurimo ziramutse 
ziretswe zigakora zonyine. Nyamara aya mahirwe ntizijya zikunda kuyahabwa. Iyo umubiri 
wabaye igisenzegeri ubashije kwihanganira uwo mutwaro wakorewe maze amaherezo 
ugakora mu buryo bukomeye umurimo wawo w’amaharakubiri bityo umurwayi akabaho, 
byitirirwa umuganga. Nyamara iyo izo mbaraga kamere z’umubiri zinaniwe kwirukana 
uburozi mu mubiri maze umurwayi agapfa, byitirirwa imikorere itangaje y’Imana. Iyaba 
umurwayi yari yakoresheje inzira yo korohereza umubiri wananijwe muri icyo gihe maze 
agakoresha amazi meza afutse, izi mpfu zituruka ku miti ziba zitarabayeho rwose. 
Gukoresha amazi bishobora kugeza ku bintu bitari bike igihe umurwayi atabona ko ari 
ngombwa guhindura imirire ye mu buryo bukomeye. {UB2 367.1} 

Abantu benshi babaho bica amategeko agenga ubuzima, kandi ntabwo bitaye ku ngaruka 
akamenyero kabo mu mirire n’iminywere n’uburyo bakora bigira ku buzima bwabo. Ntabwo 
bazigera bamererwa neza uko bikwiye kugeza ubwo umubiri uzirinda kwangizwa 
kuwubabaza kubw’uburibwe buwurimo. Nubwo bimeze bityo, iyaba abarwayi batangiraga 
umurimo maze bakifashisha uburyo bworoheje bagiye basuzugura ari bwo gukoresha amazi 
n’indyo itunganye, imbaraga kamere y’umubiri yabona ubufasha isaba kandi yagombye 
kuba yari yarabonye mbere. Iyi nzira niramuka ikurikijwe, muri rusange umurwayi azakira 
bitabaye ngombwa ko amugara. {UB2 367.2} 

Igihe imiti yinjij we mu mubiri, ishobora kugaragara ko izana ingaruka nziza mu gihe runaka. 
Hashobora kubaho impinduka nyamara ntabwo indwara iba yakize ahubwo izigaragaza mu 
bundi buryo. Iyo imbaraga kamere z’umubiri zikora kugira ngo zirukane umuti mu mubiri, 
rimwe na rimwe umurwayi yumva umubabaro mwinshi. Bityo ya ndwara yatangiwe umuti 
ngo ivurwe ishobora kugenda nyamara izongera kugaruka mu bundi buryo ari bwo 
nk’uburwayi bw’uruhu, udusebe, kubabara mu ngingo kandi rimwe na rimwe bikaba 
bikomeye cyane kandi byateza urupfu. Umwijima, umutima n’ubwonko akenshi byangizwa 
n’imiti kandi akenshi n’ubundi iyi myanya y’umubiri yose iremererwa n’uburwayi kandi 
iyo abagize ubwo burwayi babayeho baba ari ibisenzegeri bakamara igihe bafite imibereho 
ibabaje. Mbega uburyo iyo miti irimo uburozi iba yahenze! Igihe iba itasabye igiciro 
cy’ubuzima, iba yahenze cyane. Umubiri uba waremajwe mu muhati wawo wose. Imikorere 
y’umubiri yose iba yavuye kuri gahunda kandi mu gihe kizaza mu mibereho ‘umuntu, ubwo 
iyi mikorere ikomeye yamaze kwangirika izaba yishingikirijweho ngo ikore umurimo 
ukomeye ifatanyije n’indi mikorere y’umubiri, bizagaragara ko idashobora gukorana 
umurimo wayo imbaraga bityo umubiri wose wumve hari ikibuze. Iyo myanya y’umubiri 
yagombye kuba ari mizima iba yaracitse intege maze amaraso akandura. Umubiri ukomeza 
kurwana maze umurwayi akagira uburwayi butandukanye kugeza ubwo habaho gutentebuka 
kw’imbaraga ze maze hagakurikiraho urupfu. Hariho abantu benshi bicwa no gukoresha 
imiti baruta abashoboraga kwicwa n’indwara umubiri uramutse uretswe ugakora umurimo 
wawo ubwawo. {UB2 367.3} 

Abantu benshi bapfuye bazize guhabwa imiti n’abaganga bavura indwara zitazwi. Nta 
bumenyi bafite bw’indwara nyakuri irembeje umurwayi. Nyamara abaganga bitezweho 
kumenya icyo bakora mu kanya gato, kandi iyo badahise bakora nk’aho basobanukiwe neza 
n’indwara, inshuti z’umurwayi zidashobora kwihangana ndetse n’umurwayi ubwe babafata 
ko ari abaganga badashoboye. Kubw’ibyo, kugira ngo banezeze ibitekerezo biyobye 
by’umurwayi n’inshuti ze, bagomba gutanga umuti, bagakora igerageza kugira ngo bavure 
umurwayi indwara badasobanukiwe neza. Imbaraga kamere z’umubiri zuzuzwamo imiti 

y’uburozi zidashobora kwirukana mu mubiri. N’abaganga ubwabo akenshi bemera ko 
bakoresheje imiti ikomeye cyane bavura indwara itari iriho bityo ingaruka ikaba yabaye 
urupfu. {UB2 368.1} 

Abaganga baranengwa nyamara si bo bonyine bafite amakosa. N’abarwayi ubwabo, iyo 
baza kwihangana, bagahindura imirire kandi bagaha umubiri igihe cyo kwirwanaho, bari 
kugarura ubuyanja vuba cyane batigeze bakoresha umuti uwo ari wo wose. Umubiri 
ubwawo ufite imbaraga zo kwikiza. Nta mbaraga zo gukiza imiti ifite ahubwo akenshi muri 
rusange izabangamira umubiri mugukoresha imbaraga zawo. Nyuma y’ibyo, umubiri 
ugomba gukora umurimo wo kondora (kuzahura). Abarwayi baba bihutira gukira kandi 
n’inshuti zabo ntizihangana. Bazafata imiti maze nibatumva iyo mbaraga ikomeye mu mibiri 
yabo, ibitekerezo byabo biyobye bizabatera gutekereza ko bagombye kugira icyo bumva, 
maze mu kutihangana kwabo bahindure bajye gushaka undi muganga. Akenshi guhindura 
byongera akaga. Bajya gushaka imiti yangiza nk’iya mbere kandi birushaho kuba bibi cyane 
kubera ko iyo miti yombi idashobora gukorana, bityo umubiri ukarogwa mu buryo burenze 
ubwabonerwa umuti. {UB2 368.2} 

Nyamara abantu benshi bamenya ibyiza by’amazi kandi batinya gukoresha umwe mu 
migisha ikomeye Imana yatanze. Abantu bari bafite umuriro mwinshi bimwe amazi bitewe 
no kugira ubwoba bw’uko yabamerera nabi. Iyaba muri uko bari bamerewe barahawe amazi 
ngo banywe uko bashatse, kandi ayo mazi agakoreshwa inyuma ku mubiri haba ku manywa 
na nijoro ubwo bababaraga, baba barakize kandi ubuzima bwa benshi buba bwararokowe. 
Nyamara abantu ibihumbi byinshi bapfuye bafite umuriro mwinshi cyane wabatwikaga 
kugeza ubwo amazi yabashizemo, imbaraga zibabeshaho zikabashiaramo kandi bagiye 
bapfa bababara cyane ntibemererwe kuny wa amazi yo koroshya icyaka babaga bafite. 
Amazi akoreshwa ku nyubako itagira ub wenge kugira ngo azimye ibintu biri gushya, ntabwo 
ahabwa abantu ngo azimye umuriro uba utwika imbaraga zibeshaho ubuzima. {UB2 368.3} 

Abantu benshi bari mu bujiji budafite ishingiro ku byerekeye amategeko agenga umuzima 
bwabo. Bibaza impamvu ikiremwamuntu gifite intege nke, bakanibaza n’impamvu abantu 
benshi bapfa imburagihe. Mbese nta mpamvu ibitera ? Abaganga bavuga ko basobanukiwe 
umubiri w’umuntu, bandikira abarwayi uburozi bwica buhoro buhoro bwo kuvura indwara 
cyangwa gukiza utubazo tworoheje bakayandikira n’abana babo bakunda ndetse n’abagore 
babo. Mu by’ukuri ntabwo bashobora kubona ibibi by’ibi bintu iyo biba bityo ntibakora 
batyo. Ingaruka z’ubwo burozi zishobora kudahita zigaragara, nyamara buba bukora 
umurimo wabwo mu mubiri, busenya umubiri kandi bucengera umubiri mu mbaraga zawo. 
Baba bashaka gukosora ikibi nyamara bagatera ikikirushije kuba kibi akenshi kidashobora 
gukira. Abantu bagirirwa batyo, bahora barwaye kandi bagahora basinzira buri mwanya. 

Nyamara kandi uramutse wumvise ibiganiro byabo, akenshi uzumva baba basingiza imiti 
bagiye bakoresha kandi bayirangira abandi kubera ko yabagiriye akamaro. Byagombye 
kugaragarira abo bareba ibyakozwe n’ingaruka byateje, bitegereje mu maso h’abo 
bababwira ibyo habaye urwirungu, bakitegereza ukuntu bahora bataka uburwayi, ndetse no 
gutentebuka kw’abo bavuga ko iyo miti yabagiriye akamaro, ibyo byari bikwiriye kubabera 
ibihamya bihagije bw’imbaraga irimbura ubuzima y’imiti. Nyamara abantu benshi baba 
impumyi ntibabashe kubona ko imiti yose bafashe itabakijije ahubwo yabateye kurushaho 
kumererwa nabi. Abantu bamugajwe n’imiti baza mu mwanya wa mbere mu isi, barakazwa 
n’ubusa, bagahora barwaye, bakamara igihe kirekire bafite imibereho ibabaje kandi basa 
n’ababaho bafashwa no kwihangana kw’abandi. Ntabwo imiti irimo uburozi yahise ibica 
kubera ko umubiri uba udashaka kureka kurwana ku buzima. Umubiri ntuba ushaka 
guhagarika kurwana. Nyamara abo bantu bafata imiti irimo uburozi ntibigera bamererwa 
neza. {UB2 369.1} 

Amoko atabarika y’imiti ari mu masoko, kwamamaza imiti mishya n’imvange byose bavuga 
ko bikiza mu buryo butangaje, nyamara bihitana amagana menshi bigakiza umwe. Abantu 
barwaye si indembe. Bazafata imiti y’amoko atandukanye, imwe muri yo ifite imbaraga 
cyane nubwo nta cyo bazi ku bigize izo mvange. Imiti yose batafa ituma gusa nta ibyiringiro 
birushaho gushira. Nyamara bakomeza guhora basinzira kandi bagakomeza kumererwa nabi 
kugeza ubwo bapfuye. Abantu bazajya bafata imiti igihe cyose. Nimubareke babarweho uko 
gufata izo mvange zangiza ndetse n’uburozi bwica bw’amoko menshi. Abagaragu b’Imana 
ntibari bakwiriye gutanga imiti bazi ko izagira ingaruka zangiza umubiri nubwo yaba 
yoroshya ububabare bw’ako kanya. -How to Live, No. 3, pp. 49-64. {UB2 369.2} 

Igice Cya 4 


Iyo uburwayi bukomeye bwinjiye mu muryango, buri muntu wese mu muryango aba 
akeneye cyane kwita ku isuku ye bwite no ku mirire kugira ngo akomeze kugira amagara 
mazima kandi iyo bakoze batyo baba baha imbaraga umubiri mu kurwanya indwara. Ni 
ingenzi cyane ko icyumba umurwayi arwariyemo kigomba mbere na mbere kwinjizwamo 
umwuka mu buryo bukwiriye. Ibi bizagirira akamaro cyane wa muntu urwaye kandi ni 
ingenzi cyane mu gutuma ababa bafite inshingano yo kugumana n’uwo murwayi igihe 
kirekire bakomeza kuba bazima. {UB2 370.1} 

Ni ingenzi cyane ku murwayi ko mu cyumba cye habamo ubushyuhe budahindagurika. Ubu 
bushyuhe ntubushobora iteka kuba uko bugenwe iyo abamwitaho ari bo babugenzura, 
kubera ko bashobora kutamenya ubushyuhe bukwiriye. Abantu bamwe baba bashaka 
ubushyuhe bwinshi kurusha abandi kandi bashobora kumva bamerewe neza mu cyumba 
undi we yumva kitamutunganiye. Kandi igihe abo bantu bombi bafite umudendezo wo 
gucana umuriro kugira ngo bahuze n’ibitekerezo byabo kubyerekeye ubushyuhe bukwiriye, 
umwuka uranga cya cyumba cy’umurwayi uzaba ihindagurika. Rimwe na rimwe uzaba 
ushyushye cyane ku murwayi ikindi gihe ube ukonje cyane kandi ibyo bizagira ingaruka 
mbi ku murwayi. Inshuti z’umurwayi cyangwa abashinzwe kumwitaho abo kubwo 
guhangayika no kuba maso baba badasinzira kandi bagakangurwa bitunguranye mu gicuku 
bari basinziriye kugira ngo bagire icyo bakora mu cyumba cy’umurwayi akenshi bafatwa no 
kumva baryaryatwa. Abantu nk’abo ntabwo ari ibipimisho nyakuri by’ubushyuhe budateje 
ingorane ubuzima bukwiye kuba mu cyumba cy’umurwayi. Ibi bintu bishobora kuba bifite 
agaciro gake nyamara bifite umugabane w’ingenzi mu gukira k’umurwayi. Incuro nyinshi 
ubuzima bwagiye burimburwa no guhindagurika gukomeye k’ubushyuhe bw’icyumba 
cy’umurwayi. {UB2 370.2} 

Igihe hari ikirere kinejeje, ntabwo abarwayi bari bakwiriye kubuzwa kubona umwuka 
mwiza. Ibyumba byabo ntibyari bikwiriye iteka kubakwa ku buryo inzugi n’amadirishya 
bikingurirwa imbere ntibitume umwuka ufutse uhita ngo ubageraho kandi ngo babe bari aho 
akabeho kabageraho. Igihe bimeze bityo amadirishya n’inzugi bikwiriye gukingurwa 
byegereye icyumba maze bigatuma umwuka mwiza winjira mu cyumba kirimo umurwayi. 
Umwuka mwiza uzaba ingirakamaro cyane ku murwayi kurusha umuti, kandi uwo mwuka 
ni ingenzi ku barwayi kurusha ibyokurya byabo. Badahawe ibyokurya, bamererwa neza, 
bagakira vuba nyamara ibyo ntibyashoboka badafite umwuka mwiza. {UB2 370.3} 

Abantu benshi barembye bagiye bafungiranwa mu byumba mu gihe cy’ibyumweru n’amezi 
menshi, bakarindwa umucyo ndetse n’umwuka mwiza wo mu kirere utera imbaraga nk’aho 

ibyo ari umwanzi wabo kirimbuzi, mu gihe ibyo byari umuti abarwayi bari bakeneye kugira 
ngo boroherwe. Umubiri wose waremajwe kandi uterwa uburwayi no kubura umwuka bityo 
ukomeza kuremererwa n’umutwaro wo kuzuzwamo imyanda yiyongera ku burozi 
bugezweho bahabwa na ba muganga kugeza igihe umubiri wananiwe maze ugacika intege 
bityo umurwayi agapfa. Abo barwayi ntibaba barapfuye. Ntabwo Ijuru ryashakaga ko bapfa. 
Bapfuye bazize ubujiji bwabo n’ubw’incuti zabo ndetse n’ubujiji bw’abaganga no kwihenda 
kwabo bo babahaye uburozi bugezweho maze bakabima amazi meza yo kunywa ndetse 
n’umwuka mwiza wo guhumeka kugira ngo bitere imbaraga imyanya y’umubiri y‘ingenzi 
cyane, bisukure amaraso kandi bifashe imbaraga kamere z’umubiri mu murimo wazo wo 
gutsinda ukumererwa nabi k’umubiri. Iyi miti yoroheje y’agaciro kenshi (amazi n’umwuka) 
Ijuru ryatanze nta mafaranga cyangwa ikindi kiguzi yarirengagijwe ntiyafatwa gusa nk’aho 
ari nta cyo imaze ahubwo ifatwa nk’abanzi bakomeye mu gihe uburozi abarwayi bandikiwe 
n’abaganga bwo bwariwe bafite ibyiringiro byuzuye ubuhumyi. {UB2 370.4} 

Abantu ibihumbi byinshi bapfuye bazize kubura amazi meza n’umwuka mwiza baba 
barabayeho. Kandi na none abandi ibihumbi byinshi b’ibisenzegeri bakiriho babereye 
abandi umutwaro ndetse na bo ubwabo, batekereza ko ubuzima bwabo bushingiye ku kuba 
bafata imiti bahabwa na ba muganga. Bokomeza kwirinda kubona umwuka mwiza kandi 
ntibanywe amazi kandi iyo ari imigisha bakenye kugira ngo bamererwe neza. Iyaba 
bamurikirwaga, maze bakareka imiti ahubwo bakimenyereza gukorera imyitozo 
ngororangingo hanze ahantu hari umwuka uhagije kandi bakareka umwuka ukinjira mu 
byumba byabo igihe cyose, bagakoresha amazi afutse haba mu kuyanywa no kuyiyugahira, 
abantu bamererwa neza kandi bakanezerwa bikomeye aho kugira ngo bakomeze kugira 
imibereho ibabaje. {UB2 371.1} 

Ni inshingano y’abarwaza n’abaforomokazi igihe bari mu cyumba cy’umurwayi ko bita ku 
buzima bwe bwite mu buryo bwihariye ariko cyane cyane umurwayi ufite umuriro mwinshi 
cyane n’igihe agenda ananuka cyane by’umwihariko bitewe n’igituntu. Ntabwo umuntu yari 
akwiriye kuba ari we uhora mu cyumba cy’umurwayi. Ni byiza kugira abaforomokazi babiri 
cyangwa batatu bo kwifashisha, bigengesera kandi basobanukiwe bityo bakajya 
bahinduranya kandi bagafatanya kwita ku cyumba cy’umurwayi. Buri wese muri bo yari 
akwiriye gukorera imyitozo ngororangingo ahantu hanze hari umwuka uhagije, akabikora 
incuro nyinshi cyane. Ibi ni ingirakamaro cyane ku barwaza ariko by’umwihariko igihe 
incuti z’umurwayi zibarizwa muri rya tsinda ry’abantu bafata ko umwuka ari umwanzi igihe 
wemerewe kwinjira mu cyumba cy’umurwayi, kandi akaba ari ba bantu batemera ko 
idirishya cyangwa urugi by’icyumba cy’umurwayi bikingurwa. Iyo bimeze bityo, uko 
umunsi uhita undi ukaza, umurwayi n’abarwaza bahumeka umwuka urimo uburozi bitewe 

n’ubujiji butakwihanganirwa bw’incuti z’umurwayi. Akenshi abarwaza birengagiza ibyo 
umubiri ukeneye ndetse n’uburyo guhumeka umwuka mwiza byunganira ubuzima kandi 
bakanirengagiza ingaruka zirimbura ubuzima ziboneka mu guhumeka umwuka wanduye wo 
mu cyumba cy’umurwayi. Iyo bimeze bityo, ubuzima bw’umurwayi bujya mu kaga kandi 
n’abarwayi ubwabo baba bashobora kwandura indwara bakaba babura amagara mazima 
ndetse n’ubuzima bwabo. {UB2 371.2} 

Iyo uburwayi bwo kugira umuriro mwinshi bwinjiye mu muryango, akenshi haba harimo 
abantu benshi bahuje uburwayi. Ibi ntibyari bikwiriye kubaho igihe abagize umuryango 
bitwara mu buryo bukwiriye. Iyo imirire yabo imeze uko bikwiriye, bakarangwa n’isuku 
kandi bakamenya uburyo umwuka ukenewe, ubwo burwayi bwo kugira umuriro ntibufata 
undi muntu mu bagize umuryango. Impamvu uburwayi bwo kugira umuriro mwinshi 
bwibasira imiryango kandi bugafata n’abarwaza ni uko icyumba cy’umurwayi kitarindwa 
udukoko tw’uburozi twanduza indwara ntigikorerwe isuku isuku ngo kibone umwuka 
mwiza. {UB2 372.1} 

Igihe abarwaza bakangukiye ingingo y’ubuzima kandi bakamenya ko umwuka ukenewe 
kubw’inyungu zabo no kuz’umurwayi maze abavukana n’umurwayi ndetse na we ubwe 
bakarwanya kwinjiza umwuka n’umucyo mu cyumba cy’umurwayi, icyo gihe ntabwo 
abarwaza bari bakwiriye kudohoka ngo bareke icyo cyumba cy’umurwayi. Bari bakwiriye 
kumva ko bambuwe inshigano bafite kuri icyo cyumba. Ntabwo ari inshingano y’umuntu 
uwo ari we wese guha uburwayi icyuho ndetse no gushyira ubuzima mu kaga bahumeka 
umwuka urimo uburozi. Niba abarwayi bazapfa bazize ibitekerezo byabo biyobye kandi 
bagakingiranira hanze y’icyumba cyabo imigisha ikomeye cyane Ijuru ryatanze, nimureke 
babikore ariko bidahitana n’abagombye kubaho. {UB2 372.2} 

Kubera kuzirikana inshingano afite, umubyeyi umwe w’umugore yavuye mu muryango we 
maze ajya kwita ku murwayi mu cyumba yari arwariyemo. Muri icyo cyumba nta mwuka 
winjiragamo maze uwo mugore ararwara bitewe no guhumeka umwuka wanduye wateje 
ingorane mu mubiri we wose. Nyuma y’igihe yamaze ababazwa cyane, yarapfuye asiga 
abana be. Wa murwayi witaweho kandi akagirirwa impuhwe n’uyu mugore yarakize, 
nyamara yaba we cyangwa incuti ze ntibigeze basobanukirwa ko ubuzima bw’agaciro 
kenshi bwatakaye bitewe no kwirengagiza akamaro umwuka mwiza ufite ku buzima. Nta 
n’ubwo bumvise ko bafite inshingano ku mukumbi wari ushenguwe n’agahinda wari 
usigaye nta mubyeyi wo kuwitaho ufite. {UB2 372.3} 

Rimwe na rimwe ababyeyi b’abagore bemerera abakobwa babo kwita ku barwayi bari mu 
byumba bitageramo umwuka uhagije bityo ingaruka yabaye iy’uko bagiye barwara nabo 
igihe runaka. Bitewe no guhangayika no kwita ku mwana we, umubyeyi yagiye yandura 

uburwayi kandi akenshi umwe muri bo cyangwa se bombi bagiye bapfa, cyangwa 
bagasigara ari ibisenzegeri, cyangwa bakaba ibimuga mu buzima bwabo bwose. Hari 
urutonde rubabaje rw’ibyago bifite inkomoko mu cyumba cy’umurwayi aho umwuka mwiza 
wo mu kirere utemererwa kugera. Abantu bose bahumeka uyu mwuka urimo uburozi bica 
amategeko y’ubuzima bwabo kandi bagomba kubona igihano. {UB2 372.4} 

Nk’ikintu kiri rusange, usanga abarwayi bananijwe n’ababasura benshi ndetse 
n’ababahamagara maze bakabananiza babaganiriza ku ngingo zitandukanye kandi bari 
bakeneye ikiruhuko gituje ntawe ubasagararira. Abantu benshi bagiye bitera kurwara kubera 
gukoresha imbaraga zabo birenze urugero. Iyo imbaraga zabo zishize bibatera guhagarika 
gukora maze bagashyirwa ku aho baryama bahababarira. Icyo bakeneye kugira ngo 
bamererwe neza gusa ni ikiruhuko, kureka ibibahangayikisha, umucyo, umwuka mwiza, 
amazi meza ndetse n’ibyokurya bitunganye. Ubugwaneza bukoreshejwe nabi ni bwo butera 
abantu benshi, bakabya kugira urugwiro, kujya gusura abarwayi. Akenshi abarwayi bamara 
amajoro menshi badasinziye ahubwo bababara nyuma yo kwakira ababasuye. Baba baruhije 
imibiri yabo cyane ku rwego rwo hejuru maze ingaruka ikarushaho kuba mbi cyane kuko 
imbaraga z’imibiri yabo ziba zisanzwe zashengutse, bityo ingaruka z’uko gusurwa zabaye 
ko bagiye barushaho kumererwa nabi, kandi ubuzima bwa benshi bwagiye buhatakarira 
kubwo kubura ubwitonzi mu buryo buboneye. {UB2 373.1} 

Rimwe na rimwe gusurwa binezeza abarwayi ndetse no kumenya ko incuti zitigeze 
zibibagirwa mu mibabaro yabo. Nyamara n’ubwo uko gusura gushobora kuba kwaranejeje, 
akenshi kwagiye gusubiza ibintu irudubi igihe umurwayi yabaga ari koroherwa, maze 
ahubwo bikamumanura bikamugeza ku rupfu. Abantu badashobora kwigira ingirakamaro 
bari bakwiriye kwigengesera mu byerekeye gusura abarwayi. Niba nta cyiza bashobora 
gukora, ntubakwiriye kwangiza. {UB2 373.2} 

Nyamara kandi abarwayi ntibakwiriye kwirengagizwa. Bakwiriye kwitabwaho mu buryo 
bukomeye kandi bakabona urugwiro rw’incuti zabo n’abo mu miryango yabo. {UB2 373.3} 

Hari ingorane nyinshi zagiye ziba ku barwayi ziturutse ku muco wabaye akarande wo kugira 
ababaguma iruhande mu majoro yose. Ibi bishobora kuba ngombwa igihe umurwayi 
amerewe nabi cyane, nyamara akenshi iyi mikorere igirira nabi umurwayi kurusha uko 
imugirira neza. Gufungirana umwuka ntiwinjire mu cyumba cy’umurwayi byagiye biba 
umuco. Muri make umwuka wo mu byumba nk’ibyo uranduye cyane kandi ibyo bituma 
umurwayi arushaho kuremba. Icyiyongera kuri ibi ni uko kugira umurwaza umwe cyangwa 
babiri maze bagakoresha wa mwuka muke mwiza ushobora kwinjira mu cyumba 
cy’umurwayi mu myenge y’amadirishya n’inzugi, ni ukugomwa abarwayi iyi mbaraga 
ikomeza ubuzima maze bagasigara babaye ibisenzegeri kurusha uko bari kumererwa iyo 

baza kuba baretswe bakaba bonyine. Ntabwo ako kaga gahagararira aho. Ndetse 
n’umurwaza umwe azateza ingorane nyinshi cyangwa nke, kandi ibyo bikabuza umurwayi 
amahwemo. Nyamara akenshi ahari abarwaza babiri bashobora kuganira, ndetse rimwe na 
rimwe bakaganira buhoro. Ariko akenshi kongorerana birangiza cyane kandi bigakangura 
imyakura y’umurwayi kurusha kurusha kuvuga cyane. {UB2 373.4} 

Abarwayi barara amajoro menshi badasinziye bababara bitewe n’abarwaza. Iyaba bari 
baretswe bagasigara bonyine nta mucyo uri mu cyumba bazi ko abantu bose baruhutse, 
barushaho gusinzira kandi bakanguka mu gitondo basubijwemo intege. Guhumeka umwuka 
mwiza winjira mu cyumba cy’umurwayi bifite agaciro gakomeye cyane nubwo abenshi mu 
barwayi batita cyane kuri iyi ngingo. Bumva bacitse intege cyane kandi ntibazi ikibazo icyo 
ari cyo. Umwuka mwiza winjiye mu cyumba cyabo wakabateye imbaraga mu buryo 
bunejeje. {UB2 374.1} 

Nyamara niba batinya umwuka maze bakikingirana ntibagerweho n’uyu mugisha, ntibyari 
bikwiye ko n’umwuka muke ubageraho wakoreshwa n’abarwaza cyangwa cyangwa umucyo 
w’itara. Niba bishoboka, abarwaza bakwiriye kureka abarwayi bakaba ahantu hatuje kandi 
bakaruhuka mu ijoro maze abakajya mu cyumba cyegereye icy’umurwayi. {UB2 374.2} 

Amajwi atari ngombwa ndetse n’urusaku bikwiriye kurindwa kuba mu cyumba 
cy’umurwayi, kandi inzu yose yari ikwiriye kuba ituje mu buryo bwose bushoboka. Ubujiji, 
kwibagirwa no kwirengagiza byagiye biteza impfu z’abantu benshi bagombaga kubaho iyo 
bitabwaho mu buryo bukwiye n’abarwaza bashyira mu gaciro kandi batekereza neza. Inzugi 
zigomba gukingwa kandi zigakinguranwa ubwitonzi kandi abarwaza bakwiriye 
kudahubuka, bagatuza kandi bakitwararika. {UB2 374.3} 

Niba bishoboka icyumba cy’umurwayi cyari gikwiriye kugira umwuka ucyinjiramo ku 
manywa na nijoro. Uwo mwuka ntukwiriya guhita ugera ku murwayi. Igihe umurwayi afite 
umuriro mwinshi, gutuma agerwaho n’akabeho nta kibi kinini cyaba gihari. Nyamara 
hakenewe ubwitonzi budasanzwe igihe ahinduriwe wa muriro ukamuvamo. Bityo kwita ku 
murwayi ubudatuza bishobora kuba ngombwa kugira ngo umubiri ukomeze kugira imbaraga 
zo kubaho. Umurwayi agomba kugira umwuka mwiza umutera imbaraga. Niba nta bundi 
buryo bwakoreshwa, aho bishoboka, umurwayi akwiriye kujyanwa mu kindi cyumba no ku 
kindi gitanda igihe icyumba cy’umurwayi ndetse n’igitanda cye biri gusukurwa 
hifashishijwe koherezamo umwuka. Niba abantu batarwaye baba bakeneye imigisha 
y’umucyo n’umwuka kandi bagakenera kugira akamenyero k’isuku kugira ngo bakomeze 
kumererwa neza, abarwayi bo babikeneye mu buryo bukomeye ugereranyije n’uburyo baba 
bamerewe nabi. {UB2 374.4} 

Iyaba abantu bose bakoraga kugira ngo bakumire uburwayi, imibabaro myinshi yakurwaho 
binyuze mu gukurikiza amategeko agenga ubuzima. Akamenyero ku kugira isuku gakwiye 
gukurikizwa nta gukebakeba. Igihe abantu benshi batarwaye ntibajya birinda akaga 
kababuza gukomeza kumererwa neza. Birengagiza kugira isuku ku mibiri yabo kandi 
ntibigengesera ngo bagire imyambaro isukuye. Imyanda ihora yinjira mu mubiri mu buryo 
butagaragarira amaso inyuze mu twenge tw’uruhu, kandi iyo inyuma ku ruhu hatarinzwe, 
umubiri uremererwa n’imyanda. Iyo imyenda yambarwa itameswa kenshi kandi ngo 
igerwemo n’umwuka mwiza yuzura imyanda isohoka mu mubiri. Iyo imyenda yambarwa 
itameswa kenshi ngo ikurwemo iyo myanda, twa twenge tw’uruhu twongera kumira ya 
myanda yari yasohotse. Ya myanda yavuye mu mubiri iyo itemerewe kugenda, igaruka mu 
maraso maze ikajya mu myanya y’umubiri y’imbere. Kugira ngo imbaraga kamere 
z’umubiri zibashe kwikuraho iyi myanda y’uburozi, zirakora cyane kugira ngo zirengere 
umubiri kandi ibyo bigatera kugira umuriro mwinshi maze ibyo bikabyara uburwayi. 
Nyamara n’igihe bimeze bityo, iyaba abo barwaye babashaga gufasha imbaraga kamere 
z’umubiri mu rugamba rwazo bagakoresha amazi meza afutse, umubabaro mwinshi 
wakwirindwa. Nyamara aho kugira ngo abantu benshi bagenze batya maze bashake gukura 
imyanda y’uburozi mu mubiri bashyiramo ubundi aho kugira ngo bakuremo ubusanzwe 
burimo. {UB2 374.5} 

Iyaba buri muryango wabonaga ibyiza byo kugira isuku, abawugize bakoresha imbaraga 
zidasanzwe kugira ngo bakure imyanda yose muri bo no mu mazu yabo, kandi izo mbaraga 
bazikoresha ku nyubako zabo no mu mirima yabo. Abantu benshi babona imboga zaboze 
ziguma mu mirima yabo. Ntabwo bakangutse ngo babone ingaruka z’ibyo bintu. Ibyo bintu 
byaboze bihora bicumba ibyuka binuka biroga umwuka. Kubwo guhumeka umwuka 
wanduye, amaraso nayo ajyamo uburozi, ibihaha bikangirika maze umubiri wose ukarwara. 
Indwara z’amoko hafi ya yose zizaterwa no guhumeka umwuka wandujwe n’ibyo bintu 
byaboze. {UB2 375.1} 

Imiryango myinshi yagiye ibabazwa n’indwara zo kugira umuriro mwinshi, abantu bamwe 
bagiye bapfa maze abasigaye mu muryango bagiye bivovotera Umuremyi wabo bitewe no 
kubabazwa no gupfusha ababo mu gihe impamvu nyayo y’ubwo burwayi n’impfu ari 
ukutagira icyo bitaho kwabo. Imyanda iri mu mirima yabo ni yo yabateye indwara zandura 
ndetse n’imibabaro ikomeye bashyira ku Mana. Umuryango wese uha ubuzima agaciro wari 
ukwiriye gusukura amazu yawo n’ubusitani bwabo bakuramo ibintu byaboze. {UB2 375.2} 

Imana yategetse ko Abisirayeli badakwiye na gato kwemera imyanda kuri bo cyangwa no 
ku myambaro yabo. Ababaga bafite ubwandu bwihariye ubwo ari bwo bwose bashyirwaga 
hanze y’inkambi kugeza nimugoroba, bityo bagasabwa kwiyuhagira no kumesa imyambaro 

mbere y’uko bongera kwinjira mu nkambi. Na none kandi bari barategetswe n’Imana 
kutagira imyanda iba aho babaga babambye amahema yabo kugira ngo Imana itahanyura 
maze ikabona umwanda wabo. {UB2 375.3} 

Mu byerekeye isuku, ntabwo ibyo Imana isaba abantu bo muri gihe bitandukanye n’ibyo 
yasabye Abisirayeli ba kera. Kwirengagiza kugira isuku bizatera indwara. Uburwayi 
n’impfu z’imburagihe ntibiza nta mpamvu ibiteye. Indwara zo kugira umuriro mwinshi 
ndetse n’indwara z’ibikatu zagiye zirangwa mu midugudu no mu mijyi yagiye irangwa no 
kugira amagara mazima kandi abantu bamwe barapfuye mu gihe abandi bagiya basigara ari 
ibisenzegeri bararemajwe n’uburwayi mu buzima bwabo bwose. Akenshi ubusitani bwabo 
bwabaga burimo ibintu byangiza byohereza mu kirere uburozi bwica bwo guhumekwa 
n’ab’imiryango yabo ndetse n’abaturanyi. Rimwe na rimwe kujenjeka no kwirengagiza ni 
ibya kinyamaswa, kandi gusuzugura ingaruka ibyo bintu bifite ku buzima biratangaje. 
Ahantu nk’aho hari hakwiye gusukurwa mu mpeshyi hifashishijwe umuti usukura ubutaka 
cyangwa ivu, cyangwa guhamba imyanda buri munsi. {UB2 375.4} 

Amazu make ararimbishijwe cyane, ari ukuriga ngo abantu bagaragaze ubwibone kandi 
bakire abashyitsi atari ukugira ngo umuryango wabo umererwe neza, kandi ugire ubuzima 
bwiza. Ibyumba byiza bikomeza kuba mu mwijima. Umucyo n’umwuka bikingiranirwa 
hanze kugira ngo umucyo wo mu ijuru utabasha kwangiza iyo mitako ihenze, ukangiza 
amatapi cyangwa ugahindura ibara ry’amafoto atatswe. Iyo abashyitsi bicajwe muri ibyo 
byumba birimbishijwe mu buryo buhenze, baba bafite akaga ko kurwara ibicurane bitewe 
n’umwuka nk’uwo mu bubiko uba ubyuzuye. Ibyumba byo kuganiriramo n’ibyo 
kuryamamo nabyo biba bifunzwe mu buryo nk’ubwo kandi bitewe n’impamvu nk’izo. 
Umuntu wese uryama kuri ubwo buriri butigeze burekwa ngo bwinjiremo umucyo 
n’umwuka, babikora bashyira ubuzima mu kaga ndetse akenshi n’ubugingo ubwabo. {UB2 
376.1} 

Ibyumba bitagerwamo umucyo n’umwuka birakonja. Igitanda n’ibigishasheho bizana 
ubukonje bityo umwuka uri mu cyumba ukaba uburozi bitewe n’uko uwo mwuka utigeze 
usukurwa n’umucyo n’umwuka. Indwara zitandukanye zagiye ziterwa no kuryama muri 
ibyo byumba bigezeweho byangiza ubuzima. Umuryango wose uha agaciro ubuzima 
ukaburutisha gushimwa n’abashyitsi banyurwa n’ibigezweho, uzatuma icyumba cyose 
cy’amazu yabo kigerwamo n’umwuka ndetse n’umucyo mwinshi mu gihe cy’amasaha 
menshi buri munsi. Nyamara abantu benshi bazikurikirira ibigezweho cyane ku buryo 
bahinduka imbata zabyo, bakaba bahitamo kurwara ndetse no gupfa aho kugira ngo bareke 
kugendana n’ibigezweho, bazasarura ibyo babibye. Bazabaho bajyana n’bigezweho kandi 

ingaruka ibabere indwara, bavuzwe uburozi bugezweho maze bapfe urupfu rugezweho. 
{UB2 376.2} 

Mu buryo bw’umwihariko ibyumba byo kuryamamo byagombye kwinjizwamo umwuka 
bihagije, kandi umwuka ubirimo ugasukurwa n’umucyo n’umwuka (uva hanze). 
Amadirishya akwiriye kurekwa akaba akinguye amasaha menshi buri munsi, ibitambaro 
byayo bigashyirwa iruhande maze icyumba kikinjiramo umwuka mu buryo buhagije. Nta 
kintu gikwiriye gusigaramo kibasha kwanduza umwuka. {UB2 376.3} 

Imiryango myinshi irwaye inkorora ikomeye, indwara z’ibihaha n’umwijima ni yo 
yiyanduje izo ndwara kubera imikorere yayo. Ibyumba bararamo ni bito, ntibihagije ngo 
umuntu abiraremo n’ijoro rimwe nyamara ibyo byumba babimaramo ibyumweru byinshi, 
amezi ndetse n’imyaka myinshi. Bakomeza gukinga amadirishya n’inzugi batinya ko 
barwara ibicurane haramutse hari imyenge ikinguye ituma umwuka winjira. Bahumeka 
umwuka umwe inshuro nyinshi kugeza ubwo wuzuye imyanda y’uburozi n’indi myanda 
isohoka mu mibiri yabo inyuze mu bihaha ndetse n’utwenge two ku ruhu. Abantu nk’abo 
bashobora kugenzura icyo kibazo maze bakibonera umwuka wanduye wo mu byumba byabo 
bifunganye bakoresheje kwinjira muri ibyo byumba bari bamaze umwanya bari mu mwuka 
mwiza. Bashobora kugira icyo bamenya ku myanda binjije mu maraso yabo binyuze mu 
guhumeka kw’ibihaha. Abantu nk’abo bangiza ubuzima bwabo bagomba kubabazwa 
n’uburwayi. Abantu bose bari bakwiriye gufata ko umucyo n’umwuka biri mu migisha 
ikomeye Ijuru ryatanze. Ntabwo bakwiriye gukingirana iyi migisha nk’aho ari abanzi. {UB2 
376.4} 

Ibyumba abantu baryamamo bikwiriye kuba bigari kandi bikaba bitunganijwe ku buryo 
umwuka winjiramo neza haba ku manywa na nijoro. Abantu bakingiraniye umwuka hanze 
y’ibyumba bararamo bakwiriye gutangira guhindura imikorere yabo vuba vuba. Bakwiriye 
kureka umwuka ukinjira buhoro buhoro, kandi bakongera kwinjira kwawo kugeza ubwo 
bawukenera mu mpeshyi no bihe by’ubukonje nta ngorane yo kurwara ibicurane bafite. 
Kugira ngo bagire ubuzima buzira umuze, ibihaha bigomba kubona umwuka mwiza. {UB2 
377.1} 

Abantu batigera bagira umwuka winjira nta nkomyi mu byumba bararamo nijoro, akenshi 
babyuka bumva bananiwe, batentebutse ariko ntibamenye impamvu. Icyo umubiri wose 
wari ukeneye ni umwuka ubeshaho ubuzima nyamara ukaba utashoboye kuwubona. Igihe 
abantu benshi babyutse mu gitondo bari bakwiriye kwiyuhagiza agatambaro kabugenewe 
cyangwa se byababera byiza bagakoresha n’amazi mu ibesani. Ibi bizakura umwanda ku 
ruhu. Ikindi kandi amashuka n’ibindi baryamaho bikwiriye gukurwa ku gitanda bafata 
kimwe kimwe maze bigashyirwa ahantu hari umwuka. Amadirishya akwiriye gukingurwa 

ibiyatwikira nabyo bigakurwaho bityo umwuka ukinjira mu byumba byo kuryamamo nta 
nkomyi mu gihe cy’amasaha menshi cyangwa se umunsi wose. Muri ubu buryo uburiri 
ndetse n’amashuka n’ibiringiti bizinjiramo umwuka neza kandi imyanda izakurwa mu 
cyumba. Ibiti bitwikira ndetse n’ibihuru binini kandi byegereye inzu si byiza; kubera ko 
bituma umwuka utagenda nta nkomyi kandi bikabuza imirasire y’izuba kwinjira mu nzu 
neza. Ingaruka ivamo ni uko mu nzu haba ubukonje. By’umwihariko mu bihe by’ubukonje, 
ibyumba abantu bararamo biba ubutita maze abantu babiraramo bakarwara rubagimpande, 
kubabara ibikanu n’umutwe ndetse n’ibibazo by’ibihaha biza ahanini kubyara igituntu. Ibiti 
byinshi bigira igicucu bihungura amababi menshi aza kubora iyo adahise akurwaho maze 
agahumanya ikirere. Ubusitani burimbishijwe ibiti bigira amashami magari ndetse n’ibihuru 
bimwe byitaruye inzu bitera umuryango kunezerwa kandi nibyitabwaho neza ntibizangiza 
ubuzima. Aho bishoboka, amazu yo guturamo yari akwiriye kubakwa ahantu hatumburutse 
kandi humutse. Iyo inzu yubatswe ahantu amazi ayikikiza akahamara igihe maze akazaza 
gukama, hazamo udukoko tugira uburozi maze ingaruka ikazaba kurwara indwara y’umuriro 
mwinshi, maraliya, inkorora y’igikatu ndetse n’indwara z’ibihaha. {UB2 377.2} 

Abantu benshi bagiye bitega ko Imana izabarinda uburwayi bitewe gusa n’uko bayibisabye. 
Nyamara Imana ntuyitaye ku masengesho yabo kubera ko kwizera kwabo kutatunganyijwe 
n’imirimo. Ntabwo Imana izakora igitangaza ngo irinde indwara abantu batiyitaho ahubwo 
bakomeza kwica amategeko agenga ubuzima kandi ngo bakoreshe umuhati bakumira 
indwara. Iyo ku ruhande rwacu dukora ibyo dushoboye byose kugira ngo tugire ubuzima 
bwiza, icyo gihe tubasha kwiringira ko hazakurikiraho ingaruka nziza kandi mu kwizera, 
tubasha gusaba Imana guhira umuhati dukoresha tubungabunga ubuzima. Bityo Imana 
izasubiza isengesho ryacu kandi bigahesha izina ryayo ikuzo. Nimureke abantu bose 
basobanukirwe ko bafite umurimo bagomba gukora. Ntabwo Imana izakora mu buryo 
bw’igitangaza kugira ngo ibungabunge ubuzima bw’abantu biyobora mu nzira ibatera 
kurwara bitewe no kutita ku mategeko agenga ubuzima bwabo. - How to Live, No. 4, pp. 
54-64. {UB2 378.1} 


386 




Igice Cya 5 


Muri iki gihe turimo cyo gusubira inyuma, abana bavuka imibiri ifite intege nke. Ababyeyi 
batangazwa n’impfu nyinshi zirangwa mu bana bato n’urubyiruko maze abakavuga bati, “Ibi 
si ko byari bisanzwe bigenda.” Kera abana bari barushijeho kugira amagara mazima kandi 
bafite imbaraga badasaba kwitabwaho cyane nk’uko bigenda ubu. Nyamara uko bitabwaho 
kose muri iki gihe, bagira imbaraga nke, bagasigingira kandi bagapfa. Bitewe n’ingaruka 
z’ibyo ababyeyi bagize akamenyero, indwara n’ubumuga byagiye byanduzwa urubyaro 
rwabo. {UB2 379.1} 

Iyo bamaze kuvuka barushaho kugirwa nabi cyane nokutita ku mategeko agenga ubuzima 
bwabo. Kwitabwaho mu buryo butunganye bituma ubuzima bwabo bw’umubiri burushaho 
kumera neza. Nyamara si kenshi ababyeyi bakora ibitunganye byerekeranye n’abana babo 
bato kugira ngo bazirikane umurage ubabaje bamaze kubaha. Imikorere yabo mibi ku 
byerekeye abana babo ibyara kugabanya igihe cyabo cyo kubaho maze ikabategurira gupfa 
imburagihe. Aba babyeyi ntibari babuze gukunda abana babo nyamara urwo rukundo 
rwakoreshejwe nabi. Ikosa rikomeye cyae umubyeyi w’umugore akora mu kwita ku mwana 
we ni ukumubuza kubona umwuka mwiza mwinshi wagombye gutuma uwo mwana agira 
imbaraga. Ababyeyi b’abagore benshi bakunda gutwikira imitwe y’abana babo igihe abo 
bana basinziriye kandi ibi bigakorerwa no mu cyumba gishyushye kidakunze kwinjiramo 
umwuka uko bikwiye. Ibi byonyine birahagije kugira ngo bibashe guca intege cyane 
imikorere y’umutima n’ibihaha maze bikangiza umubiri wose. Nubwo kwita ku mwana 
bikenewe kugira ngo arindwe umuyaga cyangwa izindi mpinduka zitunguranye kandi 
zikomeye, kwigengesera mu buryo bwihariye bigomba kubaho kugira ngo umwana abashe 
guhumeka umwuka mwiza utera umubiri imbaraga. Nta kinuko gikwiriye kuguma aho 
abana bato baryamishwa cyangwa hafi y’umwana. Ibintu nk’ibyo ni bibi cyane ku mwana 
uba ufite intege nke kurusha abantu bakuru. {UB2 379.2} 

Ababyeyi b’abagore bagiye bagira akamenyero ko kwambika abana babo bashingiye ku 
bigezweho aho kwita ku buzima. Ububiko bw’imyenda y’umwana butegurirwa kugaragara 
neza hitawe cyane ku kuburata kurusha kwita ku kuba bukwiriye kandi butunganye. Igihe 
cyinshi gitakarizwa mu gushyira imirimbo ku mpera z’imyenda y’umwana ndetse no mu 
gukora indi mirimo itari ngombwa kugira ngo imyenda y’ako kana ibe myiza. Akenshi 
umubyeyi w’umugore akora iyi mirimo yangiza ubuzima bwe bwite n’ubw’urubyaro rwe. 
Mu gihe yagombye kuba anejejwe no gukora imyitozo ngororangingo, akenshi aba ahugiye 
mu mirimo ari byo binaniza amaso n’imyakura. Bityo akenshi bijya bikomera gukangurira 
umubyeyi inshingano ze zikomeye zo kwita ku mbaraga ze bwite kubw’ibyiza bye bwite 
n’iby’umwana we. {UB2 379.3} 

Iyamamaza n’ibigezweho ni urutambiro rw’abadayimoni abagore benshi b’Abanyamerika 
batambiraho abana babo. Umugore yambika ako kana gato imyambaro igezweho 
yamutwaye ibyumweru byinshi ayikora kandi idakwiriye rwose mu mikoreshereze yayo 
ubuzima bubaye bwitaweho. Iyo myenda igirwa miremire mu buryo bukabije , kandi kugira 
ngo igume ku bana imibiri yabo ikenyezwa imikandara ibahambiriye kandi ibyo 
bikabangamira imikorere y’umutima n’ibihaha. Abana bato na none bahatirwa kwikorera 
umutwaro utari ngombwa bitewe n’uburebure bw’imyambaro yabo kandi iyo bambaye 
batyo ntibaba bafite umudendezo wo gukoresha imikaya y’umubiri ndetse n’amaboko 
n’amaguru byabo. {UB2 380.1} 

Ababyeyi b’abagore bagiye batekereza ko ari ngombwa gukanda imibiri y’abana babo bato 
kugira ngo bakomeze kugira ikimero cyiza bameze nk’abatinya ko aba bana baramutse 
badafite ibyo bibahambiriye bacikamo uduce cyangwa bakagorama. Mbese imiterere 
y’umubiri w’inyamaswa ihindurwa n’uko nta cyo zikorerwa? Mbese amaguru n’amaboko 
yazo agorekwa n’uko zidafite ibizihambiye kugira ngo zigire igihagararo cyiza? Zaremwe 
mu buryo butangaje kandi bwiza. Abana b’abantu bo batunganye kurushaho nyamara nibo 
b’impezamajyo cyane mu byaremwe n’Imana byose,kandi kubw’ibyo ababyeyi babo bari 
bakwiriye kwigishwa ibyerekeye amategeko agenga umubiri kugira ngo babashe kubarera 
bafite ubuzima bwiza bw’umubiri, ubwenge n’imico mbonera. Babyeyi, uko abana banyu 
bavutse byabahaye imiterere y’umubiri idakeneye kugira ibyo ikenyezwa cyangwa ngo 
ihambirwe kugira ngo itungane. Imana yabahaye amagufwa ndetse n’imihore y’umubiri byo 
kubakomeza kandi birinde imikorere itunganye y’umubiri mbere y’uko ibegururwa ngo 
muyiteho. {UB2 380.2} 

Umwambaro w’umwana wari ukwiriye kuba udozwe ku buryo igihe azaba amaze kurya 
umubiri we utazaba uhambiriye. Kwambika abana mu buryo bugezweho kugira ngo babashe 
kwerekwa abashyitsi babatangarire, ni ukubagirira nabi cyane. Imyambaro yabo idozwe mu 
buryo bwa gihanga igatuma umwana yumva atamerewe neza, kandi akenshi ntibibe 
byoroshye kuyihererekanya iva ku mwana umwe ijya ku wundi mu gihe bose bayikunze. 
Nyamara hari akaga gakomeye cyane kurusha akavuzwe mbere. Abana bato bashyirwa ahari 
umwuka wandujwe n’imyuka mibi abantu bahumetse. Imwe muri iyo myuka yangizwa 
cyane n’ibihaha bikomeye by’abantu bakuru. Ibihaha by’abana bato birangirika kandi 
bikarwara bitewe no guhumeka umwuka wo mu cyumba washyizwemo uburozi no 
guhumeka kw’abantu babaswe n’itabi. Abana benshi binjiza uburozi mu mibiri yabo ku 
rwego rukabije cyane bitewe no kurarana n’ababyeyi babo b’abanywi b’itabi. Bitewe no 
guhumeka umwuka w’uburozi w’itabi usohoka mu bihaha no mu twengeruhu, umubiri 
w’umwana wuzura uburozi. Kuri bamwe uwo mwuka ukora nk’uburozi bwica buhoro 

buhoro, kandi ukangiza ubwonko, umutima, umwijima n’ibihaha bityo bakagenda bananuka 
banacika intege buhoro buhoro. Ku bandi uwo mwuka ugira uhita utera ingaruka zihuse 
ugatera kwikaya gutunguranye kw’imihore y’umubiri, uburambywa, kugagara kw’igice 
kimwe cy’umubiri ndetse n’urupfu rutunguranye. Ababyeyi bapfushije abana barizwa 
n’urupfu rw’abo bana bakunda kandi bagashidikanya ubuntu bw’Imana bugoye 
gusobanukirwa bwabateye kubabara bene ako kageni mu gihe Imana itigeze itegura urupfu 
rw’abo bana. Aba bana bapfa bazize irari ribi ry’itabi. Mu bujiji bwabo, ababyeyi ubwabo 
bicisha abana babo uburozi. Buri guhumeka kose kw’ibihaha by’umuntu wabaswe n’itabi 
gukwiza uburozi mu mwuka umukikije. Abana bakwiriye kurindwa ikintu cyose gishobora 
guteza ingaruka yo gukoresha ubwonko mu buryo bw’indengakamere kandi ku manywa na 
nijoro haba igihe bari maso cyangwa basinziye, bakwiriye guhumeka umwuka mwiza 
usukuye, utuma bagira amagara mazima utarimo uburozi. {UB2 380.3} 

Iyindi mpamvu ikomeye y’imfu z’abana n’urubyiruko, ni akamenyero ko kutambika intugu 
zabo n’amaboko yabo. Aka kamenyero ntigawiriye gushyigikirwa rwose kuko katwaye 
ubuzima bw’abana ibihumbi byinshi. Umuyaga, kuhagira amaboko n’amaguru ndetse no 
mu maha bikonjesha iyo myanya y’umubiri yegereye imyanya ikomeye cyane y’umubiri 
kandi bikabangamira gutembera kw’amaraso, bigatera indwara ariko by’umwihariko 
indwara z’ibihaha n’ubwonko. Abantu babona ko ubuzima bw’abana babo burusha agaciro 
gushimagizwa no guhimbazwa n’abashyitsi birimo ubupfapfa , bazahora bambitse intugu 
n’amaboko by’abana babo bakunda. Amaso y’umubyeyi w’umugore akenshi yagiye 
arangarira ibara ry’amaboko n’ibiganza by’umwana we, kandi uwo mubyeyi yagiye agirwa 
inama ku byerekeye ubuzima ndetse n’iyi mikorere yangiza ubuzima. Akenshi yagiye 
asubiza ati: “Igihe cyose nambika abana banjye muri ubu buryo. Barabimenyereye. 
Sinshobora kwihanganira kubona amaboko y’abana yambitswe. Biragaragara ko 
bitakigezweho.” Aba babyeyi bambika abana babo bato mu buryo batatinyuka kwiyambika 
ubwabo. {UB2 381.1} 

Bazi ko amaboko yabo ubwabo abaye atambitswe yatitira bitewe n’ubukonje. Mbese abana 
bato batyo bashobora kwihanganira ubwo buryo bubagagaza batagize icyo baba? Igihe 
bavutse, abana bamwe babasha kuba bafite imibiri ikomeye ku buryo bashobora 
kwihanganira uko kononwa ntibitware ubuzima bwabo; nyamara abana ibihumbi byinshi 
bashyirwa mu kaga, kandi abandi batabarika bafite urufatiro rw’ubuzima bw’igihe gito 
kandi bwamugajwe n’umuco wo guhambira umubiri no kuwushyiraho imyambaro myinshi 
mu gihe amaboko yitaruye umubiri yambaye ubusa kandi kubw’iyo mpamvu ari yo yari 
akeneye gufubikwa cyane kurusha igituza n’ibihaha. Mbese ababyeyi b’abagore bafata 

abana batyo bashobora kwitega ko bagira abana bamerewe neza kandi bafite ubuzima buzira 
umuze? {UB2 381.2} 

Iyo amaguru n’amaboko byabaye ubutita, amaraso ava muri ibyo bice by’umubiri maze 
akisubirira mu bihaha no mu mutwe. Itembera ry’amaraso rigabanya umuvuduko maze 
imikorere myiza y’umubiri ntigende neza. Umubiri w’umwana ubura amahoro maze 
umwana akarira bitewe n’uko kubabara yashyizwemo. Umubyeyi we aramugaburira 
yibwira ko uwo mwana ashonje mu gihe ibyokurya nta kindi bikora uretse kumwongerera 
umubabaro. Imyenda imuhambiriye n’igifu cyuzuye ntibyumvikana. Wa mwana nta 
mwanya wo guhumekeramo aba afite. Umwana abasha gutaka, arwana no kubona uko 
yahumeka nyamara umubyeyi we ataramenya impamvu. Iyaba uwo mubyeyi yari 
asobanukirwa n’imiterere y’icyo kibazo, yahita amworohereza nibura amukuyemo iyo 
myenda imuhambiye. Iyo bitinze agira ubwoba maze agatekereza ko umwana we arwaye 
bityo agatumiza ku muganga. Wa muganga yitegereza uwo mwana igihe gito yumiwe maze 
akamuha imiti y’uburozi cyangwa ikindi kintu kiryohereye cyo kumworohereza umubyeyi 
we amunywesha akurikije amabwiriza yahawe adakebakeba. Niba uyu mwana atatewe 
uburwayi mbere, mu by’ukuri aba abwanduye nyuma yo kumukorera ibi. Noneho wa 
mwana aba arwaye indwara yatewe n’imiti ari yo ndwara ikomeye kandi idakira mu zindi 
zose. Iyo uwo mwana yorohewe, aba afite ingaruka z’iyo miti y’uburozi mu mubiri we mu 
buryo bworoheje cyangwa bukomeye kandi aba abasha kurwara indwara yo kwikayura 
kw’imihore y’umubiri mu buryo butunguranye, indwara z’umutima, kugira amazi mu 
bwonko cyangwa igituntu. Abana bato bamwe ntabwo bakomeye ku buryo buhagije ku 
buryo babasha kwihanganira n’uburozi buke bwo mu miti kandi iyo imbaraga kamere 
z’umubiri zikusanya ngo zihangane n’uwo mwanzi, imbaraga zibeshaho ubuzima ziba 
zarananiwe mu buryo bukomeye bityo urupfu rugashyira iherezo ku kibazo. {UB2 381.3} 

Ntabwo bitangaje muri iki gihe kubona umubyeyi akubita hirya no hino iruhande rw’uburiri 
bw’umwana we ubabaye kandi uri hafi yo gupfa, umutima w’uwo mubyeyi washenguwe 
n’intimba igihe yumva umwana we asamba agatera akuka ka nyuma. Bimubera amayobera 
kubona Imana yababaza ityo ako kana k’inzirakarengane. Ntabwo uwo mubyeyi atekereza 
ko imikorere ye mibi ari yo iteje iyo ngaruka ibabaje cyane. Ni we uba warimbuye ubuzima 
bw’umwana nk’uwamuhaye uburozi. Ntabwo indwara ipfa kuza nta mpamvu yayiteye. 
Inzira ibanza gutegurwa maze indwara igahamagarwa no kwirengagiza amategeko 
y’ubuzima. Ntabwo Imana yishimira imibabaro n’urupfu by’abana bato. Ibaragiza ababyeyi 
kugira ngo babarere mu buryo bw’umubiri, ubwenge no mu mico mbonera, kandi babatoze 
kuba ingirakamaro muri iyi si no kuzaba mu Ijuru. {UB2 382.1} 

Iyo umubyeyi w’umugore agumye mu bujiji mu byerekeye ibyo umubiri w’umwana 
ukeneye maze ingaruka ikaba kurwara k’umwana, ntabwo uwo mubyeyi akwiriye kwitega 
ko Imana izakora igitangaza cyo kubangamira ibyo yakoze atera umwana we kurwara. Hari 
abana ibihumbi byinshi bapfuye kandi barabashaga kubaho. Bazize ubujiji bw’ababyeyi 
babo bwo gusuzugura ingaruka ibyokurya, imyambaro ndetse n’umwuka bahumeka bifite 
ku magara yabo n’ubuzima bwabo. Mu gihe cyashize, ababyeyi b’abagore bagombye kuba 
barabereye abana babo abaganga. Igihe umubyeyi w’umugore yakoresheje arimbisha 
bikabije utubati tw’imyenda y’abana, yagombye kuba yaragikoresheje ashaka kugera ku 
mugambi mwiza: yigisha ubwenge bwe ibyerekeye ibyo umubiri we bwite ukeneye ndetse 
n’iby’urubyaro rwe. Uwo mubyeyi yagombye kuba yaruzuzaga ubwenge bwe ubumenyi 
bw’ingirakamaro mu byerekeye inzira nziza yagombye gukurikiza arera abana be bakagira 
ubuzima buzira umuze azirikana ko ab’ibisekuru byinshi babasha kuzangirizwa n’imikorere 
ye cyangwa bakazayungukiramo. {UB2 382.2} 

Ababyeyi bafite abana babateza ibibazo kandi bahora bigunze bakwiriye kwiga impamvu 
y’iyo nyifato. Nibakora batyo, akenshi bazabona ko hari ikintu kitagenda neza mu buryo 
bacunga abana babo. Bikuze kubaho ko umubyeyi aterwa ubwoba n’ibimenyetso 
by’uburwayi bigaragara ku mwana we maze agahita yihutira guhamagara umuganga mu 
gihe uburibwe bw’uwo mwana bwari bukwiriye koroshywa no kumukuramo imyenda 
imuhambiriye maze akamwambika imyenda irekuye ku buryo abasha gukoresha amaguru 
ye n’amaboko. Ababyeyi bakwiriye kwiga bakamenya impamvu y’ibintu n’ingaruka biteza. 
Niba umwana yarwaye ibicurane, muri rusange biba byaturutse ku kumufata nabi 
k’umubyeyi we. Niba umubyeyi atwikira umutwe w’umwana ndetse n’umubiri wose igihe 
asinziriye, mu kanya gato wa mwana azabira ibyuya bitewe no guhumeka bimugoye nabyo 
byatewe no kubura umwuka mwiza. Igihe akuye uwo mwana mu bimufubitse, wa mwana 
azarwara ibicurane. Iyo amaboko y’umwana atambitswe imyenda, ibyo bibasha kumutera 
guhorana ibicurane no gutuma ibihaha biziba n’ubwonko bukuzuramo amaraso. Gufata 
umwana muri ubwo buryo bimutegurira inzira yo kurwaragurika no kudakura neza. {UB2 
383.1} 

Ababyeyi bafite inshingano ku buzima bw’umubiri bw’abana babo ku rwego rukomeye. 
Abo bana babana n’ingaruka z’uko bafashwe nabi bakiri bato ntibanabura guhura n’ingorane 
mu bwana bwabo. Ababyeyi babo bakomeza kubagirira nabi. Usanga amaguru yabo 
n’amaboko byao bisa n’ibyambaye ubusa. Abantu baha agaciro ibigezweho kubirutisha 
ubuzima, bambika abana babo ibikomo. Ibikomo nta cyo bimaze, si umwambaro ukwiye 
kandi ntibituma ubyambaye agira amagara mazima. Bibuza imyambaro kwegera umubiri. 
Bityo ababyeyi b’abagore bambika igice cyo hejuru cy’amaguru yabo bakacyambika 


391 



udupantaro tubahambiriye kandi tugera mu mavi, mu gihe igice cyo hasi gitwikirijwe 
utwenda tworoshye naho ibirenge byo bikambikwa inkweto zibafashe. Kuba imyambaro 
yabo itegereye umubiri bitewe n’ibikomo bituma batabona ubushyuhe buhagije bukomotse 
kuri iyo myambaro bityo amaboko yabo agakomeza kugeraho umuyaga ukonje. Intoki 
zirakonja cyane zikagagara maze umutima ukagira umurimo wikubye kabiri wo kugeza 
amaraso muri izo ntoki zagagaye maze igihe amaraso arangije kuzenguruka mu mubiri bityo 
akagaruka mu mutima, agaruka adafite ubushyuhe nk’ubwo yajyanye. Aba yakonjeshejwe 
mu rugend yakoze anyura mu maboko. Wa mutima waciye intege no gukora cyane ndetse 
no gutembera kugoye kw’amaraso atameze neza, usabwa gukoresha imbaraga nyinshi 
kugira ngo wohoreze amaraso mu bice biri ku mpera z’umubiri biba bidashyushye nk’ibindi 
bice by’umubiri. Umutima ukoresha imbaraga ukananirwa maze amaboko n’amaguru 
bigahora bikonje bityo amaraso yakonjeye mu muri ibyo bice akongera koherezwa mu 
bihaha no mu bwonko. Ingaruka ivamo iba kubyimba ndetse no kuzura amaraso kw’ibihaha 
cyangwa ubwonko. {UB2 383.2} 

Ababyeyi nibo Imana ibaraho indwara zibabaza abana babo. Ababyeyi b’abagore batwarwa 
n’ibigezweho maze bagashyira mu kaga ubuzima n’imibereho by’abana babo. Ababyeyi 
benshi ntibazi ingaruka z’iyo mikorere yabo yo kwambika abana babo muri ubwo buryo. 
Ariko se ntibari bakwiriye kugira icyo biyigisha babonye bari mu kaga? Mbese babyeyi 
ubujiji ni urwitwazo ruhagije kuri mwe mufite imbaraga zo gutekereza? Mubasha kugira 
icyo mwiigisha niba mubishaka maze mukambika abana banyu mu buryo butuma bagira 
amagara mazima. {UB2 384.1} 

Ababyeyi bashobora kutagira icyizere cy’uko abana babo bazagira amagara mazima igihe 
babambika ibitambaro byo mu majosi ndetse n’ibitwikira igituza n’amaboko, bagashyira 
imyenda myinshi kuri ibyo bice by’umubiri bitayikeneye cyane maze bya bice byo ku mpera 
byagombye kwitabwaho mu buryo bwihariye bigasigara byambaye ubusa. Ibice by’umubiri 
byegereye imyanya ikomeye ishyigikiye ubuzima ntabwo ikeneye gufubikwa cyane 
nk’amaguru n’amaboko yitaruye ya myanya ikomeye igize ubuzima. Iyaba amaguru 
n’amaboko byabashaga kwambikwa imyenda iruseho akenshi ishyirwa ku ntugu igatwikira 
ibihaha n’umutima maze amaraso ntatembere neza mu myanya y’impera z’umubiri, ingingo 
z’umubiri zikomeye zakora umurimo wazo neza ziramutse gusa nazo zambitswe. {UB2 
384.2} 

Ni mwe mbwira babyeyi. Mbese nta bwoba mugira cyangwa ngo mubabare iyo mubonye 
abana banyu babaye ibihuga kandi bananutse bashonga umumwira, barwaye ibicurane, 
bahumeka nabi kandi bakorora, basheshe urumeza mu maso no mu ijosi, babyimbye ibihaha 
no mu bwonko kandi ibihaha n’ubwonko byuzuyemo amaraso cyangwa amazi? Mbese 

mwigeze mwiga impamvu yabyo n’ingaruka biteza? Mbese mwigeze mbaha indyo yoroheje 
itarimo ibinure n’ibirungo byinshi? Mbese mu kwambika abana banyu ntimwigeze 
mukoreshwa no gutwarwa n’ibigezweho? Kutambika amaboko n’amaguru yabo mu buryo 
buhagije ni byo byabaye intandaro y’indwara nyinshi ndetse n’impfu nyinshi z’imburagihe. 
Nta mpamvu n’imwe ikwiriye gutuma amaguru n’amaboko by’abana banyu b’abakobwa 
bitambikwa mu buryo butuma bishyuha nk’uko bimeze ku bana banyu b’abahungu. Abana 
b’abahungu bemerewe gukorera imyitozo ngororangingo hanze y’urugo bamenyera imbeho 
kandi mu by’ukuri iyo bambaye imyenda ibafashe ntibafatwa n’ubukonje cyane nk’uko 
bigendekera abakobwa kubera ko kuba mu muyaga bisa n’ibyabaye kamere kuri bo. 
Abakobwa bagira amagara make bimenyereza kuba mu nzu ndetse n’ahantu hari umwuka 
ushyushye nyamara basohoka muri ibyo byumba bishyushye bakajya hanze amaguru 
n’amaboko byabo bitarinzwe imbeho neza nk’igihe bari mu cyumba gishyushye. Mu kanya 
gato umuyaga ukonjesha amaguru n’amaboko byabo maze ugategurira indwara inzira. 
{UB2 384.3} 

Abana banyu b’abakobwa bari bakwiriye imyambaro itabahambiriye mu nda ahubwo 
irekuye, kandi bari bakwiriye imyambarire ikwiye kandi iciriritse. Mu gihe cy’ubukonje 
bakwiriye kwambara imyenda ituma bashyuha cyangwa amakabutura akozwe muri kontoni 
ashobora gushyirwa imbere y’indi myambaro bambaye. Inyuma yabyo hashobora 
gushyirwa amapantaro ashyuha akwiriye kuba ari maremare afunze neza ageze ku nkweto. 
Imyambaro yabo ikwiye kugera hepfo y’amavi. Muri ubu buryo bw’imyambarire, 
ibikenewe ni ijipo imwe yoroheje cyangwa zaba nyinshi zikaba ebyiri kandi ayo majipo 
akaba afungiye mu rukenyerero. Inkweto zikwiriye kuba zoroheje kandi zikwiye umuntu 
neza. Nimwambika abana banyu b’abakobwa muri ubu buryo ntabwo bazongera kugira 
ingorane bari ahantu hari umuyaga nk’uko bigendekera abahungu. Kandi ubuzima bwabo 
bwarushaho kumererwa neza baramutse babaye hanze y’amazu n’iyo haba mu gihe 
cy’ubukonje aho kugira ngo bafungiranwe mu mwuka wo mu cyumba cyashyuhijwe. {UB2 
385.1} 

Iyo ababyeyi bambika abana babo nk’uko bo ubwabo bambara bibabera icyaha mu maso 
y’Imana. Kujyana n’ibigezweho ni rwo rwitwazo rwonyine bashobora gutanga. Ntabwo 
bashobora gushyigikira ko byaba ari imyambarire iciriritse baramutse bagaragaje amaguru 
n’amaboko by’abana babo muri ubwo buryo babambika akenda kamwe kabahambiriye. 
Ntibabasha kugira icyo bavuga bashyigikira ko ntacyo bitwaye ku buzima cyangwa ko 
bigaragara neza. Bitewe n’uko abandi bazakomeza gukurikiza iyi mikorere yangiza 
ubuzima, nta rwitwazo abazana impinduka bafite. Kubera ko abantu bose bakurikiza 
imyambarire yangiza ubuzima, ntabwo bizatuma icyaha cyanyu cyoroha cyangwa ngo bitere 

icyizere ku buzima n’imibereho by’abana banyu - How to Live, No. 5, pp.66-74. {UB2 
385.2} 

Igice Cya 6 


Bashiki banjye, hakenewe impinduka kubijyanye n’imyambarire yacu. Muri iki gihe, hari 
amafuti menshi kubijyanye n’uburyo bw’imyambarire y’abagore. Ni igisebo ku buzima, 
ndetse ni n’icyaha ku mugore kwambara imyenda imwegereye cyane cyangwa 
imuhambiriye mu mayunguyungu. Ibi bigira ingaruka mbi ku mutima,umwijima n’ibihaha. 
Kugubwa neza k’umubiri wose gukomoka ku mikorere iboneye y’imyanya igize urwungano 
rw’ihumeka. Ibihumbi byinshi by’abagore, bangirije impagarike yabo, hanyuma bikururira 
indwara zinyuranye. Bahirimbaniye guhindura ubuzima n’impagarike karemano 
bahinduramo ubuzima burimo umuze ndetse n’impagarike bataremanwe. Ntibanyuzwe na 
gahunda y’Umurenyi, ahubwo bashakisha uburyo bagira igitekerezo gipfuye cyo guhindura 
ibintu uko biri, bageza n’aho bangiriza burundu gahunda y’Umuremyi. {UB2 386.1} 

Abagore benshi bangiriza imyanya imwe yo munda ndetse n’ibice byo munsi 
y’urukenyerero, mu gihe bambara imyambaro ibahambiriye. Bene iyi myambaro ntabwo 
yaremewe kuramira uburemere bw’umubiri. Ibiri amambu, amajipo ariho ibintu byinshi 
by’imirimbo ntakwiriye kwambarwa, habe na mba. Ntabwo akenewe kandi ni ikizira. 
Ikanzu iboneye ku mugore, ikwiye kuba iturutse ku ntugu. Byarushaho gushimisha 
Umuremyi, abizera bose baramutse bambaye imyambaro iteye kimwe. Imideri y’imyambaro 
yemerwaga n’abavandimwe, ni imwe itaragibwaga ho impaka nyinshi. Nyamara bamwe 
muri bo, baradohotse basubira inyuma, n’ubwo bakomeje kwemeranya ku mabara, bagize 
gukabya hanyuma imyambaro yabo isigara ari imwe ihenze. Nyamara, guhitamo amabara 
y’imyambaro agaragara,akeye kandi ateye neza,nibyo bikwiriye kwiganwa n’abakristo. 
{UB2 386.2} 

Abana ba Isiraheli, nyuma yo kuvanwa mu Misiri, bategetswe kwambara imyambaro 
izengurutswe n’udushumi tw’udutako tworoheje tw’ubururu, twabatandukanyaga 
n’abanyamahanga bari babazengurutse, kandi byasobanuraga ko bari ubwoko Imana 
yatoranije. Ubwoko bw’Imana muri iyi minsi, ntibusabwa kugira ikimenyetso cyihariye ku 
myambaro yabo. Ariko mu Isezerano Rishya, dusabwa kenshi kwigira ku rugero rwa 
Abisiraheli. None se niba Imana yaratanze ubusobanuro buboneye ku bwoko bwayo bwa 
kera kubijyanye n’imyambaro, ni gute imyambarire itakwitabwaho muri iyi minsi? 
Ntihakagombye kubaho itandukaniro hagati y’abana b’Imana n’ab’isi? Ese imyambarire 
y’abana b’Imana, bo butunzi bwayo, ntiyakagombye kugaragaza icyubahiro cyayo? Abana 
b’Imana ntibakagombye kuba intangaragero mu myambarire, kandi mu gutoranya imideri 
iciriritse bakavanaho ubwibone,no kwiyemera byo mu isi? Imana nibyo yifuriza ubwoko 
bwayo. Mu Ijambo ryayo, Imana irwanya ubwibone. {UB2 386.3} 

Ariko haracyari bamwe bakomeje kujya impaka ku bwibone n’imyambaro. Ntibita ku 
myambarire yabo, batekereza ko ntacyo bitwaye kugira umwanda, bakambara ibitagira 
gahunda ntakuberwa, bumva ko imyambaro yabo aribo ireba gusa. Imyambaro yabo ni 
ubushwambagara, bityo rero, bene abo, mu mvugo yabo,ntibazigera barwanya ubwibone. 
Bitiranya kubonera n’ubwibone. Iyo baba bamwe muri babandi bateraniye ku musozi wa 
Sinayi ngo bumve amategeko yahatangiwe, baba baraciwe mu iteraniro ry’Abisiraheli, 
kubera ko batumviye itegeko ry’Imana -“Kandi bamese imyambaro yabo”-kuko batari kuba 
biteguye kumva itegeko ryatanzwe mu ikuzo riheranije. {UB2 387.1} 

Amategeko cumi Imana yatangiye ku musozi wa Sinayi, ntashobora kuba mu mitima 
y’abantu batagira gahunda, barangwa n’imico yahindutse ubushwambagara. Niba Isiraheli 
ya kera itarashoboye kumva ugutangazwa kw’itegeko ryera ry’Imana, uretse gusa mu gihe 
bumviraga bakareka Imana ikabayobora, kandi bakamesa ibishura byabo, ni gute iryo tegeko 
ryera, ryakwandikwa mu mitima y’abantu bataboneye bo ubwabo, ku myambaro ndetse no 
mu mazu yabo? Ntibishoboka. Ubuhamya bwabo, bubasha kugera hejuru cyane ariko 
ntibubasha no kugereranywa n’umurama. Ibikorwa byabo bitera ishozi abatizera. Ibyiza ni 
uko baba batarigeze babarizwa mu ishyanga ryera ry’Imana. Inzu y’Imana ihumanywa na 
bene abo. Abahurizwa mu munsi w’Isabato no kuramya, bagomba,uko bishoboka kose 
kwambara umwambaro uboneye kandi ukwiriye mu nzu y’Imana.Ni ugutesha agaciro 
Isabato ndetse no gusuzuguza Imana n’abo munzu yayo, kubavuga ko Isabato ari umunsi 
wera w’Uwiteka, hanyuma bakiyambarira imyambaro bamaze iminsi bambara mu minsi 
y’akazi, bakora mu mirima yabo kandi bari bashoboye kubona indi. Mu by’ukuri koko niba 
hari abantu bafite ubwuzu bwo kubaha Umuremyi w’ Isabato no kumuramya n’umutima 
wabo wose ariko bakaba batabona imyambaro yo guhinduranya, bakwiriye guhabwa na 
bagenzi babo umwambaro ukwiye w’Isabato, kugira ngo bagaragare mu nzu y’Uwiteka 
bakeye kandi baboneye. Uguhuza kubijyanye n’imyambaro bibasha gushimisha Imana. Abo 
bose batakaza umutungo mwishi ku myambaro ihenze, bakwiye kureka kwihugiraho, 
ahubwo bagafatira urugero ku iyobokamana nyakuri, bakambara imyambaro iri mu rugero, 
hanyuma bagafashisha umutungo bapfushaga ubusa abakene bo muri bo kuko nabo Imana 
ibakunda, bakabagurira imyambaro iboneye kandi iciriritse. {UB2 387.2} 

Hariho abibwira ko mu gutandukana n’isi nk’uko Ijambo ry’Imana ribisaba, badakwiye 
guha agaciro imyambaro. Hari bashiki bacu bamwe bibwira ko batishushanya n’isi hanyuma 
bakiyambarira ingofero z’izuba, n’indi myambaro bambara mu minsi isanzwe y’akazi, 
bakayambara mu iteraniro ry’abera ku munsi w’Isabato. Hari n’abagabo bamwe bavuga ko 
ari abakristo, ariko bakabona ikibazo cy’imyambarire muri ubwo buryo. Baterana n’ubwoko 
bw’Imana ku munsi w’Isabato, biyambariye imyambaro yabo y’ubushwangi yuzuye ivumbi 

n’igitaka , hanyuma bakifata nabi. Bene abo bantu, baramutse bahawe ubutumire bwo 
guhura n’inshuti yabo ikomeye yubashywe n’ab’isi, kandi nabo bifuza ko hari icyo 
yabamarira, bakwihatira bo ubwabo kugaragara imbere ye bambaye umwambaro mwiza 
cyane ushoboka, kubera ko iyi nshuti yakumva ari igitutsi kuri yo, aba bantu baramutse 
bagaragaye imbere yayo bafite imisatsi idashokoje, bambaye imyambaro itagira gahunda 
kandi itaboneye. Ikindi kandi aba bantu bibwira ko ntacyo bitwaye kwambara imyambaro 
iyo ari yo yose n’ibihe baba barimo byose igihe bagiye kuramya Isumba byose. Bateranira 
mu nzu yayo, ari cyo cyumba cy’iteraniro ry’Imana isumba byose aho abamarayika bo mu 
ijuru baba bategerereje mu cyubahiro bareba icyo imyambaro y’abantu isobanuye. Ishusho 
y’abantu muri rusange igaragaza uko bateye. {UB2 387.3} 

Ingingo nyamukuru kuri bene aba bantu, ni ubwibone mu myambarire. Kuberwa, gahunda 
n’injyana, biba ubwibone. Kuri ibi biremwa byayobye, imyambaro niyo izaba izingiro 
ry’ibiganiro byabo, ibikorwa byabo ndetse n’imigambi yabo. Ntacyo bitaho kandi bazarira 
mu magambo haba imuhira iwabo, mu bavandimwe, ndetse n’imbere y’abisi. Umwambaro 
n’uko uteye ku muntu, ugira icyo uvuze ku mugabo cyangwa umugore uwambaye. Ku bantu 
batagira icyo bitaho, kandi batagira gahunda mu myambarire, ntibakunze kwimbika mu 
ntekerezo kandi bakagira n’ibyiyumviro bidahwitse neza. Baha agaciro abantu badahuza 
n’abandi cyangwa batagira ikibanezeza bakabyita kwicisha bugufi. {UB2 388.1} 

Abayoboke ba Kristo abagereranya ko bameze nk’umunyu n’umucyo by’isi. Hatabayeho 
ubukristo, isi yazahazwa no kwangirika gukabije. Reba nawe bariya biyita abakristo 
bavuzwe, batita kumyambarire n’impagarike yabo, badashikamye mu byo bakora. 
Imyambarire yabo igaragaza ko bahubuka mubyo bakora, bafite intekerezo ngufi, kandi 
bibwira ko ibi aribyo biranga kwiyoroshya n’ubuzima bwa gikristo. Muratekereza ko igihe 
Umukiza yari mu isi yari kubabona nk’umunyu n’umucyo by’isi ? Oya. Ntibishoboka. 
Abakristo barimbika mu ntekerezo, n’ubwo batekereza ko ari icyaha gushimagiza abantu, 
bicishabugufi, bakitonda, kandi bakaba abakozi b’abanyabushake. Amagambo yabo aba ari 
ay’ukuri. Ni abizerwa mubyo bakorana n’abo basangiye kwizera ndetse no kub’ isi muri 
rusange. Mumyambarire yabo, birinda gushayisha no kwigaragaza, ahubwo umwambaro 
wabo uba uboneye, ushimishije, nyirawo. Umwambaro wambarwa ku munsi w’Isabato 
ukwiye kwitabwaho mu buryo bw’umwihariko,ukambarwa mu buryo buhesha Imana 
icyubahiro, mumateraniro yo kuramya, bisigaye bigaragara ko itandukaniro riri hagati 
y’abana b’Imana n’ab’isi,rigenda riyoyoka, bikaba byaganisha ku kwihenda. Uruhare 
rw’abizera rwakagombye kuba inkubwe cumi iyo abagabo n’abagore bashikama mu kuri. 
Babandi bahoze batagira icyo bitaho kubijyanye n’imyitwarire bahinduka bakazamurwa 
bakerezwa mu kuri bakagira imico mbonera mu myambarire yabo. Imana yacu ni 

inyagahunda. Ntijya inezezwa n’uburangazi bw’uburyo bwose kimwe n’icyaha. {UB2 
388.2} 

Abakristo ntibakagombye kubabazwa n’uko batambaye nk’ab’isi. Ariko, mu gihe 
bemeranya no kwizera kwabo, n’inshingano bafite,bakwiye kwambara imyambaro 
iciriritse,itabangamiye imikorere y’umubiri.Gusa hari igihe bibona nk’abasigaye inyuma, 
ari ko ntibakwiye guhindura imyambarire ngo bakunde bamere nk’ab’isi. Bagomba 
kwihagararaho, bakagira ubutwari bwo kuba abanyakuri n’ubwo isi yose yagaragara 
nk’itandukanye nabo by’ihabya. Mu isi haramutse hadutse imyambarire iciriritse, iteye neza 
kandi ntakibazo itera ku mikorere y’umubiri, ikaba idahabanya na Bibiliya, kuyambara 
ntibyakwangiza isano dufitanye n’Imana ndetse n’abatuye isi. Abakristo bagomba 
gukurikira Kristo kandi bagasanisha imyambarire yabo n’uko Ijambo ry’Imana rivuga. 
Bagomba guhagarara batajegajega mu mwanya wabo. Bagomba kurombereza inzira 
batitaye ku nduru n’umugayo bashobora guhabwa, ahubwo bagashikama mu kuri nk’uko 
bikwiriye. Abagore bagomba kwambika amaguru yabo kuburyo bumva baguwe neza. Ni 
ngombwa ko bayafubika ndetse bagafubika n’ibirenge bagasusuruka kimwe n’abagabo. 
Umwambaro w’umugore utindwaho kubera impamvu nyinshi: {UB2 388.3} 

1. Biragayitse kandi singombwa kwambara ikanzu ifite uburebure butuma igenda ikubita 
hirya no hino kandi ikubura umuhanda. {UB2 389.1} 

2. Ikanzu ndende rero, igenda ikusanya ikime cyo ku byatsi, icyondo cyo mu muhanda, ibyo 
akaba aribyo biyitera kwandura. {UB2 389.2} 

3. Muri uko kwandura, ibashakugira aho ihurira n’akagombambari katarinzwe neza, kamara 
ku gagazwa n’imbeho, hakavamo ingaruka zo kurwara indwara z’ubuhumekero, iz’ururenda 
n’imisokoro bikangiriza ubuzima muri ubwo buryo. {UB2 389.3} 

4. Uburemere budakenewe butewe n’imyambaro, bwiyongera ku buremere busanzwe 
bw’amara n’ibice byo munsi y’urukenyerero. {UB2 389.4} 

5. Ikanzu ndende cyane,ibangamira imigendere, kandi ikabangamira abandi mu nzira. Hari 
indi mideri y’imyambarire yambarwa n’abiyita ko bavugurura imyambarire. Bagerageza 
kwigana mu buryo bwose imyambarire y’abo badahuje igitsina. Bene abo bambara ingofero 
z’imbaraza, amapantaro,amakositimu, amakoti na za bote. Aba bantu, bambara kandi 
bakarengera bene iyo myambarire baba bambaye ingirwa myambaro yitwa ko ivuguruye 
kugera ku rwego rugayitse cyane. Ingaruka ziba kuri aba bantu ni ugushoberwa. Bamwe 
bahitamo iyi myambarire,babasha guhindura imyumvire kubijyanye n’ikibazo cy’ubuzima 
muri rusange, nyuma bagahinduka ibikoresho bifite ishyaka ry’imirimo myiza iyo 
batahindutse abahezanguni mu rwego rw’imyambarire. {UB2 389.5} 

Ku bijyanye n’uburyo bw’imyambarire, itegeko ry’Imana ryarirengagijwe, nuko ubuyobozi 
bwayo bushyirwa ku ruhande. Ivugururamategeko 22 :5 umugore ntakambare imyambaro 
y’abagabo, umugabo nawe ntakambare iy’abagore, kuko bene ibyo ari ikizira ku Mana. 
Imana ntiyifuza ko ubwoko bwayo bwakwambara bene iyo myambaro. Ntabwo ari 
imyambaro iciriritse kandi si imyambaro yoroheje yambarwa n’abagore biyoroshya 
bahamya ko ari abayoboke ba Kristo.Igitsure cy’Imana gihora ku muntu wese uharanira 
kuvuga ko ntatandukaniro ry’imyambaro y’abagabo n’abagore. Abiyita abagorozi mu 
myambarire bahakana iyi ngingo kubera imyumvire yabo bwite. {UB2 389.6} 

Imana yagennye ko haba itandukaniro rinini hagati y’imyambaro y’abagabo n’iy’abagore. 
Ikindi kandi, yashizeho amabwiriza asobanutse, avuga ko umwambaro umwe ku mugabo 
n’umugore ubasha guteza urujijo bityo n’amafuti akiyongera. Iyaba Pawulo yari 
akiriho,yakagombye gusenya iki kintu mu bagore. Ni muri ubwo buryo avuga ko abagore 
bakwiriye kwirimbisha mu buryo buciriritse, badashyira amabara mu misatsi yabo, 
batirimbisha amazahabu cyangwa marijani n’ibindi bintu by’igiciro. Ahubwo bakwiye 
kwirimbisha imirimo myiza. Abakristo benshi, barahindukira bakareka inyigisho 
z’Intumwa, bakirimbisha amazahabu, zamarijani, n’ibindi bintu by’igiciro. {UB2 390.1} 

Ubwoko bw’Imana ni umucyo w’isi kandi bukaba umunyu w’isi. Bugomba kumenya ko 
uruhare rwabo ari ingenzi cyane. Ntibagomba guheza inguni ngo bambare imyenda 
miremire cyane cyangwa imigufi. Abatizera bararikirwa kwegerezwa Ntama w’Imana 
bacika intege bewe n’abababanjirije mu rugendo.Impinduka nyinshi zirakenewe kubijyanye 
n’imyambarire y’abagore bijyanye n’imibereho myiza kandi idatesheje agaciro uyambaye. 
{UB2 390.2} 

Umwambaro w’umugore ntugomba kuba umuhambiriye. Ugomba kuba umwambaro 
utabangamira imikorere myiza y’ ibihaha n’umutima. Ikanzu ye yakagombye kutajya hejuru 
y’aho bote zigarukira, ariko na none ikaba iringaniye kuburyo itabangamira uko atambuka 
nuko agenda mu muhanda kuburyo byaba ngombwa ko ifatishwa ibiganza. Ikanzu ngufi 
yakenerwa gusa n’abagore bakora imirimo yo murugo by’umwihariko abayikorera hanze 
y’ingo zabo. Bene uyu mwambaro rero, ikanzu imwe yoroshye cyangwa ebyiri,arahagije, 
kandi akambarwa ku buryo atabangamira imyanya imwe n’imwe y’umubiri. Igice cyo 
mumayunguyungu, ntabwo cyaremewe kuremererwa. Amajipo aremereye yambarwa 
n’abagore yongerera uburemere icyo gice, hanyuma bigatera indwara z’ubwoko bwinshi 
zitoroshye kuvura, cyane cyane ko abambara bene aya majipo batabyitaho, ahubwo 
bakomeza kwiyambarira amajipo abangamira imibereho myiza, kugeza ubwo bahinduye 
ubusa ubuzima bwabo burambye. Bamwe baratangara bati,“Ni gute umwambaro nk’uyu 
wateshwa agaciro !” Bitwaye iki? Ndatekereza ko tutagomba kujyana n’ibigezweho mu 

buryo bwinshi. Kugira imbaraga n’ubutwari byarangaga abagore bakera ni icyifuzo cyiza. 
Ntabwo mba mvuga iby’ubupfu iyo mvuze ko uburyo abagore bambara hamwe n’ibyo 
bararikira, aribimwe mu mpamvu z’intege nke zabo. Umugore umwe ku gihumbi niwe 
ufubika amaguru ku buryo bukwiye. Uko uburebure bw’umwambaro bwaba bumeze kose, 
abagore bagomba gufubika amaguru yabo mu buryo bukwiye nk’uko abagabo babikora. Ibi 
byakorwa bambara amapantaro yoroshye agera kutugombambari cyangwa agera hasi aho 
ahurira n’inkweto. Amaguru n’utugombambari bizaba bitwikiriwe neza birinzwe ingaruka 
zaterwa n‘imbeho. Amaguru n’ibirenge iyo bitwikiriye neza n’imyenda isusurutse, bituma 
itembera ry’amaraso rikwira hose, hanyuma amaraso agakomeza kuba meza kubera ko aba 
atabangamiwe munzira yayo anyuramo. {UB2 390.3} 

Umugereka Wa 2 - Iby’ingenzi Mu Guhitamo Uwo Muzabana Mu Buzima 

(Amagambo yanditswe n’abashinzwe kwita ku nyandiko za Ellen G. White) 

Uko umusomyi akurikira “Ijambo ryagenewe umusomyi” riboneka muri buri gitabo muri 
ibi bibiri by’Ubutumwa Bwatoranyijwe, asanga ko ibyo bitabo byombi bigizwe n’inama 
zatanzwe mu gihe cy’imyaka myinshi zagiye zigera aho umurimo ukorerwa binyuze mu 
dutabo duto, ibinyamakuru ndetse n’ubundi butumwa bwagiye bwandikwa ku mashini 
nyamara bitashyizwe mu mizingo icyenda y’Ibihamya igizwe n’inama zanditswe na Ellen 
G. White mbere y’urupfu rwe. Iyi nyandiko y’iki gitabo cyasohotse mu 1958 iha itorero 
inama zijyanye n’igihe. Mu buryo ndetse n’igihe zanditswemo zikubiyemo ibyakuwe mu 
bitabo bitatu by’urutonde rwumvikana rw’ishakiro z’inyandiko za Ellen G. White. 
(“Comprehensive Index to the Writings of Ellen G. White”) {UB2 391.1} 

Umubare munini w’impapuro zo muri ibi bitabo byombi ndetse n’izindi nyinshi zo mu bindi 
bitabo bya Ellen G. White hiyongeyeho n’ubundi buhamya yagiye yandikira abantu ku giti 
cyabo, ibyo byose bivuga ku ngingo ikomeye yo guhitamo uwo muzabana mu buzima 
mugashyingiranwa. Izo nama zigaragaza ingingo z’ingirakamaro kugira ngo habeho 
ugushyingiranwa kurangwa n’umunezero kandi kukagira urugo rwiza ndetse n’umunezero 
n’imibereho myiza by’abana bavutse muri uko gushyingiranwa. Izo nyandiko zigaragaza 
ibintu bibasha kwangiza ukugera ku ntego z’ubwo bumwe mu gushyingiranwa. Ellen {UB2 
391.2} 

G. White aduhamiriza ko “Yesu yifuza kubona abashyingiranwe banezerewe, ndetse no mu 
rugo hasabye umunezero” (The Adventist Home, p.99). Yatanze inama agira ati, “Guhitamo 
uwo muzabana mu buzima bikwiriye gukorwa neza ku buryo ababyeyi n’abana babo 
bazagira imibereho myiza ku mubiri, mu bwenge no mu by’umwuka.” -The Ministry of 
Healing, p.357. {UB2 391.3} 

Muri izi nyandiko, itorero ryashyizwe imbere imbaraga y’umuryango. Ellen G. White 
ararikira abagamije kurushinga kuzirikana neza imbaraga yo kugirwa umwe kwihariye 
barangamiye. Kuri ibi atanga inama ko nta kwikunda cyangwa kurarikira cyangwa 
imyanzuro itarimo kureba kure igomba gufatwa. Ararikira abagabo n’abagore bagamije 
gushyingiranwa ko batandukanya ibinejeje n’iby’ingirakamaro. (Ibaruwa 4, 1901). Yabonye 
ko “kuva mu isaha yo gushyingiranwa ariho abagabo n’abagore benshi batangira insinzi 
cyangwa gutsindwa kwabo muri ubu buzima, ndetse n’ibyiringiro byabo by’ubuzima 
buzaza.” -The Adventist Home, p.43. {UB2 391.4} 

Uguhuza Ellen White yashyigikiye, kwari ingenzi cyane kugira ngo habeho urugo runejeje. 
Yanditse ku “mubabaro uranga ubuzima bwose” ubasha gukomoka mu gushyingiranwa 

kw’abantu “batemeranye” ubwabo. (Patriarchs and Prophets, p.189). Mu butumwa 
yandikiye urubyiruko yaravuze ati: {UB2 392.1} 

Muri iki gihe isi yuzuye ibyago n’icyaha bitewe no gushyingiranwa kw’abantu badahuje. 
Akenshi bitwara amezi make abagabo n’abagore bakabona ko uko bateye bidashobora 
kwivanga maze ingaruka ikaba amacakubiri ahabwa icyicaro mu rugo kandi ari ho urukundo 
no guhuza biranga ijuru byagombye kurangwa. -Youth’s Instructor, Aug.10, 1899; Message 
to Young People, p.453; The Adventist Home, p.83. {UB2 392.2} 

Yatanze umuburo arwanya “ukurutana cyane imyaka y’ubukuru” kw’abagamije 
gushyingiranwa bibasha kubyara ingaruka yo kwangiza ubuzima bw’umuto mu bashakanye 
kandi bikabuza abana kugira imbaraga z’umubiri n’iz’ubwenge. (The Ministry of Healing, 
p.358). {UB2 392.3} 

Ellen G. White yavuze ashimangira ko imiterere y’ubuzima bw’abagiye gushyingiranwa ari 
ingingo y’ingenzi. “Akenshi abagabo barwaragura bagiye babasha gukundwa n’abagore 
bagaragara ko bafite amagara mazima, kandi kubera ko bakundanaga, bumvise ko bafite 
umudendezo wo gushyingiranwa batigeze bazirikana ko kubwo kubana kwabo umugore 
ashobora kubibabariramo byaba mu buryo bukomeye cyangwa bworoheje abitewe n’uwo 
mugabo urwaye.”-Selected Messages, book 2, p.423. {UB2 392.4} 

Yarakomeje ageza iki kibazo ku mwanzuro wacyo wumvikana neza ati: “Iyaba abantu 
bashyingiranwaga muri ubwo buryo aribo ubwabo byarebaga gusa, ntabwo icyo cyaha 
cyaba gikomeye cyane. Urubyaro rwabo ruhira n’ingorane y’indwara rwandujwe 
n’ababyeyi.” -Ibid. {UB2 392.5} 

Ubushobozi bw’abashyingiranwa bwo kwiyunganira mu by’ubukungu nabwo bwavuzweho 
na Ellen G. White nk’ikintu cya ngombwa kugira ngo ugushyingiranwa kube kwiza. Yavuze 
ko hari abantu badafite icyo batunze kandi badafite imbaraga z’umubiri cyangwa 
iz’ubwenge kugira ngo zibashoboze kugira umutungo bageraho nyamara bihutiye 
gushyingiranwa kandi bishyiraho inshingano badasobanukiwe. Nyamara akenshi abana nibo 
bahagirira ingorane cyane, kubera ko abantu batagira icyo batunze kandi badashoboye rwose 
guhangana n’ibibazo by’isi, muri rusange abantu nk’abo nibo buzuza amazu yabo abana. 
Ellen G White avuga ko abo bana batabasha kugaburirwa no kwambikwa uko bikwiye kandi 
ntibabasha kubona uburere mu by’umubiri n’ubwenge” (Ibid., pp.420). {UB2 392.6} 

Hariho iyindi ngingo yatanzweho inama. Iyo ngingo ni ugushyingira abagabo n’abagore bo 
mu moko n’imico bitandukanye. Inyandiko enye zivuga kuri iyo ngingo ziboneka mu 
byandikishijwe intoki ndetse n’ibyanditswe bigashyirwa ahagaragara. Ubutumwa bubiri 
muri bune buvuga kuri iyi ngingo buboneka muri iki gitabo ku rupapuro rwa 343 na 344 

(igitabo cy’umwimerere mu cyongereza). Ubwo butumwa bwanditswe mu 1896 no mu 
1912, kandi bwaratoranyijwe kugira ngo bwandikwe muri iki gitabo kubera ko bwavuze 
amahame shingiro kuri iyi ngingo kandi muri ubwo buryo bugahishura impamvu 
ugushyingiranwa nk’uko kudakwiye gushyigikirwa. Byavuzwe ko ugushyingiranwa nk’uko 
kubasha guteza amacakubiri n’umuvurungano mu buryo bworoshye. Iyindi mpamvu atanga 
adashyigikira uko gushyingiranwa ni ingorane biteza urubyaro, kandi ibi bibasha guteza 
abana “gusharirira ababyeyi babahaye uyu murage mu buzima bwabo bwose.”26 {UB2 
392.7} 

Nubwo ubwo butumwa bune bukubiyemo inama bwanditswe igihe runaka kugira ngo 
bukemure ibibazo by’ahantu hihariye, bubasha kwifashishwa mu kuburira abagamije 
gushyingiranwa abo ari bo bose ku byerekeye ingingo n’ibibazo bibasha kwangiza uwo 
mubano kandi bigaha abana umurage ushobora kubabaza bamwe27. {UB2 393.1} 

Izo nama ni zimwe mu zahawe umwizera uhanganye n’imibereho ikomeye mu buzima 
ndetse n’imikorere imuhangayikishije irimo ingingo zibasha kumubabaza umutima kandi 
zikaba zakwangiriza ndetse zikanasenya umubano. Nk’uko Ellen G. White abivuga, “Yesu 
ashaka kubona umunezero mu gushyingiranwa ndetse n’ingo zuzuye umunezero.” {UB2 
393.2} 

Amagambo Ellen G. White yagiye asubiramo akoresheje imvugo cyangwa inyandiko 
agaragaza neza ko ikibazo atari icy’ubusumbane bw’amoko. Yakomeje gushyigikira ko 
inyokomuntu yose ari abavandimwe kandi ko mu bitabo byo mu ijuru izina ry’umuntu wo 
{UB2 393.3} 

Aho kandi ahavuga amagambo atanga inama. Muri ubu butumwa bwasomwe n’abayobozi 
b’itorero dusomamo ibikunkira.“Nk’itorero dufite icyaha kubera ko tutigeze dukoresha 
umuhati kugira ngo abantu benshi bo mu birabura bakizwe.... Nta burenganzira mwahawe 
n’Imana bwo guheza abirabura aho musengera. Nimubafate nk’abana b’Imana nk’uko 
namwe muri. Bakwiriye kuba abagize itorero bakabana na bene data b’abera. Hakwiriye 
gukoreshwa umuhati mwinshi kugira ngo hakurweho ibibi bikomeye byabakorewe. Ikindi 
kandi ntabwo tugomba kugeza ibintu kure ngo tube abaka n’abahezanguni kuri iki kibazo. 
Abantu bamwe babasha gutekereza ko bikwiriye gusenya inkuta zose zitandukanya abantu 
maze bagashyingiranwa n’abirabura, nyamara iki si ikintu gikwiriye kwigishwa cyangwa 
ngo gishyirwe mu bikorwa.” The Southem Work, p.15. mu bwoko bumwe riri imhande 
rw’izina ry’uwo mu bundi bwoko. Soma umugereka wa gatatu ukurikia iki gice witonze .- 
ABASHINZWE KURINDA INYANDIKO ZA ELLEN G. WHITE. 

Ellen G. White Estate, Inc. 

Washington, D.C August, 1967 {UB2 393.4} 

Umugereka Wa 3 - Ubuvandimwe Bw’abagize Inyokomuntu 
Kristo Ntiyigeze Avangura 

Kristo ntiyigeze agira ivangura ry’ubwene gihugu cyangwa urwego umuntu ariho cyangwa 
imyizerere...Kristo yaje gusenya inkuta zose zitandukanya abantu. Yaje kwerekana ko 
impano ye y’imbabazi n’urukundo itagira umupaka kimwe n’umwuka, umucyo cyangwa 
imvura inetesha ubutaka. {UB2 395.1} 

Imibereho ya Kristo yashyizeho idini itarangwamo ivangura. Ni idini Abayahudi 
n’abanyamahanga, imbata n’abumudendezo bose bahurizwa hamwe mu buvandimwe kandi 
bareshya imbere y’Imana. Nta tandukaniro yashyize hagati y’abaturanyi ba hafi n’abantu 
baturutse kure, incuti n’abanzi. Icyari gihangayikishije umutima we ni ubugingo bufitiye 
inyota amazi y’ubugingo.... {UB2 395.2} 

Yashakaga kuzuza ibyiringiro abagome b’impezamajyo, akabashyira ibyiringiro ko babasha 
guhinduka ntibabeho umugayo kandi bakaba abanyamahoro, bakagera ku mico ituma 
bagaragara ko ari abana b’Imana. -The Ministry of Healing, pp.25, 26. UBUVANDIMWE 
{UB2 395.3} 

Kristo yaje kuri iyi si azanye ubutumwa bw’ubuntu no kubabarira. Yashinze urufatiro 
rw’idini Abayahudi n’abanyamahanga, abirabura n’abera, imbata n’ab’umudendezo bose 
bafatanyirizwa hamwe mu buvandimwe, bakaba bangana mu maso y’Imana. Umukiza 
afitiye buri muntu wese urukundo rutagerwa. Buri muntu wese amubonamo ubushobozi bwo 
kugera ku rugero rwiza biruseho. Abo yatangiye ubugingo bwe abakirana imbaraga mvajuru 
n’ibyiringiro. Igihe bari mu mbaraga ze bashobora kugira imibereho ikungahaye ku mirimo 
myiza, bakuzura imbarag ya Mwuka. - Testimonies, vol. 7, p.225. {UB2 395.4} 

Umuryango Umwe Mu Iremwa No Mu Gucungurwa 

Imana ntiyita ku itandukaniro rishingiye ku bwenegihugu, ubwoko cyangwa amatsinda 
atandukanye. Ni yo Muremyi w’inyokomuntu yose. Abantu bose bahuje umuryango 
kubw’irema kandi bose ni bamwe binyuze mu gucungurwa. Kristo yaje gusenya inkuta zose 
zitandukanya abantu, gukingura ibyumba byose by’ingoro y’Imana kugira umuntu wese 
abashe kugera ku Mana nta nkomyi. ...Muri Kristo nta Muyahudi cyangwa Umugiriki, 
imbata n’uw’umudendezo. Abantu bose bigijwe hafi n’amaraso y’agaciro kenshi ya Kristo. 
- Christ’s Object Lesson, p.386. {UB2 395.5} 

Umwami wacu yarebanye umubabaro ubwoko bwirabura bwari mu buretwa buteje imbabazi 
kurusha abandi. Yifuza ko mu murimo dukorera ubwo bwoko dukwiriye kwibuka 

gucungurwa kwabwo mu buretwa ndetse n’uburenganzira bufite ku migisha yo kugira 
umudendezo.- Testimonies, vol. 7, p. 223. {UB2 396.1} 

Nta Tandukaniro Cyangwa Ibara Mu Idini Ya Bibiliya 

Idini ivugwa muri Bibiliya ntirangwamo ibitandukanya abantu cyangwa ibara. Ntiriha 
agaciro urwego umuntu ariho,ubukungu, n’icyubahiro cy’isi. Imana iha abantu agaciro 
nk’abantu. Kuri yo, imico yabo niyo ibahesha agaciro. Bityo tugomba kubona Mwuka wa 
Kristo mu muntu wese uwo Mwuka yahishuriwe.-Ibid., vol. 9, p.223. {UB2 396.2} 

Muri ubwo buryo Kristo yashakaga kwigisha abigishwa be ukuri kuvuga ko nta mbibi ziba 
mu bwami bw’Imana nta n’ubusumbane mu bantu; ko bagomba kujya mu mahanga yose 
bakayashyira ubutumwa bw’urukundo rw’Umukiza. - The Acts of Apostles, p.20. {UB2 
396.3} 

Urukundo Nyakuri Rukuraho Ivangura 

Inkuta zo kwirema udutsiko, itandukaniro n’amoko bizasenyuka igihe umwuka nyakuri 
w’ivugabutumwa azinjira mu mitima y’abantu. Ivangura rizashongeshwa n’urukundo 
rw’Imana.-Review and Herald, Jan. 21, 1896; The Southern Work, 1966 ed.,p.55. {UB2 
396.4} 

Inkuta zitandukanya abantu zubatswe hagati y’abera n’abirabura. Igihe Abakristo bazumvira 
Ijambo ry’Imana ribigisha urukundo rukomeye rw’Umuremyi wabo ndetse n’urukundo 
rutabogama bagirira abaturanyi babo, izi nkuta z’urwikekwe zizariduka zihiritse nk’uko 
byagendekeye inkuta z’I Yeriko,- Review and Herald, Dec. 17, 1895. {UB2 396.5} 

Mwuka Muziranenge nasukwa, inyokomuntu izatsinda urwikekwe ishaka uko yakiza 
ubugingo bw’abantu. Imana izategeka intekerezo z’abantu. Imitima y’abantu izakunda 
nk’uko Kristo yakunze. Itandukaniro rishingiye ku ibara rizafatwa na benshi mu buryo 
butadukanye n’ubwo barifatamo ubu. Gukunda nk’uko Kristo akunda bizamura intekerezo 
bikazigezamu mwuka mwiza, uranga ijuru kandi wo kutikanyiza. Testimonies, vol. 9, p. 
209. {UB2 396.6} 

Mwegere Imana Nk’abavandimwe 

Iyo Mwuka Muziranenge akoze ku mitima y’abantu, ukwivovota kose kudafite agaciro 
ndetse n’ibirego hagati y’abantu na bagenzi babo bizavaho. Imyambi irabagirana ya Zuba 
ryo Gukiranuka izarasira mu byumba by’intekerezo n’umutima. Mu misengere yacu 
turamya Imana, ntihazigera habamo itandukaniro hagati y’abakire n’abakene, abera 
n’abirabura. Ivangura ryose rizashonga riveho. Nitwegera Imana tuzaba nk’abavandimwe. 

Turi abagenzi n’abimukira, turangamiye igihugu kirushaho kuba cyiza ari cyo cyo mu ijuru. 
Muri icyo gihugu, ubwibone bwose, ibirego byose no kwishuka kose bizagira iherezo. 
Kwiyoberanya kose kuzakurwaho maze “tumurebe nk’uko ari.” Muri icyo gihugu indirimbo 
zacu zizagira intero inejeje kandi gusingiza no gushima bizazamuka bigere ku Mana. - 
Review and Herald, Oct. 24, 1899, p.677. {UB2 397.1} 

Amagambo Yakuwe Mu Ijambo Ryo Ku Wa 20 Werurwe 1891 

Umwami Yesu yaje kuri iyi si yacu kugira ngo akize abagabo n’abagore bo mu bihugu 
byose. Yapfiriye abera kimwe n’abirabura. Yesu yaje gukwiza umucyo ku isi yose. Mu 
ntangiriro y’umurimo we yavuze umugambi wamuzanye ati, “Umwuka w’Uwiteka ari muri 
jye, ni cyo cyatumye ansigira, kugira ngo mbwirize abakene ubutumwa bwiza. Yantumye 
kumenyesha imbohe ko zibohorwa, n’impumyi ko zihumuka, no kubohora ibisenzegeri, no 
kumenyesha abantu iby’umwaka Umwami agiriyemo imbabazi.”... {UB2 397.2} 

Pawulo aravuga ati, “Ni nde wabatandukanije?” Imana y’abera ni nayo Mana y’abirabura, 
kandi Uhoraho avuga ko urukundo akunda umuto mu bana bayo ruruta kure urw’umubyeyi 
akunda umwana we... {UB2 397.3} 

Ijisho ry’Imana riri ku biremwa byayo byose. Irabikunda byose kandi nta tandukaniro 
ishyira hagati y’abera n’abirabura uretse ko igirira impuhwe zihariye abantu bahamagariwe 
kwikorera umutwaro uremereye kurusha abandi. Abakunda Imana kandi bakizera Kristo 
nk’Umucunguzi wabo, igihe bagomba guhangana n’ibigeragezo n’ibirushya biri mu nzira 
bacamo, bakwiriye kwemera imibereho yabo nk’uko iri bafite umwuka w’ubutwari, 
bakazirikana ko Imana yitegereza ibyo bintu kandi abantu bose isi isuzugura Imana ubwayo 
izabagirira ineza itangaje.{UB2 397.4} 

Iyo umunyabyaha ahindutse yakira Mwuka Muziranenge umuhindura umwana w’Imana, 
kandi akamutunganyiriza kubana n’abacunguwe ndetse n’ingabo z’abamarayika. Ahinduka 
usangiye umurage na Kristo. Umuntu wese wiyegurira Kristo, umuntu wese wumva ukuri 
kandi akakumvira ahinduka umwana wo mu muryango w’Imana. Abaswa n’abanyabwenge, 
abakire n’abakene, abapagani n’inkoreragahato, abera n’abirabura, abo bose Yesu yatanze 
ikiguzi cy’ubugingo bwabo. Iyo bamwizeye, bejeshwa amaraso ye yeza. Izina 
ry’umwirabura ryandikwa mu gitabo cy’bugingo iruhande rw’iry’uwera. Bose ni umwe 
muri Kristo. Amavuko, urwego umuntu ariho, ubwenegihugu cyangwa ibara ntibishobora 
gushyira abantu hejuru cyangwa ngo bibateshe agaciro. Imico ni yo igira umuntu. Niba 
umuntu ufite ibara rutukura, umushinwa, cyangwa umunyafurika yeguriye Imana umutima 
we, akumvira kandi akizera, Yesu amukunda atitaye ku ibara ry’uruhu rwe. Amwita 
umuvandimwe we akunda.... {UB2 397.5} 

Abantu babasha kugira ivangura bavukanye cyangwa batojwe, ariko urukundo rwa Kristo 
nirwuzura umutima maze bagahinduka umwe na Kristo, bazagira umwuka nk’uwo yari afite. 
Umuvandimwe wabo badahuje ibara niyicara iruhande rwabo, ntabwo bazumva bakojejwe 
isoni cyangwa ngo bamusuzugure. Bose ni abagenzi berekeza mu ijuru rimwe kandi bose 
bazicazwa ku meza amwe kugira ngo basangire umugati mu bwami bw’Imana. Igihe Yesu 
atuye mu mitima yacu ntidushobora kugira uwo dusuzugura tudahuje ibara kandi afite 
Umukiza nk’uwacu utuye mu mutima we.- Manuscript 6, 1891. Published in The Southern 
Work, 1966 ed„ pp.9-14. {UB2 398.1} 

